
Įžangos žodis 


Ši jubiliejinė knyga liudija, koks didelis žmogus mūsų kultū- 
ros istorijoje yra Motiejus Valančius. Čia surinkti tik svarbesnieji 
XX amžiaus straipsniai, studijų fragmentai rodo nesilpstantį, 
gyvą dėmesį iškiliam mūsų kultūros darbininkui, veikusiam tam- 
siausiu, dramatiškiausiu tautos gyvenimo laikotarpiu. Jų visu- 
ma leidžia pagaliau ištarti, kad „Valančius - viena didžiųjų, 
jeigu ne didžiausių XIX amžiaus Lietuvos istorijos asmenybių“ 
(E. Aleksandravičius). 

Faktografiniu, sistemos atžvilgiu ši knyga gal ir neprilygsta įs- 
pūdingai V. Merkio monografijai „Motiejus Valančius“. Jos pras- 
mė kita. Ji ryškina kelią, kuriuo ateita į fundamentalius XX am- 
žiaus pabaigos teiginius. Ji atskleidžia platų, visapusišką tautos 
žvilgsnį į savo didvyrį: straipsnių autoriai - kunigai, filosofai, 
istorikai, filologai, poetai, pedagogai... Jų žodis dažnai patraukia 
ne argumentų svoriu, bet įžvalga, minties skrydžiu: „Laiminga 
Lietuva, turėjusi tokį idealų ir laiko aplinkybėms labiausiai tin- 
kamą vyskupą“ (P. Jatulis). „Jis rengė tautą ne į vytautinius ir 
politinius žygius, ne į kardo kovas, bet į kultūros kovas - ilgas, 
sąmoningas, valingas“ (J. Ambrazevičius). „Mums sunku įsivaiz- 
duoti, kas be jo būtų pasidarę su mūsų tauta... Jo dėka lietuvių 
tauta buvo prirengta ištiestomis rankomis pasitikti „Aušros“ spin- 


dulius“ (J. Keliuotis). „Jo buvo pilna Lietuva... Jis paruošė mus 
laisvei“ (J. Aistis). „M. Valančiaus asmenybė yra viena mūsų kul- 
tūros viršukalnių... M. Valančius tautos sąmonėje gyvuoja dau- 
geliu pavidalų“ (V. Zaborskaitė). 

Knygos straipsnių visuma išsamiai atskleidžia Valančiaus vietą 
tautos kultūros kelyje. Daugeliu atvejų ryškėja jo veiklos nau- 
jumas ir unikalumas. Ryškindami Valančiaus darbus, autoriai 
sykiu plačiai nušviečia ir tų darbų sąlygas - carizmo vykdomą 
katalikų Bažnyčios, lietuviškos mokyklos, spaudos slopinimą. 
Straipsniuose išryškėja ir kiti mūsų kultūros darbininkai, Va- 
lančiaus bendražygiai - S. Daukantas, L. Ivinskis, A. Baranaus- 
kas, J. Dovydaitis, J. Pabrėža, A. Kašarauskas ir kiti. Taigi ši 
kyga priklauso mūsų XIX amžiaus kultūros istorijai. Šykiu ji 
atskleidžia ir mūsų XX amžiaus tautinės sąmonės raidą, bran- 
dą, jos kryptį bei retas prieštaras (Vacl. Biržiškos str. „Daugia- 
veidis Valančius“, J. Stakausko polemika su A. Janulaičiu). 

Bene didžiausias knygos sudarytojo rūpestis buvo ir liko rin- 
kinio struktūra. Bandyta nuo biografinių rašinių ( Vacl. Biržiš- 
ka, A. Sprindis ir kt.) per jubiliejinius straipsnius, kultūrinių 
darbų studijas pasiekti tyrinėtojų mintis apie Valančių istoriką 
ir rašytoją. Rinkinyje neišvengta temų, motyvų pasikartojimo, 
bet jis dažnai kyla iš skirtingų šaltinių, jį lydi subjektyvi interp- 
retacija, ir tai teikia tekstams originalumo, šviežumo. Moksli- 
nes studijas papildo šaltinių nuorodos, autorių manymu, jos 
stiprins rašinių tiesą. Siekiant tekstų autentiškumo, straipsnių 
bei autorinių išnašų kalba netaisyta. Būtinais atvejais redaguota 
paisant aktualiausių rašybos ir skyrybos kitimų. 

Apskritai ši knyga liudija ne tik tautos dėmesį Motiejaus Va- 
lančiaus darbams, bet ir pagarbą bei dėkingumą jo asmenybei. 


Juozas Jasaitis 

Viena paskutiniųjų 
M. Valančiaus 
nuotraukų, 

apie 1872 


Vaclovas Biržiška 


Motiejus Valančius 
Biografija 


Gimė 1801 II 16* (n. s. 28) Medsėdžiuose-Nas- 
rėnuose (metrikoje - Villa Nastrany, Volteris ir kiti rašė Nastrė- 
nuose), Kretingos aps., Salantų vls. II 17/29 krikštytas Kalnalio 
bažnyčioje vien Motiejaus vardu. Antras vardas - Kazimieras, 
kurį nuo savo vyskupavimo pradžios Valančius nuolatos vartojo 
greta Motiejaus, atsirado daug vėliau, tik jo falsifikuotoje metri- 
koje kartu su Volončevskio pavarde ir tėvų bajorybe. J. Tumas 
(Pastabos pačiam sau p., 11) spėja, kad metrika buvusi subajo- 
rinta ne tada, kai jis stojo į Kalvarijos mokyklą, bet taisantis 
būti vyskupu. Tačiau į Kalvarijos mokyklą galima buvo stoti ir 
be metrikos: ten nereikalauta iš mokinių, kad jie būtų, kad ir 
vien dokumentuose, bajorai, ir tuo laiku daugelyje gimnazijų 
mokinių sąrašuose prie daugelio vaikų buvo nurodoma, kad 
jie nesą bajorai, ir dėl to jų niekas iš mokyklų nešalino. Taip 
pat labai abejotina, ar ruošdamasis užimti aukščiausią Lietuvos 
bažnytinėje hierarchijoje vietą, Valančius būtų galvojęs apie met- 
rikos klastojimą tada, kai nei bažnytiniai kanonai, nei rusų įs- 
tatymai nereikalavo, kad kandidatai į vyskupus būtų bajorai. 
Bet jau stojant į Vilniaus vyriausiąją seminariją, kuri buvo spe- 
ciali teologinė mokykla universiteto ribose, ir ypač baigiant, 
buvo laikomasi tų pačių reikalavimų, kaip ir visame universi- 

* Rinkinyje datos 
rašomos originalo 
rašyba. 


tete, o ten negalima buvo gauti baigimo diplomo, nepristačius 
kad ir fiktyvių bajorystės įrodymų. Ten ir S. Daukantas tuo 
laiku turėjo pats susifabrikuoti bajorišką diplomą, net ant per- 
gamino jo paties surašytą. Tuomet, matyti, ir Valančiui teko 
pasirūpinti netikra metrika. Kartą tokia pasinaudojęs, jis ir to- 
liau, kur reikalas buvo, tą pačią metriką vartojo. Jo bylai dėl 
skyrimo vyskupu iškilus, toji pat metrika, kur yra ir neteisingi 
gimimo metai (1799 XII 29), ir neteisinga tėvų bajorystė, bu- 
vo ir į Vatikaną pasiųsta ir ligi šiol yra saugojama Vatikano 
archyve. Panašiomis aplinkybėmis ir jo brolis Peliksas Justinas, 
stodamas į Dorpato universitetą, turėjo susibajorinti, tik netai- 
sė savo tikros metrikos, bet tiesiog nusipirko svetimą, ir tuo 
būdu universitete buvo ne Valančius ar Volončevskis, bet Justi- 
nas Bohdzievičius. 

Valančiaus tėvas Mykolas (Martyno ir Joanos sūnus) gimė 
1752 m. ir mirė 1828 XII 13. Motina Ona Stankaitė (ar Ston- 
kaitė, Stankūnaitė), įvairūs rašytojai tai įvairiai rašo: Šliūpas ją 
pavertė Stanevičiūte, o pats M. Valančius lenkiškai ją užrašė „z 
Stankiewiczėw“, taigi Stankevičiūtė, bet, greičiausia, toji Stan- 
kaitė buvo tokia pat Stankevičiūtė kaip Valančius „Volončevs- 
kis“. Ji gimė Kulupėnuose, Kartenos par., 1770 II 21 ir mirė 
Varniuose 1859 XII 24. Ištekėjo 1795 m. Abudu tėvai buvo 
valstiečiai. Tėvo brolis Motiejus (jo garbei ir būsimasis vys- 
kupas gavo savo vardą) Valančius-Volončevskis buvo kunigas 
ir ilgus metus Milašaičių filialistas. Mykolas ir Ona Valančiai, 
be Motiejaus, turėjo dar sūnų, kurių Mykolas Julijonas gimė 
1797 XII 29 ir mirė 1859 III 30 Kretingoje. Šis 1817 XII buvo 
Kalvarijos mokyklos mokinys, o 1820 m. stojęs į bernardinų 
ordiną, gavo Julijono vardą. Trečias sūnus, Peliksas Justinas, 
gimė Medsėdžiuose 1808 V 30 ir, kaip jau sakyta, 1832 m. 
(mokėsi Kalvarijoj, Moziriuje, Slucke) stojęs į Dorpato univer- 

siteto medicinos fakultetą gimusio 1807 XII 12 Bohdzievičiaus 
vardu, jis tą fakultetą tuo pačiu vardu 1840 m. pabaigė, bet čia 
pat Dorpate 1840 II 23 mirė. Be trijų sūnų, seniai Valančiai 
turėjo ir dvi dukras: 1796 I 6 gimusią ir 1865 XII 27 mirusią 
Klaišiuose Marijoną (ją A. Alekna neteisingai vadina Marci- 
jona), kuri pirmą kartą buvo ištekėjusi už Viskantos, o šiam 
mirus, už Jono Rudavičiaus. Antroji duktė Petronėlė, gimusi 
1805 XII 18 ir mirusi Palukštyje ties Varniais 1867 I 3, pirmą 
kartą ištekėjusi už Kazimiero Bagdanavičiaus, o šiam mirus, už 
Simano Barškiečio, su visa šeima virtusiu Beresnevičium. Vie- 
ni laiko kunigus Povilą ir Antaną Beresnevičius jo sūnumis, bet 
J. Tumas tik svainiais, jos vyro broliais. 

Ligi 1816 m. Motiejus gyveno pas tėvus Medsėdžiuose-Nas- 
rėnuose (vėliau ši sodyba visai išnyko). Greičiausia, brolio kun. 
Motiejaus paraginti, 1816 VIII 30 tėvai atidavė Motiejų į Že- 
maičių Kalvarijos dominikonų mokyklą (Šliūpas neteisingai pa- 
teikia čia 1815 m.), kuri tuo laiku konkuravo su Kražių mo- 
kykla, tačiau, sprendžiant iš Valančiaus paliktų atsiminimų iš 
tos mokyklos gyvenimo, savo mokytojų sudėtimi ji negalėjo 
lygintis su kražiške. Nors į mokyklą jis stojo iš karto ne Valan- 
čiumi, bet Volončevskiu, bet tam nereikėjo nei metrikos klas- 
toti, nes pati mokyklos vadovybė, esant norui, kiekvieną pa- 
vardę „subajorindavo“. Motiejus stojo iš karto į antrąją klasę, 
taigi, matyti, jau stodamas buvo kiek pasiruošęs namie ar pas 
dėdę kunigą. 1818 m. mokyklai pridėjus dvi klases (ligi šešių), 
ji visur prilygo ir kitoms mokykloms, kurios duodavo jas bai- 
gusiems teisę stoti į aukštąją mokyklą. Nei vienoje klasėje ne- 
užkliuvęs, bet ir iš kitų mokinių niekuo neišsiskyręs, 1821 m. 
Valančius pabaigė 6 klases. 

Metus praleidęs namie ar pas dėdę, jis 1822 X 1 stojo į Var- 
nių dvasinę seminariją ir lygiai po dvejų metų, 1824 X 1, iš 

Varnių buvo pasiųstas į Vilniaus vyriausiąją seminariją, kūrią 
1828 m. pabaigė teologijos kandidato laipsniu, o 1828 V 16, 
jau 28 metų amžiaus, Vilniaus katedroje vysk. Tado Kundzyčio 
buvo įšventintas kunigu. 1828 VI 30 gavo ir teologijos ma- 
gistro laipsnį. Tai, kad jis buvo įšventintas Vilniuje, o ne savo 
vyskupijoje, rodo, jog jau gal savo studijų metu vyriausiojoje 
seminarijoje jis buvo išsikėlęs iš Žemaičių į Vilniaus vyskupiją. 
Todėl, ir kunigu įsišventinęs, jis į Žemaitiją negrįžo, bet liko 
Vilniaus vyskupijoje ir nuo 1828 IX 1 (Volteris neteisingai ra- 
šo, kad nuo 1829 m.) buvo paskirtas Moziriaus pavietinės mo- 
kyklos tikybos mokytoju ir kapelionu (T. Dobševičius netei- 
singai vietoje Moziriaus nurodo Chalupeničius). Tik paskyri- 
mą gavęs, Valančius tenai tuojau išvyko, ir jau 1828 IX 28 
Moziriuje parašė savo pirmuosius lenkiškus pamokslus. Nors 
jis Moziriuje išgyveno šešerius metus ir čia pergyveno sunkiuo- 
sius 1831 metus, bet, be kelių ten jo parašytų lenkiškų pamokslų 
rinkinėlių, apie jo darbą Moziriuje neturime jokių kitų žinių. 
Atrodo, kad ten jis tik buvo iš kitų niekuo nesiskiriąs eilinis 
jaunas kapelionas. Nustumtas į tolimą Lietuvos rytų užkampį, 
ten ir toliau likęs, jis būtų galėjęs visiškai dingti eilinių kunigų 
masėje. Jau tas vienas faktas, kad, baigęs aukštąją mokyklą teo- 
logijos magistro laipsniu, jis taip ilgai buvo savo dvasinės vy- 
resnybės laikomas toje pačioje kuklioje kapeliono vietoje, tu- 
rėjo jam aiškiai rodyti, jog jis, mužikų vaikas, niekados neturės 
Vilniaus kapituloje gero vardo ir bus visada provincijoje laiko- 
mas. Jei jis anksčiau bus išsikėlęs į Vilniaus vyskupiją, kad čia 
būtų labiau akyse tiems, kurie iš Vilniaus nustatydavo Lietuvos 
bažnytinės politikos gaires, tai dabar turėjo įsitikinti, kad jis 
buvo padaręs klaidą: nors Žemaičių vyskupija duodavo daug 
mažiau negu Vilniaus įvairių bažnytinių įžymybių, bet šiaip mo- 
kėjo labiau branginti kiekvieną gabesnę pajėgą ir visiškai ne- 

žiūrėjo savo kunigų kilmės. Juk tuo laiku jau daugumas Že- 
maičių vyskupijos kunigų buvo kilusių ne iš bajorų, bet iš vals- 
tiečių, tik prisidengusių bajoriškomis kaukėmis. Žinodamas, 
kad ir kiti iš Žemaičių vyskupijos kilusieji buvę vyriausiosios 
Vilniaus seminarijos auklėtiniai jau spėjo savo vyskupijoje pa- 
daryti daug didesnę karjerą, Valančius samanė kreiptis į vysk. 
J. A. Giedraitį, prašydamas priimti jį atgal į Žemaičių vyskupi- 
ją. Vyskupas tuojau jį numatė Kražių gimnazijos kapelionu, ir 
jau 1834 II 26 kreipėsi į Vilniaus mokslo apygardos globėją, 
prašydamas jo tarpininkavimo perkelti Valančių iš Moziriaus į 
Kražius. Prasidėjo įprastas maskoliškas biurokratinis susiraši- 
nėjimas. 1834 IV 7 Minsko mokyklų direktorius Kutnevičius, 
kurio žinioje buvo Moziriaus gimnazija, apibūdino Valančių 
gabiu ir uoliu mokytoju, iš kurio tačiau būtų galima daugiau 
reikalauti. 1834 IV 17 Minsko vicegubernatorius Kartaševskis 
pasiuntė Vilniaus mokslo apygardos globėjui savo Valančiaus 
apibūdinimą, kuriame nurodo, kad nei civiliniu, nei politiniu 
požiūriu nebuvę pastebėta ką neleistino jį padarius, kad esąs 
patikimų pažiūrų ir 1831 m. sukilime nedalyvavęs. 1834 V 24 
tas pat Kartaševskis pranešė vysk. Giedraičiui duodąs savo su- 
tikimą Valančiui iškelti į Kražius. 1834 m. liepos mėn. Valan- 
čius per Minską išvažiavo į Kražius. 


Valančius Kražiuose praleido, kaip ir Moziriuje, lygiai šeše- 
rius metus, nuo 1834 m. ligi 1840 m. Pagal Šliūpą, tuo laiku 
Kražių gimnazijos direktorius buvo Bernhoffas. Valančius čia 
buvo kapelionas, tikybos mokytojas ir turtingos, dar jėzuitų 
laikais surinktos bibliotekos bibliotekininkas; paskutiniaisiais 
veikimo metais (1843) ši biblioteka turėjo 3940 tomų, ir tai 
daugiausia senų leidinių, skiriamų ne mokiniams, bet mokyto- 
jams ir mokslininkams. Be tiesioginių savo pareigų gimnazijo- 

je, Valančius savo kražiškiu laiko tarpu rimtai studijavo teolo- 
gijos mokslus, kas matyti ir iš jo gausių pastabų, padarytų išli- 
kusiose ligi mūsų laikų tos bibliotekos knygose, kur jis trum- 
pais, bet griežtais sakiniais savo paskaitytos knygos pabaigoje 
apibūdindavo daugelio teologinių ir neteologinių knygų turi- 
nį, keldamas jų teigiamas ir neigiamas savybes ir polemizuoda- 
mas su kitatikiais. Būdamas gabus pedagogas, jis greitai laimė- 
jo savo mokinių pasitikėjimą ir turėjo jiems didelę įtaką: jie 
maloniai prisimindavo tuos laikus, kai jiems teko būti Valan- 
čiaus mokiniais Kražiuose (pvz., Andrius Ugianskis ir kt.). Kra- 
žiuose Valančių pažino ir platesnioji aplinka, net ir į literatū- 
rą jis pateko: 1836 II 5 Kražių gimnazijos mokytojas Peliksas 
Maruševskis parašė jo garbei lenkišką eilėraštį, kurį 1841 m. 
L. A. Jucevičius išspausdino savo išleistame rinkinyje „Links- 
mine“. Kražiuose Valančius pradėjo rinkti duomenis ir savo 
Žemaičių vyskupijos istorijai, kuriai čia apsčiai rado medžia- 
gos, o gal ir kitiems vėlesniems savo raštams. Bet svarbiausia 
čia buvo tai, kad jis buvo visų akyse. Netoli, Varniuose, dir- 
banti Žemaičių vyskupijos kurija galėjo sekti kiekvieną jo žings- 
nį, o per ją, dėl jos nuolatinių santykių su Vilniumi, ir Vilniui 
jis jau nebebuvo svetimas (pagal J. Račkauskį, V., dar Kražiuo- 
se būdamas, 1836 m. gavo teologijos magistro laipsnį). Kai tik 
Vilniuje kilo sumanymas įstatyti jį dvasinės akademijos dėsty- 
toju (Šliūpas šią aukštąją mokyklą vadina vyriausia seminarija, 
nors ši jau 1831 m. buvo likviduota ir paversta Vilniaus dvasi- 
ne akademija), 1840 V 10 Rusijos vidaus reikalų ministeris Stro- 
ganovas patvirtino Valančių akademijos adjunktu pastoralinei 
teologijai ir biblinei archeologijai dėstyti. 1840 m. birželio mėn. 
akademijos rektorius Fijalkovskis pranešė tai Valančiui ir kar- 
tu šaukė jį tuojau po šv. Petro atvykti į Vilnių priesaikos duoti. 

Darbas akademijoje atvėrė Valančiui duris į platesnį pasaulį, 

nes jis čia dirbo kartu su visa eile asmenų, kurie vėliau suvaidi- 
no žymų vaidmenį katalikų hierarchijoje ne tik Lietuvoje, bet 
ir Rusijoje. Vilniuje dirbdamas, Valančius pasiruošė ir daktara- 
tui. 1842 VI 19, prieš pat akademijos iškėlimą į Petrapilį, jis 
gavo teologijos daktaro laipsnį. Jo disertacijos tema nėra už- 
fiksuota ir nebuvo išspausdinta. 

1842 m. rugpjūčio mėnesį akademiją iškeliant į Petrapilį, 
Valančius, kartu su profesoriais Borovskiu, Jakubielskiu ir Bo- 
gienskiu, paliko Vilnių ir apsigyveno Rusijos sostinėje. Petra- 
pilyje gyvendamas, jis užmezgė santykius su dvasinėmis katali- 
kų bažnyčios viršūnėmis ir su rusų aukštesniąja administracija, 
kurios priežiūroje buvo katalikų bažnyčia. Ypač jis susiartino 
su akademijos rektorium kun. Ignu Holovinskiu, kuris turėjo 
jam didelės įtakos. Rusų administracija laikė Holovinskį Rusi- 
jai atsidavusiu asmeniu, nors iš tikrųjų jis buvo slaptasis Vati- 
kano patikėtinis, kurio nuomonės neatsiklausęs, Vatikanas ne- 
darė nei vieno žingsnio savo santykiuose su Rusijos vyriausy- 
be. Tiek dėl savo kilmės, tiek ir dėl nutrūkusių santykių tarp 
Rusijos ir Vatikano, nesitikėdamas aukščiau bažnytinėje hie- 
rarchijoje pakilti, Valančius, tik atvažiavęs į Petrapilį, pradėjo 
vesti savo asmeninius užrašus, juose rūpestingai sužymėdamas 
visą medžiagą, liečiančią Rusijos katalikų bažnyčios teisių su- 
varžymą ir persekiojimus, karčiai kartais pašiepdamas vyriau- 
sybės tuo reikalu žygius, aiškiai pabrėždamas savo opozicinį 
Rusijos valdžiai nusistatymą ir visiškai patikimą katalikų baž- 
nyčiai nuotaiką. Toks jo nusistatymas, be abejo, buvo gerai ži- 
nomas ir Holovinskiui, kuris irgi, prisidengdamas išorinio l0- 
jalumo vyriausybei kauke, taip pat kaip ir Valančius į visus tuos 
reikalus žiūrėjo. Tat jam teigiamai Valančių išskirdavo iš kuni- 
gų karjeristų, kurių buvo tame pačiame Petrapilyje. Bet, savo 
tikrąsias nuotaikas sugebėdamas nuslėpti, Valančius rusų ad- 

ministracijos buvo laikomas ne tik jai nepavojingu, bet ir visiš- 
kai patikimu žmogumi. 

Petrapilyje Valančius arčiau suėjo ir su ten gyvenančiu Sima- 
nu Daukantu, kuris labiausiai paveikė Valančiaus lietuvišką nu- 
sistatymą. Nors Vilniuje Valančius ir studijavo tuo laiku, kada 
ten buvo prasidėjęs tikrai tautinis lietuvių sąjūdis, tačiau, ma- 
tyti, jis neturėjo didesnių ir artimesnių santykių su to sąjūdžio 
veikla, nors ir yra išlikusių pėdsakų, rodančių, kad tam tikras 
kontaktas tarp anų veikėjų ir Valančiaus yra buvęs. Tačiau Valan- 
čiui neilgai teteko naudotis ta Daukanto bičiulyste, nes, negalė- 
damas priprasti prie nesveiko Petrapilio klimato, jis 1844 m. 
pabaigoje pradėjo čia rimtai sirgti (pagal Šliūpą, jį čia „prie- 
puolis apopleksijos kuo nenugabeno į kapą“). Nesitikėdamas 
čia atsigauti, jis atsisakė iš profesoriaus pareigų ir 1845 m. ge- 
gužės mėn. grįžo į Žemaitiją. 

Čia jis porą mėnesių praleido, jokio paskyrimo negauda- 
mas. Tačiau tuo pačiu laiku, Rusijos administracijai reikalau- 
jant, visose katalikų vyskupijose buvo vykdoma dvasinių semi- 
narijų reforma, atimant jas iš rankų kunigų misijonierių, kurie 
prieš tai daugumą seminarijų tvarkė ir valdė, iš dalies ir iš prik- 
lausomumo vietos vyskupams, atiduodant jas į dvasinės katali- 
kų akademijos auklėtinių rankas, nes profesoriais teturėjo būti 
skiriami baigę akademiją. Iš esmės reforma dvasinėms semina- 
tijoms buvo naudinga, bet sukeldavo vietos vyskupų ir vysku- 
pijų valdytojų pasipriešinimą, taip pat ir vietinių kapitulų ne- 
pasitenkinimą labiausiai dėl to, kad buvo vykdoma nekanoniš- 
komis formomis - neatsiklausus sutikimo popiežiaus, su kuriuo 
tuo laiku rusų valdžia buvo nutraukusi santykius. 

Pareikalauta reformuoti ir Varnių seminariją. Nors ligi re- 
formos jos dėstytojų tarpe buvo tik du kunigai misijonieriai, o 
visi kiti buvo pasaulietiniai kunigai, bet ir jie nebuvo aukštųjų 

teologinių mokslų išėję, tai buvo nusistatyta ir juos visus atleis- 
ti. Dar vysk. Simanas Giedraitis buvo naujuosius seminarijos 
etatus sudaręs ir pateikęs juos valdžiai patvirtinti. Jam mirus, 
šį projektą palaikė valdžios pastatytas vyskupijos valdytojas kun. 
Jonas Krizostomas Gintila. Valdžia to projekto neaprobavo ir 
pavedė kun. Holovinskiui visą reformą įgyvendinti. Tas iš savo 
pusės kandidatu į reformuotos seminarijos rektorius numatė 
Valančių. 1845 IX 4 valdžia jį patvirtino rektorium (pirmuoju 
Varnių seminarijos rektorium, nes ligi to laiko seminarijas val- 
dė ne rektoriai, bet regensai). Atrodo, kad, jau iš Petrapilio 
išvykdamas, Valančius žinojo, jog jis būsiąs į tą vietą pastaty- 
tas. Paskirtas rektorium, jis perėmė reformą į savo rankas. Sun- 
kiausias jo uždavinys buvo sudaryti tokį seminarijos dėstytojų 
kadrą, kad šis atitiktų tuos vyriausybės reikalavimus, kurie da- 
bar buvo numatyti dvasinėms seminarijoms, kad jis kiek gali- 
ma mažiau tepažeistų tradicines vyskupų teises savarankiškai 
valdyti savo vyskupijų seminarijas ir būtų vyriausybei priimti- 
nas. J. K. Gintilai seminarijos inspektorium siūlant savo sese- 
rėną Igną Kulvinskį, Valančius numatė, kad, jį priėmęs, turės 
tik seminarijos ribose slaptą Gintilos patikėtinį ir bendros dar- 
bo nuotaikos drumstėją, tad nesutiko jo palaikyti, ir jo vietoje, 
dar iš senojo seminarijos dėstytojų kadro, pravedė kun. Tadą 
Juzumą, vienintelį iš senosios seminarijos profesorių, kuris Va- 
lančiui buvo priimtinas. Visi kiti profesoriai buvo paskirti iš 
dvasinę akademiją baigusiųjų: Sukevičius, Stulginskis ir Alek- 
sandras Beresnevičius (pastarasis buvo paskirtas profesorium, 
nors dėl jauno amžiaus dar nebuvo kunigu įšventintas ir tetu- 
rėjo diakono laipsnį). Dėl šių paskyrimų santykiai tarp Ginti- 
los ir Valančiaus visiškai pairo. Bet, seminariją organizuoda- 
mas ir stengdamasis pakelti jos moralinį ir pedagoginį lygį, Va- 
lančius galėjo ramia sąžine visai savarankiškai elgtis Gintilos 


21 


nepaisydamas, nes šis nebuvo teisėtas vyskupijos valdytojas, 
tik rusų valdžios pastatytas. Savo reformą Valančius taip dip- 
lomatiškai įvykdė, jog ir rusų administracija buvo visais paten- 
kinta, o ir Vatikanas ne tik jam jokių priekaištų nedarė, bet ir jį 
atestavo visiškai bažnyčiai atsidavusiu kunigu. Buvo tai pirma- 
sis savarankiškas Valančiaus organizacinis darbas, kuriame iš- 
ryškėjo ir jo dideli diplomatiniai gabumai, kuriuos jis panau- 
dodavo ne sau pačiam iškelti, bet viešajai gerovei. 

Vėliau rašęs jo nekrologą kun. Jeronimas Račkauskis jo se- 
minarijos valdymo laikus labai teigiamai apibūdino, pabrėžda- 
mas, kad V. pašalinęs visas tas negeroves, kurios čia buvo atsi- 
radusios kunigų misijonierių valdymo laikais. 

"Tuo tarpu, iš pradžių neoficialiai, prasidėjo derybos tarp ru- 
sų vyriausybės ir Vatikano konkordato sudarymo klausimu. Kar- 
tu kilo reikalas paskirti į vakuojančias katedras popiežiaus pat- 
virtintus vyskupus, nes daugumas tiek pačios Rusijos, tiek jos 
okupuotų Lietuvos ir Lenkijos teritorijų vyskupijų jau iš seno 
buvo valdomos įvairių rusų vyriausybės paskirtų vadinamųjų 
„hominatų“, kurių paprastai Vatikanas visai nepripažindavo ir 
jiems jokių teisių vyskupijas valdyti neteikdavo. Viena antros 
apie tai neinformuodamos, abi pusės pavedė kun, Holovins- 
kiui sudaryti sąrašus kandidatų į vyskupus ir sufraganus. Be 
kitų kandidatų, Holovinskis numatė ir Valančių, 1846 VI 27 
(ši data nustatoma iš Valančiaus užrašų) tuo reikalu slaptai jį 
aplankė Varniuose ir ten aptarė su juo jo kandidatūros galimu- 
mus. Būdinga, kad nuo tos dienos ir Valančiaus užrašų-dieno- 
raščio tonas visiškai pasikeitė: būsimuoju vyskupu besijausda- 
mas, jis daugiau į dienoraštį neįrašo nieko, kas galėtų jį rusų 
administracijos akyse kompromituoti. Nors ir toliau jis žemai- 
tiškai rašo prie pabaigos jau einančią Žemaičių vyskupystės is- 
toriją, bet šiaip formaliai rodo daug mažesnį susidomėjimą gry- 

nai lietuviškais dalykais, ir, pavyzdžiui, iškilus klausimui pakeis- 
ti seminarijoje lenkiškai sakomus pamokslus žemaitiškais, kovą 
dėl seminarijos sulietuvinimo užleidžia tam pačiam Gintilai, ku- 
ris iš dalies tai ir laimėjo. Čia, matyti, Valančius nenorėjo pro- 
lenkiškai nusistačiusio Holovinskio akyse savo lietuviškumą pa- 
brėžti. Vėliau jis smarkiai kritikavo tą patį Holovinskį už tai, 
kad tas, likęs arkivyskupu, nei vieno karto nevizitavo savo arki- 
vyskupijos. Kartu Valančius turėjo galvoje ir kitus aukštosios dva- 
sininkijos ir pasaulietinės diduomenės atstovus, kurių balsas anais 
laikais Vatikano sferose nemaža svėrė. 

1847 VIII 3 sudarius konkordatą tarp Vatikano ir Rusijos, 
šalia kitų kandidatų į vyskupus, Holovinskio inspiruota Rusi- 
jos vyriausybė pristatė ir Valančių, bet kandidatu tik į Žemai- 
čių vyskupijos sufraganus. Nors vyriausybė ir nelaikė Valan- 
čiaus taip sau atsidavusiu asmeniu, kaip Gintila, Rava, Butke- 
vičius, Rupeika ir kiti, bet ji tikėjosi, pastačiusi jį sufraganu, 
legalizuosianti ir Gintilos padėtį, nes jis buvo valdžios nomi- 
nuotas Žemaičių vyskupijos valdytoju. Tačiau Vatikanas ne tik 
jo nepatvirtino, bet ir visiškai ignoravo. Bet popiežius, patvir- 
tinęs eilę kandidatų, rusų valdžios pristatytų į vyskupus iš to- 
kių, kurie ir Vatikanui buvo priimtini, nepatvirtino nei Valan- 
čiaus Žemaičių sufraganu, nei Vaitkevičiaus Minsko sufraga- 
nu, motyvuodamas tuo, kad nesą galima skirti sufraganų ten, 
kur nėra popiežiaus patvirtintų vyskupų (Minsko vyskupija tuo 
laiku buvo visai tokioje pat būklėje kaip ir Žemaičių, valdoma 
rusų pastatyto Ravos). Tokiu būdu popiežius norėjo Rusijos 
vyriausybę priversti pristatyti kandidatus ir toms vyskupijoms, 
kurios buvo valdomos vyriausybės pastatytų asmenų. Šį nepa- 
tvirtinimą rusų vyriausybė išsiaiškino ta prasme, kad abudu 
kandidatai esą Vatikanui nepriimtini dėl savo politinio ištiki- 
mumo valdžiai, ir dėl to ji pati į juos pradėjo žiūrėti kaip į ypatin- 

gai brangius sau kandidatus, nors iš tikrųjų abudu kandidatai 
buvo visiškai Vatikanui priimtini; tai buvo tik savotiška diplo- 
matinė kova, kurios objektais virto du niekuo nedėti, nežymūs 
provincijos kunigai. Savo dvasinės vyriausybės „nuskriaustiems“ 
kandidatams paguosti Rusijos caras abudu „nuskriaustuosius“ 
papuošė, kad ir nežymiais, ordinais. 

"Tačiau, šį kartą norėdama rimtai sutvarkyti savo santykius 
su Vatikanu ir legaliai organizuoti tiek Minsko, tiek ir Žemai- 
čių vyskupiją, kuri konkordato nuostatais buvo išplėsta į visą 
Kauno guberniją, taigi du kartus padidinta, Holovinskio pata- 
riama Rusijos vyriausybė abiem vyskupijom vėl pristatė eilę 
naujų kandidatų, jau ne į sufraganus, bet į vyskupus, pirmoj 
eilėj pastačiusi sau labiausiai priimtinus kandidatus, o pabai- 
goje pridėjusi dar ir Valančių su Vaitkevičium. Didžiausiam jos 
nusistebėjimui abudu kandidatai, tik prieš tai nepatvirtinti su- 
fraganais, dabar buvo patvirtinti vyskupais, pralenkę visus ki- 
tus valdžiai daug malonesnius kandidatus. Protestuoti nebuvo 
galima, nes vis dėlto ir jie buvo valdžios kandidatai. 

1849 m. pradžioje popiežius Pijus IX atliko Valančiaus, 
kaip kandidato į vyskupus, ištyrimą (scrutinium), ir tuo rei- 
kalu Valančius buvo pakviestas į Petrapilį, o 1849 IX 16 Pijus 
IX prekonanizavo Žemaičių vyskupu. Bula atėjo į Petrapilį 1849 
XII 31, ir 1850 I 4 rusų caras Mikalojus I tą paskyrimą patvir- 
tino. Gavęs apie tai žinią, Valančius 1850 02 15 išvažiavo iš 
Varnių į Petrapilį ir ten 1850 II 24, asistuojant vyskupui Žilins- 
kiui ir pavyskupiui Holovinskiui (tik prieš tai pavyskupiu pa- 
skirtam), buvo konsekruotas. 1850 III 5 jis gavo audienciją pas 
carą ir III 26 išvyko į Varnius, pakeliui teikdamas sutvirtinimo 
sakramentus Jamburge, Tartu, Mintaujoje, Joniškyje ir Šiau- 
liuose. 1850 IV 9 (Šliūpas neteisingai pateikia VI 9) atvykęs į 
Varnius, tuojau atliko iškilmingą ingresą, tuo pradėjęs savo tiek 


24 MOTIEJUS VALANČIUS Iš ARTI IR IŠ TOLO 


a Sariai i L ai Ka a I 


Pe vepoog Po 


Lietuvai reikšmingą 25 metų darbą. Ingreso metu prie kated- 
ros jį sveikino B. Smigelskis. 

Jo vyskupavimo 1850-1862 m. laiko tarpas buvo tikrai ku- 
riamasis jo darbo etapas. Paėmęs vyskupiją, kuri 16 metų gy- 
veno be teisėto valdytojo, o ir prieš tai ne visada buvo tinka- 
mai tvarkoma (pvz. vysk., J. A. Giedraičio pirmtakas Steponas 
Giedraitis, nuolatos Varšuvoje gyvendamas, tebuvo retas savo 
vyskupijoje svečias, o nuolatos sergąs Juozapas Arnulpas Gied- 
raitis vyskupijos valdymą užleisdavo savo padėjėjams), ir, be 
to, gavęs vyskupiją dvigubai didesnę, negu turėjo visi jo pirma- 
takai, nes nuo pat jo vyskupavimo pradžios ji apėmė visą bu- 
vusią Kauno guberniją ir dar Kuršo katalikus, Valančius visų 
pirma turėjo daug darbo ir vargo, kol pavyko pašalinti čia anks- 
čiau įsigalėjusias negeroves ir bažnytiškai vyskupiją sutvarkyti. 
Seminarijos rektorium pastatęs jauną, bet gabų Aleksandrą Be- 
resnevičių (po kelerių metų jo neteko, kai rusų administracija 
pakaltino rektorių už netinkamą rusų kalbos ir literatūros dės- 
tymo pastatymą), iškeldamas ir į priekį prastumdamas jaunus, 
gabius kunigus, iš kurių ilgainiui susilaukė savo geriausiųjų pa- 
dėjėjų (Jeronimą Račkauskį, Otoną Praniauskį, Juozapą Sil- 
vestrą Dovydaitį, Justiną Dovydaitį ir kitus), Valančius ryžosi 
vyskupiją reorganizuoti visais požiūriais. 

Visų pirma, jam teko kreipti dėmesį į pačius kunigus, kurių 
daugelis, kietai nevaldomi, pakriko ir lengvai galėjo stabdyti 
visus geriausius vyskupo sumanymus. Po truputį jis šalino pa- 
senusius ir prie jo reikalavimų neprisitaikančius kunigus, juos 
pakeisdamas savaisiais seminarijos ir akademijos auklėtiniais. 
Kartu jis stengėsi ir senųjų kultūrinį lygį pakelti, ragindamas 
juos skaityti tikybines knygas, organizuodamas dekanatines bib- 
liotekas ir per vyskupijos raštinę platindamas įvairias tikybinės 
knygas. Deja, jis iš dalies tuo būdu stiprino ir jų lenkiškumą, 

nes visos tos jo platinamos knygos buvo lenkiškos. Tačiau jis 
kartu visomis priemonėmis skatino ir kunigų kūrybą lietuvių 
tikybinės literatūros srityje, kiekvieną šioje srityje nors kiek 
pasidarbavusį kunigą tuojau prastumdamas į priekį, suteikda- 
mas jam kiek aukštesnę ir geresnę vietą. Tuo būdu vyskupijoje 
net buvo susidariusi nuomonė, kad, norint Valančiaus akyse 
iškilti, esą būtina parašyti kokią populiarią lietuvišką tikybinę 
knygutę. Norėdamas į vieną darnų organizmą sulieti dvi skir- 
tingų tradicijų ir bažnytinių papročių vyskupijos dalis (Žemai- 
čių ir Vilniaus), jis visoje vyskupijoje suvienodino visą bažnyti- 
nę santvarką ir, kilnodamas kunigus iš vienos vyskupijos dalies 
į kitą, sudarė vieningai veikiančią savo padėjėjų organizaciją, 
kuri vėliau jam žymiai palengvino ir kitų jo darbų ir sumany- 
mų vykdymą. Tie, kurie nenorėjo prie jo reikalavimų priside- 
rinti, turėjo noroms nenoroms keltis į kitas vyskupijas arba eiti 
į emeritus ar mažų altarijų altaristas. 

Kreipdamas ypatingą dėmesį į religinį liaudies auklėjimą ir 
tai laikydamas vyriausiuoju savo, vyskupo, uždaviniu, Valan- 
čius nuolatos vizituodavo atskiras savo vyskupijos dalis ir per 
tas vizitacijas palaikydavo nuolatinį, tiesioginį kontaktą su ti- 
kinčiųjų mase, ko jie jau seniai nebuvo bematę. Tos vizitacijos, 
turint galvoje ano laiko susisiekimo netobulumus, kartais skau- 
džiai ir jo sveikatai atsiliepdavo, net būdavo ir jo gyvybei pa- 
vojingos, taip kad, pavyzdžiui, 1855 VII 14, važiuodamas iš 
Vadaktų į Baisogalą, Kiršino upės tiltui įlūžus, jis kuo neprigė- 
rė kartu su jį lydėjusiu prelatu Bytautu. 

Tuo pačiu laiku jis atstato griūvančias bažnyčias ir organi- 
zuoja naujų statymą (jo laikais buvo pastatytos 25 naujos mūro 
bažnyčios ir 20 naujų medinių, o būtų jų pastatyta ir daug dau- 
giau, jei ne valdžios trukdymai, dėl kurių po 1863 m. sukilimo 
apskritai daugiau nebebuvo duodama leidimų ne tik naujoms 

bažnyčioms statyti, bet ir senoms remontuoti). Tačiau, neturė- 
damas architektūros meno pajautimo, jis maža tekreipė dėme- 
sio į tų naujai statomų bažnyčių architektūrą, ir jo laikais atsi- 
rado ir tokių bažnyčių, kurios meniškai ne tik Lietuvos nepa- 
gražino, bet ir ligi mūsų laikų savo nemeniškumu rėžė akis. 

Daugybė savo parašomų ganytojinių laiškų, skiriamų tiek 
visai vyskupijai, tiek ir atskiroms parapijoms (tokie parapiniai 
laiškai buvo visiškai tuo laiku naujiena, kurios Lietuva nepaži- 
no nuo pat krikščionybės įvedimo Lietuvoje), jis stengėsi tuo- 
jau reaguoti į kiekvieną pastebėtą negerovę. 

Besistengdamas pakelti liaudies kultūrinį lygmenį, Valančius 
kreipė ypatingą dėmesį į jos švietimą, ir, plėsdamas labai kuk- 
liuose rėmuose pradėtą savo pirmtakų darbą, sukūrė plačiau- 
sią parapinių mokyklų tinklą, kuris ligo to laiko, kai rusų ad- 
ministracija jį likvidavo, apėmė daugumą vyskupijos vaikų ir 
sudarė paties Valančiaus visai savarankiškai valdomą savotišką 
„švietimo ministeriją“. Susirūpinęs suaugusiųjų knygų skaity- 
mu ir lavinimusi, jis per 10 pirmųjų savo veikimo metų pasie- 
kė to, kad daugelyje Lietuvos vietovių analfabetizmas buvo jau 
visiškai išnykęs. Tuo buvo pasiektas savotiškas rekordas ne tik 
Lietuvoje, ne tik visoje rusų okupuotoje vakarų srityje - Lenki- 
joje, Latvijoje ir Estijoje, jau nekalbant apie tais laikais visai 
puslaukinę Rusiją, bet iš dalies ir Vakarų Europoje. Bet ir šia- 
me darbe buvo vienas minusas: susirūpinęs kiekybe, kūrimu 
kiek galima didesnio parapinių mokyklų skaičiaus ir patrauki- 
mu į jas kiek galima daugiau vaikų, jis maža tekreipė dėmesio į 
tų mokyklų kokybę - visai nežiūrėjo, kuria kalba tose mokyk- 
lose darbas eina, ir dėl to daugelyje vietų, ypačiai rytinėje vys- 
kupijos dalyje, prijungtoje iš buvusios Vilniaus vyskupijos, ki- 
ti, senųjų tradicijų kunigai per parapijos mokyklas ir toliau va- 
rė lenkinimo darbą. Buvo ir tokių vietovių, kur kaip tik 


27 


Valančiaus laikais lenkinimo darbas net smarkiai buvo pažen- 
gęs, nes lietuvių liaudies vaikai daug kur buvo lenkiškai, ne 
lietuviškai mokomi. Savo darbe nenumatydamas jokių speci- 
fiškai lietuviškų tautinių uždavinių, bet turėdamas galvoje fak- 
tą, kad visa beveik jo valdomos vyskupijos liaudis lietuviškai 
tekalbėjo, jis ir pats savo plunksna stengėsi užkišti svarbiausias 
tikybinės lietuvių literatūros spragas savo parašytomis vaikams 
ir suaugusiems skiriamomis tikybinėmis lietuviškomis knygu- 
tėmis, kartu suragindamas to darbo imtis ir daugelį kunigų, 
tam reikalui nešykštėdamas ir savo lėšų: visas savo parašytą- 
sias ir daugelį svetimų lietuviškų knygų jis išspausdino savo 
lėšomis ir dažniausiai nemokamai jas išplatindavo. Norėdamas 
tų knygų platinimą palengvinti, jis suragino Vilniaus spaustu- 
vininką ir knygininką Zavadzkį įkurti Varniuose savo Vilniaus 
knygyno filiją. Kai tas, 1853 m. liepos mėn. ją įkūręs, per tą 
knygyną sumanė platinti vien lenkiškas knygas, tuo būdu no- 
rėdamas sustiprinti Žemaitijos lenkiškumą, tai Valančiaus švie- 
kis) privertė Zavadzkį perkelti jo knygyno veikimo svorio centrą 
į lietuviškas knygas. Ir tuo būdu per 14 metų, praėjusių nuo 
Valančiaus vyskupavimo ligi lietuvių spaudos uždraudimo, lie- 
tuviškosios katalikų religinės literatūros srityje buvo padaryta 
ne mažiau, kaip per praėjusius 300 metų nuo pirmųjų lietuviš- 
kų knygų pasirodymo Didžiojoje Lietuvoje. Šiame balanse la- 
bai žymi vieta priklausė paties Valančiaus parašytoms knygoms 
ir knygutėms, kurių dauguma buvo nuolatos naujais leidimais 
kartojamos ne tik prieš spaudos uždraudimą, bet ir spaudą lei- 
dus. Nelaikydamas savo, vyskupo, reikalu rūpintis pasaulieti- 
nio turinio knygomis (spaudos draudimo metu jis ir tuo klausi- 
mu savo nusistatymą pakeitė), jis vis dėlto ir šioje srityje ne- 
maža padėjo S. Daukantui ir ypač L. Ivinskiui, iš dalies dar 

M. Akelaičiui ir kitiems. Santykių atšalimas tarp Valančiaus ir 
Daukanto ir jųdviejų išsiskyrimo priežastis, kaip dabar paaiš- 
kėjo iš naujai surastos korespondencijos, be kitko, ir su spaus- 
tuvininkų Zavadzkiu, įvyko ne dėl pakitėjusių Valančiaus pa- 
žiūrų į lietuviškuosius dalykus, bet dėl dviejų pagyvenusių as- 
menų nesugebėjimo susigyventi, ypač kai Daukantas nenorėjo 
suprasti, kad tarp jauno kunigo, gyvenusio Petrapilyje, ir tarp 
vyskupo, valdančio didžiulę vyskupiją ir tuo būdu užimančio 
pirmąją Lietuvos šviesuomenėje vietą, vis dėlto yra žymus skir- 
tumas. Valančius visur savo autoritetu ir santykiais stengėsi pa- 
remti jų iniciatyvą, nors ne visados sėkmingai. Pvz., jam nepa- 
vyko gauti leidimo leisti Ivinskio sumanytąjį „Ajrtwarą“ ar Ake- 
laičio „Pakeleiwingą“, nors pastarąjį jis buvo apsiėmęs ne tik 
cenzūruoti, bet ir redaguoti. 

Nors jo laikais iškilusi blaivybės akcija buvo pradėta ne jo 
iniciatyva, bet jis, susipažinęs su pirmomis jos užuomazgomis, 
paėmė į savo rankas jos organizavimą visoje vyskupijoje ir taip 
ją išplėtė, jog per keletą metų jo vyskupija liko vienintelis blai- 
vus kraštas visoje Europoje. Nuo 1859 m. jo blaivybės groma- 
tų buvo skaitoma ir Seinų vyskupijoje, ir ten blaivybė buvo 
kiek paplitusi. Kad ir buvo šio darbo organizacijoje trūkumų, 
dėl kurių buvo galima abejoti, ar ilgai tas staigus prablaivėji- 
mas krašte išsilaikys, tačiau blaivybė ne dėl tų trūkumų visai 
pairo, o dėl įsimaišymo rusų valdžios, kuri, visas blaivybės bro- 
lijas uždariusi, sugriovė tuos atramos punktus, kuriais rėmėsi 
visa blaivybės akcija. 

Ligi 1861 m. veikdamas dar baudžiavai Lietuvoje siaučiant, 
Valančius visomis sau prieinamomis priemonėmis stengėsi švel- 
ninti įvairius iš tų santykių kylančius nenormalumus, šalinti 
visus labiausiai į akis krintančius dvarininkų nusikaltimus vals- 
tiečiams, nors čia jis galėjo tik tada įsimaišyti, kai buvo įsipy- 

nęs ir religinis momentas, pvz., kada baudžiauninkai buvo ver- 
čiami eiti dirbti sekmadieniais ar šventadieniais. Atrodo, kad 
ypač Valančiaus valdymo laikais atsiradęs didelis vietinių šven- 
čių skaičius savo pagrinde turėjo ir socialinį motyvą: baudžia- 
vos išvargintiems valstiečiams vyskupas bus stengęsis duoti kiek 
galima daugiau poilsio dienų. 

Su dvarininkais Valančių siejo tiktai aukštoji jo, vyskupo, 
padėtis. Dvarininkai juo nepasitikėdavo ir vis negalėdavo su- 
sigyventi su mintimi, kad visuomeniniu požiūriu aukščiausią 
vietą vyskupijoje, kuri buvusios Respublikos laikais jos nešio- 
tojams suteikdavo vieną garbingiausiųjų vietų valstybės sena- 
te, dabar užima mužikų sūnus, ir tai po to, kai prieš jį beveik 
80 metų vyskupiją valdė Giedraičiai, kunigaikščiai ar bent 
pretenduoją į kunigaikščių titulą. Savo išoriniu lenkiškumu, 
santykiuose su dvarininkais vartodamas vien lenkų kalbą ir 
to lenkiškumo laikydamasis visuose savo susirašinėjimuose, 
jis stengėsi tą sulenkėjusios bajorijos nepasitikėjimą išsklai- 
dyti. To jis siekė ir laiškais, palaikydamas tariamai nuošir- 
džius santykius su diduomene, erzindamas jų lenkiškas ambi- 
cijas, kurias stengėsi panaudoti bažnyčios gerovei, plačiai pa- 
skleisdamas žinias apie kiekvieną jų kad ir menkutį darbelį, 
jei jis tik bažnyčiai buvo kiek naudingas, pagaliau paslaptyje 
išlaikydamas visus tuos dvarininkų nusikaltimus valstiečiams 
ir apskritai dorovei, apie kuriuos jam nuolat pranešdavo vie- 
tos klebonai ir kuriuos jis stengėsi likviduoti, jų į viešumą 
nekeldamas. Tačiau nuolatinis jo maišymasis į dvarininkų san- 
tykius su valstiečiais ir ypač blaivybės akcija, kuri smarkiai 
palietė materialinius dvarininkų reikalus, kai daugelio jų pa- 
grindinės pajamos ėjo kaip tyčia iš varyklų (bravarų) duoda- 
mo pelno, Valančiaus santykiams su dvarininkais ir apskritai 
su bajorų visuomene atimdavo nuoširdumo pobūdį, - abidvi 

šali viena antra nepasitikėdavo. Tas nepasitikėjimas ypačiai 
padidėjo, kai, baudžiavas panaikinus, Valančius visą bažny- 
čios veiklą pasuko laisvų valstiečių kryptimi, nes nuo to laiko 
ir materialinė bažnyčių ir kunigų padėtis priklausė jau ne nuo 
dvarininkų, bet nuo valstiečių. Nepasitikėjimą didino ir ve- 
danti prie sukilimo politinė bajorijos veikla, kuri greitu laiku 
apėmė visą Lietuvą, bet kuriai nuo pat pradžios Valančius nuo- 
širdžiai nepritarė, nemanydamas, kad ji būtų galėjusi ką nors 
teigiama Lietuvai duoti. 

Valančiaus vyskupavimo pradžioje jo visai korektiški santy- 
kiai su rusų administracija, žiūrėjusia pradžioje į jį kaip į savo 
žmogų, kaip į rusų valdžiai atsidavusį vyskupą, kuris valdysiąs 
vyskupiją administracijos nurodomas, kaip kad prieš jį valdė 
Gintila ir iš dalies vyskupas Simanas Giedraitis, greitai pradėjo 
irti, ir tai ne vien dėl blaivybės akcijos, kuri palietė ne vien 
dvarininkų ir smuklininkų, bet ir iždo pajamas, bet ir dėl nuo- 
latos didėjančio veržimosi į Lietuvą pravoslavų rusiškumo, kas 
kiekviename žingsnyje keldavo konfliktus su katalikų darbu 
Lietuvoje. Tačiau ligi 1863 m. sukilimo, dažniausiai panaudo- 
jus savo diplomatinius sugebėjimus ir iš dalies savo senas pa- 
žintis Petrapilio sterose, Valančiui pavykdavo tuos konfliktus 
labiau ar mažiau patenkinamai išspręsti. 

Visą tą platų darbą Valančiui teko organizuoti vienam, nes 
kad ir turėjo jis nemaža jaunų, gabių savo sumanymų vykdyto- 
jų, bet nė vienas jų negalėjo veikti savarankiškai ar formaliai 
vyskupą pavaduoti. Tiesa, 1858 IX 27 Aleksandras Beresnevi- 
čius buvo paskirtas Žemaičių vyskupo sufraganu, bet po dvejų 
metų jis buvo pakviestas į Petrapilį, kur gavo dvasinės akade- 
mijos rektoriaus pareigas. O kaip tik tuo laiku vyskupą užgulė 
dar vienas sunkus uždavinys - baudžiavas panaikinus, perauk- 
lėti daugelį iš bajorų kilusių kunigų, kurie ir vėliau dar ilgai vis 

tesiorientavo į dvarus ir apskritai į bajorus. Dėl to atsirasdavo 
eilė naujų konfliktų ir su kunigais, ir su dvarininkais. 

Lenkuojančiai Lietuvos visuomenės daliai ruošiantis suki- 
limui ir daugelyje Lietuvos bažnyčių pradėjus organizuoti po- 
litines lenkiškas manifestacijas, administracija ėmė Valančių 
kaltinti už nesugebėjimą suvaldyti tose manifestacijose daly- 
vavusių kunigų, ir dėl to 1861 m. lapkričio mėn. pradžioje 
vyskupas buvo pakviestas į Petrapilį aiškintis. Ten jis ir užtru- 
ko ligi 1861 XII 29, 

Sukilimui įsiliepsnojus, savaime sustojo visas kūrybinis Va- 
lančiaus darbas. Tuo laiku jam teko vaidinti vaidmenį, kuris iš 
dalies vyskupui kaip ir netiko, bet ir pačiam Valančiui nebuvo 
nei lengvas, nei malonus. Plataus horizonto politikas, jis jau 
nuo pat sukilimo pradžios manė, kad kraštui šis nieko teigia- 
mo negalėsiąs duoti, nes neturįs jokių šansų laimėti. Ir dėl to 
jis šiuo atžvilgiu visą laiką buvo neigiamai nusistatęs. Tuo pa- 
sinaudodama, administracija buvo privertusi Valančių prieš jo 
paties norą keletą kartų viešai - pamokslais ir atskirais raštais — 
pasmerkti sukilimą ir pačius sukilėlius, nors juo labiau turėjo 
būti smerkiami ir patys sukilimo malšinimo metodai. Dėl to- 
kios savo pozicijos smerkiamas pačių sukilėlių ir juos palai- 
kančios visuomenės dalies, net pačiuose Varniuose kiek nuo 
jų ir nukentėjęs, Valančius didžiausio sukilimo įkarščio metu, 
1863 VII, net buvo priverstas kurį laiką pasitraukti į Pakuršį — 
į tą patį Joniškį, kuriame 1831 m. sukilimo metu ilgai išsėdėjo 
vysk. Simanas Giedraitis, savo atsišaukimais sukilimą „ramin- 
damas“. Tuo laiku V, aplankė Latvijos katalikus Bauskėje, Frid- 
richštate, Dvietėje, Bebroje ir Alūkstoje. Tačiau, turėdamas gal- 
voje, kad žymesnioji vyskupijos tikinčiųjų dalis daugiau ar ma- 
žiau buvo tiesiogiai ar netiesiogiai įtraukta į sukilimo sūkurį, 
Valančius negalėjo ir pozityviai nebūti su sukilimu susijęs: ki- 

tiems jauniems kunigams jis parylomis suteikdavo leidimą eiti 
į sukilėlių būrius kapelionais. Taip pat, kaip vyskupas, bet ir 
kaip lietuvis, jis negalėjo nesisrengti gelbėti tiems, ypačiai ku- 
nigams, kurie dėl sukilimo jau buvo patekę į maskolių rankas 
ir kuriems grėsė mirtis, katorga ar ištrėmimas, ypač nuo to 
laiko, kai, Muravjovui pradėjus žiauriausiomis priemonėmis 
sukilimą malšinti, beveik visi katalikų kunigai buvo laikomi 
sukilimo rėmėjais. Valančiui atiteko sunki misija suimtuosius 
tiek užtarti prieš vietos karo viršininkus, tiek prieš patį Murav- 
jovą, gelbėti tuos, kuriuos dar buvo galima išgelbėti, ir tam 
reikalui panaudoti ne tik savo senuosius santykius su aukštes- 
niąja rusų administracija, bet ir naujai įgytą įtaką Muravjovui ir 
pagaliau panaudojant ir svarbiausiąjį maskoliams argumentą — 
papirkimą. Nors daugiau nei šimtas kunigų už santykius su 
sukilimu užmokėjo savo galvomis arba ilgamečiu kalėjimu ir 
ištrėmimu į Sibirą ar į tolimąsias Rusijos vietas, vis dėlto nema- 
ža kunigų ir pasauliečių Valančiui pavyko beveik iš kilpos iš- 
traukti arba visai valdžios akyse nubaltinti taip, kad už savo 
santykius su sukilimu jie sumokėjo tik tam tikrą nedidelę ad- 
ministracinę baudą, o kiti kunigai net buvo savo senose vietose 
palikti. Bet tas nuolatinis įvairių valdžios įtariamų ir jos laiko- 
mų politiškai nepatikimais asmenų užtarinėjimas griovė ir val- 
džios pasitikėjimą politiniu Valančiaus lojalumu. 

Sukilimą numalšinusi, rusų valdžia visu frontu puolė Lietu- 
voje visa, kas jai atrodė jos politikai priešiška, visų pirma kata- 
likų bažnyčią ir visa tai, kas su ja tuo ar kitu būdu buvo susiję. 
Uždaromos ar paverčiamos cerkvėmis katalikų bažnyčios, lik- 
viduojami vienuolynai ir vienuolių ordinų likučiai, kalinami 
arba ištremiami kunigai, į dvasines seminarijas neleidžiama nau- 
jų klierikų, proteguojami visų rusų valdžiai ištikimi kunigai, be 
valdžios leidimo draudžiama kilnoti kunigus iš vienos parapi- 

jos į kitą ir kiekvienam kunigų paskyrimui reikalaujamas val- 
džios sutikimas, draudžiama be kiekvienam kartui policijos duo- 
damo leidimo kunigams išvykti iš savo parapijos ribų, drau- 
džiama statyti naujas ar taisyti senas bažnyčias, bandoma į ka- 
talikų bažnyčios pamaldas įvesti rusų kalbą, o į lietuviškuosius 
raštus įvesti rusų raides, draudžiant kartu spausdinti juos seno- 
mis, lotynų raidėmis; mokyklų katalikai verčiami caro šventė- 
mis eiti į pravoslavų cerkves, uždaromos visos parapinės mo- 
kyklos ir bažnytinės brolijos, jų tarpe ir blaivybės brolijos, drau- 
džiamos katalikų bažnyčios viešosios apeigos ir viešosios 
eisenos, draudžiama statyti kryžius už kapinių ribų ir t. t. ir t. t. 
Visa tai įvedama greta visiško suvaržymo ir aprėžimo gyvento- 
jų kitų teisių. Tokiu būdu valdžiai atakuojant katalikų bažnyčią 
visais frontais, Valančiui teko sustabdyti visą tą savo kuriamąjį 
darbą, kurį jis dirbo praėjusiu laikotarpiu. 

Nors ir toliau susirašinėjimais ir tam tikrais bandymais ap- 
lenkti tuos visus uždraudimus jis mėgino vieną kitą smūgį su- 
švelninti ar paralyžuoti, tačiau retai kada jam tat pavykdavo, juo 
labiau, kad ir jis pats dabar buvo pastatytas nuolat budinčios 
policijos akivaizdoje, nes vyskupijos centras, kad jį būtų leng- 
viau sekti ir prižiūrėti, iš Varnių buvo perkeltas į Kauną, ir nuo 
1864 XI 6 Valančius apsigyveno Kaune. Nuo to laiko jam buvo 
uždrausta iš Kauno išvažiuoti, ir jis tuo būdu nustojo tiesioginio 
kontakto su savo vyskupija, lygiai kaip jis nustojo atviro kontak- 
to su Vatikanu ir kitais vyskupais, nes visas jo susirašinėjimas 
buvo policijos sekamas. Nors tuo laiku iš Petrapilio į Žemaičių 
vyskupiją grįžo sufraganas Beresnevičius, bet ir jis greitai buvo 
nuo Valančiaus atskirtas ir apsigyveno Mintaujoje. 

Kadangi Valančius buvo nuolat skundžiamas įvairių valdžios 
agentų, tai pas jį buvo padaryta krata ir jis pats paliktas atviro- 
je policijos priežiūroje. 1364 m. pabaigoje valdžia nusistatė iš- 

tremti ir Valančių, kaip tai anksčiau jau buvo padaryta su dau- 
geliu kitų vyskupų. Tačiau pasklidus apie tai gandui vyskupijo- 
je, vienu laiku staiga į Kauną suvažiavo tūkstančiai kaimiečių 
vežimų, kuriais atvyko norintieji atsisveikinti su mylimu vys- 
kupu. Tokia rami manifestacija taip paveikė apie tai sužinojusį 
generolą gubernatorių, kad jis nuo Valančiaus ištrėmimo atsi- 
sakė, pabijojęs dėl to galimų rimtų politinių pasėkų.* 

Visa tai savotiškai paveikė ir Valančių. Matydamas, kad griež- 
tai pakitėjusiomis politinėmis sąlygomis visas jo seniau varo- 
mas visuomeninis ir tikybinis darbas vis tiek turės sustoti ir 
kad jo diplomatijos metodai dabar niekur negalės nuvesti, jis, 
kaip ir daugelis kitų, rankų nenuleido, bet stojo su rusų valdžia 
į griežtą kovą, kurią jis nuo to laiko vedė ne mažesne energija, 
kaip kad anksčiau dirbo savo kuriamąjį darbą. Iš anksto numa- 
tydamas, kad už tokią savo veiklą jis gali tik susilaukti ištrėmi- 
mo ar kalėjimo, ko jau ir už daug kuklesnį veikimą buvo susi- 
laukę kiti vyskupai, jis mėgino ir atvirai kitiems rusų valdžios 
potvarkiams priešintis. Norėdamas savo veikimą suderinti su 
kaimynine Seinų vyskupija ir painstruktuoti dar jauną ir kovo- 
se neįgudusį jos vyskupą Lubenskį, kuris jau buvo suspėjęs pa- 
daryti net kiek stambių klaidų, Valančius 1868 m. liepos mė- 
nesį slaptai su juo susiėjo Panemunėje. 

Nustojęs galimumo atviru žodžiu kreiptis į savo vyskupijos 
žmones, jis ieško naujų kelių su jais sueiti į kontaktą. Pats dar 
neseniai smerkęs sukilėlius ir sukilimą, ir kiekvieną prieš val- 
džią nukreiptą veiksmą, dabar savo parašytais, slaptai Prūsuo- 
se išspausdintais ir paskiau jo sudarytos organizacijos paskleis- 
tais raštais ragino Žmones priešintis, kad ir be ginklo, kiekvie- 
nam bažnyčiai ir kraštui žalingam darbui. Kad tie raginimai 
pasiektų žmones, jis, apie 1866 m. pasiuntęs į Mažąją Lietuvą 
5000 rublių, 1867-1868 m. organizavo slaptą lietuviškų kny- 

gučių spausdinimą, jų gabenimą per sieną (viena veikliausiųjų 
jo „paštininkių“ buvusi Aniutė Jankūnaitė iš Skapiškio) ir pla- 
tinimą Lietuvoje. Visų pirma pats griebėsi plunksnos ir parašė 
eilę politinių tikybinių brošiūrų, kurios apskritai buvo pirmo- 
sios lietuviškos politinio turinio knygos. Tuose raštuose jis at- 
virai ragino žmones priešintis maskolių valdžiai. Masiškai vi- 
soje Lietuvoje paskleistos, tos brošiūros ištisiems dešimtme- 
čiams, net ir Valančiui mirus, Lietuvos liaudyje sukėlė tokią 
nuotaiką, dėl kurios visi rusų valdžios potvarkiai Lietuvoje ne- 
pasiekdavo ir mažos dalelės to, ko norėta jais laimėti. 

Tiek rusų valdžios agentams, tiek ir kunigams karjeristams, 
norėjusiems, policijos parama atsirėmus, iškilti bažnytinėje hie- 
rarchijoje, tokį vyskupo veikimą demaskavus, Valančius, vie- 
natvės, ligų ir senatvės kamuojamas, kas dieną laukė suėmimo 
ar ištrėmimo. Bet ir tokiu laiku plunksnos iš rankų neišleisdavo. 
"Tuo tarpu administracija mėgino vyskupą galutinai nukamuoti 
smulkiomis administracinėmis baudomis. Jau 1865 X 15 Kau- 
no gubernatorius uždėjo vysk. Valančiui 500 rublių baudą už 
leidimą statyti vieną bažnyčią Zarasų aps. 1865 I 25 Muravjo- 
vas įsakė nubausti Valančių 100 rb bauda už nusikaltimą tai- 
syklėms, valdžios nustatytoms skiriant mokyklų kapelionus, ir 
kartu įsakė atleisti iš pareigų Ukmergės bajorų mokyklos kape- 
lioną Gabševičių. 1865 II 16 generolas gubernatorius nubaudė 
vyskupą 1000 rb bauda už įdėjimą į rubricelę vienos cenzūros 
išbrauktos vietos. Tą patį mėnesį vyskupui buvo uždėta dar ir 
200 rublių pabauda už Raseinių ir Šiaulių labdaros draugijų au- 
kų knygų aprobavimą. 1865 II 26 Kauno gubernatorius pranešė 
Valančiui, kad už Bartoševskio ir kitų įšventinimą kunigais ge- 
nerolas gubernatorius uždėjęs vyskupui vėl 200 rublių pabau- 
dos. Kadangi vyskupas šių pinigų iždui nesumokėjo, tai Telšių 
ispravnikas juos išieškojo iš Valančiaus valdomo apie Varnius 

ūkio. 1865 V 22 vėl nauja 1000 rublių generolo gubernatoriaus 
uždėta bauda už tai, kad vyskupas aplankęs Kauno auklėjimo 
įstaigą. Jau 1865 VII 7 tie pinigai buvo pasiųsti į iždą. 1865 123 
dar 500 rublių bauda už leidimą 1862 m. pastatyti vieną koply- 
čią Drūkšių parapijoje. Pinigai buvo išreikalauti 1866 V 8. Nuo- 
latos dažnėjant reikalui bausti vyskupą, 1866 XII 30 Kauno gu- 
bernatorius pasiūlė generolui gubernatoriui vyskupą ištremti iš 
Lietuvos, o 1867 VIII 8 Kauno vicegubernatorius Lvovas rašė 
generolui gubernatoriui, kad vyskupui Valančiui nė vieno val- 
džios patvarkymo ir įsakymo nepriimant be protesto ar pa- 
sipriešinimo, nesą prasmės jį bausti piniginėmis baudomis, ku- 
rias jis sumokąs ne savo pinigais, ir kad dėl to tikslingiausia 
būtų jį visai iš Lietuvos pašalinti. Bet vis dėlto jis buvo paliktas 
ir toliau vis kamuojamas baudomis. 1870 III 23 Kauno guber- 
natorius Obelenskij prašė generolą gubernatorių už maldos už 
carą rusiško teksto pašalinimą iš rubricelės uždėti vyskupui 500 
rublių baudos. Tais pačiais metais vyskupas buvo nubaustas 
100 rb už tai, kad konsistorijos susirašinėjimas buvo vedamas 
lenkų kalba. 1870 XI 11 vėl 500 rublių bauda už perkėlimą, 
negavus valdžios leidimo, kunigo Dominiko Alšauskio iš Bars- 
tyčių į Žemaičių Kalvariją. Tačiau šį kartą Valančiui pavyko 
pasiaiškinti, ir bauda buvo panaikinta. 

Bet ir tokiu sunkiu laiku Valančius neapribojo savo veiklos 
vien politiniu bažnytiniu veikimu. Ligi spaudos draudimo pa- 
skelbimo lietuvių literatūroje pasireiškęs vien savo parašytais 
tikybiniais raštais (išimtį tesudarė viena jo „Žemaitiu Wisku- 
piste“), dabar jis tuo požiūriu savo nusistatymą kiek pakeitė. 
Neverčiamas paisyti nei rusų administracijos ir jos cenzūros, 
nes viską spausdino Mažojoje Lietuvoje, nei lenkų dvarininkų 
Opinijos, jis susirūpino jau ir pasaulietine lietuvių literatūra, ir, 
spaudos draudimui veikiant, parašė šioje srityje visą eilę kny- 

gučių, plačiai liaudyje paplitusių ir liaudies pamėgtų. Tai „Pa- 
augusių žmonių knygelė“, „Vaikų knygelė“ (pirmoji vaikams 
skiriama ir lietuvių kalba išleista knygutė), „Palangos Juzė“, 
„Pasakojimas Antano tretininko“ (ji buvo išspausdinta jau Va- 
lančiui mirus). Visa tai buvo parašyta jam jau senatvės susilau- 
kus, bet kaip tyčia tose knygutėse tos senatvės nuotaikos visai 
nejaučiama. Pagal J. Račkauskį, Valančius 1874 m. buvo išvy- 
kęs į užsienį sveikatos taisyti. 

Vis dėlto, administracijos paliktas neliestas ligi savo mirties, 
bet jau ligų kankinamas, negalėdamas aprėpti visų plačių savo 
uždavinių, jis taip ir negavo pasinaudoti savo sufragano pagal- 
ba. Beresnevičius gavo leidimą palikti Mintaują ir atvyko į Kau- 
ną tik Valančiui mirus. Savo šeimyninės ligos - kepenų - nuka- 
muotas, Valančius vos besuspėjo atšvęsti savo vyskupavimo 25 
metų sukaktį ir mirė Kaune 1875 m. gegužės 17 (naujuoju sti- 
liumi 29) d. Po keturių dienų, gegužės 21 (birželio 3) d., buvo 
palaidotas Kauno katedroje. 

Adolfas Sprindis 


Brendimas 


Vilniuje. Vyriausioji seminarija. 
Nauja aplinka 


Dar nuo Panerių kalnų Motiejus pamatė Vilnių, 
gulintį lyg plačioj duobėj. Akys žvelgė į tolumą, į mėlyną rūkelį, 
pakilusį virš miesto, į tarp skardžių įsispraudusį švytintį Neries 
kaspiną, į dunksančius iš visų pusių tamsius pušynus aplink šį 
miestą, neregėtą, nematytą, kur dabar tekės jo gyvenimas. 

Pačioj miesto širdy išsirito iš diližano, patampė sukembu- 
sius raumenis ir nuskubėjo į Rotušės pusę. Didelis baltas rū- 
mas, nelyginti su Varnių mokslaviete, niūksojo trikampėj aikš- 
tėj. Tamsavo simetriškos langų akys, švietė kolonų stulpai ir 
didingas portikas, ir visas rūmas priminė grakščią klasiką, ma- 
tytą piešiniuose. 

Motiejus stabtelėjo atsipūsti ir žvilgsniu gaudė keistus veži- 
mus, atvertas prekijų duris, kur maišėsi margarūbis svietas ir 
atsirito šnekų gausmas lyg upės užtūros vanduo. 

Vilnius! Šit koks, sakė akys. Susirado Savičiaus gatvelę, vos 
nesusiglaudžiančią priešpriešinių namų sienomis, ir, ja paėjė- 
jęs, dešinėj išvydo dar menkesnę, vienoj pusėj lentų taku išklo- 
tą Augustijonų gatviūkštę, kur už aukštos mūro sienos buvo 
Vyriausioji seminarija. Įžengė į grįstą kvadratinį kiemelį, su- 
spaustą iš trijų pusių dviaukščių namų erdviais langais. 

Apie jo siuntimą čia mokytis jau buvo pranešęs pats Žemai- 

čių vyskupas J. Giedraitis*. Atidavė savo popierius ir rekomen- 
daciją iš Varnių pačiam regensui. Vyriausioji dvasinė seminari- 
ja buvo garsi, ir jis didžiavosi, kad čia pateko. Juk priklausė ji 
Vilniaus universitetui kaip atskiras padalinys ar fakultetas. 
1806 m. patvirtintas oficialus statusas nubrėžė seminarijos 
valdymo ir mokymo funkcijas. Seminarijos tarybai, suside- 
dančiai iš septynių narių, vadovavo pats universiteto rekto- 
rius, o valdė paskirtas regensas. Seminarijoje mokėsi 50 jau- 
nuolių, suvažiavę iš atskirų vyskupysčių su dvasinės vyresny- 
bės siuntimais. 1824 m. net 8 buvo iš žemaičių diecezijos, tarp 
jų ir pirmakursis M. Valančius“ *. Seminarija kiekvienam auk- 
lėtiniui skyrė 254 rublius; davė pilną išlaikymą: maistą, drau- 
bužį, knygas, apmokėjo gydymą, kelionę atostogų. Buvo kur 
kas geriau aprūpinti negu universiteto studentai***. 

M. Valančius tuoj gavo savo kertę, skalbinių, tamsų geros 
gelumbės klieriko drabužį, susipažino su tvarkos taisyklėmis. 
Regula griežta: keltis pusę šešių — šeštą valandą, malda ir pa- 
maldos greta esančioj Augustijonų bažnyčioj, po pusryčių — 
paskaitos universitete, po pietų - vėlgi. Visa diena reglamen- 
tuota ir apibrėžta, niekur nė žingsnio be inspektoriaus - pre- 
fekto leidimo. Neturėjo teisės prie savęs laikyti pinigų, eiti į 
parduotuvę, užsisklęsti savo celės duris, net be prefekto ži- 
nios gauti ar išsiųsti laišką. Ir į paskaitas vedė vyresnysis visus 
kartu, ir pasivaikščioti šitaip****. Tik savo kieme galėjo mal- 
tis, ramstyti sienas. 

Pasidavė šitai drausmei kaip caro kariuomenės rekrūtas. Už- 
sivilkęs naują drabužį, buvo kantrus, tvirtai įsidėjęs į galvą, ko 
atvažiavo. 

Universitetas netoli - ranka paduoti. Tik nukaukšėdavo Di- 
džiąja gatve žemyn, tik švysteldavo pro suspaustus mūrus tolu- 
moje dunksanti pilis, ir kairėj prie šv. Jono bažnyčios galo — 

iškilus rūmas, gražumu veriantis akis. Ėjo kaip į šventovę. Di- 
džiuliame uždarame kieme — grakščios renesansinio statinio 
linijos, arkadų rikiuotė. Studentai uniformuoti, o jie, klierikai, 
skyrėsi lyg varnos, tačiau visi vėrė tas pačias masyvias ąžuolo 
duris, ėjo į tas pačias auditorijas. Artumas su studentais pa- 
dvelkė pasaulietinio intymumo šiluma, laisvumu, pasijuto lyg 
pirmakursis studentas, studijuojantis ne dvasinę dogmatiką, o 
literatūros ir laisvųjų menų fakultete. Tuo labiau, kad į kai ku- 
rias paskaitas ateidavo ir pašalinių klausytojų iš miesto*. Ir ap- 
linka čia buvo kitokia negu Varniuose. Ten vien dvasiniai moks- 
lai, o dabar daugiau pasaulietiniai. Pagal tvarkaraštį pirmam 
kurse turėjo klausyti retorikos ir poezijos dalykų - 6, logikos - 3, 
graikų, lotynų — 4 val., hebrajų kalbų - po 3 val. kiekvienos, 
dar po 3 val. - rusų ir vokiečių**. Paskaitų buvo apstu, o kai 
kurie dalykai ir nauji. Ko negavo Kalvarijoje ir Varniuose, pa- 
pildė Vilniuje. Galėjo stebėtis - pirmam kurse nebuvo nė vie- 
no teologinio dalyko, išskyrus giedojimą ir apeigų stebėjimą. 
Vilniuje veikiai apsiprato su nauju gyvenimo būdu ir draus- 
me. Būreliu skubėjo į paskaitas, stebėjo miestiečius, žandarus 
raudonais antpečiais ir kardais, dardančias karietas. Universi- 
tete ausys gaudė iš studentų nuogirdas. Buvo įtemptas metas, 
atmosfera slogi lyg laukiant permainų. Ir auditorijose dar tvy- 
lojo baimė po pernykščių sukrėtimų. 1823 m. pabaigoje buvo 
susektos ir likviduotos slaptos filomatų, filaretų draugijos. Po- 
litinė byla palietė net 108 asmenis. Poetas A. Mickevičius, jo 
bičiulis T, Zanas ir kiti buvo ištremti. Nebeliko universitete ir 
istoriko J. Lelevelio, savo išmintimi, įtaiga ir nauja mintimi 
žavėjusio kupinas auditorijas. Studentijos nuotaikos kliudė ir 
M. Valančių. Tiesa, seminarija laikė drausmėj, net į paskaitas 
atvedęs prefektas stebėjo, kad su studentais nebendrautų, bet 
vis tiek jautė ryšį - pabiras žodis, gestas daug sakė. Vis labiau 

lindo į galvą pasaulietiniai dalykai - negalėjo nematyti, kas dė- 
josi už savos celės. Dairėsi ir savo kraštiečių veidų, ilgėjosi lie- 
tuvių kalbos. Viskas visur lenkiškai, nors lietuvių kalba ir ne- 
persekiojama, todėl ir pats manė, kad ji prasčiokų, po šiaudi- 
niu stogu vešinti ir mokslui netinkanti. 

Iš gausios universiteto bibliotekos parsinešė knygutę „Wyią- 
tek z kazafi žmudzkich“, dar dažais tebekvepiančią. Kokie tie 
žemaičių pamokslai? „Visais amžiais žmonės kalbėjo savo gim- 
tąja kalba, - skaitė lenkiškai, — ir visados rūpinosi ją išlaikyti, 
turtinti, tobulinti ir gražinti. Nėra tokios menkos tautos, nėra 
tokio niekingo žemės užkampio, kur nebūtų vartojama savo 
kalba.“ Akys peršoko prie lietuviškų M. Daukšos „Postilės“ 
ištraukų, ir lyg dagio spyglelis durstelėjo širdin. M. Daukša... 
parašė tokius žodžius. Pirmą sykį susipažino su M. Daukša ir 
nebeužmiršo. Ėmė žvilgčioti, kur tie lietuviai Vilniuje. Kas iš- 
davė tą knygelę 1823 metais? Kas Vilniaus laikraštyje domėjo- 
si lietuvių dainomis? 

„Mačiau Vilnių, šaunų miestą... nuo žemaičių beapsėstą...“ — 
ataidėjo, atsišaukė. Žemaičiai... ne jis vienas tebuvo ir semina- 
rijoje. Didžiajame kieme ar po arkadom pasigirsdavo tik stu- 
dentų žemaitiškas žodis. Jis pamatė ten nerimastingą šmaikš- 
tuolį Simoną Stanevičių, studijuojantį klasikinę filologiją. Mai- 
šėsi ten ir salantiškis Kajetonas Nezabitauskis, mokęsis 
Kalvarijoje, ramus, lėtas pailgaveidis, neišskiriamas S. Stanevi- 
čiaus draugas. Dar į Didįjį kiemą ateidavo, nors jau baigęs stu- 
dijas, aukštakaktis Simonas Daukantas*. Kažin ar Motiejus nu- 
manė, kad tie žemaičiai, pagauti laiko dvasios, filomatų švietė- 
jiškų siekių, degė noru „gera tėviškei daryti“ ir jau darbavosi 
su plunksna, siekdami pažadinti nacionalinį tautiečių susipra- 
timą ir šviesti juos. Tai S. Stanevičius jau buvo išleidęs M. Dauk- 
šos „Postilės“ ištraukas anonimiškai**. S. Daukantas, tylus, už- 

sisklendęs, buvo susitelkęs prie Lietuvos istorijos, jau 1822 m. 
guldė „Darbai senųjų lietuvių ir žemaičių“ puslapius, kur karš- 
tai kėlė nacionalines aspiracijas, rodė, kad galima ir reikia lie- 
tuviškai rašyti*. K. Nezabitauskis dairėsi, kas kur lietuviškai 
rašo. 1824 m. išleido savo elementorių „Naujas mokslas skai- 
timo“, kur pridėjo trumpą lietuviškų knygų ir net rankraščių 
bibliografiją. Dailus, gražiai iliustruotas elementorius nusipel- 
nė pagyrų ir, nors buvo išleistas 3000 egz., sutirpo kaip uoga. 
Negalėjo M. Valančius nematyti, kas dėjosi Vilniuje. 

Ką jis galėjo daryti savo aplinkoj, kur kiekvienas žingsnis 
buvo sekamas? Pasirinko juk dvasinį kelią, nuolankumo ir mal- 
dos. Po skaudžių 1823 m. įvykių pagriežtėjo tvarka ir drausmė 
seminarijoje. Naujas universiteto rektorius V. Pelikanas, atvi- 
ras caro valdžios šalininkas, reikalavo policinės studentų prie- 
žiūros, net siūlė įvesti viešą studentų plakimą. Nuo jo neatsili- 
ko ir seminarijos regensas M. Herburtas. Pataikaudamas val- 
džiai, dar labiau įtempė vadžias, kuo nors pažeidusį drausmę 
be žodžio metė iš seminarijos. Mažas, paniurusių akių, taip ir 
slampinėjo greitais smulkiais žingsniais, netikėtai pasirodyda- 
mas. Spyrė net prefektą Sasnovskį, kurs tiesiogiai stebėjo mo- 
kymąsi, užgniaužti bet kokią pasaulietinę mintį. 

Imlus protas jautė daug pagundų, nepageidautinų semina- 
ristui. Kad galva būtų švaresnė nuo pašalinių minčių, nėrė į 
mokymosi gelmę. Atidžiai sekė paskaitas, vedė užrašus, kaip ir 
Varniuose, stengėsi pelnyti gerą vardą. Su smalsumu skubėjo į 
L. Borovskio retorikos ir poezijos kurso paskaitas. Mokėsi čia 
iškalbos meno, poetinio žodžio jėgos, susipažino su Aristotelio 
ir kitų veikalais. Tas profesorius ir pats buvo iškalbingas ir ele- 
gantiškas. Gražiai ir įtaigiai atvėrė jis langą į antikos pasaulį. 
Daug dėmesio skyrė ir lenkų poezijai, kurią dėstė su atviru 
pietizmu. Iš jo paskaitų daug sužinojo apie žymaus lenkų rene- 

sanso poeto K. Kochanovskio poeziją, išgirdo apie baroko po- 
etus V. Potockį, V. Kochovskį ir kitus, susipažino su klasicistų 
A. Naruševičiaus, T. Vengerskio poezija. Suvokė lenkų poezi- 
jos raidą, eilėdarų sistemas, poetinių žanrų rūšis, atsiskleidė 
atskirų poetų savitumas. Tik naujausios lenkų poezijos atsto- 
vas A. Mickevičius buvo nemalonėj - tremtyje. Apie jo eiles 
išgirdo iš šalies. 

Iš L. Borovskio paskaitų įgijo teorinį supratimą ne vien apie 
retorikos principus, bet ir apie poeziją, gavo eiliavimo pagrin- 
dus. Todėl tos paskaitos dvasiškai praturtino, tarsi paneigė dog- 
matinę rutiną, skatino drąsesniam skrydžiui. Tiesa, L. Borovs- 
kio žodyje jautė lenkomaniją, lietuviškos kultūros neigimą. To- 
kios mintys kėlė žemaitišką atžarumą ir skatino labiau domėtis 
savo kraštu, ką nors gero daryti. Dar įdėmiau, tarsi atramos 
ieškodamas, dairėsi į subruzdusius studentus žemaičius. 

Mintis žadino ir logikos paskaitos. Jos reikalavo sukoncent- 
ruoti dėmesį, racionaliai mąstyti, polemiškai svarstyti dievy- 
bės ir žmogaus santykį, vertė ieškoti logika pagrįstų sprendi- 
mų, įrodant religijos buvimą ir jos būtinybę. Tiesa, logiką skai- 
tė ne garsenybės - J. Goluchovskis tik buvo išguitas iš 
universiteto“. 

Pirmam kurse slėgė kalbų studijos. Mokėsi penkias kalbas. 
Reikėjo nemažų pastangų, kruopštumo ir kalimo. Nors jau tu- 
rėjo kai kurių įgūdžių iš ankstesnių mokyklų, tačiau dabar buvo 
daugiau reikalaujama. Smalsiai gilinosi į senąsias kalbas - supra- 
to, kad jos praveria langą į tolesnes studijas, tiesiogiai priartina 
prie religijos istorijos šaltinių. Gerai sekėsi lotynų kalba. Adjunk- 
tas A. Jocheris, jaunas energingas vyras, dėstė įtaigiai. M. Valan- 
čius mokėsi gerai, pranokdamas kitus pirmakursius**. 

Tris sykius per savaitę kulniavo į rusų ir vokiečių kalbų pa- 
mokas. Humanitariniai mokslai džiovino kūną, bet kaitino gal- 

vą, atitraukdami nuo scholastikos. Alumnai, kaip liudija amži- 
ninkas, daugiau užsiėmė senąja literatūra ir beletristika negu 
teologijos mokslais“. Knyga buvo Valančiui atrama esant griežtai 
regulai, suspaustam tarp aukštų mūro sienų. Nors gyveno ant- 
ram aukšte, bet matė tik kiemo akmenis. Ir su kambario bend- 
rais Rutkovskiu ir Jankovskiu** šnekėdamasis, prieš akis turė- 
jo knygą. Knygų galėjo imtis per akis. Seminarijos biblioteka 
buvo didelė ir turtinga, arti 5000 tomų įvairiom kalbom***. 
Be to, norimą knygą galėjo rasti ir universiteto bibliotekoje. 
Traukė gera poezija, lotynų ir lenkų autoriai. Labiausiai smigo 
prie grožinės prozos. Meninis vaizdas darė stipresnį įspūdį ne- 
gu šaltas racionalus tekstas. Vaizdai artino prie tikrovės, - juto 
apčiuopiamus žmonių paveikslus, jų charakteristikas, poelgius. 
Net šventųjų gyvenimo aprašymai atrodė tikri, patrauklūs. Ne- 
jučiom kaupėsi literatūrinis suvokimas, net savotiškas skaito- 
mos knygos išraiškos vertinimas ir komentaras. Vilkėjo klieri- 
ko sutaną, bet mintimis buvo pasaulietis studentas. Gaudė hu- 
manitarines naujienas. Tačiau daug tikėjosi ir iš savo mokslo 
seminarijoje, gerai galvojo apie ateitį, pasiduodamas lakiom 
svajonėm, nors buvo konkretus ir praktiškas****. 

Sutirpo pirmieji mokslo metai Vilniuje. Ant nosies kabojo 
egzaminai. Ir atostogos ranka pasiekiamos. Mokėsi pareigin- 
gai ir stropiai, ir egzaminus išdavė gerai. Dabar akyse atsistojo 
Nasrėnai. 

Birželio pačiam gale paleido atostogų. Gavo kelionpinigių 
(11 rb 94 kp) ir oficialų raštą parvažiavimui iki Varnių, Žemai- 
čių diecezijos centro*****. Kratėsi diližane kelias dienas. Nas- 
rėnuose parsirado pėsčiomis, suplukęs, subuvęs, apdulkėjęs, 
bet švytinčiom akim. Bučiavo motinėlės sudiržusią ranką, su- 
sigraudino, kad tėvas nebtikęs. Ramstėsi ant lazdos, matomai 
nebevaldė dešinės kojos. Tad prie sunkiųjų ūkės darbų sužuvęs 

jaunėlis brolis Peliksas. Namai skleidė jaukią šilumą, nors ir 
kybojo liūdesio rūkelis. Vaikai išsklido, ir Peliksas taisė kojas. 
Liūdnumą iššlavęs iš širdies, džiaugėsi namais ir tėviškės dan- 
gum. Domino, kaip ištekėjusios seserys gyvena, kaip Kretingo- 
je Julijonas. Žvalgėsi ir į kaimynų trobas. 

Vasara lėkė kūlversčiais, klieriko drapanas padžiovus ant kar- 
telės klėtyje. Tik ankstyvą sekmadienio rytmetį krėtė nuo jų dul- 
kes, spraudėsi į ankštą sutaną ir skubėjo į Kalnalį ar Salantus. 
Ten turėjo patarnauti kunigams. Taip buvo prisakyta, reikalau- 
jama atvežti charakteristiką nuo klebono. Daugiau malėsi Sa- 
lantuose - ten ir atlaidai, ir iškilmės. Pildė tas priedermes sąži- 
ningai, paglostydamas ir motinėlės širdį. Klebonas J. Laurinovi- 
čius 1825 m. rugpjūčio 17 d. parašė gerą atsiliepimą apie jo 
elgesį ir įteikė, kad nuvežtų asmeniškai regensui Herburtui*. 

1825 m. rudenį Vilniuje pasijuto laisviau, savas atrodė ir 
miestas. Dairėsi į universiteto rūmus. Ką beveikia S. Stanevi- 
čius? Ar ką nors gero padarė lietuviai? Tiesa, universitete besi- 
lankė rečiau - sumažėjo ten paskaitų iš humanitarinių dalykų. 
Buvo dėstomi du nauji kursai: „Lenkų literatūra“ (4 savaitinės 
valandos) ir „Rusų literatūra (2 val.)**. Tos paskaitos traukė. 
Išgirdo apie naujus autorius, suvokė grožinės prozos istoriją. 
Lenkų literatūrą toliau skaitė L. Borovskis, atversdamas nau- 
jus lapus ir palydėdamas įtaigia analize bei komentarais. Iš jo 
sužinojo ir apie J. ir I. Chodzkų, susijusių su Vilniumi, didakti- 
nę prozą, jos būdingus bruožus: tikrovišką pasakojimą, humo- 
ristines spalvas, gyvumą, gražiai derantį su pamokoma minti- 
mi. Tuose kūriniuose pajuto daug sektino ir smagaus. Rusų li- 
teratūros sutrauktą kursą dėstė I. Loboika, tuo laiku garsus 
rusų literatūros profesorius, jautęs simpatijas lietuvių studen- 
tams, pats domėjęsis lietuvių tautos praeitimi. Tai jis palaikė 
ryšius su S. Stanevičiumi, aplankė D. Pošką ir jo Baublius. Bu- 

vo paprastas, mėgo bendrauti su studentais, todėl buvo gerbia- 
mas. Iš jo paskaitų, kad ir konspektiškų, M. Valančius suvokė 
rusų literatūros raidos etapus, klasicizmo, sentimentalizmo sro- 
ves, romantizmo tendencijas. Išgirdo ir apie A. Sumarokovo, 
M. Čiulkovo, N. Karamzino prozą ir jos pobūdį. 

Antrakursiams iš esmės pasikeitė mokymo programa. Da- 
bar prasidėjo tikros religinių dalykų studijos. Dogmatinės teo- 
logijos, bažnyčios istorijos, Šventojo rašto, Biblijos aiškinimo, 
moralinės teologijos ir bažnyčios teisės disciplinos*. O dar gie- 
dojimo ir apeigų praktikumas. Tai ne grožinė literatūra, tei- 
kianti labiau malonumo jausmui, ne protui. Rado ir čia išmin- 
ties, naujumo, teorinių apibendrinimų, kas dar labiau tvirtino 
katalikišką poziciją. 

Dabar paskaitas skaitė teologijos fakulteto profesoriai. Svar- 
bias disciplinas - dogmatiką ir bažnyčios istoriją dėstė A. B. Klon- 
gevičius, anksčiau buvęs seminarijos regensas, dvasinių moks- 
lų žinovas. Alumnai jį mėgo, nors, amžininko liudijimu* *, netu- 
rėjęs iškalbos dovanos, skaitęs tiesiai iš užrašų neatsitraukdamas, 
tačiau gebėjęs perteikti esmę ir sužadinti dėmesį. Patrauklus 
buvo ir unitas M. Bobrovskis, dėstęs Šventąjį raštą. Mažo ūgio, 
rauplėtas, nuplikęs, buvo tikras asketas, neapsakomai gabus ir 
darbštus. Operavo arabų, graikų, senąja slavų ir kitomis kalbo- 
mis. Savo paskaitose jis nukrypdavo nuo dogmos, šventraščio 
atskirus epizodus komentavo plačiai pasiremdamas archeologi- 
jos, istorijos ir net filologijos mokslais. Ir A. Kapelis, italas pa- 
saulietis, skaitęs kanoninę teisę, rėmėsi plačiu kitų mokslų kon- 
tekstu. Impulsyviai žodį palydėdamas gestais, mimika, gražia 
lotynų kalba aiškino pasaulietinės ir bažnytinės valdžios teisi- 
nius santykius. Pavyzdžiais pabrėžė drąsią mintį, kad bažnyčia 
negali kištis į valstybės reikalus***. 

Paskaitų buvo per akis. Laiko vis trūko. Čia vis rūpėjo kokia 

dingstimi ištrūkti į miestą. Kai kas iš alumnų išlipdavo pro lan- 
gą ir slapta išspūdindavo į gatves. Prasižengėliams būdavo tai- 
komos griežtos sankcijos, net išmesdavo iš seminarijos*. Jau- 
nystė ir Valančių stūmė iš ankštų mūrų, traukė ir pažintys, ir 
lietuvių kultūrinio gyvenimo atšvaitai. Sykiais darė ne taip, kaip 
brėžė regula. Kartais kambariuose alumnai susimesdavo ir ger- 
davo alų (be kita ko, jie gaudavo po butelį pietums, o per šven- 
tes net po taurę vyno)**, šnekas palydėdami juoko pliūpsniais. 
Valančius irgi neliko nuošalyje, gal todėl nenusipelnė vadovy- 
bės malonės, nepateko į pagirtinųjų sąrašus. 

1826 m. kovo 22 d. regensas M. Herburtas paskelbė naujas 
vidaus taisykles. Stipriai sugriežtino režimą. Netriukšmauti, nie- 
ko svetimo neįsileisti į kambarį, neprekiauti sutanom, nenešti 
maisto ir alaus. Keltis laiku, net sergantis privalėjo pasirodyti 
prefektui***. Sukruto ir sargai prie vartų - išleisdavo rikiuotėj 
tik į paskaitas. 

Paskaitos ir knyga beliko viena patieka. 

Prefektas B. Lužinskis, pasipūtęs kaip gaidys, rodė savo ga- 
lią, be atvangos rėkė, sekė kiekvieną žingsnį. 

Ką išgirdo paskaitose, papildė skaitoma knyga. Lyg šviesu- 
lys suspindo naujas, jaunas dėstytojas J. Skydelis, telšietis že- 
maitis. Vos pradėjęs pedagoginę karjerą, bemat nusipelnė prie- 
lankumo. Judrus vyras, baigęs universitete literatūros skyrių, 
o paskui ir Vyriausiąją seminariją, su gilia erudicija dėstė mo- 
ralinę teologiją lenkų kalba, neišvengdamas žemaitiško akcen- 
to. Buvo paprastas ir draugiškas, ir Valančius artimiau susipa- ' 
žino. J. Skydelio žodis jam buvo brangus ir svarus, o darbštu- 
mas tiesiog pavyzdys. Tarpais persimesdavo ir žemaitiškai, juk 
abu, nors ne vienu metu, buvo mokęsi Kalvarijoje****. 

Nepajuto, kaip įžengė į trečiąjį kursą. Išryškėjo kietas cha- 
rakteris, kartais žemaitiškas užsispyrimas siekiant tikslo ar lai- 

kantis savo pozicijų. Toks dygumas, matyt, nepatiko vadovy- 
bei, kuri siekė visiško paklusnumo. Ar ne todėl regensas savo 
raporte J. Giedraičiui 1827 m. kovo 5 d., informuodamas apie 
Žemaitijos klierikų gerą mokymąsi, M. Valančiaus pavardės 
nepaminėjo“. 

M. Valančius moksle stovėjo tvirtai. Be tęsiamų religinių kur- 
sų, jis studijavo naujus dalykus: homiletiką ir J. S. Hrinevi- 
čiaus pradėtą lotynų literatūros kursą. Skaitė jį garsiojo Gro- 
deko mokinys, darydamas įspūdį ne tik faktografine medžia- 
ga, bet ir giliais apibendrinimais, ekskursais į mitologiją. Kartu 
judino mokslinį galvojimą, vedė prie savarankiškų samprota- 
vimų ir didesnio domėjimosi tekstais. M. Valančius šoko rašyti 
savo pirmąjį mokslinį darbą lotynų kalba: „De veritate vatici- 
niorum biblicorum et differentia ab oraculis...“** Darbą įteikė 
konkursui - 50 rublių piniginei premijai gauti. Nieko nelaimė- 
jo, tačiau parodė savo užmojį. Tebuvo pateikti tik keli darbai. 

Tai užgavo ambiciją ir sujudino, pastūmėjo prie kitų tyrinė- 
jimų. Slinko ankstyvas 1827 m. pavasaris, nulašnojo varvekliai 
nuo čerpių stogų, ištraukė alumnus į kiemą šilumos gaiva. O 
M. Valančius sėdėjo įtempęs smegenis prie kito darbo. Dabar 
rašė iš kanoninės teisės, svarstė apie sakramentus ir apie atgai- 
los sakramentą praktiškai, pasiremdamas knygomis ir kanoni- 


+ 


niais šaltiniais***. 1827 m. Velykų išvakarių pirmadienį tas jo 
darbas buvo aukštai įvertintas profesorių komisijos. Savo pa- 
siekė — už jį gavo kandidato laipsnį****. Pakilo jo autoritetas 
alumnų akyse, atsirado naujų draugų, įsiklausančių į jo žodį. 
Tiesa, buvo kaip ežys dygus: jei kas atrodė neteisinga, nemo- 
kėjo užslėpti. Ar ne todėl seminarijos vadovybės žvilgsnis buvo 
rūstokas? Atžarus valstiečio vaikas, dar kalbantis žemaitiškų 
akcentu, ne sykį buvo įspėtas. Regensas M. Herburtas savo 


1827 m. birželio raporte, apibūdindamas visų mokslo metų 

rezultatus, M. Valančių priskyrė prie trečios grupės - nepak- 
lusniausiųjų ir nenuolankiausiųjų auklėtinių, kurie turėjo tai- 
sytis ir atgailauti“. 

M. Valančius vykdė, kas įsakyta, gesino konfliktą atgaila, 
kaupėsi prie knygos, kur rado daugiau išminties negu admi- 
nistracijos didaktikoje ir moraluose. Atrodė, kad tik baigus se- 
minariją atsivers kitoks gyvenimas. 


Paskutiniai studijų metai. 
Paskutinės atostogos 


1827 m. vasara išpuolė karšta ir sausa. Vilniuje rado, iš atos- 
togų tik grįžęs, neapsakomą tvanką, mūrai alsavo kalkių dulkė- 
mis, tvoskė karščiu akmenys. Liepų lapai karojo kaip nuvirinti. 

Paskutiniam ketvirtam kurse greta dvasinio turinio paskaitų 
prisidėjo naujas pasaulietinis dalykas — agronomija. Per šitą 6 
savaitinių valandų kursą** tarsi atsikvėpė laukų oru, priartėjo 
prie kaimo, atsiskleidė ir paties valstietiška patirtis. Agrono- 
mija krito į galvą, tuo labiau, kad nemaža buvo kalbama ir apie 
higieną valstiečių buityje, kur ir pats matė daug tamsumo, ne- 
tikusių įpročių, netgi prietarų. 

Kalbų disciplinas baigė trečiam kurse. Dabar prasidėjo įtemp- 
tas ruošimasis praktiškam dvasininko darbui. Daug laiko gaišo 
šv. Jono bažnyčioje. Čia po renesansiškais skliautais, žiburiuo- 
jant žvakėm, aidėjo alumnų giedojimas. Sakė savo pirmą pa- 
, atlikinėjo apeigas. Buvo santūrus, gal išdidokas, 
linkęs susikaupti ir užsidaryti savyje. Jautėsi vadovybės nesu- 


LŽ 


mokslą 


prastas, jam vis nedavė jokių šventinimų. Varniuose buvo ga- 


11222 


vęs mažuosius — „minor „ 0 čia tebelaukė savo eilės, kai 


kiti net antrakursiai buvo pakelti į subdjakonus. 

Savo gyvenimą papildė naujom pažintim. Širdingai susidrau- 
gavo su antrakursiu T. Dobševičium ir pirmakursiu I. Holo- 
vinskiu. T. Dobševičius buvo atvažiavęs tęsti mokslų iš Varnių, 
jautėsi jo provinciškas lėtumas, tačiau spindėjo vidinė kultūra 
ir apsiskaitymas, buvo geras pasakorius. I. Holovinskis buvo 
priešingybė: judrus, sausas kaip šakalys, kunkuliuojantis jau- 
natviška energija. Atvažiavęs iš Kijevo diecezijos, ne vien smel- 
kėsi prie mokslo, bet ir savo būdu imponavo. Su tais dviem 
konfratrais klostėsi atviras bendravimas. Davė jiems iš savo di- 
desnės patirties maišo, bet ir iš jų gavo siekimams paskatų, švie- 
sios nuotaikos blyksnių. 

Už aukšto mūro sienų brendo asmenybė ir protas. Spaudė 
save prie mokslo kietai, atkakliai, pajuto poreikį darbuotis 
plunksna, regėjosi sekuliarinės veiklos horizontai. Buvo pilnas 
užmojo, dvasinės energijos. Laimės, gėrio, blogio egzistavimą 
matė ne vien dvasinėje sferoje, bet ir žemės gyvenime. Savo 
būdu ir siela skubėjo prie gyvo gyvenimo, laukė mokslų užbai- 
gimo. Dvasininko kelias, kurį pats pasirinko, atrodė vieninte- 
lis duodąs daugiausia galimybių ir todėl teisingas. 

1827 m. gruodžio 17 d. iškilmingoj aplinkoj komisija jį pa- 
kėlė į subdjakonus*. To pelnė savo mokymusi, pagaliau ir moks- 
liniai tyrinėjimais. Tačiau tai tebuvo viena pakopa - studijos 
dar nebaigtos ir egzaminai priešakyje. 

Vilniuje žiema įsisiautėjo, pridūmė sniego balto pilnas gat- 
ves ir užkaborius. Įsisupęs į ilgą drabužį, šluojantį ledinius kau- 
gurius, pustekiniu žinkliavo į paskaitas, praktinius užsiėmimus. 
Padėjo grožinę knygą, įkibo į liturgijos, teologijos, egzegetikos 
tekstus, Siekė baigti seminariją kuo geriau, tai buvo ir geresnė 
Perspektyva ateičiai. Mintys jau skrido į Žemaitiją, kur turėjo 
grižti dirbti. 

1828 m. vasario 18 d. po visų formalumų jis buvo iškvostas 

* MA CBR, F43- 
24469, lap. 59. 


* MA CBR, F43- 
21756, lap. 13 ir 
20 (regenso 

M. Herburto 
raportai). 

** Kol kas 
nepavyko surasti 
archyvuose, kokius 
laikė egzaminus ir 
kokį traktatą rašė. 
Yra tik gavusių 
magistro laipsnį 
sąrašuose. - VU 
MBR, F2-KC111, 
lap. 89. 

*** MA CBR, 
F43-24469. 


**** Ten pat. 
F43-21756, 
lap. 51. 


komisijos ir paaukštintas*. Buvo pakeltas į djakonus. Dabar 
siekė gauti teologijos magistro laipsnį. Padavė regensui prašy- 
mą leisti laikyti atitinkamus egzaminus, nuvogdamas laiką nuo 
kitų disciplinų, rašė traktatą magistro laipsniui gauti. 

Prašneko mieste pavasaris, tižalu virto sniego gurvuoliai, nų- 
kraičiojo nuo stogų ledokšnių žvakės. Siekė savo tikslo į šalis 
nesidairydamas. Tą pavasarį gavo magistro laipsnį**. Įrodė, 
kad turi tvirtą galvą, gerą atmintį, geba daryti apibendrinan- 
čius sprendimus ir juos argumentuoti. Tai buvo didelis asmeni- 
nis laimėjimas. 

1828 m. gegužės 19 d. suteiktas kunigo vardas***. Įšventė 
vyskupas sufraganas T. Kundzičius katedroje (PS, 9). Erdvėn 
kilo kodylo smilkalai, kaip ir jo mintys. Kai per iškilmes atrišo 
virš pečių susuktą arnotą ir šis šlumštelėjo nugara per visą stuo- 
menį, pasijuto, kad jau įžengė į dvasininkų luomą, įžengė ne- 
grįžtamai. Ta akimirka atrodė lengva ir trokšta, ir pareigų naš- 
ta laukta. 

Gegužės 27 d. universiteto šv. Jono bažnyčioje per sumą at- 
laikė iškilmingas primicijas - pirmas savo mišias****. Pilnos 
klaupkos buvo alumnų, iškilmių kėdėse sėdėjo profesoriai — 
buvę mokytojai, dabar atsisveikinantys. Paniręs rimtyje, atliki- 
nėjo apeigas. Paskui pasakė pamokslą, įkopęs į amboną, iš ku- 
rios kadais kalbėjo P. Skarga, K. Sirvydas... Dabar pirmą sykį 
prabilo jis, lenkiškai žemaičiuodamas, lėtai perskaitė tos die- 
nos evangelijos posmą ir retoriškai skelbė dvasinio gyvenimo 
prasmingumą. 

Studijas baigė, bet vis dar sukosi Vilniuje. Vėl parūpo kny- 
ga, dairėsi, ką parsivežti į Žemaitiją. Su gera intencija varstė 
knyginyčios duris Jono gatvėje, ieškodamas kokio lietuviško 
leidinio. Ėjo žinia, kad S. Stanevičius parašė naujų dalykų ir 
spyrėsi išduoti. Išgirdo, kad A. Savickis, garsinęsis savo mora- 

linėmis satyromis, žada išleisti savo verstą T. Kempiečio kny- 
gelę „Apey sekima Crystusa pona“, tuoj užsiprenumeravo“. 
Prisirankiojo ir lenkiškų knygų, susitaisė visą ryšulėlį. 

Birželio viduryje atsiskaitė su seminarijos ekonomu, atidavė 
kambario daiktus ir savo apdarą, o pradžiai savarankiško gy- 
venimo gavo naują šiugždantį drabužį ir naujus batus. Birželio 
19 d. su bendru J. Jomantu paėmė iš kasos 19 rb ir 70 kp 
kelionei iki Varnių per Raseinius dviem arkliais**. 

Abu ir išbrazdėjo. Mintys buvo pakilios ir džiugios. Į gyve- 
nimą. Į darbą! Parvažiavo į savo dieceziją, tačiau Varniuose 
laukė nemaloni staigmena — jam nebuvo numatyta vieta, nors 
turėjo gerą atestaciją, teologijos kandidato ir magistro laips- 
nius. Tokia žinia didžiai suerzino. Matyt, čia buvo J. Gintilos 
ranka ir pinklės. Nuo 1822 m. jis gyveno Varniuose ir kišosi į 
diecezijos tvarkymą, tačiau, nors turėjo aukštą išsimokslinimą, 
buvo kurį laiką net Vilniaus vyriausiosios seminarijos prefektu 
ir dėstytoju, Žemaičiuose nenusipelnė autoriteto. Dar moky- 
damasis Varniuose, Valančius matė, kaip Gintila, jaunas, tik 
iškeptas „kanauninkėlis“, iš nuobodžio vien medžiodavo, „žiur- 
kinėdavo po pelkes aplink Varnius“ (PS, 52). Net pamaldų metu 
prie katedros šaudė varnas, papiktindamas žmones. Ir semina- 
ristai iš jo juokėsi. Tai, matyt, pasiekė Gintilos ausis. Apie jį 
Valančius vėliau atsiliepė gana neigiamai (PS, 51-55). 

1828 m. vasara buvo kupina įtampos ir nerimo. Nasrėnai 
kupėjo nelinksmų dalykų. Ūkis, kadaise buvęs vienas geresnių 
kaime, merdėjo, vos suėjo galai. Seserys išėjo už vyrų, brolis 
Mykolas seniai Kretingoj vienuolyne, jaunylis Peliksas mokėsi 
Kalvarijoje. Tėvas jau buvo visiškas invalidas, nudžiūvo dešinė 
koja, ramstėsi kriukiais. Viskas puolė ant motinos rankų. Pargrį- 
žęs atostogų, kaip įmanydamas gelbėjo jaunylis. Ir Motiejui 
teko nusivilkti sutaną. 

* Lietuvos TSR 
bibliografija. 
Vilnius, 1969, 
T. 1. P 367. 


** MA CBR, 

F43-21756, lap. 
55; F43-21758, 
lap. 2ir lap. 60. 


* Dėl 

M. Valančiaus 
paskyrimo kol kas 
nepavyko aptikti 
archyvuose jokių 
dokumentų ar 
susirašinėjimo 
pėdsakų. Iš jo 
paties užrašų 
matyti, kad rugsėjo 
pabaigoje jau buvo 
Mozyriuje. - 
Lietuvių kalbos ir 
literatūros instituto 
rankraštynas, 
F1-179, lap. 1. 

V. Biržiška manė, 
kad M. Valančius 
dar klieriku 
būdamas buvo 
persikėlęs į Vilniaus 
dieceziją, todėl ir 
negavo darbo 
Žemaičiuose. 

(Žr. V. Biržiška. 
Vyskupo Motiejaus 
Valančiaus 
biografijos bruožai. 
Brooklyn, 1952, 

p- 11). Ši nuomonė 
vargu ar pagrįsta: 
viena, jam buvo 
apmokėta kelionė 
grįžti į savo 
dieceziją - Varnius, 
iš kur arvyko 
mokytis, antra, 
Mozyrius priklausė 
ne Vilniaus, o 
Minsko diecezijai, 
ir ši davė 
paskyrimą. 


Nelinksma buvo vasara. Paskutinė vasara Nasrėnuose. 

Kur paskirs, kur nuves tolesnis kelias? Pradėjo žvalgytis bičiu- 
lių konfratrų paramos. Ne sykį brazdėjo į Kretingą. Dėkojo bro- 
liui už paramą besimokant Vilniuje ir geidavo rodos. Apšnekėjo 
slegiančias bėdas, pats prižadėjo toliau mokslinti jaunąjį Peliksą. 

Žemaičių vyskupystės konsistorijoje nieko nelaimėjo. Tik po 
ilgoko ir neramaus laukimo rugsėjo mėnesį gavo darbą Mins- 
ko diecezijoje Mozyriaus progimnazijoje*. 

Piktas ir neramus pradėjo rengtis į tolimą kelią. Argi-to tikė- 
josi? Supliuško ir motinėlės svajonė šalia savęs matyti sūnų. Su 
širdperša paliko gimtinę. 

Iš Juozapavičiaus užrašų 
(Senolių pasakojimai) 


Ilgametis Naujųjų Varnių (buv. katedros) kle- 
bonas kan. Ant. Juozapavičius (1872-2) rankrašty paliko dide- 
lį pluoštą užrašų iš senų varniškių pasakojimų apie vysk. Va- 
lančių. Daug tų užrašų dingo, bet dalis išliko. Iš tų likusių Jur- 
gis Valančius nusirašė 16-kos senų žmonių pasakojimus, ku- 
riuos kan. Juozapavičius 1910/11 metais užrašė taip, kaip jo 
parapijiečiai pasakojo ir 1919 m. jis pats tų pasakojimų kalbos 
nekeisdamas, pasidarė nuorašus. Štai tie pasakojimai. 


1. Jonas Gikelys, 74 m., iš Jakšaičių kaimo 

Pirmą sykį ėjau spavėdnės prie paties vysk. Va- 
lončauskio. Spavėdojo pereinamoje zakristijoje, kur klierikai 
kamžas rinkosi. Poterių klausinėjo. Prie komunijos neprilei- 
do. Knygutę nuo jo gavau: „Skarb duszy pobasznaj“. Spavė- 
dojo jis ir daugiau vaikų. Aš spavėdojaus lenkiškai. Jis mums 
sakydavo: „piemenėliai mane į vyskupus pakėlė“. Žmonėms, 
labiausiai vaikams, buvo begaliniai geras. Kai kur važiuoda- 
vo, liub lieps į vežimą įkelti geldą baronkų ir vaikams davinė- 
jo, arba obuoliukų. Tuščiomis rankomis niekur nesirodė. Ku- 
nigams buvo skaudus, net ir per daug. Daug už menkiausią 
kaltybę kentėjo, į Rokitus kišo. O Kuneika, mėgęs įgerti, net 

pasipjovė. Į katedros bažnyčią atvažiuodavo bemaž kas šven- 
tą dieną, ant atlaidų gi visuomet. Kunigai jį pasitikdavo ir 
giedodami įvesdavo. Nobažnas buvo, amžinatilsį! Ant spa- 
cieriaus važiuodavo tankiai, labiausiai turgaus dienomis, tan- 
kiausiai į Palūkštį pas švogerį Beresnevičių. Prie jo kas tik 
norėjo galėjo prieiti. Savo parašytas knygas dalydavo žmo- 
nėms be pinigų, ragindamas mokytis skaityti. Nuo savo tėve- 
lio nabašniko esu girdėjęs, kad Valončauskis, dar būdamas 
Kražiuose kapelionu, eidavo į piemenų ganyklas ir mokyda- 
vo pats juos skaityti. Mane spavėdnės priėmė lenkiškai. Mes 
niekuomet nesame nuo jo girdėję, kad kam būtų sakęs, kad 
geriau lenkiškai, arba žemaitiškai. Sų žmonėmis buvo deli- 
katnas, kunigams aštrus, mat klausė visokių skundų... 


2. Petr. Mikuckaitė, 64 m., Drabukščių km. 

Turėdama 13 metų, ėjau pirmos spavėdnės prie 
vyskupo. Skaityti mokėjau. Man davė maldaknygę „Senas aukso 
altorius“. Liub krestas pilnas knygų atneš ir jas išdalins pats 
vyskupas, nemokantiems - lementorius. Buvo tikras dūšios tė- 
vas. Liub važiuos mažais drelikais (žinyniais. — J. V) ir mėtys 
obuolius ar pinigus vaikams. Knygas dalindavo Velykų antrą 
dieną. Sykį anksti rytą buvau mieste. Pamačiau, eina prie me- 
dinės bažnyčios vyskupas, atkėliau šventoriaus vartelius, jis man 
už nosies suspaudė, kad net ašaros ištryško. Jis sako: „Dėko, 
vaikali. Dabar tu manęs ir visą amžių neužmirši!“ 

3. Ona Zuludienė, 80 m., iš Bartlaukio 

Spavėdojo labiausiai vaikus. Po spavėdnės liub 
kapeiką duos ar po dvi. Mes buvome nuskurę. Išklausinėdavo, 
ar turi mamą, tėvą. Už apsileidimą bardavo, už melagystę įkirs- 
davo net į užpakalį. Bėdnoms duodavo kostiumėlius. Paskuti- 

nį kartą, kai išdavinėjo vaikams pirmą komuniją, visi vaikai 
buvo už krotelių su žvakėmis. Paskui sakė pamokslą. Mes pra- 
dėjome žliumbti. Jis pasakė: „Vaikai, nežliumbkite. Jūs už ma- 
ne čia melskitės, aš už jus ten“ (Kaune). Spavėdodavo sėdėda- 
mas ant savo krasikės, šv. Juozapo koplyčioje. Vaikai ėjo visi 
prie jo. Suaugusius tespavėdojo, kada vaikų nebuvo. Kur tik 
eidamas kiekvieną kalbino. 


4. Feliksas Pacevičius, 82 m., iš Klaišiškės 

Vaikų, piemenų prašydavo krestas padirbti. Su- 
tiko kur vaiką, ir įnikdavo jį klausinėti, kas tu, iš kur tu, ką tu 
dirbi? — Ar moki skaityti? Tu man krestuką padirbk, aš tau 
pilną pridėsiu obuolių. Duodavo tai kapeikų, tai lementorių, 
tai knygutę. Važiuodavo spacėriaus net ant Girgždutos (kalnas 
už 8 varstų). Blaivystę kai pradėjo įvesti, kiti net pyko. Važiuo- 
damas keliu iš Pašilės ant Varnių, įėjo į karčiamą. Rado pilną 
žmonių begeriančių. Jis apžiūrėjo juos, tie jo nepažino, išvažia- 
vo. Buvo subata. Ant rytojaus į Pašilę atvažiuoja du kunigu iš 
Varnių, kai ims bartis bažnyčioje, buvo ko ir paklausyti. Buvo 
jis juokingas su visais vaikais. 


5. Vincentas Petkevičia, 75 m., iš Rumšiškės 

Buvau jau piemuo, kai pirmą sykį vyskups še- 
šiais arkliais pravažiavo Kaltinėnų keliu. Mes su tėvais gyveno- 
me Klubikuose. Vyskups spacėriaus važiuodams klausinėjo se- 
sers, ar turime žemės. Davė vaikam po peiliuką. Antrusyk pra- 
važiuodams davė mum 3 rublius ir liepė atiduoti tėvam. - Žiū- 
tėkit, kad nepaliktų pievos nenušienautos... Važiuodams pa- 
matė vaikiuką prie šieno žago besėdintį. Išlipo iš vežimo, nuė- 
jo prie žago, sėdosi šalia ir, vaikus sušaukęs, su jais kalbėjosi. 
Ant spacėriaus važiuodavo pora gelsvų arklių. Kai tik važiuo- 

dams pamatys kokį žmogų, kad ir toliausiai eis su juo pasikal- 
bėti. Pirmiausia klausdavo, ar moki skaityti. 


6. Ver. Skirmuntaitė, 70 m., iš Kujainių 

Vyskupas, važiuodamas spacėriaus, užsukdavo 
prie mano tėvelių, ir ne tik prie mano, ir prie kitų. Sykį užva- 
žiavęs sakė: „Buvau sustojęs prie kažkokio žmogaus, įeinu į 
trobą, vo troboje kiaulių besama. Ne man ten vieta lankytis, 
bet kiaulėm stovėti“. Buvo jis didelis bėdnų prietelis, net žy- 
dams liepdavo pasiūti burnosus ir bėdniems dalindavo. 


7. Juoz. Bortkevičius, 72 m., gyv. Varniuose 

Pirmą sykį ėjau išpažinties prie vyskupo 10 metų 
būdamas. Skaityti nemokėjau, - išbarė. Pristojęs prie gaspado- 
riaus Kujainiuose, ganiau bandą. Vyskupas atvažiuodavo prie 
ąžuolų, pats giles rinkdavo. Sušaukdavo piemenis ir liepdavo 
giles rinkti. Kas daugiau pririnkdavo, tam daugiau duodavo 
kapeikų. Giles susipylęs į vežimą, veždavosi sau. Kur jas dėda- 
vo, mes nežinojome. Kalbėjome tarp savęs, jis nori, kad tik 
mes be darbo nebūtumėm. „Vaikeliai, pratinkitės dirbti, kad 
užaugę badu nenumirtumėt.“ Liepdavo kresteles dirbti ir pirk- 
davo nuo mūsų. Man, kad nemokėjau skaityti, sakė: „Kad bū- 
tų kaip ir kur, aš tave apdaryčiau ir leisčiau mokytis skaityti“. 
Jo dvarą valdė švogeris Beresnevičė. Vyskupas ten važiuodavo 
pažiūrėti. Važiuodavo 4 arkliais. Jis sakydavo: „Vaikeliai, aš ne- 
norėčiau taip poniškai važiuoti, bet to nuo manęs reikalauja 
mano stonas“. Jis nepravažiavo keliu, sutikęs žmogų, kad ne- 
prakalbintų. Vis tiek, kas jis bebūtų, - žydas ar žmogus, tankiai 
ir apdovanodavo. Mano tėvas kai susirgo, mama išgirdusi, kad 
atvažiavo iš Telšių daktaras Juozapavičė, ėjo prie vyskupo. Vys- 
kupas liepė tėvą atvežti ir paguldyti oficinoje, kur dabar pa- 

štas. Čia tėvelis išgulėjo 6 nedėlias. Vyskupas maitino jį ir gy- 
dė. Mamai lankantis duodavo duonos ir miltų, kad šeimą turė- 
tų kuo maitinti. Mes ir spavėdnės tankiau eidavome, kad ga- 
vus dovanų: kas pyrago, kas kapeikų. Tušti negrįždavome. Už- 
augę spavėdnės ėjome prie kunigų, nes prie vyskupo galėjo 
prieiti tik tada, kai visi vaikai prieidavo. Vyskupas po ploščiu 
turėjo didelę kišenę, - ten gi pilna barankų... Niekas vyskupą 
pykstantį nematė. Vis geruoju ir geruoju. Kai vaikai pradėda- 
vo lermuoti zakristijoje, jis nebarė, bet rodė į rimtesnius, kad 
jie protingi, o ne gyvulėliai. Tankiai jis pats ir pamokslus sakė. 
Arielką užgynė tais metais, kada viena žvaigždė buvo su šluo- 
ta: „Vaikeliai, melskitės, - bus kas negero“, - sakydavo. Va- 
žiuodamas dažnai užvažiuodavo pas žmones, ieškodavo vaikų, 
kad juos paglosčius ir apdovanojus. 


8. Vikt. Vizgirdas, 63 m., iš Gelžyčių 

Tokio vyskupo nebuvo ir nebus. Buvo dėl visų 
labai geras. Su ponais nelabai susidėdavo, tik su vargšais, o 
labiausiai su vaikais. Vaikai jam buvo mylimiausi. Juos apdo- 
vanodavo kapeikėlėmis, knygelėmis, medalikėliais. Važiuoda- 
mas spacėriaus, būdavo, barstys iš vežimo barankas, pinigus ir 
pasikukčiodamas juokdavosi žiūrėdamas, kaip mes stumdyda- 
miesi gaudydavome. Vis su prasčiokėliais. Niekas viso jo gyvu- 
mo negali apsakyti! Atmenu, — Visų Šventų vakarą prie grabo 
(katafalko), būdamas jau apsirėdęs su kapa, įkišęs galvą, pama- 
tė mane, ištiesė ranką ir pritraukė mane arčiau: „Šen, šen, tu 
mažas, nori matyti!“ Sykį jis atvažiavo prie pono Geštauto ant 
ežero žiūrėti, kaip ten žuvis gaudo. Aš buvau mažas ir stovėjau 
atokiau ant ežero kranto. Žiūriu, vyskupas! Aš tuoj prie jo, į 
rankelę bučiuoju, o jis: „O ką, tu čia, Joneli, dirbi, ar sveikas?“ 
(Jis vadino Joneliais, Juozeliais visus vaikus.) Sakau: „Renku 

varlakaušius, sergu drugiu, kuriuos sudeginus reikia gerti“. Jis 
man sako, kad aš tų bjaurybių negerčiau ir liepė pas save ateiti 
į Varnius. Ant rytojaus aš ir nuėjau į Varnius. Vyskupas per 
liokajų įdavė man pročkelių, kuriuos gėriau ir pasveikau. 


9. Ant. Radavičienė, 65 m., iš Varnių 

Kaip ėjau pirmos komunijos, gavau aš nuo vys- 
kupo Valančiaus knygą „Senasis Altorius“. Po to vedėsi visus 
vaikus į kamarą ir čia vaišino. Broliukas gavo nuo vyskupo 
surdutėlį. Pasiūdino pats vysk. Valančius. Mat jį pamatęs nus- 
kurusį, sakė: „Turbūt tavo tėvas geria?“ „Neturiu aš tėvo“, — 
atsakė broliukas. Mamos seseriai sudegė troba, kartu ir viena 
mergelė, o trijų metų berniukas apdegė ranką ir spranduką. 
"Tuojau po mišių atvažiavo vyskupas pas motinos seserį į Mi- 
žeikius, apie 3 varstus nuo Varnių, ir paėmė į kočą apdegusį 
vaiką. Tas cypia, rėkia, šaukia. Išlaikė vysk. Valančius prie 
savęs apie du mėnesius ir išgydė. Sykį važiuodamas vysk. Va- 
lančius sutiko mano mamą benešančią puspūrę sėklinių bul- 
vių. „Sėskis šen į ratus su bulvėmis, pavėžinsiu.“ Vyskupas 
sako: „Vo ką jūs, tėvai, darote vaikams, jei jie jūsų neklauso?“ 
„Lupame!“ — „Tai aš tave lupsiu, kad neklausai...“ Ir pavėži- 
no. Sykį ganiau kiaules. Atėjo iš vežimo išlipęs vyskupas. Aš 
norėjau kiaules atsukti. „Nesuk, žiūrėk tiktai mažųjų, didžio- 
sios pačios žolę ėdinėja. Pats trejus metus kiaules ganiau ir 
žinau.“ Liepė man ganyti gerai. „Aš tau pyrago atvešiu.“ Pa- 
ėjęs lig vežimo, paėmė iš ten barankų ir davė. Davė ir kapei- 
kų. Mes gyvenome Gaidžiokalny, trobelėje. Bespacieravoda- 
mas ateidavo tankiai vyskupas su prancūzų kalbos mokytoju, 
kuris jį mokino prancūziškai. Atnešdavo duonos gabalėlių, 
vieną man, kitą mano šuneliui. Pas Cirą, kuris sudegė, tankiai 
lankydavosi. Nuveždavo ir muilo, liepdamas vaikams galvas 

trinkti. Mano mamunėlė sakė, kad ji mačiusi vyskupą virbus 
bevežantį. Mat bevažiuodamas vyskupas pamatė moteriškę 
rogelėse virbus bevežančią ir labai sunkiai betraukiančią. Lie- 
pė rogeles pririšti prie jo vežimo ir taip parvežė ligi pat mies- 
to. Sykį sutiko mane benešant vaiką. Buvau maža ir negalėjau 
panešti. Ir tai matydamas, nuėjęs į trobelę, šaukia mano mo- 
tiną, kad ateitų vaiką nešti... Kiek ir kaip, būdavo, nekalbės 
pamokindamas, ir vis geruoju: „Vaikučiai, būkite darbštūs, 
švari, mokykitės skaityti, pratinkitės prie darbo, prauskitės, 
melskitės...“ Aš net maža būdama, sykį ciocikei sakau: „Ko- 
dėl tavo vaikeliai neprausti? Juk vyskupas sakė, kad jei mažu- 
tėliai švari, ir suaugę švari liks“. Mat taip man įsidėjo į galvą, 
ką vyskupas sakydavo, kad net vyresnių už save nebijojau pa- 
mokinti vyskupo vardu. 


10. Ieva Butginienė, 64 m., iš Kujainių 

Vaikus liub spavėdos pats vyskupas pirmoje zak- 
ristijoje. Prie pirmos komunijos vaikus vesdavo su iškilme pats 
vyskupas antrą Velykų dieną. Žmonėms spraudantis, vyskupas 
sakė: „Nestumkite, nespauskite, - mano vaikai, mano vaikai“. 
Paskui dalijo knygas ir lementorius. Tą pačią dieną ir dirmavo- 
jo. Vaikiukus vedė prie dirmavonės klierikai, o mergikes - mo- 
terys. Į blaivybę rašė medinėje bažnyčioje. Kunigai sėdėjo už 
krotų ir rašė gąsdinti žmones, kurie nenorėjo rašytis, kad bus 
įtraukti į ilgas knygas. 


11. Teklė Lukauskaitė, 70 m., iš Varnių 

Aš liub nešiau vyskupui pašvęsti varpelius „ščes- 
lyvos smertės“. Parapija sunešdavo. Vyskupas šventė varpelius 
savo koplyčioje. Po mišių išeidavo iš koplyčios į didžiąją salę, 
kur mes klūpodavome. Sykį išeina ir sako man: „Ar tu savo 

barškalėlių nepaliausi nešusi? Ar moki skaityti?“ „Moku, švie- 
siausias vyskupe.“ „O kaip mokaisi?“ „Lenkiškai“, — sakiau. 


5“ 


„O kodėl ne žemaitiškai?“ „Mano tėvas, praidokas iš Lietu- 
vos, sakė, kad mokyčiausi skaityti lenkiškai.“ „O kodėl ne že- 
maitiškai? Kaip tave mokė mama poterių?“ „Žemaitiškai.“ 
„Mokykis žemaitiškai, taip kaip motina mokė poterių, taip skai- 
tyk'ir spavėdokis. Žemaičių kalba, vaikeliai, vožnesnė už len- 
kišką.“ Ne sykį jis vaikams taip pasakojo. Vyskupas liepdavo 
mums savo sodne dainuoti žemaitiškai. Jis klausėsi ir notavo- 
jo. Kas zuikelį, kas oželį dainuodavome. Jis turėjo brolį Julijo- 
ną, bernardiną, kuris atvažiuodavo į Varnius prie vyskupo. Prie 
jo irgi eidavome spavėdnės. Tą zokoninką vyskupas veždavosi 
į Palūkštį pas seserį. Brolį vyskupas labai mylėjo. Vyskupas su 
bėdnais buvo nepanabernas. Turiu vieną pažįstamą ubagėlę, 
kuri sakėsi maža būdama ganiusi kartu su juo kiaules. Kartą 
einam keliu, matom, atvažiuoja vyskupas. Jam privažiavus, abi 
puolėm ant kelių, o ji šaukia: „Dievulėliau, ką aš matau, juk tai 
tu, Motiejėli! Ar beatmeni kaip mes kiaules ganėm? O koks tu 
dabar!“ Vyskupas sustojo, peržegnojo ir davė 5 rublius. Vysku- 
po sesuo sakė, - jai klebonai atveždavo dovanų, kad gautų ge- 
resnę vietą. Vyskupas barė ją ir iš proto ėjo. Liepdavo kavotis 
nuo klebonų. Vyskupas su ja kalbėdavo žemaitiškai, nes ji (Be- 
resnevičienė) nemokėjo lenkiškai. 


12. Liud. Špiliauskis, 75 m. 

Sykį man nuėjus prie vyskupo spavėdnės, vys- 
kupas užklausė: „Kodėl tu tokiame dideliame balakone?“ Sa- 
kau, - „Ne savo, nes neturiu, o brolio“. „A! Tai per tave brolis 
turėjo namie pasilikti. Eikš po visam į palocių.“ Nuėjau, tuo- 
jau išėmė mierą, ir jau kitą nedėlią turėjau savo balakoną. 

13. Kesgailienė, 80 m. 

Vyskupui išsikėlus į Kauną, žydai klykė, šaukė, 
kad netekę savo tėvo. Mums piemenims duodavo saldainių, 
riešutų, pinigų. „Ganykite vaikiukai, - gaspadoriais, gaspadi- 
nėmis būsite.“ 


14. Nastas Vasiliauskis, 106 m., Karkliškės km. 

Baudžiavą eidavome į Gintilų dvarą, kan. Iva- 
navičiui. Savo dienas atbuvai, arendą užmokėjai, ir nieko sau 
buvo. Atmenu, vyskupas parvažiavo tiesiai į savo palocių. Vys- 
kupo purmonu buvo Tomaševskis. Aš vyskupui statydavau miš- 
kinius paukščius. Mokėdavo, kiek anam tikdavo. Pamokslus 
sakydavo katedroje kas šventą dieną žemaitiškai, o sykį ant 
mėnesio ir lenkiškai, ir žemaitiškai per sumą. Medinėje visuo- 
met žemaitiškai, ir pamokslai ir evangelija. Sudužo varpas prie 
Valončauskio. 


15. Šliapavičia. 78 m., Jorušaičiuose 

Atmenu Valančių vyskupu įsišventusį. Jis prie 
savęs turėdavo miltų maišus, bėdniems dalindavo. Prie jo su- 
dužo didysis varpas. Išgirdo vyskupas ir sako: „Mano Petrelis 
susirgo“. Nuo grapo Tiškevičiaus iš Raudondvario gavo du bu- 
lavu arkliu, kuriais važiuodavo spacėriaus. 


16. Ant. Lukšas, 116 m., iš Vartakių 

Jis gyvas danguje galėjo būti. Pirmą sykį, vys- 
kupu įsišventinęs, jis parvažiavo šlajose, nes buvo pavasaris. 
Žmonės kalbėjo, kad jį kažkas norėjo nutrotyti. Vilniškis vys- 
kupas parvažiavo karietoje, o mūsiškis šlajose, aš pats parve- 
žiau. Buvo varytas furmonas. Ant rytojaus kėlė pietus. Mes 

gavome dovanų po rublį. Furmonams ir ubagams buvo pietūs. 
Jis mylėjo ir žydus. Valančius dabudavojo palocių, kurs pirma 
buvo mažesnis. Kai važiavome į Varnius, buvo vakaras, lijo ir 
varpais nezvanijo. Ceremonijų nebuvo, o ant rytojaus abu vys- 
kupai važiavo į katedrą. Varpą perdaužė zvanininkas per Visus 
Šventus. 1817 m. degė bažnyčia. Šv. Fortunato grabelis buvo 
ant altoriaus. Šv. Juozapo grabas buvo stiklo - jis sudegė. Šven- 
tojo kaulelius palikusius išnešė ant šventoriaus. Kur anas padė- 
jo, nežinau. Metėžiaus metais, kai sudegiau, vyskupas apsiūdi- 
no, aprėdė. Turiu nuo jo ir dabar abrozėlį šv. Antano. Buvau 
gavęs ir peilį. Vyskupą Merkelį armenu, kai nešė su didžia iš- 
kilme. Iš seminarijos sklepų išnešė žalvario ar misingio grabelį. 
Klierikai ant mažų morelių nešė. Buvo tada vyskupu Giedrai- 
tis Juozapas. Kur dabar duobė ties vyskupo palociu, 1831 m. 
liejo armotas. Gelgudas prakeiktas, kad mus pardavė. Viskas 
ant nieko nuėjo. Kunigų sodai buvo Višrakiai, Pareškietis, Gin- 
tilai ir kiti. Vyskupas labai mylėjo vaikus. Su ponais nesusidė- 
davo. Kunigai jo nemėgo, o labiausia kilusieji iš ponų. Mums 
buvo tėvas, o ne vyskupas. 

Šie 16-ka pasakojimų išrašyti iš mano knygos-rankraščio 
1919.1.10 d. Varniuse (pasirašęs: kun. A. Juozapavičius). 

Pts.* 


Senieji kauniečiai pasakoja apie 
vyskupą Valančių 


Senas kaunietis Zenonas Višinskis, apie 80 me- 
tų amžiaus senelis (mirusio rašytojo Povilo Višinskio pusbro- 
lis), kadaise buvęs miesto muziejaus prižiūrėtoju, atsimena daug 
ką papasakoti apie vyskupo Valančiaus paskutinius gyvenimo 
metus Kaune. 


Vyskupo pasivaikščiojimai 


dabartinėje Laisvės alėjoje 


Atvykęs į Kauną vyskupas mėgdavęs vaikščioti 
dabartinėje Laisvės alėjoje, Vytauto prospekte ir kitur. Anais lai- 
kais, pasak Višinskio, dabartinėje Laisvės alėjoje nebuvo nei me- 
džių nei šaligatvių. Tik kur ne kur dungsojo mediniai namai, o 
vietomis pirkliai statė ir mūrinius. Vyskupas Valančius Kauno 
miestą dažniausiai lankydavęs ketvirtadieniais. Iš dabartinių ar- 
kivyskupo rūmų jis išvažiuodavęs karietoje. Laisvės alėjos ir Luk- 
šio gatvių sankryžoje karieta sustodavusi. Iš čia vyskupas pės- 
čiais eidavęs iki kapų (Vytauto prospekte). Ketvirtadienių ypač 
laukdavę vaikai. Mat atvykęs ganytojas į kapus visuomet gatvėje 
rasdavo laukiančių vaikų. Juos apdovanodavęs saldainiais ir klaus- 
davęs, ar gerai moka poterius. Iš Kauno kapų per dabartinį Vy- 

* Neišsiaiškintas 
slapyvardis. 
Leidėjų pastaba. 


tauto prospektą ir Laisvės alėją vyskupą lydėdavę žmonių bū- 
riai. Tai buvę neturtingi priemiesčių gyventojai. 


Kauno gubernatorius vyskupui Valančiui 
skolina 25 rublius, kuriuos ganytojas 
išdalina biednuomenei 


Pasak Višinskio, Žemaičių vyskupą mylėjo ypač 

biednuomenė. Valančius, eidamas ar važiuodamas į miestą, vi- 
suomet kišenėse turėdavęs smulkių pinigų, dažniausia trečio- 
kų, kuriuos išdalindavęs vargšams. Pasak Višinskio, kartą Va- 
lančius ėjęs Vilniaus gatve ir ten susitikęs Kauno gubernatorių. 
Pastarasis pastebėjo aplinkui daug žmonių. 

- Leiskite paklausti, Ekscelencija, kodėl jus nuolat lydi tiek 
daug žmonių? - paklausė gubernatorius. 

Vyskupas nusišypsojo ir tarė: 

- Tuojau, pone, gubernatoriau, pamatysi, kodėl jie mane ly- 
di. Paskolinkite man trumpam laikui 25 rublius. 

Gubernatorius išsitraukęs piniginę ir padavęs vyskupui pra- 
šomą sumą. Gubernatoriaus akivaizdoje Valančius tuos pini- 
gus išdalijęs lydėjusiems jį vargšams. 


Snipai saugojo vyskupo Valančiaus namus 


Zenonas Višinskis 1870-1873 m. lankęs Kau- 
no gimnaziją ir su kitais vaikais dažnai nuvykdavęs į vyskupo 
rūmus, kur ganytojas mažuosius apdovanodavęs saldainiais. Tai 
daugiausia mokiniai, turį geresnius mokslo pažymius. Sekma- 
dieniais ar šiaip šventomis dienomis mokiniai susirinkdavę į 
gimnazijos rūmus. Iš ten rikiuotėje eidavę į bažnyčią, o po pa- 

maldų, lydimi klasės auklėtojo, eidavo pas vyskupą. Esą, vai- 
kus į vyskupo rūmus lydėdavęs rusų mokytojas provoslavas, 
kuris antro rūmų aukšto koridoriuje vaikus išrikiuodavęs ir ten 
laukdavę vyskupo. Ganytojas, lydimas tarno, kuris ant plataus 
diržo būdavo pasikabinęs pintinę saldainių, eidavo prie išsiri- 
kiavusių vaikų. Vyskupas Valančius susirinkusiuos mažuosius 
pamokydavęs, net jiems prakalbas pasakydavęs, o paskui ir sal- 
dainiais apdovanodavęs. Rusas mokytojas ir dar keli civiliai 
vyrai klausydavę vyskupo žodžių. Višinskis sako, kad tuomet 
atrodę gana keistai, kad vaikus saldainių gauti lydėdavo rusas 
mokytojas. Žmonės kalbėdavę, kad tam mokytojui ne tiek rū- 
pėdavo vaikų priežiūra, kiek jis dabodavo, kad ganytojas ne- 
pasakytų ko priešingo caro vyriausybei. Višinskis, eidamas į 
vyskupo rūmus, matydavęs gražiai apsirengusių ponaičių, ku- 
rie gatvėje kalbėdavęsi su jų klasės auklėtoju — rusų mokytoju. 
Žmonės kalbėję, kad tie gražiai apsirengę ponaičiai, buvę rusų 
šnipai, kurie akylai sekę, ką veikia žemaičių vyskupas. 


Rotušės aikštėje škaplierninkai slaptai 


pardavinėjo vyskupo Valančiaus raštus 


Pasak Zenono Višinskio, anais laikais, kai į Kau- 
ną atsikėlė gyventi vyskupas Valančius, Rotušės aikštėje vyko 
slaptas knygų pardavinėjimas. 1866-1875 m. apie katedrą ir 
prie jėzuitų bažnyčios šventomis dienomis prekiaudavo dau- 
gybė škaplierninkų. Kad rusų žandarai nepastebėtų kontraban- 
dinės literatūros, škaplierninkai ją mokėjo gerai paslėpti. At- 
vykus kaimiečiui pirkti „Aukso altoriaus“, tokie škapliernin- 
kai žmogų gerai išklausinėdavo. Įsitikinę, kad arti nėra caro 
šnipų, atnešdavo iš paslėptų vietų lietuviškų maldaknygių ar 

šiaip jau knygų. Žmonės, esą, žinojo, kad daug knygų ir mal- 
daknygių yra parašęs pats žemaičių vyskupas Valančius, todėl 
jas labai pirkdavę. Rusų šnipai dažnai krėsdavo škaplierninkus 
ir kai kada ten rasdavo vieną kitą lietuvišką maldaknygę ar 
šiaip knygą. Tokie škaplierninkai, pasak Višinskio, būdavo sui- 
mami. Jų Rotušės aikštėje žmonės daugiau nematydavę. Tik 
gudresnieji išsisukdavę suimtieji, esą, aiškindavęsi, kad turį už- 
silikusių senų maldaknygių, spausdintų prieš lietuviškos spau- 
dos uždraudimą. Kiti škaplierninkai nuplėšdavę naujų knygų 
viršelius ir jas parduodavę kaipo senas. 


Kauno karčiamos bankrutavo 


Prieš atvažiuojant vyskupui Valančiui į Kauną, 
čia buvo nemaža restoranų ir karčiamų. Apie 1870 m. kar- 
čiamninkai ir restoranų laikytojai pradėjo bankrutuoti. Pasak 
Višinskio, vyskupas Valančius sekmadieniais sakydavęs kated- 
roje ilgus pamokslus. Žmones smarkiai baręs už girtavimą. To- 
kie pamokslai smarkiai veikė liaudį ir žmonės, atvykę iš kaimų 
į Kauną, po tokių pamokslų eidavo namo. Restoranai ir kar- 
čiamos vis tuštėjo. Linksmas vietas mažiau lankė ir miestiečiai. 

Pasak Višinskio, Rotušės aikštėje buvęs restoranas (ten, kur 
dabar yra GerMaPo) tiek aptuštėjo, kad jo laikytojai subank- 
rutavę. Tada restoraną laikęs patsai namų savininkas Keidans- 
kis. Tačiau ir jam nesisekė. Žmonės blaivėjo ir degtinės beveik 
negerdavo. Ir kitoms Kauno karčiamoms ir restoranams tada 
buvo blogi metai, nes jei kas ir pirkdavo degtinę, tai saugoda- 
vosi, kad nematytų pažįstami. Išimtį sudarę rusų valdininkai, 
kareiviai ir nekatalikai. 

Prisiekusius negerti degtinės vyskupas 


Valančius apdovanodavęs 


Pas vyskupą Valančių dažnai lankydavosi vi- 
sokių visuomenės luomų atstovų. Bene daugiausiai atvykda- 
vo kaimiečių, kuriuos didysis blaivybės apaštalas mokydavęs 
gyventi ir visuomet ragindavęs šalintis degtinės. Prisiekusius 
būti blaivininkais Valančius dažnai ir apdovanodavęs. Tokių 
atsitikimų žinąs ir pats Zenonas Višinskis. Esą, netoli kated- 
ros, Rotušės aikštėje, rusas Aržanovas tada laikęs drabužių 
krautuvę. Vyskupas per savo pasiuntinius pasišaukdavęs Ar- 
žanovą ir liepdavęs duoti vienam kitam žmogeliui drabužių. 
Vieną žiemą vyskupo sąskaiton keliems kaimiečiams Aržano- 
vas išdavęs net kailinius. 


Žemaičių vyskupas patardavęs ir žydams 


Vyskupas Valančius, būdamas ir seneliu, daug 
dirbdavęs. Be krikščionių jo namuose dažnai lankydavęsi net 
totoriai ir žydai. Mat kai kada žydai susikivirčydavę su krikš- 
čionimis. Kauno žydai puikai pažino vyskupą, tad ten ateidavę 
prašyti patarimo. Prieš savo amžiaus pabaigą 1873-1875 m. 
vyskupas Valančius kiek rečiau pasirodydavęs Kauno gatvėse. 
Tada ganytojas jau buvo labai susenęs. 

Pats Zenonas Višinskis dalyvavęs vyskupo laidotuvėse. Susi- 
rinko didžiausios tikinčiųjų minios. Be katalikų buvo matyti 
net rusų, žydų ir kitų tautybių žmonių. Visi jie atėjo atiduoti 
paskutinės pagarbos ganytojui, žmonių švietėjui, vargšų globė- 
jui ir didžiajam blaivybės apaštalui. 

Vaižgantas 


[Jonukas Mačiulis pas vyskupą] 


Pamažu slenka metai paskui metus, o rusų reak- 
cija ne tik nesiliauja, tik stiprėja. Vyskupo Valančiaus neištrė- 
mė, nors dešimtį kartų ėmės; labai jau buvo aišku, jog jis, nors 
laisvei ir iš rusų išsiliuosavimui širdyje pritarė, vis dėlto prakti- 
koje per visą laiką išbuvo kunigas virš visų politikų ir pasauli- 
nių sumetimų. Tremti neištrėmė, užtat internavo vyskupą Kau- 
ne, atsigabenę iš Varnių ir nebeleidę jam lankyti savo vyskupi- 
ją. Sakramentus branginąs svietelis ima pats kaip vanduo plaukti 
į Kauną, į mylimąjį ir dabar dar labiau idealizuojamąjį dvasiš- 
kąjį savo ganytoją patvirtinimo tikėjime gauti. O vyskupas ne 
tik teikia sakramentą, kurs jau iš savęs galingas yra malonę 
teikti, bet ir žodžiais tvirtina: išpažinčių klauso ir šiaip jau mo- 
ko moko, nebežiūrėdamas nei laiko, nei valandų, nei atvyku- 
sio būrio didumo, kad netikėtų „barzdočiais“ (maskoliais), ne- 
pasidavinėtų jiems tikėjimo dalykuose. 

Pakilo ir Mačiulis savo Jonelio ir Onutės dirmavotų. Ke- 
lionei pasitaisė briką su drobine būda, dar prisikrovė giminių 
vaikų ir išvažiavo. Bet jau už Betygalos rusų kareiviai juos 
sustabdė: į vyskupą važiuoti ir patiems buvo jau draudžiama. 
Mačiulis nesisako, kur važiuojąs, tai veda jį į „načalniką“, o 
jis, besikrapštydamas aplink arklius, įduoda Onutei peiliuką, 

kad praardytų būdos galą ir vaikus iškilotų į ravą. Onutė vai- 
kus nusiveda į Kudonių piemenis, paskui pakluonėmis aplink 
miestelį į savąjį kelią atgal namo. Mačiulį gi su tuščiu briku 
kareiviai nusivaro į „načalniką“, ir šis negauna patirti, kur 
„mužik“ buvo išsiruošęs. Vis dėlto paima iš jo apžadus niekur 
iš namų nevažiuoti. 

Sugrįžo parvarytas atgal namo. Kas dabar bedaryti? Bijoti ir 
klausyti? Persižegnok ir važiuok kitais keliais, sako Palkevičie- 
nė. Mačiulis senąjį kelionės briką tyčia palieka akyse, viduryje 
kiemo, pats gi su Onute ir Joniuku paprastu briku iškeliauja 
šuntakiais per lieknus Kauno link ir laimingai jį pasiekia. Iš 
Betygalos kasdien užsuka kareiviai patikrinti, ar šeimininkas 
laikosi duotojo apžado, ar niekur neiškeliavo. Moterys jiems 
rodo namie tebesantį briką. O pats šeimininkas argi sėdės su 
bobomis už krosnies? Žinai, tai lauke, tai miške. Kareiviai išjo- 
ja sau, o likę namiškiai juokias ir džiaugias, apgavę „maskolį“. 

Onutė priėjo išpažinties, Valančius padirmavojo ją ir Jonu- 
ką, davė jam Stanislovo vardą. Daug buvo ir kitų vaikų. Be- 
resnevičius, paskui ir pats vyskupu tapęs, asistavo ir šluostė 
nuo kaktos šv. Aliejus. Paskui vyskupas Motiejus, toks geras 
ir lipšnus, susiveda visus į savo salę. O ten ant lango krūva 
visokių dovanų: relikvijų, rožančių, škaplierių, saldainių, ries- 
tainių, knygelių. 

— Na, ėkšenket, vakalė! - šaukia, pats atsisėsdamas į fotelį. 

Vaikai traukias nuo didelio pono; varu varomi artyn šaukia 
kaip pablūdę. Žinai, laukinukai sodiečiukai. Jonelis drąsus. Jam 
poniški ne naujiena. Tai pašauktas pribėga ir drąsiai užsigula 
vyskupui ant kelių. V. Motiejui tai patinka. Imasi jį sau ant 
kelių, savo nosine nušluosto jam noselę ir ima šnekėti. 

- Na, kuo tu nori būti? Be nenorėtumei būti kunigu, vys- 
kupu? 

Jonukas, žinoma, nori būti ir kunigu, ir vyskupu. 

- O ko tu dabar nori dovanų? 

Jonukas rodo rožančių. 

- Regi, būsi pamaldus. - Sako vyskupas ir duoda jam prašo- 
mąjį, pridėdamas dar visa ko kita. 

Paskui tėvas Mačiulis eina į kalėjimą, kur sėdėjo kunigas Mo- 
siejus: jam buvo pasiėmęs iš namų pavilgos. Onutė bėgioja po 
miestą, patenka į panemunę ir nebežino, kur briką bepalikę. 
Joniukas nusimano, sako: čia, čia, ir išveda iš cimbruvkos. 

Sugrįžo namo pilni įspūdžių, ir primokyti vyskupo, kaip rei- 
kia drąsiai ir kietai laikytis pasyviosios opozicijos „barzdo- 
čiams“, kurie štai yra sumanę „Katalikų Vierą“ panaikinti, o 
jam, vyskupui, Dievas įsakė stiprinti, kad nė pragaro vartai jos 
nepergalėtų. Parsivežė ir knygelių, pamokyti, jei kas sustabdy- 
tų, pirma kad jas nematant išmestų. Vyskupas mokė, Onutė ir 
ypač jos brolis, itin gerai paskaitąs, skaitė ir pasakojo, kaip yra 
knygose nupasakojamas šis pavojingasis laikas. Ir visi gėrė smar- 
kios opozicijos dvasią. <...> 

Aleksandras Mačiulis gerai pasižino su vysk. Valančium. Kiek 
kartų būdavo Kaune, vis į jį užeidavo, nes Valančius, mėgėjas 
pasišnekėti su žmonėmis, vis kviesdavos, klausinėdavo, klau- 
sydavo ir klausydavos daugelio folkloro dalykų; ką išgirsda- 
mas, tuojau čia pat užsirašydavo ir paskui pavartodavo savo 
raštuose, kaip „Palangos Juzė“ ir k. p. Tai ir Joniuką atvežęs į 
gimnaziją, Aleksandras pirma nuėjo į vyskupą pasisakyti norįs 
kunigą pasidaryti iš to vieno savo sūnaus. Valančius nelabai 
tikėjo. Girdi, kur jau ten - į kunigus: ten nukryps, kur daugiau 
pinigų duos. Šiuo kartu gyvenimą suprantančio gudruolio lė- 
mimai neįvyko: Jonas vis dėlto tapo kunigas. 

Antanas Alekna 


Valančius kaipo rašytojas ir 
lietuviškos raštijos palaikytojas 


I. Rašytojas 


Nepaprastas buvo vyskupo Valančiaus darbš- 
tumas. Valdė didelę vyskupiją su jos įvairiais labai painiais rei- 
kalais, valdė ją labai sunkiais laikais. Ir atrasdavo dar laiko raš- 
tijos darbui. Parašė apie 40 knygų, ir beveik visas jas parašė 
vyskupu būdamas. 

Iš savo raštų Valančius neieškojo sau nei pelno, nei garbės. 
Ne visados net dėdavo ant raštų savo vardą, parašęs knygą 
kartais dovanodavo ją leidėjui, kurs paimdavo visą pelną ją 
pardavinėdamas. Autorius tenkinosi tuo, kad knygos žmonių 
skaitomos. Tuo savo tikslą laikė pasiektą. Apie visus jos raštus 
nei žinote nežinotumėme, jei jų nebūtų išvardijęs savo surašy- 
tuose atsiminimuose. Iš tenai žemiau ir paduodu vyskupo Va- 
lančiaus raštų sąrašą“ jo paties žodžiais: 

1. Zemaitių Wiskupiste. Veikalą dviejuose tomuose parašiau 
dar seminarijos rektoriu būdamas. Išspausdinau 1500 ekzemp- 
liorių 1848 m. 

2. Pamokimas apej Sakramenta Dirmawones. Knygelė, ku- 
rios 1850 m. išspausdinau 10 000 ekz. 

3. Žine kajp rejk atlikti spawiedne isz wisa amžiaus. Knygelę 
Parašiau ir išspausdinau 1852 m. 10 000 ekz. 

4. Tamosziaus isz Kempis apej sekima Jezaus Kristaus knin- 

* „Tėvynės Sarge“ 
1900 m. Nr. 2-3 


gas kietures išverčiau į žemaitišką kalbą. Išspausdino ją J. M. Joki- 
mas Moncevičė 1853 m. 5000 ekz. savo kaštu. 

5. Istorije Šzwenta Senoje istatima, parašiau ir išspausdinau 
1852 m. 10 000 ekz. 

6. Žiwatas Kristaus arba Istorija Naujoje istatima, para- 
šiau ir dovanojau spaustuvininkui žydui, kurs 1853 m. atmu- 
šė 45 000 ekz. . 

7. Katekizmas kunega Zenowiczes. Tą knygelę lenkiškai para- 
šytą išvertė į lietuvišką kalbą kun. Zienievičius; aš gi 1854 m. 
savo kaštu išspausdinau 10 000 ekz. 

8. Istoriją Senojo Istatimo, išverstą į latvišką kalbą savo kaš- 
tu išspausdinau 1857 m. 4 000 ekz. 

9. Ziwataj szwentuju. Parašiau 1858 m. Spausdino p. Za- 
vadskis. Kokiame skaitliuje, nežinau. 

10. Apej brostwa blajwistes. Parašiau 1858 m., Zavadskis 
atmušė 40 000 ekz., bet vyriausybė neleido pardavinėti. 

11. Istorija Naujojo Sandoro latviškai 1859 m. Nytaujoje 
išspausdinau 4 000 ekz. 

12. Prade ir isziplietimas kataliku tikieima. Parašiau 1862 m., 
p. Zavadskis išspausdino du sykiu. 

13. Davatku kninga. Yra tai Tercijorių Brevijorėlis, žemaitiš- 
kai sustatytas ir išspaustas Vilniuje 1863 m. p. Zavadskio spaus- 
tuvėje. Paskui išėjo antra laida. Ją pirko daugiausiai tercijoriai 
ir tercijorės šv. Pranciškaus. 

14. Wajku knigiele. Parašiau 1864 m. ir tais gi metais išspaus- 
dinta su paveikslėliais. Ta knygelė vaikams labai patiko. 

15. Paaugusių žmonių knigiele. Parašiau 1865 m., o atspaus- 
ta tik 1868 m. 

16. Giwenimaj szwętuju. Antrą dalį parašiau 1866 m., iš- 
spausta tik 1868 m. 

17. Dar 1864 m. išverčiau visą Dovido Psalterių į žemaitišką 

kalbą žodis žodin. Išspausta vardu Wisas Psalmes s. Dowida 
Karalaus. 

18. 1867 m. surinkau patarles: išspausta tais pačiais metais 
vardu Patarles Žemaicziu. 

19. Padariau ištrauką iš rankraščio a. a. kun. Pabriežos, kuri 
išspausta 1849 vardu Parkratimas Saužines. 

20. 1868 m. sutaisiau knygelę apie brostvas, kuri išspausta 
1869 m. 1 000 ekz. vardu: Apej Brostwas su istatimais s. Do- 
minika. 

21. 1869 m. parašiau knygelę vardu Palangos Juze. Išspausta. 

22. 1870 m. parašiau Giwenima Szwęcziauses Marios Panos. 
"Tapo išspausta. 

23. Visas Dovido Psalmes 1871 m. išguldžiau eilėmis, kad 
žmonės galėtų giedoti. Išspausta. 

24. 1872 m. parašiau knygelę vardu Pasakoimas Antana Tre- 
tinika. 

25. 1873 sutaisiau žemaitišką katekizmą vardu Mokslas ka- 
taliku tikieima. 

26. 1873 parašiau Pamiętnik Domowy, kurs nebus spaustas. 

27. 1873 m. išverčiau iš lenkiškos į lietuvišką kalbą knygelę, 
kurios vardas: Garbinimas Szwecziauses Szirdies Diewa musų 
Jėzaus Kristaus. 

„Tėvynės Sargo“ redakcija nuo savęs paduoda kaipo Valan- 
Čiaus parašytas dar šias knygas: 

28. Wiadomošč 0 czynnošciach Pasterskich Biskupa Macieja 
Wotonczewskiego. Rankraštis. Jame be pertrūkio diena iš die- 
nos užrašinėjo, kame ir kiek dirmavojo, ką konsekravo ir t. t. 
Rankraštis guli Vilniuje Lietuvių Mokslo Draugijos knygyne. 

29. Rozmaite wiadomošci zebrane. Rankraštis. Buvo spaus- 
dintas „Tėvynės Sarge“ ir „Žinyčioje“. 

30. Aplinkraštis į vyskupystę, Valančiui paimant vyskupystės 


Ža 


* Apie knygą 
„Broma atwerta i 
wecznasti“ 
paduota dvasiškai 
cenzūrai. Valančius 
rašė Cenzūros 
Komitetui Vilniuje 
28.11.1864 Nr. 453 
negalįs duoti 
aprobatas, dėlto 
kad toje knygoje 
daug esą pasakų ir 
nesąmonių 
pasakojimų, 
skleidžiančių 
burtus. Rasi tą 
knygą savotiškai 
perdirbo. 

** Šios knygelės 
įžanga atrodo 
rašyta ne 
Valančiaus, bet 
Tilžės kunigo 
Zabermano. 
Sulygink 

V Biržiškos 
„Vyskupo M. 
Valančiaus bylos“, 
„Mūsų Senovė“ 
Nr. 1 p. 19-21. 


valdymą (lietuviškai ir lenkiškai). Vilniuje. 1850 m. Spaustuvė 
Marcinauskio. 

31. Aplinkraščiai del blaivybės ir kitų dalykų. Kiek jų buvo 
rašyta paties Valančiaus, kiek sekretorių, sunku pasakyti. Yra 
Valančiaus archyve žinių apie kai kuriuos aplinkraščius, jog ra- 
šydavo juos sekretoriai pagal vyskupo nurodyto plano. 

32. Testamentiniai aplinkraščiai (lietuviškai ir lenkiškai), 
spausdinti „Apžvalgoje“ (1894 metų Nr. 10 ir 11). 

33. Priežodžiai arba Patarlės, kurias patsai pramanė apie Že- 
maičių vyskupystės miestelius, kalendoriuose spausdinti. 

34. Kanticzka, jo pertaisyta, kame buvo jo Giesmės apie šv. 
Apasztalus. 

35. Broma vendanti į dangų, parašyta kun. Olševskio, labai 
esant išmintinga knyga, tik baisiai suteršta polonizmais, ran- 
dasi puikiausiai ištaisyta tarp vyskupo Valančiaus rankraščių. 
Todėl spėjama, jog jisai ištaisė“. 

36. Tarp rankraščių randasi dar apysakėlės Apie teisybę. 

Vyskupo Valančiaus laikomos ir šios knygos, parašytos ka- 
talikų tikėjimui ginti: 

37. Prajautimas. 

38. Isz tamsybes wed kelis teisibes. 

39. Wargaj Bažniczes kataliku**. 

40. Sznekiesis Katalika su nekataliku. 

41. Litanie wisu szwęntu muczelniku. 

42. Parspieimas. 

Tos šešios knygos išleistos Prūsuose 1868 m. Apie jas bus 
žemiau. 

43. Privatinė labai plati korespondencija. 

Iš visų tų knygų mokslo žvilgsniu didžiausią svarbumą turi 
Žemaičių vyskupijos istorija, parašyta remiantis rankraščiais, 
surankiotais įvairių bažnyčių archyvuose. Todėl ji ligšiol ne- 

nustojo savo svarbos mūsų krašto istorijai ir susilaukė lenkiš- 
kojo vertimo*. Nemažą tapogi svarbumą mūsų praeičiai pa- 
žinti turi rankraštyje tebesančios arba dalimis spausdintos „Tė- 
vynės Sarge“ ir „Žinyčioje“ Valančiaus užrašų knygos, kuriose 
randasi daug įdomių žinių iš Lietuvos gyvenimo apie vidurį 
devynioliktojo amžiaus. 

Labai didelį pasisekimą turėjo šios Valančiaus pasiskaitymo 
knygelės: „Vaikų knygelė“, „Paaugusių žmonių knygelė“, „Pa- 
sakojimas Antano "TIretininko“ ir „Palangos Juzė“. Jos kartkar- 
tėmis buvo spausdinamos, kai kurios vartojamos mokyklose 
kaipo gražios lietuviškos kalbos pavyzdžiai. Į pasakojimus su- 
maniai įpinta pamokinimų apie branginimą dorų senoviškų pa- 
pročių, tėvynės meilę ir kitų. 

Daugiausia Valančius parašė dvasinio turinio knygų. Vienos 
jų verstos iš kitų kalbų, kitos originalios. Kalba jose nėra taip 
grynai lietuviška kaip viršuje paminėtose pasiskaitymo knyge- 
lėse. Bet gi ji yra gyva ir lengva suprasti, ir dabar dar gali būti 
populiariško rašymo būdo pavyzdžiu. Vietomis jose pasitaiko 
išsireiškimų, netinkančių knygos rimtam turiniui. Valančiaus 
įdėti jie dėlto, kad kartais nepražūtų, kaip patsai sakydavęs. 
Tos ydos pasitaiko kartais ir privatinėje Valančiaus korespon- 
dencijoje. Oficialiai raštai visados labai dailiai sustatyti. 

Savo raštais Valančius pripratino liaudį prie skaitymo, žy- 
miai pastūmėjo pirmyn lietuvišką raštiją, ištobulino jos rašto 
kalbą, ir kaipo rašytojas Valančius užima žymią vietą mūsų li- 
teratūros istorijoje. 

Valančiaus knygų tikslas žadinti tikėjimą, stiprinti dorą, 
skleisti žmonėse apsišvietimą. O bet gi ir tokiuose nekalto turi- 
nio raštuose Rusijos vyresnybė matė sau pavojų, ir generalgu- 
bernatoriaus Muravjovo įsakymu 1865 m. buvo uždraustos Va- 
lančiaus knygos: Šventoji istorija, išleista 1852 m. ir Žemaičių 

* Biskupstwo 
Zmujdzkie. Ze 
žmujdzkiego na 
język polski 
pretožyl ir 
niektore przypisy 
historyczne podal 
M. Hryszkiewicz, 
2 przedmową 
Stanistawa Smolki. 
Krakow, 1898. 

* Generalguberna- 
toriaus Muravjovo 
raštas Kauno 
gubernatoriui 
6.1I.1865 Nr. 
3164 Kga. 


** Kauno 
policmeisterio 
raportas 
gubernatoriui 
24.VIIIL. 1865 

Nr. 168. Komisijos 
pranešimas 

5.VIII. 1865 

Nr. 61 Kga. 


*** 11. 1852 
Nr. 758. 


Vyskupystė“*, greta kantičkų ir kai kurių kitų. Policija gavo įsa- 
kymą jos atiminėti iš knygininkų. Kauno gubernatoriaus įsaky- 
mu buvo padaryta krata pas Kauno spaustuvininką Sokolaus- 
ką ir knygininką Millerį ir rasta uždraustų knygų. Juodu pasi- 
teisino tuo, kad knygos turi cenzūrą, apie jų uždraudimą nebuvę 
pranešta. Pristovas sakėsi nepranešęs dėlto, kad įsakymas bu- 
vęs slaptas, jo negalėjęs niekam rodyti. Kad ateityje nepasikar- 
totų tokių keistų pasiteisinimų, vedusi tą reikalą komisija pra- 
nešė apie tai vyresnybei.** 


2. Lietuviškosios raštijos palaikytojas 


Raštijai plėtotis reikalingi kultūros centrai, ku- 
riais paprastai esti didesnieji miestai. Juose esti aukštesnės mo- 
kyklos, gyvena didesnis skaičius mokytų žmonių, rašančių kny- 
gas, veikia spaustuvės. "Tuo žvilgsniu lietuviškajai raštijai sąlygos 
buvo labai sunkios. Didesniųjų miestų Lietuvoje nedaug tebuvo, 
ir tie patys buvo visai sulenkėję. Vilnius buvo lenkiškosios kul- 
tūros centru. Varniai, kame gyveno Valančius ir bent kiek dau- 
giau lietuviškosios dvasiškijos, buvo tai mažas menkas miestelis, 
neturėjusis net spaustuvės. Norėdamas palengvinti knygų plati- 
nimą, Valančius pasirūpino, kad žinomas Vilniaus knygyninkas 
Zavadskis įsteigtų Varniuose savo knygyno skyrių. 

Didelis kliuvinys lietuviškų knygų spausdinime buvo stoka 
cenzorių, mokančių lietuviškai. Todėl paduotos Vilniuje spaus- 
dinti lietuviškos knygos kartais labai ilgai gulėdavo cenzūroje. 
Valančius keletą kartų mėgino prašalinti tą kliuvinį, prašyda- 
mas vyriausybės, kad jam pavestų lietuviškų knygų cenzūravi- 


„44 


mą. Taip 1852 m. rašė*** švietimo ministeriui kunigaikščiui 
Širinskiui-Sachmatovui, kurio žinioje buvo knygų cenzūravi- 


mas, kad Vilniuje nesą užtektinai mokančių lietuviškai cenzo- 

rių, ir prašė, kad su Valančiaus parašu būtų priimamos spaus- 
dinti knygos, prižadėdamas niekuomet neprasilenkti su ištiki- 
mybės priederme ir neapvilti sau duotojo pasitikėjimo. Tą vys- 
kupo Valančiaus prašymą švietimo ministeris atidavė nuožiū- 
rai vidaus dalykų ministerio, kurs užuot jį išklausyti, atsiuntė 
Valančiui admoniciją*, kad ateityje jisai su dalykais, prigulin- 
čiais kitų ministerijų žiniai, nesikreiptų stačiai į tas ministeri- 
jas, bet kreiptųsi pirmiau į vidaus dalykų ministeriją. Švietimo 
gi ministeris, gavęs, matyti, iš vidaus dalykų ministerijos ne- 
prielankią Valančiaus prašymui nuomonę, atsakė neturįs teisės 
tame dalyke atstoti nuo bendrų cenzūros įsatatų* *. Blogas su- 
tvarkymas lietuviškųjų knygų cenzūros paliko. Lietuviškas kny- 
gas cenzūravo popas iš Pažaislio. Rankraštis pragulėdavo cen- 
zūroje po metus.*** 

Lietuviškųjų knygų cenzūravimo klausimą Valančius vėl pa- 
judino pas vyriausybės atstovus 1856 metais rašte į Vilinaus 
Mokslo Apskričio globėją Gruberą****; „Tamstai žinoma, jog 
beveik visi mano vyskupijos gyventojai, apie milijoną žmonių, 
vartoja vien lietuvišką kalbą. Vyriausybei leidžiant, beveik vi- 
sur įsteigta parapinių mokyklų, todėl kiekvienas moka skaityti 
bent iš maldaknygės. Tų maldaknygių ir kitų dvasiško turinio 
lietuviškų knygų žmonėms reikia nemažo skaičiaus. Bet rašy- 
tojai ir leidėjai sutinka didelių kliuvinių ir nepatogumų Cenzū- 
ros Komitete. Įsakymu buvusiojo general-gubernatoriaus, val- 
džiusio ir Vilniaus Mokslo apskritį, ne pirmiau duodama leidi- 
mas spausdinti, negu po peržiūrėjimo šventiko Petkevičiaus, 
neseniai perėjusio iš katalikų tikėjimo į stačiatikių cerkvę ir 
gyvenančio dabar Kaune. Aš patsai tas knygas rūpestingai per- 
Žiūrinėju ir griežtai reikalauju, kad jose nebūtų nieko priešin- 
go tikėjimui, dorai, taigi ir valstybės įstatymams, ir tuomet tik- 
tai suteikiu dvasišką cenzūrą. Regis, jog ašai, kaipo vyskupas 

*4.-16.Ill. 1858. 
Paduotas adresas: 
„Simonui 
Daukantui 
Mintaujon, 
Katalikų bažnyčios 
namai, atiduoti 

jog abu gyveno 
krūvoje pas 
Smuglevičių 
(Svirlaukyje) ir turi 
būti abu tarėsi apie 
laikraščio leidimą. 


tokios plačios vyskupijos, pavestos man Šviesiausiojo Cieso- 
riaus valdžia, vertas esu didesnio pasitikėjimo pas vyriausybę 
negu kažkoks šventikas, ir todėl drįstu nuolankiausiai prašyti 
Tamstos, kad teiktumeis atmainyti labai apsunkinantį genero- 
lo Bibikovo įsakymą“. Šita korespondencija dėlei cenzūros ro- 
do, kad apsunkintas buvo lietuviškų knygų leidimas. Tačiau 
Valančiui nepavyko tų kliuvinių prašalinti. 

Tie kliuviniai dar labiau buvo jaučiami, kada 1859 metais 
buvo atnaujintas sumanymas leisti pirmąjį lietuvišką laikraštį. 
Pargrįžusis iš Varšuvos, kad laisviau galėtų darbuotis lietuviš- 
kojoje raštijoje, Akelevičius rašė iš Kuršo Valančiui“: 

„Vidaus reikalų ministerio atsišaukime į dvarininkų komite- 
tus, kurie privalo tvarkyti ir išspręsti valstiečių klausimą, pasa- 
kyta, kad reikia turėti užtikrintą būdą palaikyti ir skleisti tikėji- 
mui, dorai ir švietimui tarp liaudies. Štai, Gerbiamasis Ganyto- 
jau, nauja sritis nuopelnams, kuriuos esi padaręs lietuviams. 
"Tamstos vardą amžiais laimins, bet to negana. Pagalios Tamsta 
neieškai garbės pas žmones, kaipo vyras teisingas, Dievo dva- 
sios, darbuojiesi tiktai Dievo garbei ir artimo išganymui. Noriu 
čia kalbėti apie įkūrimą mūsų liaudžiai laikraščio lietuvių kalba. 
Visi kraštai turi savo laikraščių... Kodėl gi mes esame blogesni 
už kitus. Nemanau, kad vyriausybė neduotų mums leidimo. Po- 
nas Chominskis, dabartinis Kauno gubernatorius, žmogus tei- 
singas ir garbingas, įteiks mūsų prašymą aukštesnei valdžiai. Iš- 
kelk tikt Tamsta tą naudingą sumanymą. Jei reikės ištekliaus, tai 
tikiuosi, kad kunigai pasiskubins su pagalba ir užgėdins dvari- 
ninkus, kurie jokių aukų valstiečiams daryti nenori.“ 

Tas reikalas rūpėjo ir Simanui Daukantui. Jis pranešė tar- 
naujančiam Peterburge švietimo ministerijos valdininkui Na- 
poleonui Praniauskui, kad Valančius norįs įkurti lietuvišką laik- 
raštį apie ūkį ir sodžiaus pramonę, teiravosi, kaip gauti reika- 

lingas leidimas ir prašė, kad Praniauskas apie tai duotų žinią 
vyskupui Valančiui*. Praniauskas nusiuntė Valančiui prašomų 
informacijų, bet per vėlai. Valančius buvo darbo, ir tai greito, 
žmogus. Būsiantis to laikraščio redaktorius Akelevičius buvo 
jau pradėjęs nuo Vilniaus, bet nieko negavo**. Tuomet Valan- 
čius patsai kreipėsi į vidaus dalykų ministerį, taip išdėstyda- 


***: „Be abejo žinoma 


mas lietuviško laikraščio reikalingumą 
Tamstai, jog Kauno gubernijos valstiečiai visai atsisakė nuo spi- 
ritinių gėrimų vartojimo. Žmonės, pasiliuosavę nuo labiausiai 
pažeminančio geidulio girtybės, reikalingi kitokios doros įtek- 
mės, kuri palaikytų juos blaivybėje ir vieton senojo kenksmin- 
go pasigėrėjimo teiktų kokį nors prakilnų, duodantį maisto pro- 
tui ir širdžiai. Rusai ir latviai turi savo gazietų ir kitokių laik- 
raštiškai leidžiamų knygelių, kurios patenkina tą reikalavimą, 
bet žemaičiai ir lietuviai, kurie irgi sudaro dalelę Maloningiau- 
siojo Ciesoriaus pavaldinių, ligšiol neturi tokio laikraščio, kurs 
padėtų jiems naudotis švietimo vaisiais. Todėl pasiryžau pri- 
minti Tamstai šį trūkumą tikėdamasis, kad Tamsta maloningai 
teiksies pažvelgti į šį dalyką ir neatsakysi savo aukštai viršinin- 
kiško pripažinimo mano sumanymui, kurs yra toks: 

Po mano tiesiogine priežiūra sudaryti redakciją knygelei, lyg 
kokiam laikraštukui, kurio vienatinis tikslas būtų, kaip Tamsta 
teiksies pamatyti iš pridedamo programo, skleisti naudingas 
Žinias, daugiausiai paliečiančias doros klausimus ir sodiečių ūkiš- 
kąjį gyvenimą. Tikiuosi, kad Tamsta pripažinsi mano sumany- 
mo naudingumą ir iš savo pusės maloningai suteiksi leidimą. 

Tam sumanymui įvykdinti yra vienas kliuvinys, kurio praša- 
linimas priderės nuo Tamstos maloningo pritarimo, būtent, kad 
spausdinant knygeles jų cenzūravimas būtų pavestas man pa- 
čiam. Nuolankiausiai prašau to dalyko dėlto, kad nelengva rasti 
lietuviškos kalbos cenzorių; ji yra žemesniojo luomo kalba ir 

svetima net mokytiems to krašto gyventojams. Iš savo pusės 
drįstu prašyti tikėti, kad vyriausybės pasitikėjimas bus šventai 
užlaikytas“. 

Sumanytasis laikraštis turėjo vadinties „Pakeleivingas“, jo 
programas, vyriausybei pristatytas, buvo toks: 

„Pakeleivingas“ leidžiamas žemaitiškai arba lietuviškai vie- 
ną kartą per savaitę, po vieną lakštą in 4-o. Turinys dalijamas į 
keturis skyrius, būtent: 

1. Tikyba, dora, žinios apie įstatus. Tame skyriuje aiškinama 
priedermės žmogaus link Dievo, artimo ir savęs. Vietos iš Se- 
nojo ir Naujojo Įstatymo su trumpais paaiškinimais. Giesmės, 
bažnytinis giedojimas. Įstatai ir vyriausybės įsakymai, paliečian- 
tys valstiečius. 

2. Gamtos mokslai ir pramonė. Čionai dedama pirmutinės 
žinios apie gamtą su tikslu naikinti visokius burtus, prie kurių 
yra pripratę prasti žmonės. Čionai taip pat aiškinama apie ūkio 
įrankius, ūkio sutaisymą, vienu žodžiu, apie visa tai, kas reika- 
linga pagerinti sodiečių ūkiui. 

3. Šis skyrius pavedamas geografijos ir istorijos žinioms, la- 
biausiai savo krašto. 

4. Liaudies literatūra, vadinasi, liaudies dainos, pasakos, pa- 
tarlės, mįslės“. 

To rašto kopiją į vidaus reikalų ministerį Valančius pasiuntė 
kunigaikščiui Oginskiui, prašė ir Praniauskio palaikyti valdžios 
įstaigose jo sumanymą, rašydamas Praniauskiui, kad tuo užsi- 
pelnysiąs savo didelę tautiečių padėką. 

Deja, tam svarbiam Valančiaus sumanymui nelemta buvo 

+ Paskelbtas ĮVYKti, kaip neįvyko ir kitas panašus sumanymas leisti laikraštį 


laikraštyje vardu „Aitvaras“, kuris buvo ketinama leisti regis irgi ne be 
„Draugija“ 
1919 m., 
p.329-331. Valančiaus raštinės dokumentų *. 


pritarimo Valančiaus, bent to laikraščio programas randasi tarp 

Bendras Daukanto su Valančium rūpinimasis laikraščio lei- 
dimu rodo, kad abu tuodu veikėju ir 1859 geruoju gyveno. 
Jokios kitos Valančiaus su Daukantu korespondencijos Žemai- 
čių vyskupo archyve man neteko rasti. 

Valančiui leidžiant tiek knygų, tariantis apie lietuviško laik- 
raščio leidimą, Varniuose reikalinga buvo spaustuvė. Kažkoks 
Teofilis Griuksberg proponavo Valančiui ją įsteigti.* Bet Va- 
lančius atsisakė nuo tos propozicijos:** nenorįs prisidėti prie 
spaustuvės steigimo Varniuose, kad neišrodytų, jog norįs pa- 
kenkti Zavandskiui, kurs vyskupui kviečiant, jo žodžiu pasiti- 
kėdamas, nesigailėdamas kašto įsteigė Varniuose knygyną. Gal 
buvo ir kitų kokių kliuvinių. 


Rusiška abėcėlė lietuviškuose raštuose 


Rusinimo politika, ilgam laikui nustatyta Lie- 
tuvoje Muravjovo, nepasitenkino vien naikinimu to krašto sa- 
votiškos kultūros. Tos politikos šalininkai stengėsi paimti į sa- 
vo rankas pačios kultūros gaminimą arba, teisingiau sakant, 
jos falšavimą. Todėl ne tiktai uždrausta lietuviškų raštų spaus- 
dinimas lietuviškomis raidėmis, bet dar valdininkai mėgino pa- 
tys leisti lietuviškas knygas, žinia, rusiškomis raidėmis. Tą dar- 
bą pasiėmė Vilniaus Mokslo Apskričio valdininkai. 

Anuo laiku daugiausiai buvo reikalaujama dvasiško turinio 
knygų. Tokių lietuviškų knygų jau buvo pagaminta prieš spau- 
dos uždraudimą, todėl Vilniaus Mokslo Apskričiui beliko jas iš 
naujo atspausdinti, perrašius jas rusiškomis raidėmis. Bet per 
daug savimi pasitikintieji valdininkai nepasitenkino tuo. Jie no- 
tėjo ir patį katalikiškų knygų turinį pritaikinti prie savo politi- 
kos, darė knygose reikalingas jų nuomone permainas. Kadangi 
dvasiško turinio knygos net pagal Rusijos įstatymus reikalin- 

gos buvo katalikų Bažnyčios vyriausybės cenzūros, todėl spaus- 
dinant jas negalima buvo aplenkti katalikų vyskupų. Taigi ir 
kreiptasi į Valančių, ne tik kaipo į vyskupą, be kaipo ir žino- 
mąjį lietuviškų knygų rašytoją ir leidėją. Jam pirmajam reikėjo 
rišti iškilusį klausimą rusiškos abėcėlės lietuviškiems raštams. 

Sužinojęs dar tikt apie sumanymą spausdinti lietuviškas kny- 
gas rusiškomis raidėmis, Valančius 1864 m. per pasimatymą su 
generalgubernatorium Muravjovu aiškino jam savų raidžių rei- 
kalingumą lietuviškoms knygoms. Uždraudus jų spausdinimą 
lietuviškomis raidėmis, Valančius pasijuto labai sunkioje padė- 
tyje. Pripratęs rūpintis žmonių švietimu, rašydamas jiems nuo- 
lat naujas knygeles, jas platindamas, turėjo labai atjausti su- 
stabdymą lietuviškų raštų platinimo. Be abejo sunku jam buvo 
suprasti, kaip išmokusi ir pripratusi skaityti tauta galėtų palik- 
ti be knygų, dėl pačių raidžių, dėl formos atsisakyti tokio ga- 
lingo kultūros įrankio, kaip spausdintas raštas. Pradžioje rasi 
gerai ir nenumanė, koks pavojus gresia tautai nuo svetimos 
abėcėlės primetimo. Todėl artimiausiųjų tiktai praktikos tikslų 
žiūrėdamas Valančius buvo sutikęs duoti savo cenzūrą lietuviš- 
koms knygoms, spausdinamoms rusiškomis raidėmis, tuo 1a- 
biau, kad dvasiškos cenzūros suteikimas knygai reiškia tiktai 
paliudijimą, jog toje knygoje nieko nėra prieš katalikų Bažny- 
čios dogmas ir dorą, bet nereiškia dar visos knygos patvirtini- 
mo kitokiais žvilgsniais. 

Žemiau paduodamoji Valančiaus korespondencija geriausiai 
pati paaiškins, kaip Valančius, pradžioje sutikęs duoti savo cen- 
zūrą lietuviškoms knygoms rusiškomis raidėmis, ilgainiui bu- 
vo priverstas jos kartais ir atsakyti. 

Labiausiai praktikoje lietuvių buvo vartojamos šios knygos: 
maldaknygė, giesmynas ir skaitomųjų bažnyčioje Evangelijų 
knyga. "Tas tris knygas tuojau ir nutarė atspausdinti Vilniaus 

Mokslo Apskritis rusiškomis literomis, prašydama joms vys- 
kupo Valančiaus cenzūros. Apie jas pradžioje Valančius taip 
atsakė:* „Peržiūrinėdamas man atsiųstas žemaitiškas knygas 
Kantičkų ir kitas, radau jose padarytų prierašų: pertaisyti, pra- 
leisti, taipogi daugelyje vietų radau pastatytų kryželių, kurių 
reikšmė man nesuprantama. Todėl nedrįstu padėti savo patvir- 
tinimo ant paminėtųjų knygų, dėl to, kad pažymėtose vietose 
nėra nieko priešingo katalikų tikybos dogmartams, priešingai, 
dėl ketinamųjų padaryti pataisymų ir praleidimų gal pasidaryti 
prasmė, nesutinkanti su katalikų Bažnyčios mokslu, prieš ku- 
rią aš turėčiau atsakomybę kaipo dvasiškasis cenzorius. Todėl 
tedovanoja man cenzūros komitetas, jog ne kitaip galiu duoti 
savo sutikimą toms knygoms spausdinti, kaip tiktai su ta būtina 
sąlyga, jog spausdinant nebus padaryta mažiausios permainos“. 

Apie permainas maldaknygėse Valančius rašo Mokslo Apskri- 
čio inspektoriui Novikovui:** „Tamsta nurodei kai kurias vie- 
tas iš knygos „Senas Aukso Altorius“, permainytinas prie cen- 
zūravimo. Peržiūrinėjant pasirodė, jog jose nėra nieko priešin- 
go katalikų Bažnyčios mokslui, tačiau norėdamas parodyti iš 
savo pusės, kiek galima, nuolaidumo, pertaisiau arba perdir- 
bau 15 vietų, kitas gi be permainos palikau. Pataisytinas vietas 
aš pats savo ranka apvedžiau rašalu pristatytame man ekzemp- 
lioriuje „Senojo Aukso Altoriaus“. Spausdinant tą knygą, ne- 
teikia daryti jokių kitų permainų, padarytų paišeliu toje pačio- 
je knygoje. Padarius jas, nebepaliktų katalikiškos prasmės, ir aš 
būčiau priverstas perspėti savo vyskupijos katalikus apie tos 
knygos kenksmingumą“. <...> 

Valančiaus asmuo. 
Apibūdinimas 


Paties Valančiaus žodžiais ir jo gyvenimo fak- 
tais stengiausi nupiešti Valančių kaipo vyskupą, blaivininką, 
liaudies švietėją, valstiečių užtarytoją, kovotoją dėl Bažnyčios 
teisių. Lieka dar paminėti tie jo asmens bruožai, kurie nepate- 
ko į viršuje išvardytus perskyrimus. 


Valančius istorikas 


Valančiaus mylėta savo krašto praeitį, stengtasi 
ją ištirti, branginta senovės palikimus. Seminarijos profesorių 
būdamas, pasiėmė Bažnyčios istorijos dėstymą, parašė Žemai- 
čių vyskupijos istoriją. Ta praeities meilė ir pagarba apsireiškė 
ne kartą ir paskui Valančiaus gyvenime. Štai keletas faktų. Iš- 
reikšdamas Ilinco klebonui padėką už atsiuntimą vyskupo Ko- 
sakausko proceso apie įsteigimą Kaune konsistorijos, rašė jam*: 
„tas aktas susilauks kada vietos mūsų bažnyčios istorijos lakš- 
tuose. Kad kiekvienas kunigas su tokiu pat rūpestingumu ran- 
kiotų panašius paminklus ir skelbtų juos, praeitis įgytų daug 
šviesos, ir rašytojas, kurs knisasi knygynų ir archyvų dulkėse, 
savo sunkiame darbe turėtų palengvinimo ir pagalbos“. Ragin- 
damas kitus rankioti praeities dokumentus, Valančius mokėjo 
patsai juos branginti ir rinkti. Gavęs žinoti iš Peterburgo šv. 
Akademijos profesoriaus kanauniko Ivaškevičiaus, kad sena- 
torius Hubė turi autentišką Žemaičių vyskupijos steigimo bulę 
ir sutinkąs ją atiduoti, jei vyskupas to norėtų, Valančius prašė 
Hubės** atiduoti „tą svarbų Žemaičių vyskupijai dokumentą 
laikymui vyskupijos archyve amžiniems laikams kaipo istori- 
jos dokumentą prie kitų tos rūšies aktų“. Ir Hubė atidavė tą 

vyskupijos steigimo dokumentą Valančiui. Valančius rūpinosi 
tvarkoje laikyti konsistorijos archyvą ir jo archyvarijų prašė“ 
surinkti ir sutvarkyti bules, kuriomis vyskupijos bažnyčioms 
suteikta atlaidai. Tą praeities branginimą rodo taip pat tas rū- 
pestingumas, su kokiu Valančius rašė savo atsiminimus. Juose 
paliko paskesnėms kartoms daug svarbių žinių, kurių daug gal 
būtų visai dingę. 

Kanaunikas Ivaškevičius prašė Valančiaus padėjimo suieškoti 
kame nors vyskupijoje kunigo Daukšos katekizmo 1595 metų 
egzemplioriui. Valančius paleido cirkuliarą į vyskupiją, prašyda- 
mas kunigų, jei kur atsirastų ta knyga, ją atsiųsti. Būsiant iš nau- 
jo atspausdinta, senasis gi egzempliorius būsiąs sugrąžintas. 

Manau, kad iš Valančiaus iniciatyvos buvo kilęs sumanymas 
pastatyti 1853 metais paminklą Žemaičių vyskupui Merkeliui 
Giedraičiui ir tuo pagerbti svarbius jo nuopelnus Bažnyčiai ir 
Tėvynei. Žemaičių seminarijos archyve yra palikęs projektas 
parašo tam paminklui: Melchiori Duci Giedroje? Mednicensi 
Episcopo Anno 1609 pie Defuncto, Gratia, cura ipsius denuo 
catholica Samogitia hoc monumentum exstare fecit. 


Visuomenė mokėjo įvertinti Valančiaus nuopelnus krašto 
praeičiai tirti. Žymiausioji anuomet Lietuvoje istorijos draugi- 
ja, Vilniaus archeologiškoji komisija išrinko Valančių savo tik- 
ruoju nariu**. Kauno statistiškasis komitetas pripažino Valan- 
čių savo garbės nariu***. Rusijos geografiškoji draugija išreiš- 
kė Valančiui padėką už tai, kad jisai, kunigams padedant, 
surinko ir atsiuntė daug žinių apie Lietuvos klimatą ir kitokių. 
Lenkijos „Towarzystwo Zachęty Sztuk Pieknych“ priėmė vys- 
kupą Valančių tikruoju savo nariu (1.XII.1862). 

raštas Valančiui 
9.1.1869 Nr. 72. 
*+444 Kun. 
Račkausko 
Biografija, 
Przegląd Katolicki, 
1875 m. Nr. 35. 


Labdarybė 


Vyskupas Valančius laikė savo pareiga prisidėti 
prie viso, kas naudinga savo kraštui. Savo vyskupavimo pra- 
džioje gyvendamas mažame Varnių miestelyje, kame trūko nau- 
jos gadynės kultūrinio gyvenimo patogumų, stengėsi, kiek tai 
nuo jo priderėjo, jų pagaminti. Rašė vidaus reikalų ministeriui 
apie aptiekos reikalingumą Varniuose ir pagalios išrūpino jai 
leidimą*. Kreipėsi į pašto departamento viršininką** prašyda- 
mas, kad Varniuose būtų įsteigtas paštas. Guberninis bajorų 
maršalkas kvietė Valančių kaipo akcininką prisidėti prie suma- 
nytos steigti cukraus fabrikos. Valančius atrašė***: „grąžinu 
cukrinės draugijos asmenų sąrašą, viena tik akcija padidintą. 
Bendrovės atsiliepimą pranešiau turtingesniems klebonams. Jei 
kurs atsilieps, jo vardą paduosiu Tamstos adresu“. 1868 ir 1869 
blogaisiais Lietuvoje metais Valančius nešė gausią pagalbą ba- 
daujantiems. Sužinojęs, jog vyriausybė yra supirkusi daug ru- 
gių pardavinėti Kauno gubernijoje po 90 kapeikų pūdui, Va- 
lančius prašė jam parduoti 300 pūdų maitinti badaujan- 
tiems****. Įsteigė pas save virtuvę ir per mėnesius maitino kas- 
dien po keliasdešimt žmonių. Per daugelį metų pirkdavo ne- 
turtėliams po 50 kailiniukų. Turėjo paskyręs mėnesinių pašal- 
pų. Laikė Kaune ligoniams prieglaudą*****, 


Šenatvė ir mirtis 


Pabaigoje savo amžiaus vyskupas Valančius gy- 
veno sunkius labai laikus. Jo veikimas visur buvo varžomas. 
Santykiai su vyriausybe ėjo blogyn. Silpnėjančioms senatvėje 
jo jėgoms kova darėsi vis sunkesnė. 1874 metais labiau sirgda- 
mas važinėjo gydytis užsienin. Iš tų metų yra užsilikusis Valan- 

čiaus apibūdinimas iš pusės Kauno gubernatoriaus Bazilevs- 
kio*. Raporte ciesoriui apie gubernijos padėtį gubernatorius 
rado reikalingu pranešti ir apie vyskupą Valančių, taip apie jį 
rašydamas: „Telšių vyskupas Valančius, kurs pirma nuolat ve- 
dė slaptą kovą prieš vyriausybės priemones, man paėmus gu- 
bernijos valdymą, buvo irgi bemėginąs vengti vykdymo civilės 
vyriausybės reikalavimų, bet pamatęs generalgubernatoriaus 
tvirtą pastovumą ir mano pasiryžimą vykinti kaip senuosius 
įsakymus, taip ir naujus nurodymus link dvasiškijos, regis, vi- 
sai sutiko su nustatyta tvarka. Vyskupas Valančius, pirma pa- 
vojingas ir galingas savo įtaka į dvasiškiją ir liaudį, dabar, regis, 
gali būti laikomas nebekenksmingu. Jis, matyti, numano (neiš- 
skaitomas žodis), jog kova prieš vyriausybę be pagrindo ir ne- 
galima. Be to jo proto ir kūno jėgos dėl senatvės ir dėl didelio 
veiklumo pirma dabar tiek susilpnėjo, jog nebepajėgia be pa- 
galbos valdyti vyskupijos ir nebeturi pirmykščio autoriteto ir 
įtakos“. Tame pranešime gubernatorius Bazilevskis, bekelda- 
mas savo nuopelnus, konstatavo Valančiaus asmens galingu- 
mą. Kad jisai, nors ir visaip varžomas, nenustojo kovoti dėl 
Bažnyčios laisvės, buvo paminėta p. 221. Dviem dienom prieš 
mirtį pasirašė paskyrimą į kapitulos narius ne to asmens, kurio 
reikalavo vyriausybė. 

Rudenį 1874 m. Valančiui susirgus, žmonės ėmė kalbėti, kad 
jam mirus nebebūsią kito vyskupo ir dar labiau važiavo prie 
Patvirtinimo sakramento. Vyskupas jį beteikdamas susirinku- 
siems žmonėms peršalo ir vėl labiau susirgo. Neteko balso ir 
per visą žiemą sirgo. 

Pradžioje 1875 metų šventė 25 metų savo vyskupavimo su- 
kaktuves. Išleistame į kunigus cirkuliare rašė**: „pagal priim- 
tą paprotį pasiryžau švęsti 25 metų sukaktuves vyskupavimo 
išreikšti padėkai Dievui už suteiktas malones ir pasiprašyti jo 

pagalbos, kad naštą, ant mano pečių uždėtą, iki amžiaus galo 
galėčiau nešti didesnei Dievo garbei ir naudai šventos mūsų 
motinos Bažnyčios, kad mirties valandai atėjus galėčiau pasa- 
kyti su šv. Povilu: kovojau gerą kovą, bėgimą užbaigiau, tikėji- 
mą išlaikiau. Kaip jums, mieliausieji kunigai, broliai ir sąkarei- 
viai, padedant per 25 metus Viešpaties vynyne darbavaus, taip 
ir dabar prašau jūsų, kad tą dieną, 24 vasario, karštai melstumė- 
te Dievo dėkodami Dievui už suteiktas malones, ir prašytumėte 
naujos pagalbos, man labai reikalingos, ir žmones paragintumė- 
te melstis“. 24 vasario Valančius apsiraišiojęs nuėjo į katedrą, 
kame laikyta jubiliejinės pamaldos. Po pamaldų kunigai atėjo į 
namus pasveikinti jubiliato. Valančiui liko įspūdis, kad tas pa- 
sveikinimas buvęs šaltas, niekas nei prakalbos nesakęs. 
Ateinant 1875 metų Velykoms, reikėjo šventinti aliejus. Va- 
lančius sirgdamas negalėjo tos apeigos atlikti ir prašė vyriausy- 
bės, kad bent toms šventėms leistų atvažiuoti iš Mintaujos Kau- 
nan vyskupui Beresnevičiui. Prašymas paliko neišklausytas. Ant- 
ru atveju Valančius rašė Kauno gubernatoriui: „Pabaigęs 25 
metus vyskupavimo, o 47 viešo tarnavimo ir susilaukęs 75 me- 
tų, aš dabar, suvargintas ilgo laiko darbu, dažnai sunkiai sirg- 
damas, jaučiu nuolatinį mano fizinių jėgų mažėjimą, ir todėl 
sunku man beatlikti mano vyskupiškas priedermes. Dėl ligos 
netekau balso ir negaliu net išeiti iš kambario, todėl pamaldų 
laikyti visai negaliu. Kadangi nuolat pasitaiko reikalo atlaikyti 
tas ar kitas pamaldas, man būtinai reikalingas pagalbininkas“. 
Prašė kiek galima greičiau leisti vyskupui Beresnevičiui gyven- 
ti Kaune. Gubernatorius atsakė prašymą pasiuntęs generalgu- 
bernatoriui Albedinskiui, kurs pritariąs prašymui, bet kadangi 
Beresnevičius gyvenąs Mintaujoje Aukščiausiuoju įsakymu, tai 
ir Kaunan parvažiuoti tegalįs leidžiant ciesoriui. Dėl to dalyko 
generalgubernatorius kreipęsis į vidaus reikalų ministerį. Pat- 

sai Valančius kreipėsi į archivyskupą Fialkauską, kurs Valan- 
čiaus prašymą įteikė tam pačiam ministeriui. Bet matyti leidi- 
mo atvažiuoti Kaunan vyskupui Beresnevičiui taip ir neduota 
dėlto, kad kovo 29 d. dviem savaitėm prieš Velykas Valančius 
prašė Kauno gubernatoriaus pasporto katedros klebonui Or- 
lauskui važiuoti į Mintaują su aliejais. 

Mirė Valančius gegužės mėnesio 17 d. Palaidotas 21 d. Pa- 
mokslus per pakasynas sakė: vakare seminarijos profesorius 
Antanas Baranauskas, rytą lietuviškai Naumiesčio klebonas Ba- 
landis, lenkiškai per sumą seminarijos rektorius Račkauskas. 
Padėjus kūną katedros kriptoje, atsisveikino pavyskupis Beres- 
nevičius, netrukus kapitulos kaipo Valančiaus įpėdinis išrink- 
tas vyskupijos valdytoju. 

Valančiaus kūnas ilsisi katedros bažnyčios rūsyje po didžiuoju 
altoriumi. Pačioje bažnyčioje vyskupo Paliuliono laikais įmū- 
ryta pirmajame nuo altoriaus filioriuje Evangelijos pusėje pa- 
minklinė plyta su Valančiaus maža stovyla ir lenkišku parašu. 


Testamentas 


Net mirties akivaizdoje Valančius nenustojo rū- 
pintis sau pavestų žmonių dvasios reikalais. Po jo mirties ant 
stalo rasta paliktu du atsišaukimu į vyskupiją su parašu: pa- 
skelbti spaudoje. 

Pirmajame, lietuviškame, atsišaukime* kreipiasi į visus savo 
vyskupijos katalikus, duodamas jiems paskutinių savo patari- 
mų. Rašo jame: patys žinote, jog to tikt tegeidžiau nuo jūsų, 
kad padoriai gyvendami, būtumėte laimingi. Plačiai aiškina, 
kiek gero padaro blaivybės prisilaikydamas, karo ir kitas už- 
griuvusias nelaimes aiškina kaipo Dievo bausmę už atsitrauki- 
mą nuo blaivybės. Ragina moterystėje esančius taikoje tarp sa- 

vę gyventi, krikščioniškai auklėti vaikus, saugotis paleistuvys- 
tės, jaunimą ragina anksti susieiti moterystėn. Nurodo, kiek 
daug žmonių žūsta dėl plėšimų, sakosi važinėdamas po vysku- 
piją aplankęs visus kalėjimus ir su širdies skausmu atradęs Šiau- 
liuose, Telšiuose, Raseiniuose, Ukmergėje, Panevėžyje, Ežerė- 
nuose ir Kaune daugybę uždarytų už vagystes ir žmogžudystes. 
Matęs juos išblyškusius ir pageltusius, belaukiančius laiko, ka- 
da išvarys į tolimą Siberiją, kur jie neturėsią nei katalikų kuni- 
go, nei išpažinties, nei Mišių. Jiems numirus kalėjimo sargai 
maskoliai nunešią juos į pakrūmę ir įkasią į žemę it maitą. Ra- 
gina tvirtai laikytis katalikų tikėjimo. Netoli esą nuo jūsų stovi 
neprietelius, bet sulauksite tos gadynės, kada praslinks perse- 
kiojimai ir vėl su džiaugsmu giedosite bažnyčiose savo lietuviš- 
kas arba žemaitiškas giesmes. Baigdamas sakosi iki pat mirties 
norįs būti žmonėms naudingas, siunčiąs tą gromatą kaipo tes- 
tamentą, prižada ir po mirties melstis už savo dvasios vaikus, 
kaip meldęsis gyvas būdamas ir savo sielą paveda karštoms jų 
maldoms. Visas atsišaukimas jausmingai parašytas. Paskelbtas 
būrų padaręs didelį įspūdį žmonėse, kada dar gyvas tebebuvo 
vyskupo atminimas, bet politinės aplinkybės neleido tokio raš- 
to paskelbti bažnyčioje, o lietuviški laikraščiai Prūsuose dar 
nebuvo pradėję eiti. 

Kitame atsišaukime į dvarininkus (lenkiškame)*, išreiškęs 
jiems padėką už tai, kad visados jį priimdavę su pagarba ir 
meile, sakosi siunčiąs testamentinį raštą, ragina juos brangin- 
ti savo tėvų paliktą tikėjimą, saugotis prasiplatinusio ateiz- 
mo, auklėti tikėjime vaikus, duoti jiems gerą pavyzdį sąžinin- 
gu tikybinių pareigų atlikimu. Kad jaunimas nepriprastų prie 
dykinėjimo, užsiėmęs vien medžiokle, šokiais ir kitokiais pa- 
silinksminimais, pataria, kad tėvai pavestų paaugantiems vai- 
kams valdymą palivarkų, kurių ūkį vesdami turėtų duoti tė- 

vams griežtą atskaitomybę ir taip užaugę mokėtų paskui ge- | 


rai savo dvarus administruoti. 

Pataria tėvams rūpintis, kad vaikai anksti suseitų į moterys- 
tę, taip išsisaugotų jaunystės paklydimų ir išauklėtų tėvų 
džiaugsmui sveiką naują kartą. Pasmerkia maišytas moterystes 
su asmenims kito tikėjimo, lankymą cerkvių karaliaus dieno- 
mis dėl karjeros, draudžia blogų raštų skaitymą, primena, kad 
neatiduotų pusvelčiui svetimtaučiams tėvų palikto turto, pra- 
šo, kad gyventų savitarpėje meilėje, vienas kitam padėdami ir 
susistiprinę sulauktų ramesnių laikų. 

Atsišaukimas į dvarininkus nepasižymi tuo širdingumu, kurs 
trykšta iš pirmojo laiško, betgi ir atsišaukime į dvarininkus ma- 
tyti praktiškas Valančiaus protas, matąs tikybinius ir tautinius 
anos valandos pavojus ir nurodąs priemones jiems išvengti. 


Apibūdinimas 


Vyskupas Valančius buvo tvirtos kūno sudėties, 
vidutinio ūgio, rimtos išvaizdos, pailgo gelsvo veido. Turėjo 
gerą atmintį, tvirtą valią, labai išlavintą pareigos supratimą, iš 
kurio plaukė jo pasiaukavimas. Per ilgesnį laiką savo sumany- 
mus visados įvykindavo. Svetimai įtakai nepasiduodavo. 

Valančiaus veikime ženklu aiški katalikiškumo žymė. Aukš- 
tai jisai laikė iškėlęs katalikiškumo vėliavą ir tvirtai prie jos 
stovėjo, atremdamas kiekvieną pasikėsinimą prieš Bažnyčios 
teises. Jo raštuose nuolat pasitaiko išsireiškimų, kad jisai, kai- 
po ganytojas, negalįs tylėti dėl to ar kito dalyko. Anais laikais, 
kada civilė vyriausybė darė didžiausių pastangų mažinti katali- 
kų Bažnyčios laisvę, Valančius labai daug yra padaręs Bažny- 
čios teisėms apginti.“ 

Valančius nebuvo opozicijoje vien dėl principo. Jam pirmiau- 

siai rūpėjo pats dalykas laimėti. Todėl kada reikėjo, ne princi- 
piniuose dalykuose, mokėjo ir nusileisti, bile laimėti svarbiau- 
siame punkte. Kovoje buvo tamprus, bet lankstus. Todėl jo neiš- 
vertė ir tokia audra, kaip 1863 metų sukilimas. 

Atsiliepdamas į iškeliamuosius gyvenimo reikalus, spręsda- 
vo juos labai greitai, neatidėliodamas dalyko tolimesniam lai- 
kui. Gana sulyginti datas raštų, ateinančių į vyskupo raštinę ir 
išeinančių iš jos nutarimų, kad pamatytumėme, jog net į svar- 
bius, supainiotus klausimus Valančius dažniausiai duodavo at- 
sakymus po kelių dienų. Tiktai tokiuose atsitikimuose, kada 
naudinga būdavo vilkinti dalyką, mokėdavo palaukti su atsa- 
kymu ir labai ilgai, nežiūrėdamas atkartojamų reikalavimų duoti 
greitesnį atsakymą. 

Populiariuose jo raštuose pasitaiko vulgariškų pasakymų. Ofi- 
cialioje korespondencijoje sakiniai rūpestingai stilizuoti sulig 
kanceriališkosios korespondencijos reikalavimų. 

Valančiaus gyvenime žymu visur praktiškumas, sugebėjimas 
įvykinti gyvenime tai, ką laikė naudingu. 

Viešpataujant Lietuvoje lenkiškam patriotizmui, atjautė te- 
kančią lietuvių tautinio atgijimo aušrą ir daug padarė tam 
judėjimui sustiprinti, gamindamas tautinę literatūrą. Rašė ne 
tikt tikybines knygas, bet ir tyrinėjo Lietuvos praeitį, rinko 
patarles, gamino vaikams pasiskaityti knygas ir taip kėlė tau- 
tinę sąmonę. 

Mėgo dailę ir paliko gražų. dailės paveikslų rinkinį. 

Didelis buvo Valančiaus darbštumas ir paslankumas. Savo 
vyskupavimo pradžioje, kol galėjo naudotis pilna laisve, vasa- 
rą praleisdavo važinėdamas po vyskupiją. Užimtas plačios vys- 
kupijos reikalais, rasdavo betgi laiko knygoms rašyti. Vedė plačią 
privatinę korespondenciją su kunigais, rašinėjo pamokinimų 
parapijoms. Labai mokėjo branginti laiką, nei valandėlės ne- 

gaišindamas. Kasmet pavasarį privesdavo patsai katedros baž- 
nyčioje vaikus prie pirmosios komunijos ir kiekvienam dova- 
nodavo po knygelę. Važinėdamas po parapijas aplankydavo ir 
kalėjimus (1855 m. Šiaulių kalėjime suteikė patvirtinimo Sak- 
ramentą 40 žmonių). Per visą savo vyskupavimo laiką suteikė 
patvirtinimo Sakramentą 752 402 žmonėms. Paskutiniais 
1875 m. sirgdamas jau 103 žmonėms. Darbe prisilaikė nusta- 
tytos gyvenimo tvarkos. Sistematingumas matyti ir tame, kad 
vedė visiems savo darbams statistiką, kurią paliko savo dieny- 
ne „Wiadomosci o czynnošciach pasterskich“. Kun. Račkaus- 
kas teisingai jį vadina darbo kankiniu. Maldingas, kuklus, blai- 
vas, mažai sau teieškojo gyvenimo patogumų. 

Tuojau po vyskupo Valančiaus mirties rašydamas trumpą jo 
biografiją, kun. Račkauskas įspėjo, kad to nepaprasto vyro at- 
mintis neužges tautos širdyje, bet eis iš kartos į kartą.* 

Valančiaus populiarumo sekretas buvo jo mokėjime žadinti 
žmonėse geruosius jausmus. Jei tiek turėjo pasisekimo garsi jo 
blaivybė, jei parapijose dygo mokyklos, plito jo raštai, jei jis 
išsilaikė savo vietoje, visą amžių kovodamas su Rusijos vyriau- 
sybe, tai dėl to, kad turėjo palaikymo savo ganytojui atsidavu- 
sios dvasiškijos ir liaudies. Gana čia bus priminti, su kokia iš- 
tverme Tytuvėnų arba Kozačiznos parapijos gynė savo bažny- 
čias. Inteligentas vadovas, visai atsidavusis savo žmonėms, 
kiaurai matantis priešininkų slaptus tikslus, ir jį palaikanti gy- 
vo tikėjimo, doriniai sveika liaudis, pasiryžusi kovoti dėl savo 
idealų, susijungę sudarė neįveikiamą jėgą. 

Bronius Genzelis 
Religiniai švietėjai 


Visus katalikiškus švietėjus jungė bendri tiks- 
lai — išlaikyti švietimą bažnyčios kontrolėje bei suderinti jį su 
bažnytine dogmatika. Be to, religiniai švietėjai skyrėsi nuo ki- 
tų švietėjų dar ir tuo, kad jie skaitėsi ne tik su carine, bet ir su 
bažnytine cenzūra. Pavyzdžiui, M. Valančius, o vėliau A. Bara- 
nauskas peržiūrėdavo beveik visas lietuvių kalba kunigų lei- 
džiamas knygeles. Todėl daugiau sau leisti galėjo asmuo, kuris 
bažnytinėje hierarchijoje užėmė aukštesnę vietą. 

Katalikų bažnyčia Lietuvoje tuo metu kovojo dviem fron- 
tais: prieš stačiatikių įsigalėjimą ir prieš ateizmą. Su ateizmu ji 
kovojo atvirai. Tačiau taip elgtis ji negalėjo su stačiatikių baž- 
nyčia. Jai atrodė, kad bet kokia katalikybės kritika atveria du- 
ris stačiatikybei. Tai svarbu prisiminti, analizuojant XIX a. Lie- 
tuvos katalikų autorių kūrinius. 

M. Valančius pirmasis Lietuvoje susirūpino originaliosios re- 
liginės literatūros leidimu lietuvių kalba ir pirmasis lietuvių kal- 
ba pradėjo polemizuoti su ateizmu bei materializmu, ginti reli- 
ginius teiginius. M. Valančius, skirtingai nuo pirmtakų, tuo grin- 
dė savo išvadas loginiais samprotavimais, o ne tik beapeliaciniais 
biblijiniais teiginiais. Religijos stiprinimui jis nukreipė ir visą 
savo visuomeninę-kultūrinę veiklą. Didaktinės knygelės - vie- 

na jos formų. Jis tik ieškojo kelių, kaip sustiprinti katalikų tikė- 
jimą Lietuvoje. Ir, kaip tiksliai yra pastebėjęs J. Tumas-Vaižgan- 
tas, M. Valančius „yra atstovas visuotinės bažnyčios, lyg inter- 
nacionalės““*. Jis rašė lietuviškai tik spaudai skirtus rašinius, o 
savo dienoraštį vedė ir su draugais susirašinėjo lenkiškai. 

M. Valančius - didelės erudicijos žmogus. Jis gerai žinojo 
katalikų bažnyčios teoretikų ir kitų filosofų kūrinius, kuriuos 
kruopščiai studijavo. Jam buvo žinomi ir praeities lietuvių bei 
kitų autorių, rašiusių apie Lietuvą, jų tarpe istorikų A. Kojala- 
vičiaus, M. Strijkovskio, darbai, kurie darė didelį poveikį, kaip 
pripažįsta ir pats M. Valančius, jos istorine tematika parašy- 
tiems kūriniams“**. 

M. Valančius laikėsi Tomo Akviniečio įrodymų metodo (jei- 
gu egzistuoja žmogus, vadinasi, egzistuoja kūrėjas). Jo filosofi- 
jos išeities taškas: žemę ir žmogų sukūręs Dievas, jis ir toliau 
tvarkąs žmogaus gyvenimo normas, tačiau savo poelgiuose žmo- 
gus esąs laisvas. 

Knygoje „Keletas žodžių apie Rymo popiežiaus neklaidin- 
gumą“ M. Valančius perpasakoja Tomo Akviniečio samprota- 
vimus. Jais remdamasis, jis įrodinėja popiežiaus neklaidingu- 
mą. „Daleiskime, - rašė jis, - kad popiežius, kaip aukščiausias 
visų tikinčiųjų Mokytojas, tikėjimo ir gero pasielgimo daly- 
kuose klysta, tai ir visi tikintieji, kur jo klauso, klysta tikėjime: 
jei piemuo veda savo ganomą būrelį ant užtručytos ganyklos, 
tai ir ganomas būrelis, kuris klauso piemens balso, nusitručys 
neteisio mokslo apypeniu. Jei Bažnyčios Galva klystų, tai ir 
visas jos kūnas klystų - ir mums katalikams nėra tikros žinios, 
ar tai, ką tikime, yra tikra tiesa. 

Vėlgi, jei Popiežius tikėjimo ir doros dalykuose būtų klystąs, 
tai visuotinis Vatikaniškas susirinkimas būtų suklydęs, nuspręs- 
damas popiežiaus neklaidingumą: jeigu gi Susirinkimas būtų 

apsirikęs, tai ir Dvasia šv[entoji] tiesos būtų jau nuo bažnyčios 
atstojusi: o jei Dvasia šv(entoji| nuo bažnyčios atsitraukė, tai ir 
Kristus apsiriko, sakydamas, kad Dvasia šv[entoji] išmokins baž- 
nyčios visokios tiesos ir bus su ja iki pabaigos svieto. Jeigu - gi 
Vliešpats] Kristus suklydo, tai jis nėra Dievas; taigi visam krikš- 
čioniškam tikėjimui, kurio pomirtiniu artikulu yra Kristaus die- 
vystė, reikėtų pačiam iš savęs sugriūti. Jeigu tada Tamsta tiki 
dievystėn V[iešpaties] Kristaus, tai Tamstai, kaipo katalikui, 


(1 


išpuola ar tikėti popiežiaus neklaidingumu“*. Iš tezės „tikin- 
čiųjų nuomonė negali būti klaidinga“ M. Valančius daro išva- 
dą: „jeigu jie tiki popiežiaus neklaidingumu, jis - neklaidingas, 
nes, priešingu atveju, tikintieji klystų“. Kitokia išvada M. Va- 
lančiui negalima; šventvagyste būtų skaitytojo suabejojimas „ti- 
kinčiųjų neklaidingumu“ ir iš to išplaukiančiomis pasekmėmis. 

Anot M. Valančiaus, norint samprotauti, reikia tikėti. Tik 
priėmus šią sąlygą, M. Valančiaus silogizmas būtų teisingas. 
Taigi šie M. Valančiaus samprotavimai priartėja prie garsaus 
Tertulijono (? — 222) teiginio: „credo guia absurdum est“? („ti- 
kiu, kadangi tai absurdas*'), nors pats M. Valančius ir neprita- 
ria Tertulijonui. Jis knygoje „Pradžia ir išsiplėtimas katalikų 
tikėjimo" kritikuoja Tertulijoną už asketizmą ir kitus per ašt- 
rius teiginius**. M. Valančiui buvo suprantamesnis Tertulijono 
amžininkas Origenas iš Aleksandrijos (185-254), kurio filosofi- 
nės pažiūros susiformavo neoplatonizmo, stoicizmo ir skepti- 
cizmo įtakoje. Savo darbuose Origenas mėgino panaudoti anti- 
kinę filosofiją (pirmiausia Platono sistemą) krikščionybės dog- 
moms pagrįsti. Jo veikaluose buvo kai kurių natūrfilosofijos 
elementų (pavyzdžiui, apie pasaulio amžinumą), išreiškiančių an- 
tikinio mokslo lygį. Origeno bandymas sujungti krikščionišką 
pasaulėžiūrą su antikine filosofija nepatiko krikščionybės tėvams, 
ir jis buvo apšauktas eretiku, nors vėlesniais laikais Origenu rė- 

mėsi daugelis krikščionybės apologetų. M. Valančius atmeta Ori- 
geno teiginį apie pasaulio amžinumą ir priima antikinį Platono 
idealizmą, platoniškąjį vystymosi supratimą*. 

Analizuodamas Origeno kūrybą, M. Valančius nenurodo, kad 
Origenas buvo apšauktas eretiku, o tik išvardina jo nuopelnus 
krikščionybei. Taigi M. Valančius nusideda pats sau: kalbėda- 
mas apie kitus asmenis, jis paprastai pradėdavo nuo jų santy- 
kių su katalikybe, tai yra pasakydavo, ar jie iki galo liko dorais 
katalikais, ar ne. M. Valančius vertino Origeną už jo ryšius su 
antikine filosofija, su Plutarchu**. 

M. Valančiui autoritetas ir Augustinas (354—-430). Juo M. Va- 
lančius rėmėsi įvairiuose savo veikaluose, ypač teoriškai įrodi- 
nėdamas, kad reikia kovoti prieš alkoholizmą. Čia nieko ste- 
bėtino: Augustino filosofija veikė visas krikščioniškosios filo- 
sofijos sistemas. Taigi M. Valančiaus teoriniais šaltiniais buvo 
Origeno, Augustino, Tomo Akviniečio filosofija. Tik M. Va- 
lančius savitai juos interpretuoja, taiko naujoms sąlygoms. Jis 
galvoja, kad Žemėje nieko nėra pastovaus. „Visa, kas yra ant 
svieto, — rašo M. Valančius vienoje iš savo knygelių, — persi- 
maino ir persikitavoja. Žmonių mįslis (mąstymas - B. G.) ir 
nuomonės, jų parėdymai, įstatymai ir patys yra vis kitoniški 
kiekviename šimtmetyje“***. M. Valančius pastebi gamtos ir 
visuomenės vystymąsi. 

Daug vietos M. Valančiaus kūryboje yra skirta pažinimo teo- 
rijai, ypač tiesos problemai. Kas yra tiesa? Tai ne tik teorinis, 
bet ir praktinis klausimas. Įrodinėjant, jog būtina laikytis reli- 
ginių dogmų, reikia parodyti, kad jos atitinka žmonių intere- 
sus ir tų dogmų prasmę. Čia ir iškyla tiesos problema. M. Va- 
lančius pripažįsta, kad tiesa egzistuoja objektyviai, nepriklau- 
somai nuo žmogaus. Tačiau žmogaus protas, anot jo, nepajėgus 
jos suprasti. Žmogus niekad negalįs būti tikras, kad jo sprendi- 

mas yra teisingas. Jis galįs tik įsivaizduoti, bet įsivaizdavimas 
yra subjektuvus veiksnys. Tai įrodinėdamas, M. Valančius krei- 
piasi į skaitytoją: „Tamsta tvirtini, kad Popiežius klysta. Taigi 
Tamstos tvirtinimas yra klaidingas arba neklaidingas. Jei ne- 
klaidingas, tai Tamsta pripažįsti sau neklaidingumą - taigi Tams- 
ta esi dieviška ypatybė: jeigu gi klaidingas, tai kaip Tamsta gali 
drįsti iš anksto nuspręsti, jog Popiežius yra klaidingas, kad Tams- 
ta pats taip tvirtindamas gali apsirikti“*. Iš čia sektų, kad žmo- 
gaus protas atsiduria prieštaravimuose, kuriuos išsprendžia tik 
tikėjimas. Šiuo atveju reikia priimti vieną iš alternatyvų: „klai- 
dingas“ ar „neklaidingas“ — ir jis nulemia atsakymą. Daryti iš- 
vadą, jog tavo išprotavimas teisingas, anot M. Valančiaus, reiš- 
kia laikyti savo „dieviška ypatybe“. 

Jei negalima pasakyti, ar teisinga yra vieno žmogaus pada- 
ryta išvada, tai nėra pakankamo pagrindo tvirtinti, jog daugu- 
mos nuomonė yra teisinga: Žmonija yra vienetų suma, O jei 
kiekvienas vienetas yra klystantis, tai ir visuma, anot M. Va- 
lančiaus, taip pat yra klystanti**, 

"Toks samprotavimų metodas leido M. Valančiui ginti religi- 
nes dogmas ir atsakyti į klausimą: „kodėl egzistuoja įvairios 
religijos?“ Tai esą štai dėl ko: kadangi žmogaus protas nesuge- 
ba daryti teisingų išvadų, - tai jis linkęs klysti (neteisingai su- 
pranta Dievo mokslą, savaip jį interpretuoja). „Vos Viešpačiui 
pasaulį sutvėrus, - rašė M. Valančius, - žmonės ir žinojo, ir 
tikėjo į tikrą Dievą. Ilgainiui suklydo: užmiršę apie visų daiktų 
Sutvertoją, paskaitę už dievus: saulę, mėnesį, upes, galvijus, 
žalčius, didžius akmenis, garsingus vyrus, pagaliau ir nedoras 
paleistuves“***, Žodžiu, pačiame žmoguje M. Valančius ieško 
objektyvių priežasčių, kurios pateisintų kitų religiją buvimą. 

M. Valančiaus įsitikinimu, pasaulyje įvykiai vystosi objekty- 
viai. Nors žmogaus protas ir klaidingas, bet žmogus kišasi į 

įvykių raidą, juose dalyvauja. Tačiau ne viskas nuo jo priklau- 
so. Reikia sugebėti skirti tai, ką žmogus gali padaryti, nuo to, 
ko negali. Dažnai žmogų ištinka nelaimės, moko M. Valančius, 
dėl jo nesugebėjimo teisingai orientuotis susidariusioje situaci- 
joje. Žmogus pats savo nelaimių kaltininkas, sako M. Valančius, 
o kaltina kitus. Todėl svarbu teisingai suvokti visus reiškinius. 
Kartais žmogui dėl nežinojimo atrodo, kad jo vargų priežastis 
esanti valdžia, kad ji esanti negera. M. Valančius stengiasi įro- 
dyti, kad visos valdžios yra geros, nes jos — iš Dievo. 

Monarchija esanti vienintelė teisinga valstybinė santvarka. 
Monarchai vykdą tik Dievo valią. Todėl jų žodžiai - dieviško 
įsakymo išraiška. Kitokią alternatyvą M. Valančius atmeta. Jis 
apeliuoja į skaitytojo protą: „Pamislyk sau pats, ar gali būti 
ciesorystė be ciesoriaus, karalystė be karaliaus, vyskupystė be 
vyskupo, parapija be klebono arba butas be gaspadoriaus“*. 

Jis sutinka, kad karaliai gali būti ir nedorėliai bei savanau- 
džiai, net ir popiežiaus kėdėje gali atsidurti nesąžiningi žmo- 
nės, bet tai nekeičią dalyko esmės. Grįsdamas šį teiginį, jis nau- 
dojosi Platono metodu - disputu tarp dviejų Žmonių: vieno, 
teisingai galvojančio, kito - abejojančio. Pirmąjį M. Valančius 
sutrumpintai pavadina K. R. antrąjį - P K. 

„K. R. Padarykime prilyginimą, - siūlo M. Valančius pirmo- 
jo lūpomis. - Imkime va, kad V. Jėzus Kristus davė kiekvienam 
iš apaštalų aukso raktą. Tuomi raktu galima atrakyti krautuvę 
Dievo mylistų bažnyčioje užlaikomų. Visiems Apaštalams čys- 
tos rankos, tiktai Judošiaus suteptos. Ar tamsta misliji, kad Ju- 
došius su savo nečystomis rankomis negalėtų tuomi raktu at- 
takyti krautuvę? 

P. K. Galės. Nes, teisybę sakant, ne ranka rakina, bet raktas. 

K. R. Taigi matai Tamsta, tuomi aukso raktu yra tai kunigys- 
tės ir apaštalystės valdžia nuo Dievo ant žmonių išlieta <...>, 

veiklumas Dieviškos galybės bemaž nepriguli nuo dorumo ar- 
ba nedorumo to, kuriam tą valdžią duota. Tas pats yra ir svie- 
tiškoje viešpatystėje. Statyk Tamsta sau mįslyje, kad toks be- 
dievis pildo valdžią ir tas provas, kurios prie aukščiausios urė- 
dystės priguli. Taip pat sudžios sprendimas yra laikomas už 
tikrą, norint jis būtų asabiškai žmogumi nedoru ir bedieviu“*, 

Šiuo disputu M. Valančius siekia įrodyti: pirma, kad kiek- 
viena valdžia objektyviai atlieka savo paskirtį, nepriklausomai 
nuo vykdytojo valios ir to, kas jis yra (doras ar nedoras, moky- 
tas ar nemokytas), ir, antra, ne viskas yra taip, kaip iš pirmo 
žvilgsnio atrodo (šiuo atveju prielaida - valdžia gali klysti). 

Analizuodamas žmonių vietą visuomenėje, M. Valančius ma- 
no, kad nelygybė tarp jų - natūralus reiškinys ir kad jos išveng- 
ti neįmanorna, todėl svarbi apsišvietusių žmonių pareiga išaiš- 
kinti visiems jų pareigas ir įdiegti sąmoningumą. Anot M. Va- 
lančiaus, pasaulyje egzistuoja Dievo sukurtoji klasių harmonija: 
tarp įvairių žmonių luomų turi viešpatauti brolybė. „Žmonės, 
godokite ponus savo, - kviečia M. Valančius, — nes anie jumis 
gynioja ir suteikia žemę, kurią ardami ne vien priderančiai gy- 
venti, bet ir dangų sau užsidirbti galite. Žodžiu sakant, tarp 
visokio pašaukimo meilingos avinyčios Mūsų tegu bus: baimė 
Dievo, meilė artimo, paklusnumas dvasiškoms ir nedvasiškoms 
vyresnybėms ir prisirišimas prie vieros katalikų“**. 

M. Valančius taip pat siūlo dvarininkams rūpintis baudžiau- 
ninkais: „Ponai, sugebėkite apiprekioti darbus žmonių jūsų, 
prisidėkite prie jų gero pagal dūšios ir kūno. Neniekinkite jų, 
atmindami, jogei akyse Dievo visi esame tokie“ (lygūs)***. Taigi 
kiekvienas turi užimti tą padėtį žmonių visuomenėje, kuri yra 
apveizdos skirta. Ponas yra ponu, baudžiauninkas - baudžiau- 
ninku, nes ir „klaupkos mūsų bažnyčioje yra tiktai dėl <...> 
ponų“****, - baigia savo argumentaciją M. Valančius. 

Harmonijos tarp klasių pažeidimas - visų žmonių nesėkmių 
priežastys: Žmogus neturi teisės priešintis jokiai valdžiai - M. 
Valančiaus pasaulėžiūros credo. Si koncepcija dalinai apspren- 
dė ir jo reagavimą į įvairius socialinius procesus Lietuvoje. 

1850 m. sausio 14 d. M. Valančius buvo paskirtas Žemaiti- 
jos vyskupu. Vyskupo įšventinimo proga caras Aleksandras II 
suteikė M. Valančiui audienciją. Jos metu caras pasakė M. Va- 
lančiui: 

„- 1831 metais tas kraštas mums yra nusidėjęs. 

- Teisybė, Šviesiausias Viešpatie, - atsakė vyskupas. 

... — Ir nors tai man nepridera, tačiau galiu patvirtinti ir tvir- 
tinu, jog daugiau tai nebepasikartos, jei bent įeitų svetima ga- 

lybė ir įsakytų gyventojams imtis ginklo“*, — taip vėliau savo 
vizitą carui aprašė pats M. Valančius. 

Savo pažadus vyskupas stengėsi įvykdyti. 

1862 m. pradžioje M. Valančius Vilniaus generalgubernato- 
riaus V. Nazimovo prašymu atidėjo savo kelionę į Romą. Nazi- 
movas galvojo, kad tik vienas M. Valančius galįs bent kiek su- 
laikyti bręstančius įvykius. „Dabartiniu metu, - 1862 m. kovo 
21 d. rašė V. Nazimovas savo laiške M. Valančiui - <...> kažin 
ar kas kitas, Tamstai išvažiavus, įstengtų su pasisekimu pildyti 
įvairias ir sunkias ganytojo priedermes <...> iki galutiniam 
siu vadovavimu, didesniu pasiekimu galėtų veikti, kad palai- 
kytų dar gana tamsų ir lengvatikį valstiečių luomą tame įsitiki- 
nime, jog jie tiktai kantriai ir ramiai laukdami savo likimo išri- 
šimo, gali apsisaugoti nuo pražūtingų pasekmių, į kurias gali 
būti kurstytojų įtraukti“**. 

Šis laiškas rodo, kokį didžiulį pasitikėjimą caro valdininkų 
tarpe turėjo M. Valančius. Ir neatsitiktinai caras anksčiau mi- 
nėtos audiencijos metu pasakė M. Valančiui: „Mums patinka, 

jog suradome žmonių, kuriais galime pasikliauti“*. Sukilimui 
įsiliepsnojus, M. Valančius mėgino jį pristabdyti. Tuo tikslu 
M. Valančius rašė ir siuntinėjo savo ganytojiškus laiškus. „Vieš- 
pats Dievas dar ant mūsų šalies teberūstauta ir pyksta, - rašė 
1863 m. rugsėjo 6 d. M. Valančius savo ganytojiškame laiške. — 
Taigi atsiduokite visiškai ant milestos ir mielaširdystės aukš- 
čiausios jūsų krašte vyresnybės, kuriai šviesiausias ciesorius 
pavedė mane dovanoti visiems, kurie, pametę ginklus, paro- 
dys tikrą gailestį ir maldaus pasigailėjimo <...>. Jūs, vaikai 
mano, nenorėkite ilgiaus prieš tikrąją vyresnybę kišioti <...>, 
atmindami, jogei mūsų šalis sudaro vieną neperskirtą cielybę 
su Rusija po geradėjišku rėdu šviesiausiojo ciesoriaus abelnai 
mus geradėjo“**. 

Kitame laiške M. Valančius stengiasi paveikti sukilėlius įtikė- 
jimu, jog liaudis jų neremia: „Dabar visi ramieji gyventojai - 
nuo jūsų baidosi, jūsų pasirodymą laiko sau nelaime, todėl 
padarykite galą nenaudingam darbui ir leiskite visiems ra- 
miai gyventi“***. 

Neigiamą M. Valančiaus poziciją sukilimo atžvilgiu lėmė du 
veiksniai. 

Pirmas - jo religinė-filosofinė koncepcija (kad žmogus yra 
bejėgis pakeisti išorinį pasaulį, nes tai atlikti galįs tiktai Die- 
vas). M. Valančiaus manymu, pats Dievas surišo lietuvių tau- 
tos likimą su Rusijos caru. Dėl to bet kuri kova prieš carizmą 
esanti nuodėminga. „Mylėkite ir godokite šviesiausią ciesorių 
visos Maskolijos, kaip savo tėvą, - „ne iš baimės, bet dėl sume- 
nės“, kaip sako Povilas apaštalas (Rym. 13,5). Tegul paklusnu- 
mas visokioms vyresnybėms valdo žingsnius jūsų“****. 

Kiekvienas sukilimas yra nukreiptas prieš esamą santvarką, 
o kiekviena santvarka — Dievo sukurta, samprotavo M. Valan- 
čius. Dėl to kiekvienas sukilimas prieštaraująs krikščionybės 

principams. Iš šių pozicijų jis griežtai kritikavo tuos, kurie bandė 
įrodyti, kad 1831 m. sukilimas turėjęs „katalikišką pobūdį“. 
Šiam teiginiui paneigti M. Valančius pateikė nenuginčijamus 
įrodymus*. 

Antras - negalėjo jis remti 1863 m. sukilėlių dėl jų ryšių su 
Italijos revoliucionieriais, kurie, M. Valančiaus teigimu, apri- 
bodami popiežiaus valdžią, įgyvendina „piktus norus“ ir pa- 
kerta katalikybės pagrindus. Italijos revoliucionierius jis vadi- 
na „plėšikais ir vagimis“**, o už simpatijas Italijos susivieniji- 
mo šalininkams visiems tikintiesiems grasina pragaro kančiomis, 
nes „visiems šiandien yra žinoma, kad valakai (italai) išsižadė- 
jo savo tikėjimo. <...> Valakai, nepasitenkindami ant to, ką 
jau turi, dabar mislija išplėšti nuo tėvo šventojo ir popiežių 
padaryti padonu (pavaldiniu - B. G.) valakų <...>. Pasakoja 
anie bedieviai, kad jie popiežiaus ponystę ir Rymą būk nori 
užgrobti dėl to, kad susivienytų visi valakai, tarsi popiežius 
būtų esąs ne valakas ir tarsi būk nemokąs žmones valdyti“***. 
Ir štai kaip M. Valančius įrodo popiežiaus valdžios pranašu- 
mą: Popiežius „savo viešpatystę valdo šimtą kartų geriau ir gra- 
žiau už pačius valakus, nors iš to galima spręsti, kad popie- 
žiaus pinigai yra metaliniai ir turi visur pilną vertę, 0 tuo tar- 
pu, kad valakų pinigai yra popieriniai“ (!)****, 

Jo santykiai su sukilėliais yra be galo sudėtingi ir todėl juos 
reikia specialiai tyrinėti. Turima medžiaga leidžia daryti prie- 
laidą, kad M. Valančius, būdamas tvirtai įsitikinęs, jog sukili- 
mas pralaimės, mėgino nuo jo atitraukti žmones ir tuo išsau- 
goti kraštą nuo carizmo represijų. Tokia nuomonė susidaro, 
peržiūrint M. Valančiaus laiškus ir kitus užrašus: sukilimo pra- 
džioje jo pasisakymai prieš sukilimą nebuvo tokie kategoriški. 

M. Valančius nagrinėjo įvairių socialinių reiškinių, tame tar- 
pe sukilimų, priežastis. Kiekviena tauta, dėstė jis, turi savo cha- 

* Ten pat. 
P 133-137. 


** Valančius M. 
Keletas žodžių 
apie Rymo 
popiežiaus 
neklaidingumą... 
P 33. 


*** Ten pat. 
P 32-33. 


**** Ten pat. 
P 33. 


* Valančius M. 
Pastabos pačiam 
sau... P. 61. 


** Valančius M. 
Keletas žodžių apie 
Rymo popiežiaus 
neklaidingumą... 

P 25. 


*** Ten par. P 26. 


rakterį, norus, siekius. Atskiri individai galį trumpam laikui 
pasukti įvykius į vieną ar kitą pusę, teisino jis įvairius nukrypi- 
mus nuo krikščionybės mokymo. Panašiai atsitinka ir su sukili- 
mais. „Sako Napoleonas III, ssundydamas lenkus sukilti, pasa- 
kęs: „Kame bus žmonių nerimas, ten bus Lenkija“. Sukilimo 
vyresnieji šiuos žodžius palaikė šventais ir stengėsi senosios Len- 
kijos dalyse padaryti nerimą. Todėl ir Kauno gubernijoje vi- 
suose pavietuose nerimo, rinkosi būriais ir pripildė miškus“*. 
Taip „svetimų galybių“ įsikišimu visur M. Valančius aiškino 
sukilimo priežastis Lietuvoje. 

„Įsikišimai“, anot jo, galimi idėjiški (svetimų filosofinių, 
religinių požiūrių įdiegimas) ir veiksminiai (kariuomenės pa- 
siuntimas). Visa tai atneša kraštui daugybę nelaimių. „Sveti- 
mos galybės“ idėjiškai gali kištis tik tada, kai susilpnėja tikė- 
jimas. Prie tokių „svetimybių“ M. Valančius priskiria ateizmą 
ir materializmą. Materialistinę pasaulėžiūrą jis laikė pagrin- 
diniu savo priešu. Šios išvados M. Valančius priėjo, išnagri- 
nėjęs revoliucinius įvykius Europoje bei 1863-1864 m. vals- 
tiečių sukilimo Lietuvoje pobūdį. „Šiandien Europoje tikėji- 
mas yra susilpnėjęs, - rašė jis, - daugybės žmonių protų 
sukreipė ateizmas arba bedievystė“**. 

Štai kaip M. Valančius paaiškina vykstančius liaudies judėji- 
mus: „Žmogaus gyvenime yra periodas, kuriame jauni žmonės 
nori išlepinti visus savo piktus pageidavimus it velyti sau, kad 
nebūtų nei Dievo danguje, nei velnio pekloje. Tasai pats dedas 
ir su cielomis tautomis, kurios, norėdamos išlepinti savo pik- 
tus norus, įkrinta į anarchiją, materializmą ir paleistuvystę, idant 
geriaus tą visą galėtų atsiekti, nori, kad nebūtų nei Dievo, nei 
tikėjimo, kurį visokiais būdais žmonių širdyse rūpinasi apsilp- 
ninti, bet tas jiems nepasiklos, nes V. Kristus pasakė, kad baž- 
nyčios nepergalės nei pragaro vartai“***. 

Didžiausia krašto nelaimė, anot M. Valančiaus, yra žmonių 
atsitraukimas nuo katalikybės. Jis visiškai netoleravo kito tikė- 
jimo žmonių ir laikė juos visų blogybių skleidėjais. Iš čia seka ir 
M. Valančiaus švietėjiška koncepcija: švietimas pirmiausia tu- 
rįs tarnauti katalikybei, ją stiprinti, tuo pat metu ir apsaugoti 
lietuvių valstietį nuo ateizmo bei materializmo. Todėl mokė 
juos niekados neskaityti bažnyčios uždraustų knygų. „Juk jei- 
gu bažnyčia draudžia bedieviškas knygas skaityti, daro tai dėl 
jūsų gero, nes nenori, idant katalikai įgytų paabejojimą tikėji- 
mo dalykuose <...>. Jeigu nežinote ar knyga yra uždrausta ar 
ne, tad pasiklauskite savo klebono“ *. 

Kitokio švietimo, kaip per bažnyčią, M. Valančius neįsivaiz- 
davo. Prisilaikydamas to meto bažnyčios kanonų, jis siūlė ti- 
kintiesiems neskaityti ir šventojo rašto, nes jie nepajėgūs jį su- 
prasti. „Šventasis raštas yra tai paties Viešpaties žodžiai, sura- 
šyti į knygas. <...> Knygų tų šiaip jau žmonėms be vyskupo 
daleidimo nevalna skaityti“**. Jis net peikė S. Daukanto „Abe- 
ciela Lietuvių-kalnėnų ir žemaičių kalbos“ už jos pasaulietišką 
pobūdį***. M. Valančiui pirmoji būtinybė — išlaikyti žmonių 
religingumą. Vardan to reikia apriboti net švietimą, nes tik neiš- 
silavinę žmonės nepasiduoda ateistinei propagandai, „nemo- 
kyti žmonės <...> kaip nuo pradžios mūsų amžiaus, taip ir 
dabar tikrais yra katalikais, šventomis dienomis eina į bažny- 
čią“****, Matyt, teisus buvo J. Šliūpas, sakęs, kad „vysk. Va- 
lančiui, kaip ir kiekvienam kunigui, labiau rūpėjo žmonės at- 
baidyti nuo pravoslavijos ir, kiek galint, pažadinti didesnį pri- 
sirišimą prie katalikų tikybos“, negu juos šviesti*****, 

Žmonėms patraukti prie bažnyčios, anot M. Valančiaus, ge- 
ros visos priemonės, tame tarpe ir prievarta, nes, tikėjimui su- 
silpnėjus, smunka žmonių dorovė. Vyskupas pritaria viduram- 
žiais naudotiems metodams, kovojant už gerą žmonių elgesį. 

** Valančius M. 

P 264. 

* Valančius M. 

katalikų tikėjimo... 
P 107, 

** Ten par. R. 108. 


Tada, rašė M. Valančius, „išvarydavo jį (nusidėjėlį. - B. G.) iš 
bažnyčios, apmaudavo maišu, apsūdydavo su pelenais jo gal- 
vą, liepdavo klūpoti prie bažnyčios durų ir melstis“*. Todėl 
„dorybė tarp katalikų klestėjo“**. 

Kita blogybė, dėl kūrios gyvuojąs skurdas, tai - girtavimas. 
Žinoma, M. Valančiaus kova su girtavimu suvaidino teigiamą 
vaidmenį. Jo suorganizuota blaivybės draugija buvo vienintelė 
krašto žmones jungianti pasaulietiška organizacija, kurios ne 
visada pajėgė visais aspektais kontroliuoti tiesioginiai carinės 
valdžios pareigūnai. Siekiant atitraukti žmones nuo girtavi- 
mo, buvo vykdomas švietėjiškas darbas. Tik visa bėda ta, kad 
M. Valančius nematė ryšio tarp girtavimo ir jį pagimdžiusių 
socialinių sąlygų. 

Viskas būtų gerai, manė M. Valančius, jei baudžiauninkas 
nustotų gerti ir dar labiau prisirištų prie bažnyčios. 

Vyskupo pareigos leido M. Valančiui bendrauti ir pažinti 
įvairius gyventojų sluoksnius. Galbūt niekas kitas nebuvo taip 
informuotas apie nuotaikas krašte, kaip jis. Jis turėjo į jas rea- 
guoti. Vyskupo žodis tais laikais buvo itin svarus. M. Valančiui 
reikėjo kiekvieną savo žodį gerai apgalvoti, ne visada jį sakyti. 
Kita vertus, jis negalėjo apeiti ir neapėjo tų problemų, kurios 
domino to laikotarpio apsišvietusius Lietuvos žmones. Viena 
iš jų — Lietuvos istorija. 

M. Valančiui buvo prieinami bažnytiniai archyvai ir jis sąži- 
ningai naudojosi istoriniais šaltiniais. Jis skelbė ir tuos, kurie, 
anaiptol, nestiprino katalikų bažnyčios autoriteto. Prie šios rū- 
šies veikalų M. Valančiaus istorine tematika parašytos knygos, 
iš kurių stambiausia yra dviejų tomų „Žemaičių vyskupystė“ (pa- 
rašyta 1848 m.). Ją rašydamas, M. Valančius naudojosi M. Strij- 
kovskio, A. Kojalavičiaus darbais bei gausiais bažnytiniais ar- 
chyvais. M. Valančius parodė intrigas tarp dvarininkų ir dvasi- 

ninkų, jų gobšumą, inkvizitorių siautėjimą. Dabar krečia šiur- 
pas, skaitant M. Valančiaus aprašomus inkvizitorių veiksmus. 
Jis metė rūstų kaltinimą viduramžių žmonių tamsumui ir tiems, 
kurie stengėsi jį išlaikyti. Inkvizicijos demaskavimui jis panau- 
dojo visą savo menininko įtaigą. Jis rašė: „Jei kas liežuvį su- 
dėms [teisėjams] įkišęs, surašė raštą, ir tą savo apskundimą dar 
priesaika patvirtina: tuokart sudės [teisėjai] aptartą žmogų į 
kalinį [kalėjimą] įstūmusi klausinėja ar idiem mokėtum žavėti 
[kerėti]? Aptartum savo kaltybę išpažinus, sudės [teisėjai] tuo- 
jaus už sudegintiną skaitė. O kad ginės ir sakės nesumanus ža- 
vėti [kerėti], sudės [teisėjai] surišdavo jam rankas, metę į unde- 
nį ir veizėjo, kaip jam plaukti kloses? Jei veikei skęsta, skaitė jį 
už nekaltą, bei jei aptvartas, mokėdamas plaukti, bent biški 
pluduriavo, sudės [teisėjai] skaitė už kaltą. Kiekvienas žmogus, 
skęsdamas kaip įmanydamas muš kojomis ir nenor grimsti, to- 
dėl daug nekaltų, maž kiek plaukusių už žavėtojus [kerėtojus] 
buvo priskaityti. Išvilkusis iš undens suciuškusį aptartą žmogų, 
antru atveju klausė, ar moka žavėti [kerėti]? Ginantis: užrišė 
akis, supančioja geležimis kojas, rankas užpakaly su virvėmis 
suveržia ir į aukštą metą bosą. Dienoj kartą iš boso jį ištraukę, 
žudė kaip įmanydami. Taip darė per tris dienas. Toms praėjus, 
jei žmogus nebetekęs kantrybės pasišaukė kaltas esąs, tuojaus 
Jį gyvą degina. Ne kartą taip pakliuvę į nagus baisėms sudėms 
[teisėjams], baigė savo amžius ant laužų, žmonės balsu skel- 
bentis nekaltybę savo. Tokiu būdu žuvo liepsnose laužų daugy- 
bė žmonių būtinai nekaltų: o minios, laužus apstojusios ne vien 
vaitojančių negailėjos, bet dar gėrėjos tuo, kad mažinos ne- 
prietelių pasaulis“*. 

Toliau M. Valančius nurodo: jei įskųstasis vis tiek neprisipa- 
žindavo, tai skundikams reikėdavo prisiekti, kad jų skundas 
teisingas, o to jau pilnai pakakdavo sudeginti nekaltą žmogų. 

* Ten pat. P 179. 


Prie tokios „teisėtvarkos“ kaltinamasis neturi jokių priemonių 
apsiginti. Ir M. Valančius pateikia daugybę nekaltai nužudytų 
žmonių pavyzdžių. 

Inkvizicijos veiksmai, jo nuomone, nežmoniški. Nors jis ir 
pastebėjo, kad inkvizitoriai vadovavosi popiežiaus Grigaliaus 
XI 1623 m. kovo 20 d. bule*. Tokios mintys išdėstytos XIX 
amžiaus pirmosios pusės vyskupo raštuose buvo be galo drą- 
sios ir pažangios: jos leido ir tikintiesiems iš kitos pusės pa- 
žvelgti į ankstesnius bažnyčios veiksmus. 

M. Valančius iš esmės buvo paskutinis švietėjas - teologas. 
Vėliau švietėjiškumas pasidarė pavojingas religijai. Švietėjišku- 
mas iš dalies linko materializmo pusėn. M. Valančius suvaidi- 
no pozityvų vaidmenį Lietuvos visuomeninės-filosofinės min- 
ties istorijoje. 

Egidijus Aleksandravičius 


M. Valančiaus organizacinė 
veikla ir lietuvių kultūros 
židinio susiformavimas 
Varniuose 


Šis klausimas yra sudėtingas keliais aspektais. 
Pirmiausia, vyskupo M. Valančiaus kultūrinės veiklos ypaty- 
bės vargu ar gali būti suprastos be katalikų bažnyčios vaid- 
mens lietuvių nacionalinės kultūros istorijoje analizės. Deja, 
praėjusio šimtmečio vidurys šia prasme dar nėra ištyrinėtas. 
Neatsakius į šį klausimą, sunku nustatyti, kiek vienas ar kitas 
M. Valančiaus kultūrinės veiklos bruožas buvo nulemtas tauti- 
nių aspiracijų ar asmeninių intencijų, kiek juos determinavo 
paini Vatikano politika ar Rusijos katalikų bažnytinės organi- 
zacijos vyresnybė. Tačiau tai sudaro atskiro ir plataus tyrinėji- 
mo objektą, neįeinantį į mūsų darbo planus. 

Antra, skyriaus apimtis neleidžia kiek plačiau panagrinėti 
specialius knygelių liaudžiai leidybos klausimus (pvz., jų turi- 
nio analizę, platinimo mechanizmą). Čia nenagrinėjamos ir svar- 
bios pradinio mokymo bei blaivybės skleidimo problemos, su- 
silaukusios specialaus tyrinėtojų dėmesio. Visa tai paliečiama 
tiek, kiek padeda išryškinti pagrindinį uždavinį - parodyti lie- 
tuvių kultūros židinio formavimąsi Varniuose ir apibūdinti svar- 
biausias jo funkcijas. Šitoks problemos apibrėžimas verčia kon- 
centruotis ties inteligentų, tiesiogiai prisidėjusių prie M. Va- 
lančiaus kultūrinių ir organizacinių sumanymų realizacijos, 

ugdymu bei telkimu Varniuose, taip pat atsakyti į klausimą, 
kaip buvo organizuojamas lituanistinis darbas (ypač mokslinio 
tyrimo) ir kuriama jam reikalinga biblioteka. 

XIX a. pradžioje J. A. Giedraičio aplinkoje Alsėdžiuose ra- 
do prieglobstį lietuvių kultūrinio darbo pradininkai“. J. K. Gin- 
tila, 1844-1850 m. valdęs Žemaičių (Telšių) vyskupystę, taip 
pat gyveno Alsėdžiuose, kur kvietė įsikurti ir J. Pabrėžą. Ta- 
čiau pastarasis atsisakė, motyvuodamas senyvu amžiumi ir 
nuovargiu**. 

Varnių reikšmė lietuvių kultūriniam gyvenimui ėmė didėti 
nuo 1845 m., kai tenykštės dvasinės seminarijos rektoriumi 
buvo paskirtas M. Valančius, kuris, pasinaudodamas dvasinių 
seminarijų reforma, pasiekė, kad seminarijos profesoriais tap- 
tų lietuvių raštijoje pasireiškę žmonės. 

Kita vertus, M. Valančius stengėsi palaikyti glaudžius ryšius 
su buvusiais savo mokiniais Kražių gimnazijoje, kurioje jis dir- 
bo 1834-1840 m. Čia M. Valančiaus idėjų veikiamos forma- 
vosi žymesnių XIX a. vidurio lietuvių kultūros veikėjų asme- 
nybės. Andrius Ugianskis, dar 6-ojo dešimtmečio pabaigoje pri- 
minęs M. Valančiui jo auklėjimo reikšmę“ **, pagarsėjęs lietuvių 
kalbos, tautosakos ir gamtos tyrinėtojas Pranciškus Ambrazie- 
jus Kašarauskas****, Jeronimas Kiprijonas Račkauskis bei mi- 
nėtas V. Andriejauskis (1840 m. abu įtraukti į Kražių gimnazis- 
tų bylą*****), Jonas Juška******, savo lituanistine veikla pa- 
sižymėjęs dailininkas Jonas Zenkevičius*******. — tai vis Kražių 
gimnazijos auklėtiniai, kuriems M. Valančius buvo mokytojas, 
patarėjas, kai kada ir mecenatas. 

Dalis M. Valančiaus kultūrinio darbo talkininkų 1840- 
1845 m. studijavo Peterburgo dvasinėje akademijoje, kurioje: 
tada profesoriavo būsimasis žemaičių vyskupas. Gabiausius iš 
jų M. Valančius įtraukė į sekantį inteligentijos telkimo etapą, 

prasidėjusį jam tapus seminarijos rektoriumi, o 1850 m. ir vys- 
kupu. 

Tačiau M. Valančiaus pastangas sutelkti Varniuose lietuvių 
kūrybinę inteligentiją, garantuoti jai savo mecenatišką globą 
komplikavo besikeičianti ir ekonomiškai silpstanti katalikų baž- 
nyčios padėtis Lietuvoje. Anksčiau J. A. Giedraitis, gaudamas 
iš savo vyskupystės žemių iki 50 000 sidabro rublių metinių 
pajamų“, galėjo demonstruoti aristokratišką dosnumą ir be ypa- 
tingo vargo subsidijuoti jam tinkamas kultūrinės priemones, 
bet po 1841-1843 m. bažnytinių Žemių sekuliarizacijos vysku- 
pas pasidarė Rusijos valstybės tarnautoju, gaunančiu algą, ku- 
ri, nors ir didelė, nebuvo pakankama išlaikyti vieną kitą kūry- 
biniam darbui atsidavusį inteligentą. Todėl M. Valančius, norė- 
damas patraukti į Varnius kitų pragyvenimo šaltinių neturinčius 
kultūros veikėjus, turėjo išrūpinti jiems bažnytinę arba civilinę 
tarnybą šiame miestelyje. Priešingu atveju jis galėjo tik siūlyti, 
kaip ir buvo su išėjusiu į pensiją S. Daukantu, „gyventi iš pu- 
sės“, t. y. bandyti verstis iš savo gaunamų lėšų**. 

Didesnė dalis M. Valančiaus mokinių, jo kultūrinės veiklos 
šalininkų, kaip J. K. Račkauskis, Aleksandras Beresnevičius, Juo- 
zapas Silvestras Dovydaitis, Ferdinandas Stulginskis, tapo semi- 
narijos profesoriais, kiti užėmė konsistorijos tarnautojų vietas 
arba, kaip P. A. Kašarauskas, ėjęs kunigų pataisos namų prižiūrė- 
tojo pareigas, dirbo tokį darbą, kur galima buvo turėti daugiau 
laisvo laiko lituanistikos studijoms ir lėšų pragyvenimui. 

Kiek sunkiau sekėsi aprūpinti darbu inteligentus pasaulie- 
čius. M. Valančiaus rūpesčiu Varniuose apsigyveno jo buvęs 
mokinys V. Andriejauskis***, kuris užėmė seminarijos gydyto- 
jo vietą****. 1861 m. kitas Maskvos lietuvių studentų organi- 
Zatorius D. Bociarskis išimties tvarka buvo paskirtas seminari- 


22222 


jos rusų kalbos ir istorijos mokytoju „Kai kuriems lietu- 

* Smigielskis B. 
Atsiminimai apie 
senobinę Žemaičių 
vyskupystę... 

P. 240. 

** M. Valančiaus 
1848.IX.23 laiškas 
S. Daukantui // 
Valančius M. 
Raštai. Vilnius, 
18724 1..1. 

P. 506. 

*** Valančius M. 
Varnių miestelis. 
Sukilimas // 
Valančius M. 
Raštai. Vilnius, 
1972, T. 1. 

P 491. 

V. Andriejauskio 
formuliarinis 
tarnybos sąrašas / 
RB RS. F. 90-298. 
L. 1. 

**4** Caro 
vyriausybė stengėsi, 
kad seminarijoje 
šias pareigas eitų 
rusų kilmės ir 
stačiatikių tikėjimo 
mokytojas, bet 
6-ame dešimtmety- 
je nė vienam iš jų 
nepasisekė ilgai 
Varniuose 
išsilaikyti (žr.: 
Stakauskas J. 
Lietuvių kalbos 
kelias į žemaičių 
kunigų seminariją / 
Tiesos kelias. 
1937. Nr. 10. 

P 534. 


* V. Andriejauskio 
dienoraštis // 
CVIA. F. 1135. 
Ap. 23. B. 147. 
L. 36. 


** V. Biržiškos 
duomenimis, 

P. Girdvainis 
nusiuntęs 
blaivybės idėjas 
propaguojantį 
eilėraštį 

L. lvinskiui, tačiau 
šis liko nepaskelb- 
tas // Biržiška V. 
Aleksandrynas. 
Chicago, 1965. 
T. 3. P 311-312. 


vių dailininkams (Justinui Kazlauskiui*, J. Zenkevičiui) Var- 
nių kultūros židinys galėjo duoti užsakymus. 

Varnių orbitoje sukosi ir Rietave mokytojavęs pirmųjų lie- 
tuviškų kalendorių leidėjas L. Ivinskis. Čia lituanistinei veiklai 
buvo sudaryta palanki dirva. Jokiame kitame ano meto Že- 
maitijos dvare, kasdieniniame jo gyvenime lietuvių kalba netu- 
rėjo tokių teisių. Rietave lietuviškai buvo mokoma pradinėje 
mokykloje, greičiausiai ir agronomijos mokykloje, įkurtoje Ire- 
nėjaus Oginskio. Patį I. Oginskį galima būtų pavadinti tipišku 
archaišku feodaliniu mecenatu. Dar gerokai prieš pasirodant 
L. Ivinskio kalendoriams, jis ėmė planuoti lietuviško laikraščio 
leidimą. Tada redaktoriumi buvo siūlomas jau minėtas Lietu- 
vos praeities Žinovas, artimas S. Daukanto bendražygis E. Kont- 
rimas. Matyt, L. Oginskio pažiūros paskatino ir L. Ivinskį imtis 
lietuviškų „Metskaitlių“ leidimo, rengti laikraščio „Aitvaras“ 
projektą. Pagaliau I. Oginskis suvaidino tam tikrą vaidmenį 
M. Akelaičio gyvenime, buvo vienas iš nedaugelio krašto didi- 
kų, parėmusių šio lietuvių kultūros veikėjo planus. 

L. Ivinskio lietuviškų kalendorių - pirmųjų periodiškai lei- 
džiamų leidinių lietuvių kalba pasirodymas buvo neeilinės reikš- 
mės įvykis. Nors S. Daukantas kritikavo menką „Metskaitlių“ 
moksliškumą ir menką redagavimo kultūrą, tačiau bręstančios 
lietuvių nacijos, besiformuojančios lietuvių nacionalinės kul- 
tūros poreikius atitiko pats periodinio leidinio kaip bendra- 
tautinės komunikacijos priemonės pasirodymo faktas. Apie 
kalendoriaus redaktorių susibūrė keletas aktyvesnių bendradar- 
bių: J. S. Dovydaitis, P. Girdvainis**, J. Kurmavičius, K. Pra- 
niauskaitė, K. B. Rimavičius, J. Rimkevičius ir pagaliau lietu- 
vių literatūros klasikas A. Baranauskas, nepakartojamomis 
„Anykščių šilelio“ eilėmis papuošęs kalendorių puslapius. 

L. Ivinskio kalendorių leidimą įdėmiai sekė M. Valančius. 

N 


ų 

Jis peržiūrėdavo rankraščius, patardavo jų leidėjui. Be to, ka- 
lendorių rengėjo bendradarbiai buvo daugiausia dvasininkų luo- 
mo atstovai, aktyviai dalyvavę M. Valančiaus kultūrinėse akci- 
jose. Tai leidžia prišlieti L. Ivinskį ir jo bendradarbius prie Var- 
nių kultūros židinio. Kita vertus, M. Valančiaus ir I. Oginskio 
tikslai socialiniu aspektu buvo panašūs: I. Oginskis rėmė litua- 
nistinį darbą, tačiau kaip ir M. Valančius tautinių kultūrinių 
siekių tiesiogiai į pirmą planą nekėlė. I. Oginskis, kaip tikras, 
nors ir naujoviškai mąstantis feodalinis mecenatas, pirmiausia 
rūpinosi savojo dvaro gerove, ir tik šie ekonominiai (iš dalies 
ir filantropiniai) motyvai gali paaiškinti Žemaitijos didiko pa- 
stangas. Toks klasikinis bažnytinio (vyskupo) ir pasaulietinio 
kunigaikščio pažiūrų bendrumas sudarė prielaidas Rietave gy- 
venantiems veikėjams įsitraukti į Varniuose keliamų kultūrinio 
judėjimo uždavinių sprendimą. 

6-jame dešimtmetyje Varniuose susibūrusi lietuvių inteligen- 
tija korespondenciniais ryšiais jungė toli nuo gimtinės gyve- 
nančius veikėjus. S. Daukanto bendramokslis, neišlikusios lie- 
tuvių kalbos gramatikos autorius Juozas Čiulda, jo amžininkas 
K. Zabitis-Nezabitauskis, A. Ugianskis, Peterburgo ir Maskvos 
studentai susirašinėjo su M. Valančiumi ir kitais Varniuose gy- 
venusiais kultūros veikėjais. 

Savaime suprantama, kad M. Valančiaus žinioje buvo šimtai 
Lietuvos dvasininkų, kurių padedamas jis galėjo organizuoti 
vieną ar kitą kultūrinę akciją“. Tačiau, nepaisant M. Valan- 
čiaus pastangų, kunigija arba buvo stipriai veikiama aristokra- 
tinės, polonizuotos Lietuvos kultūros, arba apskritai nepasižy- 
mėjo dideliu išsimokslinimu ir kūrybinėmis potencijomis. To- 
dėl bažnytinės organizacijos tinklas, apraizgęs Žemaičių 
vyskupystės miestelius ir sodžius, galėjo pasitarnauti tik tam 
tikrų kultūros produktų populiacijai, t. y. idėjų ar spaudos pla- 

1846.IV. 17 laiškas 

1976. T. 2. E 784. 
** Žr: 

Valančius M. A. a. 

J. K. Gintilos 
biografija...; taip 
pat B. Smigielskio 

Smigielskis B. 
Atsiminimai... // 
Draugija. 1912. 

Nr. 63. P 242. 

*** M. Valančiaus 
1848.IV. 23 laiškas 
S. Daukantui // 
Valančius M, Raštai. 
Vilnius, 1972. T. 1. 
P. 507. 

*++* Šliūpas J. 

Vilnius, 1977. P. 63. 

Simonas Daukantas, 
Vilnius, 1972. 

B 254-255, 

M. Akelaičio 
1858.VIII.29 laiškas 
A. H. Kirkorui // 
Tauta ir žodis. 
Kaunas, 1925, 

Kn. 3. P. 309. 


tinimui, parapijinių mokyklų kūrimui ir pagaliau blaivybės są- 
jūdžio stiprinimui. Tačiau katalikų dvasininkija jokiu būdu ne- 
galėjo savo pačios jėgomis dirbti lituanistinį, ypač mokslinio 
tyrimo darbą; tam neužteko nei kompetencijos, nei idėjinės 
argumentacijos - pastoraciniai tikslai vertė klerą žiūrėti į lietu- 
vių kalbą ir istoriją kaip į priemonę savo tikslams pasiekti. 
M. Valančius, rengdamasis užimti žemaičių vyskupo sostą, sten- 
gėsi užsitikrinti pasaulietinės inteligentijos (ypač S. Daukanto) 
paramą. XIX a. 5-jo dešimtmečio pabaigoje, prasidėjus labai 
slaptai kovai su kitu caro valdžios siūlomu kandidatu į vysku- 
pus J. K. Gintila, M. Valančius, pasinaudodamas S. Daukanto 
nepasitenkinimu dėl J. K. Gintilos pasyvumo liaudies švietimo 
srityje*, stengėsi nominatą charakterizuoti tamsiausiomis spal- 
vomis** ir parodyti gyvenimo negandų išvargintam lietuvių 
istorikui, kad, jeigu ir galima tikėtis „žemaičių akademijos“ įkū- 
rimo, tai ne Alsėdžiuose, o Varniuose***. Čia reikėtų pritarti 
J. Šliūpo nuomonei, jog ne liga, o M. Valančiaus įkalbinėjimai 
privertę Daukantą apsigyventi Varniuose****, iš kur jau 1850 m. 
pabaigoje istorikas rašė T. Narbutui*****. J. Šliūpui taip pat 
priklauso mintis, jog S. Daukantas manė Varniuose tapsiąs laisvu 
literatu ir net gausiąs iš M. Valančiaus 200 rublių algos per 
metus. Kaip S. Daukantas įsivaizdavo „laisvo literato“ statusą, 
rodo M. Akelaičio laiškas A. H. Kirkorui, rašytas iš Jaunsvir- 
laukos: „Esu dabar pas Petrą Smuglevičių, kuris, sužinojęs, jog 
dirbu lietuvystei, o vargo prispaustas galiu tik ja viena užsiimi- 
nėti, pasikvietė mane pas save ir duoda man kasdieninės duo- 
nos, o aš mokausi ir dirbu. Negera man būti veltėdžiu, bet kai 
pradės man kalbėti ponas Petras su ponu Simanu, kad pasiė- 
męs tarnystę nieko nepadarysiąs nei mokslui, nei sau, valandė- 
lei nurimstu“******, 


Tačiau S. Daukanto svajos netrukus atsimušė į aukštą rėaly- 


116 MOTIEJUS VALANČIUS Iš ARTI IR Iš TOLO 


bės sieną: M. Valančius, pripratęs apie save matyti griežtą ūkišką 
tvarką, žiūrėjo, kad niekas, kaip jam atrodė, nevalgytų veltui 
duonos. Tad ir lietuvių istorikas buvo apkrautas darbais*. Jis 
turėjo mokyti M. Valančių vokiečių kalbos, rašyti lenkų-lietu- 
vių kalbų žodyną ir užsiiminėti kitais ne mažiau varginančiais 
dalykais, leidžiančiais pavadinti S. Daukantą ne tiek laisvu lite- 
ratu, kiek literatūriniu vyskupo sekretoriumi**, o M. Valan- 
čių, S. Lempickio terminais tariant, utilitariniu mecenatu, kū- 
rėjo globoje įžiūrinčiu tam tikrą naudą sau ir palaikančiu su 
juo palyginti šaltus santykius***. Tokie kultūros globėjo ir glo- 
botinio santykiai dažniausiai būdavo neilgalaikiai. Todėl visiš- 
kai nekeista, kad S. Daukantas, išgyvenęs Varniuose su per- 
traukomis penkerius metus, 1855 m. turėjo išsikelti į Jaunsvir- 
laukos dvarą****. Būtų klaidinga teigti, jog šitokį istoriko 
žingsnį sąlygojo viena kuri priežastis. Jų būta daugelio: prade- 
dant senyvu amžiumi ir caro administracijos persekioji- 
mais***** ir baigiant ideologinės prigimties dalykais, trukdžiu- 
siais surasti bendrą kalbą žemaičių vyskupui ir pasauliečiui is- 
torikui, dar pirmuosiuose savo veikaluose išaukštinusiam 
ikikrikščioniškos Lietuvos didybę. Tokiam katalikui ir prag- 
matikui, koks buvo M. Valančius, romantinei istoriografijai bū- 
dingas veržimasis atskleisti pagoniškos praeities „aukso am- 
žių“ turėjo sukelti priešingas reakcijas. Perskaitęs „Istorijos Že- 
maitiškos ar pasakojimo apie veikalus lietuvių tautos senovėje“ 
rankraštį (kuriam S. Daukantas tikėjosi surasti leidėją), vysku- 
pas net pavadino istoriką girtu“*****; tai iki pat mirties skau- 
džiai prisiminė S. Daukantas*******, 

Kito savotiško literatūrinio sekretoriaus funkcijas Varniuo- 
se atliko P. A. Kašarauskas. S. Daukantui išvykus iš miestelio, 
P. A. Kašarauskas tapo pagrindiniu lituanistinių studijų organi- 
Zatoriumi. Jis stengėsi palaikyti ryšius su kitais Lietuvos praei- 

ties ir lietuvių kalbos tyrinėtojais. Sekdamas S. Daukanto, pa- 
traukusio jį lituanistikos link*, pėdomis, P A. Kašarauskas sie- 
kė sutelkti folkloro užrašinėtojus. Su vienais - Raseinių apskri- 
ties dvarininku, istorinių ir statistinių Žemaitijos aprašymų au- 
toriumi** Ignu Bušinskiu, Lietuvos istorijos tyrinėtoju mėgėju 
Marcijonu Giedraičiu (vyskupų Giedraičių giminaitis) jis susi- 
rašinėjo***, kitus, pvz., nepritekliuose vargstantį poetą Valeri- 
joną Zagurskį-Ažukalnį****, tikėjosi prisivilioti į Varnius, ku- 
rie tada daugeliui atrodė vienintele galima lietuvių demokrati- 
nės inteligentijos veiklos vieta. Per savo korespondentą kunigą 
Antaną Valentą P. A. Kašarauskas susipažino su V. Zagurskio- 
Ažukalnio gyvenimu ir kūryba*****. 

P A. Kašarauskas susirašinėjo ir su poetu Antanu Baranaus- 
ku******, kurio ankstyvajam kūrybos periodui, matyt, bus turėjęs 
nemaža įtakos, atkreipdamas poeto dėmesį į nepakartojamus liau- 
dies kūrybos klodus. Be to, P A. Kašarausko rankraščių pluošte, 
pavadintame „Litvanica“, minimos ir kitų jo talkininkų — folk- 
loro užrašinėtojų pavardės. Tai L. Ivinskis, Adomas Daniusevi- 
čius, seminarijos klausytojas Radavičius, kunigas Kumpikevi- 
čius, Šurevičius, Narkevičius, Jonas Gedgaudas, Lyduvėnų kle- 
bonas Adomonis, kunigas Karolis Jagminas ir keliolika kitų. 

Tačiau P. A. Kašarausko padėtis Varniuose gerokai skyrėsi 
nuo prieš tai čia dirbusio S. Daukanto. Pastarasis — Vilniaus 


teigia, kad poetas gimė 

rašytojai. Vilnius, 

rodo, kad dvivardis 
Valerijonas Ksaveras 
Zagurskis gimė 
1816.XI.22 bajorų 
šeimoje / TSRS CVIA. 

universiteto magistras ir keliolikos knygų autorius - su M. Va- 
lančiumi buvo susijęs senais, bent jau iki 1850 m. neformaliais 
draugystės ryšiais, leidusiais net 1861 m. priminti vyskupui, 
kad „aš Tamstą prikalbėjau rašyti žemaitiškai“*. O P. A. Kaša- 
rauskas, kaip pataisos namų prižiūrėtojas, buvo tiesiogiai pa- 
valdus M. Valančiui, todėl jų tarpusavio bendravimas panė- 
šėjo į pavaldinio ir viršininko santykius**. 

Antra vertus, dauguma P. A. Kašarausko mokslinių ir lite- 
ratūrinių korespondentų priklausė tai lietuvių inteligentų kar- 
tai, kuri (išskyrus galbūt tik 1. Bušinskį) jau nebeturėjo gali- 
mybės pasisemti žinių Vilniaus universitete. Dauguma Var- 
nių kultūros židinio įtakos sferoje besisukančių inteligentų 
buvo gavę arba konfesinį išsilavinimą Varnių seminarijoje ir 
Peterburgo dvasinėje akademijoje, arba (pasauliečiai) prak- 
tiškai buvo savamoksliai. Nei L. Ivinskis, nei M. Akelaitis, su 
pertraukomis gyvenęs Varniuose, nebuvo baigę jokios aukš- 
tosios mokyklos. Kiti (retos išimtys) - Maskvos universiteto 
absolventai V. Andriejauskis, D. Bociarskis buvo daugiau or- 
ganizatoriai negu tyrinėtojai ar literatai. Todėl visa Varnių 
kultūrinė produkcija palyginti labai atsiliko nuo akademinio 
S. Daukanto ir jo peterburgiškių bičiulių tyrinėjimų ir raštų 
lygio. Neatsitiktinai S. Daukantą šokiravo žema L. Ivinskio 
„Metskaitlių“ mokslinė, meninė ir redakcinė kultūra. „Iki šiol 
niekas iš mokslininkų, — rašė S. Daukantas, - neatkreipė dė- 
mesio į einantį kartą per metus lietuvišką leidinį vardu „Ka- 
lendorius ukiszkas“, kuris buvo protingo vyro sumanytas ir 
jau kelinti metai leidžiamas. Turėdamas kasmet jį savo ranko- 
se, aš visuomet piktindavausi jų redaktoriaus nerūpestingu- 
mu tiek kalbos, tiek turinio atžvilgiu“***. Ir, matydamas men- 
ką ano meto lietuvių spaudos asortimentą, istorikas apgailes- 
taudamas priduria: „Tikrai malonusis skaitytojas mano, kad 

* S. Daukanto 
1861. IX(?) laiškas 
M. Valančiui / 
Daukanatas S. 
Raštai. Vilnius, 
1976. T. 2. 

P. 784. 


-** Anot B. 


Smigielskio, 

M. Valančius jau 
prieš pirmąjį 
vyskupiškąjį įėjimą 
į katedrą šiais 
žodžiais išreiškė 
savo credo: 
„Reikalauju 
paklusnumo“ 

(žr.: Smigielskis B. 
Pastabos apie 
padidintą 
Žemaičių 
vyskupystę, 
pradedančią nuo 
1850 metų naująją 
gadynę // Draugija. 
1912. Nr. 64. 

P. 342). 

*** Daukantas S. 
Pastabos dėl 

L. Ivinskio 
kalendorių arba 
Metskaitlių, kalbos 
// Daukantas S. 
Raštai. Vilnius, 
1976. T. 1. 

P 715. 


* Ten pat. 
P 720-721. 


** S. Daukanto 
1846.VI.17 laiškas 
M. Valančiui // 
Daukantas S. 
Raštai. Vilnius, 
1976. T. 2. 

P 781. 

*** Biržiška V. 
Aleksandrynas. 
Chicago, 1965. 
T. 3.81. 

**** S. Daukanto 
1846.1V. 17 laiškas 
M. Valančiui // 
Daukantas $. 
Raštai. Vilnius, 
1976. T. 2. 

P 781. 


priede ras apsakymėlių arba nurodymų, kaip kovoti su prie- 
tarais ir netinkamu elgesiu, tačiau yra visai priešingai...“* 

Viena pagrindinių bet kurios kultūrinės organizacijos ar ži- 
dinio veiklos krypčių yra bibliotekos steigimas, nes biblioteka 
įgalina paspartinti pasaulinės kultūros vertybių įsisavinimą ir 
sudaro vieną svarbiausių materialinės kultūros židinio bazės 
elementų. Tuo keliu ėjo ir aristokratinės Lietuvos kultūros or- 
ganizatoriai iš Vilniaus medicinos draugijos ir Vilniaus archeo- 
logijos komisijos, tuos pačius veiklos ženklus pastebime lietu- 
vių demokratinės inteligentijos darbuose Peterburge ir Maskvo- 
je. Neatsiliko ir varniškiai. 

Varnių kultūros židinį turėjo aptarnauti seminarijos biblio- 
teka, kuri iki 1845 m. buvo gana skurdi ir visiškai netiko litua- 
nistinėms studijoms. 1846 m. S. Daukantas rašė naujai rekto- 
riumi paskirtam M. Valančiui: „Neparašei, ar gavai kokių že- 
maitiškų knygų iš Kražių bibliotekos, reikia pasirūpinti, nes 
Varnių biblioteka yra skurdi senais spaudiniais, ypač norin- 
tiems mokytis šios kalbos nėra vadovėlių <...>. Reikia steng- 
tis, kad mūsų Varnių (biblioteka) kauptų žemaitiškas kny- 
gas“**. 1845 m. iš Kražių į Kauną buvo iškelta gimnazija, ku- 
rios pojėzuitinę biblioteką, turėjusią 3940 tomų knygų***, gerai 
pažino M. Valančius, nes 1834-1840 m. joje dirbo biblioteki- 
ninku. Perkraustymo netvarka pasinaudojus, buvo galima atsi- 
gabenti į Varnius retų spaudinių. 

Informaciją apie kitose Rusijos bibliotekose atsiradusius dub- 
likatus suteikė rektoriui S. Daukantas (jis ir nurodė, kad Peter- 
burgo dvasinės akademijos bibliotekoje yra antras M. Dauk- 
šos „Postilės“ egzempliorius****). S. Daukantas, beje, kai ku- 


riuos savo veikalus padovanojo Varnių dvasinės seminarijos | 


bibliotekai. 
Pačioje rektoriavimo pradžioje M. Valančius ėmėsi bibliote- 


N 


ha 

kos reorganizacijos: jau 1845 m. rugsėjo 29 d. seminarijos val- 

-dyba vietoj atleisto dėstytojo kun. Kaco, kurio žinioje iki tol 
buvo biblioteka, įsakė paskirti A. Beresnevičių“. Tų pačių me- 
tų pabaigoje kandidatą patvirtino Peterburgo dvasinė akade- 
mija**, prižiūrėjusi Varnių seminarijos darbą. A. Beresnevičius 
buvo įpareigotas sudaryti naują knygų katalogą rusų kalba ir 
kasmet duoti ataskaitas seminarijos valdybai***. 

Iš pradžių naujos knygos buvo užsakomos Peterburge. Di- 
delė jų siunta atkeliavo 1849 m. kovo 12 d.**** M. Valančiui 
tapus vyskupu, biblioteka buvo plečiama toliau. 1852 m. ba- 
landžio 2 d. M. Valančiaus mokytojas, Peterburgo dvasinės 
akademijos rektorius, vėliau ir metropolitas Ignas Holovins- 
kis savo laiške rašė M. Valančiui, jog įkalbėjo Rietavo šeimi- 
ninką I. Oginskį pirkti knygas seminarijos bibliotekai*****. 
(Kunigaikštis įsipareigojo subsidijuoti ir kalbų mokymą semi- 
narijoje.) Vieno turtingiausių Žemaitijos aristokratų lėšos, be 
abejonės, atvėrė naujas galimybes bibliotekai didinti. Tačiau 
pačiu reikšmingiausiu įvykiu reikia laikyti milžiniškos tų lai- 
kų Lietuvai J. K. Gintilos bibliotekos perkėlimą į Varnius po 
buvusio administratoriaus mirties. 1857 m. S. Daukanto li- 
tuanistinės talkos dalyviui, senam nominato bičiuliui J. Gi- 
niotui paprašius, J. K. Gintila prieš mirtį „didžiąją dalį bib- 
liotekos <...> dovanojo kapitulai. Seminarijai atidavė moks- 
lo įrankius..,“****** 

Taip Varniuose susirinko žymios mokslinės ir intelektuali- 
nės pajėgos, trumpam padariusios šį miestelį svarbiausiu XIX a. 
vidurio lietuvių kultūros židiniu. Nors svarbiausią vaidmenį 
čia vaidino dvasinė inteligentija, tačiau, nepaisant tiesioginio 
katalikų bažnytinės organizacijos tikslo (pastoracija), pastan- 
gos šviesti liaudį (didaktinės literatūros leidimas, pradinis mo- 
kymas lietuvių kalba) prisidėjo prie lietuvių valstiečių kultūros 

* Varnių dvasinės 
seminarijos 
valdybos posėdžių 
protokolai / RB 
RS. F. 90-38. L. 2. 
** Ten pat. L. 5. 
*** Ten pat. 

L. 5-6. 


**** Ten pat. L. 7. 

1. Holovinskio 
1852.IV.2 laiškas 
M. Valančiui // 
CVIA. F. 1135. 
Ap. 20. B. 336. 

L. 62, 

Valančius M. 

A. a. administralo- 
riaus Gintilos 
biografija... 

P 490. 


* A. Ugianskio 
1859.V,11 laiškas 
M. Valančiui // 
Biržiška V. 
Nežinomi senieji 
lietuviški tekstai. 
Kaunas, 1931. 

P 83-84, 


** Valančius M. 
Varnių miestelis. 
Sukilimas |/ 
Valančius M. 
Raštai. Vilnius, 
1971. T. 1. 

P. 494. 

*** V. Andriejaus- 
kio dienoraštis // 
CVIA. F. 1135. 
Ap. 23. B. 147. 
L. 32. 


kilimo, savo etninės priklausomybės pajutimo ir nacionalinės 
savimonės formavimosi. Tai stiprino savotišką kultūrinę opo- 
ziciją prieš feodalų klasės atstovus, griovė sustabarėjusius aris- 
tokratinės kultūros kanonus, neleidusius liaudies kultūrai įgyti 
„pilietinių teisių“. Be to, Varniai turėjo tam tikrą reikšmę ir 
pasaulietinės lietuvių inteligentijos veiklai. Štai net Kazanės uni- 
versitete dirbęs A. Ugianskis naudojosi Varnių bibliotekos pa- 
slaugomis*, o sulenkėjusios dvarininkijos pašaipą sukeliančios 
romantiškai ir optimistiškai nusiteikusios jaunos lietuvių inte- 
ligentijos svajonės apie Žemaičių akademiją Varniuose turėjo 
tam tikrą realų pagrindą. 

M. Valančius stengėsi sudaryti kuo geresnes buitines sąlygas 
patiems Varnių miestelio, niekada neturėjusio net eilinio Lie- 
tuvos dvaro patogumų ir prabangos, gyventojams. „Mano rū- 
pesčiu, - rašė M. Valančius, - vidaus reikalų ministeris Perovs- 
kis leido Varniuose įsteigti aptieką; ją tuojau ir įsteigė Kražių 
aptiekius vokietis <...>. Iš paštų valdžios išprašiau, kad per 
Varnius paštas eitų. Mano pakviestas ponas Adomas Zavadskis 
iš Vilniaus įsteigė Varniuose knygų pardavimą. Ta įstaiga vys- 
kupystei buvo labai naudinga, nes žemaitiškos knygos ėjo į vi- 
sas šalis taip gausiai, jog pramonininkas vos galėjo patenkinti 
žmonių reikalavimus <...>. Pelkėrą miestelį pradėjau labiau 
žvyru pilti, nes to reikalavo pašto kelias“**. Miestelio inteli- 
gentija, sekdama didmiesčių madomis, įsitraukė į savotišką 
saloninį gyvenimą. Didesni lituanistikos žinovai S. Daukan- 
tas, lankęsis Varniuose ir po 1855 m., M. Akelaitis, L. Ivinskis, 
A. P. Kašarauskas, Jokūbas (?) Daukša***, V. Andriejauskis, 
M. Giedraitis dažnai susitikdavo vieni pas kitus: susidarydavo 
ta natūralios mokslinės diskusijos aplinka, be kurios sunku įsi- 
vaizduoti kultūros židinio veiklą. Laisvalaikiu ar švenčių die- 
nomis varniškiai organizuodavo istorinių Žemaitijos vietų lan- 

kymą ir net apžiūrinėdavo Varnių gyventojos Karačkienės na- 
muose įsteigtą „muzeumą““. 

1850-1863 m. beveik visų lietuvių kultūrinių akcijų gijos ve- 
dė į Varnius. Subūręs apie save daugumą lituanistinio sąjūdžio 
aktyvistų, M. Valančius stengėsi išplėsti tas kultūrines-švietėjiš- 
kas akcijas (pradinį švietimą, knygelių liaudžiai lietuvių kalba 
leidimą), kurios, kaip sakyta anksčiau, buvo subrandintos S. Dau- 
kanto bičiulių būrelio Peterburge ir M. Valančiaus pirmtako vys- 
kupijos administratoriaus J. K. Gintilos. Tiktai būdami toli už 
etnografinės Lietuvos ribų, peterburgiškiai lietuviai turėjo paly- 
ginti menkas kultūrinio darbo (ypač jo produktų populiarini- 
mo) galimybes, nes spaudos ar kitų vertybių platinimo mecha- 
nizmas buvo dar labai silpnas ir rėmėsi kelių pakopų asmeninė- 
mis pažintimis paremtais ryšiais. Už tai M. Valančius, savaip 


Už 


pasinaudodamas metropolito I. Holovinskio patarimu“ * ir rem- 
damasis nauja dvasininkijos bei jo paties išauklėtos pasaulietinės 
inteligentijos karta, įgijo didžiules švietėjiško darbo galimybes. 

Kita vertus, orientuojantis į didaktinių elementaraus pobū- 
džio leidinių ir atitinkamo lygio švietimo plėtotę (to, visų pir- 
ma, reikalavo pastoraciniai tikslai), akademinės, mokslinės pa- 
kraipos tyrinėjimai, ypač jų rezultatų publikavimas lietuvių kal- 
ba, M. Valančiaus aplinkoje atsitraukė į antrą planą: juk S. 
Daukantas visus savo kūrinius rašė lietuviškai ir sąmoningai 


deklaravo pasiryžimą jokia kita kalba nerašyti*** 


„0 6-jo de- 
šimtmečio lituanistinio darbo vykdytojai M.. Akelaitis, A. P. Ka- 
šarauskas (7-jo dešimtmečio pradžioje abu priimti į Vilniaus 
archeologijos komisiją) lietuviškai rašė tik liaudžiai skirtus teks- 
tus, - mokslinius tekstus jie skelbė lenkiškoje periodinėje spau- 
doje. Tik XIX a. pabaigoje lietuvių kultūrinis judėjimas susi- 
laukė aukštesnio intelektualinio ir mokslinio turinio veikalų, 
parašytų lietuvių kalba. į 

Be to, M. Valančius, kaip reiklus ir paklusnumo reikalaujan- 
tis organizatorius, siekė išplėsti savo kompetenciją lietuvių 
demokratinės kultūros raidai kontroliuoti. Jau 1852 m. kovo 
11 d. jis kreipėsi į švietimo ministrą, prašydamas, kad jam bū- 
tų leista galutinai tvirtinti spaudai „leidžiamus žemaičių kalba 
raštus“, bet caro administracija nesutiko*. 

1859 m. M. Valančius pakartojo panašų bandymą — tik da- 
bar jis siekė cenzūruoti planuojamą leisti lietuvišką laikraštį 
„Pakeleivingas“, kurio redaktoriumi buvo siūlomas M. Akelai- 
tis**. (Beje, dar 1852 m. I. Holovinskis patarė M. Valančiui 
rūpintis lietuviško, matyt, pastoracinės krypties, laikraščio lei- 
dimu***.) Santykiai su caro valdžia, besibaiminančia, kad Lietu- 
vos demokratinės kultūros sferoje nesusiformuotų „Telšių 
karalystė“, neturėtų tyrinėtojo akyse pridengti kitą tų pačių 
M. Valančiaus pastangų aspektą - patenkinus minėtą prašymą, 
sąlygos leisti pastoracinę-didaktinę lietuvių literatūrą būtų pa- 
gerėjusios, tačiau tokiu atveju vyskupo cenzūrai turėtų pasi- 
duoti pasaulietinė kūrybinė inteligentija, ir taip ganėtinai pri- 
klausiusi nuo M. Valančiaus norų. 

Būdamas plataus diapazono politikas, M. Valančius išnau- 
dojo visas legalias, į caro vyriausybės regos lauką nepatekusias 
organizacinės veiklos galimybes. 1859 m., kai didžioji daugu- 
ma Žemaitijos valstiečių įsijungė į blaivybės sąjūdį, M. Valan- 
čius, generalgubernatoriaus V. Nazimovo paklaustas, kas davė 
leidimą organizuoti brolijas, atsakė, jog; religinės brolijos Ro- 
mos katalikų bažnyčioje visada buvo steigiamos vyskupams lei- 
dus, tokių brolijų visada buvo daug, ir Rusijos valdžia niekad 
jų nedraudusi****. Taigi elgdamiesi pagal taisyklę, jog viskas 
galima, kas neuždrausta, blaivybės judėjimo organizatoriai iš- 
naudojo Rusijos valstybės įstatymuose nenumatytas ir nekont- 


roliuojamas kultūrinės veiklos formas. Šis judėjimas, nors ir 

katalikų bažnyčios organizuotas, išreiškė objektyviai kilusį lie- 
tuvių liaudies nepasitenkinimą socialine priespauda. Masinis 
valstietijos įsijungimas į organizuotą sąjūdį pamažu žadino tau- 
tinio atskirumo pajutimą, brandino tą nacionalinės savimonės 
užuomazgą, be kurios neįmanomas būtų buvęs perėjimas iš luo- 
minės feodalinės pasaulėžiūros į nacionalinę buržuazinę. 

Varniuose susibūrusio lietuvių kultūros židinio veikla, ypač 
jos motyvai, buvo prieštaringi: konservatyviausi konfesiniai 
tikslai pynėsi su pažangiomis, objektyviai gimstančiomis tau- 
tinėmis aspiracijomis, kurios vedė prie sąmoningo nacionali- 
nės lietuvių kultūros plėtojimo. Nors žemaičių vyskupui švie- 
timas ir spauda buvo tik pastoracijos įrankis, tačiau pats liau- 
dies švietimas, valstietiškos kilmės inteligentijos ugdymas 
paspartino pasaulietinės, demokratinės minties plėtotę, kar- 
tu sukėlė dėsningą nepasitenkinimą tiek dvasininkijos kuria- 
mais kultūros produktais, tiek bažnytine pažangios minties 
kontrole. Tai sąlygojo nepriklausomų lietuvių pasaulietinės 
inteligentijos židinių atsiradimą. 

Varnių reikšmė lietuvių demokratinės kultūros istorijoje smu- 
ko 1863 m. sukilimo įkarštyje. Pasinaudodama suirute ir karo 
padėtimi krašte, caro valdžia pasistengė sugriauti šį sustiprėju- 
sį lietuvių kultūros židinį. Buvo ištremtas „Šiaulėniškio sene- 
lio“ autorius ir Varnių dvasinės seminarijos rektorius J. S. Do- 
Vydaitis, sukilėlių rėmimu apkaltintas ir ištremtas A. P. Kaša- 
rauskas. Ta pati lemtis ištiko ir V. Andriejauskį bei D. Bociarskį. 
Pagaliau vyskupystės centrą perkėlus į Kauną, kur caro admi- 
nistracijos priežiūra galėjo būti efektyvesnė, liko tik Varniuose 
planuotų ir iki galo nerealizuotų sumanymų prisiminimai. 

Vaclovas Biržiška 


Du Valančiai 


Jau antrą kartą Valančiaus jubiliejus švenčiamas, 
tačiau literatūra, tų jubiliejų iššaukta, yra negausi ir veik visai 
Valančiaus veikimo nenušviečia. Kiek didesnį triukšmą buvo 
sukėlęs 1901 m. Čikagoje išspausdintas politinis V. Dembskio 
pamfletas „Ar vyskupas Valančius nebuvo viliūgu lietuvystės“, 
kuriame šis, 1863 m. sukilimo dalyvis, vėliau emigrantas, pa- 
galios metęs kunigo rūbus ir virtęs karštu laisvamaniu, savo 
atsiminimų ir Valančiaus užrašų atsirėmęs, mėgino nuvainikuoti 
Valančių, politiką ir lietuvį, įnešti kartų žodį į bendrą panegiri- 
kų chorą, kuris per jubilėjų lietuvių spaudoje buvo girdimas. Ir 
jo kiti kaltinimai buvo nebe pamato. Antrasis, dabartinis, jūbilė- 
jus Valančiui nušviesti dar mažiau davė. Pora smulkių atsimini- 
mų, keletas straipsnių, veik išimtinai kun. Aleknos „Žemaičių 
Vyskupu Motiejumi Valančiumi“ atsirėmusių, galop pora paskai- 
tų, kur tik retkarčiais atsiliepdavo viena kita savarankė mintis, 
savarankus bandymas netrafaretiniai į Valančių pažvelgti - tai ir 
visa šių metų Valančiaus jubilėjaus išdava. Ir viskas vėl apsiausta 
fimiamo dūmais, kad tik Valančių iškeltų dabartinės kartos at- 
mintyje ir pridengtų uždanga tuos jo veikimo minusus, kurie 
negalėjo būti nepastebėti visų, kas su Valančiaus asmeniu susi- 
dūrė. O tokių minusų ir prieštaravimų buvo ne maža — Valančius 

smarkiai baudžia pasileidusius kunigus, bet pats savo gyveni- 
mu nei jiems nei šiaip žmonėms pavyzdžiu nebuvo. Valančius 
sukuria pirmąją lietuvių liaudžiai literatūrą ir gamina pirmus 
kontrafakcinius leidinius, bet jis pats dalinai davė pradžią ir 
rusų raidėms lietuvių raštijoj. Valančius griežtas ir smarkus ko- 
votojas su rusų vyriausybe ir jos atstovais Lietuvoje, bet kartu 
jis buvo ir nuolankus ir ištikimas caro valdžios tarnas. Valan- 
čius savo raštuose ragina lietuvių liaudį aktyviai priešintis vi- 
siems Muravjovo papėdininkų įsakymams, bet tuo laiku, kuo- 
met toji liaudis buvo 1863 m. sukilusi prieš valdžią, jisai kitus 
sukilimo dalyvius smerkia ir pačiam sukilimo karštyj iš neap- 
saugotų Varnių bėga į Šiaulius po sparnu tų vietų rusų karo 
viršininkų. Ir daug kitų prieštaravimų. Rašytojai, Valančių ap- 
rašydami, tų prieštaravimų neaiškina, į neigiamas puses akis 
užmerkia ar, kaip darė Dembskis, tik tas neigiamybes temato. 
Užsiimti vien tik apoteoze, tuščias darbas — ji prieštaravimų 
nenuslėps, bet jų neaiškinimas tiktai didesnių abejonių iššauks. 

Tačiau, kad ir neperdaugiausiai iki šiol turim medžiagos apie 
Valančiaus kaltes, visgi galima numatyti aiškų kelią tiems prieš- 
taravimams nušviesti, galima lyg užbrėžti taką, kuriuo einant 
galima būtų Valančių suprasti. Šis kelias pirmiausia - geras 10- 
ras, noras jį ir jo laikotarpį suprasti, nestatant sau jokio iš anksto 
sudaryto plano, nežiūrint į Valančiaus biografiją vien tiktai kaipo 
į iliustraciją aprioriniai nustatytai Valančiaus charakteristikai. 
Valančių jau dabar galima būtų pilnai suprasti, jeigu jo biogra- 
fija būtų istoriniai nagrinėjama, jeigu būtų daroma pastangų 
surasti ar paskelbti medžiagą, jojo svarbesnius gyvenimo dar- 
bus nušviečiančią, jeigu į Valančių nebūtų žiūrima kaipo į vie- 
natinį žmogų, kuris nuo savo karjeros pradžios iki pabaigai 
vienu keliu ir vienodu nusistatymu ėjo. Nes iš tikrųjų turime 
ne vieną, bet du Valančiu, skirtingais veidais ir skirtingu veiki- 

mu. Valančius iki maždaug 1858 m. tai vienas Valančius. 1858- 
1864 m. laikotarpis - tai svyravimo laikai. 1864-1865 m. iki 
1875 m. tai antrojo Valančiaus laikotarpis, kuris iškėlė jį ne 
tiktai katalikų bažnyčiai, bet ir davė mums tą Valančių, kuris 
traukia į save platesnės visuomenės akis, kuris faktinai ir ver- 
čia tą Valančiaus jubilėjų švęsti ne tiktai katalikų bažnyčios ri- 
bose, bet ir daug platesnės Lietuvos šviesuomenės ribose, kuris 
meta lyg ir užmiršimo priedangą Valančiaus praeities darbams, 
daug kame jo reikšmę mažinantiems. 

Atrodo, kad pamatinis pirmojo Valančiaus gyvenimo veiks- 
nys, tai jo neribota ambicija, savybė, kuri tik ir iškelia kartais 
žmones virš minios. Tai jo ambicijai įrodyti nereikėtų gal ir jo 
biografijos nagrinėti - užtektų įsižiūrėti į jo 1854 m. portretą, 
jam nesenai tik vyskupu tapus, Vilčinskio albume įdėtą. Tai ne 
asketo kankintinio veidas, tai geležinis, sukauptas veidas žmo- 
gaus, kurs žino, ko nori, kurs mato tikslą, kurį siekia ir pasi- 
renka priemones tam tikslui pasiekti. 

Nelengvas kelias mužikų vaikui tais laikais virš minios iškil- 
ti. Sklandžiausias - tai per seminariją į kunigus ir toliau kunigo 
karjera bažnytinėje jerarchijoje. Patekti mokyklon ir seminari- 
jon galima tiktai neteisėtu keliu — dokumentus sufabrikavus, 
bajoru virtus. lr metrika falsifikuojama — Valančius - Volon- 
čevskiu virsta. Įgimtas gabumas ir darbštumas leidžia jam gan 
sklandžiai pirmąsias kliūtis apgalėti, peržengti Kalvarijos-Garž- 
dų mokyklos slenkstį, Varnių ir aukštesnės Vilniaus seminari- 
jos rūmus. Abejotina, ar tais laikais tose mokyklose jisai didelį 
pamaldumą parodė - ne taip jau labai maldingi laikai tuomet 
buvo.Tačiau mokslo, kuris jam leido toliau kilti, nesitenkinti 
vien paprastu parapijiniu darbu, neabejotinai įgijo. Vilnius jam 
pravėrė Kražių gimnazijos duris, nurodė jam kelią į Vilniaus, 
vėliau Peterburgo akademijos profesorius. Tas darbas jį suarti- 

na ir su žymesniais ir įtakingais dalinai bažnyčioje, dalinai vals- 
tybėje žmonėmis — Simanu Giedraičiu, gal Jonu Chrizostomu 
Gintila, su Holovinskiu. Pirmieji du buvo atsidavę rusams iki 
pirštų galų, bet užtat nepasiekė tų aukštumų, kokių pasiekti 
norėjo. Per daug jau buvo valdžiai ištikimi, per maža jiems rū- 
pėjo bažnyčios reikalai. Simanas Giedraitis per 1830-1831 m. 
vežioja, kazokų ietimis apsaugotas, Mikalojaus I atsišaukimus 
prieš sukilimą, vėliau skiriamas speciališku „politkomu“ prie 
pasenusio ir valdžios akyse susikompromitavusio vyskupo Juozo 
Arnulpo Giedraičio. Antrasis visą karjerą daro rankomis rusų 
valdininkų, kurių jis yra žemiausias tarnas. Valdžios akyse di- 
deli nuopelnai, tačiau Romai tai net didelis minusas - ir nei 
vienas, nei kitas vyskupu netampa - Gintilla nihil episcopus - 
štai papos rezoliucija. Ir Valančius savęs nekompromituoja per 
dideliu prie jų artimumu, nei jų kelio pamėgdžiojimu. Bet kol 
kas jų ir neatstumia - jie dar gali būti ir naudingi. Jisai orien- 
tuojasi į trečiąjį - Holovinskį, kuris matyti ir jo vėlesnios pra- 
garsėjusios diplomatijos įkvėpėju buvo. Holovinskis, kurį ir Mi- 
kalojus I gudriu jezavitu vadino, sugebėjo būti geras ir vieniems 
ir kitiems — ir Romai ir carui. Galų galais nei caras, su Holo- 
vinskiu nepasitaręs, nedaro nei žingsnio katalikų bažnyčios su- 
tvarkyme, nei Roma be jo nė vieno paskyrimo nedaro. Valan- 
čius gerai pasirinko, nes tik davęs save gerai pažinti Holovins- 
kiui, jis galėjo pasiekti jau aiškaus tikslo — vyskupystės. Tas 
artimumas apsaugojo jį nuo papeikimo jau tuomet, kuomet jis 
priešingai kanoninėms teisėms užėmė Varnių seminarijos rek- 
toriaus vietą vien tik rusų valdžios paskyrimu, bet su tylia, Ho- 
lovinskio išrūpinta, Romos aprobata. Tapęs rektorium, jis jau 
nebeturi rimtų konkurentų vyskupystei pasiekti. Bent Romos 
akyse. Nes rusų valdžia ypatingų nuopelnų jame nematė, nors 
jo absoliutinis ir matyti iš įsitikinimo einąs rusų valdžiai lojalu- 

mas, neleido jame ir ypatingų minusų matyti. Ir nebūtų vysku- 
pu buvęs, jei jo Holovinskis nebūtų prašmugliavęs. Jo paskyri- 
mas, sulig girdėtais pasakojimais, tokiu būdu buvo įvykęs. Kon- 
kordatą pasirašius, rusų vyriausybė pristato Romai paskirti tris 
vyskupus kandidatus. Tariasi su įtakinguoju Holovinskiu. Tas 
pataria be tų trijų oficialių kandidatų įrašyti dar tris atsarginius. 
Mat nepatogu būsią, geresniems santykiams su Roma atsinauji- 
nus, statyti jai lyg ir ultimatumą - skirkit tiktai tuos tris. Geriau- 
sia nurodyti dar be tų trijų svarbiausių kandidatų dar tris nežy- 
mius kunigus, kurie neabejotinai nebus paskirti, nes visai nieku 
ypatingu nėra pasižymėję ir Romai nėra žinomi, bet dekorum 
bus išlaikyta ir Roma galės pasirinkti. Valdžia sutinka ir nuste- 
busi gauna tris netikėtus vyskupus iš tų trijų atsarginių kandida- 
tų ir jų skaičiuje Valančių. Viskas atsitiko Holovinskio ir jo įta- 
koje esančio metropolito Dmochovskio pranešimu Romoje. Taip 
pasakoja. Ar taip yra buvę - nežinau. Bet Valančiaus paskyrimas 
vyskupu Peterburgui buvo netikėtas, tačiau reikėjo su tuo sutik- 
ti, nes tai buvo visgi ir valdžios kandidatas. 

Tokiu būdu Valančius jau vyskupas - jo pirmasis ir svarbiau- 
sias tikslas pasiektas. Toliau žengti bažnytinėje ierarchijoje jis 
negali, nes lietuvis visgi metropolitu netaptų. Taigi visas pajė- 
gas jis atiduoda vien tiktai savo vyskupystės valdymui, nuola- 
tos laviruodamas savo santykiuose su valdžia, kad savo užka- 
riautoje pozicijoje išsilaikytų, neliktų valdžiai neištikimu. Jo 
įgimtas lojalumas daug čia jam padeda. Santykiuose prie rusų 
vyriausybės jis nemato valdžios slėgimo, jo vyskupystėje esanti 
„tiš da glad, da Božja blagodat“, vienintelė nelaimė esanti kont- 
rabanda, politinio sujudimo nėra ko ir bijoti, vyskupystė, savo 
bažnytiniems reikalams atsidavusio vyskupo valdoma, esanti ra- . 
miausia ir taikingiausia. Ir rusai savo „kandidatu“ džiaugiasi - 
„kad visi toki vyskupai būtų“. 

Nes šis, vien tik vyskupijos tvarkymui atsidavęs vyskupas, 
bažnytinę literatūrą gaminąs (be „Žemaičių vyskupystės“ dar 
1848 m. išspausdintos, Valančius iki 1864 m. neišspausdino 
nei vienos bent kokio svietiško turinio knygutės), pametęs rods 
ir svajones apie žemaičių Atėnus Varniuose, niekam kelio ne- 
pastoja, niekam nekliudo. Ir jei ne vėlesnieji įvykiai, būtų jis 
gal Žemaičių vyskupijos istorijoj tik nežymią pėdsaką palikęs, 
lietuvių literatūroj - nedidesnę, kaip Juzumai, Pronievskis ir 
kiti tikybiniai lietuvių rašytojai. Bet čia kiti laikai užėjo ir gimė 
kitas Valančius. Gimė senatvėje, kuomet jau nieko sau asme- 
niai gyvenime laukti negalėjo, o išsiubavusios politiniai-eko- 
nominių perversmų bangos nedavė jam tyliai ir ramiai gyveni- 
mą Varniuose baigti, bet nunešė jį į plačią politiniai bažnytinės 
ir visuomeninės kovos jūrą. Be jo noro, neretai pačiam jam 
priešinantis, ar senatvėje net savo (užrašuose) žingsnius smer- 
kiant, nunešė taip toli, kad ir mirtis negalėjo jį užuomaršon 
mesti. Tam antram laikotarpyje jis pasiekė bent to, kad iš Lie- 
tuvos XIX amžiaus istorijos Valančiaus jau nebeišbrauksi. 

Ne iš karto jis pasiduoda toms naujoms bangoms, dalinai jo 
paties blaivybės darbo iššauktoms. Nieko priešvaldiško blaivy- 
bėje jis nemato ir nenori turėti. Jis net išsirūpina Aleksandro II 
pritarimą, jis stebisi iškeltu prieštaravimu, bet mesti darbo jau 
nebegali. Blaivybė iššaukia jam netikėtą pasipriešinimą tiek iš 
vietos valdininkų pusės, tiek iš dvarininkų, kuriems jis iki šiol 
pataikavo, norėjo juos priversti užmiršti, kad ne iš jų tarpo 
kilęs. Bet kovą turi jis priimti ir jon stoja. Prasideda naujas 
politinis sujudimas prieš 1863 metus - ir jis gerokai jau blaivy- 
bės kovos opozicijon įvarytas, aktyviai šiam judėjimui pritaria 
tr jį net remia, galbūt norėdamas ir su dvarininkais vėl kiek 
susiartinti, bet užtat iššaukia didesnį vyriausybės nepasitikėji- 
mą. Trenkia sukilimo perkūnai, ir Valančius vėl dar nusigrįžta, 

svyruoja, eina tai su valdžia, tai prieš ją. Sukilimas baigiasi, 
baigiasi ir bajorų viešpatavimo Lietuvoje gadynė. Valančius dar 
bando grįžti prie rusų orientacijos, iš bajorų jau nieko nebe- 
laukdamas. Palaiko pradžioje rusų raidžių lietuvių literatūron 
įvedimą, kas jį galėjo vėl su valdžia suartinti ir lietuvius labiau 
nepriklausomais nuo lenkų padaryti. Tačiau apsivilia tuojau, 
nes valdžia kur kas toliau siekia — surusinti, supravoslavinti 
kraštą ir tai net lietuviui katalikų vyskupui padedant. Ir tuo- 
met visi svyravimai atpuola. Virš 60 metų turintis, Valančius 
stato kryžių visam senesniam, taikingam, oportunistiniam dar- 
bui ir stoja kad ir slapton, bet griežton kovon. Jis dar diploma- 
tijos nemeta, bet tai diplomatijai nė valandą netiki, ji jam gal 
padeda dar tik vieną kitą žmogų išgelbėti. 

Stojęs ginti katalikybės teisių, jis jau nebegali išsilaikyti vien 
bažnytinių reikalų ribose - jis noroms nenoroms yra įtraukia- 
mas ir politikon ir literatūron ir kultūrinėn kovon. Pradžioje 
jis tik ginasi, vėliau ir pats puola ir formuluoja pirmąją lietuvių 
politinę programą, turinčią jau bendrąjį pobūdį, nors žymią 
jos dalį sudaro visgi bažnytinių reikalų gynimas. Ir tuo tai laiku 
pasirodo visi jo svietiški literatūros darbai, kurie jam nuskyrė 
savarankią lietuvių literatūroje vietą ir priartina prie žmonių - 
Vaikų knygelė, Paaugusių žmonių knygelė, Patarlės žemaičių, 
Palangos Juzė, Pasakojimai Antano Tretininko ir politiniai ti- 
kybinės brošiūros — Prajautimas, Iš teisybės ved tiktai kelias 
teisybės, Vargai bažnyčios katalikų, Parspiejimas, Šnekesis ka- 
taliko su nekataliku. Per paskutinius 10 savo gyvenimo metų 
jisai parašė du kart daugiau knygų, negu per visą praėjusį gy- 
venimą. Tuomet jis perkelia spaudą į Prūsus, ragina žmones 
aktyviai priešintis rusų valdžios visiems pasikėsinimams, ypa- 
tingai prieš bažnyčią, skelbia boikotą rusų mokyklai ir ragina 
vieton jos steigti slaptąsias mokyklas, galop visai pamiršta savo 

lojalumą ne tik valdžiai, bet ir valstybei ir ieško kelių naujai 
lietuvių politinei orientacijai sudaryti. 

Čia jau nebe senas Valančius, bet visai naujas, maža kuo 
senąjį beprimenantis. Su jo politika ir visuomeniniu nusista- 
tymu galima nesutikti, bet reikia pripažinti, kad šiuo laiku ji 
buvo jau visai aiški, griežta, gal tiems laikams labiausiai pri- 
tinkanti, nes viena ji galėjo platesnę liaudį patraukti ir ją opo- 
zicijoje auklėti bent tol, kol neateis naujai išaugusi šviesuo- 
menė - vadovai, su naujais idealais ir nauja politika, kol negi- 
mė Aušrininkai. 

Šito antrojo Valančiaus jubiliejų švenčiame, nes tarp kitko 
jis tat ir verčia dvidešimčia metų nukelti atgal lietuvių tauti- 
niai-politinio atbudimo pradžią - iš 1883 metų į 1863 metus. 

Stasys Yla 


Motiejus Valančius. 
Liaudies švietėjas ir blaivintojas 


Valančiaus veikla nesiribojo tik švietimu ir blaivi- 
nimu. Jo įtaka, pasak Vc. Biržiškos, „prasiskverbė į visas Lietuvos 
viešojo gyvenimo sritis... ir visose jis savarankiškai pasireiškė ir 
tuo būdu visai Lietuvos XIX amžiaus istorijai uždėjo savo valan- 
činį antspaudą. Tuo laiku neturėjome kito asmens, kurį būtume 
galėję greta jo pastatyti“ (M. V biografijos bruožai, 1951, 5). 

A. Alekna, Valančiaus biografijos autorius, taip jį apibūdina. 
Buvęs vidurinio ūgio, pailgo veido, tvirtos kūno sudėties. Turė- 
jęs gerą atmintį, tvirtą valią ir išugdytą pareigingumą. Buvęs at- 
sparus svetimoms įtakoms, lankstus neprincipiniuose dalykuo- 
se, tačiau gynęs atkakliai esminius reikalus ir juos sprendęs ne- 
delsdamas. Buvęs praktiškas, tačiau mėgęs dailę ir turėjęs gerą 
paveikslų rinkinį. Ypač pasižymėjęs darbštumu, branginęs laiką, 
turėjęs savo darbo sistemą ir jos griežtai laikęsis. 

Savo elgsenoj ir kalboj Valančius buvo labai paprastas, de- 
mokratiškas, patrauklus. Susirašinėjo gana plačiai su kunigais, 
ponais ir valdžios atstovais. Vedė keletą dienoraščių — pusiau 
kronikų, sudarinėjo vyskupijos darbų statistikas, rinko istorinę 
medžiagą, užrašinėjo liaudies patarles ir papročius. O knygų ir 
knygelių prirašė tikrai daug. Valančiaus kūryba prašoko anksty- 
vesnę lietuvių literatūrą ir davė pradžią grožinei lietuvių prozai. 

Kelias ligi vyskupystės 


Valančiai buvo Nastrėnų kaimo, Salantų para- 
pijos žemaičiai, laisvi, turtingi ir šviesūs ūkininkai. Vienas bro- 
lis Motiejus išėjo į kunigus, o antras Mykolas vedė Oną Ston- 
kaitę iš Kartenos parapijos. Vyskupas buvo jų tretysis vaikas, 
gimęs 1801 vasario 16, pakrikštytas dėdės kunigo vardu. Buvo 
dar dvi dukros ir du sūnūs, kurių vienas - Mykolas išėjo į kuni- 
gus vienuolius, o antras Feliksas į medicinos daktarus. 

Būsimasis vyskupas protą turėjo šviesų, bet Žemaičių Kal- 
varijos mokykloj per daug neiškilo. Ją baigė 1821 metais, įsigi- 
jo 6 klasių diplomą ir gavo teisę stoti į universitetą. Pabuvęs 
metus namie, jau turėdamas 21 metus, įstojo į Varnių kunigų 
seminariją. Čia pasirodė tiek gabus, kad po dviejų kursų buvo 
pasiųstas į Vilniaus teologinę mokyklą, vadinamą vyriausiąją 
seminariją, vėliau rusų perkrikštytą dvasinę akademiją. Ją bai- 
gė 1828 teologijos kandidato laipsniu ir tais pačiais metais bu- 
vo įšventintas kunigu. Besimokydamas Vilniuje buvo įsirašęs į 
šią vyskupiją, dėl to gavo paskyrimą gudiškoje srityje - Mozi- 
riuje vidurinės mokyklos kapelionu. Už trijų metų prasidėjo 
sukilimas prieš rusus, į kurį Valančius nebuvo įveltas. Po suki- 
limo, kai viskas aprimo, jis pasiprašė vysk. J. A. Giedraitį, kad 
padėtų jam persikelti į žemaičius ir gavo kapeliono vietą Kra- 
žių mokykloje. Čia buvo turtinga biblioteka dar iš jėzuitų lai- 
kų, ir jam teko ją tvarkyti. Radęs istorinės medžiagos, pradėjo 
ruošti dviejų tomų veikalą - Žemaičių vyskupystę, o pasinau- 
dojęs teologine literatūra pasiruošė teologijos magistrui ir jį 
gavo 1836 m. Vilniuje. Savo mokslumu ir darbštumu užkrėtė 
savo mokinius, iš kurių lietuviškame gyvenime ir rašte vėliau 
pasižymėjo Andrius Ugenskis, Jeronimas Račkauskis, J. S. Do- 
Vydaitis ir kiti. 

-Po šešeto metų, praleistų Kražiuose, jis buvo pakviestas 
(1842) į Vilniaus dvasinę akademiją, adjunkto teisėmis, dėstyti 
pastoralinės teologijos. Po metų apgynė disertaciją ir gavo teo- 
logijos daktaro laipsnį. Rusai tais metais akademiją perkėlė iš 
Vilniaus į Petrapilį, ir Valančius atsidūrė Rusijos sostinėje. Pet- 
rapilio dvasinės akademijos rektorium buvo paskirtas Ignas Ho- 
lovinskis, istorinės Lietuvos sričių kunigas, baigęs Vilniuje teo- 
logiją porą metų vėliau už Valančių, paskui profesoriavęs Kije- 
vo universitete. Holovinskis buvo ne tik žymus pedagogas, rašto 
žmogus, bet pasirodė ir sumanus diplomatas, įsigijęs didelį ca- 
ro pasitikėjimą ir likęs absoliučiai ištikimu popiežiui. Su Va- 
lančium jis buvo pažįstamas iš studijų laikų Vilniuje, o dabar 
akademijoje jiedu labai suartėjo. Valančius mokėsi iš Holovins- 
kio nuslėpti nepalankias nuotaikas rusams, ypač dėl jų bažny- 
tinės politikos, už tai jų administracijai atrodė priimtinas ir 
patikimas. Kai rusai paskelbė seminarijų reformos planą ir rei- 
kalavo atleisti Varnių seminarijos vadovybę bei pakeisti visus 
profesorius, naujuoju Varnių rektoriumi, Holovinskiui pasiū- 
lius, buvo patvirtintas Valančius. Šias pareigas jis perėmė 1845 
metais. Keisdamas profesorius ir pravesdamas programų re- 
formą elgėsi taip diplomatiškai, kad seminarijos moralė ir moks- 
las nenukentėjo ir rusai buvo patenkinti jo „uolumu“. 

Rusų pastangos pravesti į Žemaičių vyskupus sau palankų kan- 
didatą ilgokai užtruko. Vatikanas atmetė pirmąjį jų kandidatą, 
caro nominatą kan. J. K. Gintilą. Antrasis kandidatas kan. Juo- 
zas Rupeika, Šiluvos infulatas, taip pat užkliuvo. Tuo tarpu rusai 
1848 m. pasirašė naują konkordatą su Vatikanu ir ta proga Že- 
maičių vyskupijai priskyrė iš Vilniaus vyskupijos 7 dekanatus su 
94 parapijom — beveik visą Aukštaitiją su Latgala ir Kuršu. Ho- 
lovinskiui patariant, rusai pagaliau atsisakė Rupeikos ir prašė 
surasti naują kandidatą į Žemaičių vyskupus. Holovinskis pa- * 

siūlė Valančių, ir jį caras nominavo, o Vatikanas tuoj patvirtino. 
Jis buvo konsekruotas ir paskirtas ordinaru 1850 metais. 

Valančiaus atsakomybei teko tokia didelė teritorija, kokios 
nebuvo turėjęs joks Žemaičių vyskupas nuo pat šios vyskupi- 
jos įsteigimo. Joks vyskupas ir pati vyskupija nebuvo matę ir 
tokios priespaudos bei svetimos kontrolės, kokią rusai išvystė 
jam pradėjus, o ypač įpusėjus vyskupauti. 

Valančius buvo realistas — matė, ko labiausiai reikia tautai. 
Jis buvo pirmas vyskupas, kilęs iš liaudies. Liaudis, tautos ir 
bažnyčios kamienas, jam labiausiai rūpėjo, dėl to, neapleisda- 
mas kitų svarbių dalykų, jis sutelkė savo dėmesį į liaudies švie- 
timą tr jos blaivinimą. 


Liaudies švietėjas 


Iš buvusio Lietuvos švietimo su gausiom para- 
pinėm ir dideliu skaičiumi vidurinių po 1831 metų sukilimo 
beveik nieko neliko. Rusai viską uždarė, neaplenkdami ir Vil- 
niaus universiteto. Vietoj parapinių jie steigė valsčiaus mokyk- 
las ir vietoj buvusių vidurinių savas gimnazijas. Vysk. Simui 
Giedraičiui prašant, rusai vėl leido nuo 1841 metų atkurti pa- 
rapines mokyklas ir tuo leidimu pasinaudojo pats Giedraitis, o 
po jo vyskupiją perėmęs valdyti kan. J. K. Gintila. Bet toli gra- 
žu nepakankamai, bent taip atrodė Valančiui. Tapęs vyskupu, 
Valančius skubiai ėmėsi akcijos išplėsti pradinių mokyklų tink- 
lą taip, kad jos veiktų kiekvienoj parapijoj, filijoj, o jei galima 
ir kaimuose. Dėl to įsakė dekanams, kad surinktų parašus iš 
visų klebonų ir filijistų, jog šie steigs, kur dar nėra, tokias mo- 
kyklas ir jam pranešinės kas pusmetis apie tų mokyklų darbą. 
Jis kreipėsi ir į apskričių bajorų maršalkas, kad šie paragintų 
dvarininkus remti parapinių mokyklų statybą ir patys savo dva- 

ruose kurtų mokyklas. Kunigai atsiliepė gana palankiai, juoba, 
kad vyskupo reikėjo klausyti. Nelauktas buvo dvarininkų at- 
liepimas. Gal jie jautė baudžiavos galą, o gal, ruošdamiesi nau- 
jam sukilimui, norėjo įsiteikti liaudžiai ir kunigams. Gana to, 
kad nemaža jų dalis jungėsi į šią akciją. 

Valančius jau 1853 metais gavo iš 11 dekanatų pusmetinius 
pranešimus, kurie lietė ne tik parapines bei dvarų mokyklas, 
bet ir rusų naujai steigiamas valsčių mokyklas. Pastarųjų buvo 
18 su 815 mokinių, o parapinių 136 (įskaitant ir dvarų - 141) 
su 4147 mokiniais. Gavęs papildomų žinių iš kitų dekanatų, 
Valančius tais metais perdavė Kauno gubernatoriui tokias tiks- 
lias žinias: jo vyskupijoje veikiančios 197 parapinės mokyklos 
su 5910 mokinių. Po ketverių metų gubernatoriui buvo pra- 
nešta tas pats mokyklų skaičius (197) su 6000 mokinių. 

Iš pirmųjų statistikų matyti, kad Valančiaus akcija didesnio 
atgarsio susilaukė iš senosios Žemaičių vyskupijos dekanatų. 
Didžiausią mokyklų skaičių turėjo šie dekanatai: Veliuonos ir 
Joniškio (po 16), Alsėdžių (14), Rietavo (13), Skuodo (12), 
Batakių (9), o iš Aukštaičių dekanatų Utenos ir Zarasų (po 8). 
Mokinių skaičiumi kitus dekanatus pralenkė Zarasai (562), 
Skuodas (525), Alsėdžiai (474). 

Valančius šią akciją plėtė apie 10 metų. Per tą laiką moki- 
nių skaičius daugelyje parapinių mokyklų buvo padvigubė- 
jęs, tuo tarpu rusų valsčiaus mokyklos toli gražu neturėjo to- 
kio pasisekimo. Rusai pradėjo įtarinėti kunigus ir vyskupą 
siekiant paralyžiuoti rusų mokyklų įtaką. Šį įtarimą jiems di- 
dino faktas, kad kunigus remia dvarininkai. Dėl to, dešimt- 
mečiui praėjus, Kauno gubernatorius Kriegeris išsiuntinėjo 
apskričių viršininkams tokį raštą: 

„Nuo to laiko, kai vyriausybė ėmė steigti valsčiaus mokyk- 
las, dvarininkai ir kunigai, norėdami veikti prieš vyriausybės 


138 MOTIEJUS VALANČIUS Iš ARTI IR IŠ TOLO 


pastangas pakelti vietinius gyventojus su rusiškojo rašto pagal- 
ba, ėmė visur veikliai steigti sodžiaus mokyklas. Jose be mo- 
kyklų vyresnybės žinios ir sutikimo parinkti mokytojai moko 
visus be luomo ir tikybos skirtumo lenkiško rašto ir katalikiš- 
ko katekizmo iš elementorių, spausdintų tam tikslui Vilniu- 
je arba Varšuvoje. Generalgubernatorius įsakė 23.XII.1863, 
Nr. 915 tas mokyklas uždaryti“. 

Rusų žandarai pradėjo mokyklas vienur uždarinėti, kitur rei- 
kalauti parašų, kad nebus mokoma iš vadovėlių, spausdintų 
Vilniuje ar Varšuvoje. Tie vadovėliai, kaip Mokslas skaytimo 
raszto lietuwiszko, kasmet pakartojamas po keletą laidų, arba 
Istorija Szwenta Senojo Istatimo, pakartota penketą kartų, bu- 
vo nepriimtini rusams vien dėl to, kad jie buvo lotynų (jų žo- 
džiais - lenkų) rašto, o ne rusų.* 

Nors lietuviškos parapinės mokyklos 1863 metais buvo rusų 
suparalyžiuotos, tačiau ilgiau patvėrė kitas Valančiaus užmojis — 
išplėsti raštingumą tarp kaimiečių, ypač jaunimo. Jis buvo raginęs 
kunigus, šalia parapinių mokyklų, mokyti subrendusius kaimie- 
čius skaitymo ir rašto ir apie rezultatus jam pranešinėti. Praneši- 
mai yra išlikę iš trijų dekanijų. Rietavo dekanijoje 1853 raštingų 
žmonių buvę 11.296, 0 1863 - 24.330. Zarasų dekanas pranešė, 
kad 1853 skaityti mokėsi 369, o 1854 - 927. Joniškio dekanas 
rašė apie savo parapiją, kad joje 1852 metais mokančių skaityti 
buvo 2.003, o besimokančių kita tiek. „Žemaitija anais laikais 
buvo pralenkusi ne tik kitas Lietuvos, Lenkijos juo labiau beraštės 
Rusijos sritis, bet galėjo drąsiai lygintis ir su daugeliu Vakarų Eu- 
ropos kraštų“ (Vc. Biržiška, M. V biografijos bruožai, 50). 

Uždarinėjant parapines mokyklas ir steigiant rusiškąsias vals- 
čiuose, iškilo pavojus, kad vaikai bus ne tik rusinami, bet ir 
stačiatikinami. Tokių žinių Valančius gavo tuoj po Kriegerio 
tašto iš Dusetų klebono. Čia valsčiaus mokyklos mokytoju bu- 

* Vysk. Valančiaus 
laikais išleistų 
elementorių būta 
nemaža. Vysk. 

A. Baranausko 
rinkiniuose rasta 
šešetas, 0 septintas 
atskirai: 1. 
Abieciela lietuviu- 
kalnienu ir 
žiamajtiu kalbos, 
Petropilie 1842, 
2. Mokslas 
lietuwiszko 
skajtimo ir 
katekizmas, 
Wilniuy 1852, 3. 
Elementorius, 
Wilniui 1858, 4. 
Lamentorius arba 
pradžia mokslo, 
Vilniuja 1860, 5. 
Elementarz 
polsko-litewski, 
Vilniuje 1862, 6. 
Mokslas skaytima 
raszta lietuwiszka, 
Wilniuy 1863, 7. 
Lamentorius 
liertuwiszkas, 
Suwalkuose 1859 
(R. J. Elementoriai 
XIX šimtmetyje / 
Vadovas 1914, 
Nr. 76). 


vo paskirtas stačiatikių dvasininkas, dėl to Valančius tuoj rea- 
gavo raštu vidaus reikalų ministrui. Nesulaukęs atsakymo, vys- 
kupas gavo naujų žinių, kad minėtas stačiatikių kunigas reika- 
lavęs paskelbti katalikų bažnyčioj jo atsišaukimą tėvams, kad 
po švenčių jie vežtų vaikus į jo mokyklą. Vyskupas 1862 sausio 
23 parašė naują raštą tam pačiam ministrui, reikalaudamas į 
Dusetas pasiųsti kataliką mokytoją ir pagrasino: „Kitaip Duse- 
tų parapiečiai, matydami tolerancijos užgavimą, griežtai atsi- 
sakys siųsti savo vaikus auklėti, ir Dusetų valsčiaus mokykla 
paliks visai tuščia“ (A. Alekna, Vysk. M. Valančius, 1922, 68). 


Krašto blaivintojas 


Antras didelio mosto planas, kurio Valančius ėmė- 
si, buvo krašto blaivinimas. Šį sąjūdį buvo pradėję Suvalkijos ku- 
nigai 1846 m. ir ligi 1856 metą jis buvo apėmęs beveik visas šios 
vyskupijos parapijas. Pastebėjęs sėkmę vienoj Lietuvos srity, Va- 
lančius paskelbė blaivybę savo vyskupijoj ir tai padarė oficialiu 
raštu 1858.XI.1. Jis pavedė dekanams rinkti parašus iš kunigų, 
kad jie prisideda prie blaivybės. Po to prašė parašų iš kapitulos 
narių, seminarijos profesorių, katedros vikarų ir klierikų. Pasta- 
ruosius ragino „stoti į blaivybę, kad savo laiku pradėtų naują ku- 
nigų kartą, naują doros pakilimo epochą sau ir savo tautai“. 

Sekančiais (1859) metais kovo 1 vyskupas atskiru raštu krei- 
pėsi į dvarininkus: „Tikėjimo ir žmoniškumo vardu, dabarti- 
nės ir būsiančios kartos vardu išreiškiame jums padėką už ge- 
rus jūsų norus ir pastangas. Kviečiame jus padėti tame darbe 
dvasiškiams. Visiškai panaikinkite degtinės ir romo vartojimą 


valsčiuose ir jūsų namuose, panaikinkite stipriųjų gėrimų par- 


davinėjimą... Užkietėjusieji gėrovai išmirs, išaugs nauja karta, 
sveiki ir stiprūs žmonės atgims“ (Alekna, op. cit. 87). 

Valančius kreipėsi ir į rusų vidaus reikalų ministrą, prašyda- 
mas, ryšium su blaivinimo akcija, leisti spausdint periodinį lie- 
tuvišką laikraštį Pakelewingą. Savo rašte, rašytame 1859, vasa- 
rio 21, Nr. 496, jis rašo ministrui Lanskoj: „Jūsų Ekscelencijai 
yra jau žinoma, kad Kauno gubernijos valstiečiai visiškai atsisa- 
kė svaigiųjų gėrimų. Liaudžiai, išsilaisvinusiai iš žemiausio gei- 
dulio, yra reikalinga dorinė įtaka, kuri galėtų ją palaikyti einan- 
čią santūrumo keliu ir suteiktų jai... kilnesnį patenkinimą, gaivi- 
nantį protą ir širdį. Rusų tauta ir latviai turi savo laikraščius..., 
bet žemaičiai ir lietuviai... iki šiol neturi tokio organo, kuriuo 
galėtų naudotis atitinkamai savo padėčiai švietimo vaisiais... Laik- 
raštėlio vienintelė paskirtis, kaip iš prijungiamos programos ma- 
lonėsite matyti, būtų skleisti naudingas dorines ir liečiančias ūkiš- 
kąjį valstiečių būvį žinias“. To paties turinio raštu 1859 kovo 7 
Nr. 661 Valančius kreipėsi ir į generalgubernatorių Nazimovą, 
prašydamas paremti lietuviško laikraščio leidimą. Šalia religi- 
nių, dorinių ir ūkinių dalykų, šiame laikraštyje Valančius ketino 
dėti apsčiai medžiagos iš vietinės istorijos bei geografijos, dainų, 
pasakų, patarlių, mįslių (Plačiau žr. J. Stakauskas, Valančiaus lai- 
kų lietuviškasis darbas, Tiesos Kelias 1938, N 7-8). 

Valančiaus žygiai dėl laikraščio greit pasiekė Simą Daukantą 
ir švietimo ministerijoje dirbus; N. Praniauską. Jie džiaugėsi 
tuo ir davė patarimų, kaip toliau veikti. Deja, Valančiaus raštai 
įstaigose atgarsio nerado - buvo užkišti stalčiuose. Caras Alek- 
sandras II, prakeliaudamas Lietuvą, Valančių buvo pasveikinęs 
už blaivybės įvedimą, bet jo ministrai ir gubernatoriai šioje blai- 
vinimo veikloje įžiūrėjo kitus Valančiaus tikslus. Labiausiai paju- 
to pavojų rusų iždas, kurio žinioje vien Vilniaus gubernijoje 1844 
metais buvo 1,332 smuklės. Šį skaičių per 12 metų jie buvo ge- 
rokai padidinę. Dabar staiga visa apyvarta ėmė kristi, ypač Kau- 
no gubernijoje, bet palietė ir Vilniaus bei Gardino sritis. 

Rusai bene labiausiai pabūgo pačios blaivinimo mobilizaci- 
jos, kuri buvo žaibiškai greita ir veiksminga. Blaivybė buvo įvesta 
visoj Žentaičių vyskupijoj per nepilnus metus (Alekna, 87). Toks 
dalykas rusams atrodė ne atsitiktinis, o gerai organizuotas ir 
suplanuotas iš anksto. Rusams paaiškėjo, jog blaivybės brolijos 
įstatai nustatyti pop. Pijaus IX, dėlto ėmė baimintis, ar Vatika- 
nas nesiekia kokių tolimesnių tikslų. Įstatai buvo atspausti lie- 
tuviškai ir pradėti platinti. Tada generalgubernatorius paprašė 
Valančių paaiškinti, kuo remiantis jis leido įstatus atspausti ir 
draugiją steigti. Cenzūra savu keliu reikalavo atspaustus įstatų 
egzempliorius jai pristatyti. Apie įstatų atspausdinimą paprašė 
žinių iš vyskupo ir vidaus reikalų ministras. Pagrindinis rusų 
rūpestis buvo, kuo remiantis įstatai buvo išversti lietuvių kal- 
bon, kur buvo spausdintas originalas, iš kur vertėjai jį gavo. 
Valančius paaiškino, kad tai nėra draugija, o bažnytinė brolija. 

Netrukus, po visų klausinėjimų, karinis rusų gubernatorius 
su Petrapilio žinia sustabdė įstatų platinimą. Apie tai Valančiui 
pranešė iš Petrapilio jo giminaitis kun. Al. Beresnevičius su šia 
pastaba: „Reikia spėti, jog žydų, smuklių laikytojų, pastangos 
laimėjo pas kariškąjį gubernatorių... Tos brolijos gynimas - tai 
tautos gyvybės gynimas“. 

Policijai buvo įsakyta neleisti daugiau brolijų steigti, o kur 
įsteigtos, uždaryti ir brolijų sąrašus pristatyti gubernatoriui. 

Valančius nenusileido. Rašė generalgubernatoriui, kad įsa- 
kytų policijai netrukdyti blaivybės platinimo ir prižiūrėtų, kad 
dvarininkai neverstų valstiečių vartoti svaigiųjų gėrimų - palik- 
tų jiems laisvę. Kai paaiškėjo, jog rusai daugiau palaiko žydų - 
smuklininkų interesą, Valančius pradėjo veikti per dvarinin- 
kus ir apskričių bajorų maršalkas. Šie vienas po kito atsiliepė, 
pritardami naikinti bravorus ir uždarinėti smukles kaimuose. 
Pradėjus tai vykdyti, vėl įsikišo rusų akcizo įstaigos ir pati fi- 

nansų ministerija, įspėdama, jog uždarinėjimas bravorų ir smuk- 
lių esąs ėjimas prieš vyriausybės tikslus. Iš tikro, po vienerių 
metų nuo blaivybės paskelbimo rusų iždo pajamos iš akcizo už 
parduodamą degtinę Kauno gubernijoj nukrito 67 proc., o Vil- 
niaus 38 proc. Surinktomis pačių rusų žiniomis iš apskričių, 
blaivybę esą priėmę nuo 59 proc. ligi 97 proc. katalikų. Iš vys- 
kupų gautomis gubernatūros žiniomis 1860 metais Kauno gu- 
bernijoj blaivininkų buvę 83 proc., Vilniaus 51,9 proc. ir Gar- 
dino 59 proc. (Alekna, 109-13). 

Nežiūrint visų pastangų suparalyžiuoti blaivinimo akciją, ji 
plito ir toliau, ir jos vaisiai darėsi palaimingi. Tai prisimena 
Valančius savo testamente. Iš jo asmeninių užrašų matyt, kad 
laimėjimų pasiekta didele kova ir kietu pasiryžimu. „Velnias 
sukėlė prieš mane žydus ir visokius viršininkus... Žydai ir man 
davinėjo didžius pinigus, kad tik įsakyčiau kunigams nebešaukti 
ant girtuoklių. Atmečiau pinigus!“ (Pastabos pačiam sau, 177). 


Įkalintas, bet nepalaužtas vadas 


Švietimo ir blaivinimo akcija rodo, kad Valan- 
čius buvo sumanus ir drąsus vadas, gerai apsiskaičiavęs ko sie- 
kia ir kodėl. Jis nebuvo vadas be armijos ir antrinių vadovų. Jų 
turėjo, jais rėmėsi ir jų neatleido nuo atsakomybės. 

Didžioji tragika ištiko 1863-1864 metais, kai po sukilimo ir 
jo malšinimo nemaža tų talkininkų buvo palaužta ir išskaidyta. 
Jis pats buvo tardomas ir pakaltintas dalyvavęs sukilime. Mu- 
ravjovas buvo pasiruošęs jį pašalinti iš pareigų, ištremti į Rusijos 
gilumą ir jo vieton pastatyti Minsko vyskupą Vaitkevičių. Tačiau 
nedrįso dėl jo didelio, išaugusio autoriteto. Tik jį perkėlė iš Var- 
nių į Kauną. Perkėlė dėl to, kad „Telšių vyskupo buvimas Var- 
niuose tam tikru požiūriu darėsi artimai panašus amžinam mies- 

tui, o vyskupo Valančiaus laikomas neklaidingumas, panašiai 
kaip Švento Tėvo, apgaubė jį šiame mažyčiame katalikų pa- 
saulyje bendra aklo pasitikėjimo aureole“ (iš Kauno guberna- 
toriaus raštų Vilniaus generalgubernatoriui 1867 spalio 14). 
Perkeltas į Kauną, Valančius buvo uždarytas lyg kalėjime, 
sekamas ir draudžiamas bet kur išvykti. Tačiau ir uždarytas jis 
nenuleido rankų — veikė ligi mirties: rašė raštus ministrams, 
generalgubernatoriui ir Kauno gubernatoriui. Reikalavo atšauk- 
ti numerus clausus kandidatams į kunigų seminarijas, leisti šven- 
tinti į kunigus ir skirti juos į vietas be specialių rusų valdžios 
leidimų, nekliudyti kunigams vykti į kitas parapijas klausyti 
išpažinčių, palikti baustinus kunigus tvarkyti pačiam vyskupui, 
atšaukti draudimus daryti procesijas ir laidoti mirusius proce- 
siniu būdu, nekliudyti statyt naujas bažnyčias ir senąsias re- 
montuoti, atšaukti draudimą statyti kryžius laukuose bei sody- 
bose. Iš visų tų prašymų bei reikalavimų, sprendžiant iš Kauno 
gubernatoriaus Obolenskio raporto Vilniaus generalguberna- 
toriui Potapovui, rašyto 1868 rugpjūčio 13, nebuvo patenkin- 
tas nė vienas. Valančius buvo prašęs leisti priimt į seminariją 
49 auklėtinius, o buvo leista priimti tik 15, o šventinti tik 12. 
Valančius ir toliau organizavo lietuvišką švietimą slaptu da- 
raktorių būdu, pats rašė lietuviškas knygeles ir kitus ragino rašy- 
ti, organizavo jų spausdinimą ir gabenimą iš Prūsų į Lietuvą. 
Rusai negalėjo šios jo veiklos nejausti. Grafo Baranovo, Vilniaus 
generalgubernatoriaus, slaptame skyriuje rasta iš 1868 metų by- 
la (Nr 10) rodo, ką jie tada galvojo apie Valančių. „Vyskupo 
Valančiaus veiklos charakteris nepasikeitė, kai jo rezidencija jau 
buvo perkelta iš Varnių į Kauną. Būdamas Kaune jis gana suma- 
niai išvystė priešišką veiklą prieš rusų liaudies mokyklas. 1865 
metais Kaune, po sutvirtinimo sakramento priedanga, jis su- 
rinko kaimo gyventojų mases ne tik iš Kauno, bet ir iš buvusių 

Augustavo, Kuršių, Vilniaus ir net Gardino gubernijų ir suor- 
ganizavo masinę liaudies demonstraciją, siekdamas paveikti ad- 
ministraciją, kad pastaroji leistų jam lankyti vyskupiją“. 

Pagaliau rusams rodėsi, kad Valančių jie įveikė, kaip tvirtina 
Kauno gubernatorius Bazilevskis 1874 metų pranešime carui: 
„Vyskupas Valančius, dabar, regis, gali būti laikomas nekenks- 
mingu“. Tuo metu Valančius jau buvo ligonis ir po metų 
(1875.V.17) mirė, išvyskupavęs 25 metus. Bet liko „kenksmin- 
gi“ vaisiai ir pranašiškas pažadas, įrašytas testamente tikintie- 
siems: „Sulauksite tos gadynės, kada praslinks persekiojimai ir 
vėl su džiaugsmu giedosite bažnyčiose savo lietuviškas ir že- 
maitiškas giesmes“. Šio testamento rusai neleido paskelbti baž- 
nyčiose, bet jis buvo paskelbtas Žemaičių ir Lietuvių Apžval- 
goj (1894, N 10). 

Apie Valančių, kaip vadą, liudija patys rusai. Minėtasis gra- 
fo Baranovo raštas, kurį 1867 gruodžio 11 skaitė pats caras, 
įrašęs rezoliuciją, sako: „Reikia pripažinti vyskupui Valančiui 
teisybę: jis savo veikla, energija ir atkaklumu nusipelnė žmo- 
nėse ypatingą pagarbą, kurią ne vien jis savo darbais užsitarna- 
vo. Prie to prisidėjo ir jam pavaldi dvasininkija, kiekviena pro- 
ga keldama jo autoritetą. Ilgalaikis vyskupo Valančiaus valdy- 
mas pasižymėjo charakterio tvirtumu ir puikia taktika. Jis ne 
tik padidino, bet ir pakeitė visą kunigų asmeninę sudėtį... Pa- 
renkant dvasininkus įvairiom pareigom, jis nušalindavo dvari- 
ninkiškąjį elementą ir papildydavo dvasininkijos sudėtį iš vals- 
tiečių tarpo, kad per giminystes ir simpatijas su liaudimi su- 
stiprintų kaimo dvasininkų įtaką valstiečiams... 

Vyskupas Valančius beveik iš pagrindų pertvarkė Telšių (Že- 
maičių, Y) vyskupiją... Jis atnaujino daugelį apleistų bažnyčių 
ir, priešingai įstatymui, be jokio leidimo pastatė daug naujų 
bažnyčių ir koplyčių. Šitie maldos/namų statiniai padarė skait- 

lingesnę dvasininkiją, o tuo pačiu buvo sustiprinta vyskupo val- 
džia ir jo įtaka liaudžiai... Visa Telšių vyskupijos organizacija 
tapo jo minčių vaisiumi ir jo valios produktu. Tokia įtakinga 
vyskupijos reikšmė nepaprastai greit suvaidino savo vaidmenį 
ir jo rezidencijoje... Paprastas Žemaitijos miestelis, dėl ilgalai- 
kio vyskupo Valančiaus valdymo, tapo antrąja Roma... Vysku- 
pas Valančius šia kryptimi vedė Telšių vyskupiją negailėdamas 
nei laiko, nei lėšų, nei jėgų ir net žmonių“. 

Kokia gi buvo rusų išvada apie Valančiaus laikų Lietuvą? 
„Ne viena mūsų vyriausybės globojama religija šiame krašte, 
rašė 1866 sausio 24 generalgubernatorius von Kaufmanas, ne- 
pasireiškė savo veikloje tokiu atkaklumu, kaip Romos katalikų 
religija“. O Kauno gubernatorius Obolenskis savo raporte Vil- 
niaus generalgubernatoriui Potapovui 1868 liepos 22 rašė: 
„Kauno gubernijoje gyventojų charakteris visai skirtingas. Jie 
yra dievobaimingi ir linkę į religinį fanatizmą... Visi gyventojai 
yra lietuviai ir nėra jokios vilties tikėtis, kad net tolimoje atei- 
tyje galima būtų laukti gyventojų suartėjimo su viešpataujan- 
čia Rusijoje nacija arba cerkve“. 

Tokio tikėjimo, kaip Žemaičių vyskupijoje, rusų valdininkai 
negalėjo rasti savo tautoje. Tai patvirtina Ignas Holovinskis. 
Tapęs visos rusų imperijos metropolitu, jis 1851 m. rašė po- 
piežiui Pijui IX: Tik „Žemaičiuose ir pietinėse Rusijos (Volgos 
vokiečių) kolonijose, be to, nedaugelyje kitų vietų galima rasti 
tikrą žmonių tikėjimą. Tuo tarpu kitose carijos srityse bet kokį 
religinį pajautimą žlugdo abuojumas, tikėjimo stoka, demago- 
gija“ (A. Boudou, S], Saint Siėge et La Russie, lenk. vert. I, 
Krakow 1928, 39). 

Antanas Miškinis 


Mužikų vyskupą prisiminus 


Kai pažiūri Valančiaus bronzinį biustą Kauno 
katedroje ar nors paprastą paveikslą, jau iš karto prašosi su- 
prasti, kokio kieto, kokio nesulaikomo įsitikinimo šio žmo- 
gaus, šio žemaičio būta. Nesistebi, kodėl apie šį vyrą ilgai po jo 
mirties žmonėse vaikščiojo legendos. „Važiuoja, - kalbėdavo 
žmonės kaimuose, - kartą per Žemaitiją vyskupas Valančiaus- 
kas šešetu bėgūnų arklių, o jo senutė motina pasitikusi kalba: 
„Kam tau, sūneli, tiek arklių bėgūnų, dar pasibaidę užmušti 
gali“. Išlipo vyskupas iš karietos, pabučiuoja motinai ranką ir 
sako: „Man, mama, ir vieno pakanka, bet čia važiuoja vysku- 
pas...“ Buvo ir be Valančiaus vyskupų. Neprastų vyskupų, iš 
didelių ponų, net iš kunigaikščių kilusių. O tačiau Lietuvos 
sodžiaus žmonės nekalbėjo apie juos su tokiu pasididžiavimu. 
Tikros širdies po pilka rudine mat neapgausi nei iškilmėmis, 
nei dirbtiniu paprastumu. Žinojo žmonės artojai, kad čia jų 
vyskupas: jis ne tik sodietiška kilme, bet kad jis jų ir savo dar- 
bais bei pavyzdžiais. 

Pabrendi mintimis per mūsų naujosios istorijos laukus... Pe- 
reitasis šimtmetis itin tamsus ir juodas. Bet juodas tik iki Va- 
lančiaus darbų. Pradedi džiaugtis, kad Lietuvos ponija per daug 
vertino bajorišką kilmę, per daug apakusi buvo savo didybėje. 

Gerai, kad ji prastą žmogų nelaikė tiktu žmogumi: baudžiau- 
ninkes primesdavo ponų šunyčius pažindyti, o baudžiaunin- 
kus paskui į tuos šunis išmainydavo... Geras medžioklinis šuo 
ponui buvo daugiau nei baudžiauninkas, t. y. žmogus, lietuvis 
artojas. Ponai jau pakankamai buvo primiršę, jog be jų, šių ar- 
tojų, be visos tautos, nebūtų kadaise, senovės Lietuvos laikais, 
jodinėję ant tymo balnelių su sidabro pentinėliais po svečiąsias 
šalis... Ir gerai, kad ponai bajorai, tėvų kalbą pamiršdami ir 
pamažu nutausdami, visą tautą paliko už dvaro margųjų vartų. 
Kitaip jie ir visus būtų paskui save nusivedę, kaip nusivedė ne 
vieną gabų ir talentingą svetimiems dievams pasitarnauti. Nu- 
sivedė ne vieną, kurį iš pradžių nors per užpakalines duris įsi- 
leido į savo tarpą. Gera braidyti mintimi po istorijos laukus, 
kad su daugeliu nenusivedė Valančiaus, didžiojo mūsų žmonių 
švietėjo, mužikų vyskupo. 


L 2 


Pereito šimtmečio dvasinis Lietuvos vaizdas ar nebus patsai 
tikriausias šitoksai: ponija sau, o artojai sau. Urėdo, to būtino- 
jo dvaro ir sodžiaus tarpininko, lazda ir išdaigos dvasiškai, ži- 
noma, sujungti visų negalėjo. Ponija puošėsi sau dvarus, baž- 
nyčias ir sarkofagus tolimų šalių dailininkų darbais, o artojai 
gyveno savo dvasinį gyvenimą. Sunkiai dirbdami, valgė peluti- 
nę duoną, drožinėjo atliekamu laiku gėles ant priesvirnių ir 
žiogrelius. Sekė gražias pasakas, dainavo graudžiausias ir gra- 
žiausias dainas, gražiai siuvinėjo pilkų sermėgų atlapus. Jokie 
karalių pasikeitimai šių žmonių nejaudino. Atėjusi 18-ojo am- 
žiaus pačioje pabaigoje svetima rusų valdžia turbūt mažiausiai 
jiems rūpėjo. Lietuvos žmonių dvasiniame atvaizde, tautosa- 
koje, mažiausiai apie tai kalbama. Net Antanas Strazdelis, ti- 
piškas lietuviško sodžiaus dainius, pergyvenęs didelius valsty- 

binius sukrėtimus, apie savas ir svetimas valdžias nieko daino- 
se neprasitaria - rūgoja ponus, kad savo tėvų senelių kalbos 
išsižada, ramina prastus žmones. Dainuoja vėliau vienas didžiau- 
sių tautos dainių Antanas Baranauskas, Varnių seminarijos klie- 
rikėlis su klastotu keturių klasių pažymėjimu, apie Lietuvos 
vargus ir nelaimes. Dainuoja taip, kad limpa į žmonių artojų 
lūpas ir širdis. Abu šie dainiai, kaip ir tūkstančiai nežinomų 
dainininkų ir dainininkių, lyg paukščiai padainuoja likusios už 
dvaro vartų tautos vardu. 

Ta likusi tauta, prašalaičiams iš keturių šonų spaudžiant, vis 
dėlto pamažu nyksta ir tirpsta. Aplinkinėse tautose pradeda 
atgimti naujesnis gyvenimas, o lietuvių artojų tauta tirpsta be 
šviesos. Apie pusę pereito šimtmečio trina sau džiaugsmingai 
svetimieji rankas, kad ši tauta nyksta, ir neabejoja visišku išny- 
kimu. Paskubom užrašinėja gražiosios kalbos žodžius ir dainas 
studijų reikalams... Aprašinėja mus storose mokslo knygose kaip 
kokius egzotiškus padarus, turėjusius labai garbingą praeitį. Ant 
tos praeities svetimieji, gali sakyti, net savojo patriotizmo mo- 
kosi. Kažin kas būtų atsitikę, jei nebūtų atsiradę tokių asmeny- 
bių, kaip šiandien minimas Motiejus Kazimieras Valančius, plie- 
ninės valios žmogus, iš pačių tautos gilumų išėjęs visos Lietu- 
vos švietėjas. 


*+ 


Bajorai tada žvangino aprūdijusiais kardais po pralaimėto 
vieno sukilimo, ruošdamiesi kitam ir tikėdamiesi kokių pašali- 
nių pagalbų, nelyginant šios dienos vienos tautos žmonės: gir- 
di, ta ir ta valstybė ateis nugalėtoja ir juos dar galingesnius 
padarys. Tokia didžiūnų galvosena ir anais laikais pridarydavo 
žmonėms daug nelaimių ir nenupelnytų skriaudų. 

Žemaičių vyskupijos soste atsisėda tikras dvasios galiūnas. 

Tamsybė, girtuokliavimas ir visoks dvasinis pakrikimas siaučia 
Lietuvos žemėje. Reikia paskubom, nieko nelaukiant, gelbėtis. 
Rašto ir šviesos nešimas darosi pats būtiniausias reikalas, kaip 
ir duona kasdieninė. Bažnyčia tais laikais buvo vienintelė vieša 
vieta, kur artojas galėdavo įžengti per didžiąsias duris. Čia jis 
ateidavo varguos pasiguosti ir stiprybės pasisemti gimtąja kal- 
ba. Plačiam Valančiaus užsimojimui šviesai žmonėsna nešti ne- 
pakako vien bažnytinės sakyklos. Reikia rašto, kad žmogus ga- 
lėtų pats šviesos ieškotis ir ją rasti. Bematant visoje Lietuvoje 
paplito parapijų mokyklos, prasidėjo tartum visuotinis moky- 
masis. Šviesos per raštą grūdai buvo mesti į tinkamą dirvą ir 
tinkamu laiku. Dešimtmetis prie tokio įvykių kaitaliojimosi, 
koks buvo antrai pereito šimtmečio pusei prasidedant, prie to- 
kių persilaužimų galėjo suvaidinti neįvertinamą vaidmenį. 
Atėjusi, Valančiaus vyskupavimui įpusėjus, bjauri Muravjo- 
vo vardo rusų valdžios reakcija su savo vainiku — spaudos už- 
draudimu, švietimą arba jau rado tiek suklestėjusį, kad pajėgė 
tik jį sutrukdyti, bet jo nebeišnaikino. Šviesos spindulių, vys- 
kupo noru ir pastangomis paleistų į medinę pirkią, ta reakcija 
užtemdyti nebegalėjo. Spaudos draudimas vienas šlykščiausių 
priekaištų tuometiniams valdovams, bet kova su tuo draudi- 
mu, iššaukusi visišką tautos atbudimą, mums, lietuviams, vie- 
nas gražiausių laiko tarpų mūsų naujojoje istorijoje. Naujosios 
Lietuvos pranašų, atėjusių jau po Valančiaus, žodžiai tik tada 
galėjo patekti į tikrąją dirvą, kai jau didysis blaivintojas, doro- 
vintojas ir švietėjas buvo pramokęs žmogų skaitymo bei rašy- 
mo. Neraštingoje, tamsybėse paskandintoje tautoje kažin ar 
„Aušra“ būtų galėjusi prašviesti, ar „Varpas“ skambėti. Negi 
reikia šiandien aiškinti, įrodinėti, kaip Motiejus Valančius ne- 
atskiriamai sutapęs su mūsų kultūros istorija? Išplėštum jį — 
nebegalėtum susegti visos pačių svarbiųjų įvykių grandinės. 

Tad Valančius mūsų istorijoje stovi tokioje aukštumoje, iš 
kur gali nesunkiai pasidairyti į praeitį, dar lengviau gali įžvelg- 
ti ateitį. Tame švietimo amžiuje įvyksta nuostabusis persilauži- 
mas. Iš tautos pasąmonės iškyla aiški, sąmoninga Jaunoji Lie- 
tuva. Nelyginant iš piliakalnių atkasta dvasia ima reikštis konk- 
rečiomis formomis. Sakytum stebuklas, jei nežinotum, kokiomis 
sąlygomis ir priemonėmis šviesos eita į Lietuvą. Motiejus Va- 
lančius, kaip ir daugelis istorijoje garsių vyrų, mokėjo suprasti 
savo meto dvasią. Pradėjo darbą nuo to, kas tuo tarpu buvo 
būtiniausia. Tatai dar labiau iškelia jo asmenybę. 


+++ 


Įdomus jis lieka ir kaip rašytojas. Valančius, žinome, buvo 
didžiai išmokslintas vyras. Jam buvo prieinami kultūros lobiai 
svetimomis kalbomis, jis, talentingas beletristas, būtų galėjęs 
kabinete užsidaręs parašyti aukštos literatūrinės vertės, sakysi- 
me, apysakų ar novelių, nors ir iš tų pačių žemaičių kaimo 
buities. Galėjo grožinei literatūrai grynąja prasme daugiau pa- 
likti. Jo talentu niekas, regis, suabejoti negalėtų. Bet nepalau- 
žiamam švietėjui čia reikėjo pasiaukoti - vienai grožinei litera- 
tūrai tarnauti ar žmonėms, kuriuos su didele meile ir atvirumu 
pasiryžo šviesti. Skaitydamas Valančiaus raštus, pilnus mūsų 
anuometinio kaimo buities vaizdų, taip ir jauti, kad autorius 
nieku būdu nenorėjo išleisti iš akių skaitytojo. To skaitytojo, 
kuris pagal jo planą ir pastangas dar neseniai buvo prasimokęs 
skaityti. Jauti, kaip autorius kuria pirmutinę lektūrą skaityto- 
jui, kurį myli ir nori jam gero — šviesos. Šitoksai literatūrinis 
darbas yra savotiška Valančiaus auka ant bendro tautos auku- 
ro: visų pirma švietėjas ir mokytojas, tik paskiau rašytojas. Ne- 
sunku tad suprasti, kodėl savo mokytojo raštus Lietuvos so- 
džius ilgai ir po mirties su dideliu noru ir susidomėjimu skaitė. 

Sodžiaus žmogus ten rasdavo save, bent savo buitį. Įtakos ir 
įspūdžio nesudaryti negalėjo. Reikia tik atsiminti, kaip Valan- 
čiaus raštų herojus likimas žiauriai nubaudžia už nesilaikymą 
jo paskelbtų tiesų — tikybos, dorovės ir gimtosios kalbos. Tos 
gimtosios kalbos, kurios daug brangių paminklų pats paliko 
savo raštuose, tarytum stačiai ištraukęs iš to meto Lietuvos žmo- 
nių lūpų įvairiose parapijose. 

Šviesios atminties Vaižgantas kalbančiam šiuos žodžius keli 
mėnesiai prieš savo mirtį rodė Valančiaus paminklo projektą, 
kuris turėjo būti atliedintas ir pastatytas, rodos, Rotušės aikš- 
tėje. Tai jei kas dar atsimins tą paminklą realizuoti, ar ne gražu 
būtų, kad šį didįjį Tautos Mokytoją pavaizduotų tokį galingą, 
koks vaizduojamas žmonių legendose — važiuojantį šešetu bė- 
gūnų žirgų. Ar pagaliau nors pėsčią... 

Motiejus Miškinis 
Vyskupas Motiejus Valančius 
(1801-1875) 


Valančius - kaimo švietėjas 


Prieš įšventinant Valančių Žemaičių vyskupu 
(1850 m.) buvo žymiai praplėstos šios vyskupystės ribos: prie 
jos buvo priskirta dešimt naujų dekanatų (aštuoni Vilniaus vys- 
kupystės ir du Rygos). Naujai pertvarkyta vyskupystė apėmė 
Kauno guberniją ir visą Kuršą. Jos lietuviškoji dalis sudarė maž- 
daug pusę etnografinės Lietuvos. Tokiame dideliame plote te- 
ko veikti pirmajam Žemaičių vyskupui, kilusiam iš liaudies, ir 
rūpintis dvasiniais milijono lietuvių reikalais. Valančiaus prieš- 
pėdinių tarpe buvo žymių kovotojų dėl katalikybės, bet jie ne- 
kreipė dėmesio į platesnius žmonių kultūros reikalus ir nedaug 
tesirūpino liaudies švietimu. J. A. Giedraitis, paskatintas Vil- 
niaus universiteto, vertė kunigus steigti parapines mokyklas 
platesne programa, bet jų daugumas ėmėsi to darbo be didelio 
noro ir į vaikų mokymą žiūrėjo kaip į antraeilį reikalą. Prieš 
Giedraitį mokyklomis rūpinosi vyskupas Lopacinskis (XVIII 
amž. pusėje), tik nei vienas, nei antras žymesnių savo darbo 
vaisių nesusilaukė. Vaikus dažniausiai mokė žemesnieji bažny- 
čios tarnai, vargonininkai ir zakrastijonai, ir išmokydavo tik 
šiek tiek paskaityti iš maldų knygų. Beveik 60 metų, Giedraičio 
laikais ir anksčiau, buvo naudojamasi netikusiu pradžiamoksliu, 
turėjusiu net 20 laidų, kurio viena antraštė daug pasako apie 

jo vertę: „Mokslas skaityma raszra Lietuwiszka diel mažu vai- 
ku Kuriemi padieta ira wisoki mokslay Krikszczoniszki, tey pagi 
yr trumpas naboženstwas kožnos dienos wirams yr moteryms 
služijentes“. Iš tokio pradžiamokslio vaikai tiek tepramokdavo 
skaityti, kad galėdavo dideliu vargu naudotis maldaknyge ar 
giesmynu („kantička“). Kiti elementoriai, kaip Nezabitauskio 
(1824), Daukanto (1842) ir kunigo Aleknos (1846), nors buvo 
gerėlesni, ano tradicinio konkuruoti negalėjo. Pramokęs skai- 
tyti kaimo žmogus vis tiek negalėjo savo mokėjimu pasinaudo- 
ti, nes be maldaknygių, „kantičkų“, vieno kito „žyvato“ ir gar- 
siosios „Bromos“ daugiau veik nieko nebuvo. Viena kita pa- 
saulinio pobūdžio knygelė apšviesti žmonių negalėjo. Be pla- 
ningo mokymo ir liaudžiai tinkamų knygų jos švietimas buvo 
neįmanomas. Tokiomis sąlygomis ir tikybinis auklėjimas nega- 
lėjo būti labai sėkmingas. Paviršutiniškai religingi lietuviai bau- 
džiauninkai tebetikėjo burtais ir prietarais ir nedaug nusimanė 
katalikų Bažnyčios mokslo tiesose. Kadangi kunigai žmonių akyse 
buvo tokie pat ponai, kaip ir kita jų vyresnybė, tai kunigams 
buvo lengviau veikti žmones savo paviršutiniško autoriteto ga- 
lia, negu tinkamai aiškinamu krikščioniškuoju mokslu. Drausti 
žmonėms ką bloga daryti buvo daug lengviau, negu auklėti juos 
taip, kad jie patys vengtų blogų darbų. Tikybinis auklėjimas ne- 
buvo derinamas su švietimu, vienas kitam į talką nėjo. 
Rūpintis medžiagine žmonių gerove buvo dvarininkų reika- 
las, bet šie nesijaudino dėl jų skurdo, kuris dažnai būdavo ir 
moralinių blogybių šaltinis. Daug kenkė Lietuvos kaimui gir- 
tavimas, su kuriuo ponai nekovojo. Galima sakyti, netiesiogi- 
niu būdu jį net skatino: tik jie vieni turėjo teisę gaminti degtinę 
ir tąja teise plačiai naudojosi. Degtinės pardavinėjimo teisę po- 
nai perleisdavo už atlyginimą žydams. Kelis šimtus metų Lie- 
tuva garsėjo savo smuklėmis, kuriose ieškodavo paguodos skur- 

do spaudžiamas baudžiauninkas. Nemokantį kiek geriau že- 
mės dirbti lietuvį dažnai aplankydavo nederlius ir badas; kentė 
žmonės ir nuo epideminių ligų, nes, neturėdami jokio suprati- 
mo apie mediciną ar higieną, gydydavosi savomis priemonė- 
mis, naudodavosi šundaktarių ir kerėtojų pagalba. Retai kam 
pavykdavo, sumokėjus ponui lažą, išsipirkti iš baudžiavos ir 
išvykti į miestą, bet ir ten galima buvo pelnytis duoną tik mo- 
kantiems amato. Amatai mieste buvo svetimtaučių rankose; 
kaimo amatininkai taip pat dažnai būdavo nelietuviai. 

Medžiaginis ir dvasinis lietuvių skurdas, vienas kitą papil- 
dydamas, teikė liūdną baudžiauninkų Lietuvos vaizdą. Po tre- 
čiojo Respublikos padalijimo kaimo gyvenimas dar pasunkėjo, 
nes rusai reikalavo iš ponų rekrūtų, o baudžiauninkus apdėjo 
naujais mokesčiais. Pranašesni Vilniaus universiteto atstovai, 
naujų demokratinių V. Europos idėjų paveikti, skatino visuo- 
menę daugiau kreipti dėmesio į kaimo reikalus, bet iš jos dide- 
lio pritarimo nesulaukė. Vieno kito pažangesnio bajoro ar ku- 
nigo veikimas daug nepadėjo. 

Vyskupas Valančius pirmas ryžosi planingai šviesti ir kultū- 
rinti savo vyskupijos liaudį ir panaudoti tam savo valdinius 
kunigus. Jiems įsakė įsteigti kiekvienoje parapijoje ir didesnėje 
filijoje mokyklą, kur būtų mokoma bent skaitymo ir elementa- 
rinių tikybos dalykų; kur leido sąlygos, vaikai buvo dar moko- 
mi rašyti ir skaičiuoti. Vyskupo prašomi, mokyklas steigė ir kai 
kurie dvarininkai. Ten, kur lig šiol buvo mokoma tik lenkiškai, 
dabar pradėjo mokyti lietuviškai. Kaip sekėsi vyskupui jo su- 
manymas, parodo kai kurių dekanatų statistika. Rietavo deka- 
nate, kur mokyklomis rūpinosi uolus vyskupo talkininkas ku- 
nigas Skrodzkis, pradžioje mokančių skaityti buvo 11.000, o 
po dešimties metų - 24.000. Augant lietuviškų mokyklų skai- 
čiui, nuolat mažėjo rusiškų, kurių buvo pristeigusi administra- 

cija po 1831 metų sukilimo. Apie 1860 m. visoj Kauno guber- 
nijoj jų liko tik arti dviejų dešimčių, bet ir jų žmonės ėmė veng- 
ti. Mokyklų reikalu Valančius leido kunigams aplinkraščius ir 
nuolat primindavo jiems apie tai lankydamas parapijas. Per pa- 
mokslus pats aiškino žmonėms mokyklų naudą. Kunigus ver- 
tindavo pagal jų darbą mokyklų srityje. Vieną tokį uolų žmo- 
nių švietėją, jau minėtą Skrodzkį, iš vikaro ūmai pakėlė klebo- 
nu, o netrukus ir dekanu. Buvo įsakyta, kad vaikai, einą 
pirmosios išpažinties, mokėtų skaityti, todėl tie, kurie negalėjo 
pasiekti mokyklos, mokėsi savo šeimoje. Žmonėms pradėjo at- 
rodyti, kad mokėjimas skaityti yra toks pat kiekvienam geram 
katalikui privalomas dalykas, kaip poteriai ar katekizmas. Ne- 
mokąs bent iš maldaknygės paskaityti buvo laikomas menku 
kataliku. Vyskupo ir jo valdinių darbas davė dvejopų vaisių — 
sąmonino žmones religiškai ir drauge kėlė jų švietimą, nes daž- 
nas, pramokęs skaityti iš maldaknygės, galėjo paskaityti ir ki- 
tokią knygą. Šis antrasis tikslas ne mažiau rūpėjo Valančiui, 
todėl jis pats rašė ir kunigus skatino rašyti dvasinio ir pasauli- 
nio pobūdžio knygas. Daugiausia pats rašė: jis yra parūpinęs 
apie 40 įvairaus turinio leidinių, iš kurių keturi — didaktinio 
pobūdžio. Be to, parašė didelį istorinį veikalą, „Žemaičių Vys- 
kupystę“ (1848 m.), kuris ligi šiol nenustojo savo reikšmės, 
kaip rimtas Lietuvos praeities dokumentas, nes čia yra nemaža 
žinių apie kultūrinį krašto gyvenimą. 

Valančiaus religinės knygos daug vertesnės už tas, kurias ra- 
šė jo priešpėdiniai. Jis išvengė to niūraus asketizmo, kuriuo 
pasižymėdavo panašūs veikalai, anksčiau parašyti. Originalioj 
ir verstinėj religinėj literatūroj buvo įsigalėjęs netikęs įprotis 
niekinti žemiškąjį žmonių gyvenimą ir kovoti su žmonių ydo- 
mis sausa moralizacija. Valančius, priešingai, kėlė žmonių dorą 
gerais šventųjų gyvenimo pavyzdžiais, žadino pasigėrėjimą to- 

mis dorybėmis, kurios pasiekiamos kiekvienam geros valios 
žmogui, net bemoksliui kaimiečiui. Nesuprasdami lietuvių liau- 
dies psichologijos ir nemokėdami naudotis jos gyva šnekamąja 
kalba, ankstyvesni religinių knygų rašytojai prie liaudies ne- 
mokėjo prieiti. Kitoks buvo „mužikų vyskupas“, gerai pažinęs 
žmonių gyvenimą, nuotaiką ir mąstymo būdą. Jo šventieji („Žy- 
vatai šventųjų“, 1860 m.) panašūs į lietuvius kaimiečius ne tik 
savo kalba, bet ir kai kuriomis buities detalėmis. Valančius są- 
moningai nusideda vietos ir laiko koloritui, nes nori būti su- 
prantamesnis prastiems žmonėms. 


Tarp kitų atėjęs prie Šv. Jurgio Glicerijus, pliks labai arto- 
jas, ir sako: „Meldžiamasis Jurgeli, gelbėk mane! Vieną jaute- 
lį teturėjau, ir tas padvėsė. Dabar neturiu nei kuo bearti nei 
kuo kitą pirkti. 

(Šv. Julijonės ir Jurgio gyvenimas). 


Kad skaitytojai daugiau susidomėtų knyga, jis kalba tik apie 
tuos šventuosius, kurių vardais dažniausiai krikštijami lietuvių 
vaikai. Beveik kiekvienas čia gali rasti savo globėją, ir pasigro- 
žėti jo dorybėmis. 

Kitose religinėse knygose vyskupas moko, kaip reikia atlikti 
išpažintį, aiškina pagrindines tikėjimo tiesas, pasakoja katalikų 
tikėjimo istoriją, šventosios istorijos įvykius ir pan. Visada ran- 
da būdą paprastai ir aiškiai kalbėtis su žmonėmis. 

Valančius atsisakė nenatūralios knyginės kalbos ir ėmė rašy- 
ti taip, kaip patys žmonės kalba. Žemaitiškos tarmės ypatybės 
čia yra palyginti tokios nežymios, jog Valančiaus parašytas kny- 
gas be vargo suprasdavo visi jo vyskupystės gyventojai. 

* Šis straipsnis 
lenkiškai rašytas, 
buvo išspaustas 
1901 m. leidinyje: 
„Kalendarz Kat. 
Tow. Dobroczyn- 
nošci przy košc. 
šw. Katarzyny w 
Petersburgu na rok 
panski 1901“, 
58-61 I. 


Adomas Jakštas 


A. a. Motiejus Valančius 
Žemaičių Vyskupas* 
(1801-1875) 


L 

Vasario 16 dieną 1901 m. - švęsta šimtametės 
vyskupo Motiejaus Valančiaus gimimo sukaktuvės. Šis nepapras- 
tas vyras, ne tik kaip ganytojas, valdęs per 25 metus (1850- 
1875) plačią Žemaičių vyskupiją, bet ir kaip talentingas litera- 
tas, parašęs ir išleidęs žmonėms lietuvių kalba daugybę popu- 
liarių veikalėlių, tikrai yra vertas plačiau paminėti. Deja, tur- 
tingoji lenkų raštija, kurioj netrūksta išsamių tyrinėjimų net 
apie menkos vertės užsienių rašytojus, neturi ikšiol platesnės 
studijos apie minėtąjį lietuvių klasiką. Tatai tariamės žemiau 
dedamasai trumputis straipsnis apie vysk. Motiejaus gyvenimą 
ir raštus būsiąs toli ne prošalį. 

Darbščių žemaičių Mikolo ir Onos (Stankūtės) Valančių, (ar- 
ba pagal viešpatavusią tuomet lietuviškų pavardžių lenkinimo 
madą Volončevskiais besivadinusiųjų) sūnus Motiejus Valan- 
čius yra gimęs Medsėdžių sodoje, Salantų parapijoj vasario 
16 d. (sen. st.) 1801 metais. Mokslus ėjo Kalvarijoj Dominiko- 
nų mokykloj. Savo mokymosi laikus labai įdomiai yr aprašęs 
lenkiškai parašytuose, bet niekur ikšiol nespausdintuose atsi- 
minimuose („Pamietnik Domowy, 99-117 1.). Pabaigęs šešiakla- 
sę gimnaziją, 1822 m. spalių 1 d. įstojo į dvasiškąją Varnių 
seminariją. Iš čia po dvejų metų, kaip darbštus ir pavyzdingas 

klierikas, buvo išsiųstas Vilniaus Akademijon (Seminaryum 
gltowne), kame garbingai pabaigė keturių metų teologiškąjį 
mokslų kursą su teologijos daktaro laipsniu. Liepos 19 d. 1828 
m. Vilniaus pavyskupio Tado Kundzičo Vilniaus Katedroj įšvęs- 
tas kunigu. Tais pačiais metais buvo paskirtas Moziriun vietos 
apskričio mokyklos kapelionu. Iš čia po šešerių metų tuometi- 
nis Žemaičių vyskupijos valdytojas kunigaikštis Simonas Gied- 
raitis perkėlė jį kapelionu Kražių gimnazijon. Kražiuose išbu- 
vo taip pat šešerius metus. Po 12 metų kapelionavimo - 1840 
metais buvo pakviestas profesorium į dvasiškąją Vilniaus Akade- 
miją. Šią pareigą ėjo penkerius metus, pradžioj Vilniuje, o paskui, 
kai Akademija perkelta sostinėn, Petrapily. Čia 1844 m. draug 
su kitais Akademijos profesoriais turėjo garbės prisistatyti cie- 
soriui Mikalojui I. Tačiau ant Nevos krantų neilgai tepabuvo. 
Dėl susilpnėjusios sveikatos 1845 metais sugrįžo Žemaitijon ir 
spalių 1 d. apėmė Varnių seminarijos rektoriaus pareigą. Ga- 
lop spalių 16 d. 1849 m. Neapolio priemiesty Portiči popie- 
žius Pijus IX paskyrė jį Žemaičių vyskupu, o vasario 25 d. 
1850 m. savo patrono šv. Motiejaus dienoje jis buvo Petrapily 
arkivyskupo Dmochowskio įšvęstas vyskupu. Iki 1864 vysku- 
pišką buveinę turėjo Varniuose, likusią gyvenimo dalį praleido 
Kaune. Čia savo naujoj vyskupiškoj rezidencijoj gegužio 17 d. 
1875 metais ir baigė savo darbštų gyvenimą. Tai yra svarbiau- 
sieji faktai vysk. Motiejaus gyvenime. Dabar prisižiūrėkim jo 
veikimui. 


II 

Apėmęs ganytojavimą, rado vysk. Motiejus sa- 
vo vyskupiją gana pagailėtiname stovyje. Tiesa, nestigo prare- 
tintose Žemaičių kunigijos eilėse pavyzdingų, uolių, pilnų karšto 
troškimo kunigų, kad liaudis būtų šventesnė, kad bažnyčios 

* Pvz.: apie 
Mintaujos kleboną 
kun. Joną Rudolfą 

pats vysk. 

Moriejus yr 
pažymėjęs, kad šis 

kunigas savo 
peiktinu 
pasielgimu 
atstūmė nuo savęs 
katalikus ir net 
tapo bažnyčiai tiek 
kenksmingas, kad 
jam beklebonau- 
jant, apie 15000 
Kuršo katalikų yra 
perėję protestan- 
tizman. 

(Žiūr. Valančiaus 
užrašus: 
„Wiadomošci 
rėžne“ 16 pusl.). 
** Pvz: vienoj 
(Ragelių) 
bažnytėlėj 
monstrancija buvo 
medinė, apklijuota 
paauksintuoju 

popieriu, 0 
melchizedekas - iš 

paprastos 
geležinės skardos; 
ant viškų per 
atlaidus grota 
mišparai su 
armonika, nes 
vargonų nebuvo. 


būtų papuoštos, bet iš antros šalies reikia pažymėti, kad Že- 
maičių vyskupijoj, našlavusioj ilgus metus be teisėto ganytojo, 
buvo atsiradę nemaž nuo tiesaus kelio nukrypimų, daug netei- 
sėtumų ir net smerktinų prasikaltimų*. Bažnyčios daugelyje 
vietų buvo irgi apverktiname stovyje: menkutės, šiaudiniais sto- 
gais, medinės, vietinių dailydžių nevykusiai suręstos, be jokių 
architektoniškų papuošimų iš viršaus, nešvarios ir apleistos vi- 
duje, neturinčios žmoniškų bažnytinių rūbų, kartais be reika- 
lingiausių rakandų**, o kas dar blogiau — daug kur net tiesiog 
begriūnančios. Liaudis beveik visa buvo neaprūpinta sutvirti- 
nimo sakramentu, tamsi, nežinanti net pamatinių tikėjimo tie- 
sų, nes parapijinės mokyklos buvo retenybė, o ir tose, be ruti- 
niško, mechaniško silabizavimo, nieko daugiau nemokinta. Tai- 
gi šiaip jau maldingi lietuviai kaimiečiai buvo paskendę įvai- 
riuose prietaruose, duodavos išnaudojami visokiems vengrams, 
čigonams, meškininkams ir tolygiems perėjūnams. Be to - vi- 
soj Lietuvoj viešpatavo tuomet baisi girtuoklystė, nes ponai 
laikė labai daug bravarų, ir degtinė buvo pigi. Taigi ir gerta 
visur kiek tinkama. 

Visam tam pataisyti, papiktinimams pašalinti, bažnyčioms 
papuošti, liaudžiai apšviesti ir padorinti reikėjo ypatingo ga- 
nytojo. Toks kaip tik ir buvo vysk. Motiejus. 

Skirdamas jam taip didelį darbą, aprūpino jį Dievas nepa- 
prastomis prigimimo ir malonės dovanomis: tvirta sveikata, 
stipriu būdu, nepaprastais proto gabumais, o draug ir puikiais 
širdies savumais: gerumu, nepuikumu, gailestingumu, giliu mal- 
dingumu, uolumu Dievo garbei ir sielų išganymui. Ar tai kaip 
kunigas, ar kaip moksleivių vadas, ar kaip seminarijos rekto- 
rius, ar galop kaip vyskupas, visur vysk. Motiejus pasižymėjo 
nepaprastu darbštumu ir sąžiningumu; taigi nenuostabu, kad 
ir Dievas visur laimino jo triūsą gausiais vaisiais. 

Didesnioji tuometinės dvasiškijos dalis buvo susidarius jau 
tai iš jo mokinių, jau tai iš jo paties pašvęstų kunigų: vieniems 
iš jų jis įkvėpė tikėjimo meilę dar mokyklose bekapelionauda- 
mas, kitus moraliai išlavino beprofesoriaudamas Akademijoj 
ar berektoriaudamas seminarijoj, trečius galop bevyskupauda- 
mas, per savo pastatytuosius mokytojus išmankštinęs moks- 
luose ir dorybėse, kunigais pašventė. Trumpai tarus, savo triū- 
su ir pasišventimu prirengė jis sau puikų uolios kunigijos būrį, 
kurio padedamas ir pradėjo energiškai vykinti savo ganytojiš- 
kus sumanymus. Vienur paraginimo žodžiu, kitur tėvišku atsi- 
liepimu tai į dvasiškiją, tai į kolatorius bei liaudį padarė tai, 
kad daugybė sunykusių bažnyčių atstatyta: nuo 1850 lig 1875 
metų Žemaičių vyskupijoj 30 bažnyčių naujai išmūryta, 20 pa- 
statyta naujų medinių, kitos padidinta, o visos žymiai papuoš- 
ta ir pataisyta. 

Nemažiau rūpinos vysk. Motiejus ir savo globai pavestąja 
dvasiškąja bažnyčia. Giliai širdin įsidėjęs Išganytojo žodžius, 
kad „Geras piemuo pažįsta savo avis ir yra jų pažįstamas“, per 
ilgus savo vyskupavimo metus, kol galėdavo, lankydavo vasa- 
romis kasmet bažnyčias ir parapijas, Kiekvieną parapiją aplan- 
kė po keliolika kartų, besidarbuodamas ištisas savaites nuo ry- 
to lig vakaro ant kojų tarp liaudies, teikdamas sutvirtinimo 
sakramentą ir mokydamas žmones tikėjimo dalykų. Dėliai to 
visa vyskupija jį žinojo, nes nuo 1850 lig 1874 m. yra suteikęs 
sutvirtinimo sakramentą 752, 303 žmonėms, t. y. beveik visai 
lietuvių tautos jaunajai kartai. 

Pargrįžęs namon iš vyskupijos, žiemos mėnesius praleisdavo 
jau tai sustatinėdamas savo ganytojiškus laiškus, jau tai berašy- 
damas populiarias knygeles, daugiausia religinio turinio. Karš- 
tai mylėdamas savo tautiečius ir jų kalbą, mokėjo jis ir žodžiais 
ir raštu, kaip retai kas, pataikinti į prastuolių protą ir uždegti 

jų širdis prie tikro maldingumo ir patraukti prie švietimosi. Šią 
pareigą jis ne sykį ir dvasiškijai primindavo, ragindamas klebo- 
nus steigti parapines mokyklas. Ir šio paraginimo mielai pa- 
klausyta: lietuviai kaimiečiai, kurie, Valančiui vyskupauti bepra- 
dedant, daugumoje visai nemokėjo skaityti, karštu vyskupo žo- 
džiu sužadinti po kurio laiko beveik visi lietuviškai skaitė, ypač 
savo uolaus ganytojo veikalus. Bemoksliais pasiliko nebent vie- 
nas kitas iš senesniosios kartos. 

Taip per aštuonerius metus pasidarbavęs ir įsitikinęs, kad 
lietuviai jį pamilo ir gerbia, vysk. Motiejus pasiryžo savo žodžio 
ginklu stoti į kovą su didžiausiu lietuvių kaimiečių priešu - gir- 
tybe, iš kurios plaukė tiek materialinis jų neturtas, tiek doros 
nuopuolis, ir kuri tuomet visoj Lietuvoj buvo baisiai išsiplėto- 
jus. Tatai prieš ją ir pakėlė vysk. Motiejus 1858 metais savo 
galingą balsą taip gyvu žodžiu, taip ir savo ganytojiškais laiš- 
kais, uoliausiai ragindamas lietuvius prie blaivybės. Ir šis myli- 
mojo ganytojo šauksmas nepaliko be pasėkos. Praslinkus porai 
metų, visa Žemaičių vyskupija, atskyrus vieną kitą išimtį, virto 
lyg viena didelė blaivybės draugija. Puikūs tos dorybės vaisiai 
netruko viešai pasirodyti. Nuskurdusi liaudis ėmė veikiai kilti 
iš vargo, išsimokėjo skolas su visomis palūkanomis ir trumpu 
laiku pasiekė žymų gerovės laipsnį, o draug, metus girtybę, ir 
doroj pakilo. Matydamas tuos puikius iš blaivybės plaukian- 
čius vaisius, pats ciesorius Aleksandras II, būdamas 1860 m. 
Vilniuj, teikės už tai vysk. Motiejui išreikšti savo aukščiausią 
padėką ir pagyrimą. 

Stengdamos apšviesti ir padorinti liaudį, neužmiršo vysk. 
Valančius ir kunigijos. Jis gerai žinojo, kad liaudžiai išlavinti 
reikia, kad ir dvasiškija šviestų jai savo mokslu, pavyzdžiu ir 
dora. Dėliai to jau 1851 m., vos tik buvo apėmęs vyskupavimo 
pareigą, padavė sumanymą dekanatinių knygynų, iš kurių kiek- 

vienas kunigas galėtų skolintis naudingą pasiskaitymui veika- 
lų. Šį sumanymą kunigija mielai priėmė, kuomi gerbiamasai 
sumanytojas buvo labai patenkintas. Be to kiekvieną iš žymes- 
nių tuomet pasirodžiusiųjų veikalų, kaip šit Gaume's „Zasady 
i calošė wiary kat.“, Šmidto „Katechizm moralny“, Cezaro Can- 
tu „Historya Powszechna“ — dar tam tikrais vyskupiškais raš- 
tais ragino pirkti. 

Negalima čia nepasakyti taip pat keletą žodelių ir apie pa- 
ties vysk. Motiejaus savumus. Jo nenuilstantis darbštumas, tė- 
viškas gerumas, neregėtas uolumas, nepaprastas duosnumas bu- 
vo visiems pavyzdžiu. Atliekamomis nuo dvasiško patarnavi- 
mo valandomis griežtai laikydavosi savo darbuose dienotvarkės, 
sustatytos taip, kad kiekviena valandėlė būtų užimta naudingu 
darbu. Tuomet tai atsakinėdavo jis į užduodamuosius jam laiš- 
kuose klausimus, dėstydavo į popierėlius šv. relikvijas kryže- 
liams, užrašinėdavo atskiron knygon lenkiškai („Wiadomošci 
rozmaite“) savo ganytojiškus darbus ir šiaipjau žinias. Kelda- 
vosi anksti ir po mišių visą dieną būdavo kiekvienam prieina- 
mas bet kokiu laiku. Kai kada matydavo jį keliolika kartų per 
dieną nusileidžiant trepais žemyn koplyčion kokiam varguo- 
liui sutvirtinimo sakramento suteikti, išpažinties išklausyti ar 
kita kokia dvasiška malone aprūpinti. Kad priėjimas prie jo 
būtų lengvesnis, neturėjo savo bute užvedęs jokių formalumų 
bei pasiskelbimų, bet kiekvienu laiku durys į jį kiekvienam vi- 
sada būdavo atviros. Nežiūrint nuolatinio darbo ir belaukian- 
Čiųjų žmonių daugybės, niekad nepastebėta jį nekantraujant ar 
nerimaujant: visada buvo jis gerutis, tėviškai šypsąs, lygiai mielai 
šnekąs su kaimiečiu, kaip su ponu. Valgyje, kaip ir visame gy- 
venimo būde, laikės prastumo, nei mažiausios prabangos ne- 
mėgdamas. Valgis pas jį maž teužimdavo laiko, pasivaikščioji- 
mui skirdavo kokią valandą, likusią dienos dalį pašvęsdavo dar- 


163 


bui, dvasiškiems patarnavimams ir maldai. Jo uolumas nepra- 
leisdavo nei vienos progos, kad to tikėjimo žodžiu nesutvirti- 
nus; tas uolumas buvo viso jo nenuilstančio veikimo akstinas, 
jis bus greičiausiai ir jo mirtį paskubinęs. Nes 1874 metais su- 
grįžęs iš užsienių, nežiūrėdamas to, kad jam per keletą mėne- 
sių buvo gydytojų įsakyta saugotis visa, kas gali jo sveikatai 
pakenkti, nepanorėjo atleisti iš tolo daugingai susirinkusių kai- 
miečių su vaikais, nesuteikęs jiems sutvirtinimo sakramento; 
todėl neišlaikė daktarų įsakytos tvarkos, ištisas dienas darbuo- 
damos tarp žmonių rudens vėjų perpučiamas, peršalė, nuo to 
prasidėjo liga, kuri ir įvarė jį į grabą. Taip tai savo ganytojiškas 
pareigas beeidamas, didvyriškai krito vysk. Motiejus kaip savo 
pasišventimo auka. 

Išgirdus apie vyskupo mirtį, visa vyskupija buvo perimta gi- 
liu ir tikru gailesiu. Gailėjos jo dvasiškija, kaip geriausio gany- 
tojo, kurs visiems buvo lygiai prieinamas, visiems lygiai teisin- 
gas, negreitas bausti, nes griežtai laikės principo: audiaiur et 
altera pars. Kiekvieną savo vyskupijos kunigą ne tik pats paži- 
nojo, bet ir turėjo atmintyje visą jo kunigavimą. Dėl to nei 
vienas doras kunigas nebuvo jo užmirštas; vysk. Motiejus aky- 
lai dabojo, kad kunigai, mažiau užsipelnę, netaptų pastūmėti 
aukščiau, nekaip paaukštinimo vertesnieji, kunigus gi visai men- 
kos vertės, ypač nepataisomus piktintojus, siųsdavo vienuoly- 
nuosna atgailoti arba, remdamosi bažnyčios įstatais, net ir vi- 
sai iš kunigų luomo išbraukdavo. Gerai suprasdamas, jog kiek- 
vienas žmogus, kad ir kunigas, reikalingas yra paraginimo prie 
gera, rašinėdavo įvairius laiškus dvasiškijai, vieniems dėkoda- 
mas už jų triūsą ir pasišventimą bažnyčiai, kitus bardamas dėl 
apsileidimo savo pareigose. Kiek tie laiškai, dažnai trumpučiai 
ir prastučiai, yra padarę gera, viens Dievas težino. Mes čia tiek 
tegalime pažymėti, kad tie laiškai pas kai kuriuos kunigus dar 

ir šiandien laikomi po stiklu kaip brangiausias neužmirštinojo 
ganytojo paminklas. 

Ne mažiau gailėjos vysk. Motiejaus ir liaudis, ypač neturtė- 
liai, kuriuos nabašninkas gausiomis išmaldomis šelpdavo. Ypač 
bado metu didelės minios kasdien apguldavo savo „tėvo ir pe- 
nėtojo“ namus ir be maisto negrįždavo, o per didelius šalčius — 
ir be drabužio. Jo butas kiekvieną valandą buvo vargdienių 
prieglauda, ypač iš tolimų vyskupijos kraštų pas jį atvykusiųjų. 
Ne vienas ištisomis savaitėmis pas jį gyvendavo ir maitindavos. 

Gailėjos galop vysk. Motiejaus ir nedidelė lietuvių inteli- 
gentijos kuopelė kaip tikrojo liaudies rašytojo. Ir iš tikrųjų 
nieks nemokėjo taip natūraliai ir tinkamai prabilti į liaudį 
kaip vysk. Motiejus. Dėlei to jo raštai lietuvių kalbos tyrė- 
jams ir mylėtojams pasiliks visuomet neišsemiamu originaliu 
liaudies tarinių bei išsireiškimų šaltiniu. Nes vysk. Valančius 
savo kalbą ir mokėjo, ir mylėjo taip, kaip niekas kitas anais 
laikais; jis jąją mielai vartodavo šnekėdamas su kaimiečiais, o 
taip pat ir su savo senute motina, kurią prie savęs laikė ir kuri 
kitos kalbos nemokėjo, kaip tik žemaitišką. Mylėdamas savo 
kalbą, vysk. Motiejus stengės išlaikyti ją visoje jos tyrybėje ir 
neapkęsdavo barbarizmų, kuriais naudodavosi prasčiau lie- 
tuviškai temokantieji. Kai sykį kun. A. Baranauskas (vėliau 
Seinų vyskupas) atkreipė jo dėmesį į tai, kad kai kurie liau- 
dies pasakymai ne visai tepritinka religinio turinio raštuose 
dėlei savo storžieviškumo, vysk. Motiejus su paprastu sau tie- 
sumu atsakė: „Matai, tėveli, jie gal pranykti, jei nieks jų ne- 
užrašys“. Galop vysk. Motiejus nei nesistengė patikti litera- 
tams estetiškai išdailintu skoniu. Jis rašė liaudžiai ir to tik 
težiūrėjo, kad jį prastuoliai mielai skaitytų ir suprastų. Tasai 
gi tikslas jam visada pavykdavo puikiai pasiekti. Tai gali pa- 
liudyti visi iš po jo plunksnos išėjusieji raštai. <...> 

Vysk. Motiejaus raštai buvo nekalčiausio turinio, nes beveik 
visi priderėjo religiniai-asketiškos literatūros rūšiai, tačiau nesti- 
go žmonių, kuriems šitas uolaus vyskupo darbavimasis plunks- 
na buvo nemalonus, ypač tuo, kad jis rašė vien liaudžiai ir dagi 
lietuvių kalba, kuri jau ir tuomet turėjo nelaimę kai kuriems 
tuometinės lenkystės šulams nepatikti. Tatai imta iš pradžių 
prieš vyskupą tyliai murmėti, paskui apšaukta jis „chlopoma- 
nu“ (litvomano vardas mat nebuvo dar tuomet įgijęs pilietybės 
teisių), galop apskųsta šv. Tėvui popiežiui Pijui IX. Dėlei tų 
skundų vysk. Motiejus yr gavęs net du perspėjimu ir buvo pri- 
verstas aiškintis Ryme. Dėl išsiteisinimo, žinoma, lengvai išsi- 
teisino ir kaip krikščionis atleido savo skundikams, bet savo 
dvasioje giliai atjautė tą neteisingą garbės įžeidimą. Duok Die- 
ve, kad panašūs nesusipratimai galop pasiliautų ir niekuomet 
daugiau ateityje nebesikartotų. 


166 MOTIEJUS VALANČIUS IŠ ARTI IR IŠ TOLO 


Juozas Ambrazevičius 


Tautinei minčiai dirvos ruošimas: 
Gyvasis Motiejus Valančius 


Pirmajam straipsny (rinkiny Lietuvių rašytojai.) 
iškelta, kad Daukantas atskleidė naują lapą lietuvių tautinėj 
ideologijoj. Joje Daukantas prašoko savo laikų visuomenę. Vi- 
suomenė nebuvo priaugusi, ir Daukantui teko būti vadu, kuris 
dar neturėjo karių. 

Kitoks vadas buvo Valančius. Tokios pažangios ideologijos 
jis neskelbia. Jis išeina pirma ruošti dirvos, kurioje galės su- 
klestėti ir Daukanto idėjų sėkla. Jis pasilieka toje pačioje vi- 
suomenėje, kad būtų jai suprantamas ir priimtinas. 

Jis ne toks vadas, kaip ir vadinamieji lenkų sielos vadai — 
Mickevičius, Krasinskis, Slovackis. Jis nekuria fantastinių vizi- 
jų apie tautos pašaukimą. Iš viso jis ir ne fantazijos žmogus. Jis 
visados blaiviai realus. Jis ir savo raštais pradėjo istorinį realiz- 
mą. Ir savo žodyje jis yra tikras realistas. Tas pats senovės miš- 
kas, į kurį Daukantas įdėjo visą savo poetišką susižavėjimą ir 
aprašinėjo po kelis sykius pasikartodamas, iš po Valančiaus 
plunksnos išeina daug realesnis. Senovės lietuviai Valančiui buvo 
„augaloti, stipri, skudri, szimta metu patenkantis. Barzdu ne- 
skutasis, plaukus retai kumet bekirpusis“. Palyginti su Dau- 
kanto lietuviu, kurio „barzda veputiniais ant žandų niuksojo, 
plaukai tamsūs už ausų sukosi, karių kasos į užpakalį nudribu- 

stos, vėjų sklaidomos, it arklių karčiai plaikstėsi“, — anas Va- 
lančiaus aprašymas yra toks paprastas, nepoetiškas. Užtat jis 
visados tikslus ir konkretus. Jis visados ir pačiame veikime pir- 
ma apskaito sąlygas, įvertina situacijas ir tada imasi raciona- 
liai, planingai siekimus vykdyti. Tai tikro vado taktika. 

Šiuo tarpu ir įdomu pasekti šitokio vado besiformuojanti, o 
paskui jau vadovaujanti figūra, išsprogusi žemaičiuose. 


Žemaičių fone 


1926 m. išleidžiant vysk. Staugaitį į Žemaičių 
sostinę, kan. Tumas apie Žemaičius kalbėjo: 

„Iš pat nebeatmenamų laikų Žemaičių Žemė buvo politiš- 
kai, paskui bent administratyviai nepriklausoma ir ėjo lygiagre- 
čiai su Didžiąja Lietuvos kunigaikštija. Žemaičiai visados turė- 
jo atskirus kunigaikščius, yra Lietuvai davę didžius Kęstutį su 
Vytautu ir Birute. Žemaičių kunigaikščiu titulavosi net oku- 
pantai Rusų carai. Lenkų vergijos laikais Žemaičiai buvo iš- 
skirti į atskirą administracijos dalį, į “Starostwo Žmudzkie“, 
turėjusią per visą laiką autonomiją, daug atskirų teisių. Esu 
žemaitis visados skambėjo tautiškai susipratusio, 'apsisprendu- 
sio' to krašto gyventojo lūpose; esu žemaitis nesvyruodami sa- 
kės patys žymieji jų aristokratai didikai, a. a. kunigaikščiai 
Oginskiai ir kiti. Esu žemaitis reiškė kiekvienas politikos žingsnis 
didžiojo patrioto Katkevičiaus“. 

Ir ne be pagrindo žemaičiai didžiavosi savo žemaitiškumu. 
Kada į Lietuvą veržėsi Vakarai, nešdami Lietuvai politinę nelais- 
vę, tada Žemaičių Žemė davė Kęstutį ir Vytautą. Kada tie patys 
Vakarai užplūdo Lietuvą religine protestantizmo forma, kada 
jau visuose Žemaičiuose beliko tik septyni kunigai, Žemaičiai 
davė vysk. Merkelį Giedraitį ir kan. Daukšą. Kada Lietuvą apni- 

ko Rytai, nešdami jai politinę, religinę ir kultūrinę nelaisvę su 
šūkiu „Rasplastat Litvu“, kada jų užmačioms tautai vadovavęs 
bajoriškasis luomas jau nebestengė spirtis, tuo taigi kritiškuoju 
momentu Žemaičiai vėl davė du didžius žmones, žmones jau ne 
bajorus, o iš valstiečių luomo - S. Daukantą ir M. Valančių. 

Su Žemaičiais yra sutapusios ir gražiausios lietuvių tautos 
tradicijos bei tautiniai herojai. Juos dažniausiai minime iš praei- 
ties stiprybės semdami. 

Valančius ir patiems žemaičiams artimas. Jie, anot Tumo mi- 
nėtos kalbos per vysk. Staugaičio išleistuves, yra bažnytiški žmo- 
nės, bažnyčią lankyti itin mėgstą, antra, žemaičiai mėgsta savo 
literatūrą; ir dabar esą nemaža „mandragalvių“, kurie savo Dau- 
kanto ir Valančiaus raštus kiaurai žino ir kiaurai sugeba juos 
iškomentuoti. 


Ruošimasis pareigoms 


Tiesa, jauno Valančiaus gyvenimo pažįstam tik 
vieną kitą fragmentą. Bet iš jų matyt, kad tuo metu, kada dau- 
gelis žemaičių, Valančiaus amžininkų, jau rašė brošiūrėles, „vei- 
kė“, - tuo metu Valančius tylėjo. Pirmuosius savo darbus paro- 
dė tik jau keturiasdešimt metų amžiaus. 

Ar jis buvo toks apsileidėlis nesusipratėlis? Kažkas kita. Mo- 
kykloj, paskui seminarijoje jis visados veiklus, užimtas, tik kaip 
tikras lietuvis - išorės apsileidusios, pasišiaušusiais plaukais, bet 
su kažin kokiu patraukiančiu paprastumu (Dabševičius). Tas pa- 
prastas mužiko vaikas, iš kaimo išsinešęs sveikas dvasios ir kūno 
galias, mokykloje giliai kultyvuoja. Kultyvuoja užsidaręs. 

Kaip katile garas įgauna nepaprastos jėgos tik uždarytas, taip 
ir asmenybė stiprėja, intensyvėja uždara. Tai didžių asmenybių 
kelias, Ilgas pasiruošimas, kad paskui būtų vaisingas darbas. 

Tai natūralus gamtinis kelias ąžuolo, kuris ilgai auga, bręsta, 
dėl to ir patveria amžius. 

Iš mokyklos išėjo Valančius ne tik su žiniomis, bet su vienin- 
ga, harmoninga asmenybe. Jokio dvilypumo, jokio vidaus konf 
likto, kuris pasėja nesutarimą tarp žodžių ir darbų ir priverčia 
žmogų sau pačiam veidmainiauti. Jokio dvilypumo, kuris žmo- 
gaus energiją išeikvoja kovai pačiam su savim, kol galutinai 
palūžta, negalėdamas savyje dvilypumo pakęsti. Valančiaus vi- 
sos galios susiderinę kaip smuike stygos, ir visa jo asmenybė 
palinkusi viena linkme - atlikti jam skirtą pareigą. 


Organizatorius kūrėjas 


Išėjęs į gyvenimą visus savo sugebėjimus ir nuk- 
reipia ta pareigos linkme. Nesiblaškydamas į šalis, nesigrieb- 
damas devynių darbų, Valančius dirba tai, ką liepia einamoji 
pareiga — kapeliono, profesoriaus, rektoriaus... 

Tai dėl to jis taip ilgai nepasireiškė visuomeniniame, politi- 
niame, publicistiniame darbe, kuris tada buvo mada. Užtat jis 
tapo savo srities specialistu, laimėjusiu gilias savo auklėtinių 
simpatijas ir viršininkų pasitikėjimą, kad ištesės jam dedamas 
pareigas. 

Valančius buvo ne iš tų žmonių, kurie ieškojo vietų, bet iš 
tų, kurių pačios vietos ieškosi. 

Ir vyskupo sosto jis neieškojo. 

Nors nebuvo tradicijos skirti mužiko vyskupu, nors Rusų 
administracija nenorėjo Žemaičiams gero vyskupo, bet Valan- 
čiaus kompetentingumas ir atsidėjimas pareigai Bažnyčios bu- 
vo įvertinti, o Rusų administracijai rodės, kad laikydamasis nuo- 
šaliai nuo visuomeninio gyvenimo tas nebajoras nebus pavo- 
jingas Rusų politikai. Ir 1850 m. sausio 14 d. ciesorius Mikalojus 

I pasirašė aną žinomą įsakymą: „Telšių seminarijos rektoriui 
Motiejui Valančiauskiui maloningiausiai įsakome būti Telšių 
vyskupijos vyskupu“. 

Paskirtas vyskupu, Valančius parodė visas tas galias, susi- 
kondensavusias jame per ištisą penkiasdešimtį metų. Tik ir čia 
jis nepaleidžia iš akių savo naujos vyskupiškos pareigos - žmo- 
nių gerovės. 

Ją suprato plačiai sintetiškai. Jis vyskupas - sielų ganyto- 
jas, bet jis gano ir kūnus. Jis supranta, kad dvasia nuo kūno 
šioj žemėj neatidalijama, jis rūpinasi ir žmonių ekonominiais 
reikalais. 

Valančius sujungė savyje ir priešingų luomų interesus: valstie- 
čių ir bajorų. Pats Valančius valstietis, rūpinasi valstiečiais, nuo 
jų nenutolsta, savo mužikę motinėlę šalip savęs sodinasi, valstie- 
čių reikalus atlieka pirmiau už bajorų. Demokratas tikrąja pras- 
me. Bet jis neatstūmė nė dvaro. Dvarą jis stengėsi palenkti, kad 
palengvintų baudžiauninkų ir apskritai valstiečių būvį. 

Susintetino savyje Valančius ir Bažnyčios bei Tautos reika- 
lus. Tiesa, išaugęs lenkiškoje kultūroje, jis kalbasi su kunigais 
lenkiškai. Tiesa, apie tautiškumą ir patriotizmą jis nekalba. Tie 
žodžiai tik vėlesnė mada. Bet Valančius, ir nekalbėdamas apie 
tautiškumą, žadino jį lietuvių širdyse šviesiais Lietuvos praei- 
ties paveikslais, kurie rodė lietuvius buvus galingus, prisirišu- 
sius prie žemės, kalbos, papročių. Jam rūpėjo ne apskritai žmo- 
nės, kosmopolitai, bet jo tikrieji Žemaičiai, lietuviai. 

Valančius tokiu būdu respektavo visų grupių dvasinius ir ma- 
terialinius interesus bei jų kraštutinumus šlifavo, derino. Ir vi- 
są tautą Valančius vedė sugyvenimo, sutarimo keliu į dvasinę ir 
materialinę pažangą. 

Dvasios sritį vis dėlto labiau akcentavo. Jis rengė tautą ne į 
Vytautinius politinius žygius, į kardo kovas, bet į kultūros ko- 

vas — ilgas, sąmoningas, valingas. Jis suprato, kad mažosios 
tautos gali būti galingos dvasios. Ir dėl to mokykla, knyga, sa- 
kykla jam buvo galingiausi tos kovos ginklai. 

Sakome paprastai, Valančius sukūręs Lietuvai liaudies mo- 
kyklą ir išmokęs ją skaityti, Valančius nublaivinęs visus Žemai- 
čius. Būkime teisingi ir pastebėkime, kad Valančius ne pats su- 
galvojo daugelį idėjų: ne jo idėja mokyklas steigti, ne jo blaivy- 
bę plėsti, ne jo mokytojų seminariją steigti ir laikraštį leisti. Jis 
buvo ne iš tų, kurie idėjas kuria, planus sugalvoja, bet iš tų, 
kurie planus vykdo. Tačiau įvykdyti nėra menkesnis nuopelnas 
kaip sugalvoti. Lietuvių nelaimė tebėra ta, kad jie praktiniame 
gyvenime arba veikia visai be plano, arba amžinai tik planuoja. 
Planams paruošti energija išsenka, ir jos nebelieka jiems reali- 
zuoti. Taip buvo palaidota daugel puikiausių sumanymų. Va- 
lančius nebuvo tokis. Jis vykdė nepaisydamas, kieno sumany- 
ta. Tik kai nebuvo, kas sumano, pats kombinavo. Jis pažangiai 
rėmė svetimus planus, o žinia, kad kiekvienai idėjai reikalinga 
tam tikra atmosfera, globa, kaip gėlei šiltadaržis. Ir telkėsi apie 
Valančių dvasininkai ir pasaulininkai, žmonės drąsios iniciaty- 
vos: Dovydaičiai, Juzumai, Daukantas, Ivinskis, Akelaitis. Va- 
lančius jų centras, Lietuvos Saulė. Čia Valančius pasirodė tik- 
ras vadas, kuris ne tik pats dirba, bet kitus organizuoja į darbą. 
"Tai kontrastas kitam vyskupui - Baranauskui, kuris pats buvo 
didelis darbininkas, bet jokis organizatorius. 

Ypačiai Valančius stengėsi sau išsiauginti padėjėjų iš jaunųjų 
kunigų. Jis jaunuosius mylėjo. Juos protegavo labiau nei se- 
nuosius kunigus. Jaunieji jį suprato. Jo balso klausė, jo pavyz- 
džiu sekė. Susidarė pasiruošusi, pažangi, drausminga jaunųjų 
kunigų armija. O kur pasirodydavo kokis nedrausmingas, Va- 
lančius tam būdavo griežtas. 

Su tais užsimojimais ir su tais talkininkais Valančius ir stojo 

lietuviškos ir katalikiškos kultūros kurti. Šiandien sunku ir pa- 
sakyti, kiek aukštai ir kaip greitai būtų kilusi lietuvių materia- 
linė ir dvasinė gerovė, jeigu nebūtų atūžusi iš Lenkijos sukili- 
mo banga. 


Gynėjas ir kovotojas 


Lenkmetis išardė Valančiaus užsimojimus, iš- 
blaškė po tolimąją Rusiją 107 kunigus, jų tarpe artimiausius 
Valančiaus talkininkus. Bet tame sukilimo verpete Valančius 
neužmiršo vadovauti tautai, pats nevengdamas pavojų. „Žadė- 
jo man Kamčatką ir kartuves, bet mane užstojo ypatinga Die- 
vo Apvaizda.“ Jei negalėjo vesti Tautos į pozityvią kūrybą, toje 
audroje jis bent vairavo taip, kad kuo mažiau lietuvių nukentė- 
tų. Jis diplomatiškai palaikė artimus santykius su administra- 
toriais. Asmeninėmis pažintimis ir intervencijomis jisai daugel 
žmonių išgelbėjo. Net žiaurusis Muravjovas davėsi perkalba- 
mas ir nulenkiamas. Kaip ir paprastai dažnas visuomenės vei- 
kėjas, Valančius net per daug ėmė pasitikėti diplomatija ir bu- 
vo besukąs savo pirmtako vysk. S. Giedraičio pėdomis, leisda- 
masis į kompromisus kultūros dalykuose. Bet kada buvo pa- 
liesti tikėjimo ir doros dalykai, kada administracija pasiūlė pa- 
čiam vyskupui nurodyti nusikaltusius kunigus, tada vyskupas 
tiesiai atsakė: negalimas daiktas nurodinėti neištikimus politi- 
niu atžvilgiu, tai policijos dalykas. 

Kada nusprendė rusai galutinai „rasplastat Litvu“, pradėjo 
nuo vyskupo. Atkeltas į Kauną, apsuptas šnipų, atskirtas nuo 
ganomųjų ir kunigų, uždraustas iš gyvenamosios vietos išeiti, 
kai kurių savo kunigų denuncijuotas, išduotas, senstantis, nuo- 
latinių rūpesčių suvargintas, Valančius vis tiek nepaliauja va- 
dovavęs. Kaip laivo kapitonas - gyvas laivo nepames. Bet Va- 

lančius dar nelaukia laivo skęstant. Tiki, kad jis bus išgelbėtas. 
Jis kreipias nors raštu į savo talkininkus, jau ne kaip viršinin- 
kas, bet kaip tėvas, draugas, brolis: „pasenęs ir greitai turėda- 
mas išduoti Dievui apyskaitą iš savo ganytojavimo... pakeliu 
balsą į jus, kunigus, mano draugai, kovotojai, žadindamas jūsų 
uolumą, kviesdamas jus stovėti sargyboje. Nepriiminėkite jo- 
kių raštų, nesutinkančių su katalikų bažnyčios mokslu ir ne- 
skelbkite jų iš sakyklos. Jei reikėtų dėl to nukentėti, atminkite 
pavyzdį apaštalų, kurie atsakė, kad labiau reikia klausyti Die- 
vo negu žmonių. Jokia baimė, jokie grasinimai, kankinimai, 
ištrėmimas, pagaliau nei pati mirtis tenenugąsdina jūsų. Mirtis 
mums yra pelnas... Taigi, mieliausieji draugai kovotojai, Dievo 
kunigai: budėkite, stovėkite tikėjime, kaip vyrai elkitės ir pa- 
sistiprinkite“. Vyskupas kreipiasi ir į tikinčiuosius raštais, slap- 
ta spausdintais jau Prūsuose: Lietuviai, žinokite, kol bus mas- 
koliai mūsų krašte, tol nesiliaus katalikus persekioję. Ir realiai 
pataria, kaip reikia kovoti: neleiskite vaikų į valdžios mokyk- 
las, steikite slaptas mokyklas, neskaitykite graždankos, skaity- 
kite Prūsuose leidžiamąsias, nedraugaukite su pravoslavais, per- 
sekiojami kentėkite, bet nesiduokite pravoslavinami ir rusina- 
mi, saugokitės išdavikų, suspieskite apie savo kunigus, o jeigu 
pasitaikytų parsidavėlis kunigas, „bėkite šalin... nebeikite pas 
jį išpažinties ir saugokitės kaip vilko, avikailiu apsimovusio...“ 
Ir Valančius kalba su tokiu įtikinimu, su tokiu griežtumu ir 
aiškumu ir sykiu su tokiu ramumu, lyg tai būtų paskutinis va- 
do įsakymas prieš didžiulę tylią kovą. 

Jeigu Napoleonas drąsino kareivius tuo, kad Egipto pira- 
midės į jų darbus žiūrinčios, tai Valančius tegalėjo viena paža- 
dėti - amžinybę. 

Amžinybės pažadas mūsų dienų žmogui gal nebūtų tokis 
brangus. Šiandien žada duonos, žada erdvių. Bet ano meto že- 

maičiai lietuviai dėl to pažado sutiko kentėti. Tai rodo Kražių 
kruvinoji istorija. 

Ragindamas kitus, Valančius ir pats nesislapsto užpakaly- 
je. Antai, patyręs, kad prieglaudoj katalikų vaikai pravoslavi- 
nami, jis nepaiso uždraudimo išeiti į miestą, eina ir moko 
vaikus poterių. 

Ir šito Valančiaus nedrįso išvežti iš Lietuvos, nors Vilniaus ir 
Seinų vyskupai buvo jau pašalinti. Laukė, iki pati senatvė ateis 
jiems į pagalbą. Ir netrukus Kauno generalgubernatorius trium- 
favo: girdi, Telšių vyskupas Valančius, kurs pirma nuolat vedęs 
slaptą kovą, pirma galingas ir pavojingas savo įtaka dvasiškijai 
ir liaudžiai, dabar galįs būti laikomas nebekenksmingas. Ta- 
čiau gubernatorius apsiriko! Ir mirdamas 1875 m. gegužės 17 d. 
vyskupas neužmiršo vadovauti tikintiesiems: testamentinėj gro- 
matoj meta paskutinius giedrius ir graudžius žodžius: 


Kentėkite visa, ką daleis Viešpats; nerūgokite ir žinokite, jo- 
gia sulauksite gadynės, kurioje praslinks persekiojimai ir vėl su 
džiaugsmu giedosite bažnyčiose žemaitiškai ir lietuviškai šven- 
tas giesmes... Norėčiau ir numiręs jums būti naudingas ir būsiu, 
jei skaitydami tą raštą, išlaikysite perspėjimus tame padėtus. 


Tuščia būtų minėti, kad vyskupo pranašautas laimėjimas bu- 
vo realizuotas. Tenkinamasi iškėlus kai kuriuos Valančiaus as- 
menybės aspektus, kuriais jis, tokis gyvas, imponuojąs, amži- 
nai nesenstąs, iškyla savo pirmatakų ir papėdininkų tarpe. 

Jo pirmatakas nominuotas vyskupas Gintila labiau mylėjo 
gražias knygas nei gyvuosius žmones. Jo papėdininkas vysku- 
pas Paliulionis, gražiu Tumo pasakymu, oficialiai veržės į dan- 
gų: pašaukei mane, Viešpatie, ganytojauti — ganytojavau — ne 
juokavau, imdamas didžią atsakomybę. Vyskupas Baranauskas 

asketiškai veržės į dangų - per begalinę panieką savo kūnui: 
pašaukei mane ganytojauti, bet aš nemoku administruoti, tai 
geriau atsiimk mano sielą. Vyskupas Cirtautas kukliai veržės į 
dangų, vis dabodamas, kad kam neužeitų už akių: eikit, eikit, 
aš paskui. Tačiau vyskupas Motiejus, pridėsim nuo savęs, jėga 
veržės į dangų su visais ganomaisiais: priimk, Viešpatie, visus, 
be jų dangus man nebūtų mielas... Viešpatie, ne tik tuos, kurie 
eina sykiu su manim, bet ir tuos, kurie dar iš paskos ateis. 

Valančiaus paveikslas, graudus ir didingas paveikslas to ener- 
gingo vyskupo kovotojo, vertas būtų rašytojo plunksnos. Jo 
paveikslas ne mažiau būtų herojiškas kaip Pilėnų Margirio, kuris 
pasirinko mirti, ne vergauti. Ne mažiau herojiškas kaip Vydū- 
no Gaisro Magės, kuri saugojo tėvų papročius ir žmones nuo 
germaniškos kultūros vandalizmo ir, negalėdama išsaugoti, ry- 
žosi liepsnoje sunykti nei pati su germanų kultūra susilieti. 

Pilėnų didvyris ir Gaisro herojiška moteris lietuvių visuo- 
menės buvo ypačiai pastebėti tada, kai Lietuvai realiai ėmė grėsti 
germaniškos kultūros antplūdis. Valančiaus figūra gali išplauk- 
ti iš laiko perspektyvos į avansceną tada, kai visuotiniame as- 
menybių susmulkėjime pasiilgstama vado, organizatoriaus, kū- 
rėjo, kovotojo, kuris eitų su vedamaisiais į vargus ir laimėji- 
mus, kuris būtų realus vadas. Jei tokių nesti gyvųjų tarpe, 
pasiilgėlių akis jų tarp mirusių ieško. 

Žmonija, anot Comteo, susideda iš mirusiųjų ir gyvųjų. Mi- 
rusiųjų dulkės gyviau prakalba už gyvuosius grabus. 

Jonas Kossu-Aleksandravičius 
Didysis žemaitis 


Antano Aleknos monografijoje apie Valančių 
skaitome: „... buvo tvirtos kūno sudėties, vidutinio ūgio, pail- 
go gelsvo veido“. Valančius lietuvio sąmonėje yra kiek kitoks: 
jis, regis, turėjo būti bent toks, kaip žemaičių padavimų milži- 
nas Džiugas, kuris 4žuolynus, kaip linus, sauja rovė. Į Valančių 
panašių žmonių reikėtų ieškoti žiloje senovėje, mažiausia - ku- 
nigaikščių gadynėje, bet vargu ar dažnas mūsų kunigaikštis ga- 
lėtų jam prilygti. Valančius ar tik nebus šioje žemėje (Lietuvo- 
je) tobuliausiai išbujojusi asmenybė: visos trys jo asmenybės 
šakos buvo lygiai išaugę - galva, rankos ir širdis. Pažvelgus į jo 
gana ilgo gyvenimo darbus, reikia stebėtis jo akių žvalumu, 
nes net mažiausia mūsų ano meto žaizdelė nebuvo nepastebė- 
ta. Valančius - kolosas, nors buvo vidutinio ūgio žemaitis. 

Mūsų gyvenimo momento pradžios reikia ieškoti ne garbin- 
gų bajorų raštuose, bet Donelaičio, Strazdelio, Daukanto ir Va- 
lančiaus žodžiuose. Neblogai žemaičių bajoras Dionizas Poška 
iš lenkų kalbos išvertė „Mužikėlio dainą“, bet reikia atminti, 
kad prie jo Baublio sunkiai dirbo žemaičiai baudžiauninkai. Jis 
rūpinosi mūsų praeitim ir garbe, bet dabarties nematė. Jis žiū- 
rėjo į baudžiauninkus kaip ir tie, kurie net jų kalbos mintis, 
kurias perpus rimtai, perpus nerimtai Strazdeliui pakartojus, 

paėmė du šviesūs žemaičiai Valančius ir Daukantas. Ta mintis, 
žinoma, nesibaigė nei savanorių kovomis, nei žemės reforma, 
nes ji yra mūsų vedamoji mintis, mūsų kelio žvaigždė. 

Valančiaus pirmtakai pasitenkino vien teisybės skelbimu, o 
jis jau tuos dalykus pačian gyveniman įvedė. Tiesa, jam buvo 
daug lengviau - jis buvo vyskupas, o vyskupas mūsuose daug 
svėrė. Su juo ir vergėjų valdžios atstovai turėjo skaitytis. Ir skai- 
tėsi. Valančius tuo pasinaudojo ir, galima sakyti, Lietuvą valdė, 
tačiau valdė ne kaip despotas, o kaip didelis širdies lietuvis. 

Jis pergyveno keletą didelių sukrėtimų: du sukilimu, baudžiau- 
ninkų išlaisvinimą, marus ir badmečius. Čia, manome, nebus 
pro šalį paminėti keletą žymesnių datų Valančiaus gyvenime. 
Valančius gimė 1801 m. vasario mėn. 16 d. Nastrėnų sodž., Sa- 
lantų parapijoj. Jo tėvai, matyt, buvo pasiturį ūkininkai, nes vi- 
sus tris savo sūnus išmokslino: vienas brolis įstojo vienuolynan, 
o antras Dorpate baigė medicinos mokslus. 1806 m. M. Valan- 
čius įstojo domininkonų mokyklon Žemaičių Kalvarijoje, kurią 
1821 m. baigė. 1822 m. įstojo Varnių kunigų seminarijon, o 
1828 m. rugsėjo 1 d. Vilniuje buvo įšventintas kunigu. Kurį lai- 
ką buvo mokytoju Moziriuje, o iš ten 1834 m. buvo atkeltas į 
Kražius. 1840 m. buvo pakviestas profesorium į Vilniaus kuni- 
gų akademiją, o po dvejų metų, kai vilniškė akademija buvo 
perkelta Petrapilin, buvo profesorium Rusijos sostinėje, tačiau 
susirgęs grįžo Žemaitijon. 1847 rugsėjo 28 d. Neapoly Valan- 
čius buvo prekanonizuotas Žemaičių vyskupu, o 1850 m. vasa- 
rio 25 d. Petrapily buvo įšventintas vyskupu. Vyskupijos buvei- 
nė tuomet buvo Varniuose, bet 1864 metais ji buvo perkelta 
Kaunan, kur Valančius 1875 m. gegužės mėn. 17 d. mirė. 

Kaip matome, Valančius dideliais žingsniais žengė priekin. Rei- 
kia atminti, kad jis buvo kilęs iš sodiečių, tai aukštyn kopė ne 
kieno nors malone, bet dideliais gabumais ir doru gyvenimu. Jo 

gyvenimo pavyzdys parodo, kiek paprastos kilmės žmogus galė- 
jo pasiekti tais laikais, kai buvo tokie dideli kontrastai luomų 
tarpe. Bajorams ir bajoriškos kilmės dvasininkams tai buvo ne 
paplaukiui, ir jie prieš Valančių šiaušdavosi. Yra užrašytas apie 
tai vienas jo gyvenimo epizodėlis: kartą, jam bevažiuojant, bajo- 
ras sustabdė vyskupo arklius, o paklaustas, kuriuo reikalu su- 
stabdė, pasityčiodamas atsakė: „Taip sau, aš tik norėjau pamaty- 
ti, kaip mužikai karietose važinėja“. Žinoma, skaudu buvo Va- 
lančiui kęsti bajorų priekaištai ir pašaipos, bet jis tai priimdavo 
ne kaip jo asmens įžeidimą, o kaip įžeidimą visos lietuvių tautos. 
"Tai buvo tik mažmožiai, nes tie patys bajorai jo brolius dar dau- 
giau niekino: stumdė, rykštėmis plakė, baudžiavomis slėgė. Va- 
lančius jautėsi padėties ponas, be to, būdamas atkaklaus būdo, 
kovojo su tais pačiais bajorais ir net rusų valdžios atstovais. 
Valančius Lietuvą matė labai apleistą. Bajorai ir plikbajoriai, 
nors kartais ir mokėdavo žmonių kalbos, kartais net šį tą rašy- 
davo, bet jiems nepripažino teisės patiems galvoti ir šviestis. 
Jiems reikėjo baudžiauninko darbo dienų, o ne ko kito. Savai- 
me suprantama, kad tamsi liaudis buvo lengviau baudžiavomis 
engti. Vis dėlto mūsų žmonės nebuvo tokie analfabetai, kaip 
kad galėjo būti. Liaudis gal maža rašto mokėjo, bet skaitančių 
netrūko. XVIII amžiaus pabaigoje ir XIX pradžioje buvo daž- 
nai leidžiamos kelios anuo metu mūsų liaudyje populiarios kny- 
gos - vadinasi, buvo nemaža jas skaitančių. Bet tos knygos bu- 
vo labai suterštos svetimybėmis, galima sakyti, tik retas žodis 
arba pasakymas buvo lietuviškas, o šiaip — tik linksniais ir lai- 
kais sulietuvinti lenkiški žodžiai ir ištisi sakiniai. Liaudis jų grie- 
bėsi kaip skęstąs šiaudo. Reikia manyti, kad daugelis mūsų gy- 
voje kalboje sutinkamų lenkiškumų iš ten atsirado. Aišku, be- 
veik visą šimtą metų žmonės tas knygas skaitė ir prie jų priprato. 
Tas dalykas Valančiui pirmon galvon ir krito. Jis pamatė, 

kad liaudis, klaidžiodama tamsybėje ir įvairiais būdais ponų 
mulkinama, negalės ilgai išlikti. Nutautimas, žinoma, kol kas 
dar labai nežymiai ėjo, bet jis galėjo eiti daug greičiau, jei nu- 
tautinimo darbas būtų buvęs vedamas po kultūros priedanga. 
Jau ir Lietuvoje kartais pasigirsdavo palankesnis žodis liaudžiai, 
bet jei liaudis būtų buvusi kitų šviečiama, tai ji būtų susilaukusi 
prūsų likimo. Labai gerai net, kad nutautę bajorai nepradėjo 
rūpintis liaudies švietimu, nes ir mes būtume lygiai taip pat 
„apsišvietę“, kaip prūsai. Žinoma, nutautinti milijonus žmo- 
nių greitai negalėjo, bet mūsų galvojimo būdą būtų pakeitę — 
o tat daug baisiau negu pats gimtos kalbos pamiršimas. Pa- 
vyzdys - kai kurie Klaipėdos krašto žemaičiai, kurie lietuviš- 
kai kalba, bet galvoja ir veikia vokiškai. 

Baudžiavą panaikinus, gyvenimas būtų smarkiai keitęs savo 
formas. Būtų keitęsis pats galvojimo būdas. Kažin kuria link- 
me mūsų gyvenimas būtų pakrypęs, jei tiems sukrėtimams mū- 
sų žmonių nebūtų Valančius paruošęs. Jam tad ir tenka šios 
dienos momento pirmtako vardas. Jis paruošė mus laisvei. „Auš- 
ra“ ir „Varpas“ tik gilino jo idėjas. Taip galvojant galima paaiš- 
kinti, kodėl Valančius aktyviai neprisidėjo prie 1863 metų su- 
kilimo, nors, matyt, jam vis dėlto kiek pritarė. Sukilimą paruo- 
šė bajorai, o liaudis tik ponų mulkinama prie jo prisidėjo. 

Valančius kaip tik ir pradėjo nuo kultūros, nes tik su kultūra 
galėjo liaudis stumtis priekin prie laisvės, šiandien tapusios rea- 
lybe, liaudis tarytum būtų Valančiaus laukusi, nes vos tik pasiro- 
dė keletas jo knygelių, kiekvienas vyskupo žodis mūsų žmonėms 
atrodė šventas. Valančiui tik pakėlus balsą dėl blaivybės, bema- 
tant visa Lietuva prie jos prisidėjo. Tai buvo kažkas panašu į 
kryžiaus žygių nuotaiką, kai žmonės, pametę šeimas ir turtą, ėjo 
gelbėti iš netikėlių nagų šventojo miesto. Girtybei buvo paskelb- 
ta arši kova, su girtuokliais kovojo daugiausia tie patys kilnios 

idėjos sužavėti žmonės. Ta idėja turėjo kultūriškai tautišką at- 
spalvį. Kiekviename didesniame dvare buvo ponų laikomos spi- 
rito varyklos, o kiekvienoje kryžkelėje stovėjo smuklė. Degtinė 
buvo pigi ir lengvai prieinama. Girtaudami žmonės ne vien do- 
riškai, bet ir medžiagiškai smuko. Žmonės per degtinę įsiskolin- 
davo ligi ausų dvarininkui ir smuklininkui, padidindavo šeimos 
skurdą, užsikraudavo daugiau darbo dienų dvaruose, išsižadė- 
davo savo tėvų kalbos, išsižadėdavo visko. Sako, kad pirmieji 
ateiviai Amerikos tautelės įveikė ne ginklu, bet svaigalais. 

Blaivybės judėjimas nepatiko nei rusų valdžiai, nei ponams, 
nei žydams, nes visi iš to daug pelnė, o kentė vien sodžiaus žmo- 
nės, lietuviai. Valančius kovojo su keturiais priešais: girtuokliais, 
ponais, rusais ir žydais, bet kol gyvas buvo, jiems vis dėlto nenu- 
sileido, nors valdžios jam buvo visai uždrausta blaivybės idėjos 
skelbti. Rusų valdžia net vertė kunigus pradėti akciją prieš blai- 
vybę, kontroliavo pamokslus. 1863 metų sukilimo metu žydai 
smuklininkai įskundė niekuo nekaltus blaivybę skelbusius kuni- 
gus kaip maištininkus sukilėlius. Vadinasi, manyti, kad blaivybei 
skleisti buvo gera dirva, yra klaidinga, o vis dėlto toji idėja apė- 
mė plačias mases ir net draudžiama augo, o pamažu brendo ir 
tautiška sąmonė. Paprasti žmonės pradėjo suprasti, kad juos sve- 
timieji engia be reikalo, kad jų sūnus ima rekrutuosna svetimų 
kraštų ir svetimų reikalų ginti. Iš pradžių tai pradėjo reikštis tik 
nepasitenkinimu, bet jau einančiu ne iš dvasininkų ar šiaip švie- 
suolių, tik iš pačios liaudies. Sakysime, Aleknos monografijoje 
skaitome, kad Kauno gubernatorius atstatė nuo vietos Gintiliš- 
kio kleboną, kunigą Daugvainį, už tai, kad jisai rekrutus išve- 
žant iš miestelio leidęs skambinti varpais taip, kaip skambinama 
už mirusius. Tai, žinoma, dar nekaltas protestas, bet atminkime, 
kad kiek vėliau Kražiuose mūsų žmonės jau jėga išdrįso pasiprie- 
šinti rusų valdžiai. Kražiečiai jau žinojo, ką gynė. 

Lietuvio sąmonės budinimas daugiausia ėjo iš Valančiaus, 
nes niekieno kito knygos taip plačiai ir gausiai nepaplito mū- 
sų žmonėse. Sakysime, Daukantas daug aiškiau formulavo se- 
paratizmą, bet jis savo idėjų gyvas būdamas negalėjo paskleisti 
ir dėl to tik, kad per aukštai paėmė, nes jo idėjos mūsų žmo- 
nėms buvo dar neprieinamos. Valančius pradėjo nuo abėcė- 
lės, pradėjo ne nuo problemų, bet nuo paprasčiausių ir kas- 
dieniškiausių gyvenimo reiškinių. Jis neskelbė neapykantos 
kitataučiams, bet tik pamokė, kad mūsų žmonės nesiduotų 
kitų tamsinami. Jis žmones švietė neilgais didaktiškais, gražiu 
stiliumi parašytais, kasdieniško gyvenimo vaizdeliais. Jis yra 
labai daug knygų parašęs (beje, dalis išversta, dalis tik pritai- 
kinta liaudžiai). Viso priskaitoma iki 43 pavadinimų. Kai ku- 
rios buvo labai paplitusios mūsų žmonėse, pavyzdžiui, „Ži- 
vatas Kristaus arba Istorija Naujojo įstatymo“ — 45 000 egz., 
„Apej brostvą blaiwistės“ - 40 000 egz. ir keletas po 10 000 
egz. Šie skaičiai kalba patys už save. Žodžiu, Valančiaus raš- 
tus pamėgo dėl lengvo ir aiškaus stiliaus; be to, autorius turė- 
jęs nepaprastą pasakotojo talentą, nes net paprasčiausi kas- 
dieniško gyvenimo įvykėliai taip gražiai ir gyvai atvaizduoti, 
jog ir šiandie mielai skaitomi. 

Valančius buvo užsimojęs didelę vagą išvaryti. Tai vagai jo 
gyvenimo nepakako ir nebuvo tinkamų padėjėjų. Jis nebūtų 
pasitenkinęs vien populiariomis knygelėmis, parapijų mokyk- 
lomis, blaivybe, bet didesniems žygiams dar nebuvo atėjęs lai- 
kas. Čia mes pridėsime vieną jo Daukantui rašytą laišką, kur jis 
kalba apie didesnio masto dalykus. 


Maloningas Pone! 


Du Tamstos laiškus su užsiganėdinimu aplaikiau — prie pirmo 
priėjo į mano rankas du egzemplioriai knygutės apie išdirbimą 

tabako ir apynių — parašytos nesulygintinai lengvesniu liežuviu, 
kaip pirmesni Tamstos darbai. Už šią dovaną labai, labai dėka- 
voju. Antrame laiške išreikšta, kad tie veikalai yra ir Rygoj — 
turbūt nori, kad pargabenčiau juos į Žemaitiją — ką ir galiu pa- 
daryti, kadangi Tamstos kasoj jau yra apie desėtkas rublių. 

Iš lietuviškai žemaitiškų naujienų tik tai tą galiu pranešti, 
kad raštas mano jau išėjo iš spaudos. Ponas Zavadskis Vilniuj 
atmušė 1.500 egzempliorių - susideda iš dviejų tomų; parda- 
vinėsiu po 1 sid. rubl. Dar tik 5 egz. man atsiųsti, kai tik ateis 
transportas, neužmiršiu ir Tamistą apdovanoti savo darbu. 

Apart to vikaras kun. Šurevičius išguldė ant žemaitiško lie- 
žuvio ir išdavė po vardu: „Maldos ant Didžiosios nedėlios“. 
Yra tai maža, kaip elementorius, knygutė, kurią išdavėjas išda- 
lino dykai. Kun. Pšijalgauskas be perstojo rašo, bet viską len- 
kiškai. Ne vienas ir mane rūgoja, kad nelenkiškai išdaviau. 

Kun. Montvydas, Siadkos klebonas, visą pavasarį serga — 
turėjo vienoj ausy šunvotę ir ja visiškai apkurto — dabar jaučia 
skaudėjimą kitoj ausy - žodžiu organizmas jo silpsta. O gaila! 
nes žmogus yra labai doras. 

Kun. Daukšos be mūs niekas neatspausdins — kad pralob- 
čiau, gyventume iš pusės ir įsteigtume Žemaitišką akademiją — 
ką duok Dieve! 

Mūs nominatą užponavo šykštumas, varu rėkia, kad reikia 
kur išleisti pinigą; už tat iš jo literatiškiems reikalams pagelbos 
tikėtis negalime. 

Pavasarį turime labai ankstyvą ir šiltą, tik dabar pradėjo po- 
navoti šalnos. Užderėjimų galima tikėtis gerų. Vasaroją jau po- 
ra nedėlių kaip sėja. 

Tą išreiškė didelis godytojas ir mylėtojas Tamstos Ypatos. 

Varniuose, Motiejus 
23 balandžio 1848 m. 

Valančius norėjo įsteigti akademiją, norėjo apšviesti Lietuvą 
tikra to žodžio prasme, bet buvo daug kliūčių, buvo daug prie- 
šų, kurie kiekvieną nekalčiausią tautos krustelėjimą sekė ir slo- 
pino; be to, buvo juk labai neramūs laikai. Po sukilimo rusai 
atėmė spaudą, bet Valančius ir tuomet nenusiminė: jis pirmas 
pradėjo spausdinti lietuviškas knygas Prūsuose, be to, organi- 
zavo nelegalių knygų platinimą - knygnešius. Jo turbūt bus 
sugalvota ir lietuviškų knygų kontrafakcija (netikra išleidimo 
data), nes ilgą laiką buvo tituliniuose lapuose žymima: „išspaus- 
ta Juozapo Zavadskio spaustuvėje, Vilniuje, 1863 m.“ Antra- 
me puslapyje buvo žymima: „Išspausti daleidžiu, Motiejus Vo- 
lončevskis“, o kai kuriose tų knygų yra popiežiaus laiškas, pa- 
skelbtas apie 1882 ar 1883 metus. Vadinasi, didelė dalis 
draudžiamųjų knygų buvo leidžiama po Valančiaus priedanga. 
Reikia manyti, kad šį kontrafakcijos būdą jis bus sumanęs ir 
pats pradėjęs praktikuoti. 

Žodžiu, nebuvo tokių sunkumų, kurių jis būtų nenugalėjęs, 
nebuvo tokių pinklių, kurių būtų neapėjęs. Tai nepaprasto pa- 
tvarumo ir nepaprasto sumanumo žmogus. Jis padarė tiek daug 
didelių darbų, kiek, rodos, jokiu būdu vienas žmogus negalėtų 
atlikti. Jo buvo pilna Lietuva. Jis dirbo tik Lietuvai, tik bau- 
džiavų prislėgtam lietuviui. O kaip jį lietuviai baudžiauninkai 
gerbė ir mylėjo! Lankant jam parapijas, prie parapijos jį pasi- 
tikdavo šimto išsipuošusių sodžiaus raitelių būrys ir lydėdavo 
iki kitos parapijos. Dėl to dalyko jam net reikėjo aiškintis rusų 
valdininkams, kuriems nepatikdavo, kad lietuviai daug, iškil- 
mingiau ir širdingiau sutikdavo vyskupą nekaip ciesorių. Jis 
aplankė visas savo vyskupijos parapijas, jis suteikė sutvirtini- 
mo sakramentą 752.303 žmonėms, vadinasi, tiek savo laiko 
lietuvių buvo savomis rankomis palytėjęs. Jis kiekvieną skriau- 
džiamą lietuvį užstodavo. 

Kaip jis dėl kiekvieno lietuvio sielojos, kaip jis pats save dėl 
to statė pavojun, gali paliudyti šis pavyzdys. Kaune buvo iš 
gatvės surinktų vaikų prieglauda, kur šventikas, nežiūrėdamas 
vaikų kilmės, juos auklėjo stačiatikių dvasioje. Valančius, apie 
tai sužinojęs, įsiveržė prieglaudon ir pradėjo šaukt: „Kur mano 
vaikai?“ Kai dėl šio dalyko jį pradėjo tardyti ir grasinti, jis pa- 
stebėjo: „Tegu su manim daro, ką tik nori, aš visam esmi pasi- 
rengęs. Man neilgai begyventi, aš turiu priedermę palaikyti sa- 
vo tikėjimą“. Jo tikėjimas buvo Dievas ir lietuviai. 

Valančiaus nuopelnus suskaičiuoti yra labai sunku, nes jiems 
surašyti reiktų tokio pat kruopštaus darbininko gyvenimo. 
Jis neskelbė tuščių skambių šūkių, jis dirbo planingą kultūros 
darbą. Čia jo pasisekimo paslaptis. Jo darbas nenuėjo nie- 
kais, nes savo rūmus statė ant kultūros ir žmoniškumo pama- 
tų. Šiandie mes dažnai labai garsiai ir labai gražiai sušunka- 
me, bet šūkis pasilieka tik šūkiu ir didelio įspūdžio nepadaro. 
O kodėl taip yra? Dėl to, kad dažnai mūsų šūkiai neturi rea- 
laus tautiško ir kultūriško pagrindo. Rusų patarlė sako: „Lakš- 
tingalos pasaka nepasotinsi“. Jei pasaka negalima palesinti 
mažos lakštingalos, tai tuo labiau ja nepasotinsi tautos. Mums 
reiktų grįžti prie Valančiaus, reikėtų jį pasiimti pavyzdžiu ir 
eiti į tautos širdį jo pramintu taku. 

Valančius, švęsdamas savo 25 m. vyskupo jubiliejų, be kita 
ko yra pasakęs: „Aš dirbau Viešpaties vynuogyne“. Mes žino- 
me jo vynuogyną, nes jo vynuogynas buvo Lietuva. O tas vy- 
nuogynas ir šiandie reikalauja darbininkų. 

Domas Butėnas 


Ką byloja archyvai 


Motiejaus Valančiaus veikla nėra visiškai balta 
dėmė Lietuvos kultūros istorijoje, tačiau turint galvoje jo atlik- 
tus darbus bei jų reikšmę to meto audringame gyvenime, jis 
toli gražu dar nėra reikiamai įvertintas, o jo atminimas nepa- 
kankamai įamžintas. Valančių pažįstame kaip plačių interesų 
asmenybę. Būdamas aukštas katalikų bažnyčios dvasininkas, 
jis mums reikšmingas ir kaip istoriografas, rašytojas, liaudies 
švietėjas bei visuomenės veikėjas. Be pačių Valančiaus raštų, jo 
visuomeninį paveikslą išryškinti padėtų dokumentai, esantys 
Vilniaus, Leningrado ir kituose archyvuose, kurie yra mažai 
žinomi arba ir visai nežinomi. 

Valančius gyveno 74 metus (1801-1875). Jo gyventu laiko- 
tarpiu yra buvę labai svarbių politinių ir visuomeninių įvykių. 
Žlugo feodalinė baudžiavinė santvarka. Kraštas pergyveno di- 
delius politinius sukrėtimus: Napoleono invaziją, 1831 ir 1863 
metų sukilimus. Napoleonmetis palyginti greitai buvo užmirš- 
tas, blėso 1831 m. sukilimo atminimas, bet politines aistras ypač 
kaitino 1863 m. sukilimas. Kova dėl žemės ir nacionalinio išsi- 
vadavimo palietė plačiausius Lietuvos gyventojų sluoksnius. 

M. Valančius buvo ne tik akylas stebėtojas, bet ir aktyvus 
krašte vykstančių pasikeitimų dalyvis, diplomatas, numatantis 


186 MOTIEJUS VALANČIUS IŠ ARTI IR Iš TOLO 


perspektyvius tautos poreikius. Susipažinus su dokumentais, 
saugomais Lietuvos valstybiniame istorijos archyve, galima drą- 
siai teigti, jog nė vienas kitas XIX a. jo konfratrų taip nejautė 
gyvenimo pulso, tiek nedirbo ir nebuvo taip įsitraukęs į Lietu- 
voje vykstančius įvykius, kaip jis. Net iš pasauliečių Valančiaus 
amžininkų sunku rasti jam lygų. 

Vienas archyve saugomų dokumentų, susijusių su Valančium, 
yra Vilniaus cenzūros komiteto susirašinėjimas dėl jo istorijos 
veikalo „Žemaičių vyskupystė“ išleidimo. Veikalą į cenzūros 
komitetą 1847 m. spalio 23 d. pristatė Vilniaus spaustuvinin- 
kas, knygų leidėjas ir prekybininkas Juozapas Zavadskis. Rank- 
raštį sudarė dvi dalys, iš viso 358 puslapiai. Po trijų dienų rank- 
raštis buvo sugrąžintas leidėjui su leidimu spausdinti. Išspaus- 
dintos knygos egzempliorius 1848 m. kovo 24 d. buvo įteiktas 
susipažinti cenzūrai (f. 1240, ap. I, b. 67, 1. 186a-187). 

Valančiaus bruožus mums išsaugojo jo gyventais laikais atsi- 
radusi fotografija, taip pat dailininko J. Zenkevičiaus tapytas 
portretas. Tuo metu dar buvo išduodami asmens dokumentai 
su jo išvaizdos aprašymu. Duomenys, kaip atrodė Valančius, 
buvo pateikti valdžios įstaigoms 1850 m. pradžioj, jam vyks- 
tant į Peterburgą įsišvęsti į vyskupus. Čia buvo nurodyta, jog 
Valančius yra vidutinio ūgio, plaukai ir antakiai tamsiai rusvos 
spalvos, akys - mėlynos, nosis ir veidas - pailgi, burna viduti- 
nė, smakras —- paprastas, ypatinga žymė - karpa ant nosies. Į 
Peterburgą jis išvyko 1850 m. sausio 14 d. iš Tauragės pašto 
kontoros diližanu. Valančiui su palyda užsakyta trys vietos (f. 
669, ap. 3, b. 405). 

Sudėtingą M. Valančiaus padėtį apibūdina tai, jog jis buvo 
nuolat sekamas. Caro administracija norėjo nuolat turėti slap- 
tą informaciją apie Varnius, kur rezidavo vyskupas Valančius, 
čia vyko gan intensyvus visuomeninis gyvenimas, kūrėsi savo- 

tiškas kultūros centras. Tokie slaptų žinių tiekėjai buvo paly- 
ginti žemo intelekto ir moralės, silpnai arba visai nemokantys 
lietuvių kalbos, nepažinojo vietos papročių ir dėl to konflik- 
tuodavo su vietos žmonėmis ir pačiu Valančium, išaiškėdavo 
jų negražūs tikslai. Slapti informatoriai, kaip rodo archyviniai 
dokumentai, buvo Beinaravičius, Klevinskis ir ypač įžūlus 
Feoktistovas. Tokiais atvejais į Varnius ištirti skundų buvo ko- 
mandiruojami specialūs valdininkai iš Kauno bei Vilniaus val- 
džios įstaigų. Atsiliepimai apie Valančių buvo įvairūs ir priklau- 
sė, matyt, dar ir nuo to, kaip pavykdavo su tikrintojais už- 
megzti pažintį, suartėti, paveikti juos. Nuolatiniai tikrinimai 
trukdė Valančiui dirbti kultūrinį darbą, siekiant savo tikslų, 
reikėjo turėti tvirtą charakterį ir nervus, pagaliau, diplomati- 
nių sugebėjimų. 

Cariniams valdininkams neįprasta Valančiaus literatūrinė 
veikla ir jo populiarumas liaudyje kėlė įtarimą. 1852 m. kovo 
mėnesį Vilniaus generalgubernatorius į Varnius pasiuntė ištirti 
padėtį ypatingų pavedimų valdininką kolegijos tarėją de Ro- 
bertį. Jo 1852 m. kovo 28 d. pranešime gana tiksliai ir įdomiai 
apibūdinta Valančiaus asmenybė, literatūrinė veikla ir net klai- 
dingai priskirta pirmosios lietuvių kalbos gramatikos autorys- 
tė. Pranešime rašoma: „„.. Valančius, kilęs iš Žemaitijos vals- 
tiečių, iš tikrųjų skiria ypatingą dėmesį žemaičių literatūros ug- 
dymui, globoja tuos, kurie tą daro, ir pats pirmas parašė šios 
kalbos gramatiką. Man perduotame rašte pasakyta, jog vysku- 
pas išdalijo po parapijas šimtus egzempliorių Ivinskio Vilniuje 
išleisto kalendoriaus žemaičių kalba ir kad šio kalendoriaus 4 
puslapyje duota Lietuvos chronologija, kas ir kaip Lietuvą val- 
dė, <...> taip pat ir kita knyga pavadinimu „Būdas“ (S. Dau- 
kanto. - D. B.) - žemaičių papročiai“. Toliau rašoma, jog šios 
knygos išspausdintos Vilniuje ir Peterburge. Nors ir esą abe- 

jotinų pasakymų, bet jos leistos cenzūros (f. 378, Polit. sk., 
1852 m., b. 37, 1.6a-7). 

"Tais pat metais Valančius dar buvo skundžiamas ir antrą kartą. 
Kaip Valančiaus nepaklusnumą vyriausybei skundėjas pateikė 
tokius, esą, jo žodžius, pasakytus 1852 m. vasario 1 d. semina- 
rijoje: „Jeigu vyriausybė jums įsakytų mokyti ko nors nenau- 
dingo arba nereikalingo, tai aš to nedaryčiau“. Tikrinti Valan- 
čiaus į Varnius buvo pasiųstas cenzūros komiteto darbuotojas 
Pavelas Kukolnikas. Šis, atvykęs į vietą, Valančiaus nerado, nes 
buvo vasaros metas, Valančius atostogavo ir buvo išvažiavęs 
svetur. Antrą kartą tikrintojas važiavo lapkričio mėnesį. Šį kar- 
tą buvo atleisti iš darbo keli Valančiaus bendradarbiai. Valan- 
čius valdžios atžvilgiu buvo apibūdintas kaip nenuoširdus, kal- 
bąs viena, o kitą darąs (f. 378, Polit. sk., 1852 m., b. 131). 

Priešingai parašė 1854 m. žandarų korpuso pulkininkas 
Skvorcovas, tyręs skundą pagal Feoktistovo pranešimą. Skvor- 
covas savo raporte rašė: jog „<...> Valančius, nors ir religinis 
fanatikas, bet atsidavęs vyriausybei ir yra nemėgstamas kunigų 
už jų persekiojimą dėl palaido gyvenimo“. Feoktistovas buvo 
charakterizuotas kaip „nepatyręs ir riboto proto“ žmogus (f. 378, 
Polit. sk., 1854 m., b. 107, 1. 13-14). Taip kūrėsi nuomonė ne 
tik carinės administracijos, bet ir jo artimųjų, o vėliau ir tyri- 
nėtojų apie Valančių kaip dviveidį. 

1858 m. Valančius rūpinosi gauti leidimą leisti lietuvišką laik- 
raštį pavadinimu „Pakeleivingas“. Tokio leidimo neduota. Vi- 
daus reikalų ministras S. Lonskojus konfidencialiai 1859 m. 
birželio 24 d. apie tai pranešė Vilniaus generalgubernatoriui 
(f. 378, Polit. sk., 1859 m., b. 31, 1.6.). 

1861 m. prasidėjo politinės demonstracijos, nukreiptos prieš 
caro valdžią ir dažnai turinčios religinį atspalvį. Kildavo riau- 
šės tarp tikinčiųjų ir atvykusios demonstracijų sklaidyti caro 

policijos bei kariuomenės. Prasidėjo dalyvaujančių demonstra- 
cijose represijos. Valančius daug kartų kreipėsi į Kauno guber- 
natorių, Vilniaus generalgubernatorių, prašydamas apriboti po- 
licijos ir kariuomenės veiksmus, paleisti suimtuosius. Kartais 
jo prašymai būdavo patenkinami, o kartais ne. Vis labiau komp- 
likuojantis padėčiai, Valančius dėl savo elgesio 1861 m. pa- 
baigoje buvo iškviestas pas vidaus reikalų ministrą pasiaiš- 
kinti (f. 378, Polit. sk., 1861 m., b. 130). 

Atėjo audringieji 1863 metai, prasidėjo sukilimas. Valančiaus 
padėtis buvo labai sudėtinga. Ir vyriausybė, ir sukilimas laukė 
aiškios Valančiaus pozicijos, ir vieni ir kiti grasino, reikalavo. 
Jis pats, matyt, ieškojo kompromisų, delsė. 

Gegužės 11 d. sukilėliai iš Žemaičių vyskupijos konsistori- 
jos paėmė 350 rublių, kurie buvo skirti kunigams invalidams 
išlaikyti. Apie šį įvykį Valančius pranešė valdžiai. Birželio 2 d. 
sukilėliai įpuolė į Varnius, antrą kartą iš konsistorijos kasos vėl 
paėmė 2.000 rublių sidabru. Tardymas nedavė aiškaus atsaky- 
mo, kas buvo kaltas. Keista buvo, kodėl esant tokiai padėčiai 
pinigai nebuvo išvežti į apskrities miestą Telšius, kur stovėjo 
stipri kariuomenės įgula. Vilniaus generalgubernatorius rugpjū- 
čio mėnesį vidaus reikalų ministrui tiesiog rašė, kad pinigai 
perduoti sukilėliams „kiek galima spręsti, ne be žinios ir prita- 
rimo paties Valančiaus“ ir kad suimtųjų sukilėlių liudijimu Va- 
lančius savo „... dviprasmiškais atsakymais skatino stoti į in- 
surgentų eiles ir pritarė revoliucionierių veiksmams“ (f. 378, 
Polit. sk., 1863 m., b. 388, 1. 54). 

1864 m. liepos 3 d. Kauno gubernatorius rašė Vilniaus ge- 
neralgubernatoriui, jog dėl viso to kaltas Varnių dvasinės se- 
minarijos rektorius Juozapas Dovydaitis. Esą, iš pradžių Va- 
lančius buvęs priešiškas sukilimui, bet kada jam sukilėliai kaip 
simbolį, grasindami nubausti, atsiuntę kartuvių virvę, be to, 

nuolat gąsdinamas sukilimo šalininko J. Dovydaičio, jis į viską 
ėmęs žiūrėti abejingai (f. 378, Polit. sk., 1863 m., b. 564, 1. 18). 

Vilniaus generalgubernatorius M. Muravjovas, aukščiausias 
caro valdžios administratorius Lietuvoje ir vakarinėse Baltarusi- 
jos gubernijose, pagarsėjęs savo reakcinėmis pažiūromis ir žiau- 
rumu net Peterburge, paskirtas specialiai malšinti sukilimo, savo 
memuaruose vėliau rašė, jog pradėjo valdyti sukilėlius bausda- 
mas mirties bausme ir siekdamas dar daugiau susilpninti sukili- 
mą Kauno gubernijoje, kurioje, pasak jo, gyventojai buvo „mil- 
žiniškoje Valančiaus įtakoje, aš turėjau imtis lenkti žmones įkal- 
binėjimu sudėti ginklus“ (f. 439, ap. 1, b. 459). 

Kad ir ką manė Valančius, jo oficialius santykius su sukilimu 
ir vaidmenį sukilime nulėmė 1863 m. rugsėjo 6 d. paskelbtas 
laiškas tikintiesiems. Laiške Valančius kvietė melstis už „.. wi- 
sus stonus Ciesoristes, už Ministrus, Gubernatorius ir kitus Ka- 
rejwiszkus ir szep jau wirszininkus“. Kartu nurodė neklausyti 
„„«įkalbinieimu tu, kurie jums prižad pamacze swecziu szales...“, 
nes iš tikrųjų Vakarų šalys buvo atsisakiusios net ir politinės 
bei diplomatinės paramos. „Ponaj ir bajoraj ant raszta jau ap- 
reiszke sawa pakara ir prasza pasigajleima...“, tęsiama laiške, 
todėl kvietė pasiduoti, o „Aukszcziause wiresnibe, pamaczius 
sugranžinta tarpo jusu pakaju, parstos spausti prikluwusius pri 
sukilusiu, pažwelgs mielaszirdinga akia...“ (f. 378, Bendr. sk., 
1863 m., b. 1467, 1. 20-21). Caras, Aleksandras II, būdamas 
Kryme Livadijos rūmuose, sužinojęs apie tokį paskelbtą laišką, 
užrašė pastabą: M. Valančiaus „... nuoširdumu netikiu, šį faktą 
laikau reikšmingu ir negaliu atsidžiaugti, kad jis buvo privers- 
tas padaryti tokį viešą pareiškimą vyriausybės norima dvasia“ 
(f. 378, Bendr. sk., 1863 m., b. 1467, 1. 43). 3 

Tiesa, šio ganytojiško laiško parengimo istorija dramatiška. 
Laiško idėja ir pasiūlytos mintys, kaip matyti iš bylos, priklau- 

so Kauno gubernatoriui, Vilniaus generalgubernatoriaus Mi- 
chailo Muravjovo sūnui Nikolajui Muravjovui. Rengdamas tą 
laišką, Valančius ne kartą buvo raginamas paskubėti. M. Va- 
lančius, jį ruošdamas, tiesiai kreipėsi į carą, prašydamas, kad iš 
sukilimo pasitraukusieji nebūtų represuojami. Toks sutikimas 
buvo gautas. Byloje yra du lietuviški ir keturi rusiški laiško 
variantai. 1863 m. rugsėjo 11 d. M. Muravjovas rašo vidaus 
reikalų ministrui P. Valujevui, jog galų gale po šešių savaičių 
spaudimo pavyko iš M. Valančiaus gauti tokį raštą, kreipiantis 
į sukilėlius sudėti ginklus. Apie patį M. Valančių pasakyta, jog 
„jis pats morališkai dalyvavo sukilime“. Toliau priduria, jog 
jeigu asmeniškai įsitikins, kad galima Valančium pasikliauti, 
prašys vyriausybę jį apdovanoti (f. 378, Bendr. sk., 1863 m., 
b. 1467, 1. 25-26). Rugsėjo mėnesį Valančius buvo iškviestas 
pas M. Muravjovą į Vilnių. Už šią kelionę iš Varnių į Vilnių, 
pagal pateiktą sąskaitą, vyriausybė sumokėjo 223 rublius 94 
kapeikas, paskaičiavus už kelionę iš Varnių į Vilnių 314 varstų, 
ir iš Vilniaus atgal į Varnius per Ukmergę, Panevėžį, Šiaulius 
353 varstai. Valančius „kaip pridera jo asmeniui“ važiavo 10 
arklių, o lydintis dvasiškis 3 arkliais (ten pat, 1. 40). 

Deja, žmonės nuo caro valdžios represijų nebuvo išgelbėti, 
o ir pats Valančius buvo nuolat sekamas, uždrausta jam išvykti 
iš Varnių, varžyta jo administracinė veikla. 1864 m. pabaigoje 
Valančiui buvo įsakyta persikelti į Kauną, kur jis galėjo būti 
valdžios geriau kontroliuojamas. 

Vienas iš svarbiausių 1863 metų sukilimo Lietuvoje vadų 
kunigas Antanas Mackevičius savo parodymuose tardymo ko- 
misijai 1863 m. gruodžio 15 d. teigė, jog Valančių laiko „silp- 
no charakterio žmogum“. A. Mackevičius manąs, jog sukilimo 
pradžioje 1863 m. kovo 29 d. Valančiaus paskelbtas ganytojiš- 
kas laiškas yra „pasiekiantis pačią širdį, o esąs jame dvipras- 


192 MOTIEJUS VALANČIUS IŠ ART! IR Iš TOLO 


miškumas leido daugeliui jį aiškinti taip, kaip kas laikė esant 
reikalinga“. Antrasis ir trečiasis tų metų ganytojiški laiškai bu- 
vo visai kitokio turinio. Čia Valančius sukilimą laiko dievo baus- 
me, šaukia atgailauti, o sukilėlius grįžti namo ir pasiduoti vy- 
riausybės malonei. Tačiau ir čia, esą, „pasireiškia didelė dvipras- 
mybė“. Ypač savo pamokslais Kaune, Ukmergėje ir Šiauliuose 
Valančius sukėlė didelį sukilėlių ir gyventojų pasipiktinimą. Dėl 
savo svyravimų ir silpno charakterio, esą, Valančius buvęs la- 
bai bailus (f. 378, Polit. sk., 219, b. 121, 1. 19). A. Mackevi- 
čius neigė savo ryšius su Valančium. Pažymėtina, jog tiesa tar- 
domųyjų parodymuose visuomet yra labai reliatyvi, taigi, ma- 
tyt, If šiuose. 

1863 m. gruodžio 17 d. Valančius skundėsi M. Muravjo- 
vui sudėtinga savo padėtimi ir autoriteto kritimu tarp tikinčių- 
jų (£ 378, Polit. sk., 1864 m., b. 169, 1. 2-3). 

Kad ir kaip būtų keista, Valančius ir kunigų dažnai buvo skun- 
džiamas, prikišama jam valstietiška kilmė. 1867 m. liepos 1 d. 
Naujosios Žagarės kunigas M. Chmelevskis rašė Šiaulių apskri- 
ties ir miesto kariniam viršininkui: „Kiek pamenu, nuo senų lai- 
kų buvo toks neteisėtas įprotis ir tai slaptai nuo vyriausybės: 
gana daug mužikėlių, eidami į dvasininkų luomą keitė savo pa- 
vardes, o kiti įsigydavo visai kitas bajorų pavardes ir bajorų her- 
bais apsirūpindavo nusipirkdami už tam tikrą sumą iš neturtin- 
gų bajorų, pavyzdžiui, Valančevskis, dabartinis vyskupas, vals- 
tietis iš Telšių apskrities Salantų parapijos grafo Šuazelio dvaro, 
kur jo giminės senoviškai Valančiais vadinasi. Kokiu gi būdu be 
vyriausybės žinios ir sutikimo drįso pakeisti pavardę. Kaip apsi- 
šaukėlis turi atsakyti“ (f. 1250, ap. 1, b. 627, 1. 84). 

Caro reakcijos smūgiai po 1863 m. sukilimo skaudžiai pa- 
lietė lietuvių spaudą. Buvo uždrausta spausdinti, įvežti iš už- 
sienio ir pardavinėti lietuviškas knygas lotyniškomis raidėmis. 


193 


Buvo peržiūrimos ir naujai vertinamos net ir anksčiau išleistos 
knygos, kurias leista išparduoti. 1865 m. rugpjūčio 26 d. gene- 
ralgubernatoriaus įsakymu sudaryta speciali komisija peržiū- 
rėti Vilniaus mieste pardavinėjamoms knygoms, vykdyti kra- 
tas knygynuose ir spaustuvėse. 1866 m. balandžio 15 d. suda- 
rytoji komisija pasiuntė generalgubernatoriui raportą su savo 
išvadomis. Čia be kita ko rašoma: „Valančius buvo svarbiausias 
veikėjas žalingų lietuviškų knygų platinimo Vakarų krašte (t. y.- 
Lietuvoje, pabraukta komisijos. - D. B.) ne tiktai leisdamas jas 
spausdinti, bet ir klaidindamas vyriausybę dėl jų turinio ir įvai- 
riomis intrigomis vengdamas jų cenzūravimo, kuris būtų pa- 
vestas kompetentingiems ir sąžiningiems šiame reikale asme- 
nims, savo įrankiais Valančius pasirinko Zavadskius, įrankius 
ne be balso, pritariančius jo tikslams ir inteligentiškus“ (f. 378, 
ap. 219, b. 141). 

Po 1863 m. sukilimo Valančius mėgino imtis iniciatyvos kurti 
liaudies švietimo įstaigas. Ketinta steigti vieną maždaug vidu- 
rinio mokslo tipo lietuvišką mokyklą Varniuose, o kitas pradi- 
nes mokyklėles prie bažnyčių ir parapijines mokyklas. Valan- 
čiaus projektai dėl tokių mokyklų sulaukė neigiamo stačiatikių 
dvasininkijos ir carinės švietimo administracijos vertinimo. Pir- 
mieji, gerai žinantys padėtį vietoje ir asmeniškai patį Valančių, 
apie tuos projektus atsiliepė neigiamai, kaip apie demagogiš- 
kus ir apgaulingus (f. 567, ap. 4, b. 939, 1. 9-12), o švietimo 
funkcionierius teigė, kad Valančius - tai pavojingas valdžiai 
žmogus (f. 378, Bendr. sk., 1864 m., b. 1615, 1. 3). Valančiaus 
planai buvo atmesti. 

1870 m. gruodžio mėnesį dėl kunigo Vitaliaus Dembskio 
skundo Valančiaus bute Kaune buvo padaryta krata. Jai va- 
dovavo žinomas 1863 m. sukilimo slopintojas Vilniaus gu- 
bernijos žandarų valdybos viršininkas generolas majoras Alek- 

sandras Losevas“. Valančius dėl nuolatinės policijos priežiūros 
ir kratų buvo labai atsargus ir namie jokių dokumentų nelaikė, 
nors yra žinoma, jog plačiai korespondavo, rašė dienoraštį ir 
beletristikos knygas. Losevas savo raporte rašė: „Padarius vi- 
same bute nuodugniausią kratą ne tik nerasta politiškai žalin- 
go, bet jo neturima jokių dokumentų ir nė vieno privataus laiš- 
ko.“ Įdomi dar ir tokia M. Valančiaus elgesio, diplomatijos su 
caro valdininkais detalė. Tas pats A. Losevas rašo: „Atsisveiki- 
nome su Valančium kaip geriausi draugai ir jis dar pasiūlė už- 
kąsti ir išgerti šampano, bet aš nuo to atsisakiau, užtikrinda- 
mas jį, kad kitą kartą tyčia pas jį atvažiuosiu iš Vilniaus į sve- 
čius“ (f. 419, ap. 2, b. 402). 

Yra išlikęs pluoštas Valančiui rašytų laiškų. Tai 73 laiškai, 
rašyti 20 asmenų 1842-1863 m. laikotarpiu. Pateikiame keletą 
žinomesnių asmenų laiškų. M. Akelaitis, iš valstiečių kilęs in- 
teligentas, 1863 m. sukilimo dalyvis, dviejuose laiškuose iš 
Varšuvos, rašytuose 1856 m., pasakoja apie savo asmenį, už- 
siėmimą ir prašo atsiųsti S. Stanevičiaus, S. Daukanto ir pa- 
ties M. Valančiaus knygų. Knygas panaudosiąs rašydamas lie- 
tuvių kalbos žodyną. Kreipdamasis į Valančių rašo: „Ką darote 
Jus Milesta sawo mokslu, žinoma Lietuwnikam ir Ziemajcziam 
milęntiems sawą kalbą. Godu mumis pasigirti Wirum tikraj da- 
bojąncziu iszganimų dusziu sawo aweliu: musu motinele žia- 
mele dabinasi užauginus toki suneli“. Kaip matyti iš susiraši- 
nėjimo, prašomas knygas Valančius jam nusiuntė. 

S. Daukanto yra vienas laiškas. Jis rašo 1846 m. balandžio 
S d. iš Peterburgo. Siunčiąs Valančiui kelis šimtus egzemplio- 
rių savo knygų ir prašo jas išplatinti, nurodo, kam dovanoti, o 
kitas išparduoti. Šis S. Daukanto laiškas patvirtina anksčiau 
pateiktą carinio valdininko de Roberti Valančiaus veiklos įver- 
tinimą 1852 metais. Trečias žymesnis M. Valančiaus korespon- 

dentas buvo Jurgis Pabrėža, pirmasis parašęs lietuvių kalba „Bo- 
taniką“. 1845 m. rugpjūčio 3 d. rašytame laiške J. Pabrėža dė- 
koja Valančiui už jo veikalo pataisymą. Laiško autorius susirū- 
pinęs lietuviškos mokslinės botanikos terminologijos kūrimu. 
Laiško pabaigoje J. Pabrėža prašo materialiai paremti ir išspaus- 
dinti jo veikalą. Deja, labai maža tada buvo „Botanikos“ skai- 
tytojų lietuviškai, ir veikalas nebuvo išspausdintas. | 

Antrame 1846 m. gegužės 3 d. laiške J. Pabrėža dėkoja 
M. Valančiui už atsiųstą K. Sirvydo knygą „Punktay sakimu“. 
Prašo dar atsiųsti M. Daukšos „Postilę“ ir L. Ivinskio kalendo- 
rių (f. 1135, ap. 20, b. 336). 

Iš susirašinėjimo matyti didelis Valančiaus korespondentų 
būrys, platus jo domėjimasis įvairiomis mokslo ir visuomeni- 
nio gyvenimo sritimis. Daug kam M. Valančius padėjo savo 
autoritetu, patarimu ir materialiai. 

Čia pateiktos citatos iš dokumentų tėra nedidelė dalis to, ką 
dar galima rasti archyvuose. Tyrinėtojai ten galėtų atkasti dar 
daug duomenų Valančiaus biografijai. 

Domas Butėnas 


Halina Šimanel 


Iki paskutiniųjų gyvenimo metų 


Vykstant visuomeniniams lūžiams, kai neišsi- 
pildo lūkesčiai, netenkama ateities perspektyvų, - imama laukti 
stebuklo. Tokioje situacijoje atsidūrė Lietuva po 1863 metų 
sukilimo numalšinimo. Vakarų valstybės intervencijos atsisa- 
kė, nutilo diplomatai, bajorija rašė ištikimybės raštus carui, ža- 
dėtosios rusų valstiečių pagalbos - sukilimo - nesulaukta, sil- 
po rusų demokratinės visuomenės balsai spaudoje. Vilniaus ge- 
neralgubernatorius M. Muravjovas-Korikas triumfavo, ketino 
rašyti memuarus, apmąstyti savo veiklą ir duoti patarimus įpė- 
diniui, saumavo sukilimo malšinimo duomenis ir buhalteriškai 
fiksavo „darbo“ rezultatus. O jie buvo tikrai įspūdingi. Iki 
1865 m. sausio 1 d. (datos pateikiamos senuoju stiliumi, da- 
bartiniu skaičiavimu tai būtų sausio 13 d.) mirties bausme bu- 
vo nubausti 7 kunigai, 65 privilegijuotieji, 53 paprasti žmo- 
nės. Iš viso represuota (įkalinta, ištremta į katorgą, ištremta 
gyventi atimant teises, atiduota į karo tarnybą, į areštuotųjų 
kuopas) 162 kunigai, 3574 privilegijuotieji, 5625 paprasti žmo- 
nės ir 629 šeimos. Be to, atiduota į policijos priežiūrą 104 kuni- 
gai, 1688 privilegijuotieji ir 1063 paprasti žmonės. Čia dar ne- 
suskaičiuoti žuvę, emigravę, sudeginti kaimai, kontribucijos. 

Išmintingas sukilimo rėmėjas, didelis Žemaičių ir Lietuvos 

autoritetas Motiejus Valančius iš Žemaitijos užkampio Varnių 
1864 m. buvo perkeltas į gubernijos miestą Kauną, į nuolatinę 
aukščiausiosios valdžios ir eilinių policijos pareigūnų priežiūrą. 

Tačiau net ir šiuo tamsiu reakcijos metu, įpusėjęs septintąjį 
dešimtmetį M. Valančius nepasiduoda metų naštai. Randa jė- 
gų ir konfesinėms pareigoms, ir viešai nematomam darbui 
tautiečių tarpe. O veiklos galimybės buvo labai apribotos. Be 
valdžios leidimo iš namų išvykti galėjo tik ne toliau kaip 10 
kilometrų. 

Nors M. Valančiaus steigtos parapinės mokyklos dar iki su- 
kilimo buvo uždarytos, blaivybės sąjūdis uždraustas, tačiau tos 
veiklos rezultatai buvo akivaizdūs. Galbūt ir tai skatino dirbti, 
teikė vilčių. Naujomis sąlygomis kyla ir naujos idėjos. O Vil- 
niaus generalgubernatoriaus kanceliarijos politiniame skyriuje 
1865 m. rugsėjo 18 d. užvedama nauja byla: „Apie įvykusį 
Žemaičių vyskupystėje religinio pobūdžio valstiečių judėjimą“. 
Vėliau pavadinimas praplečiamas: „Vyskupas Valančius, kuni- 
gai Beresnevičius, Barauskas ir kt.“ (rusiškai M. Valančius va- 
dinamas M. Volončevskiu). Užvestoji byla lydėjo M. Valančių 
iki 1874-ųjų, kai buvo likę nepilni metai iki mirties. 

Konfliktas iškilo 1865 metų antrojoje pusėje. Rugsėjo 18 d. 
Kauno gubernatorius Nikolajus Muravjovas, Vilniaus general- 
gubernatoriaus Muravjovo sūnus, pasiuntė tėvui šifruotą te- 
legramą, kurioje pranešė: „Iškvietęs vyskupą įspėjau dėl liau- 
dies judėjimo ir prigrasęs liepiau šiandie baigti sutvirtinimo 
sakramentą...“ Sutvirtinimas — tai vyskupo atliekama religinė 
apeiga, lyg antras tikinčiųjų krikštas. Gubernatorių neramino, 
kad kiekvieną dieną į Kauną atvykdavo po kelis šimtus ir dau- 
giau žmonių. Kauno policmeisterio pranešimu, rugsėjo 18 d. į 
Kauną atvyko apie 400, rugsėjo 19 d. - 2000, rugsėjo 20 d. - 
1500 žmonių iš visos Kauno gubernijos, taip pat Vilniaus, Tra- 

kų ir Ašmenos apskričių. Tai buvo tikrai gana didelis žmonių 
antplūdis palyginti su to meto Kauno nuolatinių gyventojų skai- 
čiumi. Bet kodėl iš tikrųjų taip sunerimo gubernatorius, kokia 
buvo gyventojų traukimo į Kauną priežastis? Sklido kalbos, 
jog vyskupui gresia ištrėmimas, todėl tikintieji skubėjo atlikti 
religinę pareigą. M. Valančius, iškviestas teisintis, pareiškė, jog 
jis nemanęs, kad šis tikinčiųjų gausus lankymasis galėtų būti 
vertinamas kaip politinis reiškinys. Gubernatoriaus įspėtas, su- 
tiko bažnyčioje iš sakyklos paskelbti valstiečiams, kad jie pasi- 
liktų namie prie žemės darbų ir lauktų jo atvykstant kitais me- 
tais. Be to, prižadėjo dar atitinkamu cirkuliaru pranešti visiems 
parapijų kunigams. Sutiko, jog cirkuliaras bus peržiūrėtas ir 
redaguotas paties gubernatoriaus. Tuo pačiu reikalu pas gu- 
bernatorių buvo iškviestas ir M. Valančiaus padėjėjas sufraga- 
nas Aleksandras Beresnevičius. 

M. Valančius pažadą įvykdė tą pačią dieną, pamokslas buvo 
pasakytas. Cirkuliaro kunigams projektą vakare pristatė vys- 
kupo sekretorius Edvardas Barauskas. Tačiau gubernatorius įta- 
tė, jog kunigams išsiųstas visai kitokio turinio cirkuliaras. Gu- 
bernatorius pateiktąjį projektą ištaisė ir įsakė pasirašyti rugsė- 
jo 19 dieną, sekmadienį. 

Vėl skubiai iškviestas pas gubernatorių M. Valančius neat- 
vyko - nusiskundė negalavimu, o pasirodęs sekretorius E. Ba- 
rauskas buvo „nedelsiant areštuotas kaip asmuo, nors ir ne- 
nutvertas sukilime, bet neabejotinai nepatikimas“. Toliau tar- 
nybinėje korespondencijoje rašoma, jog areštuojant E. Barauską 
norėta atimti iš M. Valančiaus ne tik jo oficialaus susirašinėji- 
mo gabų redaktorių, bet ir jam artimą žmogų. 

1866 m. rugsėjo 1 d. Kauno vicegubernatorius dėl M. Va- 
lančiaus elgesio skundėsi Vilniaus generalgubernatoriui: anot 
jo, nebuvo nė vieno valdžios nurodymo, kuris M. Valančiaus 

nebūtų priimtas be protesto: „... jis nuolat delsia, turėdamas 
tokiu atveju tikslą parodyti, kad jam duotas pasiūlymas būtų 
perduotas... pirma per karinius viršininkus arba policijos val- 
dininkus ir kad dokumentus su jo parašais kunigai gautų jau 
po to“. Esą turėtų būti suprasta, jog vyskupas nepritaria val- 
džios nurodymams. 

Kokį M. Valančius turėjo autoritetą, matyti iš tolesnių žo- 
džių: „... jeigu norėtų vyskupai (t. y. M. Valančius ir A. Beres- 
nevičius. - D. B.), per kelis mėnesius sukeltų maištą (taip vadi- 
namas sukilimas. - D. B.) Kauno gubernijoje. Naujas maištas 
būtų pavojingesnis už buvusijį todėl, kad būtų ne kunigų ir 
bajorų, o liaudies, be to, ir pati sukilimo vėliava būtų didesnė, 
liaudis manytų, jog ji šaukiama į kovą už tikybą“. Siūloma vys- 
kupus „pakeisti“, t. y. areštuoti arba ištremti. Piniginės baudos 
esančios neefektyvios, nes liaudies akyse vyskupai daromi kan- 
kiniais už tikėjimą. Kunigai paskirtų baudų nemoka, o geriau 
eina į kalėjimą, kad sukeltų liaudį. Šiame rašte generalguber- 
natorius K. Kaufmanas brūkštelėjo rezoliuciją, jog apie M. Va- 
lančiaus pašalinimą iš pareigų reikia konfidencialiai painfor- 
muoti Vidaus reikalų ministeriją. 

Per daugelį metų susidarytą Kauno gubernatorių nuomonę 
apie M. Valančių ir jo veiklą pateikia žemiau spausdinamas 
raštas Vilniaus generalgubernatoriui. Šis, kaip matyti iš anks- 
čiau referuotos rezoliucijos, rašė į Peterburgą, Vidaus reikalų 
ministeriją, ir formavo sostinėje apie M. Valančių nuomonę, 
kuri siekė patį carą. Publikacijos pradžioje šiek tiek praleisti 
neesminiai formalūs raštvedybos dalykai. 

„1867 m. sausio 16 d. Slaptai <...> Visiškai neabejotina, 
kad iki šio laiko tebegyvuojančius katalikų dvasininkijos revo- 
liucinius siekius įstengtų nutraukti vienas žodis vyskupo Valan- 
čiaus (pieštuku pabraukta Vilniaus generalgubernatoriaus kan- 

celiarijoje. - D. B.), kuris sugebėjo valdymo metu įgyti milži- 
nišką įraką savo vyskupystėje. Šis žodis galėtų radikaliai pa- 
keisti politinę padėtį gubernijoje, užtikrinti ramybę visiems vals- 
tiečiams, kuriuos neabejotinai veikia dvasininkija ir kurie yra 
atkakliai ir sistemingai vyskupo Valančiaus demoralizuoti. Šį 
žodį jis dabar galėtų tarti be jokios žandarų korikų baimės, bet 
vyskupas Valančius šio žodžio netaria, ir aš nuliūdęs vis labiau 
ir labiau įsitikinu, kad jis jo niekuomet neištars. 

Jis žiūri į sukilimą Lietuvoje kaip į paprastą nugalėtųjų reak- 
ciją į nugalėtojus, kaip į reiškinį, visiškai analogišką totorių 
priespaudos nuvertimui Rusijoje. Kiek ši pažiūra pasireiškė vys- 
kupo Valančiaus veiksmuose maišto (t. y. sukilimo - B. D.) me- 
tu, yra gerai žinoma iš daugelio bylų, kurias iš Kauno guberni- 
jos gavo Jūsų pirmtakas. 

Skiriamasis ilgalaikio vyskupo Valančiaus vyskupystės val- 
dymo bruožas yra tas, kad jis pamažu šalino iš jam priklausiu- 
sios dvasininkijos bajoriškuosius elementus, didino skaičių ku- 
nigų, kilusių iš liaudies ir dėl to turinčių jai dar didesnę įtaką. 
Išugdyti liaudies, susiję su ja giminyste ir simpatijomis, šie ku- 
nigai Kauno gubernijoje tapo pastarojo maišto kėlėjais. 

Sunku spręsti, ar tokius demokratinius siekimus palaiko su- 
fraganas Beresnevičius. Niekuomet nepasisakantis, šitas prela- 
tas yra tikras Lojolos sūnus (IL. Lojola buvo vienuolių jėzuitų 
ordino įkūrėjas ir ideologas. - D. B.). Tačiau neabejotina, kad jis 
laikosi tos nusikalstamos bažnyčios sąjungos su revoliucija, už 
kurią šio krašto katalikų dvasininkija griežtai atsakys istorijai. 

Tokias savybes turintis sufraganas Beresnevičius, gerai susi- 
pažinęs su krašto reikalais ir asmenybėmis, mano nuomone, 
yra ypač pavojingas. 

Iš šių visų samprotavimų aš darau išvadą, kad reikia pakeisti 
vyskupą Valančių ir sufraganą Beresnevičių kitais, mažiau įta- 

kingais asmenimis, mažiau prityrusiais ir mažiau priešiškais; 
nors tai ir sukeltų liaudyje šiokį tokį bruzdėjimą, bet, jeigu bū- 
tų padaryta atsargiai ir apdairiai, būtų patikimesnė ir radikali 
priemonė, kartu vienintelė priemonė, ne tokia pavojinga kaip 
smulkios, tačiau kasdien dvasininkijai skiriamos bausmės, ku- 
rios su kiekviena diena didina dvasininkijos prieštaravimą. 

Negalima neatkreipti dėmesio, kad dabartiniu metu, tik ką 
panaikinus konkordatą, atrodo, tokiai priemonei yra pats tin- 
kamiausias laikas. 

Baigiant, manau, reikia pridurti, jog vyskupo Valančiaus pa- 
šalinimas (jeigu bus pripažinta, kad jis galimas), turi būti atlik- 
tas, pirma pašalinant sufraganą Beresnevičių, kad jis neturėtų 
tuo atveju galimybės kiršinti dvasininkijos ir liaudies. Palikti 
vyskupo sekretorių Prekerį, kaip gabų ir kartu ypač priešišką 
vyriausybei žmogų, taip pat būtų pavojinga. 

Gubernatorius Kaznačejevas.“ 

1869 m. paaiškėjo, jog M. Valančius per Seinų vyskupą palai- 
kė slaptą ryšį su Romos popiežiumi. Sulaikyta korespondencija 
pasiekė Peterburgą, Vidaus reikalų ministerijos Užsienio tikybų 
dvasinių reikalų departamentą. M. Valančiaus laiškai buvo rašy- 
ti lotyniškai ir prancūziškai. Kadangi juose nerasta nusikalsta- 
mo turinio, byla nekelta, bet nurodyta ir toliau M. Valančių 
slaptai sekti. 

1870-aisiais M. Valančiui buvo paskirta 500 rb bauda už 
tai, kad jis be civilinės valdžios sutikimo pasiuntė į Barstyčių 
filiją dirbti kunigą. Tačiau, M. Valančiui paaiškinus, jog žodinį 
leidimą kai kuriais atvejais skirti kunigus į parapijas yra davęs 
M. Muravjovas, bauda buvo grąžinta. 1869 m. paaiškėjo, jog 
M. Valančius uždraudė bažnyčiose giedoti carinės Rusijos himną 
„Dieve, saugok carą“ („Bože, caria chrani“). 

Jau kitoniško pobūdžio M. Valančiaus persekiojimas prasi- 


202 MOTIEJUS VALANČIUS Iš ARTI IR Iš TOLO 


< 


dėjo 1871 m. kovo mėnesį. Vyskupas nusiskundė Kauno gu- 
bernatoriui kunigų areštais. Gubernatorius tiesiai pareiškė, jog 
dėl to jis pats, M. Valančius, yra kaltas. Kaltas, jog rašo lietu- 
viškas knygas ir brošiūras lotyniško alfabeto raidėmis, kurios 
buvo uždraustos 1864 m., už savo pinigus tas knygas spausdi- 
na ir platina. M. Valančius mažai gynėsi ir pasakė, jog guber- 
natorius neturįs įrodymų. Galop susijaudinęs pridūrė: „Na tai 
ką gi? Sudie, karkite mane, tremkite į Sibirą, aš senas ir tiktai 
šito noriu“. Gubernatorius rašo, jog M. Valančius siekia „... 
fanatiškų žemaičių sąmonėje įsigyti kankinio vainiką“. Jis ir 
dabar siūlo vyskupą, kaip seną ir nesugebantį eiti pareigų, va- 
rantį „kenksmingą ir net nusikalstamą veiklą“, ištremti į kokį 
nors vienuolyną. Ši informacija apie M. Valančių laipsniškai 
kylančiais administracijos laiptais vėl pasiekė Peterburgą, Vi- 
daus reikalų ministeriją. Iš Peterburgo 1871 m. kovo 31 d. 
išsiųstas atsakymas „Dėl platinimo Kauno gubernijoje knygų 
žemaičių kalba“. Čia sakoma, jog vis dėlto netikslinga M. Va- 
lančių represuoti, apkaltinant jį nesugebėjimu eiti pareigų, nei 
patraukti į teismą, net ir įrodžius esant kaltą dėl lietuviškos 
spaudos. Kodėl - nepaaiškinta. Taigi M. Valančius liko laisvas. 

Tačiau jau kovo mėnesį politinių bylų komisija Vilniuje bu- 
vo paruošusi M. Valančiui tardymo klausimus. Jie taip pat bu- 
vo nusiųsti į Peterburgą, kur turėjo būti suderinti. Kadangi gau- 
tas atsakymas M. Valančiaus neliesti, tardymas neįvyko. Klau- 
simai liko be atsakymų, bet jie rodo, kas tardymo komisijai 
buvo žinoma ir apie ką M. Valančius turėjo būti klausinėjamas. 

Pradedama nuo anketinių duomenų. Toliau eina pagrindi- 
nis klausimas. Teigiama, jog 1868-aisiais ir ypač tų metų ant- 
rojoje pusėje ėmė plisti knygos ir brošiūros, spausdintos Tilžė- 
je. Itin daug paplito „Perspieimas apej Szwenta Wiera“, „Isz 
Tamsybes wed tiktay kielis Teysybes“ ir „Gromata apskrita 

Szwento Tewo musu Popiežiaus Piusa IX“. Visos trys esą „skir- 
tos kurstyti liaudį prieš rusų vyriausybę“. Aktyviausiai knygas 
platinanti katalikų dvasininkija. Klausiama, ar M. Valančius 
tai žinojo ir kokių priemonių ėmėsi. 

Komisijai žinoma, jog M. Valančius buvo pažįstamas ir pa- 
laikė ryšius su Tilžės dekanu Jonu Zabermanu. Klausiama, ka- 
da ir kokiomis aplinkybėmis susipažino. | 

Sekančiame klausime teigiama, jog iš kunigo Vitalijaus 
Dembskio, 1867 m. buvusio Tryškiuose diakonu ir mokykloje 
tikybos mokytoju, žinoma, jog M. Valančius pasikvietęs jį pas 
save, išėmęs iš krosnies apie 20 žemaitiškų vadovėlių ir pasa- 
kęs: „Duodu tau vadovėlius, spausdintus žemaitiškai. Išdalink 
ir parduok vaikams, kad neužmirštų tų raidžių, kokiomis bu- 
vo spausdintos jų tėvų knygos, iš kurių jie skaitė ir meldėsi“. 
M. Valančius turįs smulkiau papasakoti apie V. Dembskį. 

Caro administracijai nustačius nelegalaus lietuviškos spau- 
dos platinimo faktą, imtasi aiškinti pačią organizaciją. Čia kai 
kas jai pavyko. Remiantis areštuotųjų parodymais, M. Valan- 
čiui pateiktas toks klausimas: „Ukmergės apskrities, Raguvos 
valsčiaus tardomas valstietis Stanislovas Račiukas pasakė, kad 
1869 m. birželio ar liepos mėnesį jam pavedėte suvažinėti į 
Tilžę pas J. Zabermaną. Davėte nuvežti 1000 rublių, 10 bank- 
notų po 100 rublių, taip pat laišką, parašytą lotyniškai. Laiš- 
kas rašytas ant nešlamančio popieriaus, kurio kratos metu ne- 
galima aptikti. Valstietis pavedimą atliko. S. Račiukas, gavęs 
paketą iš J. Zabermano, atvyko į Kauną ir įteikė jums. Paaiš- 
kinkite, kokiu tikslu siuntėte tokią stambią pinigų sumą, ko laiš- 
ke prašėte J. Zabermano ir ką jis jums atsiuntė pakete“. 1869 
metų rudenį ir 1870-ųjų pradžioje S. Račiukas, pasiųstas M. Va- 
lančiaus, buvojo Prūsijoje, ten susitiko su keletu asmenų ir atga- 
beno knygų. Pirmą kartą - du maišus, kiek antrą kartą - nenu- 

rodyta. Tardymo rašte M. Valančiaus klausiama, kokios tai bu- 
vo knygos, kiek, kam išdalintos, parduotos arba kur jos yra. 

S. Račiukas 1871 m. buvo ištremtas į Sibirą. 

Antra knygų transportavimo organizacija veikė Žemaitijoje. 
Kaltinimai liečia jos veiklą nuo 1868 m. balandžio iki 1870 m. 
rugpjūčio mėnesio. Kaltinamieji buvo valstietė Jogana Rimke- 
vičienė iš Raseinių apskrities, Pajūrio valsčiaus, Žvingių klebo- 
nas Pranciškus Butkevičius, Žygaičių klebonas Vincentas Nor- 
vaiša, Pagramančio kunigas Vincentas Butvydas, kunigas Vitali- 
jus Dembskis. Pažymėtina, jog caro valdžia atkakliai ieškojo sau 
talkininkų iš kunigų, kuo nors nepatenkintų M. Valančiumi. At- 
rodo, jog tokių paslaugų kartais sulaukdavo iš V. Dembskio. Šį 
kartą buvo sugauti ir rankraščiai „Isz Tamsybes“, „Perspieimas“. 
Su liudytojų pagalba indentifikuota, jog tai M. Valančiaus brai- 
žas. Kaip ir kituose klausimuose, tardymo komisija „siūlo“ 
M. Valančiui „... visai atvirai paaiškinti šios bylos aplinkybes ir 
kokį jis norėjęs pasiekti tikslą, rinkdamas ir platindamas pana- 
šius kūrinius, taip pat pristatyti, jeigu turi, įrodymus, įgalinan- 
čius pasiteisinti dėl iškeltų kaltinimų“. 

1871 m. gegužės 14 d. Vilniaus generalgubernatorius Alek- 
sandras Potapovas pranešė M. Valančiui, jog tardymo komisi- 
joje prisipažino nusikaltę „tyčiniu paminėtų raštų platinimu“ 
ir nubausti šie kunigai: Pranciškus Straupas ir Motiejus Kazi- 
levskis ištremti į Archangelsko guberniją, Vincentas Norvaiša — 
Tomsko, Pranciškus Butkevičius - Tobolsko, Kazimieras Eitu- 
tavičius — Viatkos. Dembskis, Butvydas, Grigaliūnavičius per- 
keliami į Vilniaus vyskupystę. Tomaševičius - išteisintas. Į va- 
kuojančias kunigų vietas siūloma paskirti naujus. Ką dabar jautė 
M. Valančius, galima tik spėlioti, ieškoti atsakymo memuari- 
niuose užrašuose „Pastabos pačiam sau“. 

1874-aisiais Vidaus reikalų ministerija leido M. Valančiui 

išvykti keturiems mėnesiams atostogų į užsienį. 1874 m. lie- 
pos 7 d. jam išduotas užsienio pasas į Vokietiją ir Austriją. Iš 
Kauno vyskupas išvyko liepos 9 dieną. Ant paskutiniojo rašto 
Vilniaus generalgubernatoriaus rezoliucija: „Pranešti Jo Dide- 
nybės kanceliarijos trečiajam skyriui“, t. y. žandarmerijai. 

Ši didelė 132 lapų byla dabar yra Lietuvos valstybiniame 
istorijos archyve. 1875 m. gegužės 29 d., baigdamas 75-uosius 
metus, M. Valančius mirė. M. Valančius dėjo tvirtus pagrindus 
jau kitai kartai. Jeigu ne jis, kažin ar būtų turėję ką žadinti 
„Aušra“ ir „Varpas“. 

Juozapas Stakauskas 


Valančiaus laikų 
lietuviškasis darbas 


Lietuvių tautos sąvoka siekia, be abejo, tuos lai- 
kus, kuriais atsirado pats Lietuvos vardas. Kaip eilinis žmogus 
galvoja pagal įgimtos logikos dėsnius, nežinodamas jos moks- 
liškos definicijos, taip lietuvis nuo senovės gyveno lietuvišku 
savitu gyvenimu, neklausdamas savęs, kas yra lietuviškas tau- 
tiškumas. Tik kylant reakcijoms prieš priešų pastangas, sieku- 
sias panaikinti lietuviškosios individualybės sąmonę, kaskart 
vis labiau ryškėjo naujoviškoji lietuviškojo tautiškumo idėja. 

Juo yra aukštesnis bei kilnesnis tautos kultūrinio gyvenimo 
lygis, juo stipriau pasireiškia jos tautiškumo sąmonė. Aukštes- 
niajam visuomeniškajam gyvenimui vadovavo bajorija, kuri rep- 
rezentavo Lietuvos inteligentiją. Deja, ši inteligentija, kaskart 
vis labiau toldama nuo lietuviškojo tautos kamieno, negalėjo 
kurti lietuviškosios tautinės kultūros atgimimo laikotarpyje: ji, 
čiulpdama materialinius syvus iš savo krašto, gražiai patarna- 
vo kitataučių tautiniam labui. Tik bažnytinė inteligentija ir iš 
dalies Žemaičių bajorija galutinai nenutraukė ryšių su liaudiš- 
kuoju tautos kamienu. 

Kaip Kęstučio ir Algirdo laikais pasireiškė Lietuvos valsty- 
bės dvilypumas, taip atitinkamai šiam dvilypumui nuo seno 
kilo lietuviškosios bajorijos diferenciavimasis slaviškos įtakos 

pagrindu. Rytiečiai bajorai, nustodami savo etnografinio cha- 
rakterio, dėl rusiškosios įtakos, iš lėto rusėjo. Todėl unijų am- 
žiais jie sparčiau ir linkdavo į lenkybę dėl jų turimo savyje sla- 
viško elemento, kuris, išnykus konfesiniams skirtumams, savo 
giminingumu nejučiomis juos ir artino su lenkais. Tuo tarpu gi 
vakariečiai (žemaičiai), ilgiau išlaikydami savo tautiškąjį savi- 
tumą, nebuvo per daug jautrūs ir vėliau svetimoms įtakoms. 
Todėl Žemaičiuose bajorija ligi XIX amžiaus įstengė išlaikyti 
ryškią savo individualybės sąmonę ir palaikyti ryšius su liau- 
diškuoju tautos kamienu. 

Ligi 1863 metų revoliucijos Žemaičių bajorija turėjo ten- 
denciją susiartinti su liaudimi ir ją kelti aukštyn. Pavyzdžiui, 
Biržų Jonas Tiškevičius savo drabužiais asimiliavosi liaudžiai ir 
mėgdavo lankytis pas savo valstiečius. Žmonės buvo su juo 
susigyvenę ir jį vadindavo „mūsų grapas“. Žemaitijos Pliate- 
riai taip pat nesitolindavo nuo savo liaudies. Ypačiai Oginskiai 
stengdavosi kelti savo valstiečių gerbūvį. Matyt, aukštojoje Že- 
maičių bajorijoje buvo tada gyva demokratinė krikščioniška 
idėja: kas mums duoną gamina ir mums dirba veido prakaite, 
tas mūsų brolis, tas mūsų tikras geradaris. Teisybė, senoji karta 
nėjo į opoziciją lenkams, nes nematė iš jų sau pavojaus. Ji my- 
lėjo lenkų kalbą ir nebuvo priešinga lenkų kultūrai. Tačiau ir 
bažnytinės hierarchijos viršūnės, ir aukštoji bajorija buvo prie- 
šinga Varšuvos politinei hegemonijai. Jų šūkis buvo: mes no- 
rim su jumis gyventi, bet nenorim jūsų klausyti. 

Tačiau ilgainiui pradėjo tolti ir Žemaičių bajorija nuo savo 
lietuviškosios liaudies. Josios įgimtus ryšius su Lietuvos kraštu 
atpalaidavo XIX-o amžiaus Vakarų idėjos, kuriomis užsikrėtė 
tuometinė jaunesnioji karta, ėjusi mokslus Paryžiuje. Nepavy- 
kusios 1863 metų revoliucijos pasėkos galutinai pastūmėjo Lie- 
tuvos bajoriją ir dvasininkiją į suartėjimą su lenkais. 

Tačiau dvasininkiją visada jungė su liaudimi pastoracijos sai- 
tai. Iš bažnytinio, pastoracijos užmegzto ir palaikomo santykio 
su lietuviška liaudimi ir kilo pirmoji lietuviška kultūra šio san- 
tykio rėmuose. Todėl josios turinį sudaro religija ir dorinė gy- 
venimo filosofija nesuspėjusioje tobulai išretėti lietuviškoje for- 
moje. Ši bažnytinė-liaudiška kultūra, palaikoma religinio uo- 
lumo ir pasišventimo, neužgeso ir sunkiausiais rusų priespaudos 
laikais. Pažymėtina, kad lietuvių tautinis susipratimas anksčiau 
ir stipriau pasireiškė ten, kur bažnytinės pastoracijos ryšys su 
liaudimi buvo glaudesnis, pavyzdžiui, Žemaičiuose. O kur tas 
ryšys buvo palaidas, arba visai jo nebuvo, ten lietuvių tautinė 
sąmonė daug vėliau nubudo, sakysim, Vilnijos rytuose. 

Dvasinėse seminarijose buvo sunkiau pasireikšti lietuviškajai 
tautinei sąmonei nei pasauliškių inteligentų auklėjamosiose bei 
lavinamosiose įstaigose. Dvasinėse seminarijose, kaip uždarose 
konservatyvinėse įstaigose, viešpatavo lenkiška patriotinė dva- 
sia katalikišku pavidalu. Su tokia dvasia klierikai greit susigyve- 
no. Čia lietuvis auklėtinis - būsimasis Romos Katalikų Bažny- 
čios kunigas - lengvai suartėdavo su lenkiškuoju pasauliu: prieš- 
ginybės ir skirtumai buvo nežymūs, nes savasis tautiškumas dar 
nebuvo užtenkamai aiškiai užsibrėžęs, o katalikybės saitas čia 
visus jungte jungė su lenkiškuoju pasauliu. Rusų gi mokyklose 
lietuvis nesueidavo į kontaktą su lenkiškuoju pasauliu, ir nuo 
pat pirmos dienos ligi galo skirdavo jį nuo rusiškojo patriotizmo 
konfesinis antagonizmas. Čia lietuvis gerai susipažindavo su ru- 
sų kultūros dvasia, bet su ja nesusiliedavo. Tuo būdu lietuvio 
atsineštos neaiškios potencinės tautinio individualumo galios rusų 
mokykloje neišdildavo. Rusų mokykla nepajėgdavo lietuvio dva- 
sioje panaikinti etnografinių pradų. Visada jame pasilikdavo tai, 
kas jį skyrė nuo rusiškosios civilizacijos. Kadangi lietuvis kai- 
mietis, baigęs rusų mokyklą, niekad negalėjo jaustis rusų kultū- 

ros žmogumi, o lenkų pasaulis jam likdavo visai svetimas, - tai 
jo sąmonėje savaime turėjo busti lietuviškoji tautinė idėja. Juo 
griežčiau buvo lietuvių jaučiamas kultūrinis, etnografinis, kon- 
fesinis ir tautinis skirtumas, juo stipriau ir ryškiau pasireikšdavo 
jų patriotinis tautinis susipratimas. Iš šių skirtingų aplinkų, ku- 
riose vyko kunigo ir pasaulininko inteligento auklėjimas, gali- 
ma pastebėti, kad auklėjamojoje dvasiškių inteligentijoje buvo 
lietuviškajai tautinei sąmonei sunkiai prakalti senų, sukonserva- 
tyvėjusių tradicijų kevalą. 

Nors iš ankstybesnių laikų tikslių žinių ir neturim apie tau- 
tiškąjį lietuvių judėjimą Žemaičių seminarijoje, tačiau iš vėliau 
pasireiškusių lietuvišku veikimu kunigų literatų ir visuomeni- 
ninkų galima spręsti, kad gan anksti buvo seminarijoje tokių 
klierikų, kurie lietuviškai galvojo. Užtenka čia prisiminti Mo- 
tiejų Valančių, kuris 1822 m. buvo įstojęs į Žemaičių seminari- 
ją“. Jeigu šis Bažnyčios vyras visą savo vėlesnį gyvenimą nužy- 
mėjo lietuviško krikščioniško patriotizmo darbais, tai netenka 
abejoti tuo, kad jis lietuviškai buvo nusistatęs ir savo jaunystė- 
je, juo labiau, kad žmogus tame idealizmo amžiuje yra labiau- 
siai linkęs į naujoviškumus. 

Esama autorių, kurie Valančiaus darbuose neįžvelgia lietu- 
viško tautinio momento. Pavyzdžiui, profesorius A. Janulaitis 
rašo: „Išgirtas Valančius, nors laikas reviduoti pažiūras apie jį, 
karštu „lietuviu“ jis nebuvo, kas matyt nors ir iš elgimosi su 
Daukantu bei kitais; politikoj pataikūnas rusų vyriausybei, s0- 
cialinėj programoj artimas dvarininkams; buvo priėmęs rusų 
raides, tik kitų spiriamas turėjo trauktis atgal. O dabar Lietu- 
vos Istorijoj parašyta, jog Valančiaus dvasinės knygelės - poli- 
tinės knygelės, jis surašė pirmą lietuvių politinę programą. Jei- 
gu tai politika, tai bloga jos programa. Nenoras būti pravosla- 
vu tai dar ne noras išlaikyti lietuvybę, nėra darbas atsiskirti nuo 

Rusijos; katalikas gali būti lietuvis ar lenkas, o jeigu žmonės ir 
tikybos vardan priešinos rusų vyriausybei, tai ne jo ir ne jo įpė- 
dinių, ne katalikybės nuopelnas; kova įvyko prieš jų norą“*. 

Dėl faktų daugybės ir jų svarumo esame verčiami nuo p. 
profesoriaus Janulaičio nuomonės skirtis. 


1. Apie Valančiaus lietuviškąjį patriotinį nusistatymą visų pir- 
ma liudija jo paties amžininkai. Dabševičius savo atsiminimuo- 
se, kaip jau esame minėję**, pabrėžia jo prisirišimą prie lietu- 
vių kalbos. Kaip seminarijos rektorius Varniuose jis stengėsi 
šios kalbos meilę įkvėpti ir savo auklėtiniams. 

Valančius palaiko santykius su savo buvusiu mokiniu And- 
rium Ugianskiu, susipratusiu karštu lietuviu. Ugianskis, graikų 
kalbos mokytojas pirmoje Kazanės gimnazijoje, paliestas lietu- 
viškojo filologinio judėjimo, su dideliu entuziazmu atsiduoda 
lietuvių kalbos studijoms. Tis duoda lietuvių kalbos pamokas 
universiteto profesoriui Grygorovičiui ir ruošia didelį lietuviš- 
ką žodyną. Savo tėvynės ir lietuviškosios kalbos ilgesio verčia- 
mas jis 1858 m. vasario 3 d. pradeda susirašinėti su Valan- 
čium. Užsimezga tarp jų ilgiau trunkanti nuoširdi korespon- 
dencija. Valančius nusiunčia savo buvusiam mokiniui lietuviškų 
knygų ir parenka žodžių iš gyvosios kalbos jo žodynui papildy- 
ti. Ugianskis savo laiške vadina vyskupą lietuvybės mylėtoju. 
Atvirai jam išreiškia savo nepalankumą lenkams. Jis sako savo 
žodyne aiškinimus rašysiąs ne lenkiškai, bet rusiškai, nes len- 
kai nesidomį mūsų kalba; priešingai, ją niekiną, vadindami mu- 
žikų kalba, Toliau jis rašo: „Pažįstu pats asmeniškai tokius, ku- 
rie mokėdami šią kalbą, gėdinasi kalbėti lietuviškai. Štai koks 
barbariškas mokslo supratimas! Šiandien dar pamenu pasibjau- 
rėdamas, kaip lenkai mane persekiojo, tyčiojosi ir niekino dėl 
mano gimtosios kalbos. Todėl tokiems ponams nemanau rašyti 

savo žodyno“. Savo ilgame laiške lietuvis patriotas mokslinin- 
kas išdėsto Valančiui visą tų laikų lietuviškosios filologijos mokslo 
būklę. Jis išdėsto didelį svetimtaučių susidomėjimą lietuvių kal- 
ba. Čia jis mini, kaip Schleicheris ir Kuršaitis su atsidėjimu dirba 
šioje srityje. Taip pat jau ir rusai besirūpiną Petrapilyje įkurti 
lietuvių kalbos katedrą. Kazanėje esanti totorių kalbos katedra, 
bet lietuvių ligi šiol dar nesanti. Tačiau šiandien jau pats jauni- 
mas stengiąsis to pasiekti. Humanitarinių mokslų fakulteto stu- 
dentai jau du kartu jį prašę jiems skaityti lietuvių kalbos paskai- 
tas. Laiško autorius be galo džiaugiasi, kad lietuvių kalba prade- 
da visus dominti. „O slavų tarmių profesorius per savo paskaitas 
mūsų kalbą net į padanges kėlė. O Vilniuje, Lietuvos sostinėje, 
tiek metų gyvavo universitetas! O vis dėlto niekad nėra buvę 
lietuvių kalbos katedros. Štai aiškus įrodymas, kaip lenkai myli 
mūsų kalbą. Šiuo atžvilgiu vokiečiai ir rusai yra nepalyginti hu- 
maniškesni: Karaliaučiuje nuo seno egzistuoja lietuvių kalbos 
katedra. O rusai bent dabar pradeda domėtis mūsų kalba.“ To- 
kiu tonu galėjo rašyti tik karštas lietuvis susipratusiam lietuviui, 
kurį pats laiško autorius vadina lietuvybės mylėtoju. Šis Ugians- 
kio laiškas aiškiai įrodo, kad Valančiaus lietuviškas tautiškumas 
buvo tada visiems plačiai žinomas. 

"Toks lietuvio kalbininko laiškas turėjo tiesiog elektrizuoti skai- 
tytojus ir kelti ypatingą susidomėjimą lietuvių kalba Žemaičių 
dvasininkijos viršūnėse. Tuo klausimu buvo, be abejo, plačiai 
kalbama. Galimas daiktas, kad kai kurie kunigai per Ugianskį 
užsikrėtė lietuviškuoju filologiniu judėjimu, kurį perėmė Anta- 
nas Baranauskas ir vėliau paveldėjo Kazimieras Jaunius. 


2. Neginčijamai liudija Valančiaus lietuviškąjį patriotizmą jo 


paties moksliškas veikalas: Žemaičių vyskupijos istorija. „Veika- 
l4 dviejuose tomuose parašiau dar seminarijos rektoriu būda- 

mas. Išspausdinau 1500 egzempliorių 1848 m.“* Tais laikais leisti 
mokslišką veikalą lietuvių kalba reikėjo didelio pasiryžimo, daug 
drąsos ir pasiaukojimo, juo labiau, kad tada mokslinė literatinė 
lietuvių kalba ir jos rašyba buvo dar pirmoje raidos stadijoje. 
Toks veikalas, parašytas lenkų kalba, turėjo anais laikais nepaly- 
ginti geresnes perspektyvas: pati knyga būtų galėjusi plačiau pa- 
sklisti ir leidėjas būtų lengviau atsiradęs su honoraru. Bet Valan- 
čius nėra suinteresuotas asmeniška garbe; jis su nuostoliais išlei- 
džia savo lėšomis Žemaičių vyskupijos istoriją, žinodamas, kad 
knyga daug skaitytojų neturės. Jam buvo svarbu, kad jo darbas 
pamatytų pasaulį jo gimtąja lietuvių kalba. 

Stambus Valančiaus literatinis palikimas lietuvių kalboje kilo 
ne iš kurio nors kito, bet iš jo lietuviško nusistatymo. Rašė daug 
originalių dalykų, taip pat vertė ir iš lenkų kalbos, bet jokio vei- 
kalo neišleido šioje kalboje. Visa, ką tik leisdavo, spausdindavo 
lietuviškai, aukodamas tam reikalui daug savo lėšų ir darbo. Jei- 
gu lenkiškai kai ką ir rašydavo, tai tik savo žiniai, o ne spaudai. 


3. Valančiaus lietuviškumas aiškėja iš jo pastangų įvesti lie- 
tuvių kalbą į mokyklas. Savo projektuojamoje mažoje semina- 
tijoje, kaip jau esame minėję, lietuvių kalbą jis buvo numatęs 
kaipo dėstomąją**. Anais laikais — tai didelis žingsnis pirmyn. 
Deja, rusai neleido jam įvykdinti šio gražaus sumanymo. To- 
liau kovoja jis su rusais prieš religijos dėstymą rusų kalba pra- 
džios mokyklose, stengdamasis įvesti lietuvių kalbą. 

Jeigu Muravjovas, iš šaknų griaudamas visa, kas buvo neru- 
siška ir nepravoslaviška, savo trečiame 1863 m. 24 gegužės 
instrukcijos papildyme atsižvelgė į lietuvių kalbą, išskirdamas 
ją iš lenkų kalbos likimo, - tai šią išimtį, be abejo, reikia priskirti 
Valančiaus pastangoms ir jo įtakai, kurios jis turėjo žiauriajam 
sukilimo slopintojui. 

Muravjovas, patyręs, kad dvaruose valstiečių vaikai moko- 
mi lenkų kalbos, griežtu tonu įsakė gubernijų viršininkams sekti, 
kad jokiu pretekstu nebūtų dėstoma lenkų kalba: „Pagaliau 
padaryti galą tokiam pasikėsinimui į pravoslaviją ir rusų tauty- 
bę, - pildant 23 kovo 1863 m. caro patvirtintas taisykles, ku- 
riose nurodyta, kad pradžios mokyklose Vilniaus, Gardino, 
Minsko, Kauno, Mohilevo ir Vitebsko gubernijose būtų dėsto- 
ma tik rusų kalba, - ir nutarta, kad mokytojai šioms mokyk- 
loms būtų renkami ir tvirtinami valdžios švietimo vyriausybės, 
- įsakoma gubernijų viršininkams įpareigoti karinius apskričių 
viršininkus, taip pat apskričių ir miesto policijas, o ypačiai tai- 
kos tarpininkus, kurie dabar yra valdžios paskirti iš rusų kil- 
mės žmonių vietoje buvusių lenkiškos kilmės tarpininkų, at- 
leistų ir pašalintų nuo vietos, - kad šie valdininkai griežtai žiū- 
rėtų, jog be pravoslaviškos dvasiškijos niekas nemokytų 
valstiečių, negavęs iš anksto tam tikslui leidimo iš švietimo vy- 
riausybės; taip pat sektų, kad jokiu pretekstu ir jokiose pra- 
džios mokyklos nebūtų valstiečiams dėstoma lenkų kalba, o 
tose vietose, kur gyvena valstiečiai pravoslavai, kad visiškai ne- 
būtų jie mokomi tikybos iš lenkiškų katekizmų“*. Tačiau šis 
griežtas nuostatas turi palyginti švelnią pastabą lietuviams: 
„Kauno gubernijos Žemaičių apskrityse ir tose vietose, kur gy- 
vena gryni lietuviai-žemaičiai, leidžiama, nepriklausomai nuo 
rusų kalbos, mokyti žemaičių kalbos, kaip vietinės tarmės, o 
taip pat ir katekizmo šioje kalboje.“ Ne kas kitas kaip Valan- 
čius turėjo atkreipti Muravjovo dėmesį į lietuvių kalbą pra- 
džios mokyklose. Ne kartą jis buvo iškviestas į Vilnių tarnybi- 
niais reikalais. Daug klausimų buvo aptarta asmeniškai ir duo- 
tas sprendimas žodžiu. Todėl mums nepavyko kalbamuoju 
klausimu užtikti archyvuose oficialaus susirašinėjimo. Tačiau 
mes neabejojam, kad Valančius vedė derybas su Muravjovu dėl 

lietuvių kalbos. Neįmanoma, kad griežtas rusų okupacinės val- 
džios šulas, kuriam rūpėjo visose Lietuvos gyvenimo srityse 
įgyvendinti rusiškąją idėją ir pravoslaviją, būtų susidomėjęs lie- 
tuvių kalba ir ėmęsis iniciatyvos jai palaikyti pradžios mokyk- 
lose. Tais laikais nebuvo kito Valančiaus masto lietuvio politi- 
ko, su kuriuo Muravjovas būtų šiek tiek skaitęsis. Pats Valan- 
čius savo rašte, rašytame Vilniaus apygardos mokslo globėjui 
Kornilovui, norėjo pasakyti: „Moe MHenie OTB uacTH yxe 3a- 
CJIYXHBIIee Ha O/Į06peHie Ero BeIcokoro Ilpesocxo7MTeNBCTBA 
F. Fnasnaro HavanbHKka 3A€1IHATO KpaA Bb OTHOLIEHIM Kb 


“p 


HapOJIHBIME YUHNIKIaMG““. Šią vietą cituojam iš Valančiaus 
juodraščio, kuriame ji išbraukta. Matyt, ji buvo išbraukta, kai 
Valančius susivokė, kad jo rašto nuorašas gali patekti pačiam 
Muravjovui. Iš šios cituotos vietos matyt, kad šiuo klausimu 
buvo nuomonių pasikeitimo tarp Valančiaus ir Muravjovo. Tai 
patvirtina ir juodraštyje užsilikę projektai, kuriuos Valančius 
buvo sudaręs valdžios parapinėms ir Bažnyčios parapinėms mo- 
kykloms. Šiems projektams trūksta datos. Bet ją nesunku apy- 
tiksliai nustatyti. Kalbamuose projektuose yra pasakyta, kad 
pirmam žemaitiškam skaitymui siūloma knygutė: Prade. Ka- 
dangi veikalo: „Prade ir iszsipletimas kataliku tikieima“ pir- 
moji laida pasirodė 1862 metų pabaigoje, o Muravjovo instruk- 
cija mokyklų reikalu turi datą 1-0 sausio 1864 m., tai šis pro- 
jektas ir Valančiaus susirašinėjimas su generalgubernatorium 
turėjo įvykti 1863 m. pabaigoje, nes Muravjovas, kuris pradė- 
jo eiti generalgubernatoriaus pareigas 1863 m. geguž. m. 1 d., 
buvo pradžioje užimtas sukilimo malšinimu. Jis galėjo tik į pa- 
baigą 1863 m. užsiimti krašto administracijos reformavimu. 
Kaip tik 1863 m. 26-28 rugsėjo matome Valančių Vilniuje. Mu- 
ravjovas jį specialiai iškvietė į Vilnių. Pirmoji Valančiaus kelio- 
nė pas garsųjį generalgubernatorių įvyko šiomis aplinkybėmis: 

1863 m. liepos 14 d. Kauno gubernatorius Nikalojus Mu- 
ravjovas, vilniškio Muravjovo sūnus, apsilankė Varniuose. Va- 
lančius jį maloniai priėmė ir kuo puikiausiai nuteikė savo dip- 
lomatiniu taktu ir pasižadėjimu parašyti savo vyskupijai ap- 
linkraštį, atitinkantį susidariusią politinę situaciją. Nikalojus 
Muravjovas, sužavėtas Žemaičių vyskupo asmenybe, tuojau kuo 
palankiausiai raportuoja savo tėvui Vilniaus generalguberna- 
toriui. Vilniškiam Muravjovui, gavusiam iš savo sūnaus tokį 
gražų atsiliepimą, kilo noras asmeniškai pasimatyti su Valan- 
čium, jam padėkoti už aplinkraštį ir pasitarti svarbiais krašto 
reikalais. Atsilankęs Vilniuje, Valančius tiek paveikė Muravjo- 
vą, kad tarp jųdviejų užsimezgė draugiški santykiai. Tą drau- 
giškumą pajuto politiniai sukilimo nusikaltėliai, kurie kaip ma- 
tant apspito Valančių, prašydami jo tarpininkauti ir užtarti pas 
Vilniaus generalgubernatorių. Žemaičių vyskupas visus, kurie 
tik pas jį kreipdavosi, stengėsi užtarti. Charakteringas yra jo 
raštas (1863 m. lapkričio 4 d.) dėl areštuoto Felikso Kontri- 
mo. Valančius prašo jį paleisti vardan sąžinės ir tarpusavio drau- 
giškumo su Muravjovu. Savo prašymą Valančius labiausiai tuo 
motyvuoja, kad šis bajoras buvo jo nenuilstamu bendradarbiu 
žemaičių kalboje, kad jis esąs prie jo prisirišęs dėl jo žemesnio- 
jo luomo meilės ir kad su juo ilgus metus drauge dirbęs liau- 
dies švietimo srityje“. 

Muravjovai tik dėl to buvo susiartinę su Valančium, kad jie 
matė jį esant ne lenku, bet lietuviu. Rusai ieškojo po sukilimo 
Lietuvoje lietuvių ir buvo radę tik vieną Valančių. Deja, šį susiar- 
tinimą greit išardė rusų sugriežtinta pravoslaviškoji politika. 

Rodos, patiektų duomenų užtenka išreikšti nuomonei, kad 
Valančius 1863 m. 26-27 rugsėjo Vilniuje asmeniškai prašė 
Muravjovo palaikyti lietuvių kalbą. Pačiame pastabos tekste, 
kuris kalba apie lietuvišką katekizmo dėstymą, žymu dvasiškio 

įtaka. Nes pasauliečiui, ypačiai pravoslavui, katekizmo mintis 
savaime nebūtų atėjusi į galvą. Tik Valančiaus prašomas Mu- 
ravjovas į savo instrukciją įdėjo minėtą pastabą dėl lietuvių kal- 
bos pradžios mokyklose. 

Pats parapinių mokyklų projekto turinys yra įdomus. Iš jo 
gyvai išryškėja Valančiaus lietuviškas nusistatymas. 

Žemaičių vyskupas reikalavo, kad valdžios įsteigtose mo- 
kyklose 

1) Tikybą dėstytų vietos klebonas arba jo vikaras žemaičių 
kalba. 

2) Vadovėliu siūlomas Zenovičiaus katekizmas, parašytas že- 
maičių kalba, ir Senojo bei Naujojo Įstatymo istorijos, parašy- 
tos Valančiaus. 

3) Parapinių mokyklų mokytojai būtinai turi mokėti žemai- 
čių kalbą ir be dalykų, dėstomų pagal nustatytą programą rusų 
kalba, save įpareigoja taip pat mokyti vaikus žemaitiško rašto. 

4) Pirmam žemaitiškam skaitymui siūloma knygutė pavadi- 
nimu: Prade“*. 

Bažnytinių parapinių mokyklų projektas yra šis: 

1) Bažnytinėse pradžios mokyklose vaikai mokomi skaityti 
rusiškai ir žemaitiškai. 

2) Mokytojais šioms mokykloms skiriami bažnyčios tarnai: 
varpininkas; zakristijonas; o jeigu jie nėra tinkami, klebonas 
renka šiam tikslui tinkamą asmenį, kuris moka gerai skaityti ir 
rašyti rusiškai ir žemaitiškai. 

3) Algą mokytojui moka pagal susitarimą su klebonu vaikų 
tėvai. 

4) Tikybą dėsto žemaičių kalba pats klebonas arba jo vikaras. 

5) Vadovėliais tikybai dėstyti siūloma: pradedamasis kate- 
kizmas, esąs žemaitiškuose elementoriuose, Zenovičiaus vei- 
kalas, o šventajai istorijai Valančiaus knygutės. 

6) Žinias apie mokinių skaičių bažnytinėse parapinėse mo- 
kyklose, lygiai ir apie jų pažangą moksle kasmet suteikia kle- 
bonas vyskupui, kuris jas siunčia švietimo vyriausybei pagal 
priklausomumą. 

7) Pirmajam skaitymui, išėjus elementorių, siūlomas Valan- 
čiaus veikalas pavadinimu: Prade. 

Teisybė, rusai buvo susirūpinę lietuvių kalbos palaikymu. Vil- 
niaus mokslo apygardos globėjas kunigaikštis Širinskis-Šichma- 
tovas savo referate apie Šiaurės-Vakarų krašto savybes 1862 m. 
14 balandžio rašė švietimo ministerijos vadovui A. V. Golovni- 
nui: „Katalikų gyventojams reikia tikybą dėstyti vietine kalba: 
Žemaitijoje - žemaičių, Baltgudijoje - baltgudžių, bet jokiu bū- 
du ne lenkų kalba. Kiti dalykai dėstomi rusų kalba. Žemaitijos 
mokyklose leisti mokyti žemaitiškai skaityti ir rašyti“*. Tačiau 
praktikoje išėjo kitaip. Kol dar valdė Muravjovas, tai bent jo 
minėtos instrukcijos pastabos antroji dalis („leidžiama mokyti 
katekizmo žemaičių kalba“) buvo pildoma. Rusų valdžia, už- 
dariusi parapines mokyklas ir įsteigusi savąsias, ne tik kad ne- 
mokė lietuvių kalbos, bet, viešpataujant fon Kaufmanui, ir ku- 
nigus vertė dėstyti tikybą rusiškai. Vilniaus švietimo apygar- 
dos globėjas Kornilovas pasirūpino atlitografuoti trumpą Rymo 
katalikų katekizmą ir šventąją istoriją rusų kalba. Generalgu- 
bernatorius fon Kaufmanas įsakė šį katekizmą vartoti vadovė- 
liu ir tikybą dėstyti būtinai rusų kalba visose Vilniaus mokslo 
apygardos pradžios mokyklose. Žemaičiams padaryta tik maža 
išimtis: Žemaičiuose, kur žmonės dar ne visur suspėjo susipa- 
žinti su rusų kalba, galima leisti katekizmą dėstyti pradžios mo- 
kyklose žemaičių kalba, bet ne kitaip, kaip kiekvienu atskiru 
atveju pradžios mokyklų direkcija, prijungdama vietos taikos 
tarpininko nuomonę, turi prašyti Vilniaus mokslo apygardos glo- 
bėjo leidimo“**. Vadinasi, praktikoje buvo aiškiai siekiama ligi 

minimumo susiaurinti Muravjovo suteiktą lietuvių kalbos laisvę 
ir netgi ją visiškai paaukoti rusiškosios politikos idealui. 

Taikos tarpininkai ir švietimo žinybos valdininkai, vyriausy- 
bės liepiami, versdavo kunigus tikybą dėstyti vaikams rusiškai. 
Valančius, kaipo Žemaičių vyskupijos vyskupas ir vienintelis 
lietuvių tautos atstovas rusų valdžios akivaizdoje, stengėsi vi- 
somis jėgomis ginti šventas savo tautos teises nuo priešo pasi- 
kėsinimų. Jis įrodinėja generalgubernatoriui fon Kaufmanui ru- 
sų valdžios reikalavimų neracionalumą motyvuodamas tuo, kad 
lietuvių gyventojų vaikai stoja į mokyklą nė žodžio nesupras- 
dami rusiškai. Todėl jie visiškai nesupranta tikybos, dėstomos 
šia kalba. Visi kunigų darbai ir pastangos eina niekais. Negali- 
ma tikėtis, kad toks tikybos dėstymas pradžios mokyklose bū- 
tų ateityje naudingas; nes kol mokiniai tiek susipažįsta su rusų 
kalba, kad galėtų suprasti tokį sunkų dalyką, kaip kad yra tiky- 
ba, jie jau baigia mokslą ir išeina iš mokyklos, o į jų vietą stoja 
nauji mokiniai, nesuprantantieji rusų kalbos. Tuo būdu religi- 
nio vaikų auklėjimo atžvilgiu nebūsią jokios pažangos. „Todėl 
Jūsų Ekscelencijos pirmatakas instrukcijoje apie pradžios mo- 
kyklas nutarė: tose vietose, kuriose gyventojai gryni lietuviai, 
tikybą galima dėstyti lietuvių arba žemaičių kalba. Iš to, kas 
pasakyta, eina išvada, kad įvestoji rusų kalba į tikybos dėstymą 
pradžios mokyklose neatitinka tikrų besimokančios jaunuome- 
nės reikalavimų, o tuo pačiu nesutinka ir sa Monarcho valia, 
apreikšta aukščiausiame reskripte ponui ministerių komiteto 
pirmininkui. Iš šio reskripto aiškėja, kad mūsų Šviesiausias Vieš- 
pats Imperatorius nori, jog krikščionių mokslo pradai giliai 
įleistų šaknis į jaunosios kartos širdis. Be to, Dievo ir Bažny- 
čios įstatymai mus įpareigoja šiam darbui“*. 

Fon Kautmanas, būdamas uolus rusinimo politikos reiškėjas, 
neatsižvelgė į Valančiaus pamatuotus išdėstymus. Jis per Kauno 

gubernatorių atsakė: pats belankydamas pradžios mokyklas, as- 
meniškai įsitikinęs, kad mokiniai, išbuvę metus mokykloje, ge- 
rai suprantą rusiškai ir sugebą dėstomą dalyką išmokti šioje kal- 
boje. Todėl jis randąs esant reikalingu daiktu, kad kunigai tiks- 
liai laikytųsi jau nurodytos tvarkos, t. y. naujai įstojusius vaikus 
turį mokyti poterių lietuvių arba žemaičių kalba, o antrais me- 
tais esą įpareigoti dėstyti tikybą pagal rusų vadovėlį. Išimties 
keliu esą leidžiama tik ten dėstyti lietuviškai, kur pasirodysią, 
kad vaikai tikrai nesuprantą rusų kalbos, bet ne kitaip, kaip kiek- 
vieną kartą gavus atskirą švietimo vyriausybės leidimą. 

Rusų sugriežtintos nutautinimo pastangos susidūrė su lietu- 
višku tvirtu atsparumu. Iš šio susidūrimo kilo ilgametė kova, 
kuriai kunigija, didvyriškai pasiaukodama, garbingai vadova- 
vo. Šioje kovoje lietuviškąją vėliavą iškėlė vyskupas Motiejus 
Valančius. Lietuvių ištvermingas pasipriešinimas rusų mokyk- 
linei politikai sudaro vieną iš įdomiausių lietuviškojo darbo 
epizodų tiek Valančiaus, tiek ir vėlesniais laikais. 


Kai rusų valdžia 1864 m. sumanė įvesti rusų kalbą į religijos 
dėstymą gimnazijose, Valančius darė žygių**, kad Kauno gu- 
bernijos gimnazijose tikyba būtų dėstoma ne rusiškai, bet lie- 
tuviškai. Deja, Žemaičių vyskupo pastangos liko be vaisių. Jo 
sumanymą įvykdyti neleido rusų valdžia, kuri despoto jėga vi- 
sur bruko vietos gyventojams nekenčiamą rusų kalbą. 

Jeigu rusų valdžia tais laikais būtų Valančiaus paklausiusi ir 
į gimnazijas įvedusi lietuvių kalbą, tai, be abejo, lietuvių tauti- 
nis atgimimas būtų labiau sustiprėjęs ir pasireiškęs greitesniu 
tempu. Juk tada gimnazijose ėjo mokslą daugiausia bajorų kil- 
mės vaikai. Labai galimas daiktas, kad mūsų bajorija per lietu- 
viškąjį tikybos dėstymą būtų labiau suartėjusi su lietuvių kalba 
ir galutinai nepametusi ryšių su liaudiškuoju tautos kamienu. 

Gal būtume susilaukę ne vien liaudiškosios, bet ir bajoriško- 
sios inteligentijos tautinio atigmimo visoje pilnumoje. 

Mūsų oponentai galėtų mums pasakyti: teisybė, Valančius 
stengėsi įvesti tikybos dėstymą lietuvių kalba, bet tai darė ne 
lietuviško patriotizmo sumetimais; jis norėjo nusikratyti rusų 
kalba. - Į tai atsakom: Jeigu tik Valančius būtų buvęs lenkiško 
nusistatymo vyskupas, tai jis jokiu būdu nebūtų sutikęs su lie- 
tuvių kalbos įvedimu, nekalbant jau apie jo paties iniciatyvą ir 
pastangas tuo reikalu. Lietuvių kalba lenkui visada buvo pa- 
juokos objektas ir pagoniškumo pėdsakas, kurį esą reikia išnai- 
kinti. Tai patvirtina gretimųjų Lietuvos vyskupijų pavyzdys. Ir 
Vilniuje, ir Seinuose nematome tais laikais nė vieno vyskupo 
lenko, kuris būtų pabrėžęs lietuvių kalbos teises. Į tikybos dės- 
tymą rusų kalba vienaip reagavo Valančius, kitaip pastarųjų 
vyskupijų ordinarai: šie vyskupai visai neatsižvelgė į lietuvių 
kalbos reikalingumą; jie netgi nenorėjo žinoti, kad jų vyskupi- 
jose yra žymi lietuvių dalis. 


4. Valančius, išėjęs iš lietuviškosios liaudies, visą laiką rūpi- 
nosi josios gerove. Aukštesnysis bajoriškasis luomas jam neim- 
ponavo ir jis tiek juo nesižavėjo, kiek žavėjosi vėlesnieji vysku- 
pai: Baranauskas ir Paliulionis. Todėl šiuo luomu jis per daug 
ir nesidomėjo. Jis buvo jam lyg ir svetimas. Visas Valančiaus 
dėmesys buvo nukreiptas į lietuviškąją liaudį. Jeigu inteligen- 
tas, gilaus proto mokslininkas, iškilęs į bažnytinės hierarchijos 
viršūnę, neima savo veiklos objektu inteligentinio sulenkėjusio 
bajoriškojo luomo, o glaudžiasi prie lietuviškosios niekinamos 
liaudies, kuri stovi viso jo viešojo gyvenimo veikimo progra- 
mos centre, tai nesunku spręsti, kad tas Bažnyčios vyras savo 
tautine bei politine orientacija esmingai skyrėsi iš daugelio ki- 
tų savo amžininkų. Ši jo skirtinga, aniems laikams labai pažan- 

gi ir originali orientacija suponuoja jo lietuvišką patriotinį krikš- 
čionišką nusistatymą, kuris ir davė linkmę visiems jo darbams. 

Valančius, sėkmingai įgyvendinęs blaivybės idėją lietuviško- 
je liaudyje, rūpinasi toliau ją dorinti ir kelti aukštyn. Liaudžiai 
šviesti jis buvo sumanęs leisti periodinį lietuvišką savaitraštį 
„Pakelewingas“. 1859 m. 21 vasario raštu Nr. 496 jis išdėsto 
savo sumanymą vidaus reikalų ministeriui ir prašo leidimo lie- 
tuviškam periodiniam laikraščiui: „Be abejo, Jūsų Ekscelenci- 
jai yra žinoma, kad Kauno gubernijos valstiečiai visiškai atsisa- 
kė svaiginamųjų gėrimų. Liaudžiai, išsilaisvinusiai iš žemiausio 
geidulio, yra reikalinga dorinė įtaka, kuri galėtų ją palaikyti 
einančią susiturėjimo keliu ir suteiktų jai vieton pirmųjų šlykš- 
čių smagumų kilnesnį patenkinimą, gaivinantį protą ir širdį. 
Rusų tauta ir latviai turi savo laikraščius ir įvairios rūšies pe- 
riodiškai leidžiamas brošiūras, kurie patenkina šį reikalą. Bet 
žemaičiai ir lietuviai, kurie taip pat sudaro maloningo vieš- 
paties imperatoriaus ištikimų valdinių dalelę, iki šiol neturi 
tokio organo, kuriuo galėtų naudotis atitinkamai savo padė- 
čiai švietimo vaisiais. Todėl sumaniau nuolankiausiai iškelti 
šį trūkumą Jūsų Ekscelencijai pilnai įsitikinęs, kad Jūs, Malo- 
ningas Pone, atkreipsite palankų dėmesį į šį dalyką ir neatsi- 
sakysite suteikti savo aukštaviršininkiško pritarimo mano pla- 
nui, kuris šitoks yra: 

Mano tiesiogine priežiūra įsteigti redakciją brošiūrėlės, sa- 
vo rūšies laikraštėlio, kurio vienintelė paskirtis, kaip iš prijun- 
giamos programos Jūsų Ekscelencija malonės matyti, būtų 
skleisti naudingas dorines ir liečiančias ūkiškąjį valstiečių būvį 
žinias. Aš gyvenu viltimi, kad Jūsų Ekscelencija rasite mano 
planą naudingą ir mane pagerbsite palankiu pranešimu apie 
aukštaviršininkišką iš Jūsų pusės, Maloningas Pone, leidimą ir 
pritarimą. 

Vykdant šį planą yra vienas nepatogumas, kurio pašalini- 
mas pareis nuo Jūsų Ekscelencijos sutikimo, būtent, kad spaus- 
dinant brošiūrėles cenzūra būtų man pačiam pavesta. Aš nuo- 
lankiausiai to prašau, Maloningas Pone, dėl to, kad nelengva 
rasti cenzorius žemaičių kalbai, nes ši kalba yra žemesniojo 
luomo kalba ir svetima netgi čionykščiams mokytiems. Iš savo 
pusės drįstu įtikinti Jūsų Ekscelenciją, kad valdžios pasitikėji- 
mas bus šventai laikomas“". 

To paties turinio raštu 1859 m. 7 kovo Nr. 661 Valančius 
kreipėsi ir į generalgubernatorių Nazimovą, prašydamas pa- 
remti lietuviškojo laikraščio leidimo sumanymą: 

... NPIEMIIXO CMEJIOCTB IOKOpHeEKNMIE NpOoCHTB Bamie BeicokO- 
IPEBOCXOJHTEJIBCTBO He OTKA3ATb CO CBOeH CTOPOHBI BBICOKO- 
HavaJbHHYbATO COžEHCCBiA Bb OĮOOpeHiK MOeTO NNaHa“** 

Įsižiūrėję į sumanyto laikraščio programą matome, kad Va- 
lančius siekė savo tautai trijų dalykų: 

1) ją katalikiškai sureliginti ir sudorinti, 

2) kelti jos materialinį gerbūvį ir 

3) stiprinti josios tautišką sąmonę. Todėl jis buvo pasiryžęs 
pirmame skyriuje rašyti apie žmogaus pareigas Dievui, artimui 
ir pačiam sau, spausdinti ištraukas iš Senojo bei Naujojo Įsta- 
tymo Šv. Rašto ir jų aiškinimus, taip pat bažnytinius himnus. 
Antrame skyriuje buvo manęs redaguoti agronominius daly- 
kus, susijusius su valstiečių ūkiu, ir straipsnius iš gamtos moks- 
lų. Lietuviškiems dalykams buvo sumanęs skirti netgi du sky- 
rius, kuriuose ketino duoti žinių iš geografijos ir istorijos, ypa- 
čiai gimtojo krašto istorijos, talpinti liaudies literatūros dalykus, 
kaip antai: liaudies dainas, pasakas, patarles ir mįsles***. 

Žinios apie projektuojamąjį Valančiaus laikraštį buvo pla- 
čiau pasklidusios. Ypačiai šiuo klausimu interesavosi tų laikų 
lietuviai patriotai, kuriems rūpėjo lietuvių tautos kėlimas. Si- 

manas Daukantas, sužinojęs apie Valančiaus sumanymą, rašo 
iš Svierlavos Napoleonui Praniauskui, departamento valdinin- 
kui švietimo ministerijoje Petrapily, kad praneštų Valančiui apie 
formalumus gauti laikraščio leidimui“. Praniauskas, išdėstyda- 
mas, kuria instancijų tvarka reikia daryti žygius, džiaugiasi Va- 
lančiaus sumanymu ir linki jį laimingai realizuoti. Valančius, 
per vėlai gavęs Praniausko instrukciją, negalėjo ja pasinaudoti. 
Kadangi numatytas redaktorius Akelevičius, pradėjęs klabinti 
nuo Vilniaus, nieko nelaimėjo, tai Valančius savo sumanymą 
jau iškėlė vidaus reikalų ministeriui, o generalgubernatoriaus 
Nazimovo prašė jį paremti. Apie tai pranešdamas Praniauskui, 
Valančius dėkojo jam už malonų bendradarbiavimą gauti leidi- 
mui projektuojamam žemaičių laikraštėliui, kuris esąs labai rei- 
kalingas liaudžiai, ypač kai ji, išsižadėjusi svaiginamųjų gėri- 
mų, reikalauja kilnesnio patenkinimo. Baigdamas savo laišką 
vyskupas prašo Praniauską budėti dėl šio sumanymo įvykdy- 
mo, ir jeigu jam pavyksią jį įvykdyti, jis laimėsiąs didelį savo 
viengenčių dėkingumą**. 

Deja, rusų valdžia buvo priešinga lietuvių tautos kultūriniam 
kilimui. Todėl Valančiaus sumanymą ir prašymą ji sutiko nepa- 
lankiai ir palaidojo savo archyvų dulkėse. Visai teisingai rašė 
Ugianskis: „Labai malonu girdėti, kad dori žemaičiai išsižadėjo 
jiems pragaištingos degtinės. Dieve duok, kad visada taip būtų. 
Bet vargšai apsigaus laukdami už tai malonių iš valdžios, kuri 
aiškiai pati remia šios ir kitų paleistuvysčių plėtimąsi. Nabaštiks 
Mikatojis lubiedawo sakyti: „Kuo daugiaus muna padonijei gers 
ir paleistuvaus, tuo lengviaus bus man jeis walditi, kaip banda 
be prota ir iszminties“. Savo makiavėlinės politikos vedama val- 
džia nepalankiai žiūri į dorų žemaičių blaivybę“. 

Teisybė, Vilniaus mokslo apygardos globėjas Kunigaikštis Ši- 
rinskis-Šichmatovas aukščiau minėtame rašte buvo Holovni- 

nuit išsireiškęs už Žemaitiškojo, Rusijai nepriešingo tautiškumo 
palaikymą žemesniuose gyventojų sluoksniuose ir šiam tikslui 
siekti buvo numatęs leisti laikraštį liaudžiai“. Tačiau tokie su- 
manymai liko tik popieriuje. Praktikoje buvo siekiama fizine 
ukazų prievarta įkvėpti gyventojams rusiškosios dvasios. 

Jeigu palyginsime Valančiaus „Pakelewingo“ programą su 
Paliulionio „Nedėldienio Skaitymais“, išėjusiais 40 metų su 
viršum vėliau, tai pastebėsime, kad Valančiaus projektuoja- 
mo savaitraščio programa buvo nepalyginti patriotiškesnė: 
joje matome tėvynės istorijos ir liaudies literatūros skyrių, 
tuo tarpu kai „Nedėldienio Skaitymuose“ dominuoja tik vie- 
nas grynai religinis momentas be mažiausios tautiškos pat- 
riotinės idėjos pėdsako. 


5. Valančiaus lietuvišką susipratimą liudija ir tas faktas, kad 
jis pirmas lietuviškai rašė aplinkraščius savo vyskupijos kuni- 
gams. 

Pavyzdžiui, toks aplinkraštis buvo parašytas 1864 m. rugsė- 
jo 14 d., kaip tik tuo laiku, kai rusai buvo pradėję žmonėse 
platinti pravoslaviškus paveikslus ir kryželius, kurių priėmi- 
mas pagal juose padėtą parašą reiškė pravoslavijos priėmimą. 
Šis Žemaičių vyskupo raštas dvelkia apaštališku uolumu. Ky- 
lant priespaudoms, jis ragina savo kunigus nepulti dvasia, bet 
melstis, pasitikėti Dievu ir rūpintis sau pavestų žmonių išgany- 
mu, kad jie jokių viliojimių nesiduotų atplėšiami nuo katalikų 
tikėjimo. Kunigai turi budėti, kad žmonės neimtų platinamų 
pravoslaviškų kryželių ir paveikslų. Toliau įsako kunigams rū- 
pintis parapijinėmis mokyklomis ir budėti, kad vaikai „grynu 
pienu katalikų mokslo penietųs“. Pagaliau ragina nesikišti į po- 
litinius pasaulinius dalykus, gerbti pasaulinę valdžią, bet už tai 
drąsiai atiduoti Dievui, kas yra Dievo ginant katalikų tikėjimą: 

„Kentėti už tikėjimą laikykite didžiausia laime, nesigailėdami 
dėl jo nustoti visų žemės turtų ir gyvybės, jeigu to Dievas nuo 
jūsų pareikalautų“ <...> 


Priešingos nuomonės šalininkai, be abejo, pasakys: Valančius 
dėl to šį aplinkraštį rašė lietuviškai, kad Muravjovas buvo už- 
draudęs vartoti lenkų kalbą oficialiuose kurijos susirašinėjimuo- 
se. Į tai atsakom: Šis priekaištas būtų su pagrindu, jeigi Valan- 
čius būtų aiškiai atsidūręs prieš šitokią alternatyvą: arba rusiš- 
kai, arba lietuviškai rašyti, nes kitos išeities nėra. Tačiau taip 
nebuvo: jis turėjo dar trečią, daug palankesnę išeitį: mūsų atveju 
jis būtų galėjęs rašyti oficialiąja bažnytine lotynų kalba, kuri bū- 
tų nekliuvusi nei rusų, nei lenkų, nei lietuvių. Juk ir dabar ši 
kalba dar vartojama bažnytiniame susirašinėjime. O vis dėlto 
Valančius rašė lietuviškai, nepaisydamas to, kad jo vyskupijoje 
buvo daug kunigų sulenkėjusių. Ir tik atsidūręs prieš griežtą ru- 
sų valdžios reikalavimą: vartoti visame oficialiame kurijos susi- 
rašinėjime vien rusų kalbą, vyskupas darė žygių, kaip esame aukš- 
čiau matę, gauti leidimą kai kuriuos raštus rašyti lotynų kalba. 

Valančiaus lietuviškas aplinkraštis rusų valdžiai savo turiniu 
labai nepatiko. Mykolas Muravjovas pavedė Kauno guberni- 
jos valdytojui savo sūnui Nikolajui išreikalauti iš Valančiaus 
pasiaiškinimą dėl kalbamo aplinkraščio dviejų punktų: Kuriuo 
pagrindu remdamasis jis 1) draudžia žmonėms įsigyti nekatali- 
kų šventintus kryželius bei ikonas ir 2) skelbia kunigams, kad 
jų tiesioginė pareiga esanti prižiūrėti parapijines mokyklas, tuo 
tarpu kai pradžios mokyklos pagal valdžios parėdymus esan- 
čios išimtos iš Rymo katalikų dvasiškijos subordinacijos; dva- 
siškiai galį jose būti tik tikybos dėstytojais. Pažymėtina, kad 
nei vilniškis, nei kauniškis Muravjovas nekibo prie Valančiaus 
už tai, kad aplinkraštis buvo rašytas lietuvių kalba. 

Valančiui, kaip katalikų vyskupui, virte virė kraujas, skai- 
tant tokį rusų valdžios reikalavimą. Rusų vyriausybė nepasi- 
tenkino savo atviromis pastangomis, kuriomis ji siekė Lietu- 
vos gyventojams įkvėpti savo propaguojamą pravoslaviją: ji no- 
rėjo, kad katalikų vyskupas būtų tik jų prieškatalikiškos akcijos 
pasyvus stebėtojas. Žemaičių vyskupas nesivaržydamas drąsiai 
atkirto savo raštu, rašytu kovo mėn. 1865 m. Jis išdėstė rusų 
valdžios atstovams, kad jo, kaip dvasios ganytojo, pareiga esanti 
budėti dėl neliečiamybės ir saugumo dėsnių šv. tikėjimo, kurį 
išpažįsta jam pavestoji avidė, rūpintis josios papročių skaistu- 
mu, įkvėpti jai reikiamos klusnybės Dievo ir valstybės įstaty- 
mams. Todėl, kilus krašte sukilimui, nepaisydamas grasinimų, 
jis ganytojiškais laiškais smerkęs sukilimą, raginęs žmones lai- 
kytis ramiai ir klausyti valdžios; daug kartų įvairiose bažnyčio- 
se pats asmeniškai sakęs pamokslus prieš riaušes, liepdamas 
žmonėms gailėtis už pasipriešinimą valdžiai. „Kai pasirodė žmo- 
nėse ikonos šventųjų, kurių katalikų Bažnyčia nepripažįstanti, ir 
kryželiai, kurių priėmimas reiškia pagal ant jų padėtą parašą pra- 
voslavijos priėmimą, tai lygiai tos pačios pareigos vedamas turė- 
jau įspėti savo avidę nuo sugundinimo“. Panašiai Valančius pasi- 
teisino ir dėl religijos dėstytojų parapijinėse mokyklose*. 

Nemalonus buvo rusams Valančiaus pasiteisinimas, bet, ma- 
tydami vyskupą esant teisų, nutilo. 


6. Valančiaus lietuviškumą atitiko ir jo politinis nusistaty- 
mas. 1863 metų revoliucija buvo lenkiškųjų patriotinių pastan- 
gų darbas - siekimas restauruoti buvusiąją lenkų-lietuvių res- 
publiką (rzeczpospolita). Žemaičių vyskupas nepritarė sukili- 
mui. Jis, realisto praktiko protu vertindamas tų laikų politinę 
situaciją, nesidavė pagaunamas utopinės revoliucinės nuotai- 
kos. Nors insurgentai, anonimais grasindami, reikalavo, kad 

Valančius Bažnyčios vardu autorizuotų revoliuciją, tačiau jis kietai 
laikėsi savo nusistatymo ir nėjo civilinėje politikoje į opoziciją 
rusų valdžiai. Vyskupas griežtai skirdavo bažnytinius dalykus nuo 
valstybinių: bažnytinėje politikoje jis buvo atviras, nepalenkia- 
mas ir nepermaldaujamas rusų valdžios opozicionierius. 
Sukilimo šalininkų nepasitenkinimas Valančiaus politikos kryp- 
timi yra išreikštas viename anoniminiame rašte*. Veikiausiai šį 
raštą bus parašęs kuris nors iš karštuolių kunigų. Autorius pri- 
mena Valančiui šventą pareigą viešai ginti išniekintas šventoves: 
„Kaip mūsų krašto sūnus, kaip katalikas ir pusės milijono tikin- 
čiųjų Žmonių ganytojas turi pareigą viešai ginti išniekintą šven- 
tovę ir smerkti skriaudas, padarytas dorai, garbingiems papro- 
čiams ir žmonių religiniams jausmams“. Autorius, išdėstęs poli- 
cijos piktnaudystes Kauno Šaričių bažnytėlėje, karštai ragina 
Valančių sekti Vilniaus vyskupo pavyzdžiu. „Jeigu neturėsi Fijal- 
kowskio drąsos ir atvirai nepasiskelbsi, kad vadovaus, jei nei- 
šeisi su žmonėmis į lauką ir drauge su jais nesiųsi maldas pas 
Dievą — tai bent įsakyk uždaryti visas bažnyčias, nes dabar jose 
šeimininkauja ne kunigai, bet policija ir bjaurių visuomenės iš- 
matų būriai, nes suterštuose altoriuose Dievas nepriims aukos! 
Pagaliau jau paties šalto galvojimo ir žydiško apskaičiavimo 
sumetimais Tavo viešas pasirodymas sukilėlių pusėje, Ganyto- 
jau, yra būtinas. Kunigų žodžiais guodžiami žmonės garbingai 
iškentės akimirkos priespaudą ir ištvers, o ištverti reikia. Val- 
džia yra kvaila ir silpna; tai matome iš to, kad ji žemomis prie- 
monėmis pradeda kariauti, norėdama save apginti, šaukiasi vi- 
suomenės padugnių pagalbos. Ištesėsime, nepalauš mus šiuo 
keliu einančius, valdžia turės atsisakyti tos sistemos, kurios ne- 
sėkmingumą pati pripažino Lenkų Karalystėje. Kelias žinomas - 
tuo keliu perėjo visa Lenkų Karalystė, nuo Varšuvos ligi men- 
kiausio miestelio, ligi mažiausios parapijos. Vargas mums, jei- 

gu kartą valdžią suerzinę, parodysime savo silpnybę ligi tokio 
laipsnio, kad netgi savo bažnyčių ir maldų nesugebam apginti. 
Turėdama rankoje baimės ginklą, valdžia nuolat jo griebsis. At- 
siminkime, kad tarp mūsų ir valdžios atsivėrė neišmatuojama 
bedugnė. Pagalvok, Ganytojau, apsvarstyk, perskaityk laikraš- 
čius, paklausyk, kaip visoje Europoje bruzda tautų banga, kaip 
visur dreba galiūnai, ryžkis ir pasirodyk viešai.“ Tokiu tai tonu 
rašė pagautasis revoliucinės dvasios. Valančius šiam raštui ne- 
buvo abejingas. Jis darė žygių rusų valdžioje; ir, kaip iš jo susi- 
rašinėjimo su Kauno gubernatorium matyt, jis protestavo prieš 
bažnyčių profanavimą. Tačiau tiek reagavo, kiek buvo reika- 
linga ginti gryniems Bažnyčios interesams. Į tų dienų politinę 
sferą jis visai nesikišo. 

Kaip tautiniu atžvilgiu Valančius visiškai nesijautė esąs len- 
kas, taip ir savo valstybiškai politiniu nusistatymu jis labai aiš- 
kiai išsiskyrė iš savo amžininkų. Būdamas sausas realistas-prak- 
tikas, jis netikėjo lenkų katalikiškos valstybės atgijimu. Tą ne- 
tikėjimą jis išreiškė savo rašte „Katalikų Bažnyčios vargai 
Lietuvoje ir Žemaičiuose“ sakydamas: „Kad Lenkai atgytų ir 
vėl karalystę įgytų, sunku yra tikėti“*. Žinoma, neįmanoma iš 
Valančiaus reikalauti, kad jis tais sunkiais laikais būtų tikėjęs 
Lietuvos valstybės susikūrimo galimumu, jeigu 50 metų vėliau 
apie tai dar niekas nė sapnuoti nesapnavo. Valančiui impona- 
vo tolerantingesnės Vakarų valstybės. Jau „Žemaičių Vysku- 
pystėje“ jis reiškia simpatijų prancūzams, palankiai atsiliepda- 
mas apie prancūzmetį Žemaičiuose. Tačiau aiškiausiai atsklei- 
džia Valančiaus politines pažiūras jo raštas „Katalikų Bažnyčios 
vargai Lietuvoje ir Žemaičiuose“. Kunigo Sabermann'o lūpo- 
mis Valančius sako savo viengenčiams: „Ateinate jūs ne kartą į 
Tilžę ir Klaipėdą, matote, kaip pas mus viskas eina gerai, nie- 
kas tikėjimo nekušina, niekas katalikų nepersekioja, niekas nei- 

ma iš jų bažnyčių. Teisybė visuose dalykuose yra didžia; žmo- 
gus nekaltas ir iždą užmokėjęs nei vieno nesibijo ir niekas ne- 
gali jam išplėšti nei vieno skatiko. Jeigu vis tai jums tinka, siųski- 
te suplikas, arba prašymus, pas mūsų galingą karalių Wilhelmą; 
tais melskite, kad jūsų kraštą užimtų į savo valdžią. Tas ponas 
yra išmintingas, teisingas, geras ir mylįs savo žmones“. Vadinasi, 
Valančiaus noras buvo pakeisti nelemtą rusiškąjį jungą švelnęs- 
niu Prūsų karaliaus viešpatavimu. Ano meto politinė Lietuvos 
situacija nejučiomis pakreipė Žemaičių vyskupo žvilgį į Vaka- 
rus, kuriuose jis norėjo rasti pagalbos prieš rusų imperializmo 
spaudimą. Ir vėliau panaši mintis nebuvo svetima. Popiežius Leo- 
nas XIII Vilniaus vyskupo Zvieravičiaus ištrėmimo proga galvo- 
jo pavesti Rusijos katalikus globoti kaizeriui Wilhelmui, kaip kad 
prancūzai globojo katalikus Turkijoje. 


7. Toliau, Valančiaus lietuviškumui įrodyti galima kaipo ar- 
gumentą panaudoti ir jo kalbą, pasakytą žemaitiškai katedroje 
1866 m. 8 gegužės. Teisybė, šią kalbą Valančius sakė rusų val- 
džios verčiamas. Todėl joje išreikštų politinių pažiūrų, kaipo 
padiktuotų fizinio būtinumo, negalima laikyti jo vidinių įsiti- 
kinimų vaisiumi. Tačiau kai kurie šios kalbos motyvavimai aiš- 
kiai parodo jį esant lietuviu. Pavyzdžiui, jis sako: „Nuo senų 
laikų, būdami lenkų įtakoje, ir mes lietuviai su žemaičiais, ku- 
rie norime sau pripažinti pastovesnį protą, persiėmėm klaidin- 
gais dėsniais, ypačiai aukščiau vertindami lenkų kalbą už mūsų 
gimtąją lietuvių, ir pasisavinom lengvą būdą, lankstomą naujo- 
viškumo vėjų“. 

Valančiaus kanceliarijos archyve randame šią kalbą parašytą 
paties Valančiaus ranka lenkų kalba. Yra vienas lietuviško ver- 
timo egzempliorius rusų transkripcijoje ir vienas egzemplio- 
rius rusų vertime. 

8. Nesugriaunamas argumentas įrodyti Valančiaus lietuviš- 
kam nusistatymui yra grafo Kossakovskio liudijimas. Savo at- 
siminimuose jis šitaip rašo apie vyskupą Valančių: „Buvo tai 
garbingas žmogus ir uolus kunigas, rūpinęsis savo tikinčiųjų 
sielų gerove. Šiek tiek buvo chlopomanas, platino lietuvių kal- 
bą žmonėse ir džiaugėsi pas juos dideliu populiarumu. 

Santykiuose su valdžia pasižymėjo didele pilietine drąsa ir at- 
virumu. Buvo žinomas savo drąsiais atsakymais. Kai vieną kartą 
vietinis gubernatorius pradėjo jį įtikinėti, kad jis iš gerų šaltinių 
žinąs, būk Šv. Čenstachavos Mergelė kitados buvusi pravosla- 
viška, vyskupas jam atsakė: „Labai stebiuos, kad jūs, mano po- 
nai, pasilikote pravoslavais, jeigu Švenčiausioji Mergelė perėjo 
iš pravoslavijos į katalikybę“. Kai 1864 m. keli lietuviškųjų gu- 
bernijų dvarininkai buvo priėmę pravoslaviją, generolas Murav- 
jovas pasakęs Valančiui: „O kas, vyskupe, mūsų pravoslaviškas 
tikėjimas plečiasi“. „Dėkui Dievui, nes per tai mūsų šv. katalikiš- 
kas tikėjimas valosi“, atsakė garbingas ganytojas. 

Neįmanoma išpasakoti visų anekdotų, paplitusių apie vys- 
kupą Valančių. 

Būdamas svečiuose Lidokiuose, prikaišiojo gausiai susirin- 
kusiems bajorams, kad jie nekalba lietuviškai. Mane įkalbinėjo 
stoti į seminariją, bet be pasekmių, nes niekad neturėjau pa- 
šaukimo į dvasinį luomą“*. 

Iš tikro, Valančius turėjo būti aukštame laipsnyje susipratęs 
lietuvis, jeigu jis drįso gausiai susirinkusiems Lietuvos aristok- 
ratams prikaišioti, kad jie nekalba lietuviškai. Klausimas, ar 
šiandien panašiose sąlygose kuris nors iš mūsų patriotų galėtų 
tai padaryti. 

"Turėdami prieš akis išdėstytus argumentus, laikome vysku- 
pą Valančių susipratusiu ir karštu lietuviu, kurio lietuviškasis 
uolumas pasireiškė ne tiek žodžiais, kiek tyliu, ištvermingu, 

ilgu darbu. Todėl neskiriam daug svarbos prof. Janulaičio ap- 
rioriniams tvirtinimams. Priešingai, labai stebimės, kad gerbia- 
mas profesorius, kaipo mokslininkas, kalbėdamas istoriško ob- 
jektyvumo vardu, pats savo apodiktiškais tvirtinimais stoja į 
griežtą antitezę istoriškajai tikrovei. 

Kaip kitados apie vyskupą Giedraitį, taip vėliau ir apie Va- 
lančių spietėsi lietuviai veikėjai ir literatai. Prieš 1863 metų 
revoliuciją visu tempu reiškėsi lietuviškasis gyvenimas blaivy- 
bės ir švietimo sąjūdžiu. Šio viso gyvenimo spiritus movens bu- 
vo vyskupas Motiejus. Ši plataus masto asmenybė mokėjo su- 
derinti tuolaikiniame lietuviškajame gyvenime viduramžių ka- 
talikiškos asketikos idealą su antikiniu Eladės humaniškumu. 
Veikdamas sub specie aeternitatis, Žemaičių vyskupas drauge 
pabrėžė ir žemės gyvenimo svarbą. Sunkiausiais priespaudų lai- 
kais šis realistas praktikas buvo įkinkęs visą savo sąmojų tar- 
nauti savo tautos tautiškajam idealui. 

Valančiaus laikais Lietuvos dvasininkija ir dalimi pasaulinė 
inteligentija jau buvo neaiškiai susidiferenciavusi trimis gru- 
pėmis. 

Pirmąją grupę sudarė visi tie, kurie jau buvo nutraukę ryšius 
su senomis lenkiškomis tradicijomis ir suspėjo sudaryti lietu- 
višką ideologiją. Juos jau galima laikyti lietuvių tautos atsto- 
vais, sąmoningai dirbančiais lietuviškąjį darbą. Jie rūpinosi liau- 
dies blaivinimu bei švietimu ir stengėsi kelti lietuviškąją litera- 
tūrą, netgi buvo iškėlę sumanymą sukurti bendrinę lietuvių 
kalbą, kuri žemaičių ir aukštaičių gimines suliedintų į vieną 
lietuviškąją tautą“. Šios susipratusių lietuvių grupės vyriausieji 
reprezentantai buvo: Valančius, Daukantas, Ugianskis, Ivins- 
kis ir kt. Iki sukilimo ji nevaržoma sėkmingai vykdė savo lietu- 
viško darbo programą. Šioje veikloje daugiausia svėrė ir darė 
milžiniškos įtakos lietuviškajai liaudžiai vyskupas Valančius su 

vydavičius, Jeronimas Račkauskas, Juzumavičiai, Ant. Baranaus- 
kas ir kt. Nuo sukilimo ligi „Aušros“ laikotarpio šios veikėjų 
grupės eilės buvo papildomos bemaž vien dvasininkais, kuriems 
žiauraus persekiojimo metu teko bemaž vieniems vilkti sunkus 
lietuviškojo darbo jungus. Po 1863 metų revoliucijos, sužiau- 
jo veikimo būdą pritaikė naujai susidėjusioms aplinkybėms. 
Veiklos esmė paliko maždaug ta pati, tik jos metodai buvo mo- 
difikuoti pagal naujus gyvenimo reikalavimus: viešas liaudies 
švietimas virto slaptu, o spaudos uždraudimo padarinius buvo 
stengiamasi anuliuoti kontrabandine literatūra. Šios literatū- 
teko susilaukti ir sunkia širdimi išgyventi pirmąją knygnešių 
bylą su jos aukomis. 

Aiškios lietuviškos ideologijos grupė, be abejo, nebuvo pra- 
džioje per daug gausi, bet ilgainiui kaskart vis labiau stiprėda- 
ma, iš lėto pradėjo vadovauti visam krašto gyvenimui. Reikia 
pažymėti, kad lietuviškosios orientacijos atstovų grandinė ne- 
nutrūkstamai siekia seniausius Lietuvos istorinius laikus. Lie- 
tuvių tautinė sąmonė visada buvo gyva. Teisybė, ji įvairuoja 
pagal istorinius periodus, nes kiekvienas periodas jai įspausda- 
vo savo dvasios signum. Tačiau esmėje ji visada buvo toji pati 
lietuviška ir niekad galutinai nemirė. Jeigu ji būtų mirus, lietu- 
vių tautinis atgimimas būtų buvęs neįmanomas. Lietuviškoji 
tautinė idėja visada glūdėjo liaudies pasąmonėje, o inteligenti- 
jos sąmonėje ji pasireikšdavo stipriu aktyvumu ir apsipavida- 
lindavo lietuviškais darbais. 

Prie antros grupės tenka priskirti tuos, kurie nesuspėjo ga- 
lūtinai nutraukti ryšių su sena lenkiška tradicija. Tačiau jie bu- 
vo lojalūs lietuviškajai tautinei idėjai ir ten, kur susidurdavo 

religiniai bažnytiniai interesai, buvo jos uolūs talkininkai. Šios 
grupės stambesni reprezentantai buvo: kun. Jonas Katelė, vys- 
kupas Paliulionis, grafas Aleksdandras Tiškevičius ir daug kitų, 
kurie ypačiai pasižymėjo kovoje su rusų mokyklinė politika. 

Prie trečios grupės priklausė lenkiškos orientacijos atstovai. 
Ši grupė buvo pradžioje pati stipriausioji. Ją sudarė Lietuvos 
bajorija, sulenkėjusi dvasininkija ir laisvos profesijos valdinin- 
kija. Šios grupės atstovai, jausdamiesi lenkais, stengėsi tarnauti 
Lietuvoje lenkiškajai politikai. Skaudūs sukilimo nepasiseki- 
mai sutriuškino šią lenkiškąją srovę. Išlikusios liekanos dėl ru- 
sų nežmoniško spaudimo negalėjo rimtai neutralizuoti lietu- 
viškojo tautinio sąjūdžio. 

Vaclovas Biržiška 


Lietuvių politinės brošiūros 
1860-jų metų gale 


I. 

Iki pat 1863 metų sukilimo negausi tuomet lie- 
tuvių šviesuomenė neturėjo jokios aiškiai nusistojusios politi- 
nės programos. Visam politiniam tų laikų judėjimui vadovavo 
išimtinai lenkų bajorija, kurios bendrasis nusistatymas, kiek jis 
viešai apsireikšdavo, buvo kova už išvadavimą Lenkų su Lietu- 
va iš caro jungo, už atnaujinimą buvusios XVIII amžiuje politi- 
nės santvarkos su tam tikromis ekonominėmis pataisomis, kiek 
jos gyvenimo išstumtos buvo. 

Jei kartais apsireikšdavo čia ir tam tikras Lietuvos separa- 
tizmas, tai jis buvo gimęs ne iš lietuvių šviesuomenės, bet iš 
tos pačios Lietuvos lenkų bajorijos ir turėjo aiškaus senovės 
separatizmo pobūdžio. Atskiri inteligentai lietuviai ar visai 
tam politiniam judėjime nedalyvavo, įtempę savo jėgas vien 
kultūros darbui, ar stovėjo ant bendros Lenkų Lietuvos plot- 
mės, kaip antai Akelaitis, iš dalies Valančius ir kai kurie kiti. 
Tai grupei charakteringas yra balsas kunigo Vladislovo Dembs- 
kio uoliai dalyvavusio sukilime ir vėliau emigravusio į Pary- 
žių, o iš ten į Ameriką, kur jis galutinai atmainė ir savo poli- 
tines ir tikybines pažiūras. 

Savo prakalboje jo verstųjų kun. Lammenais „Kningų Teisy- 
biun“, rašytoje sukilimui užsibaigus (I866 m.), bet atvaizdavu- 

sioj jojo pažiūras sukilimo metu, V. Dembskis, aprašydamas 
visus vargus, kuriuos prieš sukilimą kentė Lietuva su Lenkija ir 
pačią sukilimo esmę, visur mini vien tik Lenkiją, lenkus, „Rie- 
dą lenkų Karalistes“, neminėdamas Lietuvos visai — jam yra ji 
tiktai integralinė Lenkų dalis. Ir tik pačiam gale išreiškia ilge- 
sio jausmą prie „szventos ir brangios Lietuwos ir Lenku mano 
žemiales“. Ir kitiems tas santykis su Lietuva buvo pagamintas 
vien širdies, ne proto. 

Tokia dalykų padėtis traukėsi iki pat sukilimo laikų, o dalyje 
pergyvenusių tuos laikus lietuvių šviesuolių klestėjo kuone iki 
„Aušros“ laikų. Tačiau įvykiai surišti su 1863 m. sukilimo mal- 
šinimu, žudynės ir ištrėmimai įžymiausiųjų lenkų bajorijos Lie- 
tuvoje vadovų noroms nenoroms privertė likusius lietuvių švie- 
suolius imtis ir savarankiško politinio darbo ten, kur žūt būt 
reikėjo reaguoti į valdžios žingsnius, taikančius į pačius svar- 
biausius Lietuvos ir lietuvių visuomenės tų laikų reikalus. Tie 
gi reikalai tai buvo vis didėjąs katalikų tikybos persekiojimas, 
įtemptas viso krašto rusinimas ir galop lietuvių spaudos už- 
draudimas. Jei dar dėl pirmų dviejų klausimų lygiai kentėjo 
tiek lietuviai, tiek lenkai, tai paskutiniame lietuviai buvo visai 
vieni, nieks jiems jų kovoj padėti nenorėtų. 

Į tos kovos priešakį paties gyvenimo buvo stumiamas vys- 
kupas Valančius, ir jis, gerai supratęs, kokia nauja sunkenybė 
užgulė ant jo jau nebejaunų pečių, nesikratė jos, bet atvirai į ją 
stojo. Kaipo katalikijos gynėjas į pora metų po sukilimo jis liko 
kuone vieninteliu Lietuvoj ir iš dalies Lenkuose katalikų vys- 
kupu, kurs nepanorėjo eiti valdžios parsidavėlių pėdomis, kaip 
tai padarė pralotai Nemeikša ir kiti, ir stengėsi išvengti Fijalke- 
vičiaus, Krasinskio, Vaitkevičiaus, Lubienskio ir kitų vyskupų 
likimo, nors ir visados buvo pasiryžęs jų pėdomis eiti. Kaipo 
lietuvybės gynėjas - jis buvo vienintelis lietuvis rašytojas ir vei- 

kėjas, kuris tuo laiku vienas galėjęs sužadinti tą atsispyrimą 
prieš brukimą rusiškųjų raidžių jausmą, be kurio ką tik iš bau- 
džiavų atleisti lietuviai - ūkininkai galėtų pasiduoti rusų val- 
džios įtakai ir kovodami dėl naujų ekonomių gėrybių pamiršti 
savo pilietines pareigas. 

Žmonėms tų dviejų tikslų skirti neteko: katalikų reikalas 
Valančiaus akyse buvo kartu ir lietuvių reikalas, rusiškos rai- 
dės lietuvių knygose - tai tas pats stačiatikių tikybos platinimo 
būdas, kitaip sakant, tas pats katalikybės reikalas. Supratęs ją, 
Valančius stoja kuone į atvirą kovą ir čia ir sumezga pirmutinę, 
kad ir siaurose ribose, aktingą lietuvių politinę programą, kuri 
viešpatavo iki pat „Aušros“ laikų, kada liko formuluota nauja, 
tautinė programa, kiek anksčiau jau užgimusi atskirų naujos 
kartos inteligentų tarpe. 

"Tačiau nuo sukilimo praėjo dar 5-6-tas metų, kol Valančius 
pamatė, jog taikiu būdu, vienu nusileidimu nieko nelaimėsi. 
Iki pat 1868 metų mes randame visą eilę tam tikrų Valančiaus 
žygių, dėl kurių vėliau ne kartą buvo jam daryta smarkių prie- 
kaištų. Iki sukilimo politika veik visai nesidomėdamas, jis ir 
vėliau negalėjo iš karto įsitraukti į savo naują rolę. Ir bažny- 
čios, ir lietuvybės gynimo reikalu jis iš pradžių mėgina veikti 
valdžios atstovus ir logika - stengdamasis išrodyti visišką ne- 
nuosakumą ir nepritaikinamumą lietuvių kalbai graždankos, — 
ar tam tikrais nusileidimais prieš valdžią, kiek tie nusileidimai 
nebuvo griežtai priešingi bendrai bažnyčios politikai, ar galop 
diplomatija, kuriai pamatą sudarydavo buvusioji ik tol gan ge- 
ra vyskupo valdžios akyse reputacija. 

Tačiau „apetitas auga bevalgant“. Joki Valančiaus nusileidi- 
mai valdžios nebeveikė. Nuosakiai vykdydama savo kovos su 
lenkais programą, rusų valdžia pradėjo vis smarkiau mušti į svar- 
biausią, jos nuomone, lenkybės tvirtovę - katalikų bažnyčios or- 

ganizaciją, stengdamasi įvesti į pridedamąsias pamaldas rusų kal- 
bą, brukdama į pagalbines bažnytines knygas rusų kalba spaus- 
dintas maldas, jų tarpe pirmų pirmiausia maldas už carą, uždari- 
nėdama vienuolynus ir bažnyčias, varžydama, kiek galėdama, 
visą kunigijos veikimą. Kartu ir lietuvių spaudos uždraudimas 
buvęs valdžios akyse irgi viena kovos su lenkybe priemonių. 


II. 

Keletas metų praėjo, kol Valančius įsitikino, jog 
legaliniais keliais jis maža teatsieks, jog reikia griebtis ir nelega- 
linių liaudies veikimo priemonių ir kovos su valdžios atstovais. 
Bet supratęs ilgai jau nesvyravo ir tiek pats, tiek artimiausieji 
Lietuvoje, kur buvo suformuluotos šių laikų Lietuvos skriaudos 
ir apčiuopamai buvo nurodyti keliai, kaip jos reikia pašalinti. 
Tai buvo greitu laiku plačiai pagarsėjusios brošiūros „Perspeji- 
mas“, „Prajautimas“, „Isz Tamsybes wed tiktay Kielis Teysybes“, 
„Szniakiesis Katalika su nekataliku“, „Wargai Bažniczes Katali- 
ku Letuwoj ir Žemajeziun“, „Ape Atpuskus Jubileiszkus arba 
Beleusza“, „Gromata apskrita Szwento Tewo musu Popežiaus 
Piusa IX pas sawo aweles. Ape sielawartus bažniczios szwen- 
tos“, atsišaukimas „Brolej Katalikey, jums noriu par gromatą kielis 
žodžius pasakiti; skajtikiet, supraskiet ir isidiekiet“. 

Visos tos knygutės pasirodė 1868-1869 m.; daugiausia pa- 
ties Valančiaus rašytos. Iki pat „Aušros“ laikų buvo tai vienin- 
telės lietuvių politinės brošiūros, todėl juo labiau jos traukė į 
save akis. Ypač, jei prisiminsime, kokios jos įtakos turėjo žmo- 
nėms, kurie tūkstančiais pradėjo jas platinti, nežiūrėdami smar- 
kių valdžios persekiojimų, prasidėjusių jau tais pačiais 1868 
metais ir be paliovos kas metai didėjusių. Tos brošiūros ilgą 
laiką buvo vieninteliu dvasišku lietuvių žmonių penu, ir nėra 

ko stebėtis, jog iš jų jie sėmė visą savo priešvaldišką nusistaty- 
mą, jog jos ir paveikė taip stipriai jų politinę ideologiją. 

Ir pati valdžia greit suprato, kad tos plonutės brošiūros ga- 
linčios sugriauti visą valdžios griežtai suplanuotą darbą, ir per- 
sekiodama platintojus, ji vis uoliau pradėjo daboti jų autoriaus 
ir leidėjo, kuriuo, valdžios teisingomis žiniomis, buvęs Valan- 
čius. Tik jo senyvas amžius, o dar labiau baimė triukšmo, kurs 
iškiltų Europoj dėl ištrėmimo paskutiniojo Lietuvos vyskupo, 
kiek suvaržė valdžios žygius prieš vyskupą. 

Einant dabar prie pačių brošiūrų turinio (iš kurių „Parspejimo“ 
tuo tarpu rankose neturėjome), privalome iš anksto pabrėžti, jog 
Valančius iki pat galo pasiliko ne tik ištikimas monarhininkas ap- 
skritai, bet ir caro autoriteto palaikytojas. Jis kovoja, bet kovoja 
ne su caru, ne su valdžia, tik su tais „maskoleis“, kurie „pri musu 
atvažiuojantis vos ne visi niekam neder“; „ira tai žmones sava 
raugu dwokantis, virszinikaj truputi pasiskusti, burlokaj barz- 
doti it ožej“, atsiųsti iš Maskolijos tam „kad Letuwos krasztu 
walditu... kad jos waikus mokitu... kad jos waikus gadintu... kad 
katalikus saugodamis wargintu“. („Prajautimas“ 34). 

Štai kas didžiausi Lietuvos priešai, bet „newiena žodžia ne- 
noriu pasakiti apej galingiausi Maskolu-Karalu ir auksztą jo 
giminę, nes darbu karunawotu galwu mums biedniems žmo- 
niems neprider parkratinieti, nej nieko pikto apej Jan szneke- 
ti“ (Prajautimas p. 3). Valančius eina nuosakiai toliau ir savo 
išleistoj nelegaliai „Litaniej apej wisus szwentus muczelnikus“ 
palieka sakinį „Idant Ciecoriu musu su wisu Jo gimini swejka- 
toj užlajkiti tejįktumis“ (p. 10). O juk toji Litanija buvo grobs- 
toma policijos kaipo didžiausioji nelegalybė! Vienoj tik knygu- 
tėj „Wargai Bažniczes Kataliku“ mes randame kiek kitokį tuo 
klausimu nusistatymą: čia padangėn iškeliamas Prūsų karalius 
Vilimas ir visa Prūsų tvarka, o Lietuvos žmonės raginami mels- 

tis „Wieszpaczui Diewui, idant jumis atiduotu į rankas mūsų 
(prūsų) Karaliaus“ (p. 3). Bet kaip tik šitas kaizerio panegiri- 
kas, ištemptas 2 1/2 puslapių, ir verčia manyti, jog tos brošiū- 
ros autorius buvo ne Valančius, bet kunigas Jonas Zaberma- 
nas, kuris ir pasirašė ir tos, ir poros kitų knygučių autorium. 
Be to, ir visos knygutės tonas yra smarkėlesnis ir griežtesnis 
negu kitų Valančiaus knygučių, kas irgi leidžia abejoti, ar tai 
Valančius jos autorium buvo, nors savo užrašuose jis prisipa- 
žįsta pats rašęs. Geriausiu atveju jis parašė tik antrą knygutės 
dalį, pirmieji gi puslapiai, be abejo, parašyti Zabermano. 

Bet grįžkime prie pačių brošiūrų. Visos jos turi dvi tam tikri 
dali. Viena neigiama - aprašymas rusų valdžios barbarybių, ir 
kita teigiama —- mėginimai nurodyti tam tikrus kelius, kuriais 
turėtų eiti Lietuvos žmonės, kad prieš tas barbarybes atsispir- 
tų. Toji teigiamoji pusė — tikroji politinė programa - dar nėra 
kaip reikiant išvystyta, gal pačiam autoriui nebuvo visai aiški. 
Ir todėl visas plunksnos smarkumas nukreipiamas į neigiamą 
pusę, kur nesigailima jokių spalvų, jokių žodžių. Gerai numa- 
nydamas tų laikų žmonių psichiką, Valančius veikia ne tiek žmo- 
nių protą, kiek jausmus — pirmų pirmiausia tikybinį, labiausiai 
žmonių atjaučiamą, sužadindamas žmonėse giliausią nepasiten- 
kinimą valdžios atstovų elgimusi ir apskritai „maskoleis“. 

Kaipo katalikų kunigas jis pirmutinį kelią išsigelbėjimo iš 
sunkaus padėjimo randa, žinoma, maldoj, atsikreipime prie Die- 
vo užtarimo. Tam vienam tikslui kitos brošiūros išleistos. Bet 
nepamiršta ir apie tai, ką žmonės patys ir gali ir turi atsiekti. 


TL. 

Lietuvos visuomenės gyvenimas, į kurį reaguo- 
ja brošiūrų autoriai, nušviečia bažnyčios, mokyklos, lietuvių 
kalbos bei knygų ir dalinai ekonominius santykius. 

Bažnyčios reikalams pavesta čia, žinoma, daugiausia vietos. 
Ir kitos brošiūrų dalys irgi yra tarpingai ar betarpiškai su baž- 
nyčios reikalais surištos. 

Tikybinės programos tikslas: apginti žmones nuo stačiatiky- 
bės platinimo, apginti bažnyčias nuo rusų užgrobimo, apginti 
kunigus nuo persekiojimo. 

Kovai su stačiatikybe pavestos ištisos dvi brošiūros: „Sznia- 
kiesis Katalika su nekataliku“ ir „Isz Iamsybes wed tiktay Kie- 
lis Teysybes“, kur dialogo forma pirmoj pasikalbėjimas eina 
tarp ūkininko Kinkos ir Zarasų cerkvės zakrastijono Apana- 
sio, antroj gi tarp pusponio Tamošiaus ir popo Žiurkos - išro- 
domi skirtumai tarp katalikų ir stačiatikių tikybų ir, žinoma, 
viskas baigiasi visišku įsitikinimu pačių stačiatikių katalikų ti- 
kybos pirmenybe. Tam pačiam klausimui nemaž vietos pave- 
dama ir kitose brošiūrose. 

Pozityviai „Prajautimas“ (p. 16-17) taip formuluoja tą ka- 
talikybės ištikimybę: „be wieros kataliku... kas tikt pamet tan 
wierą ažsirasza giwas i peklą... Turet buti twirtais wieroj, tu- 
ret buti gatawais kientieti mukas kaip senowes katalikaj! Nors 
wirszininkaj, už twirtibę wieroj kataliku: atimtu giwenimus, 
swadintu i kalini ir plaktu arba kapotu; wis taj turet iszkien- 
tieti... Jei wirszinikaj žadietu jums už wieros pametima duoti 
pinigus ar žiamę, netikieket tam... Gal atsitikti jogiej neptu- 
reset wiskupa, jogiej pritruks kunigu; ir tuokart wienok ture- 
kieties wieros sawa“... O tie visi paraginimai tuo laiku nebu- 
vo tuščia deklamacija, bet gyvenimo, prityrimo balsas. Perse- 
kiojimai iš tikrųjų ėjo taip smarkiai, jog kas valanda visko 
galima buvo laukti. 

Bažnyčių uždarinėjimai ir užgrobimai ypač į rytus nuo bu- 
vusios Kauno gubernijos vertė ir šituo atveju būti visados sar- 
gyboj. Tiesa, Kaunijoj valdžia iki tam laikui buvo užgrobusi tik 

vieną Kolainių bažnyčią ir mėginusi atimti Tytavėnų bažnyčią, 
tačiau Valančius išskaito dar 50 su viršum bažnyčių, kurios laukė 
uždarymo. Čia jis pataria žmonėms palyginti labai legalų bū- 
dą: „turetu (žmonės) melsti paties Galingiausi Karalaus, werk- 
ti ir szaukti idant neimtu“ (Prajautimas p. 19). Bet Valančiaus 
draugams, jų tarpe tam pačiam Zabermanui, be abejo, aišku 
buvo, jog tokiu maldavimu vargu ar kas pasiekiama, ir minė- 
tuose jau „Warguose Bažniczes Kataliku“ jie pataria imtis kur 
kas griežtesnių priemonių: „Maskolems bažniczes atjemant, ka- 
talikai ne węn tur szejpjau wiresnibes melsti, kad to nedaritu, 
bet dar tur susibiegti wisos parapijos žmones, wiriszki ir mot- 
riszkas su wakartiu neszinas. Tur pripilditi, apgulti bažnicze ir 
nedaleisti maskolu pri namu Diewo. Patoj bažniczoj tur nak- 
tawoti ir su aszaromis giedodamis tur melsti Wieszpaties idant 
gielbetu bažnicze sawo szwęnta. Jej kuri žmogu maskolei musz- 
tu, kapotu, czajzitu su bizunais, wis tai tur iszkenteti..“ (p. 13). 
Ateitis parodė, jog tie patarimai veltui nenuėjo: Kražių istorija 
ištisai pakartojo visa, kas čia žmonėms patariama. Nenuėjo vel- 
tui ir kiti, iš kitos srities patarimai. 

Kartu brošiūrų rašytojai yra rimtai susirūpinę kunigų likimu 
ir, svarbiausia, žmonių padėtimi, kur jiems teks be kunigų, val- 
džios išvežtų, pasilikti. „Prajautimas“ numato čia tik vieną, teo- 
rijos kelią: vien savo „wieros“ turėtis (p. 17). Bet „Warguose“ 
nurodoma ir čia smulkesnė veikimo programa, kaip žmonėms 
savo dvasinius reikalus patenkinti, kunigų ir bažnyčių nesant. 
Čia draudžiama vaikščioti į uždarytąsias bažnyčias, patariama 
tokiu atveju melstis namie, žmonėms išmokti patiems krikštyti 
vaikus be kunigo, vedybas atlikti ten, kur yra kunigai, išpažin- 
tin važiuoti nors į Prūsus, numirėlius laidoti sodžiaus kapuose 
(p. 17, 18). 


242 MOTIEJUS VALANČIUS IŠ ARTI IR IŠ TOLO 


IV. 

"Tačiau šioj dalyj, liečiančioj katalikų tikybos gy- 
nimą, visos nurodytos priemonės tai dar ne specialinė kokia 
vietos programa: tas pats buvo vartojama ir kitose buv. Rusijos 
dalyse, čia įdomus tik smulkus konkretizavimas atskirų žings- 
nių. Daugiau savarankiškumo parodyta kitose srityse ir pirmu- 
čiausia mokykloj. 

Valančius „Prajautime“ skiria „didžias iszkalas“, būtent 
gimnazijas ir progimnazijas, nuo „mažųjų“ - pradedamųjų. 
Jisai pripažįsta, jog didžiosiose kartais pasitaiko mokytojai 
„gieri, (kurie) elgas padorej, tur mokslą“ (p. 15. ir sek.). Bet 
ir jie kaipo svetimos šalies žmonės nekenčia katalikų, „ne- 
mil ju wajku“, moko kaip samdininkai, kiti net „par nepa- 
dori sznekieimą pikten wajkus“, kliudo jiems metams bai- 
giantis pereiti iš klasės į klasę. Pažymėdamas pavyzdį jezuitų 
mokyklų ir tų mokyklų, kurios, jezuitams likus panaikin- 
tiems, iš jų turtą paveldėjo ir už mokslą nieko neėmė, pikti- 
nasi rusų valdžia, kad ji „tarsi pritrukusi pinigu“, ima nuo 
kiekvieno vaiko po trisdešimt ir penkesdešimt rublių me- 
tams. 

Piktinasi jis ir aprėžimu vaikų skaičiaus mokyklose, kas už- 
kerta daugeliui kelią į mokslą, nurodydamas, kad dar „ne per 
senej kožnas žmogus ar taj ponas, ar bajoras ar ukininkas gale- 
ja waikus sawa tajsti i iszkalas“, savo polemikos įkarštėjime 
užmiršdamas, jog ir jam pačiam teko virsti formaliu bajoru, 
kad tik į mokyklą pakliūtų. 

Dar viena dabartinių „didžiųjų“ mokyklų nuodėmė esanti, 
kad seniau vaikai buvo mokomi ir lenkiškai, dabar gi tik mas- 
koliškai, kad iš vaikų atimamos lenkiškos maldaknygės, į kurių 
vietą brukamos maskoliškos, kad jiems draudžiama skaityti len- 
kiškos knygos. Deja, matome, jog Valančius neperšoko savo 

visuomenės, nes galvojo, kad tų laikų gimnazijos turėtų būti 
lenkiškos; apie lietuvybę jose nei nemini. 

Galop nurodė, kad tų mokyklų mokiniai katalikai yra ver- 
čiami melstis cerkvėse, kas katalikų bažnyčios draudžiama. 
„Dielto taj ponaj nebimana kur bedieti wajku sawa ir kami jus 
pramokiti raszta“ (p. 6). - Taip baigia Valančius „didžiųjų“ mo- 
kyklų aprašymą, pabrėždamas čia, jog tos „didžiosios“ mokyk- 
los vien ponų vaikams tarnauti teturi. Lūpose „mužiko“, ko- 
kiu buvo Valančius, tas skamba keistokai! 

Užtat dėl „žmoniu wajku“ yra „mažas iszkatas“. Ir Valančius 
idealizuoja praėjusius laikus ir lygina juos su dabarties. Iki 1861 
metų prie kiekvienos bažnyčios buvusios parapijinės mokyklos. 
Mokė jose „prastaj, zoekrastionas, wargamistra ar kitas koks 
wajkiukas nu klebana pasamditas“. Jose žiemos metu mokėsi po 
penkis ir daugiau tūkstančius vaikų. Mokėsi skaityti lietuviškas 
„drukawatas“ knygas, kad galėtų bažnyčion nuėję iš knygų pasi- 
melsti. „Maskoliszkaj, lankiszkaj, rasziti ir skaititi rankas rasztą, 
maž te mokies“ (p. 7). Visos tos mokyklos buvo po valdžia Že- 
maičių vyskupo, kuris, be to, pats rašydavęs knygeles. Bet val- 
džia nuo 1861 m. uždarė visas tas mokyklas ir įsteigė jų vietoj 
savas „maskoliszkas“: Kauno apskr. - 26, Ukmergės - 23, Zara- 
sų - 30, Panevėžio - 27, Šiaulių - 26, Telšių - 23, Raseinių - 27. 

Tų mokyklų laikymas valdžiai nieko nekaštuojąs, nes patys 
žmonės turį ir mokykloms butus pastatyti ir mokytojus laikyti. 
Tos mokyklos jokios naudos neduodančios, nes „mokitojais 
padare popu waikus, nie žodže letuwiszkaj nemokanczius, ku- 
rij sznek su waikais ligi dali nie žodže maskoliszkai nemokanc- 
ziejs, it žansis su kiaulemis“. 

Moko vaikus rusiškai ir lietuviškai maskoliškomis raidėmis. 
Mokytojai girtuokliauja ir paleistuvauja, o kai tėvai neduoda į 
tas mokyklas savo vaikų, tai valdžia kaltina dėl šio kunigus, 

baudžia tėvus ir su kazokais varo vaikus į mokyklas. Ypač biau- 
rinasi Valančius tuo, jog dažnai ir motinos verčiamos yra į to- 
kias mokyklas savo dukteris leisti, ir patetiškai sušunka: „Nu 
bada, mara, kares ir tokie mokima wajku iszgelbiek Lietuwą su 
Žemajezejs Wieszpatie“ (p. 10). 

Valdžia, nenorėdama, kad katalikų kunigai lankytų tokias 
mokyklas, tyčia dažnai steigia jas toli nuo bažnytkiemių, kaip 
tat Ažusalėj, Karanave, Gudžiūnuose, Sereikiuose, Bakmatuo- 
se, Šimkaičiuose ir t. t. 

Tai ką gi tėvai tokiu atveju turi daryti? 

Valančius pataria, kaip ir visados, laikytis begalinio pasyvu- 
mo: pirmų pirmiausia tęsti, kiek galima, su atidavimu vaikų į 
tokias mokyklas, geriau mokėti pabaudas, negu duoti gadinti 
savo vaikus. Jeigu galų gale ir priseitų atiduoti, niekaip negali- 
ma būtų išsisukti, tai vaikams grįžtant švenčių, tuoj juos išklausi- 
nėti, ar jų nekalbinta į stačiatikystę; jei pasirodytų, kad vilioja- 
mi, tai jokiu būdu daugiau nebeleisti, nežiūrint jokių pabaudų. 

Sueigoms pataria rašyti nusprendimus, kad visos mokyklos, 
įsteigtos toli nuo bažnyčios, būtų perkeltos arčiau prie jų. Jei 
tarpininkai to neleistų, tai visai nevežti vaikų į tokias mokyk- 
las. Motinoms griežtai draudžiama leisti savo dukteris į tas mo- 
kyklas, kur mokytojai paleistuviai. 

Galop aimanuojama, jog tėvams neleidžiama nei samdytis 
savo vaikams mokytojų, nei pirkti jiems knygų lotynų raidė- 
mis spausdintų. 

Autorius „Wargų“ ne tiek užsiima kritika esamųjų mokyklų, 
kiek duoda žmonėms grynai praktikos patarimų: „Kaip imani- 
damis turet saugoti waikus sawa nu maskoliu iszkatu“. Kuni- 
gai, kurie dėsto katekizmą, turi išaiškinti vaikams mokytojų 
tikybines melagystes, o namo sugrįžusiems vaikams motinos 
turi įkalbėti, kad jie mokytojams netikėtų. 

Toliau patariama steigti slaptas mokyklas, kur vaikai moky- 
tųs iš lietuviškų lotynų raidėmis knygų. 

"Taigi autorius „Wargų“, kaip ir kitur, yra labiau praktikas 
negu teoretikas ir klausimus stato griežčiau ir stačiau, nesideng- 
damas legalumu, kaip tai mėgdavo daryti Valančius. 


IV. 

Dėl Lietuvos rusinimo pastangų Valančius tik 
tiek paaimanuoja, jog ir mokytojai, lietuviškai nemokėdami, 
eina į mokyklas, kur jų nieks suprasti negali, ir net žandarai ir 
tie lietuviškai nemoka, o vis dėlto teiraujas visa ko tarp žmo- 
nių ir paskiau nebūtus daiktus pramano. 

Autorius „Wargųy“ ir čia tą klausimą plačiau liečia: „Letuwos 
ir Žemajcziu žmones parbuwo po waldi Lanku arba Paloku i 
tris szimtus metu, tecziaus lankiszkai neiszmoka... Szioj gadi- 
niej maskolej insimane par gwalta mokinti waikus ju masko- 
liszkai, o tai delto idant galetu Letuwos žiame wadinti Rossy 
arba Maskolii, paskiau knigas maskolines jams duoti, įsakyti 
kad bažnicziosi maskoliszkaj melstumietes ir ant galo perwers- 
ti į maskolu wierą“ (p. 12). Ir jis pataria nesiskubinti rusiškai 
mokytis, o rusams, kai į juos kreipiasi, atsakyti nesuprantą, 
kaip kad latviai daro. O jeigu jau valdininkai nori „uteriet“ su 
lietuviais, tegu patys išmoksta lietuviškai! Autorius ir čia riša 
lietuviškumo klausimą su tikyba, — gal tikrai neskirdamas tų 
dviejų dalykų, o gal gangreit gerai pažindamas to laiko žmonių 
psichiką: tik iš baudžiavos paleisti, jie nelabai tesuprasdavo sa- 
vo Lietuvos piliečių pareigas ir greit gal ir visai surusėtų, jei ne 
baimė nustoti tikybos. 

Tas pats autorius duoda ir visą eilę patarimų dėl lietuviškųjų 
knygų. Jis griežtai įsako neatidavinėti rusams Aukso Altorių ir 
kitų lietuviškųjų knygų, už pinigus pirktų, ypač kad jos visai 

nėra priešingos vyriausybei, taigi tie, kur atiminėja tas knygas, 
yra „paprastajs pleszikajs“. O kad nebūtų dėl tų knygų vargo su 
žandarais, tai geriausia išeinant iš bažnyčios jas slėpti. Bet jei 
pradėtų atiminėti jas pačiose bažnyčiose, tai „pakielkiet didi kle- 
gesi, nes užpuole jumis namuose Diewa rabaunikaj“ (p. 6). 

Lygiai perspėja dėl išleistų Vilniuje lietuviškų knygų rusų 
raidėmis spausdintų. Toms knygoms patariama visai netikėt, 
o nupirktąsias deginti, nes mat ten „iszmete nekurius szentu- 
sius kataliku ir aplejda maldeles už Tiewa Szwentai su Wisku- 
pu; Žodžiu sakant pagadina tas knigas dajktusi wieros“. Tai 
vienintelis motyvas, dėl kurio, autoriaus nuomone, tų knygų 
nereikią skaityti! Tačiau vargu ar kitas koks motyvas galėtų 
žmones įtikinti. 

Dėl tų pačių priežasčių patariama neskaityti ir išleistų Vil- 
niuje rusų raidėmis kalendorių, nežiūrint tai, jog turi jie vys- 
kupo parašą: tie kalendoriai esą pilni „dajktu priszinga wie- 
raj kataliku“, kurie turbūt „po pasiraszimą Wiskupą pridie- 
ti“. Tat yra mėginimas pateisinti Valančiaus laikiną tuo 
klausimu nusileidimą. 

Mažiausia visose tose brošiūrose liečiama ekonominiai bei 
socialiniai dalykai. Stebėtis visgi netenka; jog tai nebuvo poli- 
tiška programa tikroj to žodžio prasmėj. Bet ir Čia šis tas duo- 
dama. Atsišaukime „Brolej Katalikaj“ perspėjami Lietuvos žmo- 
nės, kad netikėtų vyliams valdininkų emigruotis į Samaros, 
Astrachaniaus gubernijas ir Čerkesiją. Patariama iškentėt bado 
metus, dėl kurių daugel žmonių norėtų išeiti duonos ieškotų, 
bet neiti ten, kur patys rusai nenori eiti. Klausiama: „Dilejko i 
tas pustines nejn maskolej arcziaus giwenantis? Jug kad ten 
būtu kas giaros, ejtu ir giwentu“. Primena nelaimingą pavyzdį 
Lietuvos žydų, Mykolojaus I laikais išėjusių į Ekaterinoslavlio 
ir Tobolsko gubernijas. 

Lygiai brošiūrose neužmirštama ir blaivybė, nors dėl griežto 
valdžios ir dvarininkų prieš ją nusistatymo vargu ar galima buvo 
laukti čia kokio pasisekimo: blaivybės laikai seniai jau praėjo! 


+ +4 


Kaip matėme, visos tos brošiūros neduoda kokios aiškios 
politinės programos. Tai agitacinės brošiūros, kurių tikslas dau- 
giausiai veikti į žmonių jausmus, o ne į protą, kad tik juos pa- 
ragintų atsispirti rusų valdžiai, kovojančiai su katalikyste ir lie- 
tuvyste. Bet tuo laiku vargu ar koki kita plati žmonių progra- 
ma ir buvo galima; nesant visai lietuvių šviesuomenės, 
nereikalingos buvo inteligentinės programos. 

Tik laikui bėgant, didėjant Lietuvos visuomenės diferencia- 
cijai, galima buvo jau ne tik gilinti šitą programą, bet ir naujų 
programai motyvų įvesti. Čia buvo tik pirma tos programos 
užmnazga. 

Vytautas Merkys 


Slaptieji vyskupo 
Motiejaus Valančiaus ryšiai 
su Apaštaliniu Sostu 


Katalikų bažnyčios vienybė ir visuotinumas, po- 
piežiaus, kaip Kristaus vietininko, funkcijos reikalavo, kad visi 
vyskupai, tarp jų ir Žemaičių vyskupas Valančius, lankytųsi Ro- 
moje ir palaikytų nuolatinį ryšį su Apaštaliniu Sostu. Deja, Ru- 
sijos imperijoje vyskupų veiksmus net ir po konkordato suda- 
rymo 1847 m. griežtai kontroliavo vyriausybė. Visi vyskupų 
raštai popiežiui ir jo kurijai ir atvirkščiai turėjo būti aprobuo- 
jami Vidaus reikalų ministerijos. Kitoks susirašinėjimas buvo 
draudžiamas. Tad vyskupui Valančiui teko naudotis slaptais ry- 
šių keliais. 

Apie juos Valančiaus biografai ligi šiol rašė nedaug. Pirmasis 
fragmentiškai užsiminė kun. Antanas Alekna, pateikdamas slap- 
tai į Romą 1862 m. išsiųsto Valančiaus pranešimo apie vysku- 
pijos padėtį vertimą ir jo priedo apie katalikų persekiojimą san- 
trauką. Mums rūpima tema itin reikšmingos yra naujos kunigų 
dr. Pauliaus Jatulio ir prof. Pauliaus Rabikausko publikacijos iš 
Vatikano archyvo. 

Jie paskelbė Apaštalinio Sosto slaptai gautą medžiagą apie 
Žemaičių vyskupijos padėtį, apie Valančiaus persekiojimą, ke- 
letą šiam vyskupui duotų nurodymų. Radome taip pat svar- 
bios medžiagos Lietuvos valstybės istorijos archyve, ypač apie 

slaptus Valančiaus ryšius su Lenkijos Karalystės vyskupais, o 
per juos ir su popiežiaus kurija. 

12 metų vyskupas Valančius Rusijos vyriausybės nustatytos ka- 
talikų bendravimo su Roma tvarkos nelaužė, tačiau nuo 1862 m. 
Bažnyčios interesai reikalavo ieškoti slaptų kelių. Antai 1862 m. 
Rusijos vyriausybė popiežiui pasiūlė Žemaičių vyskupu sufraga- 
nu, kurio vieta ligi tol vakavo, skirti Skaistkalnės kleboną Eduar- 
dą Landsbergį. Po 1861 m. Žemaičių vyskupijoje nuvilnijusių 
politinių manifestacijų ir dėl išaugusio Valančiaus autoriteto, 
ypač per blaivybės sąjūdį, norėta faktiškai Kuršo katalikus at- 
skirti, perdavus juos tiesioginei E. Landsbergio administraci- 
jai. Šventojo Tėvo valstybės sekretorius kardinolas Jokūbas 
(Giacomo) Antonellis pavedė apaštaliniam nuncijui Vienoje kar- 
dinolui Antanui de Luca slaptai gauti Valančiaus nuomonę. 
1862 m. kovo 9 d. nuncijus tuo tikslu Valančiui parašė laišką. 
Atsakydamas Valančius įspėjo, kad viešai siunčiami atsiliepi- 
mai apie vyskupų kandidatus mažai patikimi. Todėl kitaip jis 
atsiliepsiąs ir apie E. Landsbergį, kuris buvęs motinos auklėja- 
mas liuteroniškai, teologijos mokomas jozefiniškai, dabar ven- 
giąs misijų tarp kitatikių, ne visada klausąs savo vyresnybės, 
esąs išsiblaškęs ir paviršutiniškas. Baigdamas vyskupas Valan- 
čius prašė išlaikyti susirašinėjimo paslaptį, kad nepatirtų „val- 
džios rūstybės“. Nuncijus, pavadinęs Valančių per daug apdai- 
riu ir baugščiu, jo laišką perdavė kardinolui J. Antoneliui, lyd- 
raštyje pridurdamas, kad „nėra reikalo ką nors bepridėti“. 

Valančius ilgai laukė tinkamos progos nuvykti į Romą ir pri- 
sistatyti popiežiui. 1862 m. gavo popiežiaus Pijaus IX kvieti- 
mą dalyvauti japonų kankinių kanonizacijoje. Valančiaus išvy- 
kimui griežtai pasipriešino Vilniaus generalgubernatorius Vla- 
dimiras Nazimovas. Apskritai iš visos bažnytinės provincijos 
leista iškilmėse dalyvauti tik Lucko-Žitomiro vyskupui Kaspa- 

rui Borovskiui. Juo, kaip dideliu savo bičiuliu ir studijų drau- 
gu, Valančius galėjo pasitikėti. Parašė jam laišką, prašė per- 
duoti savo ištikimybės Apaštaliniam Sostui pareiškimą, rūpi- 
nosi, kad iš anksto gautų koadjutorių titulinį vyskupą Alek- 
sandrą Beresnevičių, dar kartą įspėjo dėl valdžios siūlomo 
kandidato E. Landsbergio. K. Borovskiui įteikė ir eilinį savo 
pranešimą (ataskaitą) apie vyskupijos padėtį. Be to, pridėjo 
24 puslapių memorandumą apie konkordato laužymą: Rusi- 
jos vyriausybė uždarinėjanti vienuolynus, neleidžianti turėti 
vyskupo sufragano, varžanti pamokslus, kliudanti pasirinkti 
konsistorijos narius ir seminarijos profesorius, seminarijos dės- 
tytojais skirianti nekatalikus rusus, trukdanti remontuoti se- 
nąsias bažnyčias ir statyti naujas. 

K. Borovskis ne tik šiuos abu dokumentus įteikė popiežiaus 
kurijai, bet ir jam Valančiaus siųstąjį laišką. Kardinolas Prospe- 
ras Caterinis padėkojo Valančiui už Bažnyčios reikalų gynimą, 
ypač už blaivybės platinimą, nurodė stropiai laikytis Tridento 
susirinkimo nutarimų ir popiežiaus enciklikų dėl sistemingų 
parapijų vizitacijų, teologijos dėstymo seminarijoje, kunigų dva- 
sinių pratybų ir pareigingumo. 

1863 m. sukilimas Rusijos valdžiai buvo dingstis sustiprinti 
katalikų persekiojimą. 1866 m. lapkričio 22 d. įsaku caras nu- 
traukė konkordatą, be to, netrukus popiežiaus jurisdikcijai pri- 
klausančias funkcijas perdavė valdinei Peterburgo Romos ka- 
talikų dvasinei kolegijai. Jai buvo pajungti ir Lenkijos Karalystės 
katalikai. Legalūs vyskupų ryšiai su Apaštaliniu Sostu pasidarė 
beveik nebeįmanomi, teko pasikliauti kone vien slaptaisiais. 

1867 m. spalio 17 d. Roma minėtąją dvasinę kolegiją griež- 
tai pasmerkė ir slaptaisiais kanalais paragino Lenkijos Karalys- 
tės vyskupus pasipriešinti vyskupijų atstovų-asesorių siuntimui 
į Peterburgą. Į šią akciją per Seinų vyskupą grafą Konstantiną 

Irenėjų Lubienskį įsitraukė ir Valančius. Šiuo reikalu abu vys- 
kupai 1868 m. liepos mėnesį slaptai susitiko prie Kauno. 

Valančius jau ketvirti metai kone namų arešte gyveno Kau- 
ne. Jis neturėjo teisės toliau iš miesto išvažiuoti kaip 10 varstų. 
Lubienskis dalyvavo naujos Panemunės bažnyčios šventinimo 
apeigose. Pasiuntė jį lydėjusį sūnėną Rogerą į Kauną pas Va- 
lančių, kad susitartų dėl susitikimo laiko ir vietos. Susitarė pa- 
simatyti kitą dieną Aleksote. Abiejų vyskupų karietos lyg nety- 
čia susitiko Aleksoto slėnyje. Vyskupai išlipo ir kalbėdamiesi 
nuošaliai vaikščiojo pustrečios valandos. Per patikimą asmenį 
Lubienskis Romai pasiuntė laišką, nesigailėdamas pagyrimų Va- 
lančiui. Vėliau Bažnyčios istorikas Adrijanas Boudou, remda- 
masis Vatikano archyvu, rašys, kad iš Imperijos (be Lenkijos 
Karalystės) „tik du vyskupai nenorėjo gauti bailio vardo, Luc- 
ko-Žitomiro vyskupas Borovskis ir Žemaičių vyskupas Volon- 
čevskis neatnaujino įgaliojimų savo delegatams“. Turimas gal- 
voje asesorių siuntimas į Peterburgo Romos katalikų dvasinę 
kolegiją. 

Apaštalinis Sostas įsitikino, kad Žemaičių vyskupija yra itin 
svarbus Bažnyčios avangardas Rusijos imperijoje. Valančius li- 
ko įžymiausias vyskupas, nenusilenkęs rusų vyriausybei. Romą 
pasiekė vyskupo Valančiaus 1868 m. kovo 12 d. raštas, kuria- 
me aprašomas pasipriešinimas dėl bandymo bažnyčiose priva- 
lomai įvesti rusų kalbą. 

Popiežiaus kurijai labai rūpėjo atitaisyti pašlijusią padėtį Vil- 
niaus vyskupijoje po to, kai buvo ištremtas vyskupas Adomas 
Stanislovas Krasinskis. Vyskupijos valdytoju rusų administra- 
cija paskyrė aiškų savo pataikūną kanauninką Petrą Žilinskį. 
Kardinolas Antonellis įpareigojo Gniezno-Poznanės arkivysku- 
pą Mečislovą Leduchovskį (Ledėchowski ištirti padėtį ir su- 
rinkti duomenis apie šį kanauninką. Leduchovskis buvo paty- 

ręs Pijaus IX diplomatas, penkerius metus ėjęs apaštalinio nun- 
cijaus pareigas Briuselyje. Kadangi Apaštalinis Sostas jau buvo 
įpareigojęs Valančių iš dalies globoti Vilniaus vyskupiją, teikti 
Kunigystės ir Sutvirtinimo sakramentus, tai informacijos iš jo 
gauti M. Leduchovskis pasiuntė vieną patikimą kunigą. Šis grįž- 
damas atvežė Valančiaus laišką, kuriame P. Žilinskis apibūdin- 
tas kaip visiškai atsidavęs rusų valdžiai. Leduchovskis, atsaky- 
damas kardinolui Antoneliui, siūlė Vilniaus vyskupiją perduo- 
ti Valančiui valdyti. Antonellis norėjo dar gauti papildomų 
duomenų apie visos Vilniaus vyskupijos padėtį. Vėl per Ledu- 
chovskį ir paslaptingąjį kunigą kreiptasi į Valančių. Pastarasis 
papasakojo, kad padėtis tikrai bloga, vyskupijos valdytojas Va- 
lančių net išvaręs, kai jis nuvyko tenykščiams katalikams Su- 
tvirtinimo sakramento teikti. Bijodamas įkliūti, šį kartą Valan- 
čius viską perdavė žodžiu, laiško neberašė. Juk tuomet Valan- 
čių nepaprastai terorizavo civilinė administracija, rezgė planus 
pašalinti iš vyskupo pareigų. Arkivyskupas Leduchovskis, kaip 
matyti iš jo atsakymo kardinolui Antonelliui, manė, jog Valan- 
čiui oficialiai perdavus Vilniaus vyskupiją, kažin ar jis išvengs 
ištrėmimo. Kardinolas Antonellis su arkivyskupo Leduchovs- 
kio laišku supažindino patį popiežių Pijų IX. Vyskupui Valan- 
čiui jis suteikė prašomų dispensų teisę, bet vyskupijos valdyto- 
ju dėl nurodytosios priežasties paskirti negalėjo. 

1868 m. birželio 29 (n. st.) popiežius Pijus IX išleido kon- 
vokacinę bulę dėl visuotinio Bažnyčios susirinkimo Vatikane 
(jis prasidėjo 1869 m. gruodžio 8 d.). Šią bulę Valančius, ma- 
tyt, gavo oficialiai. Jau 1868 m. liepos pradžioje kreipėsi į Kauno 
gubernatorių, prašydamas leidimo kelionei. Paaimanavo, kad 
yra labai suvaržytas ir negali iš Kauno išvažiuoti toliau kaip už 
10 varstų. Gubernatorius pašaipiai paklausė, ar Roma arčiau 
kaip 10 varstų nuo Kauno. Galutinį sprendimą padarė caras, 

kai jam, pravažiuojant per Lietuvą, Lentvario stotyje apie Va- 
lančiaus norą vykti į visuotinį Bažnyčios susirinkimą pranešė 
Viniaus generalgubernatorius. Į Vatikaną neleista vykti ne tik 
Valančiui, bet ir nė vienam kitam Imperijos katalikų vyskupui. 

Valančius vėl, kaip ir 1862 m., į Romą slaptai pasiuntė savo 
pranešimą apie vyskupijos padėtį. Šio pranešimo teksto kol 
kas nežinome, tačiau jo turinys aiškėja iš šv. kongregacijos kon- 
silijaus atsakymo, rašyto 1870 m. balandžio 27 d. Valančius 
buvo aprašęs tas nesuskaičiuojamas nelaimes, kurios užklupo 
Žemaičių vyskupiją, paminėjęs ir kunigų seminarijos veiklos 
paralyžiavimą. Šv. kongregacija dėkojo Valančiui už padėties 
įvertinimą ir patarė su malda laukti geresnių laikų. 

Kaip žinoma, visuotinis Bažnyčios susirinkimas vyko tol, kol 
1870 m. rugsėjo 20 d. (n. st.) Pjemonto kariuomenė užėmė 
Romą ir popiežių pavertė Vatikano kaliniu. Susirinkimas spėjo 
priimti tik vieną nutarimą dėl popiežiaus neklaidingumo dog- 
mos. Rusijos vyriausybė šią dogmą traktavo labai priešiškai, 
kaip pažeidžiančią caro autokratinę teisę dėl aukščiausios vir- 
šenybės Imperijos katalikams. Valančius slaptai gaudavo lite- 
ratūros apie šį visuotinį susirinkimą, ją platino savo vyskupijos 
kunigams, nuolat rizikuodamas įkliūti. Vieną tokių Valančiaus 
duotų knygų žandarai buvo užtikę pas Šiaulių apskrities Ru- 
diškių filijos kunigą. 

Slaptieji ryšiai su popiežiaus kurija rodo Valančiaus vysku- 
pišką tvirtybę ir pasiaukojantį rūpinimąsį universaliaisiais per- 
sekiojamos Bažnyčios reikalais. Istorinė tiesa lyg lengvą pūką 
nupučia anksčiau, ypač sovietiniais laikais, kurtąjį mitą apie 
vyskupo Valančiaus politinį konformizmą. 

Juozas Tonkūnas 


Motiejus Valančius — 
tautos blaivintojas 


Baudžiavos ir carinės priespaudos laikais, kai 
Lietuvos pakelės buvo nusėtos smuklėmis ir karčiamomis, gir- 
tavimas įgavo neregėtą mastą. Iš tų laikų mus pasiekė populia- 
ri liaudies daina: „Šalia kelio karčiama, ten gyveno šinkorka“. 

Tuomet lyg žiburys naktį Lietuvos gyvenime iškilo vyskupas 
Motiejus Valančius — rašytojas, Lietuvos blaivintojas, liaudies 
švietėjas, istorikas, visuomenės veikėjas. 

Valančiaus vadovaujamas blaivybės sąjūdis, kaip rašo Anta- 
nas Rybelis, „masiškumu, mastu ir veiksmingais rezultatais ne- 
turėjo sau lygių pavyzdžių visoje Europoje“. Rusų revoliucinis 
demokratas N. Černyševskis rašė: „Perskaičiau laikraščiuose, 
kad Kauno mužikai liovėsi gerti degtinę. Apsidžiaugiau, ir visi 
paprasti žmonės tvirtina: „gerai, gerai, duok Dieve, kad ir to- 
liau laikytųsi savo gero sumanymo“. 

Dėl Valančiaus veiklos Lietuvoje buvo labai sumažėjusi degtinės 
gamyba, Istorikas V. Merkys pateikia tokius duomenis: 1858 m. 
Kauno gubernijoje degtinės buvo išvaryta 1.033.534 kibirai, o 
1860 m. jau tiktai 129.194 kibirai, taigi 8 kartus mažiau. 

Degtinė Valančiaus laikais buvo vienas iš pelningiausių vers- 
lų carinėje Rusijoje, kurioje 1860 m. buvo apie 77.386 smuk- 
lės. Iš to valstybės iždas gaudavo didžiules pajamas. Pavyzdžiui, 

1859-1863 m. mokesčiai už degtinės gamybą ir pardavimą su- 
darė 4696 visų carinės Rusijos imperijos pajamų. Labiausiai dėl 
to kentėjo vargingoji liaudis, kuri palikdavo karčiamose pa- 
skutinius grašius. Materialinį jos nuskurdimą lydėjo skaudžios 
dorovinės negandos. 

Pavienių mėginimų įvesti blaivybę kai kuriose Lietuvos pa- 
rapijose būta dar iki Valančiaus. 1846 m. Šiaulių ir Šiaulėnų 
parapijų kunigai I. Štachas (1796-1854) ir A. Kybartas (1795- 
1860) pradėjo savo parapijose registruoti norinčius užsirašy- 
ti į blaivininkus. Tačiau tuo metu blaivybė Lietuvoje plačiau 
nepaplito. 

Blaivybės skleidimo veiklą Valančius pradėjo 1858 m. Ši ak- 
cija, tiesa, truko tik kelerius metus (1864 m. blaivybės brolijas 
uždraudė Muravjovas), tačiau ji atliko neįkainojamą lietuvių 
liaudies dorinio auklėjimo vaidmenį. 

1858 m. pavasarį vyskupas M. Valančius kartu su savo sek- 
retorium kun. J. Dovydaičiu, karštu blaivybės šalininku, išsi- 
rengė į ilgalaikę vyskupijos vizitaciją, trukusią iki vidurvasa- 
rio. Per šią vizitaciją Valančius ir pradėjo propaguoti blaivy- 
bę. Apie tai savo „Iestamentinėje gromatoje“ vyskupas rašo: 
„Vienoj kelionėj 1858 metuose apturėjęs įkvėpimą Dvasios 
Švenčiausios, idant apsakinėčiau blaivystę, pradėjau tą dory- 
bę ir pats pirmas keliasdešimtis žmonių įrašiau Palėvenėj į 
knygas. Paskiau drauge su kunigėliais savo apskelbiau ją po 
visą vyskupystę“. Ir kitose parapijose lankydamasis Valančius 
ragino žmones atsisakyti girtavimo, o vietos kunigams duo- 
davo nurodymą taip pat skelbti blaivybę. Šita Valančiaus ga- 
nytojiškoji vizitacija iš esmės buvo blaivybės įvedimo Lietu- 
voje pirmasis parengiamasis etapas, po kurio netrukus prasi- 
dėjo masinis blaivybės sąjūdis. 

1858 m. rugpjūčio 15 d. per Žolinės atlaidus Jurbarko kle- 

bonas M. Kirvelis paskelbė blaivybę savo parapijoje ir kartu 
paragino atlaiduose dalyvavusius Gaurės ir Skirsnemunės ku- 
nigus, kad ir jie savo parapijose įkurtų blaivybės brolijas. Nuo 
to laiko blaivybė ėmė greitai plisti ir gretimose parapijose. Kaip 
tik tuo metu pakeliui į Varšuvą Kaune apsistojo caras Alek- 
sandras II. Audiencijos metu M. Valančius painformavo jį apie 
blaivybės plitimą Žemaičių vyskupijoje. Caras pareiškė jam pa- 
dėką. Tai buvo didelis diplomatinis laimėjimas, ir Valančius 
daugiau nebesikreipė į carinę vyriausybę dėl oficialaus leidimo 
legaliai blaivybės brolijų veiklai. Be to, šį caro pareikštą palan- 
kumą Valančius vėliau ne kartą panaudojo kaip priedangą, kai 
ji puldavo carinė administracija. 

Po susitikimo su caru Valančius, grįždamas į Varnius, užsu- 
ko į Skirsnemunę ir Jurbarką padėkoti šių parapijų klebonams 
už uolų blaivybės skleidimą. Užsukęs į Tauragę, vyskupas čia 
pats paskelbė blaivybę. Netrukus blaivybė jau buvo paplitusi 
Raseinių, Šiaulių, Telšių, Veliuonos, Vilkijos, Seredžiaus ir ki- 
tose parapijose. Rugsėjo 28 d. ji buvo paskelbta ir Žemaičių 
vyskupijos sostinėje Varniuose. Oficialia blaivybės įvedimo da- 
ta laikoma 1858 m. spalio 11 d., kai M. Valančius specialiu 
raštu kreipėsi į dekanatus, ragindamas dvasininkus įvesti blai- 
vybę visoje Žemaičių vyskupijoje. Parapijų klebonus, kurie delsė 
įvesti blaivybę, jis paragino specialiais raštais. 

1858 metų lapkritį blaivybės sąjūdis jau buvo apėmęs be- 
veik visą Kauno guberniją. Kaip tik tuo metu buvo išplatinta 
M. Valančiaus lietuviškai parengti blaivybės brolijų įstatai. Įs- 
tatai reikalavo, kad bažnyčios turėtų specialią knygą, į kurią 
kunigai įrašo brolijos narius. Įrašytieji klaupdavo prieš altorių 
1r kartodavo kunigo skaitomą pasižadėjimo tekstą (priesaiką). 
Įstatai reikalavo, kad įsirašiusieji į broliją visą gyvenimą neger- 
tų degtinės ir jos gaminių. 

Blaivybei įgavus masinį pobūdį, Valančius 1858 m. lapkričio 
18 d. parašė Vilniaus generalgubernatoriui V. Nazimovui laišką, 
kuriame nurodė blaivybės teigiamus dorovinius rezultatus. 

Siekdamas palaikyti ir kontroliuoti blaivybę, Valančius re- 
guliariai skelbdavo ganytojiškas „Blaivybės gromatas“ . Jose jis 
išreikšdavo savo tikėjimą žmonių dorovingumu, žavėjosi jų tvir- 
tu pasiryžimu atsisakyti girtavimo, o dar tebegirtaujančius rūs- 
čiai pabardavo ir įspėdavo. 

Vyskupo Valančiaus ganytojiškas „Blaivybės gromatas“ su- 
rinko ir atskira knyga išleido Vaižgantas (J. Tumas-Vaižgan- 
tas. Žemaičių Vyskupo Motiejaus III Kazimiero Valančiaus- 
Valančiausko „Blaivybės gromatos“. Ryga, 1916). Jų surinkti 
pavyko 17. 

Buvo trys didžiausi kliuviniai, kurie trukdė Valančiui blai- 
vinti Lietuvą: 

1. carinė administracija, kuri gauna didžiulius mokesčius iš 
degtinės; 

2. dvarininkų interesai (spirito varyklų ir karčiamų savi- 
ninkai); 

3. prekybininkai, prekiaujantys alkoholiu. 

Kaip jau minėta, su valdžios administracija Valančius (bent 
jau pradžioje) galėjo derėtis. 

Didelis blaivybės kliuvinys buvo dvarininkų interesai. Jie laikė 
bravorus, varė spiritą, stengėsi savo produktą parduoti savo 
valdų žmonėms. Todėl kiekviename sodžiuje, maždaug kas 3- 
5 varstai visom pakelėm jie statė savo karčiamėles ir dideles 
karčiamas. Ką ir kaip daryti su dvarininkais? Tiesioginės val- 
džios vyskupas jiems neturėjo. Autoriteto galėjo būti per ma- 
ža. Juk iki tol visi vyskupai vis būdavo iš grafų, kunigaikščių ar 
šiaip iš didelių ponų. O čia vyskupas iš „mužikų“. Beliko gudri 
diplomatija. 1859 m. kovo 14 d. vyskupas parašė „gromatą Į 


258 MOTIEJUS VALANČIUS Iš ARTI IR Iš TOLO 


dvarininkus“, kai visus vyskupijos gyventojus ir kunigus jau 
buvo paraginęs visai atsisakyti svaigalų, kai jau buvo aiškūs to 
sumanymo vaisiai. Kreipiasi švelniai: „Garbūs Dvarininkai, pa- 
garsėję nuopelnais, valdžia ar reikšme, pagarba ar turtais. My- 
lėdami savo liaudį, nuoširdžiai linkėdami jai amžinosios ir lai- 
kinosios gėrybės, panaikinkite vartojimą ir pardavinėjimą al- 
koholio jūsų namuose ir valsčiuose <...> Nes atlyžti nuo 
bendro veikimo ir atgal eiti labai peiktina ir nepadoru. O nėra 
kito būdo ištraukti liaudį iš doros nuopuolio, kaip visiškai ir 
visuotinai patiems išsižadant alkoholio“. 

Dvarininkai suprato, ką reiškia atsargus priekaištas „atlyž- 
ti nuo bendro veikimo“: buvo tai laikas prieš pat 1863 m. 
sukilimą, ir tokia užuomina jautrino lenkų ar lenkuojančių 
dvarininkų ambiciją. Po to „atlyžti“ tikrai jau buvo nepado- 
ru. Antroje gromatoje į dvarininkus vyskupas kreipiasi jau 
griežčiau: tikisi, kad dvarininkai būsią „sūnūs, o ne Bažny- 
čios ir Tėvynės išgamos“. 

Blaivybę palaikė kunigaikštis I. Oginskis, grafas Čapskis ir 
kiti. O kas delsė pasekti jų pavyzdžiu, tą vyskupas pats paragino. 
"Tačiau daugeliui dvarininkų sunku buvo atsižadėti pelningo vers- 
lo. Ypač blaivybei priešinosi dvarininkas Naryškinas bei akcizo 
(mokesčio valstybei už degtinės gamybą ir pardavinėjimą) val- 
dybų valdininkėliai. Pasipylė išgalvoti skundai, kuriuose blaivy- 
bės skelbėjai buvo kaltinami tuo, kad jie esą imasi prievartos, 
taiko geriantiems bausmes. Kad carinė vietos administracija netu- 
rėtų pagrindo trukdyti įtvirtinti blaivybę, Valančius dar 1859 m. 
pradžioje visus įspėjo nepažeidinėti savarankiškumo principo, 
skleisti blaivybę šviečiamaisiais metodais. „Kas vartoja fizišką 
pajėgą, parodo stingąs doriškos galybės“, — rašė jis. 

Tradiciniai smuklių nuomininkai anais laikais buvo žydai, 
todėl jie ypač aktyviai priešinosi blaivybei. Testamentinėje gro- 


239 


matoje M. Valančius rašo, jog „žydai davinėjo man didžius pi- 
nigus, bile tiktai įsakyčiau kunigams nebešaukti ant girtuoklių. 
Atmečiau pinigus“. 

Jau 1860 m. vidury Kauno gubernijoje blaivininkai sudarė 
83,2046 visų katalikų, o vyskupui M. Valančiui valdant, Žemaičių 
vyskupija beveik dvigubai padidinta. Prie jos buvo prijungti aš- 
tuoni Vilniaus vyskupijos dekanatai: Kauno, Ukmergės, Utenos, 
Zarasų, Obelių, Panevėžio, Žiemgalių, Kuršo. Tuo būdu blaivybė 
sparčiai plito ir tenai. Pavyzdžiui, Kuršo gubernijoje, į kurios gy- 
ventojus 1859 m. kovo 14 d. M. Valančius kreipėsi „Blaivybės 
gromata“, blaivininkai sudarė net 87,196 . Tuo metu blaivybę pra- 
dėjo platinti ir Vilniaus vyskupas A. S. Krasinskis (vyskupiją valdė 
1859-1863). Ypač jo pastangomis Vilniaus gubernijoje 5 1,996 ka- 
talikų įsirašė į Blaivybės draugiją (žr. B. Kviklys. Lietuvos bažny- 
čios, Chicago, 1985. T. 5. D. 1. P 68.). Blaivybė plito ir Gardino 
gubernijoje, garsas pasklido ir visoje Rusijos imperijoje. 

Įsigalėjus blaivybei, keleriopai sumažėjo ir degtinės gamy- 
ba. Tikriausiai nė kiek neperdėdamas M. Valančius rašė ketvir- 
toje savo „blaivybės gromatoje“ (1861.X.28): „Dauguma pa- 
rapijosi sunku rasti ben wiena gieranti“. Didžiausią geriančių- 
jų procentą tuo metu sudarė aukštesnieji visuomenės sluoksniai 
ir ypač carinė valdininkija, o liaudyje vyravo visuotinė nepa- 
kantumo girtavimui atmosfera. Blaivybė net tapo ne vienam 
to meto lietuvių rašytojui ar poetui įkvėpimo šaltiniu. Pvz., 
A. Baranauskas parašė giesmių („Giesmė apie girtybę“, „Gies- 
mė padėkavonės už blaivystę“ ir kt.) ir net poemą „Dievo rykštė 
ir malonė“, kurią žmonės nusirašinėdavo. J. S. Dovydaitis su- 
kūrė kelių dalių didaktinių pasakojimų knygą „Šiaulėniškis se- 
nelis“ ir „Gyvenimą Stepo Raudnosio ir kitus naudingus skai- 
tymus“. Blaivybės propagandai M. Valančius tikėjosi panau- 
doti ir tuo metu M. Akelaičio, L. Ivinskio, S. Daukanto 

sumanytą periodinį leidinį „Pakeleivingas“. Negavus carinės 
valdžios sutikimo leisti tokį leidinį, Valančius ėmė agituoti ku- 
nigus, kad jie rašytų blaivybę propaguojančias brošiūras. 

Džiaugdamasis gražiais blaivybės rezultatais, Valančius nesi- 
liovė ir toliau raginęs: „Kartą pažinę dvasišką ir kūnišką pelną 
iš blaivybės, turėkitės iš anos iki galo, tai yra pakol iki paskuti- 
nės neišnyks girtybė ir neužaugs nauja giminė, nepažįstanti deg- 
tinės skonio <...> Argi negana jau mūsų žemaičiai ir lietuviai 
per du šimtu metų nuo degtinės privargo?..“ O 1861-1862 m. 
gavęs žinių, jog kai kuriose parapijose vėl pasitaiko girtavimo, 
Valančius tuoj pat griežtai įspėja: „Asz Wiskupas ir Piemuo 
jusų sakau, jogei ani wiena lasza ne walna gerti, ir manies klau- 
sikiet“. Tokius įspėjimus yra gavusios Skapiškio, Kamajų, Ku- 
piškio, Veiviržėnų ir Plungės parapijos. 

Neilgai trukus prieš blaivybės sąjūdį caro valdžia ėmėsi rep- 
resijų. Įvedus blaivybę, 1859-1862 m. valstybė iš Kauno gu- 
bernijos neteko 3.731.102 rb. pajamų. Dar tik blaivybei orga- 
nizuojantis finansų ministras A. Kniaževičius ir vidaus reikalų 
ministras S. Lonskojus atkreipė dėmesį į Valančiaus 1858 m. 
išleistus blaivybės brolijos įstatus. Vilniaus generalgubernato- 
riui V. Nazimovui įsakius, įstatai buvo konfiskuoti, leidėjai nu- 
bausti, o Valančius turėjo aiškintis ne tik generalgubernatoriui, 
bet ir vidaus reikalų ministrui. 1858 m. gruodžio 31 d. Kauno 
gubernatoriui buvo duotas slaptas nurodymas sekti dvasinin- 
kų veiklą. Tas pats A. Kniaževičius pasiūlė carinei vyriausybei 
uždrausti blaivybę, o Valančių ištremti. 

Ir vis dėlto to nebuvo padaryta. 


Aptariant Valančiaus asmenybę ir veiklą, reikia atkreipti dė- 


mesį į jo diplomatinius sugebėjimus. Valančius suprato, jog dau- 
giausia galės nuveikti savo kraštui, jei taps to meto privilegi- 

juotu visuomenės nariu. Charakteringa, jog M. Valančiaus 
kandidatūra į Žemaičių vyskupus patenkino Romos kuriją, o 
ir carinės Rusijos administracija tikėjosi, jog bus galima juo 
pasikliauti. 

Valančiaus, kaip vyskupo, autoritetas buvo didelis. Jis asme- 
niškai buvo pažįstamas su to meto Rusijos monarchais, kurie 
su vyskupu skaitėsi, nors vėliau juo ir nepasitikėjo. Ta pažinti- 
mi Valančius ne kartą prisidengdavo, kai jį puldavo vietinė ir 
aukštesnė carinė administracija. 

Su caru Mikalojum jis susipažino dar profesoriaudamas Pe- 
terburgo Dvasinėje akademijoje. 1849 m. priėmusiam šventi- 
mus vyskupui caras dovanojo 1000 sidabrinių rublių, brilianti- 
nį žiedą už 823 rb., mitrą bei pastoralą ir surengė asmeninę 
audienciją. Visa tai Valančius aprašo dienoraščio skyrelyje „No- 
minacija, konsekracija ir audiencija“. Audiencijos metu, kalbė- 
damas apie žemaičius, caras pabrėžė, jog „1831 metais tas kraš- 
tas mums yra nusidėjęs“, nurodė vyskupui daryti įtaką, kad 
daugiau nebūtų „namų karo“. Atsisveikindamas caras norėjęs 
pabučiuoti vyskupui ranką, bet šis nesutikęs. 

Caras Mikalojus I mirė 1855 m. vasario 18 d. Dėl jo mirties 
vyskupas Motiejus Valančius turėjo labai daug nemalonumų. Tai 
jis aprašo savo dienoraštyje „Nelaimingi pietūs“. Apie caro mir- 
tį karo gubernatoriaus pasiuntinys pranešė vyskupui tik vasario 
24 d. Tą dieną vyskupo bute buvo prisirinkę svečių, nes Valan- 
čius šventė savo vardo dieną. Šnipai tuojau davė žinią vyriausy- 
bei, pridėdami, jog vyskupas pietus kėlęs, džiaugdamasis caro 
mirtimi, dėl to ir seminarija buvusi iliuminuota. Neilgai trukus 
atvažiavo ne tik žandarų pulkininkas padėties tirti, bet ir valdi- 
ninkas ypatingiems reikalams prie karo gubernatoriaus, pulki- 
ninkas grafas Ževuskis. Varniškiai teisinosi, kiek galėjo, vis dėl- 
to žinia apie tuos pietus pasiekė naują monarchą Aleksandrą II. 

Su caru Aleksandru II pirmą kartą Valančius susitiko 1858 
metų rudenį, kai šis pakeliui į Varšuvą apsistojo Kaune. Caras 
Valančiui tada pareiškė padėką už blaivybės plėtimą; tuo vys- 
kupas vėliau ne kartą prisidengdavo nuo blaivybės priešininkų 
ir persekiotojų. Kai 1860.X.1 caras atvyko į Vilnių, Valančius 
nusiskundė jam ardomąja blaivybės priešų veikla. Tuo nors lai- 
kinai buvo išgelbėta blaivybės akcija. 

Neilgai, vos ketverius su puse metų, vyskupas Valančius ko- 
vojo su girtavimu. Po 1863 m. sukilimo tuometinis Vilniaus 
generalgubernatorius M. Muravjovas uždraudė blaivybės pro- 
gramą kaip politinę akciją, grasindamas didelėmis baudomis ir 
karo teismais. Tačiau blaivybės idėja buvo gyva. Valančius puo- 
selėjo ją iki pat savo mirties. 

Praėjus dešimčiai metų nuo blaivybės pradžios, jos oficia- 
laus draudimo sąlygomis, kai girtavimas pamažu vėl ėmė plis- 
ti, M. Valančius savo nelegaliai 1868 m. išleistoje brošiūroje 
„Perspėjimas apie šventą tikėjimą, o ypatingai apie Jėzaus Kris- 
taus bažnyčią“ susirūpinęs rašė: „Broliai katalikai! Kartkartė- 
mis prisiekėte Dievui šventą išpažintį neberagauti degtinės su 
romu, o dabar, tarsi užmiršę savo pažadus, pradėjote vėl gerti! 
Ar seniai patys didžiausieji girtuokliai gėdijosi ir slėpės ger- 
dami, idant išmintingas žmogus jų geriančiųjų neišvystų, O 
šiandieną be kokio susigėdinimo geriate dienos viduryje, ge- 
riate, visiems matant! <...> Argi tada galite klausti dėl ko 
Viešpats Dievas užleido ant mūsų nelaimes. Sugrįžkite į pir- 
mą blaivystę...“ (Valančius M. Maskoliams katalikus persekio- 
jant. Kaunas, 1929. P 41). Net ir testamentinėje gromatoje 
visų pirma akcentuojama blaivybės reikšmė. 

Patsai vyskupas M. Valančius laiškuose inteligentams savo 
"platinamąją blaivybę dažnai vadino „doros reforma“ ir net „liau- 
dies luomo reforma“. Jis buvo tikras reformatorius, nes 1831, 

1848 metais buvo daugiau kalbama apie „visų luomų supuvi- 
mą“ ir jų reformą, o mažiau apie politiką. Jis rašė: „Nedaug 
tepraeis laiko ir visi įsitikins, kaip naudingi tos reformos vai- 
siai: įbingusieji nueis į kapą, užaugs nauja, blaivi ir galinga kar- 
ta ir neabejojama įvyks atsinaujinimas visokiu žvilgsniu“, todėl 
„Mūsų viltis visų pirma — jaunoji karta: šią reikia tapnoti ir 
tvirtinti blaivybėje“. 

Taigi anų laikų blaivybės brolijos, nors gyvavusios vos kelę- 
rius metus, buvo reikšmingas veiksnys Lietuvos istorijoje, la- 
bai prisidėjo prie sveiko, gyvybingo lietuvių tautos kamieno 
išlaikymo. 

Egidijus Aleksandravičius 


Antanas Kulakauskas 


Katalikų Bažnyčia 
po 1847 metų konkordato 


Nuslopinus 1831 metų sukilimą dauguma vie- 
nuolynų buvo uždaryti, o svarbiausia - 1841 metų gruodžio 
25 dienos aktu iš likusių vienuolynų, vyskupysčių, kapitulų, 
seminarijų buvo atimtos žemės; kitų metų gruodžio 15 dieną 
toks pat likimas ištiko parapijas - buvo palikta tik po 33 de- 
šimtinės bažnyčioms ir jų tarnautojams išlaikyti. Vienas iš svar- 
biausių rusų valdžios motyvų buvo tas, kad katalikų bažnytinė 
organizacija, turėdama žemių su valstiečiais, savo juridinę val- 
džią galėjo panaudoti religiniams tikslams.* Be to, Bažnyčios 
valdų nusavinimas pratęsė ankstesnę Romanovų politiką, ku- 
rios tikslas buvo visiškai pajungti Katalikų Bažnyčią valstybi- 
nės valdžios valiai. Tad ekonomines sankcijas stiprino kitos prie- 
monės: prievartinis unitų vertimas į stačiatikybę, draudimas 
katalikų kunigams krikštyti mišrių santuokų vaikus, mėgini- 
mas įvesti griežtą pamokslų kontrolę ir t. t. Konfesinės veiklos 
laisvių suvaržymas buvo kur kas skaudesnis smūgis Bažnyčiai 
negu materialinių turtų konfiskavimas ir katalikų dvasininki- 
jos tapsmas savotiškais valstybės tarnautojais. 

Kita vertus, ši vyriausybės akcija pagreitino Katalikų Bažny- 
čios modernėjimo procesą, nutraukė archaišką feodalizmo lai- 
kų tradiciją ir norom nenorom prisidėjo prie pačios dvasinin- 

kijos atgimimo Lietuvoje. Nors per keletą XIX amžiaus penk- 
tojo dešimtmečio metų valdžia toliau puldama katalikybę pa- 
naikino nemažai dvasinių seminarijų, nors įvesdama bažnyti- 
nius etatus 1844 metais Vilniaus vyskupystėje be išlaikymo pa- 
liko 6 parapines bažnyčias; 56 filijas ir 222 koplyčias (Žemaičių 
vyskupystėje - 58 filijas ir 92 koplyčias)“ , tačiau būtent nuo to 
momento įvyko persilaužimas Katalikų Bažnyčios santykiuose 
su Rusijos imperijos vyriausybe. Prarasdama dalį materialinių 
vertybių, dvasininkija turėjo daugiau susimąstyti apie dangiš- 
kuosius reikalus ir drąsiau stoti rusų politikos opozicijon. Tegu 
ir gerokai suvulgarinęs problemą, Pakarklis taikliai pastebėjo, 
kad kunigus aktyviai įsitraukti į blaivybės judėjimą paskatino 
kartu su žemėvalda prarasti bravorai bei karčiamos.** Taigi 
pasikeitę ekonominiai interesai inspiravo dvasininkijos atgimi- 
mą. Palygindami galėtume pridurti, kad Lietuvos dvasininkija 
su svaiginamųjų gėrimų gamyba ir pardavinėjimu atsisveikino 
kur kas anksčiau negu Prancūzijos, kur vienuolynai vyno ga- 
myba vertėsi iki XX amžiaus pradžios, ar Austrijos Tirolio kle- 
bonai, dar XX amžiuje tebelaikę smukles. 

Agresyviai puolant rusų valdžiai, aktyvėjo ir Romos kurijos 
veikla. Jau 1842 metų popiežiaus Grigaliaus XVI rūpesčiu at- 
skiru leidiniu buvo paskelbtas dokumentų rinkinys, atskleidžian- 
tis katalikiškai Europai tikrąjį rusų politikos veidą. Prakalboje 
Grigalius XVI pabrėžė, kad daugybę Romos pastangų, sieku- 
sių Rusijos imperijos katalikų gerovės, sužlugdė caro valdžia. 
Šis dokumentas Vakaruose sukėlė didelę nepasitenkinimo bangą 
Europos žandaro veiksmais ir Nikolajaus I vyriausybė buvo 
priversta švelninti padėtį. Taip buvo prieita prie 1847 metų 
rugpjūčio 3 dienos konkordato, kurį sudarė naujasis popiežius 
Pijus IX. Akte buvo atskirai nubrėžtos Lietuvos diecezijų ti- 
bos: Vilniaus vyskupystė apėmė vietinę ir Gardino gubernijas, 

o Telšių (Žemaičių) - Kauno guberniją ir Kuršo katalikų ap- 
skritis.* Buvo susitarta derinti vyskupų paskyrimus, o pasta- 
riesiems garantuojama teisė skirti seminarijų rektorius, inspek- 
torius, konsistorijų narius, kurių kandidatūroms turėjo pritarti 
Rusijos vidaus reikalų ministerijos Kitatikių reikalų departa- 
mentas. Nors Rusija visaip išsisukinėjo nuo konkordato įsipa- 
reigojimų, 0 po 1863 metų sukilimo visai nutraukė sutartį, vis- 
gi konkordatas sudarė galimybes ateiti į vyskupų sostus keletui 
naujų žmonių: Vilniaus vyskupu tapo Vaclovas Žilinskis, Že- 
maičių — Motiejus Valančius, o svarbiausia - Mogiliovo arki- 
vyskupo ir metropolito įpėdiniu buvo paskirtas Peterburgo ka- 
talikų dvasinės akademijos rektorius Ignacas Holovinskis, ku- 
ris tas pareigas ėjo iki pat savo mirties 1855 metais. 
Holovinskio - didžiulių intelektualinių ir diplomatinių su- 
gebėjimų dvasininko - bene svarbiausias nuopelnas buvo tas, 
kad jis sugebėjo įveikti rusų valdžios daromas kliūtis palaikyti 
santykius su Šv. Sostu ir išugdė naują aukštų Bažnyčios digni- 
torių kartą, kuri naujomis sąlygomis sugebėjo atgaivinti katali- 
kybės prestižą ir sukurti modernią, nuo feodalinės-luominės 
praeities apnašų apsivaliusią Lietuvos Bažnyčią. Nekelia abe- 
jonių akademijos rektoriaus, vėliau metropolito, įtaka Valan- 
čiui, kuris visą gyvenimą laikėsi Holovinskio veiklos taktikos, 
o kai kur, anot Vaclovo Biržiškos, ją patobulino, ypač kai tek- 
davo susidurti su žemesniais administracijos atstovais.** 
Nors Valančius buvo tik vienos, kad ir didžiausios, Lietu- 
vos vyskupystės valdytojas, tačiau ketvirtis jo ganytojiškos veik- 
los amžiaus gali būti pavadintas mūsų krašto bažnytinio gyve- 
nimo epocha. Pirmiausia dėl to, kad didelę Vilniaus vyskupys- 
tės dalį priskyrus išplėstai Telšių (Žemaičių) diecezijai, dauguma 
lietuvių pateko tiesioginėn Valančiaus ganytojiškos veiklos įta- 
kon. Be to, Žemaičių vyskupo pavyzdys ir autoritetas buvo 

jaučiamas ir kaimyninėse vyskupystėse, ypač ten keičiantis vys- 
kupams. Štai Seinų vyskupu tapo Antanas Baranauskas, kurį 
galima laikyti Valančiaus mokiniu. XIX amžiaus vidurį laikyti 
Valančiaus epocha galima ir dėl jo konkretaus poveikio dvasi- 
niam lietuvių liaudies gyvenimui. Apie Valančiaus epochos Var- 
nius, apie jo vaidmenį randame užuominų ir ano meto veikėjų 
memuaruose apie „Telšių karalystę" , apie kurią kalbėdavo lie- 
tuviai studentai Maskvos universitete prieš pat 1863 metų su- 
kilimą ir kurios įvaizdis baugino ne tik rusų valdžią, bet ir len- 
kus, visa kur įžvelgiančius lietuvių separatizmo pavojų.* Vys- 
kupui Valančiui išties pavyko sukurti tikrą Varnių, Telšių, arba 
Žemaičių, karalystę dvasios sferoje, kurios neįstengė užkariau- 
ti gausi ir profesionaliai pasirengusi rusų valdininkija. 

Valančiaus pastangomis pasikeitė Lietuvos dvasininkijos su- 
dėtis, jos kultūrinis lygis ir socialinės orientacijos. Per keletą 
metų išeiviai iš valstiečių ir bežemės bajorijos pakeitė semina- 
rijos ir net Peterburgo dvasinės akademijos veidą. Tačiau tai 
nebuvo lengvas ir greitas darbas. Jo pradžios reikėtų ieškoti 
dar gerokai prieš Valančiui tampant vyskupu, t. y. 1834-1840 
metų laikotarpiu, kuomet būsimasis vyskupas ėjo Kražių gim- 
nazijos kapeliono ir bibliotekininko pareigas. Būtent šioje di- 
džiausioje Lietuvos vidurinėje mokykloje buvo išugdyta visa 
karta šviesuolių — Valančiaus pastoracinės ir švietėjiškos veik- 
los ramsčių, iš kurių išsiskiria Jeronimas Kiprijonas Račkaus- 
kis, vėliau tapęs dvasinės seminarijos rektoriumi, ir Ambrazie- 
jus Pranciškus Kašarauskis, nuo 1856 metų iki pat tremties 
1864-aisiais ėjęs artimo vyskupo pagalbininko ir, dabar saky- 
tume, mokslinio sekretoriaus pareigas. Didelės įtakos Valan- 
čius turėjo ir Kražiuose besimokiusiems pasauliečiams inteli- 
gentams. Štai lietuvių raštijos veikėjas Andrius Ugianskis 1858 
metais laiške iš Kazanės rašė: 

Ir šiandien kuo puikiausiai prisiminu, kad jo Šviesiausiasis 
Dauggalis Vyskupas, savo paskaitose kalbėdamas apie Refor- 
macijos plitimą Lietuvoje ir Lenkijoje, netiesiogiai užsiminda- 
vo apie lenkų intrigas, ruošiančias Lietuvai pražūtį, ir kaip jie 
išdavikiškai Lietuvos gynėjus Radvilas persekiojo. <...> Da- 
bar sujaudintas tokių prisiminimų drįstu prašyti Jūsų Vysku- 
piškos Didybės rašyti jam lietuviškai <...>.* 

Savo darbą Valančius tęsė ir Vilniaus, paskui Peterburgo dva- 
sinėje akademijoje, kur jo tikėjimą pasirinkto kelio teisingumu 
sustiprino Holovinskis, o tautine prasme - Daukantas, su ku- 
riuo būsimasis Žemaičių vyskupas suartėjo šiaurinėje Rusijos 
imperijos sostinėje. 

Nuo 1845 metų iki paskyrimo vyskupu Valančius rektoria- 
vo Varnių seminarijoje. Tas pareigas jam teko eiti tuo metu, kai 
rusų valdžia ėmėsi reformuoti klierikų rengimo sistemą. Semi- 
narijos buvo atimamos iš kunigų misionierių, o rektoriais it 
profesoriais paskirti galėjo būti tik baigusieji akademiją. Nors 
išsilavinimo cenzo pakėlimas buvo naudingas, tačiau pastan- 
gos neleisti vyskupams kontroliuoti savų seminarijų darbo ro- 
dė pasaulietinės valdžios norą ir toliau laikytis antikatalikiškos 
politikos. Tačiau Peterburgo akademijos rektoriaus Holovins- 
kio dėka, kuriam pagal naujas seminarijų taisykles buvo paves- 
ta kontroliuoti jų darbą, Valančius sugebėjo labai gerai išnau- 
doti susidariusią situaciją. Nors administracijos veiksmai prieš- 
taravo Bažnyčios kanonams, bet jų dėka Valančius galėjo ugdyti 
naująją klierikų kartą nepaisydamas seno sukirpimo Žemaičių 
vyskupystės administratorių (tuo metu viešpatavo nominatas 
Gintila) ir kartu su Holovinskiu realizuoti Bažnyčios atsinauji- 
nimo planus. Išlikęs Holovinskio laiškų Valančiui pluoštelis yra 
iškalbingas liudininkas to kantraus, sąmoningo ir organizuoto 
darbo. 1846 metais Valančiui jo mokytojas rašė: „Tu, mylimas 

Rektoriau, kuris sa manimi dirbai, esi man tikras brolis, argi 
ne broliai yra tie mūsų jaunuoliai, kuriuos mes vedėme, ar nė- 
ra tai mūsų artimi giminės?“* Atsargūs patarimai cenzūruoja- 
moje korespondencijoje padėjo Valančiui rektoriaus kėdėje ir 
vėliau vyskupo soste vengti staigių ir atvirų pakeitimų, o „laukti 
momento ir tik vėliau daryti permainas: kitaip kils triukšmas 
<...>.“** Holovinskis mokė proteguoti jaunus ir šviesesnius 
kunigus ir labai džiaugėsi 1850 metų vidury, kad Žemaičių vys- 
kupas vizituoja savo vyskupystės parapijas, nes „reikia pažinti 
apatinius liaudies sluoksnius ir dvasininkiją, iki pradedi kokius 
nors potvarkius“***. Nors Holovinskis ir atstovavo lenkų aris- 
tokratijos stuoksniams, tačiau neatrodo, kad būtų stengęsis, kaip 
yra užsiminęs Vaclovas Biržiška, plėsti lenkų įtaką lietuvių dva- 
sininkijoje ir liaudyje. Tikėtina, kad jo, kaip aukščiausio Rusi- 
jos imperijos katalikų dignitoriaus, interesai užgožė luominius 
ar siaurus tautinius interesus. Tad Daukanto vaidmuo, atsve- 
riant lenkišką Holovinskio įtaką Valančiui, kaip teigė Biržiš- 
ka****, nėra įrodytas faktas, o Žemaičių vyskupo dėmesys liau- 
džiai ir lietuvybei nebuvo tik jo kilmės šauksmas, bet greičiau 
Katalikų Bažnyčios modernėjimo požymis. 

Pažangių dvasininkų ugdymas Varniuose, Valančiaus pastan- 
gos orientuotis į lietuviškai kalbantį valstietį sudarė prielaidas 
vyskupystės sostinėje sutelkti naujoviškai mąstančius kunigus: 
seminarijos rektorių, o vėliau pavyskupį Aleksandrą Beresnevi- 
čių, brolius Juozapą Silvestrą (Šiaulėniškį Senelį) ir Justiną Do- 
vydaičius, Račkauskį, Kašarauskį ir kitus. Bendradarbių ir padė- 
jėjų Valančius ieškojo net už savos diecezijos ribų. Vilniuje jo 
leidinių spausdinimą prižiūrėjo tenykštės seminarijos rektorius 
kunigas Antanas Kitkevičius-Kikutis, profesorius kunigas Juo- 
zapas Abelevičius ir Vilniaus šv. Jono parapijos vikaras Vincen- 
tas Prijelgauskis. Valančius rūpinosi susigrąžinti iš Saratovo 5€- 

minarijos rektorių kunigą Juozapą Želvavičių-Želvį ir kitus. Be 
to, sutelkė Varniuose dideles pasauliečių inteligentų pajėgas. 
Valančiaus veikla sutapo su gilėjančia Rusijos visuomenės 
krize: feodalinio-baudžiavinio ūkio nuosmukis ir pralaimėji- 
mas Krymo kare vertė rusų valdžią griebtis reformų, bet tai tik 
didino revoliucinę įtampą. Neabejotina, kad revoliucinės si- 
tuacijos metais, keičiantis juridinei valstietijos padėčiai, tik Ka- 
talikų Bažnyčia galėjo apsaugoti nuo nevaldomo liaudies pyk- 
čio prasiveržimo. Anuo metu tą suprato ir Rusijos valdžia, ir 
Lietuvos dvarininkija, nors jų etnopolitiniai tikslai buvo skir- 
tingi. Kurią etnopolitinę jėgą parems lietuvių valstiečiai? - toks 
klausimas tada buvo ypač aktualus. O kintant socialinei situa- 
cijai buvo galima tikėtis visko: ir senųjų Lietuvos valstybingu- 
mo tradicijų akceptacijos, ir prorusiškų, net stačiatikiškų, ten- 
dencijų pasireiškimo. Katalikų Bažnyčios veikla tuo momentu 
palengvino valstietijai tapti valstybinio gyvenimo subjektu, t. 
y. įsisąmoninti pilietinės savimonės ir pilietinės savigarbos nuos- 
tatas. Kartu Lietuvos dvasininkija tapo savarankiška socialinio 
bei politinio gyvenimo jėga, kuri po bajorijos, kaip luomo, pra- 
laimėjimo 1863 metų sukilime liko vienintelis bent kiek reikš- 
mingesnio pasipriešinimo rusifikacijai organizatorius. 


Valančiaus epocha: lietuvybės 

kelias į Bažnyčią ir Bažnyčios 

posūkis į lietuvybę 

XIX amžiaus istorijoje svarbią vietą užima Ka- 
talikų Bažnyčios pastangos apsaugoti lietuvių liaudį nuo prie- 


vartinės rusifikacijos pavojų, tačiau neretai šie dalykai užgožia 
ne mažiau reikšmingą pačios bažnytinės organizacijos depo- 

lonizacijos klausimą, kuris tiesiogiai susijęs su pirmuoju Valan- 
čiaus epochos etapu iki 1863 metų. Istorinėje literatūroje atkreip- 
tas dėmesys, kad pats vyskupas iki sukilimo daugiau rašė esmi- 
niais Lietuvos Bažnyčios istorijos klausimais, o tik vėliau ėmėsi 
didaktinės beletristikos.“ Tačiau šis taktas nebuvo bent kiek pla- 
čiau susietas su tautinių idėjų skverbimosi į lietuvių dvasininkiją 
procesu. Valančiaus užsiėmimų kryptį lėmė ne tik jo asmeninės 
nuostatos, bet reali Lietuvos bažnytinės organizacijos padėtis XIX 
amžiaus viduryje, t. y. tam tikras kunigų indiferentiškumas lietu- 
vybei ir dar blogiau - didelis jų sulenkėjimas. Todėl tikėtina, kad 
būsimojo vyskupo apsisprendimas rašyti Žemaičių vyskupystę lie- 
tuviškai buvo gerai apgalvotas žingsnis, rodantis jo siekimų kryp- 
tį. Kadangi šio solidaus kūrinio tekstas buvo skirtas pirmiausia 
kunigijai ir išsilavinusiems žmonėms, įpratusiems tik pamokymus 
tamsiai liaudžiai kalbėti lietuviškai, o savęs vertus tekstus skaičiu- 
siems lenkiškai arba kitomis užsienio kalbomis, tai vien Valan- 
čiaus kūrinio publikavimo faktas sukėlė didelį sąmyšį konserva- 
tyviųjų vyskupijos jėgų galvose. Paradoksalią, bet iškalbingą mintį 
išsakė bene pirmasis Žemaičių vyskupystės recenzentas B. Smi- 
gelskis (rankraštis paskelbtas tik 1913 metais). Anot jo, kadangi 
Valančius rašė lietuviškai, tai jo knygą skaitys tik valstiečiai, 0 
valstiečiams veikalo turinys nenaudingas, nes objektyviai pasa- 
koja apie blogus kunigus, kurių neklystamumu paprastas žmo- 
gus negali abejoti.** Būtent prieš tokį požiūrį į lietuvių liaudį ir 
lietuvių kalbą buvo nukreiptas įžvalgus vyskupo dėmesys. Bet 
kartu Smigelskio pavyzdys rodo, kokius sunkumus reikėjo įveikti, 
norint sulietuvinti pačią dvasininkiją. Per pirmąjį vyskupavimo 
dešimtmetį Valančius rašė rimtus intelektualius tekstus, skirtus 
pirmiausia kunigams, seminarijų auklėtiniams, inteligentijai, ir 
tik pasiekus apčiuopiamesnių rezultatų buvo atsisukta į liaudį, Ir 
atsisukta kartu su visa naująja kunigų karta. 

Bažnyčios atsinaujinimas, posūkis į liaudį, arba demokra- 
tėjimas, vyko kartu su lietuvybės idėjų sklaida. Visus šiuos 
dalykus neišvengiamai sąlygojo kultūrinis intelektualinis ku- 
nigų pasirengimas, kurį ugdyti ypač rūpinosi vyskupas. Nuo 
1853 metų Varniuose atsidaręs Zavadzkio knygyno filialas ir 
įsakmus Valančiaus raginimas plėsti klebonijų bibliotekas pri- 
sidėjo prie naujos literatūros platinimo. Tačiau išlikę knygy- 
no inventoriaus sąrašai rodo, jog dauguma iki 1863 metų su- 
kilimo parduotų knygų buvo lenkiškos. Ši aplinkybė net pri- 
vertė Vaclovą Biržišką garsiojoje prieškarinėje diskusijoje su 
Juozapu Stakausku dėl Valančiaus lietuvybės suabejoti vys- 
kupo lietuviškos veiklos intencijomis*, tačiau čia nebuvo at- 
sižvelgta į intelektualinį knygų lygį. Jei platinama lenkiška 
literatūra būtų buvusi elementaraus, didaktinio pobūdžio ir 
skirta ne itin išlavintai liaudžiai, tai platintojus būtų galima 
kaltinti polonizatoriška veikla. Bet jeigu knygos ugdė kultū- 
ros elitą, - nebuvo skirtos masinei sąmonei ugdyti, tai kas 
kita. Juk tuo metu kitokių galimybių aprūpinti parapines bib- 
liotekas aukštesnio mokslinio lygio knygomis nebuvo** - lie- 
tuviškai kažkas dar turėjo jas parašyti. 

Pirmosiomis Bažnyčios lituanizacijos apraiškomis galima lai- 
kyti jau 1845 metais pradėtą darbą — Varnių dvasinės semina- 
rijos bibliotekoje imtasi komplektuoti lietuviškų knygų fondą. 
Iki tol seminarijos klausytojų dispozicijoje sukaupta biblioteka 
buvo skurdi ir visiškai netiko ne tik lituanistinėms studijoms, 
bet ir lietuviško homiletikos kurso tobulinimui. Štai 1846 me- 
tais Daukantas iš Peterburgo į Varnius naujajam rektoriui rašė: 


Neparašei, ar gavai kokių žemaitiškų knygų iš Kražių bib- 


liotekos, reikia pasirūpinti, nes Varnių biblioteka yra skurdi 
senais spaudiniais, ypač norintiems mokytis šios kalbos nėra 

vadovėlių <...>. Reikia stengtis, kad mūsų Varnių biblioteka 
kauptų žemaitiškas knygas.* 

Nepraėjus nė dviem dešimtmečiams, Valančiaus, Daukanto 
pastangomis, Gintilos palikimo dėka seminarijos biblioteka tapo 
išties svarbiu lituanistikos šaltiniu, leidžiančiu auklėti klierikus 
lietuviška dvasia.** 

Nors oficialiajame ir viešajame aukštosios dvasininkijos gy- 
venime po 1850 metų ir toliau lenkų kalba vaidino svarbiausią 
vaidmenį, nors vyskupo įšventinimo Varnių katedroje metu bu- 


22] 


vo sveikinamasi ir dėkojama lenkiškai***, tačiau nuo pat savo 
ganytojiškos veiklos pradžios Valančius rūpinosi, kad kunigai 
visoje vyskupystėje mokėtų lietuviškai ir su liaudimi kalbėtų 
jos kalba. Prijungus prie Telšių (Žemaičių) diecezijos dalį bu- 
vusios Vilniaus vyskupystės žemių, vyskupas neretai siųsdavo 
žemaičius kunigus į rytinę Lietuvos dalį, siekė, kad lietuviškos 
knygelės būtų leidžiamos aukštaičių tarmei artimesne kalba. 

Svarbiausiose parapijose vyskupas stengdavosi paskirti sa- 
vus seminarijos auklėtinius, kurie turėjo pakeisti sulenkėjusį ir 
luominiais barjerais nuo paprastų žmonių atsiskyrusį klerą. Ypač 
buvo proteguojami tie jaunosios kartos kunigai, kurie prisidė- 
jo prie lietuviškų knygų rašymo ir leidybos. Net buvo susida- 
riusi nuomonė, kad norint iškilti Valančiaus akyse, esą būtina 
parašyti kokią populiarią lietuvišką religinę knygelę.**** Tai 
netruko atnešti vaisių. Lietuvybė pamažu skverbėsi į seminari- 
ją, kuriją ir parapijų klebonijas. Nors lenkų kultūros ir kalbos 
įtaka nesumažėjo, lietuvių kalbos teisės nebuvo, kaip anksčiau, 
paminamos. 

Kartu su dvasininkijos lituanizacija skleidėsi ir kitos Valan- 
čiaus veiklos tendencijos, rodančios siekimą ne tik sulietuvinti 
bažnytinį gyvenimą, bet ir kontroliuoti visą ano meto lietuviš- 
kąjį sąjūdį, kurio priešakyje stovėjo Daukantas. Rūpindamasis 

lietuviško laikraščio Pakeleivingas steigimu, subūręs Varniuose 
daugumą lituanistinio sąjūdžio aktyvistų, ne vien kunigų, bet 
ir pasauliečių, vyskupas siekė daryti įtaką ir visos tos veiklos 
idėjiniam turiniui, net mėgindamas suimti į savo rankas visų 
lietuviškų spaudinių cenzūravimą. Be to, kaip bažnytinis prag- 
matikas Valančius skatino didaktinių elementaraus pobūdžio 
leidinių ir tokios pat krypties švietimo plėtotę, o akademinės, 
mokslinės, pasaulietinės pakraipos tyrinėjimai vis labiau traukė- 
si į antrą planą. Čia glūdėjo nuo seno mūsų istorinėje literatūro- 
je minima Valančiaus ir Daukanto santykių krizė, kuri, sustip- 
rinta individualių asmeninių motyvų, pavertė dviejų bendražy- 
gių santykius į liguisto priešiškumo demonstravimą. 

Toks pat Katalikų Bažnyčios siekimas valdyti visą lietuviš- 
kosios kultūros raidos procesą išryškėja kone mitologizuoja- 
mos Žemaičių akademijos, apie kurią kalbama vyskupo laiš- 
kuose Daukantui, istorijoje. Jau Peterburgo laikotarpiu 1834- 
1850 metais Daukanto aplinkoje buvo subrandintas ne tik 
pradinio lietuviško švietimo, bet vidurinio ir net aukštesniojo 
mokslo planas. Tačiau pasaulietinė ir bažnytinė šviesuomenė 
prieš akis turėjo skirtingą akademijos įvaizdį. Valančiaus aki- 
mis, akademija turėjo atlikti aukštojo konfesinio mokymo funk- 
cijas, ugdyti naujosios katalikų dvasininkijos intelektualinės pa- 
jėgas ir stiprinti jos lietuviškąsias orientacijas. Daukantas įsi- 
vaizdavo akademinį lituanistikos centrą, kurio pagrindinis 
tikslas - moksliniai istorijos ir lituanistikos darbai. Kas Dau- 
kantui buvo svarbiausia, Valančiui vis labiau darėsi antraeiliu 
dalyku. Tokį kultūrinio darbo organizavimo vaizdą grindžia 
dėl rusų valdžios intrigų nepasisekęs vyskupo bandymas 1862— 
1863 metais įkurti Varniuose vadinamąją „mažąją seminariją“. 
Anot gerai informuoto Vilniaus švietimo apygardos inspekto- 
riaus Vasilijaus Kulino, referavusio šį planą apygardos globėjui 

Ivanui Kornilovui, Valančiaus projektas buvo tik pirmasis žings- 
nis, nes įkūrus „mažąją seminariją“ arba vidurinę mokyklą Var- 
niuose, „visiškai natūraliai didžioji seminarija virstų žemaičių 
dvasine akademija“*. Nors ne visi Valančiaus norai išsipildė, 
nors Bažnyčios lituanizacija užtruko dar gerą pusamžį, bet XIX 
amžiaus viduryje vyskupas padarė gerą pradžią. O gera pra- 
džia, liaudiškai tariant, - pusė darbo. 


Valančiaus epocha: 
blaivybės sąjūdis 


Vienas įspūdingiausių Valančiaus laimėjimų bu- 
vo masinio lietuvių valstiečių sąjūdžio — blaivybės brolijų - orga- 
nizavimas. Dėl tipiško sovietiniam režimui „girto“ valstybės biu- 
džeto pokario Lietuvos istorikai apie blaivybės istoriją ir apie 
pačią blaivybę užsimindavo labai formaliai. Kai sovietų valdžia 
persekiojo bet kokias organizuoto ir administracijos nekontro- 
liuojamo blaivybės judėjimo apraiškas, savaime aišku, Valančiaus 
epochos katalikiško blaivybės sąjūdžio istorija negalėjo būti pla- 
čiau aprašyta. Bet negalint visiškai nutylėti masinio valstiečių 
stojimo į blaivybės brolijas 1858-1865 metais, neretai būdavo 
griebiamasi aiškinti objektyvias socialines-ekonomines priežas- 
tis, užuot analizavus patį reiškinį. Analizuojant vien to sąjūdžio 
ekonomines sąlygas, realus politinis visos akcijos vadovas - Ka- 
talikų Bažnyčia ir Valančius - likdavo šešėlyje, o dar dažniau tai 
būdavo traktuojama kaip viso blaivybės sąjūdžio yda. 

Masinis blaivybės judėjimas Lietuvoje turėjo savo priešistorę. 
Valančiaus ir Daukanto kartą išugdė tokia kultūrinė tradicija ir 
tokia literatūra, kuri pakankamai įrodė girtavimo žalą. Iki tol 
jau buvo išmėginta daugelis kompromisinių liaudies blaivinimo 
priemonių, kurios apčiuopiamesnio efekto neatnešė. Liko vie- 

na - steigti religines brolijas kovoti su girtavimu. Šį kovos būdą 
mini jau daktaras Jokūbas Šimkevičius 1818 metais lenkiškai 
išleistame Veikale apie girtybę*, iš dalies 1846-aisiais jį taikyti 
pabandė Šiaulėnų parapijos valstiečiai, vadovaujami kunigo 
A. Kybarto, tačiau jų patyrimas plačiau paskleistas nebuvo.** 

Kita vertus, Lietuvos katalikų blaivybės brolijos turėjo pa- 
vyzdžių Vakarų pasaulyje, kur įvairūs abstinencijos ordinai kū- 
rėsi jau keletą šimtmečių. XIX amžiaus pradžioje blaivybės drau- 
gijas ėmė kurti masonai, o 1851 metais susiformavo atskira šio 
ordino atšaka blaivybės idėjoms skleisti. Cady*s įkūrė vadina- 
mąjį Nepriklausomą gerųjų tamplierių ordiną. Ši organizacija 
(beje, gyvuojanti ir mūsų laikais) greitai išplėtė savo veiklą dau- 
gelyje Europos šalių. Tačiau, kaip žinome, Lietuvoje pirmiau- 
sia buvo pasiremta Katalikų Bažnyčios blaivybės darbo organi- 
zacine patirtimi. Tokias blaivybės brolijas, kokios susiformavo 
ir išplito pas mus, 1838 metais pradėjo kurti Airijoje kapuci- 
nas Theobaldas Mathew. Abstinencijos idėjos Airijoje reiškė 
kur kas daugiau negu karą su degtine ir degtindariais, nes kraš- 
te tuo metu kaip tik kilo nacionalinio išsivaduojamojo judėji- 
mo prieš Anglijos kolonizatorius banga. Tai buvo kartu katali- 
kybės priešinimasis Anglikonų Bažnyčios įtakai, kuri stiprėjo 
dėl užkariautojų politikos. Nors apie feodalizmą nei Airijoje, 
nei Didžiosios Britanijos Karalystėje XIX amžiaus viduryje jau 
nebegalima kalbėti, tačiau anglų kilmės žemvaldžių viešpatavi- 
mas užkariautai salai atnešė neregėtą skurdą, kėlė neviltį, ska- 
tino milžinišką emigraciją į Šiaurės Ameriką, griovė pačius ai- 
rių tautos pamatus ir tiesė kelius asimiliacijai su dominuojan- 
Čia nacija. Tad Mathew veiklos aplinkybės buvo artimos Lietuvai 
ne tik organizacine prasme, bet ir visos veiklos politiniu kryp- 
tingumu. Niekur kitur Europoje blaivybės brolijos nereiškė to, 
ką jos reiškė Airijai ir Lietuvai. 

Katalikiškų blaivybės brolijų įstatai, galutinai suredaguoti 
Vroclavo vyskupo kardinolo Diepenbrocko, 1851 metų liepos 
28 dieną buvo patvirtinti popiežiaus Pijaus IX.* Tai dar labiau 
paspartino blaivybės judėjimą įvairiose Europos šalyse. Per Poz- 
nanės kunigaikštystę, Galiciją brolijų idėjos pasiekė Lenkijos 
Karalystę. Iki 1856 metų Lenkijoje beveik kiekvienoje parapi- 
joje veikė blaivybės brolija, tačiau juridiškai jos padėtis buvo 
neapibrėžta. | 

Būtent tokiomis aplinkybėmis pačiame Rusijos reformų ren- 
gimo įkarštyje blaivybė atkeliavo už Nemuno: 1858 metų ru- 
denį įsikuria pirmosios žemaitiškos blaivybės brolijos. Nors, 
žymiausio brolijų istoriko Kazimiero Gečio nuomone, pavie- 
nių blaivybės brolijų galėjo būti įsikūrę dar anksčiau. Jo versija 
apie pirmąją istoriškai užfiksuotą broliją yra tokia: 1858 metų 
gegužės mėnesį Skapiškio klebonas D. Sakalauskis, grįždamas 
iš Druskininkų namo per Seinų vyskupystę, išgirdo apie čia 
veikiančias blaivybės brolijas. Be jokio savo diecezijos vyskupo 
Valančiaus nurodymo jis per trejetą savaičių iš ambonos suagi- 
tuoja didelę dalį parapijiečių užsirašyti į steigiamą broliją. Ne- 
trukus po to vyskupas kartu su naujai paskirtu sekretoriumi 
bei Varnių dvasinės seminarijos kapelionu Juozapu Silvestru 
Dovydaičiu išsiruošė vizituoti parapijų. Anot Juozo Tumo, bū- 
tent Dovydaitis pataręs vyskupui, pasinaudojant palankia po- 
litine situacija, visose parapijose įkurti brolijas Lenkijos Kara- 
lystės pavyzdžiu.** 

Kiek kitaip savo dienoraštinėse pastabose pirmuosius blai- 
vybės brolijų žingsnius Žemaičių vyskupystėje aprašė pats Va- 
lančius. Apie užsienyje plintantį judėjimą esą jis girdėjęs ir skai- 
tęs. Nuo 1856 metų domėjosi, kaip blaivybės brolijos veikia 
Lenkijos Karalystėje. Tad atsitiktinis vieno iš parapijų klebono 
užklydimas į Seinus negalėjo būti nei naujienų šaltinis, nei pa- 

čios blaivybės brolijos idėjų plitimo pradžia Lietuvoje. Anot 
vyskupo, gerti žemaičiai nustoję patys Užnemunės lietuvių pa- 
vyzdžiu, o tai pastebėjęs uolus Jurbarko klebonas M. Kirvelis 
„prikalbėjo savo parapiją visiškai išsižadėti degtinės (1858 m. 
15 rugpjūčio)“*. Be to, Kirvelis išgavo pasižadėjimą iš Gaurės 
klebono F. Jakutavičiaus ir Skirsnemunės - K. Baracevičiaus, 
kad šie savose parapijose paskelbs blaivybę. 

Štai kaip Valančius rašė apie blaivybės brolijas Vilniaus ge- 
neralgubernatoriui Vasilijui Nazimovui, praslinkus keturiems 
mėnesiams nuo pirmųjų brolijų įsikūrimo: 


Prieš keletą mėnesių dvi trys parapijos, esančios prie Lenki- 
jos Karalystės sienos, sekdamos pavyzdžiu, nurodytu anoje Ne- 
muno pusėje, vien dėka pamokslų apie blogas girtuokliavimo 
pasekmes staiga nustojo gerti svaiginančius gėrimus, išskyrus 
gal keletą asmenų. Nepraėjo nė mėnuo, o didžiulės permai- 
nos, įvykusios tų žmonių papročiuose ir charakteryje, nustebi- 
no visus sveikai mąstančius. Išnyko įvairūs nelaimingi atsitiki- 
mai, muštynės ir barniai —- neišvengiami girtuokliavimo paly- 
dovai. Nesantaika ir nesklandumai šeimose tapo retenybe. 
"Tyluma ir ramybė įsiviešpatavo. Sumažėjo visokiausių nelai- 
mių, pasireiškė darbingumas ir polinkis prie visko, kas gera, 
taip, kad nesuskaitomos geros pasekmės privertė tūkstančius 
žmonių, išvaduotų iš girtybės, šlovinti Dievą už palaimingą min- 
tį visiškai susilaikyti nuo svaiginančių gėrimų <...>. Grįžda- 
mas į Varnius po maloningo caro apsilankymo, savo akimis 
regėjau daugelio susilaikiusių nuo degtinės palaimą ir girdė- 
jau daug džiaugsmingų pasakojimų apie pačias geriausias blai- 
vybės pasekmes. Pavyzdys, duodamas kartu su tokiais labda- 
ringais vaisiais, paveikė kaimynus parapijiečius, kurių prašy- 
mai, o kai kuriose vietose net reikalavimai, privertė jų sielų 

ganytojus paskelbti susilaikymą nuo svaiginančių gėrimų, ir, 
keistas dalykas, visur užteko keleto žodžių, kada seniau patys 
karščiausi tų pačių pamokslininkų žodžiai likdavo be atgar- 
sio <...>.“* 

Blaivybės istorijos Lietuvoje tyrinėtojai yra pateikę daug pa- 
vyzdžių, rodančių, jog iš pat pradžių blaivybės brolijos steigėsi 
mažų mažiausiai neoficialiai. Jos nebuvo nelegalios, nes nebu- 
vo įstatymo, jas draudžiančio (išskyrus įsaką Lenkijos Karalys- 
tėje, kuris Lietuvos gubernijose negaliojo). Štai jau 1858 metų 
rudenį Raseinių apskrities klebonai buvo oficialiai valdžios už- 
klausti, kuo remiantis kuriamos blaivininkų organizacijos. Į tai 
nedviprasmiškai atsakyta: nieko apie blaivybės brolijas neži- 
noma (Viduklės klebono A. Kalendos raštas)**. Visi iki vieno 
dvasininkai atsakė, kad jokio nurodymo iš viršaus, t. y. iš vys- 
kupo, jie negavę, o skelbią blaivybę savo nuožiūra, nes tai įei- 
na į kunigų ganytojiškos veiklos pareigas. 

Valančiaus pastangos, jo artimiausių pagalbininkų veiklumas 
davė vaisių: 1860 metų liepos 25 dieną generalgubernatoriui 
Nazimovui išsiųstame pakete buvo pateikti visus nustebinę duo- 
menys —iš 820 754 Kauno gubernijos katalikų (197 parapijos) 
blaivybės įžadus buvo davę ir į brolijų knygas užsirašę 688 464 
asmenys. O pridėjus į bendrus sąrašus kažkodėl nepatekusias 
Nemakščių ir Stulgių parapijas, tie skaičiai būtų dar įspūdin- 
gesni. Iš 835 243 Kauno gubernijos katalikų apie 692 000 prik- 
lausė blaivybės brolijoms. Tad jų nariai sudarė 83,2 procento 
katalikiškosios gyventojų dalies. Reikėtų dar pridurti, kad mies- 
tuose ir miesteliuose į blaivybės brolijas buvo įstoję apie treč- 
dalį katalikų, o kaimiškose parapijose blaivininkai sudarė iki 
90 ir daugiau procentų visų parapijiečių.*** 

Masinis valstiečių dalyvavimas blaivybės akcijoje, sėkmin- 
ga blaivybės brolijų veikla 1858-1864 metais iš esmės reiškė 

labai prieštaringus dalykus. Pirmiausia, pasipriešinimas propi- 
nacijos skatinamam girtavimui rodė ne tik antialkoholinį liau- 
dies nusiteikimą, bet ir objektyviai sustiprėjus; nepasitenkini- 
mą feodalinės-baudžiavinės santvarkos recidyvais. Kitaip ta- 
riant, pats didžiausias brolijų veiklos nuopelnas - tai smūgis 
įsisenėjusiai tvarkai, nusistovėjusiems valstiečių santykiams su 
dvaru, su degtinės gamintojais ir pardavinėtojais, neišvengia- 
mai keitęs ir santykius su Rusijos imperijos vyriausybe. Šioje 
akcijoje valstietija, liaudis, pasirodė kaip didelė ir drausmin- 
ga jėga, kurios labiau negu kada nors anksčiau turėjo paisyti 
valdžia. Kita vertus, valstiečių sąjūdis organizacinį pobūdį įgijo 
dvasininkijos pastangomis. Todėl akcentuodami antifeodali- 
nį blaivybės sąjūdžio pobūdį, neturime užmiršti, jog jis plito 
sykiu su religinių jausmų euforija. Nėra jokio pagrindo abe- 
joti ano meto šaltiniais, liudijančiais apie tiesiog fanatišką liau- 
dies tikėjimą Bažnyčios skelbiamomis tiesomis. Ir Lietuvos 
dvasininkai, ir jų oponentai rusų administracijos atstovai ma- 
tė Valančiaus autoritetą, apskritai sustiprėjusią Katalikų Baž- 
nyčios įtaką liaudžiai. Tik vienus tai džiugino, o kitus gąsdi- 
no. Tad išsiplėtęs blaivybės judėjimas daugeliu atvejų lėmė 
socialinių-kultūrinių pokyčių pobūdį baudžiavos panaikini- 
mo ir valstiečių reformos metu, per sukilimą ir vėliau mode- 
liuojant posukiliminės rusifikacijos politikos kryptis. Ir kata- 
likų dvasininkija, ir kapitalistinės raidos veikiamas bajorų luo- 
mas, ir rusų politikos vykdytojai suprato, kad valstietis tapo 
sąmoningu naujos politinės kovos subjektu, kurio ignoruoti 
nebebuvo galima. Pirmosios revoliucinės situacijos Rusijoje 
laikotarpiu, 1863 metų sukilimo kovų metu labiausiai pasi- 
rengusi varžytis dėl įtakos liaudies masėms pasirodė Katalikų 
Bažnyčia. Jos įtaka ir konkretūs darbai plečiant blaivybės s4- 
jūdį kai kuriems istorikams davė pagrindo teigti, kad pati blai- 

vybės idėja ir apskritai visas valstiečių blaivybės judėjimas ki- 
lo tik dėka dvasininkijos prabudimo, dėka išskirtinio Valan- 
čiaus asmens.“ 

Į Valančiaus blaivybės akciją Lietuvos bajorai reagavo nevie- 
nodai. Didžiuma pažangių dvarininkų, sekdami paties vysku- 
po pagirtų didikų Ireniejaus Oginskio, Adolfo ir Marijono Hu- 
ten-Čapskių, Liudviko Ropo, Kazimiero Plioterio ir kitų pa- 
vyzdžiu, uždarė savo dvaruose bravorus ir karčiamas, o kai 
kurie (Vėžaičių savininkas E. Volmeris) net įvedė savo valstie- 
čiams tokį griežtą prohibicijos režimą, kad Valančius turėjo juos 
raminti, jog nebūtų per daug žeminamas paprasto žmogaus oru- 
mas.** Kita dalis dvarininkų, nerasdami pažangesnių ūkinin- 
kavimo būdų, galinčių išstumti degtindarystę, visaip kenkė dva- 
sininkijos veiksmams. 

Nevienareikšmė buvo ir rusų valdžios pozicija blaivybės bro- 
lijų atžvilgiu. Rusijos valstybės iždo sistema ir su ja susijusi deg- 
tinės mokesčio atpirkėjų grupė, iki tol gavusi milžinišką pelną, 
piestu stojo prieš blaivybės sąjūdį - caro vyriausybei net buvo 
siūloma ištremti Valančių iš Lietuvos kaip didžiausią nusikaltė- 
lį. Tačiau 1860 metais vyskupas ir jo organizuotos brolijos ne- 
nukentėjo. Mat 1861 metais rengiant ir realizuojant reformą 
liberaliau nusiteikę politikai siekė reformuoti ir „degtinės rei- 
kalus“ — sukurti naują akcizo sistemą ir ieškoti iždo pajamų 
kitur. Todėl iki tam tikro laiko žemaičių blaivininkų brolijos 
buvo toleruojamos ir net į akivaizdžius Valančiaus nusižengi- 
mus rusų įstatymams buvo žiūrima pro pirštus. Bet 1863-ai- 
siais įsigaliojus naujiems akcizo nuostatams ir prasidėjus suki- 
limui, požiūris į blaivybės brolijas pasikeitė - 1864 metais Mu- 
ravjovo įsakymu brolijos buvo uždraustos kaip antivyriausybinės 
organizacijos. Rusų valdžia tik represijomis galėjo varžytis su 
Bažnyčia dėl įtakos liaudžiai. 

Kova prieš rusinimą ir 
stačiatikybės brukimą 


Po 1863 metų sukilimo caro valdžia, pradėjusi 
atviro visuotinio rusinimo, arba, jos žodžiais tariant, „rusiškų 
pradų atkūrimo“, politiką vadinamajame Vakarų krašte, siekė 
kad ir ne visiškai sunaikinti Katalikų Bažnyčią, tai bent pakirsti 
jos dominuojantį vaidmenį visuomenės dvasiniame ir kultūri- 
niame gyvenime, sudaryti sąlygas plisti stačiatikybei tarp kata- 
likų ir įtvirtinti krašte rusų Stačiatikių Bažnyčios viršenybę. Šių 
tikslų buvo siekiama ribojant ir varžant Katalikų Bažnyčios veik- 
1ą, valstybiškai remiant ir stiprinant Stačiatikių Bažnyčią, tai- 
pogi diskriminuojant katalikų tikėjimą išpažįstančius asmenis 
ir siekiant surusinti pačią Katalikų Bažnyčią, pakirsti kataliky- 
bės tradicijas. Matyt, buvo tikimasi, jog tokiomis sąlygomis 
katalikai ims pereidinėti į stačiatikių tikėjimą, į rusų Stačiati- 
kių Bažnyčios globą. 

Tiesa, tokia politinė linija išryškėjo ne iš karto, o ir vėliau ne 
visi aukštieji caro vyriausybės bei krašto administracijos atsto- 
vai jai pritarė. Sukilimo ir pradiniu Muravjovo valdymo laiko- 
tarpiu atrodė, kad caro valdžiai svarbiausia buvusiose LDK že- 
mėse sunaikinti „lenkiškus pradus“, t. y. sunaikinti Lenkijos ir 
Lietuvos bajoriškojo išsivadavimo judėjimo sociokultūrinį pa- 
grindą, depolonizuoti kraštą. Atrodė, kad caro valdžia nėra 
nusistačiusi prieš lietuvių ir baltarusių liaudies etnokultūrinė- 
mis tradicijomis pagrįstą kultūrinę veiklą. Šia aplinkybe savo 
tikslams bandė pasinaudoti ir Valančius, gerokai anksčiau įsi- 
traukęs į „žemaičių ir lietuvių“ kultūrinį sąjūdį. Suvokdamas 
realią padėtį, neturėdamas iliuzijų dėl sukilimo likimo, norė- 
damas išvengti naujų represijų prieš Bažnyčią ir išlaikyti bei 
sutvirtinti jos pozicijas, jis laikėsi atsargios „nesikišimo į politi- 

ką“ politikos pradiniu sukilimo laikotarpiu. Galutinai paaiškė- 
jus sukilimo baigčiai, vyskupas oficialiai atsiribojo „nuo maiš- 
tininkų“, palaikė caro valdžią ir bendraudamas su Muravjovo 
administracija mėgino gelbėti tai, ką dar galima buvo išgelbėti. 
Be kita ko, jis stengėsi apginti kai kuriuos kunigus, valdžios 
kaltinamus, ir ne be pagrindo, rėmus sukilimą. Patikėjęs kai 
kurių caro pareigūnų ir pusiau oficialių publicistų pareiškimais, 
esą valdžia nesieks surusinti lietuvių ir žemaičių, „o tik suar- 
tinti jų interesus su vyriausybės interesais“, Valančius ėmėsi 
žygių, kad būtų vėl legalizuota ir išplėsta jo priežiūroje žemai- 
čių ir lietuvių švietimo gimtąja kalba sistema. 

1864 metų pradžioje (sausio ar vasario mėnesiais) Žemai- 
čių, oficialiai Telšių, vyskupas įteikė caro administracijai tris 
projektus: „Mažoji seminarija, steigiama Varniuose“ , „Klebo- 
nų steigiamos mokyklos prie Kauno gubernijos bažnyčių“ ir 
„Parapinės mokyklos Kauno gubernijoje“. Pastarajame projekte 
iš esmės tebuvo vienas siūlymas - valdžios steigiamose rusiš- 
kose pradžios mokyklose, be kitų dalykų, pradėti mokyti skai- 
tyti ir rašyti lietuviškai. Antrasis projektas siūlė atgaivinti nuo 
1841 metų veikusių legaliai, o 1863-aisiais uždraustų, lietuviš- 
kų mokyklėlių prie vyskupystės bažnyčių veiklą. Valančius pa- 
grįstai tikėjosi, kad šios mokyklėlės bus pagrindinis kataliky- 
bės tiesų ir rašto platinimo lietuvių liaudyje įrankis. Mat vargu 
ar kas nors buvo pajėgus konkuruoti su šiomis mokyklėlėmis. 
Pirmasis sumanymas —- „mažoji seminarija“ Varniuose - tai lie- 
tuviškos, daugiau kaip 120 vietų, valstybės finansuojamos, bet 
paties vyskupo administruojamos vidurinės mokyklos, veikian- 
čios kaip parengiamoji mokymo įstaiga prie Varnių kunigų 5€- 
minarijos, projektas.* 

"Tačiau visus Valančiaus projektus Muravjovo administracija 
atmetė. Tiesa, vienas iš „ekspertų“, Vilniaus švietimo apygar- 

dos inspektorius Vasilijus Kulinas siūlė pritarti siūlymui, kad 
valdiškose pradžios mokyklose būtų mokoma, be kitų dalykų, 
skaityti ir rašyti lietuviškai. Bet naujasis, ką tik į Vilnių atvykęs 
apygardos globėjas Ivanas Kornilovas šio siūlymo „nepastebė- 
jo“. Kornilovui, matyt, artimesnė buvo kito „eksperto“ - Kau- 
no rusų stačiatikių bažnyčios vyskupo Aleksandro - nuomonė: 
esą leidus valdžios mokyklose mokyti rašto žemaičių kalba, vy- 
riausybei bus sunku kontroliuoti mokyklas, „nes žemaitiškai, 
be pačių žemaičių, niekas nemoka“. Be to, pabrėžė stačiatikių 
vyskupas, „Rusijai nebus lengviau nuo to, kad jos nauji atkak- 
lūs priešai nešnekės lenkiškai, o suokalbius, proklamacijas ir 
pogrindinės instrukcijas leis žemaičių kalba.“* Įdomu pastebė- 
ti, jog Kulinas didžiausią ir, beje, realų pavojų Rusijos didžia- 
valstybiniams interesams įžiūrėjo „mažosios seminarijos“ pro- 
jekte. Inspektorius manė, kad katalikų dvasininkijos globoja- 
ma „žemaitiška“ vidurinė mokykla „atskirs lietuvius iš bendros 
rusų šeimos“ (matyt, kaip trokštamos vientisos etnopolitinės 
bendrijos), t. y. skatins lietuvių, kaip savarankiškos tautos (ar 
nacijos), turinčios ir .suvokiančios savo politinius tikslus, for- 
mavimąsi. Pasak Kulino, „vietoje taip reikalingo ir abiem pu- 
sėm naudingo žemaičių ir rusų suartėjimo žemaičiai atsiribos, 
ir jiems bus svetima viskas, kas rusiška, todėl ateityje gali atsi- 
rasti ir priešiškumas“**. 

Greitai, 1864 metų pavasarį, paaiškėjo, kad caro valdžia ga- 
lutinai apsisprendė vadinamosiose Vakarų gubernijose „visuo- 
menę šviesti stačiatikybės ir rusų tautiškumo dvasia“***. Va- 
lančius suprato pakliuvęs į rusifikatorių pinkles ir aprobuoda- 
mas pirmąsias lietuviškas knygas rusiškais rašmenimis. Tapo aišku, 
kad šių knygų leidyba neturės nieko bendra su lietuvių raštijos 
plėtra, o bus tik „lietuvių ir rusų suartinimo“, t. y. lietuvių rusi- 
nimo, priemonė. (Pati abėcėlė čia, žinoma, esminio vaidmens 

nevaidino.) Valančius ryžtingai, nors ir nedemonstratyviai, ne- 
siafišuodamas, pasuko į „pasyvaus“ pasipriešinimo valdžios 
politikai organizavimo kelią. Dar tais pačiais 1864 metais vys- 
kupas išleido potvarkį, kuriuo įpareigojo kunigus mokyti vai- 
kus katekizmo lietuviškai.* 1867-ųjų pabaigoje Valančius suor- 
ganizavo lietuviškų knygų spausdinimą Rytprūsiuose. Vien 
per dvejus metus, iki 1869-ųjų, čia išėjo apie 19 tūkstančių 
lietuviškų knygų, iš kurių apie 8 tūkstančius, caro valdžios 
akimis, buvo „kurstomojo“ pobūdžio. Valančius siuntė į Til- 
žę tenykščiam klebonui Zabermanui pinigus, „neretai po tūks- 
tantį rublių iš karto“, bei savo rankraščius. Ne be vyskupo 
žinios iš kunigų, klierikų ir valstiečių susikūrė speciali slapta 
organizacija knygoms iš Prūsijos gabenti ir nelegaliai platinti 
Lietuvoje.** 

Pats Valančius tuo metu parašė ir išspausdino 9 nelegalias 
knygeles, kuriose atskleidžiamas Katalikų Bažnyčios persekio- 
jimas ir nedori caro valdžios tikslai. Vyskupas įrodinėjo, kad 


katalikai stačiatikybės negali priimti dėl šių priežasčių: 1) sta- 
čiatikių šventikams popiežius nesuteikė teisės atleisti nuodėmes; 
2) stačiatikybė, liepdama neklausyti popiežiaus, atneša mirtiną 
nuodėmę; 3) šis tikėjimas yra netikras; 4) stačiatikių tikėjimas 
„<...> neturi tikros meiles ir Dwasios Š.“, todėl pereiti į stačia- 
tikybę gali tik „beprotis, beduszis, arba bediewis <...>.“*** 

Ir apskritai, anot Valančiaus, „<...> wisos wieros, kurios 
tikt nog katalikiszkos atsiskire, netikros.“**** Valančius ragi- 
no neleisti vaikų į rusiškas pradžios mokyklas, ypač į tokias, 
„kur maskolei neleidžia kunigui mokįti vaikų tikėjimo prie- 
dermių“*****. 

Rapolas Krasauskas Lietuvių enciklopedijoje taip apibūdino 
Valančiaus skelbtą pasipriešinimo programą: 

<...> nepriimti valdžios peršamų knygų rusų raidėmis, ne- 
leisti vaikų į valdžios mokyklas, neemigruoti į Rusiją, nepasiti- 
kėti valdžiai pasidavusiais kunigais, neiti melstis į cerkves, mo- 
kyti vaikus namie, ginti Bažnyčią ir laikytis katalikų tikėjimo.* 

Ir ten pat pažymėjo, kad kunigai, nepaisydami varžymų ir 
griežtos policijos priežiūros bei bausmių, stengėsi laikytis slap- 
tų vyskupo rekomendacijų ir apskritai atlikti savo priedermes, — 
o tai rado gyvą atgarsį žmonėse. Kai kurie kunigai, dirbdami 
valdiškose pradžios mokyklose, dėstydami ten tikybą, nurody- 
tos tvarkos nesilaikė: dėstė tikybą lietuviškai, ir ne tik pirmais 
mokslo metais (pirmamečiams), o dalis jų per tikybos pamo- 
kas bandė mokyti skaityti ir rašyti lietuviškai (kai kas lenkiš- 
kai). Tiesa, tokių daug nebuvo, o ir negalėjo būti, nes pagrin- 
dinis mokytojas rusas paprastai stengėsi to neleisti. Tokiu atve- 
ju kai kurie kunigai apskritai nustodavo lankytis mokykloje ir 
dėstyti tikybą. Tuomet mokykloje sumažėdavo arba visai ne- 
likdavo mokinių.** 

Be abejo, buvo kunigų, linkusių bendradarbiauti su valdžia, 
arba vangių, abejingų savo pareigoms. Didesnis išgąstis ir de- 
moralizacija posukiliminiu laikotarpiu kurį laiką tvyrojo Vil- 
niaus vyskupystėje, kur, Aleknos žodžiais tariant, 1863 metais, 
po vyskupo Krasinskio ištrėmimo „į Vilniaus kapitulą įsibrovė 
keli netinkami kunigai, kurie neteisėtai išrinko Vilniaus vysku- 
pystės valdytoju Petrą Žilinską, visiškai atsidavusį rusų val- 
džiai“***, Čia atsirado kunigų, kurie sakė pamokslus rusiškai 
arba net pereidavo su visa parapija į stačiatikybę.**** Tiesa, 
po Žilinsko vyskupavęs K. Grineveckis laikėsi kovingų antiru- 
siškų, prolenkiškų pozicijų ir buvo net ištremtas į Rusiją. Toks 
pat likimas XX amžiaus pradžioje ištiko ir kitą Vilniaus vysku- 
pą Zvieravičių, kurį laiką už „antilitvomaniškas“, prorusiškas 
nuostatas kritikuotą nelegalioje lietuvių spaudoje, bet po to 

išleidus; aplinkraštį, griežtai raginusį neleisti vaikų į cerkvines 
mokyklas. 

Telšių ir Seinų vyskupystėse ir toliau buvo laikomasi, gal ne 
taip energingai, Valančiaus principų. Tiesa, Suvalkiją apėmusi 
Seinų vyskupystė turėjo šiek tiek daugiau laisvės ir galimybių — 
rusifikacija čia, kaip žinoma, buvo švelnesnė. 

1893 metais per visą Europą ir pasaulį nuskambėjo Kražių 
įvykiai, kai caro valdžia neleido kražiečiams pasikeisti medi- 
nės parapinės bažnyčios į miestelyje esančią, prieš metus užda- 
ryto benediktinių vienuolyno mūrinę bažnyčią. Kazokams „at- 
laisvinant“ bažnyčią nuo „okupavusių“ ją kražiečių, 9 žmonės 
buvo užmušti, 50 sužeista. 

Atkaklus katalikų priešinimasis privertė caro valdžią trauk- 
tis, daryti nuolaidų. 1878 metais nustota beprasmiškai kovoti 
su kryžių statyba, 1897-aisiais panaikintas įsakymas, kuriuo 
katalikai mokiniai caro švenčių dienomis buvo verčiami eiti į 
cerkves. Tais pačiais metais panaikintas draudimas statyti baž- 
nyčias. Esminis lūžis įvyko XX amžiaus pradžioje - nuo 1905 
metų rudens daugiau ar mažiau buvo pripažįstama asmens ir 
sąžinės laisvė. Daugelis katalikų, kurie anksčiau „virto stačiati- 
kiais“, grįžo į katalikybę. Rusų Stačiatikių Bažnyčia per trum- 
pą laiką neteko tų savo „laimėjimų“, kuriuos buvo pasiekusi 
per 40 prievartos metų. 


Modernaus lietuviškojo 
klerikalizmo formavimas 


Lietuvos istorijos istoriografijoje yra bandymų 
1864-1880 ar 1882 metų laikotarpį laikyti klerikaliniu lietu- 
vių tautinio judėjimo etapu. Tokių teiginių yra pareiškę Jerzy's 
Ochmanskis ir Rimantas Vėbra, nors pastarasis autorius savo 

monografijoje Lietuvos katalikų dvasininkija ir visuomeninis 
judėjimas įrodinėja, kad klerikalinė srovė lietuvių tautiniame 
sąjūdyje (ją būtų galima pavadinti ir katalikiškąja, būsimų krik- 
demų pirmtake) susiformavo tik XIX amžiaus pabaigoje. 

Manytume, iš tikrųjų nėra pagrindo Valančiaus epochą po- 
sukiliminiu laikotarpiu traktuoti kaip tautinio judėjimo etapą, 
nors tai, be abejo, atskira epocha Lietuvos istorijoje, o Valan- 
čius - viena didžiųjų, jeigu ne didžiausia, XIX amžiaus Lietu- 
vos istorijos asmenybių. 

1863 metų sukilimo pralaimėjimas ir po to prasidėjusios rep- 
resijos iš tikrųjų kuriam laikui pakirto lietuvių tautinį sąjūdį, 
sustabdė arba bent smarkiai pristabdė prasidėjusį lietuvių liau- 
dies tautinį atgimimą, žemaičių-lietuvių tautinį-kultūrinį sąjū- 
dį, kurį, kaip matėme, bandė paimti į savo rankas, kontroliuo- 
ti (ir tai, galima sakyti, pavyko) Valančius dar ikisukiliminiu 
(1863) laikotarpiu. Po sukilimo daug nukentėjusi, bet vis dėlto 
išlikusi ir pakankamai pajėgi Katalikų Bažnyčia Valančiaus va- 
dovaujama sužlugdė rusifikatorių kėslus, palaikė lietuvybę, netgi 
plėtė socialinę bazę tautiniam atgimimui, sukūrė materialines 
bei organizacines sąlygas (spaudos leidyba, nelegalaus jos pla- 
tinimo organizacija) tautiniam sąjūdžiui plėtotis, tautinio žadi- 
nimo darbui dirbti.* Vilniaus vyskupystėje, kurios vadovybė 
laikėsi senųjų unijinių (prolenkiškų) ar modernaus lenkiškojo 
nacionalizmo pozicijų, polonizacijos procesas net stiprėjo. Čia 
tik pavieniai kunigai „litvomanai“ atskirose vietovėse jam prie- 
šinosi ir kai kur jiems pavyko tą procesą sustabdyti. 

Apskritai ir Valančiaus laikais katalikų Bažnyčia visoje Lie- 
tuvoje, įskaitant ir Žemaičių (Telšių) vyskupystę, nepaisant ru- 
sifikatorių nusistatymo prieš polonizaciją, liko lenkakalbė ins- 
titucija. Tik 1890-1894 metais Žemaičių dvasinėje seminari- 
joje lietuvių kalba pakeitė lenkų kalbą. 

Katalikų dvasininkijos lituanizaciją, virsmą besiformuojan- 
čios naujoviškos lietuvių tautos dalimi paskatino 1883 metais 
pasaulietiškosios Aušros atgaivintas tautinis sąjūdis. Į jį akty- 
viai įsiliejo ir jaunesnioji iš lietuviškos kalbinės aplinkos kilusi 
katalikų dvasininkijos dalis. Nors dar 1890-1896 metais dau- 
giausia kunigų pastangomis leista Žemaičių ir Lietuvos apžval- 
ga kaip atsvara liberaliam Varpui daug kur užėmė senąsias kon- 
servatyviąsias pozicijas, dar daug kam atrodė, jog lietuviai ne- 
gali būti savarankiška etnosocialinė ir etnopolitinė bendrija. Ir 
tik trečiosios posukiliminės kartos dvasininkija, Juozo Tumo- 
Vaižganto iniciatyva 1896 metais pradėjusi leisti Tėvynės sa7- 
g4, tapo tikrai modernaus lietuviškojo klerikalizmo srove. XX 
amžiaus pradžioje, po 1905 metų atsiradus galimybei atvirai 
veikti, jų pagrindu susikūrė Lietuvos krikščionių demokratų 
partija. Nors, beje, simptomiška ir simboliška, kad pats Vaiž- 
gantas netapo šios partijos veikėju ar lyderiu, o priklausė vadi- 
namųjų tautininkų politinei grupuotei ir tapo vienu iš jos ideo- 
logų. Tiesa, ši grupuotė tautiškumo nepriešino katalikybei. 

XX amžiaus pradžioje, kaip jau minėjome, Katalikų Bažny- 
čios veiklos sąlygos tapo kur kas palankesnės. Atlietuvėjusi Baž- 
nyčia ir toliau daug dėmesio skyrė mokyklai ir spaudai. Kny- 
goms ir laikraščiams leisti buvo įkurtos dvi didelės bendrovės: 
Šv. Kazimiero draugija Kaune ir „Šaltinio“ bendrovė Seinuose. 
Joms remti buvo surinkta nemažai pinigų. Katalikiškoji spau- 
da, žinoma, Lietuvoje vyravo. Prieš Pirmąjį pasaulinį karą ėjo 
šie katalikų periodiniai leidiniai: Kaune - Draugija, Vienybė, 
Ateitis, Pavasaris, Lietuvaitė, Viensėdis, Garnys, Bažnytinė ap- 
žvalga; Seinuose - Šaltinis, Vadovas, Spindulys. Katalikiškas 
buvo ir Rygoje leistas Rygos garsas. Katalikiškos pakraipos lai- 
kėsi ir Vilniuje leidžiami Aušra bei Antano Smetonos ir Juozo 
Tumo-Vaižganto - būsimųjų tautininkų - Vilžis.* 

Lietuviškomis mokyklomis rūpinosi švietimo draugijos: „Sau- 
lės“ - Kauno gubernijoje, „Žiburio“ - Suvalkijoje, „Ryto“ — 
Vilniaus gubernijoje. Nors šių draugijų steigiamos privačios pra- 
džios mokyklos privalėjo vadovautis valdiškų mokyklų pro- 
gramomis, mokytojai čia buvo lietuviai ir visi dalykai dėstomi 
lietuviškai. Kaune „Saulės“ draugija įkūrė mokytojų seminari- 
ją, 0 už tautiečių Amerikoje surinktus pinigus pastatyti puikūs 
„Saulės“ rūmai." 

Vanda Zaborskaitė 


Motiejus Valančius — 
politikas ir pedagogas 


Motiejus Valančius. Kaip daug jo vardas pasako 
mūsų protui, vaizduotei, jausmams! Kai bandome jį apibūdinti, 
tariame: tautos švietėjas, blaivintojas. Arba - „Palangos Juzės“ 
autorius. Visa tai teisinga ir taiklu. Bet drauge suvokiame, kad 
šie nusakymai neapima viso Valančiaus, kad jie daliniai. Norisi 
paieškoti bendresnių, visapusiškesnių charakteristikų. 

Kiekvienos tautos dvasinė kultūra skleidžiasi trimis pagrin- 
dinėmis žmogiškosios veiklos formomis. Pirma — tai intelek- 
tualinė veikla, abstrahuojančios minties darbas: mokslai ir fi- 
losofija. Antras — estetinė veikla, meno kūryba. Trečia - prak- 
tinė veikla, dorovės sritis. Žinoma, tos reiškimosi formos nėra 
viena nuo kitos izoliuotos, jų konfigūracijos ir jungtys sudaro 
kultūros visumos turiningumo, gyvybingumo, kūrybinės po- 
tencijos laidą. 

XIX a. lietuvių kultūra šiais jos galių reiškimosi požiūriais 
nebuvo tolygiai išsiskleidusi. Mokslas daugiausiai reiškėsi isto- 
rijos, folkloristikos, kalbotyros srityse. Kiekvienas čia prisimins 
S. Daukanto, A. Baranausko, K. Jauniaus, J. Jablonskio var- 
dus. Į šią eilę įrikiuosime ir M. Valančiaus istoriografinį veika- 
lą „Žemaičių vyskupystė“. Tačiau intensyvesnei ir vaisingesnei 
šios rūšies veiklai trūko sąlygų, mokslo centrų, universitetų, 

kuriuose tik ir tegali rastis inteligentija, atsidedanti mokslui ir 
filosofijos kūrybai. Tautos kūribinė dvasia kalbamuoju laiko- 
tarpiu aiškiausiai bylojo meniniu žodžiu. 

A. Baranauskas ir Maironis yra tie didieji, kurie reiškė, ugdė 
ir formavo tautinę savimonę, brėžė jos augimo kryptį, įvardijo 
siekius bei idealus. O trečiajame bare iškyla didinga M. Valan- 
čiaus figūra. Jis — tautos dorintojas, jos dorovės saugotojas ir 
puoselėtojas, ugdytojas. Jo veikloje reiškiasi tai, ką I. Kantas 
vadino praktiniu protu - dorovine žmogaus raiška. Jo genijus 
skleidėsi, tvarkydamas ir derindamas žmonių santykius su ins- 
titucijomis, juos normindamas, lygindamas, pajungdamas prak- 
tinės išminties ir dorovinio vertingumo principams. 

Tokia pat M. Valančiaus vieta mūsų kultūroje skleisis, jeigu 
atsiremsime į J. Tumo-Vaižganto lietuviškosios kultūros samp- 
ratą. „Pragiedruliuose“ Vaižgantas kalba apie lietuvių „dvika- 
mienę“ kultūrą — iš to paties valstietiškos etninės kultūros kel- 
mo, kurio šaknys tvirtai suleistos į gimtąją žemę, išaugusius du 
aukštesnės tautos kultūros kamienus. Vienas iš jų susijęs su jaus- 
mo, vaizduotės, intuicijos veikla. Jis skleidžiasi poezijos žie- 
dais, meno kūrybos vaisiais, jausmo ir širdies pilnais žmonių 
gyvenimais. Kitas kamienas - toji kultūros linkmė, kurioje do- 
minuoja blaivios minties darbas. Rašto kultūra, švietimas, tei- 
sė ir politinė mintis yra šio kultūros kamieno apraiškos. Iški- 
liausias jo atstovas XIX a. vėlgi yra M. Valančius, kurio gyve- 
nime ir darbuose aiškiai vyrauja racionalusis pradas, nukreiptas 
visų pirma į dorovinės vertybes. Racionalumo ir dorovinių 
orientacijų sankryžoje skleidžiasi pagrindinės M. Valančiaus 
Veiklos sferos — politika ir pedagogika. 

Politinei veiklai M. Valančių įpareigojo jo užimami postai: 
Varnių dvasinės seminarijos rektoriaus, o ypač vėliau - Žemai- 
čių vyskupo, kurio diecezija apėmė beveik visą Lietuvą. Nelie- 


293 


siu čia vyskupystės sakralinių aspektų, turėsiu mintyse tik vi- 
suomeninę ir politinę jos reikšmę. M. Valančius — ir kilme, ir 
socialiniu užsiangažavimu, ir vertybinėmis orientacijomis buvo 
valstiečių, mužikų vyskupas. Valstiečių tautoje, kokia anuomet 
buvo lietuvių tauta, jis atstovavo vieninteliam visuomeniniam 
institutui, kuris galėjo kaip organizuota jėga reikštis carinėje im- 
perijoje. Po Lietuvos-Lenkijos valstybės padalijimo XVIII a. pa- 
baigoje Jekaterina II savo vietininkams Lietuvoje šitaip nubrė- 
žė veiklos gaires: „Demoraliser, depopulariser, decatholiser“. 
Taip dora, tautiškumas, katalikybė buvo surišti į neatmezgamą 
mazgą. Jis žymėjo ne tik puolimo, bet ir gynimosi strategiją. 
Išlaikyti Bažnyčią nepriklausomą, laisvai vykdančią savo funk- 
cijas, nedezorganizuotą, nepaklūstančią carinės valdžios dikta- 
tui — to labai diplomatiškai siekė M. Valančius. Jis čia, be abe- 
jo, pirmiausia vadovavosi Bažnyčios interesais, bet tautos ir 
dorovės vertybės savaime buvo ginamos drauge. 

Padėtis labai komplikavosi artėjant 1863 m. sukilimui. M. Va- 
lančius, kaip ir nemažai pasauliečių politikos veikėjų, nenorė- 
jo sukilimo, nematė jokių realių perspektyvų jam laimėti, buvo 
įsitikinęs, kad jis atneš tautai, valstiečiams vien begalinius ken- 
tėjimus ir netektis. Jis nepritarė lenkų bajoriškosios romanti- 
nės tradicijos maištingumui, stūmusiam tautas iš vieno bevil- 
tiško sukilimo į kitą. Valančius buvo realistinės politikos šali- 
ninkas. Apsaugoti ir išsaugoti valstiečius - to jis siekė, stodamas 
į politinių kompromisų kelią, visuomet pavojingą, moraliniu 
požiūriu nevienareikšmį, kurio dorovinę vertę paskutinėje ins- 
tancijoje nulemia tuo keliu einančiojo motyvų ir paskatų tyru- 
mas. Valančiaus paskatų dorovingumas nekelia abejonių: jį pa- 
liudija visa tolimesnė jo politinė veikla ir visuomeninė laikyse- 
na. Sukilimo Valančius nerėmė, stengėsi valstiečius nuo jo 
atitraukti, bet nedraudė į jį eiti kunigams ir atlikti karo kape- 

liono pareigų. M. Valančius visomis jėgomis stengėsi vaduoti 
kunigus, sukilimo dalyvius ar šalininkus iš carinės valdžios 
gniaužtų, rėmė patekusius į Sibiro tremtį. 

Bet svarbiausia yra kitas dalykas. Kai tauta atsidūrė po kru- 
vinų represijų našta, kai pakibo grėsmė pačiai jos egzistencijai, 
M. Valančius atsistojo opozicijos priešakyje. Jis organizavo pa- 
syvų pasipriešinimą carizmui visais frontais. Jis pats rašė maiš- 
tingo turinio religines politines brošiūras („Perspėjimas“, „Pra- 
jautimas“, „Iš tamsybės ved tiktai kelias teisybės“ ir kt.), kurias 
carinė cenzūra įnirtingai gaudė kaip pavojingą priešvalstybinę 
agitaciją. Jis skatino boikotuoti valstybines mokyklas, inspira- 
vo ir organizavo slaptą vaikų mokymą namuose. Pagrindine 
mokytoja tapo motina valstietė, prie ratelio mokanti vaiką pa- 
žinti lietuviškas raides, išreikšta P Rimšos prasmingu „Vargo 
mokyklos“ simboliu. M. Valančiaus dėka atsirado keliaujančio 
mokytojo - daraktoriaus samprata, žodžiu, susiformavo slap- 
toji lietuviška mokykla. 

Tiesa, ilgainiui šis totališkas nepasitikėjimas valdiška mokykla 
ėmė kelti naujų problemų - jos ėmė reikštis jau gerokam laiko 
tarpui praslinkus po M. Valančiaus mirties. Valstiečiai ėmė ap- 
skritai nepasitikėti pasaulietiniais mokslais, sūnus geidė matyti 
tik dvasininkais. Bet šias problemas naujomis sąlygomis teko 
spręsti jau kitai kartai. Naują katalikybės vaidmenį atgimstan- 
čioje tautoje dabar nurodė ir savo pavyzdžiu stiprino J. Tumas- 
Vaižgantas, jautęs giluminius ryšius su M. Valančiaus dvasia. 

Bene svarbiausias politinis M. Valančiaus žygis buvo tas, kad 
Jis suorganizavo lietuviškų knygų lotyniškais rašmenimis spaus- 
dinimą Tilžėje ir slaptą jų gabenimą per sieną. Jis davė pradžią 
knygnešių organizacijai, suvaidinusiai tokį išskirtinai svarbų 
vaidmenį mūsų kultūroje, raštijoje, mūsų tautos savimonės rai- 
doje. Netruko iškilti ir pirmoji knygnešių byla, nusidriekė pir- 

mųjų lietuviškos knygos kankinių keliai į Rytus ir į Šiaurę. Trem- 
tis nuolat grėsė ir pačiam Valančiui, nes caro valdžia laikė jį 
pagrindiniu opozicijos ramsčiu ir skatintoju. Tik begalinis vys- 
kupo autoritetas ir populiarumas tarp valstiečių sulaikė admi- 
nistraciją nuo kraštutinio žingsnio: bijota, kad tai nesukeltų 
naujų neramumų ir bruzdėjimų pavergtame krašte. M. Valan- 
čiaus pasyvaus pasipriešinimo akcija tapo svarbiu lietuvių tau- 
tinio atgimimo etapu, kurį paskutiniaisiais XIX a. dešimtme- 
čiais iš jo rankų perėmė J. Basanavičiaus „Aušra“ ir V. Kudir- 
kos „Varpas“. 

M. Valančius nedarė jokių nuolaidų politiniams prisitaikė- 
liams ir savanaudžiams. Lenkų bažnyčios istorikas kalbėjo apie 
gilią dvasininkijos demoralizaciją Vilniaus vyskupijoje po suki- 
limo ir čia pat pridūrė, kad Žemaičiuose nieko panašaus nebu- 
vę, nes geležinė M. Valančiaus ranka tuoj pat užgniauždavusi 
kiekvieną išdavystės bandymą. Regeneratų jo vyskupijoje ne- 
buvę gailimasi, nė vienas jų negalėjęs palypėti bažnytinės kar- 
jeros laiptais. Ta proga pateiksiu vieną pasakojimą iš kunigo 
Ulicko atsiminimų... 

Už stropų caro administracijos įsakymų vykdymą du kuni- 
gai buvę apdovanoti ordinais ir atvykę į Kauną jų atsiimti. Jutę 
pareigą apsilankyti ir pas savo bažnytinį viršininką Valančių. 
Žinoma, su ordinais nedrįsę rodytis vyskupui, tad apdovanoji- 
mus apdairiai paslėpę kišenėse. Bet Valančius jau apie tai žino- 
jo. Tad įėjusius kunigėlius tinkamai pasveikinęs: „Zdrastvuj, 
rebiata! Ko gi be ordinų? Išsitraukite iš kišenių! Užsikabinki- 
te!“ Kai šie raivydamiesi paklausė, vyskupas parodė jiems du- 
ris: „Pošli von, podlecy, iš mano akių!“ Aišku, kad jų bažnytinė 
karjera buvo pabaigta. 

M. Valančius politikas priklauso tiek istorijai, tiek ir legen- 
dai. Apie jį pasakojama daug tikrų atsitikimų ir pramanytų anek- 

dotų, kaip pasakojama tik apie mylimiausius liaudies herojus. 
Panašių pasakojimų daug apie Strazdelį, Vaižgantą. Vieną to- 
kių pateikia XIX a. Vilniaus universiteto istorikas J. Belinskis, 
kur Valančius panašus į bebaimį pasakos herojų, sutramdžiusį 
devyngalvį slibiną. Jis čia, sakytume, herojinės komedijos žan- 
re, nugali piktą, žmogžudišką jėgą. Tai atsitikę, kai Muravjo- 
vas Korikas buvo ką tik atvykęs į Vilnių malšinti sukilimo. Bea- 
todairišku teroru, mirties bausmėmis jis visiems kėlęs siaubą. 
Nuo jo riksmų ir plūdimų netekdavę žado visi, pašaukti jo aki- 
vaizdon. Kaip ir kiti dvarponiai, vyskupai ir dvasiškiai, pas ge- 
neralgubernatorių buvęs lieptas atvažiuoti ir Valančius. Įžen- 
gusį į audiencijų salę, jį, kaip ir kitus, pasitikęs mėlynai raudo- 
nas iš įtūžio, besiplūstantis caro satrapas. Bet Valančius 
nesutrikęs: priėjęs, patapšnojęs per petį: „Na, na, tėvuk, nešū- 
kauk taip smarkiai, dar apopleksija nutrenks!“ Muravjovas iš 
pradžių žado netekęs nuo tokio prakalbinimo, bet paskui atsi- 
tokėjęs, mandagiai pakvietęs vyskupą sėstis ir pradėjęs su juo 
deramai šnekėtis. 

O štai kita situacija, bet jau iš istorinio dokumento - Kauno 
gubernatoriaus raporto aukščiausiajai valdžiai. Gubernatorius 
pakvietęs Valančių, kaip jau ne kartą, ir priekaištavęs dėl to, 
kad kunigai pažeidinėją administracijos reikalavimus. Valan- 
čius atsikalbinėjęs, reiškęs savo ruožtu pretenzijas administra- 
Cijai. Tada gubernatorius nusprendęs smogti lemiamą smūgį. 
Jis pasakęs: „Mes puikiai žinome, vyskupe, kad jūs esate prieš- 
valstybinių brošiūrų autorius, kad jūs kurstote liaudį neklausy- 
ti valdžios ir organizuojate nelegalų knygų gabenimą iš Prū- 
sų!“ Vyskupas tarsi nustebęs, patylėjęs valandėlę, o paskui at- 
sakęs: „Ką gi! Suimkite ir išvežkite mane! Aš senas ir mirties 
nebijau“. Žinoma, valdžia seniai taip būtų pasielgusi, jeigu ne- 
būtų bijojusi sukelti valstiečių bruzdėjimų. Valančiaus morali- 

nė jėga ano meto Lietuvoje buvo didesnė už carinės imperijos 
prievartos galias. 

Valančiaus politinės veiklos motyvai nebuvo nei valdžios troš- 
kimas, nei asmeninių ambicijų tenkinimas. Bet nebuvo jam po- 
litika nei pagrindinė veiklos sfera, susijusi su esminiu jo žmo- 
giškumo atsiskleidimu. Jo politinis talentas, ryškūs diplomato 
gabumai tebuvo priemonė siekti tikslų, kurie jam buvo svar- 
besni ir esmingesni. Tai žmogaus, visų pirma valstiečio, doro- 
vingumo gynimas ir ugdymas. Čia Valančius savo esmių esme — 
pedagogas. Aukšti dvasiniai orientyrai, blaivus, šviesus protas, 
įaugimas į savosios tautos kultūrą - tai M. Valančiui žmogaus 
laimingo gyvenimo garantai, kurių puoselėjimui ir apsaugai skir- 
ta jo pagrindinė veikla. 

"Tad pirmiausia švietimas, raštas, knyga. Valančiaus rūpesčiu 
visą Lietuvą išpynė tankus pradinių mokyklų tinklas. Iš kunigų 
jis reikalavo pramokyti rašto visus - didelius ir mažus, uždrau- 
dė tuokti beraščius, nes juk motina turinti būti pirmoji savo 
vaikų mokytoja. Valančiaus dėka greitai Lietuvoje neliko vals- 
tiečių, nemokančių bent maldaknygės paskaityti. Lietuva pa- 
gal anuos laikus tapo šviesių, raštingų žmonių kraštu, pasiren- 
gusiu XIX a. pabaigoje iškilti su tautinio sąjūdžio banga. 

„Juo tik protas silpnesnis, tuo žmogus nedoresnis“, — teigė 
M. Valančius „Paaugusių žmonių knygelėje“, užtat visuotinis 
bent elementarus švietimas jam buvo dorovinės tautos svei- 
katos pagrindas. Dar daugiau - Valančius yra pirmasis, iškė- 
lęs lietuviškos vidurinės mokyklos projektą. Tik jį realizuoti, 
deja, sutrukdė caro valdžia, kuriai atrodė, kad tokioje mo- 
kykloje glūdėtų grėsmė imperijai. Ji manė, kad čia susitelkę 
mokiniai ir mokytojai „žemaičiai sudarinės sąmokslus, pro- 
klamacijas, pogrindines instrukcijas“. Dėl rusams nesupran- 
tamos lietuvių kalbos mokykla taps visiškai nekontroliuoja- 

ma, o dvasiškių vadovaujama, ji dar gilins „lietuviškos gen- 
ties“ separatizmą. 

Antra didžiulės reikšmės Valančiaus akcija — tai blaivybės 
sąjūdis. Per keletą metų jis pavertė Lietuvą blaivybės sala. Jo 
sėkmės laidas buvo ne vienas. Daug svėrė didžiulis moralinis 
vyskupo autoritetas. Bet gal dar daugiau - Valančiaus keliami 
blaivybės motyvai. Jis suprato, kad žmogui reikia duoti tokias 
vertybes, kurios užpildytų širdį prasmingo gyvenimo džiaugs- 
mu. Ir jis šaukė į blaivybę vardan nemirtingos žmogaus sielos 
amžinojo gyvenimo; šaukė vardan didžiausių žemiškų džiaugs- 
mų: sveikos, darnios šeimos, kurioje augtų sveiki, protingi, ge- 
ri vaikai. Tai buvo vertybės, suprantamos ir patrauklios kiek- 
vienam žmogui. Valančius suprato, kad blaivus tegali būti toks 
žmogus, kurio širdis pripildyta meilės ir tikėjimo šventais gy- 
venimo dalykais. Valančiaus teisumą paliudija ir mūsų dienų 
patirtis, kai atgimusios tautos šimtatūkstantinėse miniose ne- 
būna neblaivaus. 

M. Valančius tapo savo meto kultūrinio gyvenimo centru. 
Apie jį telkėsi šviesiausi Lietuvos protai, ryškiausi talentai. Ieš- 
kodami analogijų praeityje, prisimintume Žemaičių vyskupą 
Merkelį Giedraitį, globojusį ir skatinusį Mikalojaus Daukšos 
veiklą, taip pat Motiejų Strijkovskį, kuris vyskupo globojamas 
Varniuose baigė rašyti, o paskui Karaliaučiuje išleido pirmą pla- 
čią Lietuvos istoriją, stovėjusią Lietuvos valstybingumo pozici- 
jose. Arba Vilniaus vyskupą Valerijoną Protasevičių, su kuriuo 
siejame Vilniaus universiteto įkūrimą. Taip ir Valančiaus lai- 
kais Varniai gerą dešimtmetį tapo Lietuvos Atėnais, lietuvių 
kultūros širdimi. Šalia Valančiaus čia atsistojo Simonas Dau- 
kantas - jo bendražygis ir varžovas. Dviejų atkaklių žemaičių 
charakterių nesutarimai nesugriovė jų darbų darnos. Šalia Va- 
lančiaus stojo L. Ivinskis ir M. Akelaitis su lietuviško laikraščio 

leidimo idėjomis. Šalia jo — ir visas didaktinės prozos autorių 
būrys. Jam lietuvių kalbos tyrinėjimų rankraščius siuntė F. Kur- 
šaitis, J. Pabrėža ir daugelis kitų. Jis globojo jaunąjį A. Baranaus- 
ką. Pagaliau ir pats atsistojo į pirmąsias lietuvių prozos pradi- 
ninkų eiles su „Palangos Juzė“ ir „Antano tretininko pasakoji- 
mais“, su „Vaikų knygele“ ir „Paaugusių žmonių knygele“. 

Po sukilimo valdžia įsakė Valančiui iš Varnių persikelti į Kau- 
ną, kad vyskupas būtų arčiau valdžios akių. Jam uždraudė vizi- 
tuoti parapijas, palaikyti tiesioginius kontaktus su savo myli- 
mais žemaičiais ir lietuviais. Tada valstiečių minios ėmė plauk- 
ti į Kauną. Taip vieną vasaros rytmetį „Bernotų viensėdžio 
išmintingas ūkininkas“ A. Mačiulis, kurį „Palangos Juzėje“ yra 
paminėjęs Valančius, susisodinęs į ratus kupetą vaikų, patrau- 
kė, kaip daugelis to meto valstiečių, į Kauną pas vyskupą su- 
tvirtinimo sakramento. Po pamaldų suvedė vaikus į vyskupo 
saloną. Kaimietukai nedrąsūs, glaudžiasi pasieniais, tik Mačiu- 
lių Jonelis šaukiamas pribėga prie vyskupo ir užsikniaubia jam 
ant kelių. Vyskupas Motiejus apdovanoja vaiką šventu paveiks- 
lėliu, paklausia, kaip tokiu atveju įprasta, šnekantis su vaiku: 
„Tai kuo gi būsi užaugęs?“ Gilios simbolinės prasmės vaizdas! 
Gal po dvidešimties metų jaunojo Jono Mačiulio-Maironio są- 
monėje tebetvyros vyskupo žodžiai, jo knygelėje dar vaikystės 
metais išskaityti, kur Valančius aukština herojišką mirtį už šven- 
čiausias žmogaus vertybes. Savaip atkartodamas M. Valančiaus 
dvasios nusiteikimą, Maironis rašys: 


Ten už upių plačių žiba mūsų pulkai; 

Jie mylimą Lietuvą gina; 

Kam nusviro galva, tam dangaus angelai 
Vainiką iš deimantų pina. 

M. Valančiaus asmenybė yra viena mūsų kultūros viršukal- 
nių. Esame įpratęs laikyti savo lyrikų tauta, poetinių vizijų kū- 
rėjais, švelniasieliais jausmo žmonėmis. Visa tai gal ir tiesa. Bet 
esama mumyse ir kitko, - to, ką reprezentuoja M. Valančius. 
Jis tvirtas kaip uola, turintis blaivų realybės pajautimą. Jis pa- 
tirties ir proto žmogus. Jis apsigimęs moralistas ir didaktas, 
pažįstantis žmogaus prigimtį, žmogaus silpnumą ir nepastovu- 
mą, bet ir nuolatos jame rusenantį troškulį prisikelti, atsitiesti, 
stiebtis į aukštį. Jis mokėjo žmogų padrąsinti, nukreipti į gėrį, 
neleisti suklupti po savo paties silpnybių našta. 

M. Valančius buvo puikus pamokslininkas ir talentingas žo- 
džio menininkas. Jo kalba — raiški, sodri, vaizdinga — yra ir 
labai individuali. Jo kalbėsenos nesumaišysi su niekieno kito, 
nes ji trykšta iš stiprios, savitos, spalvingos asmenybės. Ir jo 
asmenybės, ir žodžio spektre svarbi vieta priklauso juokui. Kar- 
tais jis reiškiasi kaip aštri ironija ir sarkazmas, dažniau, - kaip 
linksmas, guvus pašmaikštavimas, o dažniausiai — kaip iš svei- 
kos prigimties, iš mylinčios širdies spinduliuojanti būties mei- 
lė, tėviška, padrąsinančia šypsena globianti mažą ir didelį, o 
ypač - palaikanti jauną, gabų, darbštų. 

Sunkiu politinių sumaiščių, priespaudos ir tamsos laiku gy- 
veno M. Valančius. Šioje sunkiausioje būklėje jis mokėjo blai- 
viai susiorientuoti, nesiblaškydamas dirbti tautos švietimo, kul- 
tūrinimo, ugdymo ir blaivinimo darbą. Ne visiems jis įtiko: 
vieniems atrodė pernelyg konservatyvus, kitiems — per daug 
revoliucingas. O laikas parodė, kad jis buvo kaip tiktai toks, 
kokio anam metui reikėjo: realistiškai nusiteikęs politikas, tau- 
tos dorovinių pamatų stiprintojas, išgrindęs jai patikimą, tvirtą 
taką per istorijos akivarus, pelkynus ir klystkelius, kuriuo ženg- 
dama ji tebėra gyva, dar nepraradusi išgalių pratęsti savo isto- 
riją, sukurti ateitį, paremtą dorybe, šviesa ir tiesa. 

* Biržiška V. 
Vyskupo Motiejaus 
Valančiaus 
biografijos 
bruožai || 

Aidai. 1951. 

Nr. 10, p. 462; 
plg. t. p. Nr. 9, 

p. 346; Kučas A. 
Didysis Valančius, 
Lux Christi, 

Nr. 3.P. 2. 

** Daugelį jų 
išvardija 

Biržiška V. 
Aleksandrynas Į/ 
Čikaga, 1965. 

T. 3. P 109-119. 
*** Ten pat. 

P 108. 


Paulius Jatulis 


Motiejus Valančius — 
idealus vyskupas 
(Šimto metų sukaktis nuo jo mirties 1875.V.17(29) 


Šimto metų perspektyvoje, iš tolo, tarsi į didelį 
kalną, atviromis akimis galime žvelgti į garbingą Žemaičių Ga- 
nytoją, įvertindami jo nelygstamus gabumus, kuriuos išvystė 
sunkiais Lietuvai laikais. Su pagrindu jis vadinamas Didžiuoju 
ir centriniu praėjusio šimtmečio mūsų istorijos asmeniu, „niū- 
raus XIX amžiaus Lietuvos horizonto ryškiausia žvaigžde“*. 
Vis dar pasigendama platesnės jo biografijos, kuri pilnai at- 
vaizduotų tos iškilios asmenybės šakotą veiklą. Kan. A. Alek- 
nos 1923 m. Klaipėdoje išleista biografija (283 psl.) tebėra pa- 
grindinis veikalas. Be dviejų disertacijų (kun. Kazio Gečio 1935 
m. Vilniaus univ. apie blaivybės brolijas, ir kun. Jono Bičiūno 
1952 m. Romos Orientaliniame institute apie Valančiaus san- 
tykius su rusų valdžia), yra pasirodę apie pustrečio šimto straips- 
nių arba įvairiose knygose pasisakymų apie Valančių.** Tačiau 
daugumas šaltinių tebeguli įvairiuose archyvuose Lietuvoje, 
ypač Kaune ir Vilniuje,*** kurie šiandien laisvam pasauliui, 
deja, neprieinami. Šis tas buvo galima rasti Vatikano archyve: 
tai bus nurodyta šiame straipsnyje. 

Svarbesnės datos 


Motiejus Valančius gimė 1801.11.16 (n. st. 28)* Medsėdžiuo- 
se-Nasrėnuose, Salantų vls., Kretingos aps. Kalnalio bažnyčios 
metrikose įrašytas Valančiaus pavarde (kas tebėra vyskupijos 
archyvo metrikų nuoraše); vėliau metrika ištaisyta, subajori- 
nant pavardę ir pridedant antrą vardą: Kazimieras. Taigi vys- 
kupas oficialiai rašėsi: Motiejus Kazimieras Wolonczewski. Jo 
mokslo ir darbo kelias: 


1816-1821 Žemaičių Kalvarijos domininkonų 
vidurinė mokykla (6 klasės). 

1822-1824 Varnių dvasinė seminarija. 

1824-1828 Vilniaus vyriausioji dvasinė semi- 
narija, kurią baigė teologijos kandidato laipsniu. 

1828.V.16 įšventintas kunigu; 1828.V1.30 ga- 
vo teologijos magistro laipsnį. 

1828-1824 Vilniaus vyskupijoje Mozyriaus pa- 
vietinės mokyklos tikybos mokytojas. 

1834-1840 Kražių gimnazijos mokytojas, ka- 
pelionas ir bibliotekininkas. 

1840-1842 Vilniaus dvasinės akademijos (mo- 
ralinės teologijos ir biblinės archeologijos) prof. adjunktas; ten 
1842.VI.19 gavo teologijos daktaro laipsnį; 1842 akademiją 
iškėlus į Petrapilį, ten toliau profesoriavo; susirgęs kepenų li- 
ga, 1845 sugrįžo į Žemaičius. 

1845-1849 Pirmasis perorganizuotos Varnių 
dvasinės seminarijos rektorius. 

1847.VII.22 (VIII.3) Apaštalų Sostui su Rusi- 
jos vyriausybe sudarius konkordatą ir 1848.VII.3 pertvarkius 
diecezijų apimtį, Žemaičių vyskupiją sutapatinant su Kauno 

* Prie informaci- 
nio proceso, kuris 
sudarytas 1849 m. 
vasario mėn. 
Petrapily, yra 
prijungtas Salantų 
parapijos krikšto 
metrikos nuorašas, 
pagal kurį 
Motiejus 
Wolonczewski 
pakrikštytas 
1799.XII.29 
(Vatikano 
archyvas, Proc. 
Cons. 250, f. 
1236). Nuorašas 
nėra tikslus. 

Žr. Biržiška V. 
Aleksandrynas, 
Čikaga, 1965. T.3. 
R 78. 


* Vatikano arch., 
Nepaprastų 
Bažnyčios Reikalų 
Kongregacija 
(sutrump. AA. EE. 
SS), Carte di 
Russia e Polonia, 
XI, f. 216, orig.; 
166 nuorašas. 

** Vatikano arch., 
Proc. Cons. 250, f. 
1172-1244. 

*** Vatikano 
arch., AA. EE. SS., 
Carte di R. P, XI, 
f. 312, orig. 
autogf. 


gubernija, tuo būdu priskiriant iš Vilniaus vyskupijos Upytės, 
Ukmergės ir Zarasų apskritis ir dar prijungiant Kuršo sritį, 
1849.IX.26 Motiejus Valančius popiežiaus Pijaus IX paskirtas 
Žemaičių, arba Telšių, vyskupu; 1850.1.4 caras Mikalojus I tą 
paskyrimą patvirtino; 1850.11.24 Petrapilyje konsekruotas vys- 
kupu; 1850.VI.9 atvyko į Varnius ir atliko iškilmingą ingresą. 
Vyskupavo iki mirties 1875.V.17 (29). 


Jau 1846 m. Petrapilio dvasinės akademijos rektorius Ignas 
Holovinskis (1849-1855 Mogiliovo arkivyskupas) apašt. nun- 
cijui Vienoje, arkiv. Viale, apie Valančių, tinkamą būti vyskupu, 
rašė, jog jis yra „gaivinamas karšto uolumo Bažnyčios labui ir 
dvasinei tikinčiųjų naudai; yra nepalaužiamo charakterio ir pa- 
siruošęs visa iškentėti, gindamas religijos principus ir Bažnyčios 
reikalus. Jo elgesio taurumas, jo pamaldumas ir protingumas 
ypatingu būdu jį daro visiems priimtiną, ir yra manoma, jog bus 
didelis laimėjimas, jeigu jam bus suteikta vyskupo garbė“. Nun- 
cijus tai perteikė Romos kurijai 1846.XI.14*. Toji rekomenda- 
cija turėjo lemiamos reikšmės ir rusų valdžiai 1848 m. nomina- 
vus Valančių į Žemaičius; informacinis procesas tik patvirtino 
jo tinkamumą į vyskupus**. Tiek Holovinskis, tiek Valančius 
caro valdžiai atrodė patikimi asmenys. 1848.V1I.13 Vatikanui ra- 
šydamas iš Romos, matyt, gerai informuotas, Vabbė Hube taip 
išsireiškia: „Kun. Wolonczewski. Yra šventas kunigas, kurio uo- 
lumas žada daug gero; jis savo meile mokėjo patraukti visus ti- 
kinčiuosius, ypač visus seminarijos auklėtinius. Visas užimtas 
mokslu; savo nuolankumu jis slepiasi nuo žmonių akių ir ne- 
trokšta jokių paaukštinimų***. Savo nepalaužiamą charakterį, 
simpatingumą ir uolumą religiniams dalykams Valančius savo 
ganytojavimo metu pilnai įrodė. Jo gilus atsidavimas Bažnyčios 
vyresnybei matyti ir iš jo laiško popiežiui Pijui IX, kurį parašė 

1850.11.24. (s. st.): „Mane konsekravus Žemaičių vyskupu, pir- 
moji ir švenčiausioji pareiga bei maloniausias reikalas, kurį jau- 
čia mano siela, yra pavesti save patį ir savo dieceziją Tavo, Šven- 
tasis Tėve, globai ir malonei. Man trūksta žodžių išreikšti giliau- 
siai padėkai už tą geradarybę, kad mane nevertą ir visokių 
trūkumų pilną Tavo tėviškas prielankumas iškėlė į taip aukštą 
garbę, kuri tačiau man sukelia ir nemažą baimę. Pilnai steng- 
siuosi šį aukščiausios padėkos jausmą visomis jėgomis parodyti 
savo gyvenime, būtent visuomet ir visuose dalykuose laikyda- 
masis nepažeistos ištikimybės ir pilno paklusnumo Apaštalų Sos- 
tui; žodžiu ir pavyzdžiu atsidėjęs pagal šventos Katalikų Bažny- 
čios principus ganysiu tą Viešpaties kaimenės dalį, kurios globą 
Tu, Šventasis Tėve, teikeis maloningai man patikėti...“* Taigi 
pirmiausia ištikimybė Bažnyčiai ir pasišventimas sielų labui at- 
sispindi visame vyskupo Valančiaus gyvenime. 

Pagal krikščionišką mintį Valančius lojalus buvo ir civilinei 
valdžiai. Reikšmingas yra jo pasikalbėjimas su caru privačios 
audiencijos metu, tuoj po konsekracijos, kovo 5 d. 


-— Kraštas, kur gyveni, — sakė caras, — pritiria daug pikta iš 
kaimyninės svetimos valstybės. Paslapčiomis einą už sienos ne- 
kartą esti baudžiami, netenka gyvybės ir nelaimingą daro visą 
savo giminę. 

- Tikrai, - atsakė vyskupas: ir doros atžvilgiu daug pikta iš 
to esti, nes sugauti, norėdami išvengti nupelnytos bausmės, grie- 
bias visokių suktybių, melagysčių ir netikrų priesaikų. 

- Tai doros atžvilgiu, — atsakė ciesorius. - Man betgi labiau- 
siai rūpi, kad į mano valstybę neįsiveržtų svetimtaučių dvasia; 
todėl pavedu vyskupui, kad jis savo įtaka sulaikytų vaikščioji- 
mą mūsų valdinių į Prūsus. 

- Rūpinsiuos, Šviesiausias Pone! - atsakė vyskupas**. 


305 


* Vatikano arch., 
AA. EE. $S., Carte 
di R. P, XI, £ 146, 


orig. autogr. 


** Valančius M. 
Pastabos pačiam 
sau. Paruošė kun. 
J. Tumas. 
Klaipėda, 1929. 
P 34-35. 


* Cit. iš: Ivinskis 
Z. Rusifikacija - 
rusų veržimosi į 
Vakarus 
pagrindinis 
veiksnys /I 

Į Laisvę, 1961, 
Nr. 25, p. 19. 


Konsekracijos proga vysk. Valančius iš caro gavo dovanų: 
1000 rublių, briliantinį žiedą; mitrą ir pastorlą. Ir vėliau vys- 
kupas jautė prielankumą tiek Mikalojaus I, tiek jo įpėdinio Alek- 
sandro II. Kas kita buvo su caro pareigūnais ir valdininkais, 
nuo kurių jam daug teko nukentėti. O „vaikščiojimus į Prūsus“ 
įgavo visai kitos reikšmės: iš ten veržėsi ne „svetimtaučių dva- 
sia“, o pačių katalikų žemaičių, kovojančių už savo šventas tei- 
ses, dvasia. Vyskupas ištikimai ėjo ganytojo pareigas. Pats kilęs 
iš valstiečių ir savo dvasia su jais suaugęs, jis, nepaisydamas 
jokių kliūčių, drąsiai kėlė lietuvių tautinį susipratimą. Čia pa- 
liesime tik tris jo veiklos bruožus: vyskupas Valančius kaip Jie- 
tuvių tautos švietėjas, blaivintojas ir vadas. 


1. Švietėjas 


Buvo aiškios rusų valdžios užmačios pavergta- 
me Lietuvos krašte: jis turėjo būti surusintas ir supravoslavintas. 
Žinomame paskutinio Lenkijos-Lietuvos padalijimo 1795 m. ma- 
nifeste carienė Kotryna II rašė: „Iš Lenkijos atgautos lietuviškos 
gubernijos yra ne tik savo vardu, bet ir dvasiniu atžvilgiu grynai 
senos rusiškos sritys. Dėl to privalo būti panaudotos visos prie- 
monės, kad šie kraštai pasiliktų rusiški*. Rusinimo politika Lie- 
tuvoje dar labiau buvo sustiprinta, XIX a. kilus rusiško pansla- 
vizmo sąjūdžiui; rusinimui turėjo tarnauti administracija, spau- 
da, mokyklos ir visos viešojo gyvenimo formos. Ji buvo paašt- 
rinta po abiejų (1831 ir 1863) sukilimų. Lietuva buvo vadinama 
„Vakarų Rusija“, arba „Šiaurės vakarų sritis“. 

Valančius matė, kad atsispirti prieš rusinimą lietuviai gali tik 
gindami katalikų tikybą, brangindami savo kalbą, palaikydami 
gražius liaudies papročius, mokydamies ir skaitydami lietuviš- 
kas knygas. Jis ėjo savo pirmtako vyskupo Juozapo Arnulfo 

Giedraičio, išvertusio lietuviškai Naująjį Testamentą, ir lietuviš- 
kai rašiusių D. Poškos, B. Butkevičiaus, S. Stanevičiaus, S. Dau- 
kanto ir kitų pėdomis. Būdamas Kražių gimnazijos mokytoju, 
kvėpė lietuviškos dvasios savo mokiniams, kurių visa eilė vė- 
liau ėmėsi plunksnos ir talkininkavo jam, lietuviškai rašydami 
knygas. Jis pats taisė (1845) ir davė spaudai kun. Montvydo 
paruoštus K. Sirvydo „Punktus sakymų“. Taip pat ir būdamas 
Varnių dvasinės seminarijos rektorius, auklėjo lietuviška dvasia 
klierikus, viešai rodydamasis, kad rašo lietuviškai. Kun. J. Rač- 
kauskas, vėliau jo paskirtas tos seminarijos rektorius, apie Va- 
lančių rašo, jog jis įvedė seminarijoj gerą tvarką ir „taip priren- 
gė sau tinkamų pagalbininkų. Pats užsiimdamas literatūra ir 
kartais viešai seminarijos sode rašydamas „Žemajtiu wiskupis- 
tę“, ragino jaunimą į mokslo darbą, tėvynės dalykų mylėjimą.* 
Jau pats „Žemaičių vyskupystės“ rašymas žemaičių kalba buvo 
drąsus žygis. Teisingai tai pabrėžia A. Kučas: „Daug kam kilo 
klausimas, kas tą knygą skaitys. Valančiui buvo aišku: jo že- 
maičiai, lietuviai kunigai ir būsimos kartos“.** Valančius ne- 
paisė, ką sakys kiti, nepaisė, kad tai nepatiks lenkams; jie vė- 
liau išsivertė į lenkų kalbą tą svarbų istorinį veikalą. 

Tapęs vyskupu, ypač stropiai Valančius ėmė plėsti parapinių 
mokyklų tinklą. Kur tokios mokyklos jau veikė, jis ragino kle- 
bonus pagyvinti darbą, paruošti geresnes patalpas, parūpinti 
gerų mokytojų. Dažnai rašė jiems laiškus, pagirdamas už uolu- 
mą, o apsileidusius įspėdavo ir drąsindavo. Mokykloms palai- 
kyti Valančius stengėsi patraukti ir dvarininkus, kad duotų na- 
mus ir apmokėtų mokytojus. Jis prižiūrėjo, kad mokyklose bū- 
tų gera tvarka. Dekanams įsakė kasmet du kartu pristatyti 
pranešimus apie mokyklas su mokinių sąrašais. Iš jų sužinome 
statistikas, kad 1853 m. buvo 197 parapinės mokyklos; jose 
mokėsi 5910 mokinių. Tuo tarpu valdžios mokyklų būta 17, 

jose mokėsi 815 vaikų. Parapinių mokyklų tinklas kasmet plė- 
tėsi, ir mokinių skaičius augo. „Parapinės mokyklos atlikdavo 
svarbų darbą, ne tiktai pačios vartodamos vaikų mokinime lie- 
tuvišką kalbą, bet ir kitas mokyklas versdamos labiau ją gerb- 
ti“, - rašė A. Alekna.* Matydami, kaip parapinės mokyklos 
klestėjo ir žmonės švietėsi, rusai niršo. Jie griebėsi drakoniškų 
priemonių: 1862.XII.23 generalgubernatorius įsakė visas pa- 
rapines mokyklas uždaryti. Ką daryti? Vyskupas nenuleido ran- 
kų. Jis kunigams įsakė, kad ragintų žmones namie vaikus mo- 
kyti. Pabiržės klebonui Lichodziejauskui 1863.XII. rašė: „Tai- 
gi dabartinėse sąlygose reikia sugalvoti vaikams mokinti kitokių 
priemonių, pavyzdžiui, raginant ūkininkus, kad pasisamdę da- 
raktorius sodžiuose savo vaikus mokintų skaityti“.** Tuo bū- 
du prasidėjo laikai, kada motinos prie ratelio mokė savo vai- 
kus skaityti, o „daraktoriai“ slaptai juos mokyti, dažnai keis- 
dami namus ir saugodamies žandarų. Gi liaudies švietimas, 
Valančiui rūpinantis, jau buvo toli pažengęs. Pvz., vien tik Rie- 
tavo dekanate 1853 m. buvo 11.296 žmonės moką skaityti, o 
1863 m. - 24.330.*** Jokie valdžios organai nebesugebėjo su- 
laikyti žmonių švietimosi, kuris vis plėtėsi. Ir pačios rusų sta- 
tistikos rodo, jog Kauno gubernijoje (Valančiaus vyskupijoje) 
buvo daug didesnis nuošimtis mokančių skaityti ir rašyti, negu 
kitose gubernijose.**** Vietoj parapinių rusai steigė valdines 
mokyklas ir gimnazijas, pasiryžę lietuvius surusinti. Viešojo švie- 
timo kuratorius Lietuvoje I. Kornilovas 1866.VIII.31 rašė Vil- 
niaus gen. gubernatoriui: „Žemaičiai, kaip tokie, be pašalinės 
ir mums priešingos įtakos, neturi jokių separatistinių siekimų 
ir gali sueiti su rusais, kaip rodo faktai, į visai draugiškus san- 
tykius... Iš žemaičių, pasimokiusių gimnazijose, jau atsiranda 
rusų kultūros šalininkų. Kai kurie jų, kas labai lengvai gali įvykti, 
gali priimti pravoslaviją ir būti naudingi rusų valdžiai, dirbda- 


308 MOTIEJUS VALANČIUS IŠ ARTI IR Iš TOLO 


mi savo tautiečių tarpe“.* Tačiau toje srityje rusai nedaug ko 
pasiekė, kadangi Valančius ryžtingai stojo prieš jų užmačias ir 
nurodė žmonėms, kaip laikytis.** 

Kartu buvo opus reikalas duoti žmonėms lietuviškų knygų. 
Lengvai plunksną valdęs, parašė daugybę mažesnių ir didesnių 
knygų. Jos daugiausia religinės. Pagal paties Valančiaus užra- 
šus, tokių knygų buvo išleista bent 42.*** Galima įsivaizduoti, 
koks buvo jo darbštumas. Visą laiką užimtas vyskupijos rūpes- 
čiais, stropiai lankydamas parapijas, rašydamas klebonams, at- 
sakinėdamas gubernatoriams į kaltinimus, teisindamas suim- 
tus ar baudžiamus kunigus, dar rado laiko rašyti knygoms. Duo- 
dant spausdinti knygas, vėl buvo kliuvinys — valdžios cenzūra. 
Ilgai rankraščiai gulėdavo cenzūros komisijos įstaigose. Susita- 
ręs su Akelaičiu, Valančius norėjo pradėti leisti laikraštį, vardu 
„Pakeleivingas“, kuriame turėjo tilpti doros dalykai, tikėjimo 
aiškinimai, giesmės, taip pat žinios iš gamtos mokslų, pramo- 
nės, geografijos, istorijos, kartu liaudies dainos, patarlės ir t. t. 
1859 m. jis kreipėsi į įvairias rusų įstaigas, bet leidimo negavo. 
Panašiai Valančius su Daukantu prašė leidimo laikraščiui „Ait- 
varas“, bet irgi veltui. Valančius džiaugėsi, kad knygoms pla- 
tinti Vilniaus spaustuvininkas Zavadskis Varniuose atidarė sa- 
vo skyrių. Jis ragino ir kunigus lietuviškai rašyti. „Tuo būdu 
vyskupijoje net buvo susidariusi nuomonė, kad, norint Valan- 
čiaus akyse iškilti, esą būtina parašyti kokią populiarią lietu- 
višką tikybinę knygutę“ —- pažymi Vc. Biržiška.**** 

Bet ypač išryškėjo Valančiaus sumanumas, rusams 1865 m. 
uždraudus spausdinti lotyniškomis raidėmis lietuviškas knygas. 
Jų vietoje imta spausdinti lietuviškas knygas rusiškomis raidė- 
mis. N. A. Miliutinas 1864 balandžio mėn. Vilniaus gen. gu- 
bernatoriui rašė: „Rusiškos raidės užbaigs tai, ką rusų kardas 
pradėjo“.***** Net pats Valančius buvo verčiamas tokias kny- 

gas peržiūrėti ir aprobuoti, bet greitai pramatė tokių knygų 
pavojų; rašė cenzūros komisijai, protestuodamas, kad spausdi- 
na su klaidomis, ir aiškindamas, jog lietuvių kalbai visai netin- 
ka rusiškos raidės. Muravjovo įsakymu buvo uždraustos ir Va- 
lančiaus knygos: Žemaičių vyskupystė, Šventoji istorija, išleis- 
ta 1852 m., ir kitos knygos.* Valančius prašė leidimo išleisti 
lotyniškomis raidėmis bent maldaknyges „Seną aukso altorių“ 
ir „Naują aukso altorių“. Leidimo negavo. 

Staiga (1867-1868 m.), iš Prūsų atneštos, visoje Lietuvoje pa- 
sipylė brošiūros: 1. Isz tamsibes wed kielis tejsibes, 2. Parspiei- 
mas, 3. Sznekesis katalika su nekataliku, 4. Prajautimas, 5. War- 
gai Bažniczes katalikų, 6. Litanie apie visus szwentus Muczelni- 
kus. Jose buvo aiškiai nurodoma, kaip laikytis lietuviams 
persekiojimo metu, kad reikia naikinti rusiškomis raidėmis iš- 
leistas knygas ir skaityti lietuviškas. Pats Valančius savo užrašuo- 
se pažymi: „Tas brošiūras žmonės godžiai pirkos ir kad jau kuo 
ne kiekvienoje troboje, ypač Žemaičiuose, buvo, patyrė valdžia 
ir liepė gaudyti. Nesunku buvo susekti, nes mūsų žmonės žiop- 
liai, greit pasakoja viską reikalingiems ir nereikalingiems. Tas 
brošiūras paprastai atnešdavo žydai ir žmonės, kurie užsiima 
kontrabanda. Nė vienas kunigas nevažiavo už sienos ir netraukė 
jų per sieną“.** Nežiūrint to, buvo suimti ir Vilniun nugabenti 8 
kunigai. Prasidėjo tardymas ir kaltinimai. Kai kurie kunigai, pa- 
būgę kaltinimų, ėmė tvirtinti, kad tų brošiūrų autorius — vysku- 
pas. Imta tardyti vyskupą. Jo namuose Kaune padaryta krata, 
bet nieko įtartino nerasta. Tilžės klebonas Zabermanas, kuris 
rūpinosi spausdinimu, pareiškė, jog jis parašęs ir spausdinęs. Val- 
džia netikėjo. Siuntė į Tilžę šnipus, kad peržiūrėtų rankraščius. 
Vyskupo rankraščio nerado. Savo paruoštas knygas jis paprastai 
duodavo perrašyti, taigi buvo kitas raštas, ir vyskupas negalėjo 
būti pakaltintas. O anie kunigai beveik visi buvo išsiųsti į Sibirą. 

"Tuo būdu prasidėjo knygnešių laikmetis, kuris tęsėsi 40 me- 
tų. Valančius buvojo pradininkas. Jis pirmas parodė kelią į Prū- 
sus. Ten buvo spausdinamos ir visos jo knygos, parašytos po 
1865 m. Šimtai vyrų ir paprastų moterų nešdavo slapta iš Prū- 
sų lietuviškas knygas ir jas platindavo, kunigams padedant.* 
Daugelis jų dėl to buvo suimti, bausti, kalinti, išsiųsti į Sibirą. 
Daugybė lietuviškų knygų buvo sunaikinta. Tai buvo kova Do- 
vydo su milžinų Galijotu. Lietuvai garbės laikmetis. Teisingai 
Stasys Šalkauskis siūlė knygnešiui pastatyti paminklą, kuris 
reikštų tai, ką kitoms tautoms reiškia laisvės statulos ir perga- 
lės vartai. Lietuvis iš tos kovos išėjo pergalėtojas vyskupo Va- 
lančiaus išminties, ryžto ir gudrumo dėka. 

Savo pakartotinai spausdintose ir visur paplitusiose popu- 
liariose knygelėse, kaip „Vaikų knygelė“, „Paaugusių žmonių 
knygelė“, „Palangos Juzė“, jis vis įterpdavo įspėjimų, kaip rei- 
kia laikyti liežuvį, užuominų, kaip mylėti savo kalbą; daug jose 
istorinių datų apie visokius įvykius Lietuvoje. Rusų pareigū- 
nai, apstatę vyskupą sekliais ir nuolat gaudami pranešimų apie 
jo veiklą, žinojo, kad jis rašė ir platino lietuviškas knygas. I. Kor- 
nilovas rašė, jog cenzūros komisija žinojo, kad „per paskuti- 
nius 30 metų žemaičių literatūra ypač sistemingai tarnauja re- 
voliucinei propagandai, ir tos propagandos vadovas buvo vys- 
kupas Valančius“. Jis Valančių vadina „žinomu katalikų 
fanatiku“.** Žinojo, kad jis labai sumanus ir gudrus, taigi su- 
nku buvo įrodyti jo kaltę. Vyskupas tuo tarpu dažnai protes- 
tuodavo valdžios organams prieš policijos brutalų elgesį, ati- 
mant iš žmonių maldaknyges prie bažnyčių ir terorizuojant žmo- 
nes; geriausiai juk galima apsiginti puolant.*** 

„Lietuvių tautos įsisamoninimui, jos atgimimui spaudos 
draudimo epocha turėjo didelės reikšmės. Paprasti liaudies 
sūnūs, anie garsieji knygnešiai, kurie su dideliais pavojais per 

sieną nešė spaudą ir ją skleidė krašte, buvo, žinoma, dalyviai 
nelygios kovos. Bet joje jie patys labiau užsigrūdino ir įsisą- 
monino, nes kiekviena įprasminta kova grūdina ir sąmonina“ — 
rašo Z. Ivinskis.* 


2. Blaivintojas 


Plačiai buvo žinoma, kaip nuo 1838 m. Airijo- 
je kapucinas T. Teobaldas Mathew sėkmingai ėmė kovoti prieš 
girtavimą. Besaikis svaigalų vartojimas yra didelė blogybė: jis 
veda į skurdą bei nusikaltimus tiek atskirus žmones, tiek šei- 
mas, užtraukdamas nelaimes visai bendruomenei. Blaivybės bro- 
lijos buvo įsteigtos Airijoje, paskui Vokietijoje, Prūsijoje, Len- 
kijoje ir kitur. Girtavimas buvo labai paplitęs ir Lietuvoje. Jo 
priežastys buvo aiškios: dvaruose būdavo degtinės varyklos, o 
kaimuose, miesteliuose ir miestuose daugybė smuklių. Jas dau- 
giausia laikydavo žydai. Jie išnaudodavo darbščius Lietuvos kai- 
miečius, kurie prie stiklelio norėjo užmiršti sunkią baudžiau- 
ninkų dalią. Žydai ragino žmones gerti, degtinę davė skolon, 
ėmė lupikiškus nuošimčius ir užstatus iš tų, kurie neturėjo pi- 
nigo. Žydams talkininkavo policija ir akcizo tarnautojai. Dva- 
rininkai turėjo privilegiją nuvežti į užsienį parduoti javų, ku- 
riuos skyrė degtinės varykloms. Jie skatino smuklininkus grei- 
tai degtinę išparduoti. Tiek jie, tiek smuklininkai turėjo pelno, 
bet daugiausia pelno gaudavo rusų valdžia, kuriai priklausė 
degtinės monopolis. 

Prieš girtavimą jau 1846 m. ėmė kovoti klebonai: Šiaulių 
Štachas ir Šiaulėnų Kybartas. Tačiau jų veikla menkai tegalėjo 
plėstis, nes kliūčių buvo per daug. Ramus žemaitis vyskupas 
Valančius ilgai galvojo ir mezgė planus. Jis žinojo, kad rusų 
valdžia ėmė drausti blaivybės sąjūdį Lenkijoje. Jis turėjo elgtis 

išmintingai ir gudriai. Nauja mintimi jis turėjo uždegti visą liaudį 
ir valdžią pastatyti prieš įvykusį faktą. Ir jam pavyko sulaukti 
nuostabių vaisių. 

Išsamiai apie vysk. Valančiaus blaivinimo akciją Vilniaus uni- 
versitete 1935 m. apgynė disertaciją kun. Kazys Gečys.* 'Ias 
veikalas, išverstas į lietuvių kalbą, netrukus bus išspausdintas 
Romoje. Čia naudojamasi tos studijos gausia medžiaga. 

1858 m. vasarą vyskupas lankė Palėvenės, Kupiškio ir kitas 
Aukštaičių parapijas. Kartu vežėsi savo sekretorių Juozą Sil- 
vestrą Dovydaitį. Abu ėmė sakyti karštus pamokslus, raginda- 
mi žmones keltis iš nupuolimo ir atsisakyti degtinės. Pasiryžu- 
sius blaiviai gyventi žmones užrašinėjo į knygas. Apie to darbo 
pradžią jis pats savo testamentiniame laiške (1875) rašo: „Vie- 
noj kelionėj mana 1858 metusi, apturiejęs ikwiepima Dwases 
Szwencziauses, idant apsakinieczio blajwistę, pradiejau skelbti 
tan doribę ir pats pirmas kieles deszimtis žmonių įrasziau Pa- 
laweniej į knigas. Paskiaus draugi su kunigielejs sawa apskiel- 
biau ję po wisą wiskupistę“.** Na ir skelbė jis blaivybę visoje 
vyskupijoje su nepaprasta energija. Vyskupo raginami, kunigai 
ėmė kurti blaivybės brolijas. Tų pačių metų rugpjūčio 15 d. 
per Žolinės atlaidus Jurbarko klebonas Mykolas Kervelis per 
pamokslą kvietė visus savo parapijiečius visiškai nustoti gerti 
degtinę. Žmonės, matyt, jau prieš tai buvo palankiai nuteikti, 
tai bažnyčioje beveik visi pasižadėjo užlaikyti blaivybę. Buvo 
atgiedotas Te Deum, ir žmonės pašlakstyti švęstu vandeniu. 
"Ten buvę ir pamatę žmonių užsidegimą, Gaurės ir Kirtimų pa- 
rapijų klebonai tuojau blaivybę ėmė skleisti savo parapijose. 
"Taigi Jurbarko parapija buvo pirmoji laimingoji, kuri davė pra- 
džią masiniam blaivybės brolijų atsiradimui. Tas sąjūdis tarsi 
liepsna greitai apėmė visą vyskupiją. 

1858.IX.9 Kaune lankėsi caras Aleksandras II. Audiencijos 

metu vysk. Valančius painformavo carą apie pradėtą vyskupi- 
joje vykdyti blaivinimo akciją. Šis viešai padėkojo vyskupui už 
jo kilnų darbą. Carui išvažiavus, vyskupas, grįždamas į Var- 
nius, aplankė Jurbarko ir Kirtimų parapijas. Gausiai susirinku- 
siems žmonėms jis dėkojo už blaivybės platinimą. Gyrė kuni- 
gus už stropumą. Kunigai pasirodė ir kitur solidarūs ir noriai 
klausė vyskupo. Charakteringa, kad vyskupas vis pabrėždavo, 
kad patys žmonės nori blaivybės, tarsi iniciatyva būtų kilusi ne 
iš jo. 1858.X.11 vyskupas išsiuntinėjo ganytojinį laišką kuni- 
gams, kad uoliai laikytųsi blaivybės, ją platintų žmonėse ir steig- 
tų brolijas. Siuntė dar atskirus laiškus dekanams ir klebonams. 
Blaivybės sąjūdis tapo toks populiarus, kad žmonės būriais ėmė 
eiti pas kunigus, prašydami juos įrašyti į brolijos narius. Jau tą 
patį lapkričio mėnesį apie pusė visos vyskupijos katalikų prik- 
lausė blaivybės brolijoms. Vyskupas apie tai 1858.X1I.18 rašė 
generalgubernatoriui Nazimovui: „Prieš keletą mėnesių dvi ar 
trys parapijos... tiktai pamokslų dėka apie girtavimo kenks- 
mingumą staiga susilaikė nuo svaigiųjų gėrimų, išskyrus tik ke- 
lis asmenis. Mėnesiui nepraslinkus, nepaprastas pasikeitimas 
žmonių įpročiuose ir charaktery nustebino visus sveikai galvo- 
jančius: visokie piktinantys reiškiniai, muštynės ir barniai - neiš- 
vengiamos girtavimo pasėkos — išnyko; nesantaikos šeimose 
liovėsi, ramumas ir taika įsiviešpatavo, sumažėjo nelaimių skai- 
čius, ėmė reikštis darbštumas ir palinkimas į visa, kas gera... 
Grįždamas į Varnius po maloningojo ciesoriaus atsilankymo, 
pats mačiau laimę išvaduotų iš girtuoklystės žmonių... Tas pa- 
vyzdys paveikė ir kaimynines parapijas, ir žmonės tiesiog vertė 
kunigus skelbti susilaikymą nuo svaigalų... Dabar pakako ke- 
lių žodžių, o seniau ir uoliausi pamokslai nepadėjo“.* Panašiai 
Valančius rašė 1858.XI.22 ir Kauno gubernatoriui, o vėliau 
vėl keliais atvejais - Nazimovui. 

Vos blaivybė ėmė plisti, prasidėjo ir persekiojimai. Smukli- 
ninkai ir degtinės varytojai greit pastebėjo, kad žmonės nebe- 
perka svaigalų. Pasipylė skundai gubernatoriams ir apskričių 
viršininkams. Policija pradėjo teirautis, tardyti klebonus ir žmo- 
nes. Klebonai atsakinėjo, jog tai darą savo iniciatyva, kad pa- 
pranešimus, Kauno gubernatorius Chominskis atsiklausė vys- 
kupo, kokiu potvarkiu remiantis steigiamos blaivybės brolijos. 
Vyskupas atsakė, jog žmonės to pageidaują, o kunigai turi rū- 
pintis jų dvasine gerove. 

1858.XII.23 vysk. Valančius lietuviškai parašė ganytojinį laiš- 
ką blaivybės reikalu visiems tikintiesiems. Klebonai jį turėjo 
perskaityti iš sakyklų per tris sekančius sekmadienius ir šven- 
tadienius, sakydami pritaikytus pamokslus. Žmonės, esą, klausė 
vyskupo laiško su džiaugsmu ir ašaromis akyse. Daugelis rašė 
vyskupui, dėkodami jam, kaip antrajam Mozei, kad apšviečia 
žmonių protą ir gelbsti nuo baisios girtavimo ydos. Archyvuo- 
se daug tokių padėkos laiškų. Vyskupas 1858.X.11 nusiuntė 
ganytojinį laišką ir Kuršo srities kunigams, kurie taip pat ėmė 
steigti blaivybės brolijas. 1859.1III.14 vyskupas parašė ganyto- 
jinį laišką latviams katalikams lenkų kalba. Dekanai turėjo pa- 
rūpinti to laiško latvišką vertimą ir jį skaityti iš sakyklų. 

Iš įvairių vietų turint pranešimus, aišku, kad jau 1859 m. 
pirmaisiais mėnesiais beveik visa Žemaičių vyskupijos liaudis 
priklausė blaivybės brolijoms. Kun. Kybartas 1859.1.28 rašė 
apie Varnių ir kaimyninių parapijų apylinkes, jog visur esanti 
įsigalėjusi blaivybė. Kai pirma čia daug būdavo išgeriama, da- 
bar, net žiemą, degtinė nebeliečiama. „Pasitaiko dar ir šian- 
dien, - rašo kun. Kybartas, - kad kaimietis, norėdamas nenusi- 
kalsti seniems svetingumo įpročiams, butelius, papuoštus žo- 
lynais, stato ant iškilmių stalo, o paslaugus žydelis sušalusį 

pakeleivį ragina gerti; betgi buteliai lieka nepaliesti, gundyto- 
jas tampa sugėdintas, o kiekvienas su džiaugsmu prisipažįsta, 
jog... ir sveikata jo geresnė, ir pasilinksminimas malonesnis... 
Tai, apie ką vakar niekas nedrįso svajoti, šiandien pražydo, iš- 
augo ir sustiprėjo; vienu žodžiu, blaivybė mūsų žmonių visai 
be išimties ir pastoviai liko priimta“. 

Blaivybės brolijų įkūrimo metinėms 1860.1.30 vyskupas iš- 
leido ganytojinį laišką, įsakydamas visose bažnyčiose Marijos 
Įvedybų šventėje (II.2, kuri šventė tapo Blaivybės diena) atlai- 
kyti iškilmingas pamaldas su Te Deum ir pritaikytu pamokslu. 

Kad pirmasis užsidegimas neišblėstų ir sąjūdis gautų pilną 
formą, reikėjo paruošti jam įstatus. Vyskupas juos ėmė ruošti 
jau baigęs 1858 m. vasaros vizitaciją. Įstatus atspausdino Vil- 
niuje Adomas Zavadzkis su cenzūros leidimu, duotu 1858.I1X.4. 
Knygelė pavadinta „Apej brostwa Blajwistes arba nusituriei- 
ma“. Jos išspausdinta 40,000 egz., kurie jau spalio mėn. imta 
platinti. Paskutinieji 7,500 egz. dar nespėta išsiųsti į Varnius, 
gen. gubernatoriui įsakius knygelę konfiskuoti. Šis rašė vysku- 
pui, klausdamas, kokiais teisių nuostatais remdamasis jis stei- 
gia blaivybės brolijas; įstatų knygelės turi būti grąžintos cenzū- 
rai. Vyskupas neskubėjo su atsakymu. Tik pakartotinai gen. 
gubernatoriui reikalaujant, 1859.11.14 vyskupas atsakė, kad bro- 
šiūrai ir įstatymams buvęs gautas cenzūros leidimas. O religi- 
nės katalikų brolijos - rašė vyskupas - yra steigiamos vienuo- 
lių ar vyskupų, kurie savo pareigoms vykdyti turi tam suteiktą 
teisę. Ir imperijoje yra daug brolijų, kurias valdžia žino ir ku- 
rios įstatymais nėra draudžiamos. Jos skiriasi nuo bet kokių 
pasaulietiškų organizacijų. Jų tikslas - raginti savarankiškai už- 
sirašančius vykdyti kokį išganingą gerą darbą. Vienintelė jung- 
tis - malda ir dvasiniai laimėjimai, dalyvaujant Bažnyčios atlai- 
duose. Todėl 164 ir 168 paragr. (pagal kuriuos vyskupas kalti- 

namas) čia netinką. „Mano tarnyba ir ganytojo pareigos, — ra- 
šo vyskupas, - verčia rūpintis mano avidės gerove... Yra griež- 
ta atsakomybė prieš Dievą ir žmones. O svaiginami gėrimai, 
kai per daug naudojami, naikina turtą, fizines jėgas ir žlugdo 
moralę.“ Vyskupas atsiprašo, kad nebegalįs nusiųsti reikalau- 
jamų knygelių, nes jos išplatintos. Tik tas, kurias iš pažįstamų 
surinkęs (147 egz.), persiunčiąs cenzūros komisijai. 

Kadangi įstatų buvo didelis pareikalavimas, vyskupas užsa- 
kė dar dvi laidas: viena išspausdinta 1859, antra - 1861 m. 
Blaivybės brolijos nariu galėjo būti kiekvienas katalikas, atli- 
kęs išpažintį ir priėmęs komuniją. Prieš altorių ar Dievo Moti- 
nos paveikslą turėjo duoti pažadą negerti degtinės. Tas paža- 
das turėjo būti atnaujinamas Marijos Įvedybų šventėje. Kiek- 
vienas narys šventadieniais turėjo atskaityti šv. Bernardo maldą 
„Atmink“, o jei nemokėjo skaityti - sukalbėti 3 Sveika Marija. 
Suteikiami gausūs atlaidai ir privilegijos, laikant Mišias už mi- 
rusius narius. Kiekvienas gaudavo klebono pažymėjimą ir me- 
dalikėlį. Buvo pasižadama negerti degtinės; vynas, alus ir mi- 
dus nebuvo draudžiami; tačiau ir jų naudojimas sumažėjo. 

1860.11.19 vysk. Valančius išsiuntinėjo klebonams aplinkraštį, 
kad praneštų įsirašiusių skaičius pagal prisiųstą blanką. Vysku- 
pas norėjo, kad būtų įtraukti visi be išimties tikintieji, tiek suau- 
ge, tiek nepilnamečiai, kad ir valdžiai padarytų įspūdžio. Visose 
parapijose turėjo būti vedamos „blaivių asmenų knygos“. 
1860.VII.25 jis persiuntė Nazimovui sąrašus. 197 jo vyskupijos 
parapijose iš bendro skaičiaus tikinčiųjų 820,754, blaivybės lai- 
kėsi 688,464 asmenys. Kuršo srityje, 8-ose parapijose, iš 34,477 
tikinčiųjų priklausė blaivybės brolijoms 30,056. Didelis nuošim- 
tis! Netrukus vyskupas parašė antrąjį ganytojinį laišką tikintie- 
siems, džiaugdamasis dideliu laimėjimu ir šaukdamas tuos, ku- 
rie dar nebuvo įsirašę į broliją, kad paklausytų jo balso. 

Rusų valdžia subruzdo. Dėl blaivybės sąjūdžio valstybės iž- 
das nusmuko. Jau 1859 m. pabaigoje degtinės naudojimas smar- 
kiai krito. Kai kurios varyklos užsidarė; kitose sumažėjo dar- 
bas. Dvarininkams ir smuklių laikytojams dėl to buvo dideli 
nuostoliai, tuo tarpu valdžiai - jau milijoniniai nuostoliai. Nuo 
1859.1.1 iki 1863.1.1 (per 4 metus) valstybės iždas Kauno gu- 
bernijoje nustojo 3,731,102 rublių. Iki 1864.IV.24, kai blaivy- 
bės brolijos Muravjovo buvo likviduotos, jau buvo iki 5 milijo- 
nų rublių nuostolių. Bandyta degtinę atpiginti, keisti jos pa- 
skirstymo sistemą - viskas veltui. Kiek blaivybės brolijos padarė 
valstybės iždui nuostolių, tiek Žemaičių vyskupijos žmonėms 
davė neįkainojamų gėrybių: pakilo dora, pasitaisė gyvenimo 
sąlygos, pražydo apšvieta, sustiprėjo tautinė sąmonė. 

1860 m. vyskupo santykiai su rusų vyriausybe dėl blaivybės 
paaštrėjo taip, kad valdžia kėsinosi vyskupą pašalinti iš Žemai- 
čių. To plano autorius buvo finansų ministras Kniaževičius. Aiš- 
ku dėl ko: iždas turi nuostolių, o lietuviai tautiškai stiprėja. 
Rusai juk norėjo remti valstybės būtį ant gyventojų sveikatos 
griuvėsių, naikindami jų guvumą ir ruošdami išsigimimą. Jie 
norėjo, kad Lietuva būtų „tamsi ir juoda“. Caro įsakymu 
1860.IX.1 buvo sukviestas ministrų tarybos posėdis. Jame da- 
lyvavo ir gen. gubernatorius Nazimovas. Jame finasų ministras 
reikalavo tučtuojau uždaryti blaivybės brolijas ir pašalinti vys- 
kupą. Bet pats Nazimovas ėmė ginti vyskupą. Jis pripažino, 
kad politiniais sumetimais reikia stabdyti blaivybės sąjūdį. Ta- 
čiau reikia žiūrėti į pasekmes. „Pašalinimas asmenų, kurie pa- 
laiko tą sąjūdį, - sakė Nazimovas, - liks be jokios naudos: žmo- 
nės per trumpą laiką suprato, kokią naudą jiems duoda susilai- 
kymas nuo svaigalų, ir yra labai abejotina, ar norės išsižadėti 
taip lengvai pasiektų vaisių, kad grįžtų į liūdną praeitį“.* Tuo 
būdu vysk. Valančiaus, įgijusio nepaprasto autoriteto žmonė- 

se, ištrėmimo klausimas buvo atmestas, nors valdžia pasiryžo 
stropiai slopinti blaivybės sąjūdį. Pats vyskupas gal nesužinojo, 
kad jau tuomet jam buvo pavojus būti ištremtam. 

Tų pačių 1860 m. rudenį caras Aleksandras II atvyko į Vil- 
nių. Jį katedroje iškilmingai sutiko Mogiliovo arkiv. Žilinskis, 
Vilniaus vysk. Krasinskis ir vysk. Valančius. Audiencijos metu 
caras pagyrė vysk. Valančių už jo uolumą: „Ačiū tau, vyskupe, 
už rūpestį įvesti blaivybę“. Vyskupas ta proga carui įteikė platų 
memorialą, kuriame vaizduoja kaip blaivybės priešai esą įtem- 
pę visas jėgas griauti kilnų darbą ir pasiryžę vesti žmones to- 
liau į nupuolimą ir pražūtį. Vyskupas drąsiai ir aiškiai vaizduo- 
ja tikrą Golgotą lietuvių liaudies, kuri visomis jėgomis stengia- 
si išsigelbėti iš budelių nagų. Skundžiasi policija, degtinės akcizo 
valdininkais, žydais ir dvarininkais. Didžiausi blaivybės prie- 
šai, anot vyskupo, yra žydai, kurie skleidžia įvairius priekaiš- 
tus prieš kunigus, visuomet niekuo nepagrįstus ir klastingus, 
kaip tai esą įrodę tardymai, kuriuos vedė administracijos teis- 
mo organai. Žydai verčia žmones gerti apgaulingu būdu, vel- 
tui duodami degtinę ir terorizuodami žmones, kad rašytų skun- 
dus prieš kunigus ir uolius blaivybės platintojus. Vyskupas pra- 
šo carą ginti kunigus ir liaudį nuo įžūlaus savivaliavimo ir 
policijos bei žydų hegemonijos. Prašo leisti liaudžiai likti blai- 
Viai, nes ji savanoriškai to trokšta. Tokia padėtis negalinti ilgai 
tęstis, nes žmonių kantrybė galinti išsisemti. 

Caro pagyrimas davė progos vyskupui tuojau rašyti savo tre- 
čiąjį ganytojinį laišką tikintiesiems, kad sustiprintų jų dvasią 
įvairių puolimų akivaizdoje. Tame laiške jis paneigia policijos, 
žydų ir valdininkų skleidžiamą gandą, esą aukštoji valdžia esanti 
priešinga blaivybei: „Ne senei parsergiejau jums, kad saugotu- 
mėtės neprietelių blajwistes, kurie nesidrowieje įkalbinėti jums, 
jogiej aukszta Wiresnibe priešinga yra; sakiau, kad nesibijotu- 

mėte nejokių suvedžiotojų. Szindien datiręs naujos Diewo apie- 
kos, apsireiszkusios par žodį Szwiesiausia ciesoriaus mūsų, ku- 
ria pats tejkes pagirti ir patwirtinti szwentą blajwistę... Galit 
dabar drasnej atmesti prieszingus žodžius suwedžiotojų; jau 
niekas jums ne atsiwožis bauginti wersdamas ant pijokistes...“ 
Vysk. Valančiaus laimėjimas buvo didelis, bet, deja, laikinas. 
Caras daugiau nieko nedarė, kad apgintų dvasiškius ir blaivi- 
ninkus, Tiesa, iki 1862 m. šmeižtai bei skundai buvo retesni, 
mažiau buvo tardymų. Žmonės galėjo džiaugtis blaivybės bro- 
lijų gėrybėmis, o kunigai - atsikvėpti. Iki 1862 m. rudens buvo 
Žemaičių vyskupijos dvasinio pakilimo laikas. Išnaudojimai, 
ašaros ir vargas liovėsi. Vyskupas parašė ir IV-ąjį ganytojinį 
laišką tikintiesiems, pabrėždamas laimėjimą. Savo pranešime 
popiežiui Pijui IX 1862 m. pradžioje vyskupas rašo (6-ame 
pranešimo punkte): „Žmonių papročiai yra dori ir nesugadin- 
ti, didesni nusikaltimai retai bepasitaiko. Girtavimas anksčiau 
išsiplatinęs, nuo 1858 m. visiškai išnyko. Visa Žemaitija išsiža- 
dėjo gerti svaigalus. Žmonės savo pamaldumu, svetingumu, 
mandagumu nė kiek nenusileidžia kitoms tautoms“.* 
Vyskupui buvo aišku, kad be dvarininkų bendradarbiavimo 
nesugebės įvesti pastovios ir visuotinės blaivybės. Bet ilgai del- 
sė tiesiog kreiptis į juos. Tiktai kai liaudis spontaniškai jau toli 
pažengė, 1859.1II.14 jis skyrė jiems pirmąjį ganytojinį laišką. 
Rašė lenkiškai. Kreipėsi į jų savigarbą. Iš meilės žmonėms jie 
turėtų duoti gerą pavyzdį ir jungtis į bendrą darbą, keldami 
gerovę. „Panaikinkite visokį degtinės ir romo vartojimą savo 
dvaruose ir namuose; liaukitės su degtinės gaminimu ir parda- 
vinėjimu...“ Tuo laiku, kai jau imta ruoštis sukilimui, kai dvari- 
ninkams reikėjo įsigyti daugiau kaimiečių pasitikėjimo, pro- 
tingai galvojantieji turėjo sutikti su vyskupo mintimi. Jo veikla 
paralyžiavo rusinimo siekimus. Dalis dvarininkų buvo palan- 

kūs blaivybei. Pvz., Irenėjus Kleopas Oginskis, Rietavo dvaro 
savininkas, aiškiai stojo į blaivybės sąjūdį, uždarydama kelias 
degtinės varyklas, nors iš to neteko 100,000 rublių gryno pel- 
no. Taip pat broliai grafai Hutten-Capskiai, Liudvikas Roppas, 
Kazys Plateris, Napoleonas Klimanskis ir kiti pritarė Valan- 
čiui. Iš stačiatikių kng. Vasilčikovas, Tauragės dvaro savinin- 
kas, uždarė smuklę Žygaičių kaime, Raseinių aps. Kiti dvari- 
ninkai buvo nepastovūs: rašė nutarimus, girdami blaivybę, bet 
jų nevykdė. Trečioji dvarininkų grupė buvo atviri blaivybės prie- 
šai. Jie rašė skundus prieš vyskupą ir kunigus. Vysk. Valančius 
išskaičiuoja juos savo užrašuose.* 1862.XI.15 vyskupas vėl krei- 
pėsi į dvarininkus, ypač į tuos, kurie buvo priešingi, dar kartą 
kviesdamas uždaryti varyklas ir smukles. Kvietė juos vieningai 
eiti su kunigais, pasiaukoti ir nepiktinti žmonių. Kalba apie 
svyruojančius ir priešingai nusistačiusius, kurių esanti „ne- 
skaitlinga išimtis“. Finansų ministras Reiteris tą vyskupo laiš- 
ką palaikė besipriešinančiu valdžios planams. Siuntė laišką 
gen. gubernatoriui, prašydamas informacijų. Bet jau prasidė- 
jo neramūs laikai. 

1862 m. rudenį blaivybės brolijų veikla susilpnėjo. Vyko žem- 
dirbių išlaisvinimas iš baudžiavos ir pasiruošimai sukilimui. Kai 
kuriose parapijose dvarininkai ir žydai ėmė spausti žmones ir 
skatinti gerti. Pavojui esančioms parapijoms vysk. Valančius 
rašė laiškus su įspėjimais ir drąsinimais. Parašė ir V-jį ganytoji- 
nį laišką tikintiesiems blaivybės reikalu. Anot K. Gečio, meilė 
ir neišpasakytas gerumas dvelkia iš kiekvieno vyskupo žodžio 
tame laiške. Vyskupas perspėja tuos, kurie įniršę kovoja prieš 
blaivybę. Kalba ir apie gresiantį pavojų, sunkias dienas. Skati- 
na laikytis tvirtiems ir ištvermingiems. Daugelį laiškų parašė 
vyskupas ir vienuoliams, kad ir jie laikytųsi blaivybės ir žmo- 
nėms duotų gerą pavyzdį. 

Blaivybės reikalu vysk. Valančius parašė bent 14 ganytojinių 
laiškų: jų penki skirti visiems tikintiesiems (kurių tarpe testa- 
mentinis 1875 m. laiškas, išspausdintas, deja, tik 1894 m.), 
penki kunigams, du dvarininkams ir du Kuršui. Be to, parašė 
eilę laiškų atskiroms parapijoms. Vyskupas ragino ir kunigus, 
kad rašytų knygeles apie blaivybę. Be J. S. Dovydaičio, proza 
ir eilėmis rašė kun. A. Baranauskas (būsimasis vyskupas), rašė 
kunigai Kalikstas Kasakauskis, Antanavičius, domininkonas 
Budrikis ir daugelis kitų. Tos rūšies straipsnių buvo ir L. Ivins- 
kio leidžiamuose kalendoriuose. Ta tema vyskupas sueiliavo 
keletą giesmių; jo parašyta giesmė „Ak, tu Dieve Visagalis“ 
labai išplito, ir daugumas ją mokėjo atmintinai. 

Savo dvasiniam atgimimui atminti kaimiečiai vis dažniau 
statė kryžius pakelėse, prie namų ir bažnyčių, su atitinkamais 
užrašais lietuvių kalba. Tokio kryžiaus pašventinimas vykda- 
vo gausiai žmonėms dalyvaujant, su eisenomis. Blaivybės prie- 
šus tai pykino. Jie rašė skundus; valdžios organai dėjo baudas 
klebonams už eisenas, negavus joms leidimo. Kaimiečiai pa- 
tys vyriškai ėmė ginti blaivybę prieš valdžios tarnautojus, ku- 
rie ragino žmones gerti; jie reikalaudavo uždaryti smukles. 
Tarnauti smuklėse ir nuomoti joms patalpas buvo laikoma 
nusikaltimu. Patys žmonės kartais girtuoklius pabausdavo: ap- 
liedavo vandeniu, paplakdavo rykštėmis ir išstatydavo pajuo- 
kai. Tuo tarpu policija pranešinėdavo apie žmonių išsišoki- 
mus, ypač kaltindama kunigus. Vyskupas turėdavo juos tei- 
sinti. Pvz., 1860.VII.12 jis rašė Nazimovui: „Jeigu kas buvo 
sugėdintas už degtinės naudojimą, tai gal tik prastos liaudies, 
kuri kartais fanatiškai persekioja geriančius degtinę, įsitiki- 
nusi, kad blogas pavyzdys vėl gali atnaujinti girtavimą; kuni- 
gai gi tokiems asmenims yra atlaidūs ir tik švelniu būdu įtiki- 


“ 


nėja ir pataria būti atsargiems“. 

Apie vysk. Valančiaus vestą blaivinimą prel. Jer. Račkauskas 
rašė: „Palaimino Dievas vyskupo uolumą ir dvasiškių darbą: 
visa tauta išsižadėjo degtinės, užsirašė blaivybėn, nustojo lan- 
kyti smukles ir gavo tikrai išganingos naudos: Dievas tapo pa- 
garbintas, sumažėjo nuodėmių skaičius, įsiviešpatavo namuo- 
se ramybė, santaika tarp kaimynų, namus aplankė išteklius. 
"Tapęs blaivus, kaimietis buvo pajėgus mokėti, išsivadavo iš sko- 
lų, pradėjo geriau valgyti, geriau rengtis, rūpestingiau vesti ūkį 
ir rūpintis savo vaikučių apšvieta“.* Įvyko neįtikėtinas daly- 
kas: visoje Europoje vienintelė visiškai blaivi vyskupija buvo 
Žemaičių vyskupija. 

Vyskupo Valančiaus blaivinimo veikla buvo žinoma ir užsie- 
nyje. Apie ją buvo pranešama ir Romai. Domininkonas T. 
Souaillard, gyvenęs Petrapilyje, grįžęs Romon, savo pranešime 
popiežiui „LEglise de Russie en 1859" rašo: „Žemaičių vysku- 
pas rodo tą patį rūpestį ir vyskupišką uolumą (būtent, kaip 
Lucko-Žitomyriaus vysk. Borovskis). Tai jo dėka Rusijoje išsi- 
vystė blaivybės draugijos, kurios vienų metų būvyje turėjo tokį 
pasisekimą, kad valdžia baiminasi dėl finansų ir imasi žygių 
sustabdyti veiklą tų, kurie trukdo žmonėms svaigintis“.** Ne- 
žinomas pranešėjas, išvertęs į prancūzų kalbą 1862 m. vysk. 
Valančiaus laišką, siųstą Romoje esančiam vysk. Borovskiui, 
apačioj prirašė: „Tas vyskupas yra vienas geriausių rusų impe- 
rijoje — jis daug nuveikė žmonėsę, įsteigdamas blaivybės drau- 
gijas, būtų gerai, kad Šv. Tėvas jį pagirtų ir apie tai parašytų 
Mogiliovo arkivyskupui“.*** 

Ne veltui žemaitis patriotas vyskupas Valančius įvairiomis 
progomis galėjo rašyti: 


- Argi negana jau mūsų žemaičiai ir lietuviai per du šimtu 
metų nuo degtinės privargo? 

- Balsas iš pat dangaus atvėrė akis ir ausis žemaičiams ir 
lietuviams, kurių garsas praplito maž ne visame pasaulyje. 

Linksma buvo paklausyti, kaip visos šalys gyrė mano vysku- 
piją ir gražėjosi puikiu paveikslu. 

- Garsas apie žemaičius ir lietuvius greitai perbėgo per svie- 
tą. Užmiršta mūsų Tėvynė, šv. Bažnyčios klausydama, radosi 
vėl garsi ir garbinga tarpe žmonių giminių.* 


Nors blaivybės brolijos 1864 m. buvo griežčiausiai uždraus- 
tos, blaivybė Žemaičiuose neišnyko. Tai liudija klebonai iš įvai- 
rių vietų. Oficialiai tai pripažino ir Kauno gubernatorius Obo- 
lenskis 1868 m. savo pranešime vidaus reikalų ministrui. Jis 
apvažiavęs visą guberniją ir buvęs nustebintas stoka girtavimo 
ydos, kuri taip įsigalėjusi vidurinėse Rusijos gubernijose. Dide- 
lis vyskupo Valančiaus nuopelnas, kad jis plačiai žmonėse pa- 
skleidė supratimą blaivybės reikalingumo, - priduria A. Alek- 
na.** Blaivybės draugija oficialiai buvo atgaivinta 1908.11.21. 


3. Vadas 


Sunku įsivaizduoti, ar kas kitas būtų galėjęs ge- 
riau organizuoti lietuvių švietimą ir blaivinimą sunkios pries- 
paudos metu. Vyskupas Valančius mokėjo įtraukti į bendrą dar- 
bą tiek žmones, tiek kunigus, kurie pasirodė esą vieningi ir 
klausė savo vyskupo. Autoritetą įsigijo jis kaip niekas kitas. Ir 
fanatikai rusai turėjo su juo skaitytis. 

Vyskupas Valančius įvedė tvarką ir parapijose. 16 metų vys- 
kupijai esant be teisėto ganytojo (valdė rusų paskirtas, nomi- 
nuotas vyskupu, prel. J. K. Gintila, popiežiaus nepatvirtintas), 
aišku, ir dvasininkų drausmė buvo nebepavyzdinga. Iš savo bu- 
vusių auklėtinių jis jau turėjo nemažai uolių kunigų, kurie ga- 

lėjo duoti gerą pavyzdį apsileidusiems ar pakeisti nusenusius. 
Vyskupas stropiai žiūrėjo, kad bažnyčios būtų taisomos ir nau- 
jai statomos, nors rusai ir čia visokiais būdais trukdė. Jo valdy- 
mo laiku pastatytos 25 naujos mūro bažnyčios ir 20 naujų me- 
dinių.* Reikalavo, kad dvarininkai, bažnyčių fundatoriai, rū- 
pintųsi bažnyčiomis ir jų tarnais. Duodame vieną pavyzdį iš 
Vatikano archyvo, A. Aleknos neminimą. 

Upninkų valdytoja grafienė Paulė Hornaitė-Paškevičienė 
1857 m. nusiuntė popiežiui skundą, kad vysk. Valančius nesi- 
rūpina duoti Upninkams nuolatinio klebono, o ten jau nuo 
seno buvusi parapija. Žmonėms esą labai sunku persikelti per 
upę, įvyksta ir nelaimių, einant į toli esančią bažnyčią. Prašy- 
mas buvo nusiųstas popiežiaus nuncijui Paryžiuje, o šis jį per- 
siųsdino Žemaičių vyskupui. Vyskupas nuncijui 1857.X. davė 
išsamų atsakymą,** nupasakodamas visą Upninkų parapijos is- 
toriją. Upninkuose dabar pamaldos kartkartėmis laikomos ne- 
tinkamose mažose patalpose — rūsyje, vos 15 uolekčių ilgio ir 
9 pločio. Buvęs klebonas A. Gineika norėjęs statyti bažnyčią ir 
parūpinęs plytų bei akmenų. Ponios Paškevičienės tėvas Petras 
Hornas tuos akmenis ir plytas paėmęs savo reikalams ir visai 
nesirūpinęs bažnyčios statymu. Tuometinis Vilniaus vysk. Ci- 
vinskis (kuriam priklausė ir Upninkai) 1844 m. Upninkų kop- 
lyčią uždarė ir parapijos centrą perkėlė į Veprius, esančius tos 
parapijos ribose, kadangi domininkonus iš ten rusams išvarius, 
liko puiki bažnyčia ir parapijos namai. Parapiją priskyrus Že- 
maičių vyskupijai, 1851 m. vysk. Valančius ją vizitavęs ir ma- 
tęs, jog ten nėra nei bažnyčios, nei patalpų kunigui gyventi, 
nes kunigui skirtus namus Paškevičienė yra išnuomavusi žy- 
dams. Vyskupas rašo: „Prašytoja ne iš gailestingumo tikintie- 
siems ir ne dėl to, kad šie neatkristų nuo tikėjimo, reikalauja, 
kad kunigas gyventų prie Upninkų koplyčios, bet yra numa- 

čiusi tuo būdu padauginti savo pajamas ir turtą; tuomet bus 
brangiau išnuomojamos smuklei patalpos ir daugiau bus paga- 
minama degtinės. Tačiau nepaisant to, jei prašytoja, atleidusi 
žydus, minėtą namą atnaujins ir raštu pasižadės kunigui duoti 
išlaikymą, paskirsiu ten kunigą“. - Vyskupui ryžtingai reika- 
laujant, 1859 m. Upninkuose buvo pastatyta bažnyčia ir įkur- 
dintas atskiras nuo Veprių klebonas. 

Savo platinamą blaivybę ganytojiniuose laiškuose pats vys- 
kupas Valančius vadina „doros reforma“, arba „liaudies luo- 
mo reforma“. Taigi jis buvo reformatorius, žmonių gyvenimo 
naujintojas. Tačiau anais sukilimų ir bruzdėjimų laikais jis ne- 
buvo revoliucionierius, kuris brutaliu būdu vykdytų reformas 
ar verstų valdžias. Pradžioj pažymėjom, kad jis visuomet buvo 
ištikimas krikščioniškiems principams. „Ne lazdoje ir ne kala- 
vijuje jis matė žmonijos galybę ir tvirtybę, tik žmogaus viduje, 
jo doros sveikume, kuri žmogų padaro tikru žmogumi, ir tuo- 
met jokie priešingumai ir nelaisvės jo nebesulaužo“, - rašo kun. 
J. Tumas.* Ir sukilimo akivaizdoje jo pažiūros liko nepakeis- 
tos. Nežiūrint to, rusų vyriausybė 1861 lapkričio mėn. jį pa- 
kvietė į Petrapilį teisintis, kad nesudraudžiąs kunigų, kurie da- 
rą politines lenkiškas manifestacijas. Valančius nepritarė toms 
manifestacijoms, kuriomis buvo rengiamasi sukilimui. Kan. 
A. Alekna užrašė, kaip jam įdomiai apie tuos dalykus pasakojo 
kun. Petras Šaulevičius, anuomet buvęs Varnių seminarijos klie- 
rikas. Vyskupas, atėjęs kartą į seminariją ir prisiminęs kai ku- 
rių daromas manifestacijas, jiems kalbėjęs: „Vaikeliai, atminki- 
te, kad katalikų Bažnyčia daug nukentės“. Toliau kun. Šaulevi- 
čius pasakoja: „Kada pašvęsti kunigais su rektorium 
Davidavičium 1862 m. gruodžio mėn. 13 d. prieš išvažiuoda- 
mi nuvykome pas vyskupą, tai radome jį beskaitantį atneštą 
paštą. Pabaigęs savo darbą, atsistojo ir atsigręžęs į mus tarė: 

“Dabar jau mano vaikai, jau nebe vaikai, bet viri fratres. Todėl 
ir kreipiuos į jus kaip į jau subrendusius vyrus cooperatorės in 
vinea Domini (Viešpaties vynuogyno bendradarbius)'. Pasakęs 
trumpai apie mūsų pareigas, toliau kalbėjo: “Žinote, kas pa- 
saulyje dedasi? Demonstracijos pasibaigė ir jau prasideda karo 
baisenybės. Juk Lenkijoje jau vyksta revoliucija. Matydamas, 
kas darosi, jaučiu, kad ir lietuviai įsimaišys ir bus daug nelai- 
mių. Katalikų Bažnyčia daug nukentės. Taip jaučia mano šir- 
dis. Todėl sakau jums, kai apsigyvensite paskirtoje vietoje, ne- 
simaišykit į politiką, prisaikdinu jus Dievo vardu. Laikykitės 
savo pareigų: altoriaus ir brevioriaus. Liūdni ateina laikai". To- 
ji vysk. Valančiaus kalba, pasakyta su tokia vyskupiška užuo- 
jauta, taip man įsmigo į širdį, kad ir šiandien, rodos, matau 
anos valandos vyskupo veidą, pilną meilingumo ir nujautimo 
ateinančių politinių baisenybių“.* 

Sukilimo metu viešai vysk. Valančius negalėjo pritarti su- 
kilėliams, tačiau patylėmis duodavo leidimus kunigams eiti į 
sukilėlių būrius kapelionais. Sukilimą žiauriu būdu malšinęs 
Mykolas Muravjovas („Korikas“) 1863 liepos mėn. nusiuntė 
pas vyskupą savo sūnų, Kauno gubernatorių. Pats vyskupas 
rašo: „Muravjovas pareikalavo iš manęs rašto, šaukiančio žmo- 
nes, kad padėtų ginklus ir pasiduotų rusų valdžiai. Sutikau ir 
daviau tiek, kiek jau buvo davęs gubernijos bajorų vadas Dau- 
girdas ir visi apskričių vadai (maršalkos). Dėl to provincijoje 
kaltino mane nepatriotiškumu. Tuo laiku tačiau kitaip pasielgti 
negalėjau“.** 

Vyskupo laišką rusai tuojau paskelbė visoje Lietuvoje. Tas 
laiškas buvo nusiųstas ir į Vatikaną. Jis datuotas Varniuose, 
1863.IX.6, išverstas į prancūzų kalbą. Vyskupas sakosi rašąs 
jau antrą laišką, kuriame vėl raginąs į atgailą ir maldą. „Mūsų 
ilgi kentėjimai, visi vargai, kuriuos patiriame, ašaros ir dejavi- 

mai, kuriuos girdime aplink, aiškiai rodo, kad Viešpats dar rūs- 
tus mūsų kraštui, kadangi mes dar nenurimstame... Melskime 
Dievą, kad jis padarytų galą kraujo liejimui, kad teiktųsi sustab- 
dyti skaudžius vargus... Karštai trokštame, kad grįžtų taika ir 
ramybė; sukilėliai turėtų liautis... Carui Aleksandrui II prašome 
Šv. Dvasios malonių... Neklausykite tų, kurie jus veda į klaidą, 
žadėdami užsienio pagalbą; matome, kad tos neprotingos viltys 
negali išsipildyti; jei jūs dar delsite ir nepadėsite ginklų, žūsite 
visi — iki paskutinio žmogaus... Gelbėkime, kas dar galima“.* 
Kartu buvo pasiųsta Romon ir iškarpa iš Lvove leidžiamo 
laikraščio „Czas“ (1863.X.27, Nr. 245). Čia įdėtas „Tautinio 
Lietuvos Vykdomojo Komiteto“ Vilniuje atviras laiškas vysk. 
Valančiui. Jis taip pat išverstas prancūziškai. Laiške stebimasi, 
kad vyskupas taip galėjęs rašyti. Matyt, buvęs žiauriai verčia- 
mas. „Užsienio galybių abejingumas, Jūs sakote, mums atima 
visas pergalės viltis... Jūsų žmonės herojiškai kovoja jau 8 mė- 
nesius, negaudami jokios pagalbos, tik maldas... Tai šventa ko- 
va dėl nepriklausomybės, o Jūs ją vadinate “skausmingais var- 

gais'... Jūs laikote rusų valdžią teisėta...“** - Panašiai buvo ver- 
čiama parašyti viešą atsišaukimą ir Vilniaus kapitula (vysk. 
Krasinskis jau buvo ištremtas). Kapitula bandė švelniai reda- 
guoti laišką. Tačiau rusų pareigūnai tą atsišaukimą ištaisė sa- 
vaip ir davė spaudai.*** 

Rašydamas aną ganytojinį laišką, vysk. Valančius tikėjosi, 
kaip jam Muravjovo buvo užtikrinta, kad rusai švelniau elgsis 
su žmonėmis. Tačiau žiaurusis Muravjovas nieko nepaisė. Bu- 
vo suiminėjami ne tik sukilėliai ir jiems prijaučiantieji, bet ir 
kunigai, kurie priversti turėjo perskaityti bažnyčiose sukilėlių 
atsišaukimus arba pas kuriuos buvo atsilankę sukilėliai. Vysku- 
pas visais būdais bandė suimtuosius gelbėti. Mažai kas pavyko. 


Jis savo užrašuose**** išskaičiuoja 106 savo vyskupijos kuni- 

gus, kurie buvo nubausti dėl sukilimo: jų penki buvo rusų nu- 
žudyti, keli mirė kalėjimuose, o beveik visi kiti - ištremti į Sibi- 
rą; tik septyniems pavyko pabėgti į Prūsus ir toliau į Vakarus. 
Pats vyskupas sakosi, kad 1863 ir 1864 m. žiemos metu keletą 
kartų gavęs važinėti į Vilnių pas Muravjovą. Vieną kartą grįž- 
damas susirgęs skaudžia inkstų liga. Be įvairių kontribucijų ir 
pabaudų, rusų iždui turėjęs sumokėti 6,200 rublių. 

Rusai privertė vysk. Valančių 1864.XII.3 persikelti į Kauną, 
kartu su visa dvasine seminarija. Slaptame 1865 m. pranešime 
Romai iš Vilniaus sakoma, kad, rusams norint jį perkeldinti į 
Kauną, jis valdžiai atsakęs, jog negalįs keisti vyskupo reziden- 
cijos be Šv. Sosto leidimo; todėl jis Kaune esąs nubaustas namų 
areštu.* Vienus metus jis negalėjo pajudėti iš Kauno, ir vėliau, 
nors apstatytas sekliais, jis niekuomet nepasidavė bauginimams 
1r nemetė uolumo.** 

Gelbėdamas suimtus kunigus, vysk. Valančius organizavo ir 
išsiųstųjų į Sibirą kunigų šelpimą. Tačiau ir tai buvo rusų drau- 
džiama! Buvo draudžiama juos vadinti kunigais. Vyskupui iš- 
kelta byla už tokių kunigų šelpimą.*** Daug jis turėjo sumo- 
kėti valdžiai piniginių baudų. Pvz., 1000 rublių turėjo sumo- 
kėti už tai, kad vyskupijos rubricelėje (kalendoriuje) 1865 m. 
išspausdino „uždraustą vietą“, būtent, įrašydamas mirusių ku- 
nigų eilėje kunigus Mackevičių, Noreiką ir Gargasą, kuriuos 
rusai buvo nužudę. Nemaža baudų sužymi Vc. Biržiška.**** 

Savo ganytojiniame laiške dvasininkams 1865.II.6***** vys- 
kupas skatina juos budėti ir ginti Viešpaties kaimenę; patys 
būdami tvarkingi ir pavyzdingi, jie tvirtai turi laikytis patys ir 
žmones saugoti nuo klaidų. Klebonams griežtai įsakoma, kur 
galima, mokyklose ar bažnyčiose aiškinti katekizmo tiesas ir 
vaikus saugoti nuo visokių pavojų; jokių nekatalikiškų kryžių, 
paveikslų ir medalikėlių kad nedrįstų žmonės imti ir laikyti; 

jokių raštų, priešingų katalikų religijai, kad neskaitytų; kad ne- 
įsileistų į politinius dalykus, priešingus Bažnyčios nuostatams, 
nes juk reikia atiduoti Dievui, kas yra Dievo, ir ciesoriui - kas 
ciesoriaus. „Pagaliau, Mylimiausieji Kristuje, - rašo vyskupas, — 
jokia baimė, jokie žmogiški atsižvelgimai, jokie grasinimai, jo- 
kie kalinimai, joks ištrėmimas ir net mirtis jūsų tenebaugina ir 
teneatitraukia nuo Romos katalikų tikėjimo, nes mums “gyve- 
nimas yra Kristus, ir mirtis turi būti laimėjimas'. Atminkite, 
kad šimtai tūkstančių Kankinių savo kraujumi tikėjimą užants- 
paudavo ir be baimės ėjo į mirtį, ir dabar tarsi žvaigždės spindi 
amžių amžiais“. Taigi vyskupo žodžiai buvo drąsūs ir aiškūs. 

Rusams suiminėjant ir baudžiant žmones, uždarant bažny- 
čias ar jas paverčiant cerkvėmis, naikinant vienuolynus, vysku- 
pas nesėdėjo rankas sudėjęs: jis nuolat siuntė rusų įstaigoms 
raštus, protestuodamas ar bandydamas bent sušvelninti leidžia- 
mus potvarkius, globodamas išvarytus iš savo namų vienuo- 
lius. Prieš rusų užmačias spausdino Prūsuose knygeles, ragin- 
damas bent pasyviai priešintis rusinimui ir pravoslavinimui. 
Nors buvo draudžiama lietuviškai rašyti, jis lietuviškai rašė, 
pvz., dar 1867.III.8 Balninkų parapijai.* 

Rusai buvo pasiryžę užgniaužti katalikišką gyvenimą Lietu- 
voje plačiu mastu. Bet čia kliuvinys buvo - vyskupas Valančius. 
Atpuolusio kun. A. Petkevičiaus pranešimą aiškindamas, mi- 
nėtas I. Kornilovas 1866 spalio mėn. Rašė: „Aušros Vartai Vil- 
niuje su stebuklingu paveikslu, Kalvarijos Vilniuje, Žemaitijoje 
Kalvarija ir Šiluva, taip pat vietos su stebuklingais paveikslais, 
kaip lenkiškai klerikalinės politikos ir fanatizmo židiniai, ku- 
rie kursto žemaitišką lietuvių tautą neapkęsti pravoslavų Baž- 
nyčios ir imperatoriaus vyriausybės, dėl politinių motyvų 1r 
kraštui nuraminti būtinai turi būti sunaikinti ir uždaryti; tai 
laikau savo šventa pareiga. Tai įvykdžius vietinė katalikybė bus 

paversta sausais griaučiais. Vietines katalikų bažnyčias reikia 
pakeisti pravoslavinėmis, paliekant tose cerkvėse minėtus ste- 
buklingus paveikslus, o pačias vietoves - apgyvendinti pravos- 
lavais rusų žmonėmis. Tačiau siekiant šito, be abejo, vyskupas 
Valančius, kaip visuomet, bus pagrindinis kliuvinys, liaudies ir 
dvasininkijos kurstytojas. Kaip yra žinoma, jis yra pats svar- 
biausias lenkiškos ir popiežiškos politikos veiksnys, pavojin- 
giausias Vyriausybei asmuo, su kuriuo niekuomet nepavyko 
susitarti. Nelieka nieko kita, kaip jį pašalinti iš vietos, būtent, 
remiantis gražiu pretekstu, kad jau esąs silpnas ir bejėgis senis, 
protiškai ir fiziškai sergąs, taigi nebepajėgus valdyti vyskupiją, 
todėl išsiųstinas į Rusijos pietus, kad pasigydytų.“* Trėmimas 
ir tuo metu nebuvo įvykdytas gal dėl to, kad „Šviesiausias mo- 
narchas visados buvo jam palankus“, kaip jis pats pažymi savo 
„Pastabose“.** 

Per patikimą asmenį Seinų vyskupas K. I. Lubienskis 1866 m. 
pasiuntė Romai pranešimą, kuriame pasakojama, kad „Lubiens- 
kis nesiliauja gyręs Žemaičių vyskupo asmenį“; jis būtinai turė- 
jęs su juo pasimatyti, ir tik slaptai viename miške jie pasimatę ir 
kalbėjęsi. Pastebima, jog „po šio pasimatymo iš tikro atrodo, 
kad Bažnyčia Lietuvoje yra paskutinėje sunaikinimo stadijo- 
je“.*** Vysk. Lubienskis, Valančiaus nuteiktas, ryžtingiau ėmė 
reikštis, gindamas katalikų teises. Po trijų metų jis buvo suimtas 
ir, bevežamas į ištrėmimą, 1869.VI.16 mirė Žem. Naugarde. 

1866 m. iš Paryžiaus buvo nusiųstas popiežiui Pijui IX išsa- 
mus laiškas, kuriame dėstoma apie katalikybės persekiojimą 
Rusijos užimtuose kraštuose. Tarp kitų, laišką pasirašo čia bu- 
vę Žemaičių vyskupijos kunigai: Aleksandras Balenevskis, Kra- 
kių administratorius, Vladas Dembskis, Kražių vikaras, Petras 
Gedgaudas, Kaltinėnų vikaras, Domininkas Pėža, Raguvos vi- 
karas.**** Tai pabėgę nuo sukilimo kunigai. 

1868.VI.11 iš Poznanės rašydamas Pijaus IX Valstybės sekre- 
toriui kard. Antonelli, Gniezno-Poznanės arkiv. M. Ledochowski 
sako, kad nusiuntęs savo patikėtinį kunigą pas vysk. Valančių ir 
prašęs duoti žinių apie naująjį Vilniaus vyskupijos administrato- 
rių Petrą Žilinskį. Vyskupas nenorėjęs duoti parodymo raštu, 
bet žodžiu jam davęs aiškų atsakymą, kad Žilinskis esąs netinka- 
mas ir rusams parsidavęs, ir davęs patarimų, kaip reikia laikytis 
priespaudos metu. Tas kunigas pasakoja: „Niekuomet anksčiau 
nemačiau vyskupo Valančiaus taip prislėgto ir įbauginto, kaip šį 
kartą, ir tai nenuostabu, kai jis yra nuolatinėje priespaudoje, kai 
rusų valdžia yra pajėgi palaužti ir tvirčiausią bei sveikiausią dva- 
sią“. Jis visą laiką jautęs grėsmę būti ištremtas. Prašęs parūpinti 
jam visą eilę moterystės dispensų.* 

Tačiau ir būdamas „prislėgtas ir įbaugintas“, vysk. Valan- 
čius kietai laikėsi rusinimo atžvilgiu. Caro valdžia apie tą lai- 
ką ėmėsi žygio įvesti rusų kalbą į papildomas bažnytines apei- 
gas. Vilniaus vyskupijos administratorius kan. P. Žilinskis pa- 
sirūpino išversti į rusų kalbą ritualą ir prievartos keliu įsakyti 
kunigams, kad vartotų rusų kalbą meldžiantis ir teikiant sak- 
ramentus. Petrapilio R. Katalikų Dvasinė Kolegija tuo reika- 
lu nusiuntė raštą ir vyskupui Valančiui. 1868.III.12 jis davė 
aiškų atsakymą: „Žemaičių arba Telšių, vyskupija susideda iš 
Kauno ir Kuršo gubernijų, kurių pirmoje R. katalikų miestų 
gyventojai naudoja lenkų ir lietuvių kalbas, o kaimiečiai — 
lietuvių kalbą ir tik kai kur lenkų kalbą; antroje - miestiečiai 
naudoja vokiečių k., o kaimiečiai - latvių. Todėl maldos už 
Poną imperatorių ir valdančiąją šeimą, mano nuomone, jeigu 
Kauno gubernijos miestuose negalima naudotis lenkų kalba, 
jos gali būti skaitomos lotynų kalba, o jei ir to nebūtų leidžia- 
ma, tai - lietuvių kalba, kurią supranta ir tie, kurie kasdieni- 
niame gyvenime naudoja lenkų kalbą; tuo tarpu parapijose — 

tik lietuvių kalba turi būti naudojama. Kuršo gi gubernijoje - 
miestuose vokiečių, o parapijose - latvių kalba. Tai turiu gar- 
bės pranešti Dvasinei Kolegijai, vykdydamas jos š. m. sausio 
31 d. įsakymą, 268 nr.“ Pasirašo: Telšių vyskupas Motiejus 
Volončevskis. 

Rusų vyriausybė parūpino katalikų ritualą, pakeisdama, kas 
buvo lenkiška, rusišku tekstu. Jį aprobavo Mogiliovo arkivys- 
kupijos valdytojas vysk. Stanievskis. Vilniaus gen. gubernato- 
rius nusiuntė to ritualo 744 egz. vyskupui Valančiui, įsakyda- 
mas išdalyti kunigams. Vyskupas 1970.11.30 atsakė gen. gu- 
bernatoriui, kad pagal Bažnyčios nuostatus ir popiežių 
parėdymus nevalia ritualuose daryti jokių permainų, ir jei ku- 
nigai priims tokias knygas, bus smarkiausiai baudžiami dva- 
siškomis bausmėmis — draudimu laikyti šventas apeigas ir įeiti į 
bažnyčią. „Tamstos man atsiųstame ritualo leidime, - rašo jis, — 
praleista lenkiškasis tekstas, o įdėtas rusiškas, taigi padarytos 
dvi svarbios permainos, kurių nei vyskupas, nei provincijos su- 
sirinkimas be Bažnyčios Galvos sutikimo leisti negali, juo la- 
biau, kad su tomis permainomis sujungtas ir įvedimas naujos 
kalbos į liturginį vartojimą. Todėl aš neturiu teisės nei priimti, 
nei skleisti, nei leisti dvasiškijai vartoti paminėtą ritualo leidi- 
mą“. Gautas knygas jis liepė padėti į archyvą. Vėliau tik malda 
už carą buvo įdedama rubricelėn rusiškai. Taigi vysk. Valan- 
čius drąsiai stojo „ir nesutiko įvesti katalikams pamaldų rusų 
kalba, nors dėl to grėsė jam rimtas pavojus būti išvežtam iš 
vyskupijos“, - rašo A. Alekna.* 

Iš šios trumpas apybraižos turėtų būti aiškus vyskupo Valan- 
čiaus besąlyginis pasišventimas aukotis tautai - jo veiksmingos 
pastangos išlaikyti lietuvius katalikus šviesius, sąmoningus ir 
vieningus didelės grėsmės akivaizdoje. Jis parodė savo genijų 
lietuvių švietime, blaivinime, dorinime ir visų Bažnyčiai ir tau- 

tai svarbių dalykų organizavime bei gynime. Jo neišsenkama 
energija ir žemaitiškas atkaklumas neutralizavo visas priešų už- 
mačias. Laiminga Lietuva, turėjusi tokį idealų ir laiko aplinky- 
bėmis labiausiai tinkamą vyskupą. Jis paruošė kelią „Aušrai“ ir 
iš viso Lietuvos atgimimui. „To nepaprasto vyro atminimas ne- 
užges tautos širdyje, bet eis iš kartos į kartą“, — teisingai rašo 
prel. Jeronimas Račkauskas.* 

Vaclovas Biržiška 


Daugiaveidis Valančius 


Jau trečią Valančiaus jubiliejų minime - 1901 m., 
1925 m. ir šį, bet ar mes jį tinkamai pažįstame? Tiesa, turime 
plačią prof. A. Aleknos parašytą Valančiaus biografiją, bet jon 
įsiskaitę turime pripažinti, kad nė kiek ji nepadeda mums Va- 
lančių suprasti. Žinome, kad jis užėmė mūsų viešajam XIX a. 
gyvenime išimtinai plačią vietą, kuri verčia pačią gadynę sieti 
su Valančiaus vardu. Bet „Valančiaus gadynė“ tai labiau iškaba, 
pavadinimas be galo mišraus, įvairių tendencijų ir krypčių pil- 
no laikotarpio, kuriam nė pats Valančius vienos aiškios linijos 
neišbrėžė. Iš Aleknos galime pažinti ir apypilnius Valančiaus 
gyvenimą nušviečiančius faktus, bet jei tik chronologiškai tuos 
faktus sustatome, jei juos papildome vėliau paaiškėjusiais fak- 
tais, tai Valančius virsta mums nesuprantamu, prieštaravimų 
pilnu, neaiškiu. 1925 metais, pasirėmęs tuo laiku pasiektais 
Valančiaus studijavimo daviniais, buvau pamėginęs straipsnyje 
Du Valančiai (Krivulė, 1925 m., Nr. 9) nustatyti du Valančiaus 
veidus, atitinkančius du jo gyvenimo laiko tarpus, maždaug 
chronologiškai viens nuo kito atskirtus, pamatuojamus ir vi- 
siems žinomais politiniais faktais, kurių ribą sudaro 1863-1864 
metų sukilimas. Tačiau po to gavau įsiknisti į keliasdešimt to- 
mų vad. Valančiaus archyvo, gavau paskaityti šimtus — tūks- 

tančius įvairių iš Valančiaus ar iš jo raštinės išėjusių jo raštų, 
susirašinėjimų su juomi, gavau labiau įsigilinti į visuomeninį 
Lietuvos to laiko gyvenimą, suradau nemaža lietuvių aktyvių 
to laiko veikėjų, visai nežinomų ar mažai žinomų, bet ėjusių 
savarankiškais, ne Valančiaus nustatytais keliais, ir buvau pri- 
verstas atsisakyti nuo savo jau duotos Valančiaus charakteristi- 
kos: nebegalima jau kalbėti apie du Valančius, apie dviveidį, 
bet tik apie daugiaveidį Valančių. Nuo to Valančius nesumažė- 
jo, bet dar labiau išaugo, ir kartu labiau lieka nesuprantamas. 
Tiesa, jau dabar žinomais faktais, archyvine medžiaga atsirė- 
mus, gal ir būtų galima mėginti duoti ir bendrą Valančiaus 
charakteristiką, tačiau to darbo negalima atlikti trumpu straips- 
niu - jam reikėtų daugelio tomų, taigi čia tik nurodysiu į keletą 
atskirų faktų, kurie ypatingai puola į akis ir kurie Valančiaus 
asmenį ypatingai mums komplikuoja. 

Valančius kunigas iš mužikų, iš žemaičių mužikų. Tokių kaip 
jis buvo šimtai: XVIII a. pabaigoje daugumas kunigų Vilniaus 
ir Žemaičių vyskupijų rekrutavosi iš tų pačių mužikų vaikų, 
kurie savo kilimui užslėpti (kad nereiktų prie pono atgal grįžti) 
bajorino ar tiesiog visiškai savo pavardes pakeisdavo, o pėdsa- 
kams pamesti ir savo lietuviškumo išsižadėdavo. XIX a. že- 
maičių mužikų vaikai eina tuo pačiu keliu - jų pilnos Varnių, 
Vilniaus, Petrapilio, Minsko, Žitomiriaus, Saratovo ir net Len- 
kijos seminarijos, jie vieni sudaro daugumą visų kunigų plačioj 
Rusijos imperijoj ir tai dar baudžiavos laikais. Besislėpdamas 
nuo ponų, daugeliu atvejų savo kilmės išsižadėję, jie visgi pas!- 
lieka artimi vieni kitiems ir vieni kitus palaiko, taigi ir dvasinėj 
hierarchijoj jiems ne taip sunku pakilti: visur giminės, kaimy- 
nai, prieteliai. Ir Valančius, apsivertęs Volončevskiu, jų tarpe 
randa sau stiprią paramą, bet ne vien ambicijos varomas ar ne 
vien protekcijos remiamas pakyla — pasirodo jis esąs ir rimtas 

teologas. Iš jo spausdintų raštų to nematyti, nes be populiarių 
ascetinių raštų jis kitų teologinių darbų nepaliko. Bet štai per- 
žiūrėję tik išsilikusias buv. Kražių bibliotekos knygas, randame 
daugelyje iš jų tos bibliotekos kelių metų bibliotekininko Va- 
lančiaus (Kražiuose jis buvo 1834-1840) rašytas pastabas; tai 
rimta kritika ne tik prieškatalikiškų raštų, kurių buv. jėzuitų 
bibliotekoj buvo nemaža, bet ir įvairių katalikiškų sunkiausiai 
įkandamų teologinių traktatų. Valančius geru noru juos visus 
perstudijavo, įvertino ir tiek savo negausų, iš Varnių seminari- 
jos ir Vilniaus universiteto išneštą teologinį bagažą pagausino, 
kad retai kas Lietuvos kunigų čia su juomi lygintis galėjo. Ne- 
pamirškime, kad teologinis pasiruošimas priešvalančinės ga- 
dynės kunigų buvo labai neaukštas - beveik bemoksliai galėda- 
vo stoti seminarijon, čia per porą metų ne teologijos, kuri jiems 
buvo neįkandama, bet bažnytinių ceremonijų mokėsi; 0 net ir 
universiteto pasiekę nedaug su teologija susipažindavo, labiau 
įgaudavo išorės „politūros“ ne kaip teologijos mokslo mokyk- 
loj, kuri rimtai buvo kaltinama daugeliu nukrypimų nuo oficia- 
lės katalikų bažnyčios dogmos. Matyt, pirmiausiai tos savaran- 
kiškai įsigytos Kražiuose teologinės žinios atvėrė jam kelią į Vil- 
niaus dvasinę akademiją, į Varnių seminarijos rektorius. 
Kildamas tačiau bažnytinėj hierarchijoj labiausiai savo teo- 
loginiais nuopelnais, Valančius skyrėsi nuo savo vienalaikių ku- 
nigų - žemaičių ir tuo, kad jis dar nenutraukė ryšių su lietuvių 
liaudimi ir nieko neskelbdamas lenkiškai ar lotyniškai pagami- 
na žemaitiškai Žemaitiu Wiskupistę, savo pirmąjį spausdintą 
darbą. Bet kokį? Juk tai po Daukanto 1845 m. Būdo antras 
darbas, skiriamas lietuvių inteligentijai, lietuviškai kalbančiai. 
Darbas rodo jo tamprius ryšius su bendra atgimstančios lietu- 
vių inteligentijos tendencija, kuri vis labiau nuo 1822 metų 
reiškėsi ir kuri žymi naująją lietuvių tautinio atgimimo erą. Va- 

lančius čia stoja greta jų; tuo darbu žada lyg būti vienas tauti- 
nio atgimimo pionierių, bet, deja, tai buvo vienintelis jo tos 
rūšies darbas. Bet nuėjęs kita kryptimi, jis čia nėra visiškai nuo- 
sakus. Tik paskirtas vyskupu, jis vietoje vizitinės kortelės vi- 
siems vyskupams, visiems didikams, visiems žymiausiems rusų 
valdžios atstovams, kurių daugelis visiškai lietuviškai nemokė- 
jo, lyg savo lietuviškumui pabrėžti išsiuntinėja Žemaitis Wis- 
kupistę. Daug kam tai pasirodė visiškai netinkama rekomen- 
dacija. Bet tai ir buvo jo paskutinis lietuvio inteligento žygis. 
Vyskupu tapęs, jis didžiuojas savo ypatinga visos vyskupijos 
vado, pirmojo asmens visoje Lietuvoje, role ir stengiasi prisi- 
taikinti jau prie visų, su kuo jam teko reikalo turėti. Tiesa, jis 
ne tik nenutraukia, bet net išplečia savo santykius su lietuviško 
judėjimo vadais, tik savo plačią su jais korespondenciją veda 
tik lenkiškai, net į lietuviškus laiškus atsako lenkiškai (prof. 
Ugianskiui pradėjus su juomi koresponduoti lietuviškai ir vė- 
liau pakartotinai prašant iš jo lietuviškų atsakymų, jis atkakliai 
koresponduoja tik lenkiškai). Jo lietuviškumas pasilieka tik san- 
tykiuose su mužikais, lenkiškai nemokančiais. Su didikais, su 
bajorais santykiaudamas jis tik pirmasis vyskupijoje didikas, 
toks pats, o gal ir didesnis lenkas, kaip ir jie. Jis kitaip nekores- 
ponduoja, kaip lenkiškai; jis važinėjasi tik ketvertu arklių pa- 
kinkyta karieta; per vizitacijas aplenkia ne tik mužikų lūšnas, 
bet dažniausiai ir klebonijas, tik ponų rūmuose sustoja. Jis po- 
nas iš ponų, tarp ponų. Bet likimas jam čia nuolatos šposus 
krečia, neleidžia jam išsilaikyti vienoje linijoje, vienoje plot- 
mėje. Ponai - baudžiauninkų savininkai, jis baudžiauninkų sū- 
nus. Kad ir kiek mėgina jisai savo kilmę nuslėpti, žino tai ir 
patys ponai, žino ir mužikai, vyskupe iš mužikų matydami sau 
artimą žmogų. To vyskupo užtarimo jiems vis daugiau reikėjo, 
ypatingai nuo to laiko, kada, pradėjus plisti gandams apie su- 

manymus panaikinti baudžiavą, iš vienos pusės pradėjo neri- 
mauti baudžiauninkai, iš kitos ponai pradėjo ypatingai juos 
spausti, skriausti atimant žemę, žiauriai, kariuomenei padedant, 
malšinti kiekvieną bruzdėjimą, pasipriešinimą neteisėtumams. 
Valančius, gavęs skundus iš žmonių, kurie vien tik prie vysku- 
po tegalėjo kreiptis, užtaria, stengiasi paveikti skriaudėjus ir 
galiausiai nepatenkina nei ponų, pradedančių skersuoti į ne- 
prašytą tarpininką, nei mužikų, kurie iš jo negaudavo to, ko 
laukė, bet ko tikrai duoti jiems Valančius ir negalėjo. 
Santykius su ponija toliau ardo ne paties Valančiaus pradė- 
ta, bet jo organizuota plati blaivybės akcija. Negali ponai ra- 
miai žiūrėti, kad jiems vyskupas atima svarbiausią pragyveni- 
mo šaltinį — pelną iš degtinės pardavinėjimo. Toji akcija atske- 
lia nuo Valančiaus žymiausią dvarininkų dalį, prie jo palieka 
tik nedidelė šviesesnioji dalis, bet ir ši dantis sukandusi. Dar 
labiau painioja santykius baudžiavos panaikinimas. Iš vienos 
pusės Valančiui tenka skaitytis su tuo, kad dabar katalikų Že- 
maičiuose ramstis jau nebe ponai, bet laisvi valstiečiai — taigi 
tradicinį kai kurių klebonų papratimą konfliktuose tarp dvari- 
ninkų ir valstiečių palaikyti dvarininkus tenka tramdyti griež- 
tu nurodymu nepamiršti, kieno jie dabar duoną valgo; iš kitos 
pusės ir paties Valančiaus senosios dvarininkams simpatijos dar 
neišdilo, taigi tenka vėl stabdyti ir demokratiškesnius kunigus 
kurstant valstiečius prieš dvarininkus, ypatingai laikotarpyj 
1861-1863 m., kada baudžiava buvo panaikinta tik popieriu- 
je, bet reforma dar nebuvo įgyvendinta. Dvarininkai gi, o su 
jais ir rusų administracija yra linkę aiškinti kiekvieno tokio ku- 
nigo išsišokimą vyskupo kurstymu. Valančius stengiasi patai- 
syti savo santykius su dvarininkais palaikydamas lenkišką pat- 
riotišką priešsukiliminį sąjūdį, tačiau pats sukilimas jį galutinai 
su ponija perskiria - jis griežtai stoja prieš sukilimą. Sunku čia 

duoti tikslų paaiškinimą tokio Valančiaus nusistatymo. Čia ga- 
lėjo veikti ir dar neišdilęs jo lojalumas valdžiai, ir asmeninis 
įsižeidimas sukilėliams vyskupo sostinėje debošą iškėlus, bet 
gal labiausiai čia paveikė tai, kad Valančius, gerai numanyda- 
mas, kokis yra tikrasis santykis sukilėlių ir rusų pajėgų, numatė 
neabejotiną sukilėlių pralaimėjimą ir sekančias iš to pražūtin- 
gas kraštui pasėkas. Tačiau, kokios to neigiamo nusistatymo 
priežastys bebūtų, viešai, iškilmingai, ganytojiškais raštais baž- 
nyčiose pasmerkęs sukilimą ir sukilėlius, išsikasė tarp savęs ir 
ponijos neperžengiamą griovį, net ir tai ponijos daliai, kuri ne- 
dalyvavo sukilime, bet širdies gilumoje jam pritarė ir kurios tar- 
pe nebuvo nė vieno, kuris tuo ar kitu būdu dėl sukilimo nebūtų 
nukentėjęs ar neturėtų nukentėjusių giminių ir artimųjų. 

Jo vyskupo padėtis ir vyskupijos reikalai nuolatos jį suvės- 
davo su rusų vyriausybe, su tos vyriausybės atstovais vietoje. 
Jis čia galėjo išlaikyti tam tikrą pusiausvyrą kaip ir kiti Lietu- 
vos ir Rusijos vyskupai, bet jis nuėjo daug toliau. Tiesa, jis ne- 
keliaklupsčiauja, kaip Simanas Giedraitis ar Jonas Krizosto- 
mas Gintila, jis nesilenkia kaip šie prieš valdžią, jaučiasi lygus 
kitiems valdžios atstovams, bet kartu yra tarp visų vyskupų 
lojaliausias. Gal čia buvo tik savitos jo „žemaitiškos“ diploma- 
tijos pasėka, bet tai jį išskirdavo iš kitų vyskupų tarpo, kreipė į 
jį dėmesį valdžios, kuri neretai jį statė kitiems vyskupams sek- 
tinu pavyzdžiu. Pats gi Valančius kiekvieną savo žingsnį tiek 
bažnyčios, tiek kultūros darbo srityse stengiasi motyvuoti taip, 
kad tai atrodytų būtinu valstybiniu reikalu. Ir dažnai jam pa- 
vyksta. Tiesa, tie santykiai kiek pradeda svyruoti blaivybei išsi- 
plėtus ir smarkiai palietus valstybės iždo pajamas, bet vėl atsista- 
to sukilimo metu. Skaitant Valančiaus susirašinėjimą tuo laiku 
su Muravjovu, net koktu darosi, atrodo susirašinėja du didžiausiu 
prieteliu — iš vienos pusės žiaurus korikas, malšintojas, iš kitos, 


340 MOTIEJUS VALANČIUS Iš ARTI IR IŠ TOLO 


katalikų vyskupas. Kokių komplimentų viens kitam prirašo, 
kaip abudu vienodai žiūri į visus Lietuvos įvykius, koks vieno- 
dumas ištikimybėje Rusijai ir carui, bendram nusistatyme! Bet 
ir čia Valančius savitai tuos santykius išnaudoja. Jis tuo laiku 
yra vienintelis Lietuvoje, o gal ir Rusijoje žmogus, su kuriuo 
Muravjovas šiek tiek skaitosi, jam vienam pavyko per Murav- 
jovą išgelbėti daugiau žmonių, ypatingai kunigų, nuo kartuvių 
ar Sibiro negu visiems kitiems, daug autoritetingesniems ir įta- 
kingesniems kartu. Bet visgi draugavimas, kad ir išorinis, su 
Muravjovu neabejotinai metė tamsų šešėlį Valančiaus asme- 
niui. Ir štai praeina metai, Muravjovas iš Lietuvos iškeltas, ir 
tas pats „vierniausias padonas“ Valančius, pasmerkęs ginkluo- 
tą pasipriešinimą rusų valdžiai, pats vienas daug platesniu maš- 
tabu pradeda organizuoti masinę lietuvių liaudies kovą su ga- 
linga Rusija. Organizuoja slaptą lietuviškų raštų spausdinimą 
Maž. Lietuvoje, sukuria plačią organizaciją tiems raštams pla- 
tinti, organizuoja masinį pasipriešinimą bažnyčios persekioto- 
jams, ragina vaikų neleisti į valdžios mokyklas, bet kurti savą- 
sias, slaptas, palaiko kiekvieną judėjimą, nukreiptą prieš val- 
džią, kuria pirmąją lietuvišką politinę programą, nukreiptą prieš 
rusus. Ir tai tas pats žmogus, kuris keliolika mėnesių prieš tai 
Muravjovą „broliuku“ vadino ir net buvo besvyruojąs, ar verta 
rusų raidžių įvedimui priešintis! 

Kaip vyskupas jis pirmiausia turėjo kreipti dėmesį į kunigus. 
Ir jiems nuo pat pradžios pasistatė ne tik ponu, bet ir griežtu 
lenkišku ponu, kuris santykiuose su savim kitos kaip lenkų kal- 
bos nepripažino. Tai turėjo jam palenkti vyresniąją, grynai „len- 
kišką“ kunigų kartą, bet išėjo kitaip. Mat jis buvo labai neko- 
kios nuomonės apie savo vyskupijos kunigų intelektualinę ir 
moralinę lygtį ir pasiryžo išauklėti visai naują kunigų kartą. 
Taigi pirmiausia jis pradeda kelti ir proteguoti jaunuosius, per 

jo rankas mokslą ir išauklėjimą gavusius, o nustumia senuo- 
sius. Čia taip toli nueina, kad net savo reformuotos seminari- 
jos rektorium pastato Beresnevičių, pradėjusį rektoriauti dar 
net kunigo šventinimų neturėjusį. O tai buvo atsakingiausia 
vieta vyskupijoje! Su kitomis vietomis jis elgiasi taip pat. Dar 
labiau jis atstumia senesnius kunigus pastangomis juos teolo- 
giškai išauklėti. Verčia skaityti teologines knygas, kurti deka- 
natų bibliotekas, o kada čia kunigai iniciatyvos nerodo, jis ima 
ją į savo rankas ir pradeda masiniai supirkinėti ir versti kuni- 
gus pirkti iš jo teologines knygas. Kadangi toji teologinė litera- 
tūra buvo lenkiška, tai norom nenorom jis virsta uoliausiu len- 
kiškųjų knygų platintoju vyskupijoje, išplatindamas jų Žemai- 
čiuose daugiau, negu Vilniaus vyskupija su lenkuojančiu centru 
Vilniuje, negu kuri eilinė grynos Lenkijos vyskupija. Tai, žino- 
ma, sudaro jam ypatingą vardą Lenkijos knygų leidėjų tarpe, 
jie tiesiog jį vadina lenkų knygos mecenatu. Savo lietuviškas 
tendencijas pamiršdamas jis visomis priemonėmis stengiasi tą 
vardą pateisinti, kol, pagaliau, susilaukia pasipriešinimo savo 
vyskupijoj. Pirmoji pakėlė maištą jo konsistorija, kuri virto tie- 
siog nemokamu lenkų knygų agentu ir, besusirašinėdama su 
leidėjais, besiuntinėdama knygas, berinkdama iš kunigų pini- 
gus už išsiųstas knygas, turėjo visiškai apleisti savo tiesioginį 
bažnytinį darbą. Pradeda murmėti ir protestuoti ir patys kuni- 
gai, verčiami mokėti už neskaitomas knygas, o kai kas ir nuro- 
dydami, kad bergždžias ir kenksmingas yra darbas platinti len- 
kiškas knygas didesniame skaičiuje tokiose parapijose, kur daž- 
nai be kunigo nesą kito žmogaus, kurs lenkiškai moka. Valančius 
po kelių metų susipranta, atsisako nuo tų agentūrų, pavedęs tą 
darbą jo raginimu įsteigtam Varniuose Zavadskio knygyno sky- 
tiui, bet savo lenkiškumo santykiuose su kunigais neatsisako: 
nei su vienu jis nesikalba ir nesusirašo kitaip kaip lenkiškai. O 


342 MOTIEJUS VALANČIUS Iš ART! IR Iš TOLO 
R 


ją 


kada Muravjovas uždraudė oficialiuose bažnytiniuose susiraši- 
nėjimuose vartoti lenkų kalbą ir kada dalis kunigų, norėdama 
išvengti rusų kalbos ar silpnai mokėdama lotynų, pradeda sa- 
vo oficialius raštus vyskupui rašyti lietuviškai, Valančius nei į 
vieną tų raštų lietuviškai neatsakė ir greitai susilaukė naujo įsa- 
kymo susirašinėjimuose vartoti tik rusų arba lotynų kalbas. Bet 
taip nusistatęs, kada vienas jo vyskupijos kunigų pasiprašė Vil- 
niaus vyskupo sutikimo persikelti į Vilnių esą dėl to, kad jis 
žemaitiškai nemokąs, Valančius savo kaimynui atsako noriai 
nusikratysiąs tokiu kunigu, kuris išsižadąs mokėjimo kalbos, 
kurią su motinos pienu yra iš prigimimo gavęs. Taip pat norint 
kokius savo „griekus“ užtušuoti ar bausmės dovanojimą gauti, 
geriausia kunigui priemonė buvo pagaminti kokią lietuvišką 
knygutę ar parodyti ypatingą uolumą Valančiaus liaudies dar- 
bą palaikant. Pats provaldiškas ir prolojalus Valančius laikė ar- 
timus santykius su vyriausybe tik vieno savo privilegija — jei 
kuris kunigas, ypatingai vėliau, savitai supratęs Valančiaus ar- 
timumą prie valdžios, mėgino neva jo pavyzdžiu eiti ir arčiau 
susieiti, žinoma, ne su aukštais valdininkais, kurie jam buvo 
nepasiekiami, bet su ispravninku, pristavu, uriadniku, o labiau- 
siai, jei mėgino taip jų reikalavimus tenkinti, kaip tenkino Va- 
lančius Muravjovo reikalavimus, tai tokiam kunigui pasigailė- 
jimo nebuvo - joks, kad ir aukščiausias užtarimas negalėjo su- 
kliudyti Valančiui tokį kunigą iš savo vyskupijos išmesti. 
Galbūt labiausiai nuo pat Valančiaus vyskupavimo pradžios 
ligi pabaigos tiesi ir išlaikyta buvo jo linija liaudies atžvilgiu. 
Pradžioje jis buvo pasiryžęs būti tos liaudies savitu apaštalu, 
nes jam teisingai atrodė, kad demoralizuojančiais Simano Gied- 
raičio ir Gintilos valdymo laikais ji visiškai buvo apleista. Pir- 
mas iš Žemaičių vyskupų atsikreipęs apimdamas vyskupiją į 
savo tikinčiuosius ir lietuviškai, jis nuo pirmų savo valdymo 

dienų kreipia ypatingo dėmesio į pagaminimą tokių tikybinių 
knygučių, kurių ji ligi tol neturėjo ir kurios supažindintų tą liau- 
dį su pagrindinėmis tikybinėmis tiesomis (Pamokimas apej Sak- 
ramentą dirmawones, Žine kajp atlikti spawiednę, Aktas ir po- 
terej), ir vėliau tą tikybinę literatūrą pats nuolatos gamina ir ki- 
tus prie to darbo ragina. Atkreipęs dėmesį į vos merdinčias, 
klebonų malonei paliktas parapines mokyklas, jis jas visiškai per- 
organizuoja, sudaro joms programas, pats pagamina vadovėlius, 
ir, svarbiausia, taip pradeda spausti savo klebonus, kad į 60-ųjų 
metų pradžią nebelieka nei vienos parapijos, kur nebūtų tokia 
mokykla įsisteigusi ir tai nežiūrint to, kad jų kūrimas ir laikymas 
klebonams nemaža kainuodavo. Principiškai tačiau nusistatęs, 
kad tose mokyklose mokslas privaląs būti dėstomas vaikų įgim- 
ta kalba ir pats tik lietuviškus tikybinius vadovėlius gaminda- 
mas, jis visgi pro pirštus žiūrėjo, kaip į vieną kitą mokyklą įveda- 
ma, ypatingai berniukams, ir lenkų kalba; smarkiai bardamas ir 
bausdamas tokius kunigus, kurie apsileisdavo mokyklas steigiant, 
jis visiškai nepabara to klebono, kurs jam pasigiria, kad nežiū- 
rint, jog nei vienas jo mokyklos vaikų lenkiškai nei žodžio ne- 
suprantąs, jis visgi sugebėjęs jiems įkalti į galvutes lenkiškų pote- 
rių žodžius. Tačiau nežiūrint kai kurių sunkumų, Valančiaus mo- 
kyklos taip išaugo, kad sudarė savitą mokslo apygardą, kur 
kiekvienas klebonas privalėjo dukart per metus siųsti smulkias 
apyskaitas tiek apie pačią mokyklą, pridėdamas sąrašus moki- 
nių (kad fiktyviškai jų skaičiaus negalėtų išpūsti), tiek apie skai- 
čių suaugusių, mokančių skaityti, rašyti, nurodant, kokiomis kal- 
bomis. Toji medžiaga mums dabar galėtų būti vienintelis šaltinis 
kalbėti apie XIX a. lietuvių kultūros lygį. 

Sutvarkęs mokyklas, persimeta ta pačia energija į blaivybę; 
čia pasiekia tiesiog stebuklingų rezultatų, veik visiškai savo 
vyskupijoj panaikinęs degtinės vartojimą. Ir čia vėl jis daro 

savitų vingių, kurie galėjo atnešti ir neigiamų pasekmių; no- 
rėdamas sunaikinti kiekvieną progą degtinei išgerti, jis pra- 
deda kariauti su visomis senomis apeigomis, vakaruškomis, 
dainomis, papročiais, faktiškai mėgindamas panaikinti visa 
tai, kas, be kalbos, skyrė lietuvių liaudį nuo kitų tautų liau- 
dies. Bet, valdžios įsakymais panaikinus blaivybės brolijas, jis 
pats savo nelegaliai gaminamose knygelėse vėl tą lietuvišką 
senovę atgaivina, užfiksuoja... 

Jis rūpestingai seka kiekvieną liaudies gyvenimo apsireiš- 
kimą ir stengiasi, kiekvienai progai pasitaikius, į jį reaguoti 
tiek bendrais, visai vyskupijai, tiek paskirais, atskirai parapi- 
jai skiriamais raštais. Charakteringa tačiau, kad tarp ponų ir 
kunigų tik lenkų kalbą tevartodamas, į liaudį kreipiasi vien 
tik žemaitiškai; tie jo raštai, kurių daugumas nebuvo išspaus- 
dinti, yra galbūt viena įdomiausių jo literatūrinio veikimo ir 
palikimo dalių. 

Suprasdamas nebegalėsiąs pats vienas nuolatos didėjančio 
darbo liaudyje aprėpti, jis patraukia ir pakviečia visą kartą naujų 
rašytojų iš kunigų ir ne kunigų, dalimi pats juos mokindamas 
lietuviškai rašyti, ir per juos vėl užmezgia platesnius ryšius su 
nauju lietuvišku judėjimu, su kuriuo ryšiai buvo kiek nutrūkę 
jo vyskupavimo pradžioje, kada tam darbui buvo daug palan- 
kesnės politinės sąlygos; dabar tie nauji ryšiai po sukilimo vėl 
nutrūksta, ir vėl jam vienam tenka naujų kelių ieškoti. 

Neišpasakytai įvairiaspalvis, turtingas Valančiaus gyvenimas, 
kurio tik nuotrupos šiam straipsnyje yra paliestos (tarp kitko 
visiškai neliečiau jo tiesioginio bažnytinio veikimo) duoda daug 
temų plačiausioms studijoms apie Valančių. Tikėkimės, kad mū- 
sų jaunų istorikų tarpe susiras žmonių, kurie pamėgins tinka- 
moj pilnumoj ir patį Valančių ir jo laikotarpį nušviesti. 

Dvi Motiejaus Valančiaus 
dominantės 


XIX a. viduryje išryškėja katalikiškoji lietuvių 
kultūros dominantė, nulemta įvairių priežasčių — pirmiausia 
sutvirtėjusių Bažnyčios pozicijų po I Vatikano susirinkimo. Ne- 
atsitiktinai Lietuvoje dažniausiai renkamasi dvasininko profe- 
siją, o pagrindine aukštąja mokykla, uždarius Vilniaus univer- 
sitetą, tampa Peterburgo dvasinė akademija. Iškiliausios am- 
žiaus vidurio asmenybės — du vyskupai ir visas būrys šviesių 
kunigų, neužsisklendusių tik savo konfesinėse pareigose. Jie 
kuria religinius centrus. Katalikiškąjį kultūros posūkį rodo spar- 
čiai išaugusi religinė raštija. Po 1831 m., o ypač po 1863 m. 
sukilimų dvasininkija ima telkti visuomenę kaip tautinių inte- 
resų gynėja. 

Katalikiškoji lietuvių kultūros linkmė aiškiausiai matyti iš gau- 
sėjančios didaktinės prozos. Amžiaus vidury išleidžiamas tik vie- 
nas K. Aleknavičiaus eilių rinkinys. Slūgstant romantizmo ban- 
gai, ir lenkų literatūroje „poezija pasitraukia į antrą planą, įsivy- 
rauja proza“. Ten išryškėja dvi temų kryptys: elegiškas bajoriškos 
praeities ir realus savo meto gyvenimo vaizdavimas*. 

Lietuvių proza žengia pirmuosius žingsnius, todėl dar menka 
tėra temų įvairovė, trūksta įdomesnių formos paieškų. Grožinė 
kunigų kūryba glaudžiasi prie religinės raštijos, skelbia auto- 

riams vienodai suprantamas tiesas. Tie patys žmonės (M. Ake- 
laitis, A. Tatarė, M. Valančius) rašo ir religinius, ir pasaulieti- 
nius tekstus. Didaktinė proza susijusi su praktine autorių veik- 
la: pastoraciniu darbu, blaivybės sąjūdžiu, valstiečių parapiji- 
nių mokyklų poreikiais, švietimo tikslais. Rašytojų dėmesį 
valstiečiams, jų gyvenimui, darbui didina rusoistinės, fiziokra- 
tinės idėjos. Didaktams stinga aiškesnio požiūrio - kokia turė- 
tų būti lietuvių literatūra, kas sudarytų jos specifiką. 

XIX a. vidurio rašytojas didaktas nebuvo primityvas. Apie 
pastangas kelti dvasininkų išsilavinimą byloja vyskupo Mo- 
tiejaus Valančiaus „Žemaičių akademijos“ planas. Kokią teo- 
loginę literatūrą skaitė kunigai, ryškėja iš A. Tatarės laiškų: 
jis mini ne tik Varšuvoje ėjusius dvasininkijos leidinius, bet ir 
prancūzų teologų, istorikų darbus, patristikos veikalus. Ra- 
šydamas apie savo konfratrus, A. Tatarė pabrėžia jų blaivią 
mintį, gilinimąsi į Šv. Raštą, filosofiją ir pasaulietinius moks- 
lus - istoriją, teisę, literatūrą. 

Meninė saviraiška amžiaus vidurio konfesinei inteligentijai 
nebuvo svarbiausias tikslas. Dauguma rašančiųjų atlikinėjo tik 
švietėjišką pareigą, nesiverždami į tikrąją literatūrą. Tai, kad 
vyskupas, kunigas rašė ne tik religinį tekstą, bet prabilo į žmo- 
gų vaizdu, dažnai jam artimu, primenančiu pasaką, dainą, liau- 
dies pasakojimą, stiprino bažnyčios autoritetą. Religija vis gi- 
liau smelkėsi į valstietišką sąmonę. Patys didaktai pabrėžė gro- 
žinės literatūros būtinybę. A. Tatarė rašė: „Iki šiolei lietuvninkai 
knygose savo turėjo tiktai nabažnas maldas ir šventų raštų ne- 
daugel“. Dabar besimokančiam skaityti valstiečiui vėrėsi nau- 
jas originaliosios kūrybos pasaulis. Sukurtas kunigo, jis buvo 
priimamas itin pagarbiai. 

Vienas svarbiausių didaktinės prozos uždavinių buvo skleis- 
ti krikščioniškąją ideologiją. Šalia praktinių pamokymų, savo 

meto aktualijų joje atsiskleidė pagrindiniai katalikiškosios pa- 
saulėžiūros bruožai. Pirmiausia - dėmesys žmogaus būties pro- 
blemoms. XIX a. vidurio literatūroje rodoma žmogiškoji bū- 
tis, veikiama transcendencijos. Filosofiniai Dievo esmės klau- 
simai mažai liečiami. Dievo artumą ar nutolimą nuo jo liudija 
harmonija ar disharmonija žemiškame gyvenime. Pagal orto- 
doksinę katalikybę, žmogus laikinas, pasaulis — taip pat, todėl 
būtina siekti amžinųjų vertybių, rūpintis sielos išganymu. 

A. Tatarės „Pamokslai išminties ir teisybės“ moko: „Gera 
nupelnytum, kad tavo nesmertelnai dūšiai paslūžintų“*. Dva- 
siškai tobulėti tampa kiekvieno pareiga. Platesnė visuomeninė 
veikla tikintįjį mažai domina. Išorinio pasaulio tvarka, tikslin- 
gumas — Dievo nulemti, todėl nevalia ardyti harmonijos. 

Nepajudinamos gyvenimo normos įtvirtintos J. Chodzkos 
„Pono Jono iš Svisločės“ vertime. J. Dovydaičio „Šiaulėniškis 
senelis“ moko kaip krikščioniškai privalo sugyventi šeimos na- 
riai: patriarchalinė darni šeima už Kūčių stalo - žemiškojo bend- 
ravimo idealas ir kartu dieviškosios harmonijos atspindys. 

„Katalikiškoji pasaulėžiūra žmogaus vertingumą bei jo reali- 
zavimo galimybę <...> sieja su „anapusiška“ transcendentine 
būtimi“**. Žmogus ypatingas todėl, kad yra Dievo sukurtas, tu- 
ri nemirtingą sielą. Tad jam keliami dideli reikalavimai. A. Ta- 
tarė „Šventoje ir pagirtoje rodoje“ džiaugiasi, kad „sutvėrė mus 
Viešpats ant paveikslo savo, tai yra: mes turime vieną kibirkš- 
tėlę išminties, sau duotą iš jūrių marių išminties ir mandrybės 
Viešpaties“***. Dievo, kaip žmogaus kūrėjo, suvokimas tam- 
pa santykio su juo pamatu. Būdamas dieviškosios išminties ki- 
birkštėle, žmogus negali sau leisti nusidėti. Tik vėliau katali- 
kiškoji filosofija ima laikyti žmogų ne Dievo tęsiniu, o sava- 
rankiška, kitaip egzistuojančia būtybe. Tuo tarpu didaktai 
griežtai skiria tai, kas dora, teisinga ir kas nemoralu, menka, 

neverta žmogaus. Nelaimė tiems, kurie, A. Tatarės žodžiais, 
„pametė kelią teisybės, pasigavo vieškelio, į prapultį vedan- 


“*. Taigi žmogaus likimas priklauso nuo jo sugebėjimo gy- 


čio 
venti pagal Dievo nustatytas normas, Dekalogo reikalavimus. 
Žmogaus slinktis Dievo link, pagal katalikiškąją filosofiją, grin- 
džiama pasirinkimo laisve. Tai itin ryšku kunigų sukurtoje di- 
daktinėje prozoje, konkrečiais pavyzdžiais rodančioje būtiny- 
bę žmogui skirti gėrį nuo blogio. 

Krikščioniškoji ideologija amžiaus viduryje susipina su tau- 
tine kultūra, tradicinėmis vertybėmis. Tik giliai suprasta tauti- 
nė forma galėjo suteikti XIX a. vidurio literatūrai svarumo. 
„Religija ir tautybė sudaro konkrečią žmogaus egzistenciją: pir- 
moji pripildo šitą egzistenciją turinio, o antroji suteikia jai pa- 
stovią formą“, - teigia A. Maceina**. M. Valančiaus, J. Dovy- 
daičio raštuose pamažu klostosi pasaulėžiūra, jungianti katali- 
kybę ir tautiškumą. Kosmopolitinės idėjos, fundamentalios 
tiesos čia pateikiamos lietuviškoje aplinkoje, priartėjus prie 
konkretaus žmogaus, savosios bendruomenės. Prieinamiausias 
kelias į skaitytoją literatui atrodo naudoti folklorą. 

Didaktikos ir tautosakos lydinys yra K. Aleknavičiaus po- 
ezija. Rinkinio pratarmėje poetas pažymi, jog senoji pasaulė- 
jauta kaime dar labai gaji, ir paprastas sodietis kartais išspren- 
džia tai, kas filosofams sunkiai sekasi. Jis, būdamas katalikas, 
papročiuose išlaiko labai daug senovės mitologijos. Tad šalia 
didaktinių tikslų rinkinėlyje bandoma atskleisti lietuvių liau- 
dies būdą, nuotaiką, daiktų suvokimą, visuomet naivų, žais- 
mingą tikėjimą praeitimi. 

Ieškant panašių jungčių, amžiaus vidurio prozos tekstas, kar- 
tais primenąs moralinės teologijos traktatą, konkretizuojamas, 
papildomas valstietiškais jausmais ir kultūros ženklais, Kūri- 
nys artėja prie liaudiško pasakojimo, katalikiškasis moralumas 

susipina su liaudies pedagogika. Žinoma, praktinėje taikomojo 
pobūdžio knygelėje XIX a. vidurio kūrėjas neįstengė praskleis- 
ti tautos dvasios. Dar buvo labai toli iki A. J. Greimo minties, 
kad „tautinė kultūra yra forma, suprantant šį žodį plačiąja 
prasme, gyvenimo forma, mąstymo forma, ekspresijos for- 
ma“*. Tai patriotinės didaktinės literatūros intencijos ženk- 
las. Siekiama pataisyti savo tautiečių moralę. Bet toks patrio- 
tizmas, „neįstengdamas virsti vertybe pačia savyje““*, lieka 
tik priemone, jis įklimpsta dabarties realijose. Vien tikrasis 
talentas pajėgus, atmetęs tautinę kasdienybę, pasinerti į giles- 
nius tautiškumo klodus. Iškiliausių ano meto rašytojų kūri- 
niuose ima suartėti krikščioniškoji ir tradicinė valstietiškoji kul- 
tūra, kurioje ikikrikščioniškąjį senosios pasaulėjautos klodą den- 
gia liaudiškoji katalikybė. Tai liudija A. Baranausko poezija ir 
M. Valančiaus proza. 


Iš tautosakos gaivalo 


Jau daug yra kalbėta apie XIX a. rašytojų že- 
maitiškumą. Manytume, kad jis itin pritinka Motiejui Valan- 

čiui, kuris buvo tikras „Žemaičių Didysis „savo veikla ir 
autoritetu apglobęs anuometinį kultūrinį gyvenimą. Jaunas klie- 
rikas, kilęs iš Nasrėnų sodžiaus, atvykęs studijuoti į Vilnių, „šau- 
nų miestą... nuo žemaičių beapsėstą“, turėjo jausti lituanisti- 
nio sąjūdžio atgarsius. Jo mokymosi Vyriausiojoje seminarijoje 
laikas sutapo su S. Stanevičiaus, Kaj. Nezabitausko ir kitų Že- 
maičių studijomis. Parvykstantį vyskupą senu papratimu sutin- 
ka raiti žemaičiai****. Visą vyskupavimo laiką M. Valančius 
rūpinsis ne tik plačiai suprantamu sielų išganymu, bet ir gins 
žemaičių žemės garbę, primins jos tradicijas ir papročius. 

M. Valančiaus laikų mokyklose, kunigų seminarijose gausė- 

jo neprivilegijuoto luomo žmonių, kurie savo veikloje rėmėsi 
liaudies kultūros vertybėmis*. O požiūris į ikikrikščioniškąją 
kultūrą buvo bendresnio jų požiūrio į liaudies kultūrą apraiš- 
ka. Tai pasakytina ir apie M. Valančių - ne vien žemaičių, bet 
ir visos Lietuvos rašytoją. Jo talentas atsiskleidė Kaune. Čia jis 
parašė visas savo grožinės kūrybos knygas, kurios suteikė stip- 
rių paskatų plėtotis lietuvių prozai. 

Šio rašytojo didaktiniai kūriniai — tarsi folklorinio epo tąsa. 
Čia matome buitinių pasakų siužeto metmenis ir situacijas (ap- 
sakymas „Magdė“ ir pasaka „Gudri merga“; populiarus mo- 
ters ir velnio giminystės motyvas nuskamba apsakyme „Jurgis, 
nedoras ūkininkas“ ir net „Gyvenimuose šventųjų“ - pasakoji- 
me apie šv. Moniką). Liaudies pasakojimais apie čigonus, meš- 
kininkus, elgetas pagrįsti apsakymai „Cigonai“, „Meškininkai“, 
„Pavargėliai, arba ubagai“. Religines legendas primena apsa- 
kyme „Dievobaimingas vaikelis“ pavaizduotas pragaras, vel- 
niai ir angelai. V. Daujotytė rašo, jog M. Valančiaus „Palangos 
Juzė“ - „vienintelis XIX a. kūrinys, kuriame gyvai ir natūraliai 
atskleistas tradicinės tautosakos ir individualios kūrybos sąly- 
tis“**, Šalia autentiškos dainos čia randame originalią dainelę 
arba giesmę, šalia tradicinio piršlio dekreto - Juzės kalbą per 
laidotuves. Dalis M. Valančiaus išleistų „Žemaičių patarlių“ yra 
paties vyskupo sukurtos. Išaugusi iš tautosakos gaivalo M. Va- 
lančiaus kūryba tarsi sudrausminama griežtu didakto moralu, 
siejama su praktiniais autoriaus tikslais ir prisodrinama katali- 
kiškąja jo pasaulėžiūra. 

Koks vyskupo požiūris į senąją kultūrą? Manytume, gana nuo- 
saikus. M. Valančiaus domėjimąsi praeitimi pabrėžė dar L. Juce- 
vičius, Vilniaus dvasinės akademijos adjunktas, surinkęs „labai 
įdomios lig šiol arba mažai kam, arba visai niekam nežino- 

mos“ medžiagos***. „Žemaičių vyskupystėje“ į praeitį M. Va- 

lančius žvelgia blaiviai, „nieko nei per daug neaukštindamas, 
nei nieko per daug nesmerkdamas“, kaip tikras „anos geros 

šviečiamojo laikotarpio istorinės mokyklos auklėtinis“*. Jam 
tolima XIX a. Lietuvoje populiari romantinė istoriografija. Ta- 
čiau vyskupas pagarbiai rašo apie narsius žemaičius, gynusius 
savo tikėjimą, smerkia kryžiuočių prievartą krikštijant. Jie esą 
„kibo daugybę kartų į žemaičius, ne taip dūšių išganymo, kaip 
jų turto ieškodami“**. Senasis tikėjimas, pagal autorių, buvo 
klaidingas, nevedęs į išganymą, tačiau teikęs drąsos kare, vieni- 
jęs tautą, didinęs laisvės troškimą. „Pasakojime Antano Treti- 
ninko“ senųjų dievų naikinimas turi panašumo į vergovę. Kova 
už senąjį tikėjimą M. Valančiui, matyt, siejosi su gyvenamojo 
meto problemomis, stačiatikybės pavojumi, tautiškumo gynimu. 

Senameldiškus papročius vyskupas taip griežtai nesmerkia 
kaip kiti didaktai. Šia prasme galėtume jį palyginti su A. Tata- 
re, „Pamoksluose gražių žmonių“ rašiusiu: „... tas durnas tikė- 
jimas į laumes, į deives, į eitvarus, į raganas, užžadėjimų potry- 
mus, į sapnus, durna baimė giedojimo vištų, staugimo šunų ir 
kitų nesuskaitytų burtų - zababonai apjakusių kvailume savo 
pagonių...“**. Autorius piktinasi, gąsdina Dievo teismu. M. Va- 
lančius senąjį tikėjimą laikė priklausomu nuo etninės kultūros: 
žemaičiai nenorėję krikštytis, nes bijoję nustoti ne tik laisvės, 
bet ir savo kalbos, papročių, nešiosenos. Ir tik Jogailai su Vy- 
tautu išsklaidžius būgštavimus, apkrikštijami. 

Nemaža senųjų papročių minima „Palangos Juzėje“: kupo- 
liavimas, apeiginis maudymasis per Jonines, paparčio žiedo ieš- 
kojimas per Petrines. Tokie papročiai nėra griežtai smerktini, 
tačiau geram katalikui jie nepritinka: Juzė neina su jaunimu 
kupoliauti — tas paprotys jam negeras. M. Valančius gan pla- 
čiai aprašo žemaičių Užgavėnes, jų papročiuose neįžvelgdamas 
nieko peiktino. Burtininkavimą, šarlataniškumą gydant, įvai- 

rius „niektikėjimus“ vyskupas griežtai smerkia. Jų esą daug apie 
Biržus, arti Kuršo, kuris yra „sėdynė visokių niektikėjimų“, nes 
kalvinai nepeikia tų papročių. Savo katalikiškais principais, 
griežtumu protestantams ir stačiatikiams M. Valančius prime- 
na A. Baranauską. Nuo XVI a., M. Mažvydo, M. Daukšos lai- 
kų, „pagonybė“ siejama su priešišku protestantams ar katalikams 
tikėjimu. Alsėdžių dekanatui M. Valančius rašo: „Panašūs niek- 
tikėjimai daro gėdą mūsų amžiui ir visai Žemaitijai, kuri visados 
tikybiniu žvilgsniu buvo laikoma kaipo šviesus kraštas“*. 

Atsitverdamas nuo senojo tikėjimo liekanų, katalikybę M. Va- 
lančius tapatina su lietuviškumu, įžvelgia jau susiklosčiusias tra- 
dicijas, stengiasi jas kurti: padaro privalomą „Pulkim ant ke- 
lių“ giedojimą prieš Mišias, paskelbia šv. Jono, vyskupijos glo- 
bėjo, atlaidus**. Ne vienoj vietoj katalikybę jis laiko protėvių 
tikėjimu. 

M. Valančius jautė kultūrų dinamiką. Vienoje savo brošiūrų 
jis rašė: „Visa, kas yra ant svieto, persimaino ir persikovoja. 
Žmonių mįslis ir nuomonės, jų parėdymai, įstatymai ir patys 
yra vis kitoniški kiekviename šimtmetyje“***. Jis perkelia Kal- 
tinėnų miško ąžuole garbinamą Kristaus statulėlę į bažny- 


****. taip sujungdama tolimų laikų paprotį su dabartimi. 


čią 
Tokia jungtis itin išryškėja palietus senosios moralės ir krikš- 
čioniškosios etikos klausimus. 

Tradicinių vertybių ir krikščioniškosios ideologijos santykis 
galėtų būti suprantamas kaip įprasto, natūralaus suvokimo ir 
išorinio mokymo sąveika. Natūrali sąmonė, anot žinomo teo- 
logo ir filosofo Philipe Delhaye, mums sako, kad reikia daryti 
gera 11 vengti blogio. Tačiau ar ji yra tik spekuliatyvi, ar nesako 
daugiau? „Kalbama apie veiksmingą instituciją, kuri patyrimo 
ir apmąstymo dėka veikia beveik visus žmones formuluočių, 
intuicijos, praktinio meno gyventi formomis“. Daug moralės 

elementų ateina iš išorės, tačiau yra ir asmeninis, įgimtas ele- 
mentas, kurį stoikai ir Bažnyčios tėvai vadino „dorybės sėkla 
žmogaus sieloje“*. Mūsų didaktai dažnai pasitiki šiuo geruoju 
pradu žmoguje. Ypač tai pasakytina apie M. Valančių. Žmo- 
gaus gyvenimas M. Valančiaus kūriniuose natūralus, suvokia- 
mas tradiciškai. Rašytojas nepiešia niūrios askezės, neragina 
rūpintis vien transcendentinėmis vertybėmis. Į „anapus“ žmo- 
gus nesiveržia, jis nesistengia ištrūkti iš žemiškojo pasaulio, nes 
viskam savas metas. Žmogiškoji būtis vyskupui atrodo išmin- 
tingai sutvarkyta. „Jo švietėjiškas įsitikinimas, kad nieko šiame 
pasaulyje nėra pastovaus, suteikė tai jo išminčiai filosofinį pa- 
grindą“**. M. Valančius kalba apie žemiškąją paprastų žmo- 
nių laimę. Ko gi reikia, norint ją pasiekti? Būti padoriu ūkinin- 
ku, elgtis „pagal gryną sąžinę“ (aps. „Padorus ūkininkas“). Pana- 
šiai svarstė ir A. Tatarė: moralumas, dorovė laiduoja žmogiškąją 
laimę. Jis teigė, jog kiekvienas yra savo „giliuko“ (laimės) šeimi- 
ninkas. Tai individualus laimės supratimas. Čia nekalbama apie 
visuotinius dalykus. Rodomas atskiro žmogaus, ne bendruome- 
nės gyvenimas, asmens pastangos natūraliai suvokti būtį. 


Kas reikalinga prasmingai būčiai? 


Žmogus privalo turėti namus - erdvę, kur ge- 
riausiai reiškiasi jo prigimtis. Tai ne tik stogas virš galvos. Na- 
muose keičiasi žmonių kartos, perimamos vertybės, įgyjama 
pastovumo, ramybės. M. Valančius parodo liūdną benamių li- 
kimą. Jo apsakymuose klaidžioja būriai špitolninkų, elgetų, či- 
gonų, meškininkų. Autorius pastebi, jog „ubagai didžiai yra 
nelaimingi, nes visuomet turi būti keleiviais, kur galvos prig- 
lausti neturinčiais“ (aps. „Pavargėliai, arba ubagai“). Senoji etika 
itin pabrėžia dvasią raminančią, moraliai stiprinančią savų na- 

mų įtaką. Klajūno dalia „vėjelius vaikyti po svietą“, anot A. Straz- 
do, atrodo verta užuojautos. Padorus ūkininkas gyvena švie- 
siuose namuose, dažniausiai jo tėvo paliktuose, o apsakymo 
„Jurgis, nedoras ūkininkas“ veikėjas - „pakrūmėj nutrūkusioj 
butoj“. Prancė paukštvanagėlis visai neturi savo namų: vedęs 
moterį, „kaipo įnamį prie žmogaus patalpino“. Vagiliautojas 
Gustis (aps. „Gustis kručas“) nebeišsitenka senoje tėvų trobo- 
je, įsigeidžia pirkti namus, ir taip išryškėja jo vagystė. 

Namus M. Valančiaus žemaitis dažniausiai paveldi arba sta- 
tosi. Jie tampa sužmoginta, įprasminta erdve, saugančia nuo 
nereikalingų svetimų įtakų, išreiškiančia geriausius pasaulėjau- 
tos bruožus, susijusius su tradiciniu moralinių, dorovinių, este- 
tinių principų kompleksu. Todėl tie principai „Žemaičių vys- 
kupystėj“ taip narsiai ginami nuo įsibrovėlių. „Pasakojime An- 
tano Tretininko“ pilaitę užėmę atėjūnai gudai lyginami su 
„širšūnais“, į svetimą drevę įsimetusiais. Rašydamas apie žmo- 
gaus namus, M. Valančius randa prasmingų gamtos paralelių. 
Itin pagarbiai kalbama apie skruzdėlyną. Senoji tradicija skruzdę 
laiko šventu vabalėliu, tikima, jog nuskriaudus ją, kaip ir kregž- 
dės lizdą išdraskius, perkūnas trenks ir namus sudegins. Panaši 
situacija M. Valančiaus apsakyme „Jonis ir kerdžius“. 

Namai, lizdas, skruzdėlynas yra neliečiama, šventa. M. Va- 
lančius pabrėžia žmogaus būsto sakralumą. Senovės žemaičiai 
tikėję namų kerčiose dievaičius gyvenant. Autoriaus gyvena- 
muoju metu kerčioje sodinamas atvykęs kunigas (K. Dovydai- 
čio apysakoje taip pagerbiamas Šiaulėniškis senelis). Padoraus 
ūkininko namuose nuolat meldžiamasi, giedama, čia saugoma 
dora (aps. „Padorus ūkininkas“). Garbinguose namuose Juzė 
mato šventus paveikslus, vakarais žmonės ne tik linksminasi, 
bet ir gieda giesmes, meldžiasi. Taigi žemaičio namai nėra pu- 
ritoniški: juose dera tradicinė daina ir katalikiška giesmė. 

Namo įvaizdžiu senoji pasaulėžiūra dažnai išreiškė pasaulio 
modelį. A. Baranauskui amžiaus viduryje buvo labiau artimas 
poetiškesnis medžio įvaizdis, M. Valančiui - buitiškesnis - žmo- 
gaus būstas. Svarbiausi aktai vyksta po šito namo stogu. Ryš- 
kūs tradiciniai žmogaus gyvenimo etapai: 1) gimimas, krikšty- 
nos, 2) vedybos, 3) mirtis, laidotuvės. Gimimas liaudiškajai pa- 
saulėjautai - didelė paslaptis; jis apipinamas įvairiais burtais, 
tikėjimais. M. Valančius į gimimą žvelgia praktiškai, neužmirš- 
damas moralo: gero, dievobaimingo ūkininko vaikai gimsta 
stiprūs, sveiki. Laimingą tėvą rašytojas pirmiausia apdovanoja 
pageidaujamu sūnumi - įpėdiniu ir paveldėtoju, būsimu pat- 
riarchalinės šeimos tradicijų saugotoju. Įdomiausiai krikštynos 
aprašytos „Palangos Juzėje“. Senieji papročiai jose susipina su 
krikščioniškais. Moterys, ateidamos į krikštynas, vaikams at- 
neša „keptas varnas“. Juzė pagieda savo sukurtą giesmę, ku- 
rioje paskelbiama, jog „užgimė naujas Dievo tarnas“, ir pabrė- 
žiama katalikiškojo gyvenimo prasmė. Tačiau pagiedojęs jis su- 
pranta „naują paprotį įvedęs, kurs ne visiems tepatiko“. Mat 
krikštynų ritualas buvo gan pastovus, pradedant kūmų parin- 
kimu, baigiant „bobutės“ vežiojimu geldoje. Kiekvienai deta- 
lei buvo suteikiama svarbi prasmė. Todėl suprantama, kad nau- 
joji „režisūra“ griovė nusistovėjusį prasmių kompleksą. Rašy- 
damas apie vaikystę, M. Valančius išryškina motinos mokyklos 
svarbą. Neatsitiktinai vyskupas išdalija vadovą motinoms tiky- 
biškai auklėti vaikus.* S. Daukanto veikaluose motina - tauri 
gimtosios kalbos saugotoja. A. Baranauską motutė lietuviškai 
liūliavusi, dainas ir pasakas sekusi. M. Valančiui atrodo, jog 
svarbiausia motinos pareiga — išugdyti dorą žmogų, kataliką. 
Jos pamoka - paprasta, naivi, vaikui suprantama. Dievulis duo- 
da baltus marškinėlius, atsiunčia šilumą ir lietų, todėl jam rei- 
kia nuolatos dėkoti (aps. „Petris ir Onelė“). Liaudiškoji peda- 

gogika nėra labai išranki auklėjimo būdams. Etnografai dažnai 
mini „beržinę košę“.* M. Valančius nedetalizuoja bausmių, jis 
žvelgia giliau: nusižengęs vaikystėje, nepaklausęs motinos, vė- 
liau atskiriamas nuo namų. 

M. Valančius teikia ypatingą reikšmę vedyboms, šeimos kū- 
rimui. Tipiškas patriarchalinės šeimos variantas - moteris par- 
sivedama į vyro namus. Pasirinkimo svarba ryški ne viename 
kūrinėlyje. „Matai, tamsta, pačią vesti didesniu yra daiktu ne- 
kaip karvę pirkti, reikia gerai tą pažinti, kuri keta būti drauge 
viso gyvenimo“ (aps. „Padorus ūkininkas“). Pagrindiniai rinki- 
mosi būdai yra liaudiški. Mergelė dažniausiai sveika, graži. Kaip 
ir liaudies dainose iškyla klausimas: „Ar tinku aš tau?“ Svar- 
bios ir dorovinės jaunuolių savybės: gerąją Onelę gavęs, „turės 
aniuolą, o ne pačią“; nesunkiai vyrą gauna geraširdė Petronėlė 
(aps. „Petronėlė“), o atvykęs pirštis girtas Baltras turi sugrįžti 
atgal „kaip musę kandęs“ (aps. „Jurgis, nedoras ūkininkas“). 

Apsakymo sandara dažnai primena pasaką: gyvena žmogus, 
jis geraširdis, tinkamai elgiasi, todėl jam atlyginama - baigia- 
ma linksmomis vestuvėmis. Neatsitiktinai autorius kartais kū- 
rinį pradeda ir baigia pasakos formulėmis (Seniai seniai gyve- 
no... Ir aš ten buvau... Ir lig šiol gyvena...) 

Šeima M. Valančiaus kūryboje grindžiama ne tik ekonomi- 
niais ar emociniais ryšiais. Tai labai svarbi institucija, kurioje 
saugomi savi papročiai, ugdomas religinis jausmas, mokoma 
tikėjimo tiesų. Todėl M. Valančiui atrodo neleistinos tautiniu 
ar religiniu požiūriu mišrios santuokos. Rašytojas itin griežtas, 
kai paliečiami moterystės, skaistybės klausimai. Tiek liaudiš- 
koji, tiek krikščioniškoji etika čia nepripažįsta kompromisų: 
nusižengti tradicinėms normoms nevalia - tada prarandami ry- 
šiai su namais, netenkama pusiausvyros ir dvasios ramybės (aps. 
„Petronė ir jos priepuoliai“, „Agatė“). 


357 


* Katkus M. 
Balanos gadynė. 
Vilnius, 1949. 
P 10. 
Vyšniauskaitė A. 
Šeimos buitis ir 
papročiai |/ 
Lietuvių 
etnografijos 
bruožai. Vilnius, 
1964. P. 22. 


* Maceina A. 
Religijos filosofija. 
Vilnius, 1990. 

P 208. 


** Brazaitis J. 
Raštai. 
Chicago, 1990. 
T. 1. P 432. 


*** Ten pat. 
P 433. 


Natūraliai M. Valančiaus kūryboje žvelgiama ir į mirtį. Žmo- 
gus tarsi pereina iš vienų namų į kitus (sūnus tėvui dailiai pa- 
dirba karstą, gražiai palaidoja, aptveria kapus). Nesibijoma ne- 
žinomybės, nebūties. Doras ūkininkas paprastai miršta ramiai, 
atlikęs katalikui priderančias pareigas. 

Katalikiškoji filosofija teigia, jog mirtis „yra ne kas kita, kaip 
žmogaus apiplėšimas, netenkant visko, ką jis turėjo, o liekant 
tik tuo, kas jis yra, būtent, Dievo pagrįstuoju buvimu“.* Čia 
tarsi grįžtama į pradžią. Kaip ir kūrimo akimirką žmogus lieka 
vienas su Dievu. Ši akistata M. Valančiaus žmogaus nebaugina. 
Netgi ankstyva mirtis jam neatrodo labai tragiška. Žmogus, 
Dievo meilės apraiška, suvokia savo unikalumą ir nemarumą. 

Amžinybė suprantama kaip atpildas už kentėjimus ir kovas. 
Ją žada vyskupas kunigams, ragindamas juos kovoti prieš pra- 
voslavinimą, už tautiškumą. „Mirtis mums yra pelnas...“ - ra- 
šo jis.** Dangus kartais traktuojamas liaudiškai, kad žmonės 
suprastų: tai gerojo Tėvo buveinė, kur nueinama amžinai lai- 
mei. Todėl mirus mažajai Jonkelei, Juzė pasako gražų, visus 
nuraminantį pamokslą. Senoji liaudiškoji pasaulėjauta susipi- 
na, kai tikima, kad artimieji negali ilgai gedėti, verkti mirusio- 
jo - taip jam pakenksią. 

M. Valančiaus dangus irgi žemiškas. Testamentinėje groma- 
toje jis rašo: „Norėčiau ir numiręs būti jams naudingas...“ Anot 
J. Brazaičio, vyskupas Motiejus „jėga veržėsi į dangų su visais 
ganomaisiais: priimk, Viešpatie, visus, be jų dangus man nebū- 
tų mielas...“.*** Taigi į dangų - su žeme! M. Valančiaus apsa- 
kymuose, iškeliaudamas amžinybėn, tėvas palaimina šeimą, pa- 
lieka tvirtus prisakymus sūnui (aps. „Padorus ūkininkas“). Pa- 
garba senatvėi yra viena svarbiausių liaudiškosios etikos normų. 
Ji rodoma Šiaulėniškiam seneliui, keliaujančiam M. Akelaičio 
kvestoriui, Juzės sutiktiems garbingiems seniems žmonėms. Kar- 

tais senoji norma įgauna religinį atspalvį: „Dievas prisakė pa- 
vijus seną žmogų pavėžytis“, - sakoma J. Dovydaičio kūrinyje. 

"Taigi žmogaus gyvenimas M. Valančiaus kūriniuose papras- 
tas ir tvarkingas: gimimas - branda - mirtis - naujos gyvybės 
atsiradimas. Po namų stogu - amžinas judėjimas ir kaita: išlie- 
ka pastovios dvasinės vertybės. Rašytojas nesižavi atsiskyrėlio 
dalia. Barzdotas, nekarpytais nagais „pustelninkas“, nors ir la- 
bai pamaldus, negyvena pilnakraujo gyvenimo (aps. „Petras Ma- 
cius“). Tai irgi žmogus be namų: jis ketino iš akmenų padirbti 
sau daržo viduj trobą, „dėl dėjimo pradėjo, bet amžiui savo 
nepabengė“. 

Dorai gyvenęs, atlikęs žemišką pareigą žmogus ramiai išei- 
na amžinybėn. Žmogiškasis orumas, pagrįstas gėriu, teisingu- 
mu, pagarba ir meile artimiesiems, šį paprastą gyvenimą iške- 
lia, daro prasmingą ir svarų. Dorai elgdamasis žmogus tarsi 
savaime siekia amžinybės. Būti geram jam nereikia ypatingų 
pastangų - tik neišklysti iš amžių nustatyto ritmo. Jo gyveni- 
mas ir likimas individualus, čia nėra kolektyvinės kaltės ar ko- 
lektyvinio atlyginimo, 

Žmogaus gyvenimas M. Valančiaus kūriniuose, nors ir užda- 
ras, yra vis dėlto daugeliu ryšių susijęs su bendruomene - tradi- 
ciniais ir naujaisiais jos principais, liaudiškomis dorovės normo- 
mis ir katalikiškąja etika. M. Valančiui nepakanka tų moralinių 
principų, kuriuos pagonys „gavo iš savęs pačių ir savo dinamiš- 
ko charakterio“.* Krikščioniškąją moralę dėsto rūpestingas ku- 
nigas, mokydamas vaikus, kalėdodamas, klausydamas išpažin- 
čių. Jis - tikras savo parapijos žmonių sielų ganytojas, jų moky- 
tojas, esantis labai arti sodiečio rūpesčių ir džiaugsmų (aps. 
„Klebonas“, „Pranciškus Bielskis“). M. Valančius užsimena, jog 
dažnai išėję kuniguosna žmonės „išponėja“, bet nutolusio nuo 
kaimiečio interesų dvasininko jo apsakymuose nesutinkame. 

XIX a. scientizmo atstovai teigė: „Atidaryti mokyklą — tai 
uždaryti kalėjimą“*. Moralinis tobulėjimas mokslo keliu teo- 
logo nepatenkina. M. Valančius siekia apšviesti sodietį, bet mo- 
ralumą sieja su įgimtomis dvasios savybėmis ir dieviškąja tikė- 
jimo, gailestingumo, geraširdiškumo malone. Krikščioniškojo 
gyvenimo normas, kaip būdinga didaktiniams kūriniams, daž- 
niausiai aiškina ne inteligentas, o keliaujantis senelis, elgeta 
(aps. „Priepuoliai Stapono“) arba šeimos tėvas, senelis, jung- 
dami senąją išmintį su krikščioniškosiomis dorybėmis. 


Meilė žmogui ir žodžiui 


M. Valančiaus nusistatymas buvo gana aiškus: 
negali būti dorovės be religijos, kitaip jos principai grius, nete- 
kę pamato. Visi jo sukurti dorieji ūkininkai - pamaldūs, dievo- 
baimingi žmonės. Tačiau padoriai elgiamasi ne tik iš baimės — 
pomirtiniu pasauliu čia negąsdinama. Nėra tokio tiesmukiško 
deklaravimo kaip A. Tatarės „Pamoksluose išminties ir teisy- 
bės“ (už griekus — rūpestis, liga ir smertis!!!) ar „Šventoje ir 
pagirtinoje rodoje“ („viskas ateis jiems ant strošno sūdo Die- 
vo“). M. Valančiaus žmogus tinkamo elgesio normas perima 
kaip išbandytą tėvų patirtį. 

„Norint pažinti gėrį, reikia jį mylėti“, — teigia teologas.* Ge- 
ras giedras žvilgsnis sužėri iš meilės Dievo pasauliui, viskam, 
kas gyva. Mylėdamas kūriniją, žmogus myli Kūrėją. Grožinėje 
M. Valančiaus kūryboje pasiekiama senosios pasaulėjautos ir 
krikščioniškosios pasaulėžiūros jungtis. Matydamas kertamus 
medžius, senelis tarsi skerdžiaus Lapino pirmtakas moko: „Aš 
bengiu amžių savo, pragyvensiu, bet kaip jūs ir jūsų vaikai ap- 
sivers be medžio - to nesuprantu“ (aps. „Senelis“). 

Gamta M. Valančiaus apsakymuose personifikuojama: skruz- 

dės, kregždės turi namus, žvirblių šeimynoje yra tėvai, protė- 
viai. Itin šiuo atžvilgiu iškalbingas „Palangos Juzės“ eilėraštis 
„Blezdingėlė“, kuris, V. Daujotytės nuomone, priklauso M. Va- 
lančiui.* Kregždės lizdas pastogėje pabrėžia humanistinę, švie- 
sią namų dvasią, pagarbą gyvybei, gamtai. Čia džiaugiamasi 
galimybe globoti, ginti paukštelį. Lizdas tarsi žmogaus namas 
yra neliečiamas, pati kregždė laikoma namiške. Pasaulio sak- 
ralumas M. Valančiaus kūriniuose neatsiejamas nuo krikščio- 
niškosios tiesos. Per meilę gyvuliui reiškiasi žmonių jautru- 
mas, gerumas (aps. „Petronėlė“). Išmintingo skerdžiaus pa- 
mokyti vaikai sako: „Gerai, tėveli, nuo šio laiko niekuomet 
nebežudysiu gyvų daiktų, kuriuos geriausias Dievulis sutvė- 
rė“ (aps. „Jonis ir kerdžius“). 

Santykiuose su žmonėmis M. Valančiaus prozoje į pirmąjį 
planą iškyla ne materialinės, o dvasinės vertybės. Padoriems 
ūkininkams svetimas gobšumas, kaupimo, turto aistra, savų 
interesų persvara. Jeigu žmogui gerai klojasi, šitai jis priskiria 
„ypatingai apveizdai Viešpaties Dievo“ (aps. „Priepuoliai Sta- 
pono“). Sėkmė skatina pamaldumą, dosnumą, norą padėti 
kitam: turtingo ir pamaldaus ūkininko gausiausiai apdova- 
nojamas elgeta. 

Religijos filosofija „meilės pradą kelia aikštėn visu įtaigu- 
mu, kadangi jis savaime atsiskleidžia kaip giliausioji religijos 
Dievo samprata“.** Pagrindinės krikščioniškosios etikos ver- 
tybės — meilė, atlaidumas, atjauta - ugdomos lavinant ne tiek 
protą, kiek jausmus. Meilė ugdoma meile. M. Valančius myli 
tuos, kuriuos moko. Ganytojiškose gromatose žemaičiai jam -— 
„vaikai mano per mane numylėti“, „meilios mano avelės“. 

Destrukcijos reiškiniai M. Valančiaus kūryboje prasideda nuo 
nemeilės gamtai. Gustis, mažas būdamas, galvijus muša, Pran- 
cė kiaules botagu pliekia. Netramdomas žiaurumas, pyktis iš- 

sikeroja — abu tampa žmogžudžiais. Destrukcija atsiranda įsi- 
vyravus vartotojiškam požiūriui į gyvenimą, malonumų ieško- 
jimui. Liaudiškoji etika itin vertina santūrumą, dorą, skaistu- 
mą. Nesivaldančios, moterystei nusižengiančios merginos lau- 
kia fizinis ir dvasinis luošumas (aps. „Agatė“). Nedorėlei siūlomas 
atgailaujančios Magdalenos kelias (aps. „Petronė ir jos priepuo- 
liai“). Sunaikinti blogį, suteikti ramybę ir pastovumą gali tik Die- 
vas. M. Valančiaus žemaitis nėra tik natūralus žmogus, pasik- 
liauja ne vien savo prigimties balsu. Jis patriarchalinio kaimo 
tradicijų ir papročių saugotojas bei atskleidėjas. 

Tradicinės etinės vertybės M. Valančiaus apsakymuose itin iš- 
ryškėja, kai į juos pažvelgiama kaip į kūrinius, pagrįstus patarlių 
logika. Juose tarsi liaudies patarlėse teigiami amžini, laiko nug- 
ludinti bendruomenės principai: dirbk, nemeluok, būk išmin- 
tingas, netuščiažodžiauk... M. Valančius domėjosi smulkiąja tau- 
tosaka, paskelbė arti 1500 priežodžių, patarlių, posakių. 

D. Sauka rašo: „Vyraujantis dėsnis patarlių logikoje - priešp- 
rieša“.* Ja grindžiama ir M. Valančiaus didaktinių kūrinių struk- 
tūra: draskysi skruzdėlyną - perkūnas uždegs namus („Jonis ir 
kerdžius“), „vanduo netekėdamas ir žmogus nieko nedirbda- 
mas genda“ („Gustis kručas“), neklausysi tėvų, vyresniųjų — 
bus blogai („Vaikai neklausantys“) ir t. t. Patarle prasideda apy- 
saka „Palangos Juzė“: „Tankiai su sermėga apsivilkusi vaikš- 
čioja tikra išmintis“. Taigi kūrinyje randame svarbiausią patar- 
lių žodį „išmintis“, kuris reiškia „sugebėjimą plačiai mąstyti ir 
visapusiškai pasverti“.** Tačiau buitinis kūrinio pobūdis ne- 
skatina gilesnių apmąstymų. 

Lygindamas lietuvių ir kitų tautų patarles, K. Grigas teigia, 
jog daugiausia nacionalinio savitumo yra tuose kūrinėliuose, 
kuriems būdingas humoras.*** Giedra liaudiško humoro nuo- 
taika dažnai skaidrina M. Valančiaus/didaktiką. Netgi religi- 

niuose raštuose („Istorija Šventa“, „Živatai šventųjų“, „Gyve- 
nimas šventųjų Dievo“, „Davatkų knyga“) nestokojama gyvų 
lietuviškų žodžių. M. Biržiškos teigimu, kai kas šioms knygoms 
prikišo, jog „vietomis jose pasitaiko išsireiškimų, netinkančių 
rimtam knygų turiniui... kaip antai: „Cipė kepdamies mučel- 
ninkai“, „dailiai sudegino šventąjį, it senovės žemaičiai nekal- 
tas bobeles raganomis pramintas“.* 

J. Lebedys savotišku M. Valančiaus pirmtaku laikė J. Bret- 
kūną, kuris taip pat vartojo stiprų gyvosios kalbos žodį, tačiau 
„nenuėjo taip toli kaip M. Valančius. Dominuojanti liko sausa 
tikybinė moralinė medžiaga, scholastiškai loginis jos dėsty- 
mas“.** M. Valančiaus didaktika - tėviškas išmintingo kaimo 
žmogaus pamokymas. 

Katalikiškosios ideologijos ir tradicinių etinių vertybių są- 
veiką didaktinėje XIX a. vidurio lietuvių prozoje nulėmė dė- 
mesys universaliems klausimams. Siužetai ir motyvai tuo metu 
buvo imami ne tik iš krikščioniškųjų, bet ir iš „pagoniškųjų“ 
šaltinių, Antikos (A. Tatarės „Pamokslai išminties ir teisybės“), 
folkloro (M. Valančiaus kūryba). Religine pasaulėžiūra pagrįs- 
ta kūryba atliko didaktinę funkciją ir literatūriškai įprasmino 
kaimiečių gyvenimo įvairovę, pravėrė liaudiškos mąstysenos ir 
išminties versmę, atgręžė skaitytoją į pastovias dvasios verty- 
bes, aukštesniąsias žmogiškosios būties sferas. 

Vytautas Merkys 


Tarp katalikiškojo 
universalizmo ir tautiškumo 


Valančiaus gyvenimą, veiklą ir vienokią ar kito- 
kią tautinę savimonę bei politinę orientaciją, kaip mums atrodo, 
daugiausia lėmė trys veiksniai: socialinė kilmė, vėliau įgytas dva- 
sininko luomas ir politinė-valstybinė realybė. Jie lėmė ne tik Va- 
lančiaus, bet ir bene visų ano meto Lietuvos kultūrininkų, vi- 
suomenininkų sąmoningą ar nesąmoningą, luominės aplinkos ir 
jos tradicijų, gryno ar modifikuoto socialinio ir valstybinio kon- 
servatizmo determinuotą vaidmenį. Prisimindami Vergilijaus sen- 
tenciją „Fata viam invenient“ (nuo likimo nepabėgsi), šio likimo 
užtaisą sukūrė kiekvieno intelektualo (ir ne tik jo) gimtoji aplin- 
ka ir tolesnio gyvenimo pasirinkimo galimybės. 

Valančiaus valstietiška kilmė iš pat pradžių jį, kaip ir šimtus 
tūkstančių kitų šio socialinio sluoksnio vaikų ir jaunuolių, atri- 
bojo nuo visos luominės visuomenės, nors toji visuomenė ma- 
terialiniu požiūriu laikėsi kone vien ant „nevisuomeninio“ 
valstiečių sluoksnio. Baisus socialinis konservatizmas buvo pir- 
moji ir svarbiausia kliūtis Valančiui išsiveržti iš kaimo bend- 
ruomenės ir įgyti galimybes savo intelektinei bei visuomeninei 
raiškai, kokias turėjo eiliniai - bajorų ir dvasininkų luomai. 

Antra vertus, Valančiaus kelio/į universaliąsias ir tautinės 
vertybes, pasiruošimo jų akumuliacijai ir generacijai ištakos glū- 

dėjo ne tik bajoriškojoje, bet ir valstietiškojoje aplinkoje. Bajo- 
rija prie savo luominių ir politinių tradicijų buvo prisirišusi 
sąmoningai, „pilietiškai“. Valstiečiai, gyvendami autonomišką 
nuo „visuomenės“ gyvenimą, savo didžiausiomis vertybėmis 
laikė religiją, vedančią į moralinį tobulėjimą bei pomirtinį dan- 
giškąjį gyvenimą, ir savo liaudiškąją kultūrą - kalbą, papročius 
ir tautosaką. Kitaip sakant, savo gimtuosiuose namuose Valan- 
čius įgijo universaliųjų religinių vertybių ir lietuviškosios „tėvo 
ir motinos“ kultūros suvokimą. Ar universalizmo ir tautišku- 
mo pradai tarpusavyje derinsis, ar vienas kitą užgoš ir sunai- 
kins, priklausė nuo tolesnio Valančiaus gyvenimo. 

Tėvų ir giminių padedamas, Valančius veržėsi į bajorų luomą, 
kuris teikė pilnateisio visuomenės nario perspektyvą. Pats Va- 
lančiaus bajorų luomo siekimas savo metodais buvo panašus į 
tą, kurį naudojo plikbajoriai, įrodinėję bajorystę klastotais do- 
kumentais. Valančiaus tėvai taip pat „pagerino“ savo sūnaus met- 
rikus, kad jie liudytų bajorišką kilmę. Metrikai tiko mokyklai, 
bet toliau siekiant kilmingumo pripažinimo, jų neužteko. Lai- 
mė, kad „mokyklinė“ bajorystė Valančiui tebuvo lieptas į kitą — 
dvasininkų luomą, kuris per seminarijas ir kunigų šventinimus 
pasipildė ne tik iš bajorų, bet ir iš valstiečių. Norint patekti į 
dvasininkus, kilmės dokumentai lemiamos reikšmės neturėjo. 

Mokslas Žemaičių kunigų seminarijoje, Vilniaus vyriausio- 
joje seminarijoje bei Vilniaus universitete, tikybos mokytojo 
darbas vidurinėse Mozyriaus ir Kražių mokyklose ir Vilniaus 
bei Peterburgo Romos katalikų dvasinėse akademijose iškėlė 
Valančių į dvasininkų luomo aukštumas. 

Suprantama, kad ėjimą į kunigo šventinimus, teologijos 
mokslo laipsnius ir vardus visų pirma lydėjo katalikiškojo uni- 
versalizmo pagrindų įsisavinimas ir pasiruošimas juos skleisti 
visuomenėje per Katalikų Bažnyčią. 

Dvasininkų luomas Abiejų Tautų Respublikoje visada buvo 
integruotas ne tik į socialinę, bet ir į valstybinę sistemą. Toji 
valstybė išugdė šio luomo etnopolitinę orientaciją, kuri tradi- 
ciškai reiškėsi ir po to, kai Respubliką užgrobė Rusijos imperi- 
ja. Pastarosios valstybinė politika ir stačiatikių religija nulėmė 
diskriminacinę katalikų ir jų dvasininkų padėtį. Universalioji 
katalikų organizacija buvo Rusijos valdžios puolama kaip se- 
nųjų valstybinių tradicijų puoselėtoja ir opozicinė jėga. Visi Len- 
kijos ir Lietuvos sukilimai rėmėsi vietiniais dvasininkų bei ba- 
jorų luomais. 

Abiejų Tautų Respublikos politinis atgarsis persmelkė visas 
Valančiaus laikų mokyklas - ir vidurines, ir universitetą. Nors 
vėliau, 4-5 dešimtmetį, pasaulietinės ir kunigų mokyklas, ku- 
riose Valančius dirbo, joms vadovavo, siekta rusinti, tačiau ne- 
turime nė mažiausių duomenų, kad jis tam būtų pritaręs ir sto- 
jęs prieš opozicines vietos gyventojų tradicijas, jų istorinę poli- 
tinę savimonę, senąjį lietuvių tautos tapatybės suvokimą. 

Drauge su tuo Valančius įsitraukė į moderniosios lietuvių 
tautos pradinį žadinimo ir ugdymo procesą, kuris rėmėsi ne 
tiek istorine etnopolitine praeitimi, kiek valstiečių, liaudies, 
kaip reikšmingo tautos subjekto, iškilimu. Pirmas ryškus Va- 
lančiaus lietuvių tautos kaip neluominės visuomenės traktavi- 
mo įrodymas buvo jo veikalas „Žemaičių vyskupystė“. Naivu 
būtų manyti, kad ją lietuviškai rašyti Peterburge staiga būtų 
prikalbinęs S. Daukantas. Johano Gorfrido Herderio demok- 
ratinių (savo socialine sudėtimi) tautų samprata Lietuvoje sklan- 
dė drauge su valstiečių išlaisvinimo iš baudžiavinės priklauso- 
mybės sumanymais. Jei pažvelgsime į Valančiaus Alma Mater, 
tai matysime, kad joje klestėjo ne tik konservatyvus Abiejų Tautų 
Respublikos, kurioje vyravo kone kosmopolitinės orientacijos 
didikai, suvokimas, bet ir pastangos tęsti tą moderniosios len- 

kų tautos ugdymą, kurio dar ligi valstybės likvidavimo ėmėsi 
radikaliausi valstybininkai ir kultūrininkai. Universitete žemai- 
čių studentų būrelis buvo savotiškas Herderio idėjų, lenkų atgi- 
mimo pavyzdžio ir bręstančių socialinių reformų poveikio re- 
zultatas. Jei Valančiaus studentiška pažintis su S. Stanevičiumi 
reiškė ir tautinį bendravimą, tai galima būtų tvirtinti, jog idėjinė 
„Žemaičių vyskupystės“ užuomazga siekia universiteto laikus, o 
jos tolesnis brendimas ir plėtotė eina per darbo metus Kražių 
gimnazijoje, Vilniaus bei Peterburgo Romos katalikų dvasinėse 
akademijose ir Žemaičių kunigų seminarijoje. Pokalbis tarp Va- 
lančiaus ir Daukanto liko abipusis prisipažinimas, jog būtina rū- 
pintis lietuvių kalbos prestižu visuomenėje, ir Valančiaus konk- 
retus draugiškas įsipareigojimas rašyti lietuviškai. 

Valančiaus iškėlimas vyskupu jo darbams suteikė platų kata- 
likiškojo universalizmo ir tautiškumo raiškos mastą ir didelę 
prasmę. 

Vyskupija, kurią perėmė Valančius, buvo išaugusi ir sudarė 
bene didžiąją anuometinio lietuvių gyvenamo arealo dalį. Jau 
vien vyskupijos dydžio pasikeitimas sudarė prielaidas daug svar- 
besniam vyskupo Valančiaus vaidmeniui. Jo paties iškilimas 
reikšmingas Bažnyčiai, siekiančiai tolydaus atsinaujinimo ir bū- 
tino stabilumo paplitusiomis politinėmis aplinkybėmis. Anks- 
čiau tokių aukštų bažnytinių hierarchų, kaip vyskupai, parei- 
gos būdavo pasiekiamos tik didikų, kunigaikščių ir apskritai 
bajorų elito atstovams, dabar „žema“ Valančiaus kilmė tapo 
savotišku privalumu: rusų administracija tikėjosi mažesnio vys- 
kupo socialinio savarankiškumo ir didesnio politinio lojalu- 
mo, o Bažnyčia - didesnio veiklumo ir dėmesio ganytojiškam 
darbui žemutiniuose „pilietėjančiuose“ katalikų sluoksniuose. 
Bažnyčios susirūpinimas vidiniu misijiniu darbu - religiniu švie- 
timu, religine spauda, religinėmis misijų, jubiliejų akcijomis — 

buvo skatinamas Šventojo Sosto, ypač dėl revoliucinių įvykių 
Vakarų ir Vidurio Europoje. Susirūpinimas „apleistais“ perife- 
riniais „neluominiais“ katalikų sluoksniais visiškai atitiko po- 
tencialiai didėjantį lietuvių valstiečių visuomeninį ir ekonomi- 
hį vaidmenį, baudžiavinės sistemos irimą. 

Žinodamas platesnius ganytojiškus Bažnyčios uždavinius ir 
juos suprasdamas, Valančius ėmėsi tam reikalingų sielovadinio 
darbo ir vyskupijos valdymo reformų. Galutinai iš Alsėdžių 
bažnytinio dvaro perkėlęs vyskupo ir kapitulos rezidenciją į 
Varnius, pabrėžtinai išskyrė šias institucijas ir akcentavo jų vi- 
suotinumą katalikams. Naujai keliamiems uždaviniams įvyk- 
dyti Valančius pagrindiniu dalyku laikė kunigų rengimą - jų 
ugdymą seminarijoje (seminariją jis pertvarkė jau būdamas jos 
rektorium) ir teologinio bei bendrojo išsilavinimo skatinimą, 
jo kontrolę (dekanatų bibliotekų steigimas, kunigų egzaminai, 
pamokslų tikrinimas). Be to, vyskupas įvedė griežtą kunigų ad- 
ministracinę drausmę, moralinę priežiūrą. 

Siekdamas ganėtinai apleistos liaudies religinio ugdymo, Va- 
lančius ėmėsi tų priemonių, į kurias mažai dėmesio kreipė jo 
pirmtakai. Visų pirma naujas vyskupas susirūpino liaudies mo- 
ralinio religinio ir apskritai kultūrinio švietimo reikalais, tuo 
daugeliu atvejų pasirodydamas kaip Vilniaus universiteto švie- 
tėjiškų idėjų skleidėjas ir jų įgyvendintojas. Valančius kūrė dar- 
nią liaudies švietimo sistemą, kurioje svarbią vietą užėmė kata- 
likiškos parapinės mokyklos, mokiusios vaikus rašto ir tikėji- 
mo pagrindų. Lietuviškų religinių knygų ruošimas ir jų leidimas 
tapo nuolatiniu vyskupo siekiu. Kaip tikras racionalistinio Vil- 
niaus universiteto auklėtinis, paskelbė kovą įsikerojusiems prie- 
tarams, burtams ir kitiems panašiems tikėjimams. Mokė pa- 
prastą liaudį suvokti žmogaus ir gamtos harmoniją, globoti na- 
minius ir laukinius gyvulius, paukščius, supančią augaliją. 

Gamtos apsaugą Valančius suprato ne tik kaip turto tausojimą, 
bet ir kaip žmogaus asmenybės moralinį tobulėjimą. 

Liaudies moralinio religinio ugdymo sistemai priklauso Va- 
lančiaus organizuotas masinis blaivybės sąjūdis. Šis sąjūdis 1858- 
1862 m. tapo jo prioritetiniu veiklos baru. Didelį blaivybės 
sąjūdžio mastą, jo vientisumą, platų atgarsį kitose vyskupijose 
lėmė bendrųjų katalikiškųjų sielovados tikslų sutapimas su liau- 
dies socialiniais ir tautiniais lūkesčiais. Blaivybės sąjūdžio centru 
Žemaičių vyskupija tapo visų pirma dėl Valančiaus sugebėjimo 
šiuos Bažnyčios tikslus ir liaudies lūkesčius suderinti, kad jie 
vieni kitus sąlygotų ir ugdytų. Blaivybės sąjūdis pats save lyg 
elektromagnetinis generatorius ėmė žadinti, o pati liaudis vir- 
to šio sąjūdžio subjektu, suinteresuotu ne tik moralinėmis reli- 
ginėmis vertybėmis, bet ir gerėjančiu materialiniu būviu bei 
savo augančiu visuomeniniu potencialu ir autoritetu. 

Dėl didelio rūpinimosi žemutiniais visuomenės sluoksniais 
amžininkai Valančių vadino liaudies vyskupu, jis pats sakėsi 
esąs liaudies kunigas. Valančiaus liaudiškumas reiškėsi ne tiek 
kilme, kiek Bažnyčios ir jos hierarcho — vyskupo atsigręžimu 
į valstiečius ir jų laikymu sudėtine visuomenės dalimi. Šitai 
liudija moralinių, religinių, doros, žmogaus teisių traktavi- 
mas neluominiu bendražmogiškuoju principu. Valstiečių gy- 
nimas nuo dvarininkų socialinės ekonominės savivalės, Baž- 
nyčios įtraukimas į moterystės ir šeimos santykių tarp vals- 
tiečių ir bajorų reguliavimą ryškiai skyrėsi nuo realių 
ankstesniųjų vyskupų funkcijų, nes jie bajorų ir valstiečių san- 
tykių harmoniją suprato daugiausia baudžiavinių santykių as- 
pektu. Kėlimas minties, kad moralės normos yra universa- 
lios, be to, praktiškos Valančiaus pastangos šias normas įgy- 
vendinti nesiderino su luominėmis privilegijomis ir gilino 
bendrąją baudžiavinės sistemos krizę. 

Valančiaus valstietišką orientaciją taip pat skatino rusų poli- 
tika Lietuvoje, kai buvo siekiama pašalinti ne tik politinę, bet 
ir socialinę bei kultūrinę vietinių bajorų ir katalikų dvasininkų 
hegemoniją. Valstiečiai, kurie tuomet buvo šių luomų „užuo- 
vėjoje“, kilo kaip tvirčiausias krašto tautinio savitumo bei ka- 
talikybės garantas. 

Valančiaus atsigręžimas nuo senojo istorinio luominio tau- 
tiškumo į modernųjį neluominį tautiškumą, manome, prasidė- 
jo Vilniaus universiteto laikais ir tolygiai stiprėjo daugiausia 
priklausydamas nuo vyskupo valstietiškos orientacijos. Santy- 
kinis valstiečių katalikų iškėlimas reiškė ir lietuvių tautinio kul- 
tūrinio potencialo ugdymą. Pabrėžtina, kad Valančius nuo anuo- 
metinio lietuvių tautinio atgimimo ideologų smarkiai skyrėsi 
savo pragmatizmu. Pirmieji daug stipriau reiškėsi tautinių idė- 
jų kūrimu ir palyginti nedidele jų sklaida (daugiausia šviesuo- 
menėje), o Valančius nors filosofiškai nedeklaravo tautinės vi- 
zijos, bet praktiškai tautos ugdymui nuveikė nepaprastai daug 
ir įgijo liaudies pasitikėjimą kaip „savas“ žmogus. Bajorai dva- 
rininkai - istorinės lietuvių tautos branduolys - į Valančių žiū- 
rėjo nepatikliai ir net priešiškai, nes pajuto vyskupą esant ky- 
lančio demokratinio sąjūdžio lyderiu (blaivybės sąjūdis, lietu- 
vių tautinių kultūrinių, religinių moralinių reikmių tenkinimas 
ir jų žadinimas). 

Vyskupo Valančiaus nuopelnas tas, kad jis savo hierarchinė- 
mis galiomis, iš dalies pasinaudodamas visa bažnytine organi- 
zacija, ėmėsi ginti lietuvių kalbą ir lietuvių kultūrą. Rusų admi- 
nistracija švietimo sistemą laikė svarbiausia politinės tautinės 
ir religinės unifikacijos priemone. Valančiaus parapinės mo- 
kyklos ardė valstybinį švietimo monopolį ir saugojo krašto tau- 
tinį kultūrinį bei religinį savitumą: plėtojo visuotinį raštingu- 
mą gimtąja kalba ir mokė katalikų tikėjimo pagrindų. 

Rūpinimasis savąja kalba, jos visuomeniniu prestižu, liau- 
dies švietimu, knygų bei pirmųjų laikraščių leidimu (Valančius 
manė įkurti laikraštį „Pakeleivingas“) buvo būdingas ne tik Va- 
lančiui, bet ir kone visiems pavergtųjų tautų sąjūdžiams pradi- 
niu jų laikotarpiu (ligi politinių partijų susikūrimo). Tuo metu 
visur matomas gana taikus tautinių ideologų sugyvenimas su 
tradicine visuomene ir viešpataujančia kultūra. Tad ir Valan- 
čiaus raštuose bei jo praktinėje veikloje nėra ryškus „savųjų“ 
(lietuvių ir žemaičių) ir „svetimųjų“ (bajoriškosios tautos ats- 
tovų) apribojimo ir juolab jų supriešinimo. Tėra matomos pa- 
stangos „savuosius“ sureikšminti visuomenėje ir Bažnyčios gy- 
venime. Moderniosios lietuvių tautos ugdymas Valančiaus lai- 
kais ėjo be radikalizmui būdingų priemonių, švelnios 
visuomeninės evoliucijos keliu. 

Sklandų lietuvių tautinio atgimimo kėlimą sutrikdė „trečio- 
ji“ jėga - rusų valdžia. 1863 m. sukilimas buvo galingas istori- 
nės Lietuvos ir Lenkijos luominės visuomenės iššūkis viešpa- 
taujančioms Rusijos imperijos jėgoms, pasibaigęs baisia seno- 
sios politinės lietuvių tautos agonija. 

Vyskupo Valančiaus laikysena per 1863 m. sukilimą buvo 
sąlygota sukilimo neperspektyvumo ir bažnyčios nustatytos 
legalizmo politikos, noro apsaugoti dvasininkus, eilinius ka- 
talikus bei visą katalikybę nuo represijų bangos. Valančiaus 
kontaktai su rusų valdžia iš esmės neišėjo iš būtinų tuo metu 
legalizmo rėmų. Vyskupas visą laiką balansavo ant teisėtų 
veiksmų ribos. Vyriausybei nepasisekė jo, lyg savo administra- 
cijos pareigūno, įtraukti į politines karines akcijas kraštui pa- 
cifikuoti. Patyrusi nesėkmę, prieš Valančių ir katalikų dvasi- 
ninkus valdžia ėmėsi represijų. Be to, šios represijos išplaukė 
iš diskriminacinės vyriausybės politinės katalikų, t. y. „kitati- 
kių“ atžvilgiu. 

Valančiaus legalizmo politika neduoda pagrindo manyti, kad 
vyskupas buvo sukilimo dalyvių priešas. Anaiptol. Sukilėliai 
juk katalikai, jo avijos žmonės. Be to, vyskupas, kaip minėta, 
niekad savęs nelaikė visiškai svetimu istorinei lietuvių tautai ir 
jos politinei vizijai. Juoba kad katalikybė buvo šios „tautos“ 
kultūros, dvasinio gyvenimo komponentas. Maža to, drauge 
su bajorais bei dvasininkais bent pusę visų Žemaičių vyskupi- 
jos sukilėlių sudarė liaudis, „Žemaičių ir lietuvių“ valstiečiai, 
mylimiausios vyskupo „avelės“. 

1863 m. sukilimas buvo toji riba, kuri ryškiai perskyrė vys- 
kupo Valančiaus veiklą į du laikotarpius. Mat iš esmės pakito 
Bažnyčios padėtis, vyskupo pareigų atlikimo sąlygos ir meto- 
dai, įsitempė santykiai su rusų administracija, pasikeitė bend- 
ravimo su bajorų luomu ir valstiečiais pobūdis, suintensyvėjo 
lietuvių tautos ir jos kultūros ugdymo darbas. Panaikinus bau- 
džiavą, smarkiai sustiprėjo lietuvių liaudies pilietėjimo požy- 
miai, matomas jos visuomeninio ir ekonominio vaidmens san- 
tykinis padidėjimas, juoba kad bajorų luomas savo turėtą vaid- 
menį iš dalies prarado ir dėl valdžios represijų, ir dėl ūkinio 
persitvarkymo krizės. 

Visą Valančiaus vyskupavimo laiką augęs ir vyskupo ugdy- 
tas lietuvių valstiečių, kaip religinės ir socialinės ekonominės 
Katalikų Bažnyčios atramos, vaidmuo po sukilimo tapo išties 
svarbiausias. Rusijos vyriausybės pastangos įtraukti šiuos vals- 
tiečius į rusų tautos ir Stačiatikių Bažnyčios orbitą reiškė lietu- 
vių nutautinimą ir katalikybės sunaikinimą. Tad istoriografijos 
iškelta problema, ar Valančius labiau rūpinosi lietuvybe, ar Baž- 
nyčia, ar pastarosios labui aukojo lietuvybę, tėra nesusiprati- 
mas, atsiradęs dėl vėlesnio konjunktūrinio pakitusių tautos ir 
Bažnyčios santykių suvokimo. Juk modernioji lietuvių tauta 
Valančiaus laikais dar nebuvo spėjusi pakankamai iškilti, šią 

tautą, lietuvybę dar reikėjo žadinti ir ugdyti. Valančius, būda- 
mas vyskupas, turėjo platų veiklos barą ir nepalyginamai di- 
desnes galimybes nekaip kiti lietuvių tautos žadintojai — rašy- 
tojai, kultūrininkai, gyvenę iš mecenatų malonės arba duoną 
pelnę eidami eilinio dvasininko ar administracijos bei teismo 
tarnautojo pareigas. 

Valančiaus įžvalgumas, kad visų pirma lietuvių valstiečiai (ir 
smulkieji bajorai), o ne bajorai-dvarininkai determinuoja kraš- 
to tautiškumą ir tampa pagrindine Bažnyčios atrama, istoriš- 
kai visiškai pasiteisino. Lietuvių valstiečių tautinis pabudimas 
bei jų prisirišimas prie vyskupo Valančiaus ir Bažnyčios buvo 
nauja tvirta užkarda prievartiniam rusinimui ir stačiatikybės 
diegimui. Juk pats faktas, kad Valančius per visą savo gyveni- 
mą neparašė ir neišleido nė vienos religinės, beletristinės kny- 
gos ar vadovėlio lenkų kalba, rodo vyskupo lietuvišką orienta- 
ciją, šiuo požiūriu kone atitinkančią S. Daukanto nuostatą. 

Nebegalėdamas veikti vien legaliai, Valančius pirmasis (iš- 
skyrus M. Akelaičio epizodą) ėmėsi draudžiamo lietuviško kul- 
tūrinio ir ganytojiško darbo. Jis sukūrė slaptą lietuvių spaudą, 
galingiausią lietuvybės ugdymo ir pasipriešinimo rusifikacijai 
priemonę: rašė beletristinius kūrinius, religines politines bro- 
šiūras, religines knygas, jas savo lėšomis Mažojoje Lietuvoje 
leido, sukūrė pirmą knygnešių organizaciją, kuri rūpinosi, kad 
ši spauda slaptai plistų Didžiojoje Lietuvoje. Drauge vyskupas 
rūpinosi augančios lietuvių kartos raštingumu - skatino slap- 
tųjų mokyklų kūrimąsi. 

Valančiaus fenomeno ypatybė - lietuvybės ir katalikybės har- 
monijos ir jos istorinės perspektyvos supratimas. Katalikų Baž- 
nyčia tuomet buvo toji versmė, kuri perdavė Vakarų Europos 
kultūrą. Ši kultūra patyrė vietinę adaptaciją, suaugo su liaudies 
kultūra, sudarydama lietuvių tautinės kultūros sudėtinę dalį. 

Ėjimas prie europinės kultūros vien pasaulietiniu keliu, t. y. 
daugiausia per rusišką valdinę mokyklą ir per rusišką (ir len- 
kišką) spaudą, buvo lydimas nuolatinės grėsmės lietuvių tau- 
tos egzistencijai. Turime pripažinti, kad ir platus Bažnyčios įt- 
raukimas į besirutuliojančios lietuvybės rėmimą ir jos puoselė- 
jimą yra vyskupo Valančiaus nuopelnas. Nei prieš Valančių, 
nei ilgai po jo nebuvo kito tokio istoriškai įžvalgaus vyskupo. 
Netgi atvirkščiai, jo įpėdiniai, vėl „atkritę“ į praeitį — sustipri- 
nę savo sąsajas su bajorų luomu, iš dalies sugriovė tai, ką Va- 
lančius buvo nuveikęs. 

Jonas Matusas 


Motiejus Valančius 
kaip istorikas 


Valančius buvo ne tik rašytojas, ne tik visuome- 
nininkas, ne tik dvasinių Lietuvos reikalų organizatorius, bet 
taip pat ir istorikas. Svarbiausias jo istorinis veikalas yra Žemai- 
čių vyskupijos istorija, kurios pilnas pavadinimas yra: „Žemaj- 
tiu Wiskupiste. Aprasze K. Motiejus Wotonczews- 
kis. Dalis I su Tobliczioms. Wilniuj, spaustuwieje Juozapa Zawa- 
dzki, 1848 m.“ Antroji veikalo dalis turi tokį pat pavadinimą ir 
tais pat metais išspausdinta. Pirmoje dalyje yra 337 psl., o antro- 
je 274. Abiejų nedidelis oktavos formatas. Vertindarnas Valan- 
čių kaip istoriką, ta jo monografija ir naudosiuosi. 

Pirmiausia iškelsiu aikštėn Valančiaus objektyvumą, kuris 
yra vienas pačių svarbiausių reikalavimų, kokie statomi isto- 
rijos mokslo žmogui. Rašydamas apie Lietuvos krikštą, Va- 
lančius deda antraštę (26): „Žemajtej par nenora kriksztiejes“. 
Čia viso skyriaus santrauka ir charakteristika. Toliau žodis į 
žodį skaitome: „Tejp žemajtej nu Karalaus ir didi kunigaikszti 
wertamis... pradieje dienunemetu tikieti i Kristusą ir krikszti- 
ties pagal paprote Rima Katalikų bažniczes. Dare wienok taj 
mažne wisi par nenora; wieni isz bajmes czepat esąntiums wal- 
dimierums žemes, kiti kriksztijos, szirdiesi sawa butinaj to ne- 
jauzdamis, jog tikieims kataliku ira gieresnis už senai, kiti, kad 

dowinas gautum ar igitu nenustotum, kiti ąnt gala, kad sawa 
wieszpatium itiktum ir pamiegtum. Buwa dar tokiu, katru nie- 
kajp negalieję priwersti kriksztities; niestokoje ir tokiu, katrie 
atsitolinus karaluj su Witaudu, kietina par krauje pralijmą su- 
grąžinti seną garbę dievams sawa“ (Žemaitiu Wiskupiste I 41- 
2). Truputį toliau vėl randame: „Žemajtej priwersti apsikriksz- 
titi, nors pagalop kataliku tikieima nieapkiente, bijodami wie- 
nok artie Trakusi giwenąnte dide kunigajkszte, ausis susklautę 
tilieje“ (Tnp. 151). Paskui smulkiai aprašoma, kaip žemaičiai, 
norėdami nusikratyti nauju tikėjimu, du kartus sukilo (p. 51- 
4). Patsai vienas tas liudijimas yra svarbus, bet šimtą kartų jo 
svarbumas padidėja, kad jį parašė Peterburgo Dvas. Akademi- 
jos prof-ius, Varnių vyskupijos dvasinės seminarijos rektorius, 
vėliau tapęs Žemaičių vyskupu. Juk prievarta primestas krikš- 
tas nesudaro garbės Katalikų Bažnyčiai, o, antra, dvasininkui, 
ir tai aukštam, nepatogu tokį nuogą faktą beminėti. Jei būtų 
kokie komentarai, tai pati prievarta gal kiek nubluktų. Tik su 
tokiais paaiškinimais rašė apie Lietuvos krikštą Kryžiuočių vie- 
nuolijos kronikininkai, ypačiai dvasininkai. 

Be jokio dangstymo aprašomi kunigai. Ana, Laukuvos klebo- 
nas naktį pagrobęs stebuklingą Kristaus statulą ir parvežęs į savo 
bažnyčią. Nuo to laiko į pamaldas pradėję žmonės plūsti (1 265). 
Grinkiškio klebonas Pov. Daukša apgaule atgavęs iš kalvinų Pa- 
šušvio bažnyčią (apie 1665 m.) (I 166). Atvirai aprašoma, kaip 
mentą (I 181). 1752 m. kun. Jokūbas Smatovičius siuntęs į Prū- 
sus pasiteirauti burtininko, ar pasveiksiąs (1 177). Blogi kunigai 
ir jų papročiai aprašomi II 263. Žemaičių vyskupas Antanas Tiš- 
kevičius įsakė visiems vyskupijos kunigams per 3 mėnesius išeiti 
Varniuose tam tikrus dvasininkų kursus. Valančius apie tai rašo: 
„Diel norieima rots newisaj tenorieje wargszej kunegielej antru 

atvėju simunarię ejti, bet neturiedamis kur dingti wilkos wiens 
po kita nosis nuknabini“ (I 211). 

Valančiaus istorijoje nesudaro išimties nei aukštesnysis dva- 
sininkų klodas, kanauninkai ir pralotai. Pav., apie Šeduvos kle- 
bono Lukoševičiaus smelkimąsi į pralotus Valančius sako: „Lu- 
koszewicze i pralotus ilinda“ (I 191). Neslepia nei Žemaičių 
kapitulos kanauninkų tarpusavio rietenų. Jie „paskida i dalis, 
wiens kita neapkięnte, kiersztawa, baros ir patis nežinodamis, 
ko nori. Nepadorus tas elgimos dwasiszkos wiresnybes wisims 
nepatika“ (I 94). Ne vieną kartą tenka mūsų istorikui paliesti 
ir Vilniaus kapitulą. Merkelis Geiša Eliaševičius tikęs į Žemai- 
čių vyskupo vietą. „Nenoriedams bažniczes istatimu parženg- 
ti, kas newert ne smejgies i tąn wietą, todiel Wilniaus kunegai 
tami daliki guvesni ir szarpesni, kielis atwejus ij pranoke ir sawa 
užpakalie palika“ (1 147). 

Pagaliau drąsusis žemaitis nesustoja nei prieš vyskupus. Ir 
čia jis elgiasi kaip nieko nevaržomas rašytojas, kartais ir kaip 
teisėjas. Smulkiai aprašo vyskupo Petro veržimąsi į dar tebegy- 
vo Žemaičių vyskupo Mikalojaus Dzergavičiaus vietą (I 65 tol.). 
Tai įvyko Švitrigailos laikais. Žemaičių soste sėdėjęs Baltramiejus 
1 „par sawa nelabumą daugiaus žmones papiktina, ne kaip ko 
giera pramokie“. Žemaičiai norėję jį užmušti, dėlto turėjęs 
pabėgt (I 70-1). Kartais Valančius nuteisia ir už pažiūrėti men- 
ką dalyką. Sakysime, Motiejus II 1463 metais apsigyvenęs ne 
Varniuose, kaip ankstybesnieji vyskupai, bet Alsėdžiuose. Is- 
toriko sprendimas: „...Toki ejlu bajsej papiktina sawa ipedi- 
nius“ (I 72). Apie vyskupą Mikalojų Radvilą sakoma, jog ka- 
nauninkų turtus „sau paturieje“. Ginčai nesiliovę iki amžiaus 
pabaigos (1 78). Tasai ganytojas dar pakaltinamas ir dėl kitko. 
Girdi, „kajpo kunegajksztis patio pradio už nieka turieje ka- 
naunikus ir diduomenę žemajtiu“. 

Apie varžytines per vyskupų rinkimus informuoja Jurgio Ta- 
lato mirties proga. Žemaičių kanauninkai su diduomene siūlę 
savo žmogų Varnių kanauninką, o Vilniaus kunigai su didikais 
„pakisza Waclawa Wierzbicki“ (I 83). Protestantizmo plitimo 
proga išpeikia vyskupą Jurgį Petkevičių ir kunigus. Vyskupas 
buvęs „nevisai dievobajminga“ (I 95 tol.). 

Kliūva ir Abraomui Voinai. Vaiko paprastumu Valančius ra- 
šo: „Musasis Abroms“ noris wirs sens ir dievobajmings, pano- 
res wienok turtingiesnes wiskupistes, inika smejgties i miru- 
sioje wietą (Vilniaus vyskupo)“ (I 146). Jauti, jog žemaičių is- 
toriko plunksna šiaip kurį žmogų teigiamai įvertina, bet, nieko 
blogo nemanydama, atskirus jo pasielgimus paduoda tokius, 
kokie iš tikrųjų buvo, vadinasi, nepridengia jokiu fygos lape- 
liu. Taip išėjo su vysk. Tiškevičium, kuris, mirus Vilniaus vys- 
kupui, „užsigiejde jo wietą igiti“. Kadangi ilgai nesulaukęs iš 
Romos paskiriamojo rašto, o į jo vietą atvažiavęs kitas, tai „pa- 
buga, kad nepaliktum be kokios wiskupistes“ (1 161). Kitokios 
rūšies faktas minimas apie vyskupą Parčevskį. Laimėjęs kažin- 
kokią bylą, jis už „sawa wargus“ pasilikęs iš gautųjų pinigų 
500 auksinų (I 177). Paprastai Žemaičių vyskupai, pasidarius 
laisvai Vilniaus vietai, tenai persikeldavo. Apie Aleksandrą Sa- 
piegą sužinome, jog „senej giejduluois Wilniaus wiskupistes, 
pradieje melsti Karalaus, kad i numirusioje wietą ij pakialtum“ 
(1 177). Toliau randame smulkiai aprašytas Vilniaus praloto 
Petro Palubinskio intrigas (18-to amžiaus pabaigoje), kad gau- 
tų Žemaičių vyskupo sostą. Girdi, kai to nelaimėjęs „it perku- 
nuj trenkus, nosi nuknabinęs iszwažiawa i Wilniu“ (I 189). Kar- 
tais iš pastabaus žemaičio lūpų, aprašius kokį įvykį, išsprunka 
reikšminga pastaba. Kungaikštis Povilas Bernotas Sapiega greit 
gauna Žemaičių vyskupo vietą. Valančius drebtelia: „Bepigu 
didžiūnams kuo neigiti“ (I 199). 

Kartais stebėte stebiesi Valančiaus, pasakysiu, šventu papras- 
tumu. Ana, vysk. Simanas Mykolas Giedraitis. Jis piešiamas 
kaip palankus rusams ir parodoma, kaip iš jų malonės gavo 
aukštas vietas. Kaip laidė raštus žemaičiams nutilti ir mesti gink- 
lus; kaip atvažiavo iš Peterburgo su rusų valdininku, kaip prisi- 
laikė tuo metu pas rusų generolą Paleną, pagaliau kaip iš Mi- 
kalojaus I gavo pirmo laipsnio šv. Onos kryžių (I 269-72). Ar- 
ba Juozapas Arnulfas Giedraitis. Tasai kunigaikštis vyskupas 
girte giriamas. Bet čia pat referuojama: girdi, važiavęs įsigyti į 
Vilnių daktarato, kad nebūtų kliūties „isz szalies mokslą“ užimti 
vyskupo sostui. Kai rusų vyriausybė iš jo atėmus visą vyskupišką 
valdžią ir perdavusi pavyskupiui Simanui Giedraičiui, jam „ne- 
patiko tas pažeminimas“. Šelpęs gimines ir norėjęs, jog po jo 
Žemaičių vyskupais būtų Giedraičių giminės žmonės (1 247 tol.). 
Bendrai reikia pasakyti, jog Valančiaus „Žemaitiu Wiskupistėje“ 
smulkiai, lyg pabrėžiamai aprašoma vyskupų ir kunigų pajamos. 
Tas dalykas eina gretomis su dvasiniais reikalais, net gaunama 
įspūdžio, kad yra šiųjų conditio sine gua non. Yra lengvos pašai- 
pos vietų. Sakysim, I 184. Apie vyskupą Kaz. Pacą čia randame 
šitokį sakinį: „Suwadina bajmę giditoju, kajp imanidams norieje 
ąmžiu pratęnsti; liga wienok stipresne už žoles, 1695 metusi 
nugalabija warkszi“. Pagaliau neiškenčiu nepriminęs vienos vie- 
tos net apie Šventą Tėvą. Buvo štai kaip. Velykinės išpažinties 
laikas, vysk. J. Tiškevičiaus prašymu, popiežiaus 1634 m. buvęs 
pailgintas iki 3 savaičių (anksčiau buvo 2). Po to rašytojas sako: 
„Sziksztums Tiewa szwęntoje tejp mažusi dajktusi nepatika wis- 
kupuj“ (II 201). Bebaigiant su dvasininkais, kaip charakteringą 
dalyką, pacituosiu pabaigą Valančiaus veikalo, būtent, paskutinį 
sakinį. Čia matom, kaip istoriko pažiūra buvo nieko nesuvaržy- 
ta, nekliudoma jokių luominių prietarų. „... Klebonai nenorieje 
suosties ne rupinties pawargelejs“. 

Dabar pažiūrėsime, kokie išėjo vienuoliai Valančiaus veikale. 
Aprašydamas Žemaičių vyskupijos sinodą 1643 m., mūsų auto- 
rius be niekur nieko konstatuoja pasaulinių kunigų ir vienuolių 
nesutikimą (II 159). Toliau eidami, susiduriame su jų tarpusavio 
santykiais, atseit, vienos vienuolijos su kita. Atviriausiai vaizduo- 
jami jėzuitų barniai su piarais dėl Varnių dvasinės seminarijos 
vedimo (II 23). Mat tam buvo ir priežastis. Vyskupas Antanas 
Tiškevičius už kunigų tamsumą apkaltino jų auklėtojus jėzuitus 
ir juos „isztreme isz simunarios“, o pakvietė piarus (II 211). Va- 
lančius neužmiršo nei pačių vienuolių tarpusavio kivirčų. Ana, 
Pašaltonio benediktinų intrigos dėl viršininko vietos (Fel. Tory- 
nis ir Anzelmas Šimkevičius). Smulkiai aprašoma atskiri ginčo 
epizodai, kaip bažnyčios liturginių drabužių, kielikų grobstymas 
ir kitokis „apmaudos giežimas“ (II 132-3). 

Atskirai tenka pakalbėti apie jėzuitus, apie jų mokymo dar- 
bą dvasinėje seminarijoje. „Jezawitai bardamos su wiskupajs, 
diel mokima mokie klerikus Kražiu simunario: wienok darė 
taj it sąmdininkai nenoriedamis; todiel talpina simunario ne- 
mokslus jaunikajtius, patalpinusis ticziomis kajp rejkięnt neat- 
kase ju akiu, o taj dielto, kad nebutum tejp mąndri kajp ju 
mokitojej“ (II 20). Įdomus Valančiaus įvertinimas Kražių jė- 
zuitų gimnazijos. Kadangi aniems laikams ši mokslo įstaiga tu- 
rėjo didžios reikšmės ir kurį laiką buvo vienintelė aukštesnioji 
mokykla Žemaitijoje, tai paduosiu gana ilgą Valančiaus citatą. 
„Kajpogi wisa prowisu tuokart rejkalawa nu mokitiniu, kad 
kiauraj mokietum Alwarą, bilotum jebkajp lotiniszkaj, priras- 
zitum platius laksztus ąnt garbies gieradieju ir didžiūnu, brajži- 
tum sziokies tokies ejlas lotiniszkas. O wis taj mokiedamis, waj- 
kaj niekiek dar mokitajs nebuwa. Isz tokie taj mokima kila di- 
dis neapszwietims, kurs apdęngies buwa wisą Lanku žemę, už 
wis Augustuj II ir III karalaujęnt“ (II 30). Čia pat reikia pabrėž- 

ti, jog jėzuitų ordinas Valančiaus laikais jau ramiai veikė, nes 
buvo praėję keliasdešimt metų, kai popiežius jį buvo atgaivi- 
nęs ir sugrąžinęs visas seniau turėtas teises. Panaikinus jėzuitų 
ordiną (1773), Edukacinė Komisija Kražiuose įsteigė savišką 
apskrities mokyklą (wydziatowa o szešciu klasach). Apie naują 
švietimo tvarką „Žemajtiu Wiskupistėje“ skaitome: „Parode 
kajp rejk priderąntej wajkus mokiti, parasze naujes kningas, 
pagal kuriu mokiti liepė. Už wis isakie, kad wajkaj dajktus 
sawa karalistes wisupirmu žinotum. Žodžiu sakant, tejp wis 
kąn pariede, jog ir patis Jezawitu milietojej lowies ju gajlie- 
ties“ (II 32-33). Aišku, kurią tvarką Žemaičių istorikas laiko 
geresnę. Po jėzuitų iki 1797 metų Kražių mokyklą laikė Edu- 
kacinė Komisija, Valančiaus vadinama Apšvietimo Draugyste. 
Nuo tada ji buvo pavesta vienuoliams karmelitams. 1817 m. 
rusai vienuolius pašalino ir mokyklą padarė grynai pasaulinę 
bei valstybinę. Valančius ir apie naują padėtį pasakė savo nuo- 
monę. „Pradio newienam rodies nepadoru, kad žmones pates 
wedusis, nekunegaj wajkus ju mokitum, bet spierej ir pri tokiu 
prigudusis, weže it pirmu sawa sunus i Kražius“ (II 38). 
"Toliau kalbėsiu apie tokią objektyvumo rūšį, kurią galima 
pavadinti atvirumu. Mat čia atskleidžiamas intymusis Bažny- 
čios gyvenimas arba, tikriau tariant, atskiri jo iškrypimai. Pa- 
vyzdžiui, burtininkų ir raganų deginimas. Valančiaus knygoje 
smulkiai aprašoma tos rūšies tyrimai ir teismai. Tam dalykui 
paskirta 178-196 psl. Išspausdintas ir patsai protokolas, ku- 
riame teismo nutarta sudeginti keletą moteriškių ir vyrų (ir 
įvykdyta). Paduoti teisėjų ir kitų oficialių asmenų parašai. Ran- 
dame net kuriozą, jog vieno Varnių kapitulos kanauninko moti- 
na buvo kaip ragana apskųsta ir Luokėje sudeginta (II 192-3). 
Neužtylėti nei kitos rūšies faktai, būtent, perdėto maldingumo 
pasireiškimai. Turbūt nėra Lietuvoje smulkesnio ir vaizdinges- 

nio aprašymo, kaip žmonės būriais bažnyčioje lįsdavo į maišus 
ir plakdavosi. Pagal Valančių atrodytų, jog tai buvo vykdoma 
lyg ir organizuotai (II 213). Nusidėjėliai būdavę priverstinai 
plakami ir kitaip kankinami. Būdavę atsitikimų, kad patys kle- 
bonai bausmes įvykdydavo. Jie „nusidiejusiu motriszkuju ir ki- 
tu didiu grieszninku bajsej nudiž kajli“. Vyskupas turėjęs už- 
drausti (II 233). Pasauliniai valdovai (turbūt ne be žinios kle- 
bonų) už religinių pareigų neatlikimą dėdavę žmonėms 
pinigines pabaudas (II 262). Pagaliau pas Valančių skaitome 
apie negerumus, įvykdavusius žmonėms masėmis keliaujant į 
Kalvariją ir Šiluvą. Mat pėsčios eidavusios ištisos parapijos, taigi 
priseidavę apsistoti miškuose (Il 208). 

Istorikas be tolerancijos - lyg neišauklėtas žmogus. Koks tuo 
atžvilgiu buvo Dvasinės Akademijos profesorius, vėliau Varnių 
dvasinės seminarijos rektorius? Vadinasi, vyras, kurio nurody- 
mais ir priežiūra buvo formuojama dvasia būsimų viešpatau- 
jančio tikėjimo atstovų ir jųjų mokytojų. Reikšminga, jog turi- 
me reikalą su idėjiniais autoriaus priešais. Tokios yra atskilu- 
sios nuo Katalikų Bažnyčios krikščionybės šakos, vadinami 
protestantai. Daugiausia Lietuvoje pasireiškė kalvinai su liute- 
ronais. Pirmiausia tenka pabrėžti, jog mūsų istorikas nenori jų 
pažeminti kaip žmonių, visai nekalbant apie plūdimą. Tiek kal- 
vinų, tiek liuteronų dvasininkus Valančius vadina kunigais, va- 
dinasi, katalikų priimtu vardu. Tuo tarpu užsienio katalikų au- 
toriai vartoja predikanto ar pastoriaus terminą, atseit, norima 
pabrėžti jų skirtumas nuo katalikų. „Žemajtiu Wiskupiste“ ir 
nekatalikų krikščionių šventyklas vadina bažnyčiomis. Ir šiaip 
Valančius nesistengia priešininkus įgelti. 1645 m. Torne Vla- 
dislovas IV sukvietė katalikų ir protestantų teologus viešiems 
ginčams, kad išsiaiškinus aprimtų valstybėje religinis gyveni- 
mas. Valančius rašo: „Tuo tarpu prasidieje sznekesis abeju pu- 

siu, mokitije ir lupoms ir rasztu bilojos kiek tinkamis; pagalop 
numanidamis nieka ne paszęntis, wažiawa numon kajp musę 
kundusi“ (I 158). Rašoma juk vyskupijos istorija, bet daug kas 
vertinama valstybiniu bei tautiniu mastu. Sakysime, švietimas. 
Valančius ima XV-XIX amžius ir aprašo katalikų ir protestan- 
tų švietimo įstaigas. Smulkiai išskaitomos kalvinų bažnyčios ir 
aiškinama jų istorija (II 238-51). Kad būtų aiški istoriko pa- 
žiūra apie XVI amžiaus Lietuvos švietimą, duosime žodį jam 
pačiam. Paragrafas „Wajsej mokima“ (8147 II) štai kaip prade- 
damas: „Kad kataliku ir nekataliku kunegaj, kurie minawoto- 
mis mokslinicziomis walde, ipatingaj apszwietima Žemajtiu te- 
noriedamis, dajlej but žmones mokiusis, žinoms, but isznajki- 
nusis stabmeldius ir pramokiusis bęn tikieima krikszcioniszka; 
bet to nedaridamis ir dabar be palaubos tarp savęs bardamos, 
vieto iszmokima ko giera, i gilesnę dar tamsibę žmonales pa- 
stumieje“ (II 10). Čia jaučiama, kad rašytojas plačiai turėjo pa- 
žinti ano meto raštus ir dokumentus. Mat patys tie barniai nag- 
rinėjamame veikale smulkiai neaprašyti. Juos išnagrinėjo d-ras 
J. Purickis savo „Die Glaubensspaltung in Litauen im XVI Jahr- 
hundert“. Bebaigdamas aukščiau minėtą skyrių apie švietimo 
išdavas, Valančius stato klausimą: Dėlko Žemaičių mokyklos 
„nietruputele neapszwiete“? Atsakymas yra paskutinis sakinys: 
„Todiel žinokiem, jog kur žmoniu pagiejdimaj daugiel walio, 
tęn ir wisoks stejgims nieka nepadaris giera“ (II 11)*. 

Kaip nešališkas stebėtojas mūsų autorius aprašo ir priemo- 
nes, kurių katalikai griebėsi prieš protestantus. Nevengiama 
minėti ir materialių priemonių, pav., draudimas kunigams vie- 
nokių drabužių su katalikais, bažnyčių atiminėjimas, neleidi- 
mas naujų statyti ir dar kitokių. Valančius nejaučia neapykan- 
tos nekatalikų kunigams. Jis su jais net palaiko mokslinius san- 
tykius. Rašydamas apie Kėdainių kalvinų parapiją, jis 

atvejais ryžtingai 

prisipažįsta, jog Žinių apie tai „mejlingai man sutejkie mokits 
ir nu wisu girams kunegs Mollesons“ (II 238 prieraše). Tas 
pats su Kėdainių gimnazija. Ją aprašęs, Valančius po teksto iš- 
našoje pasisako, kad „žinę apej tąn moksliniczę sutejkie mąn 
auksztas kalwinu pardietinis (superintendent) Rapals Downars, 
protings lietas wirs“ (II 52). Tai garbingas vardas, kuriuo auto- 
rius vadina pasižymėjusius ir nusipelniusius asmenis. Jam „lie- 
tas vyras“ yra pav., Jokūbas Laskauskis, Mikalojus Daukša, Kas- 
tantinas Širvidas, Ambr. Pabrėža ir kiti. Tiesa, vieną vienintelį 
kartą randame „Tauragės bambizo“ vardą (I 183). Bet kadangi 
jis su visu veikalo dėstymu nesiderina, tai nesuklysiu jį pavadi- 
nęs lapsus linguae. 

Apžvelgę, kas iki šiol pasakyta apie katalikų kunigus, vysku- 
pus, kapitulos dvasininkus, vienuolius ir protestantus, turime 
pakartotinai pripažinti Valančiui objektyvumą; nors tasai ob- 
jektyvumas kartais išvirsta, jei taip galima sakyti, paprastumu, 
o atskirais atvejais galima kalbėti net apie autoriaus naivumą. 
Negalima nutylėti ir vienos autoriaus silpnybės, būtent, patai- 
kavimo rusų valdžiai* ir šiaip didikams. Pavyzdžiui, iš jo lūpų 
išsprūsta toks sakinys: „Szwiesiausis Ciesorius szęndien mej- 
lingaj mąmis waldus Mikalojus I“ (I 2). Kaip žinoma, rusų val- 
džia, užėmusi Lietuvą, pradėjo drąsiai šeimininkauti be išim- 
ties visose srityse. Rusų carai davinėjo įsakymus net vyskupams, 
o tai Katalikų Bažnyčioje neįprasta; juoba, kad Lenkijos-Lietu- 
vos valstybėje buvo šiuo atžvilgiu kitokia tvarka. Valančius pa- 
sakoja apie katalikų reikalų ir jų ganytojų tvarkomuosius į5a- 
kymus, išleistus Katrės II, Pauliaus I, Aleksandro I ir Mikalo- 
jaus I. Tuo tarpu jokios pastabos, jokio žodelio nuo savęs, viskas 
yra sausas įvykių referatas. Pav., apie Arnulfą Giedraitį tik tiek 
pasakyta, jog Katrei II važiavęs „iszpažinti sawa paklusnumą“. 
Žinoma, dėl galėjimo tai galima paaiškinti ta aplinkybė, jog 

tuomet visą kraštą valdė rusai ir reikėjo rasti modus vivendi 
naujose sąlygose. Dėl didikų gerbimo tiek galima pasakyti, jog 
kartais juos tituluoja, sakysim, „Jomilesta Tyszkiewicze“ (Apie 
Žemaičių vyskupą, I 210). 

Tikėjimo dalykams Valančius turi sveiką, šviesią nuovoką. 
Rašydamas apie tai, jog žmonės per daug lengvai įtiki antgam- 
tiniais apsireiškimais, jis sako: „Spieraus sirgdamis žadas i to- 
kias wietas, nekajp wažuo pri giditoje. Tejp wienok daridamis, 
neiszmintingai dara“ (I 171). Apie Tverų šv. Mergelės atvaizdą 
rašo tik referuodamas, visur vartoja dalyvius, sakysim, „wis- 
kups iszpažinęs tikrą stebuklą“, „kunegai padariusis“ ir dau- 
giau tokių vietų (I 218). Tas bruožas ypačiai puola į akis, kai 
paimi į rankas Simano Daukanto „Lietuvos Istoriją“ (I-II, Ply- 
mouth, Pa, 1893 m.) ir lyginti su „Žemajtiu Wiskupiste“. Ana, 
Daukantas (II, 177) palyginti pabrėždamas rašo apie stebuklą 
su kunigu Jeronimu, kuris Lietuvos krikšto metu kirto šventą 
ąžuolą. Pas Valančių nei žodžio. Jis rašo su istorininko rimti- 
mi. Tuo tarpu Daukanto istorijoje pilna verkšlenimų. Kad ir 
šitokis posmas: „... Pažinusios tautos Kristaus mokslą ir regė- 
damos vieną iną Dievą, dangaus ir pasaulės Vieszpatį, ant sa- 
vęs meilingą ir malonų, radosi paczios tarp savęs it vienos moty- 
nos dukterys, o žmonės krikszczionys pasidarė tarp savęs gen- 
tys: kaipogi pagal Jo įstatymą vienas kitą turėjo mylėti it pats 
savę, bet ant nelaimos szio svieto tas szventas įstatymas nėra 
pildomas sziąndien, kaip buvo pradžioje krikszczionybės“ (I 107). 
Tai ne Valančiaus būdui ir stiliui. Kai kas, vienpusiškai vertin- 
damas, kas iki šiol išdėstyta, galėtų „Žemajtiu Wiskupistės“ 
autorių pavadinti pernelyg liberaliu, net racionalizuojančiu. Tuo 
tarpu jis buvo nuoširdus Bažnyčios sūnus. Tai išduoda bendra 
veikalo nuotaika. Iš daugumo suminėsiu porą faktų. Aprašy- 
damas bažnytinius jubiliejus, Valančius džiaugiasi, jog ta proga 

žmonės religiškai ir doriškai švarėja. Paskui, lygindamas kata- 
likų tikėjimą su protestantų, jis, žinoma, ramiai, giria pirmąjį. 

Tegul bus leista šiek tiek paminėti ir Valančiaus, taip sakant, 
tautiškumą bei lietuviškumą. Mūsų istorikui kryžiuočiai kovo- 
jo su žemaičiais „netejp duszu iszganyma kajp ju turta jeszko- 
damis“ (I 129). Vadinasi, autorius išsiduoda esąs skriaudžia- 
mųjų pusėje ir meta šešėlį į tariamuosius krikščionintojus. Iš 
pradžių juos vadina kryžiuočiais (kryžokais) (29), toliau jau 
vokiečiais (30), pagaliau tiesiog kraugeriais vokiečiais (32). Argi 
ne charakteringas šitoks pasakymas: „„... Drįsa dar prisztarauti 
sawa kraugierems wokitems“? Čia Valančius parodo savo už- 
uojautą žemaičiams. Tai dar aiškiau kyšo iš pasakojimo, kaip 
žemaičiai, jau apkrikštyti, sukilo prieš naujo tikėjimo skelbėjus 
ir valdovus. „„.. Wokitius iszpiowe ir ju junga węnkart su kata- 
liku tikieimu apęnt atmete. Tejp nespieru ira priwersti žmo- 
nes, kad priimtum naui ir sau nežinomą tikieimą“ (I 33). Vadi- 
nasi, čia randame lietuvių žiaurumo motyvus, kurie paaiškina 
jų elgesį ir neleidžia be niekur nieko pasmerkti. Valančiaus už- 
uojauta apima net senojo tikėjimo dvasininkus. Apie aukščiau- 
sią stabmeldžių kunigą, kai žmonės, Jogailos ir Vytauto verčia- 
mi, ėmė krikštytis, randame šitokį sakinį: „... Werkdams aplej- 
da sawa kijmą ir pasisliepe tarp žmoniu milemuju“ (I 36). Dėl 
lenkiškumo Valančius neužima tokios griežtos pozicijos, bet 
vis dėlto visur lietuvius skiria nuo lenkų ir stoja už jų gimtąją 
kalbą ir yra šalininkas šių dienų ultramoderniško obalsio: Že- 
maitija žemaičiams. Sakysim, jam vyskupas Baltramiejus I gi- 
męs „Lanku žemie“ ir Motiejus II yra „kunegs lankas“ (I 70 
tol.). To skyrimo pagrindą ir aukščiau minėto dėsnio pateisini- 
mą mes randame pasakojime apie tai, kad 1502 m. iš Kroku- 
vos atvažiavęs į Žemaičius „kunegs, Jons, lanks niežodele že- 
majtiszkaj nemokąs“. Jis vadinamas „niekam Žemaičiuose ne- 

derančiu kunigu“ (I 76). Arba vėl Vaclovui Vierbickiui mirus, 
Žygimantas Augustas paskyrė Žemaičių vyskupu Joną Doma- 
nievskį. Lietuvos diduomenė rūgojusi, jog „ne Lietuwi, bet lanka 
Domaniewski“ karalius atsiuntęs (I 87). Vadinasi, „Žemajtiu 
Wiskupistėje“ plevena lietuviška dvasia, visai ne tokia kaip Ko- 
jalavičiaus Historiae Lituanae. Valančiaus lietuviškumas bei pat- 
riotizmas neužsileidžia Daukanto „Lietuvos Istorijai“, o vieto- 
mis net viršija. Čia pat teks paminėti Valančiaus taisyklingą ir 
gryną lietuvių kalbą. Ypatingai ryšku jo pastangos visur vartoti 
lietuviškus terminus. Jausdamas jų naujumą, Valančius skliaus- 
teliuose deda ir lenkišką pavadinimą. <...> 

Matome, jog kai kuriais savo terminais Valančius yra mo- 
derniškesnis net už mūsų laikų rašomąją kalbą. Tendencija tarp- 
tautinius terminus pakeisti savais tautiniais ypač žymu Vokieti- 
joje, kur ji prasidėjo gerokai prieš Did. Karą. 

Vertindamas kurį istorijos veikalą, šių dienų istorijos moks- 
las pirmiausia žiūri, iš kur autorius sėmėsi žinių. Kaip su „Že- 
majtiu Wiskupiste“? Reikia pažymėti, jog Valančius gausiai pa- 
naudojo šaltinius, pirmiausia rankraščius. Jojo knyga žymia da- 
limi jais ir remiasi. Čia suminėsiu panaudotus archyvus: 

1. Žemaičių Vyskupijos archyvas (Arch. Biskupa Žmudzkiego) 

2. Vilniaus Katedros bažnyčios arch. 

3. Varnių kapitulos raštai 

4. Kalvinų susirinkimų archyvai Kėdainiuose ir Vilniuje 

5. Raseinių domininkonų vienuolyno raštai 

6. Telšių bernardinų vien. raštai 

7. Pašalonio benediktinų vienuolyno raštai 

8. Kražių mokyklos archyvas (dažnai remiamasi „Knyga m-jų 
nuomonių apie savo auklėtinius“ ir „Summariola vitae nostro- 
rum in Collegio Crosensi defunctorum ab anno 1663 ad 1732“) 

9. Kėdainių mokyklos arch. 

10. Kalvarijos mokyklos arch. 

11. Atskirų parapijų archyvai, pav., Kražių, Kelmės, Alsė- 
džių, Šiluvos, Pašušvio, Jurbarko, Kretingos, Tytuvėnų ir kitų. 

12. Lietuvos Metrika 

13. Atskiri rankraščiai (pop. bulės ir karalių raštai; Dzien- 
nik Klasztoru Kretyngowskiego; memoryal miejįscowego Klasz- 
toru - Tytuvėnų bernardinų; Testam. Melch. Giedrojca; Liber 
processuum eccl. Crosensis; wizyta przez Bisk. Kiszki odbyta; 
visit. dioec. Samogt. 1587; vysk. A. Tiškevičiaus lot. aprašy- 
mas Žem. vysk-jos kuris buvęs nusiųstas Benediktui XIV, rank- 
raštį Valanč. laikais turėjęs kun. Ign. Štachas; 1696 m. raganų 
teismo protokolas; Daukanto „Istorija Žemaitiszka“). 

Be rankraščių Valančius panaudojo daug spausdintų veika- 
lų. Jis cituoja: 

1. Annuae Litterae Soc. Jesu 

2. Rzepnicki, Vitae Praesulum 

3. Epistola past. ad clerum diec. Samogit. ex mandato Jos. 
Karp (1737 Vilniuje) 

4. Tractatus de nobilirate Rassii 

5. Informatio Hist.-Iuridica de bonis Collegii Crosensis 

6. Bentkowski i Hr. Ossoliūski, Hilst. Lit. Polskiej 

7. Calvaria Samogitiae (Viln. 1648) 

8. Acta Sec. Synodus Samogitiensis (Viln. 1636) 

9. Acta Ouartae Syn. Samog. (Viln. 1647) 

10. Synod. Dioec. Mednic. seu Samog. (Viln. 1752) 

11. Leo Joannes, Historia Prussiae 

12. Cichocii Alloguiorum Osciensium lib. 5 

13. Miinsteri Cosmographia Universa 

14. Dziennik Wilenski 

15. Actus ad Eccl. Metrop. Mohileviensem aliasgue Cath. 
Eccl. (Petropoli 1798). 

16. 
17. 
18. 
19. 
20. 
21. 
22. 
23. 
24. 
25. 
26. 
27. 
28. 
29. 
30. 
31. 
32. 
33. 
34, 
35. 
36. 


Sig. Herberstein, Rerum Moscoviticarum Commentarii. 
Niesiecki, Herby i familie 

Rostowski, Histor. Lit. Soc. Iesu 

J. Lasicius, De diis Samogitarum 
Koialowicz, Historiae Lituanae 

Wygandi, Chronica Prutena 

Stryjkowski, Kronika 

Narbutt, Dzieje Narodu Litewskiego 
Voigt, Geschichte Preussens 

Koialowicz, Miscellanea rerum 
Naramowski, Facies Rerum Sarmaticarum 
Roysius, Decisiones Lituanicae 
Ossoliūski, Wiedomošci hist.-krytyczne 
Polonia (Starowolski) 

Daukšos Postilė 

Jodocus, De Famil. Jagell. 

Eusebius, Historia eccles. 

Nicol. Zaluski, Juris Regni Poloniae etc. 
Opisanie starožytnej Polski (Swigcki) 
Teod. Niem Secret. Apostolicus, De vita Joannis XXIII. 
Panegyrikai Žemaičių vyskupams 


Žinoma, negalima pasakyti, kad Valančius būtų panaudojęs 


visą reikalingą archyvinę medžiagą. Pav., jis nesinaudojo dvarų 


ir valstybiniais archyvais. Vis dėlto „Žemaičių Vyskupystės“ 


autorius turėjo savo rankose tuos šaltinius, kurie jo veikalui 


yra pirmaeilės reikšmės. Tai bus Žemaičių vyskupijos ir bend- 


rai dvasinių įstaigų archyvai. Čia ir glūdi Valančiaus darbo ver- 


tė ir reikšmė. 


Ar Valančius reikiamai panaudojo turėtą archyvinę medžia- 


gą ir visus buvusius spausdintus veikalus (žinoma, lietusius jo 

dalyką), visai tikrai būtų galima susekti, tik nuodugniai perty- 
rus visą Žemaičių vyskupijos istoriją. Iki šiol to niekas nepada- 
rė. Tiesa, lenkiškame vertime yra kelios pastabos, bet jos suka- 
si apie smulkmenų smulkmenas. D-rė M. Andziulytė-Ruginie- 
nė tariasi radusi bene porą Valančiaus klaidų („Athenaeum“, 
VII, 1, Kaunas 1936), bet savo recenzijoje („Vairas“, 1937 m., 
Nr.1) aš jau pastebėjau, jog tai perskubus sprendimas. <...> 

„Žemajtiu Wiskupistės“ autorius turi, taip sakant, istorinės 
nuovokos. Pavyzdžio dėliai čia suminėsiu keletą dalykų. Jam 
aišku, kad vokiečių kronikininkai iškraipė Lietuvos vietovar- 
džius (I 36). Dėl protestantizmo įsigalėjimo Lietuvoje kaltina 
diduomenę (daugiausia dvasinę), o „nelaimingi artojej su warg- 
dienejs“ buvę beveik tik stebėtojai. Žmonių prietarus suskirsto 
dviem rūšimis: kilusius iš stabmeldiško tikėjimo ir, antra rūšis, 
iš blogai suprastos krikščionybės (II 169 tol.). Iš fakto, jog tais 
ir tais metais buvę įsakyta Kėdainių mokyklai vengti ginčų su 
katalikų mokykla, sprendžia apie katalikų mokyklos buvimą 
(II 452). Pasako, kurie šaltiniai turi tą ir tą žinią, o kurie ne 
(palyg. 1 126 ir II 151). Stengiasi būti tikslus. Vienoje vietoje 
skaitome: „To dasekiau isz kažikokios kningos be pirmoje laksz- 
ta“ (I 157). 1637 m. atbėgusių į Kėdainius Anglijos prezbiteri- 
jonų pavardes rašo anglų rašyba (II 237-8). Pagaliau Valančius 
įsitikinęs, jog lenkai kunigai negalėję nieko išmokyti lietuviš- 
kai kalbančius žmones. 

Valančius, matyt, jausdamas savo paties dirtbamo darbo bei 
veikimo istorinę svarbą, kronikininko kruopštumu surašė atsi- 
minimus ir dienos įvykius. Doc. J. Tumas paduoda keturis tos 
rūšies rašinių pavadinimus: 1. Pamigtnik domowy, 2. Wiado- 
mošci o szynnošciach pasterskich biskupa Wotonczewskiego, 
3. Wiadomošci rozmaite ir 4. Wiadomošci zewsząd zebrane 
(Mot. Valančius. Pastabos pačiam sau / sulasė doc. J. Tumas. Klai- 

pėda, 1929. P. 6). Tumas iš tų Valančiaus rankraščių-sąsiuvinių 
išrinko, kas, jo manymu, geriau tiko gyvenamam momentui ir 
paskelbė (pradėta nuo 1899 m. 11 nr.) „Tėvynės Sarge“, „Ži- 
nyčioje“ ir „Dirvoje-Žinyne“. Vėliau tai visa išleido atskiru lei- 
diniu, kuris aukščiau pacituotas*. Valančiaus dienoraščiai ro- 
do jo istorinių dalykų ir bendrai istorijos pamėgimą. Buvo pa- 
lanki be abejo ir ta aplinkybė, jog būsimasis „Žemajtiu 
Wiskupistės“ autorius Katalikų Dvasinėje Akademijoje, iš pra- 
džių Vilniuje, paskui Peterburge dėstė pastoralinę teologiją ir 
biblinę archeologiją, kuri pastaroji artima istorijos giminė (Pa- 
lyg. Pastabos pačiam sau, p. 155-8). 

„Žem. Wiskupistėje“ randame katalikų bažnyčių sąrašą ir 
kunigų skaičių per keletą šimtmečių, atseit, XV, XVI (1 ir 2 
pusė), XVII, XVIII ir XIX (I 268). Maža to, jis smulkiausiai 
paduoda savo laikų Katalikų Bažnyčios būklę Žemaičiuose. 
Tam duodama lentelė, kur yra užpildytos šitokios grafos: baž- 
nyčios vardas, kieno įsteigta, kuomet, kiek gyvena kunigų, 
kaip vadinasi klebonas, kiek prie bažnyčios žemės, kiek bažn. 
turi pinigų, kiek kunigas gauna pelno, kiek parapijos gyven- 
tojų, kiek iš viso žmonių ir pastabos (turtingumas parap. ir 
jos ribose esančios žymesnės įstaigos) (I 274-331). Toliau čia 
yra atskirų mokyklų istorijos, kurių kur kitur galbūt nerasi- 
me. Net miestelių istorijos su jų herbų aprašymu. Mūsų auto- 
rius nepraeina tylomis nei pro tokias įstaigas, kaip pamišėlių 
namai. Kražių mokyklos mokytojų ir mokinių statistika per 
1694-1717 metų (Il 31 tol.). Mūsų rašytojas nevengia ir 
smulkmenų, sakysime, bažnyčių didumas mastais, kuo deng- 
tos, kas altorius dirbo, kas už kiek ir kur liedino varpus, iš 
kur vargonai, kokie aplink pasodinti medžiai, kapų aptvėri- 
mas, vyskupo gydytojai ir t. t. Valančiaus knygoje randame 
net įrašus varpuose, kurie vertingi kultūros istorijai (Kražių 

* Wiadomošci 0 
czynnošciach 
pasterskich yra 
Lietuvių Mokslo 
Dr-jos archyve. 


* Neseniai 
Lenkijoje išėjo 
veikalas vien apie 
varpų įrašus. 

** 20 pasauliečių, 
18 klierikų, o kiti 
83 visi kunigai. 


varpų liejykla)“. Stengiamasi nurodyti panaudoti šaltiniai ir 
veikalai. Nors čia pat turiu pastebėti, jog dažniausiai cituoja 
netiksliai; kai kurių veikalų pavadinimams nustatyti buvau 
priverstas žiūrėti į Baltramaičio, Finkelio ir Estreicherio bib- 
liografijas. Galima priminti, jog į savo veikalą (pabaigoje) Va- 
lančius įdėjo ir prenumeratorių sąrašą**. 

Pagaliau belieka galutinis „Žemajtiu Wiskupistės“ įvertini- 
mas. Pirmiausia reikia pasakyti, jog nėra aiškaus plano. Rašo- 
ma padrikai apie bažnyčios administraciją bei materiales prie- 
mones, apie grynai tikybos dalykus, apie mokyklas ir bendrai 
dalykus, kurie sudaro kultūros istorijos objektą. Vadinasi, ne- 
turėta aiškaus temos supratimo ir ji reikiamai neišplėtota. Sti- 
lius pernelyg populiarus, vietomis iki naivumo. Tai išduoda, 
jog autorius nebuvo istorikas specialistas ir rašė greičiausia prak- 
tikos reikalui supažindinti dvasininkus su jų atstovaujamos ti- 
kybos praeitimi ir juos paskatinti deramai eiti pasiimtas parei- 
gas. Vis dėlto tai visa paduota ant moksliško pagrindo, atseit, 
panaudota archyviniai šaltiniai ir šiaip dokumentai. Apie tą 
darbą Valančius pasisako prakalboje: „... Parkratiau daug knin- 
gu, paržleberiojau nemaž jau supeliejusiu ir sukąndiejusiu laksz- 
tu, pakolej sugrąmbiau dajktus to kningo patalpintus“. Dėl šios 
ypatybės „Žemajtiu Wiskupiste“ yra ir liks svarbus ir nepamai- 
nomas veikalas Lietuvos istorijai. Ypačiai dėlto, jog daugumas 
autoriaus panaudotų šaltinių yra žuvę. Galima sakyti, tai pir- 
mas bandymas, kai lietuvis moksliškai, bet drauge ir lietuviškai 
imasi rašyti Lietuvos istoriją. Valančiaus veikalo garsas peržen- 
gė net Lietuvos ribas. Per XIX šimtmečio paskutinius 3 de- 
šimtmečius Varšuvos lenkų spauda kėlė reikalą šią knygą iš- 
versti lenkiškai. Štai su kokia egzaltacija apie „Žemajtiu Wis- 
kupistę“ rašė be galo gausus istorikas Julijonas Bartoszevicz. 
„Zajnowal się wtedy ks. Wotonczewski dzietem, ktore imię je- 

go w literaturze uniešmiertelnito. Bytto opis Žmujdzi, a raczej 
biskupsta Žmujdzi. Nieocieniona szkoda, že to dzieto pist po 
litewsku... Tymczasem byto to dzieto uczone... Gdybyč autor 
jeszcze wydat to dzieto po polsku i litewsku, zadosycby uczy- 
nit i potrzebie nauki i ciekawošci ludu, ježeli lud žmujdzki ta- 
kie dziela czyta; ale papisawszy rzec swoją po litewsku, tem 
samem wiekszą polowę wartošci mu odebrat, bo nie dat w 
rękę ludziom nauki kapitatu, ktėry posiadat, a kt6ėry mozolnie 
zebrat z akt biskupskich, lud zaš nie zrobit z dzieta naukowego 
užytku... Podobno tthomaczone byto pėzniej cokolwiek, przez 
Litwina jakiegoš na język polski i nieocieniona szoda, že to 
Homaczenie, drukiem nieogtoszone, zostaje do dziš dnia w rę- 
kopisie“ (Encyklopedja Powszechna, Olgebranda, t. XXVII, žo- 
dis „Wotonczewski“). <...> 

Dėlto profesorius Smolka (dėstė visuotinę istoriją) Kroku- 
vos universitete ir buvo Krokuvos Mokslų Akademijos sekre- 
torius) pradėjo rūpintis išleisti Valančiaus veikalo lenkišką ver- 
timą, padarytą Maurikijaus Hryszkiewicziaus*. Nors prieš 50 
metų parašytam veikalui gauti leidėją buvo be galo sunku, vis 
dėlto to žymaus vyro pastangų dėka pasirodė „Biskupstwo 
Žmujdzkie. Opisat Ks. Biskup Maciej Wolonczewski, ze žmuj- 
dzkiego na język polski przetožyl i niektėre przypisy historyczne 
dodat M. Hryszkiewicz, z przedmową St. Smotki. Krakow 
1898, Naktadem Księg. Gebethnera i Spolki“. Pastaba apie prie- 
rašus visai nereikalinga, kadangi jų vos keletas ir tie patys apie 
nereikšmingas smulkmenas. Vertime palikti ir netikslūs cituo- 
jamų veikalų pavadinimai. <...> 

Jul. Bartoszewiczius palankiai Valančiaus „Žemajtiu Wisku- 
pistę“ įvertino apie 1868 m. Po 30 metų maždaug taip pat 
atsiliepė, kaip matėme, prof. St. Smolka. Dabar, praėjus dar 40 
metų, mes linkę pasirašyti aukščiau paduotąjį Smolkos spren- 

* 1801-1864. 
Gimė Šiauliuose, 
mokėsi Kėdainiuo- 
se ir Vilniaus univ- 
te, gyvenimą baigė 
savo dvare 
Raseinių 
apskrityje. Anot 
prof. Smolkos, 
palikęs rankrašty 
„Lietuvos 
karališkų dvarų 
istorija“ ir rašinį 
apie Antaną 
Tyzenhauzą, o, 
pagal Baltramaitį, 
dar ir „Istorišką 
aprašymą Šiaulių 
miesto ir 


apskrities“. 


dimą. Žinoma, su kai kuriais rezervais Valančiaus naudai. Ir 
šiandien Valančius, kaip istorikas, pasilieka garbingoje vietoje. 
Reikia brėžte pabrėžti to Žemaičių mokslininko retą objekty- 
vumą, atvirumą ir kalbos grynumą. „Žemaičių Vyskupijos“ au- 
toriaus objektyvumas, na, ir lietuviškumas yra be galo brangus 
palikimas Lietuvos istorijai ir jos mokslininkams. 

Juozas Keliuotis 


M. Valančius - lietuvių 
grožinės prozos pradininkas 


Mes gerai žinome M. Valančių vyskupą, didį 
lietuvių tautos švietėją, neprilygstamą jos blaivintoją, išmintin- 
gą ir sumanų kovotoją su rusais ir lenkais. Neginčijamą jos 
vadą. Jis žiauriausios rusų priespaudos metu dvidešimt penke- 
rius metus valdė Žemaičių vyskupiją ir buvo didžiausiu savo 
tautos dvasiniu ir visuomeniniu vadovu. Dėl to mes jį laikome 
vienu didžiausių Lietuvos kūrėjų. Mums sunku įsivaizduoti, 
kas be jo būtų pasidarę su mūsų tauta. 

M. Valančius lietuvių tautą norėjo matyti sveiką ir šviesią, 
taurią ir laimingą. Jis ne tik to norėjo, bet ir savo gyvenimą pa- 
aukojo tam, kad ji tokia pasidarytų. Ir jo didžios veiklos vaisiai 
juntami iki šių dienų. Jo sukurtos tautai dvasinės ir kultūrinės 
gairės ir dabar tebėra aktualios. Kiekvienas taurus ir šviesus lie- 
tuvis tebėra įpareigotas vykdyti jo paliktą mums dvasinį testa- 
mentą. Valančius visa savo būtybe tautai troško laimės ir didy- 
bės, būdamas realistu, sukūrė ir priemones šiam idealui pasiekti. 

Valančius, pats kilęs iš savo tautos gelmių - liaudies - gerai 
nusimanė, kas ji yra, juto, ko jai trūksta, ir žinojo, kaip prie jos 
prieiti. Jis matė ją rusiškų valdininkų persekiojamą ir lenkiškų 
ponų skriaudžiamą ir niekinamą, tad didele savo energija ją 
gynė nuo rusų ir nuo lenkų. Todėl nenuostabu, kad jam lan- 

kant savo vyskupiją, jis savo tautiečių buvo sutinkamas kaip 
karalius ir tuo rusų vyriausybėje sukėlė apmaudo ir pavydo, o 
įtūžusių lenkų dvarininkų buvo pramintas „mužikų vyskupu“. 
Valančius žinojo, kad lietuvių tauta dar per mažai apsišvie- 
tusi, atsilikusi nuo Vakarų Europos kultūrinės pažangos, todėl 
nežinanti, kaip gelbėtis nuo skurdo ir priespaudos, kur ieškoti 
šviesos, grožio ir gėrio. Savo galinga dvasinio valdovo ranka 
visą savo mylimą kraštą apjuosė pradinių mokyklų tinklu ir 
dar svajojo įsteigti Lietuvos Mokslo Akademiją. Jo dėka lietu- 
vių tauta pakilo į aukštesnį už rusus kultūrinį lygmenį ir buvo 
prirengta ištiestomis rankomis pasitikti Aušros spindulius. 
Valančius didelio moralisto intuicija juto, į kokią klaikią pra- 
rają plintąs girtavimas gali nugramzdyti lietuvių tautą. Girtavi- 
mą Lietuvoje organizavo lenkai dvarininkai, žydai karčiami- 
ninkai ir rusų valdininkai - visi didieji lietuvių tautos priešai. 
Dvarininkai laikė degtinei gaminti bravorus, žydai kiekvie- 
name miestely ir prie kiekvienos kryžkelės steigė karčiamas, 
rusai rinko akcizo mokesčius: visi jie puikiai tuko tautos nelai- 
mių, skurdo ir ašarų sąskaiton. Valančius, kaip genialus strate- 
gas, organizavo žaibinį karą prieš šį klaikų priešą ir jį laimėjo. 
Nepraslinko ir trys mėnesiai, o girtavimo tvaikas Lietuvoje bu- 
vo nugalėtas, jo iniciatoriams nebuvo laiko nei susiorientuoti, 
nei suorganizuoti pasipriešinimą. Kai buvo susizgribta, jau bu- 
vo per vėlu: šimtai tūkstančių lietuvių jau buvo prisiekdinti 
per visą savo gyvenimą alkoholio neimti ir į burną. Bravorai ir 
smuklės užsidarė, akcizo pajamos katastrofiškai sumažėjo: lie- 
tuvių tautos sveikata, turtas ir dorovė buvo išgelbėta. 
Valančius labai intensyviai rūpinos katalikų tikėjimo išlai- 
kymu ir jo pagilinimu Lietuvoje. Tam, kol galėjo, tol lankė 
savo vyskupiją, sakė pamokslus, leido ganytojiškus laiškus, 
rašė religines knygas, visus savo dvasiškius įkinkė į religinės 

kultūros kėlimo darbą. Jis visur padarė tokius solidžius su- 
stiprinimus, kad pravoslavija nerado ir plyšio, pro kurį galė- 
tų skverbtis į lietuvių tautos gyvenimą. Jis pirmas organizavo 
užsieny lietuviškų knygų spausdinimą ir jų slaptą platinimą 
Lietuvoje. Jis yra didysis pradininkas tos herojiškos lietuvių 
kovos dėl spaudos, kuri pareikalavo daug aukų, bet kuri bai- 
gėsi 1904 m. laimėjimu. 

Visa tai mes gerai žinom, ir plačiau prie to nėra reikalo su- 
stoti. Bet mes iki šiol dar nesam reikiamai įsisąmoninę Valan- 
čiaus literatūrinio palikimo. Todėl jo apšaukimas lietuvių gro- 
žinės prozos pradininku ne vieną tikrai nustebins. Kad Valan- 
čius yra religinis ir didaktinis rašytojas, tai visi sutiko, bet kad 
jis yra pirmasis mūsų grožinės prozos kūrėjas, mūsų beletristi- 
kos tėvas, tai daug kas suabejos ir panorės prieštarauti. Tas tik 
rodo, kad prie to reikia ilgiau stabtelėti, giliau ir atidžiau pa- 
žvelgti į Valančiaus raštus, platesnį žvilgsnį mesti į grožinės li- 
teratūros pagrindus. 

Mūsuose įsigalėjęs paprotys rašytojais laikyti tik tuos, kurie 
rašo eilėraščius, noveles, pjeses it romanus, o istorikai, eseis- 
tai, memorialistai, filosofai ir net kritikai mums, mūsų dauge- 
liui, nebe rašytojai. Tokia rašytojo sąvoka primena tokį inteli- 
gento karikatūrišką supratimą: inteligentas yra tas, kurs nedir- 
ba juodo darbo! Rašytojas yra tas, kurs rašo eilėraščius, apysakas 
ar romanus! Tokia karikatūriška rašytojo koncepcija yra išrie- 
dėjus iš dviejų skirtingų šaltinių, būtent - vadovėlių kulto ir 
dekadentizmo. Literatūros vadovėliuose sakoma, kad grožinę 
literatūrą sudaro eilėraščiai, novelės, apysakos, romanai ir pje- 
sės. Vadovėliai tikrovėje yra tik įvadai į jų leidžiamąjį mokslą. 
Jie neapima viso jų apimtos srities sudėtingumo, niekad neiš- 
semia jos viso turtingumo. Jie moko tik analizuoti tiriamąjį 
dalyką. Jie klaikiai jį schematizuoja. Pradžionininkams, t. y. 

žmonėms, pasitenkinantiems tik vadovėlių teikiamu mokslu, 
jie atrodo paskutiniu mokslo žodžiu. Šie pradžionininkai (pran- 
cūziškai „dėsprit primairė“), nepakilę aukščiau vadovėlinio, 
gimnazistiško išsilavinimo, ir negali suprasti, kaip memoralis- 
tas, eseistas, moralistas, biografas, istorikas ir filosofas gali bū- 
ti laikomas rašytoju. Bet tada rašytojais nebūtų galima laikyti 
nei Platono, nei Tukidido, nei Plutarcho, nei šv. Augustino, nei 
Paskalio, nei Montaigne, nei Rousseau, nei Caslyle, nei Kier- 
kegaardo, nei Schopenhauerio,nei Nietzschės, nei Bielinskio. 
Tuo tarpu nei viena inteligentiškesnė literatūros istorija tylo- 
mis nepraeina pro šiuos didelius vardus, juos laiko dideliais 
rašytojais, juos mini šalia Homero, Dantės, Servanteso, Sha- 
kespeare, Moliero, Goethės ir Dostojevskio. Vadinasi, pradžio- 
nininkė, vadovėlinė rašytojo koncepcija sudūžta susidūrusi su 
konkrečia literatūrine tikrove. 1 

Antras tos nelemtosios rašytojo koncepcijos šaltinis yra de- 
kadentizmas ir nihilizmas. Literatūrinis dekadentizmas ir nihi- 
lizmas literatūroj nepakenčia jokio idėjinio turinio, literatūri- 
ne kūryba laiko tik formalistinius bandymus, formalinių prie- 
monių žaismą, o kita visa jam yra „balastas“,“tendencija“, 
„didaktika“, „publicistika“. Nei kiek neneigdamas, net ir ne- 
mažindamas formos reikšmės kūryboj, priešingai, ją laikyda- 
mas beveik pačiu svarbiausiu kūrybos pradu, nes kūryba tai 
naujos formos atsiradimas, vis dėlto laikau savo pareiga prieš- 
tarauti dekadentinei ir nihilistinei koncepcijai, nes ji veda prie 
išsigimimo ir prie visiško literatūros nususinimo. Literatūra, 
netekusi ryšių su gyvenimu, su idėjų pasauliu, su praeitimi ir 
su tikrove, tampa niekam nereikalinga, pakimba ore kaip mi- 
ražas ir ima švaistytis tik kaip geltona išpūsta pūslė. 

Pirmiausia Valančius religinis rašytojas. Jo yra parašytas di- 
džiulis hiagiografinis veikalas Gyvenimai šventųjų. Jam rūpėjo 
pakelti savo tautos religinė ir moralinė kultūra. Būdamas dide- 
liu psichologu, gerai žinojo, kad vien pamokslais ar publicisti- 
niais raštais šio uždavinio reikiamai neatliks, nes žmonių gal- 
voseną daugiausia apsprendžia ne atitraukti protiniai išvedžio- 
jimai, bet gyvi konkretūs pavyzdžiai, ekspresyvūs vaizdai ir 
patetinių nuotaikų aprašymai. Tai visa gali duoti tik šventųjų 
biografijos. Valančius griebiasi jų rašymo ir jų prirašo didžiu- 
lius du tomus. Be abejo, jiem parašyti plačiai pasinaudojo bu- 
vusia tada dvasine literatūra. Bet vertėju nepasidarė. Jis šven- 
tuosius priartino prie to meto liaudies, juos sulietuvino. Paro- 
dė, kad jie, nežiūrint savo didybės, buvo draug paprasti žmonės. 

Valančius šventuosiųs nutraukė iš dangaus ir liepė jiem vaikš- 
čioti po lietuvišką žemę. Tuo jis atsisakė nuo patetiškos ha- 
giografijos, kuri tiek išidealizuoja šventuosius, kad jie pasidaro 
tik kažin kokiomis dirbtinomis schemomis, kažkokiais pusdie- 
viais, nieko žmogiško savy nebeturinčiais. Valančius suprato, 
kad tokie šventieji negali turėti sugestyvinės reikšmės, kad jų 
gyvenimą sekdamas dažnas sveiko proto žmogus pasakys: „Taip 
galėjo gyventi ir elgtis tik šventasis, o aš esu paprastas žmogus 
ir man skirtas kitoks gyvenimas“. Jis šventuosius vaizdavo jų 
kasdienėj aplinkoj, leido jiem kalbėtis, galvoti, jausti ir veikti, 
kaip kalba, galvoja, jaučia ir veikia paprasti žmonės. Valančius 
juos apvilko žemaitiškais drabužiais, suteikė jiem lietuviškus 
charakterius, priartino juos prie mūsų liaudies stiliaus. Štai čia 
Dievo Motina kalbasi su Elžbieta kaip paprasčiausios kaimo 
moterys, Kristus gyvena ir elgiasi kaip liaudies žmogus, šven- 
tieji veikia ir atrodo kaip mūsų kaimo Jurgiai, Marijonos ir 
Tamošiai. Štai būdingas pavyzdys: „Tarp kitų atėjęs prie šv. Jur- 

gio Glicezijus, pliks labai artojus, tarė: „Meldžiamasis Jurgeli, 
gelbėk mane! Vieną jautelį teturėjau ir tas padvėsė, dabar ne- 
turim nei kuo bearti, nei kuo kitą pirkti“. 

"Toks paprastumas darė labai įtikinantį įspūdį. Visa tai, ro- 
dos, įvyko gretimame kaime ar kaimyno kieme. Tokios šven- 
tųjų biografijos galėjo turėti didelės sugestyvinės galios. Jos teikė 
religinį ir moralinį tautai auklėjimą. Ją guodė, ją hipnotizavo, 
ją skatino prie konkretaus heroizmo. 

Tokios rūšies šventųjų gyvenimais Valančius yra modernio- 
sios hagiografijos pirmtakas. Jis jau XIX a. vidury rašė tokias 
šventųjų biografijas, kokias didieji šių dienų rašytojai ėmė ra- 
šyti tik po šio Didžiojo karo. Europoj tik XX a. imta rašyti 
suhumnanintos šventųjų biografijos, kurios tuojau susilaukė mil- 
žiniško pasisekimo, laimėdamos tiražus po kelis šimtus tūks- 
tančių. Daugelis šių dienų įžymių rašytojų suprato, kad šven- 
tųjų gyvenimai gali būti puikia literatūrinės kūrybos medžiaga, 
kad juos reikia priartinti prie šių dienų žmogaus, juos pavaiz- 
duoti konkrečioj ir kasdienėj aplinkoj, sahumaninti jų galvo- 
seną ir elgseną. Valančius tai suprato 75 metais anksčiau. Be 
to, Valančiaus šventųjų gyvenimai parašyti gyvu ir konkrečiu 
stiliumi, turtinga ir spalvinga kalba, beletristiniais dialogais ir 
pavaizdavimais. Jie sklidini įtikinančios žmonių psichologijos. 
Visa tai juos priartina prie grožinės prozos. 

Ne mažiau įdomus ir kitas Valančiaus didžiulis veikalas Že- 
maičių vyskupystė. Tai draug mokslo ir literatūros darbas. Va- 
lančiaus mokslas nebuvo romantinis kaip Daukanto ar Basana- 
vičiaus. Jis vaizduotei neduoda valios. Jis remiasi faktais, realiais 
istorijos duomenimis, bet laisvai kuria savo aprašomųjų istori- 
nių personažų apibūdinimus. Šiuose apibūdinimuose ir dailia- 
me stiliuje slypi ir šio veikalo literatūrinė vertė. Ir čia Valančius 
pasireiškia kaip psichologas ir stilistas. Be to tai nėra kažkoks 

vien religinės istorijos veikalas, tai Lietuvos kultūros istorijos 
vertingas darbas. Ir šioj srityj jis yra pradininkas. Kai daugelis 
mūsų istorikų iki šių dienų teberašo tik Lietuvos karų ir to meto 
diplomatinių intrigų istoriją, tai Valančius jau beveik prieš šimtą 
metų ėmė kurti Lietuvos kultūros istoriją. 

Valančių ypač daro grožinės lietuvių prozos pradininku tai jo 
grynai pasaulietinio turinio veikalai: Vaikų knygelė, Paaugusių 
žmonių knygelė, Palangos Juzė ir Antano Tretininko pasakoji- 
mai. Dėl šių savo knygų Valančių drąsiai galime vadinti mūsų 
grožinės prozos tėvu. Tiesa, šie veikalai turi ir didaktinį tikslą, 
jais Valančius nori jaunimą ir suaugusius pamokyti gerų papro- 
čių, dorovės, higienos, istorijos, savo krašto kūrybos meilės ir 
gyvenimo išminties, bet jie taip talentingai ir dailiai padaryti, 
kad drauge yra ir grožinės prozos kūryba. Valančius jų nepaver- 
tė didaktiniais veikalais, nes norėjo prabilti į savo tautiečių šir- 
dis, į jų valią ir į jų vaizduotę. Jis čia sukūrė beletristinius nuoty- 
kius; gyvus personažus; ekspresyvius vaizdus; naudojosi įtikina- 
mais ir vaizdingais aprašymais; spalvinga, gyva ir turtinga kalba. 
Bet nedavė ir grynai grožinės literatūros veikalo, nes jau per 
daug jam rūpėjo savo tautos auklėjimas, jo švietimas ir jos gelbė- 
jimas nuo visokių negerovių. Jis negalėjo užsiimti tyrosios lite- 
ratūros kūryba, kai degė tautos namai, kai jai grėsė pavojus iš- 
nykti, žūti svetimos vergijos, girtavimo ir tamsumo bangose. Jis 
darė tai, ko reikalavo iš jo epocha, ką ragino daryti jo jautri 
sąžinė, ką diktavo jo energija, šviesi ir išmintinga asmenybė. Jis 
ne sau gyveno, bet kitiems. Nemirtingumą norėjo laimėti ne sau 
vienas, bet draug su visa tauta. Norėčiau ir po mirties jums būti 
naudingas - užrašė savo testamente. Ir iš tikrųjų jo šis noras yra 
išsipildęs, ir miręs jis tebėra lietuvių tautos vadu, jos kūrybos 
pradininku. Kaip Donelaitis yra lietuvių poezijos pradininku, 
taip Valančius yra mūsų grožinės prozos tėvu, jos pradininku. 

Valančius žinojo, kad liaudis ir beletristikoj ieško „teisybės“ 
todėl, pradėdamas savo novelę, nupasakoja, kur tai įvyko, ko- 
kia personažo pavardė, net kuriais metais įvyko, o ją baigda- 
mas, padaro pamokinančias išvadas. Atmesk jo rašinio pradžią 
ir pabaigą ir gausi gyvenimišką nuotykinę novelę ar apysakai- 
tę. Valančius rašė nuotykių noveles turbūt numanydamas, kad 
liaudis domisi ypatingai nuotykiais: įvykiai ir faktai lengvai su- 
prantami mažai išlavintam žmogui. Subtilesnės ir sudėtinges- 
nės psichologijos Valančiaus novelėse nerandame, tai bus atsi- 
tikę todėl, kad jomis pirmiausia norėta pamokinti, šviesti, mo- 
ralizuoti, o ne atskleisti žmogiško gyvenimo labirintus. Vieni 
jo personažų yra dori, darbūs ir meilingi, kiti nedorėliai, tingi- 
niai ir pikčiurnos: pirmiesiem sekasi, jie laimi žmonių meilę ir 
Dievo palaimą, antruosius ištinka įvairios nelaimės, juos ir žmo- 
nės pasmerkia, ir Dievas į pragarą ištremia. Toks jau per daug 
elementarus schematizavimas buvo lengvai liaudžiai supranta- 
mas, bet jis mažina literatūrinę novelių vertę. Jos sudaro tik 
užuomazgas literatūrinių kūrinių, savo puošniu stiliumi, gy- 
vais dialogais, vaizdinga kalba ir įdomiais nuotykiais sudaro 
tik grožio nuotaiką, bet dar neduoda pačio grožio. 

Valančiaus kūryba - tai pirmoji mūsų grožinės prozos pako- 
pa ir tai tvirtas marmuro pagrindas, kurio nei laikas, nei jokie 
negandai neišgriaus. Jo kūryboj matome to meto Lietuvą su 
gerais ir blogais žmonėmis, su jų džiaugsmais ir vargais, jų pa- 
snikais, dainomis, giesmėmis ir patarlėmis. Prieš mūsų akis iš- 
kyla Lietuva su baudžiava ir smuklėmis, su elgetomis, veng- 
rais, čigonais, klajūnais, klajojančiais gydytojais, lokininkais 1r 
burtininkais. 

Vytautas Vanagas 


M. Valančius prie lietuviškojo 
realizmo ištakų 


Kaip beletristas M. Valančius ėmė reikštis jau 
realizmo laikais, bet nuo šios srovės stovėjo atokiai. Didakti- 
nės prozos - apysakos ir apsakymo - modelis, kurio pavyzdžiu 
jis naudojosi, buvo sukurtas pagal ankstesnių poetikų reikala- 
vimus. Tipologinė giminystė M. Valančių labiausiai sieja su vi- 
duramžių ir baroko proza. Daugelis jo kūrybos idėjinių bei me- 
ninių bruožų atitinka pagrindinius tos prozos reikalavimus. Sa- 
kytum, juos respektuodamas, M. Valančius piešė daugelio sa- 
vo personažų paveikslus, rentė pasakojimų kompoziciją, de- 
koravo meninio pasaulio interjerą, ribojosi dviem siužetiniais 
modeliais - istorija apie žmogų ir istorija apie įvykį. Didelis, o 
gal didžiausias pavyzdys jam buvo hagiografinė lireratūra - šven- 
tųjų gyvenimų aprašymai. 

Kita M. Valančiaus mokykla buvo sakytinis žodis — lietuvių 
liaudies pasakojimai, anekdotai, pasakos ir jų poetika. Tai rodo 
daugelio jo kūrinių kompozicinė sandara, siužetinės situacijos, 
daiktiškas, konkretus stilius. M. Valančiaus beletristika neblogai 
patvirtina literatūros tyrinėtojų nustatytą dėsnį, pagal kurį smul- 
kieji prozos žanrai yra išsirutulioję iš sakytinio folkloro. 

Suminėtieji veiksniai, taipogi didaktiniai bei utilitariniai kū- 
rybos tikslai ir liaudiškas jos adresatas nulėmė M. Valančiaus 

prozos pobūdį. Ją charakterizuojant, kaip jau sakyta, operuo- 
jama realizmo terminu, žinoma, su nemažais rezervais kitų li- 
teratūrinių sistemų naudai. Visų pirma joje randama nemaža 
barokinės poetikos elementų (palaida kompozicija, stebinamoji 
hiperbolė, stilistinė klišė ir kt.* Tad žvilgterkime, kur ir kokiu 
mastu M. Valančius liečiasi su realistine literatūra ir kuo jis 
artimas kitoms estetinėms sistemoms. 

M. Valančius - visuomeninio nusistatymo rašytojas. Tačiau, 
kaip ir visų didaktų, jo dėmesys sutelktas į moralinį visuome- 
nės gyvenimą, vertinamą religinės pasaulėžiūros kriterijais. Lie- 
tuvių liaudies socialinės padėties klausimai į jo kūrybinį akiratį 
pateko tik labai tolimais atgarsiais. Lietuvos kaimo gyvenimą, 
tiek baudžiavos laikų, tiek pobaudžiavinį, Valančius traktuoja 
status guo požiūriu. Viešpataujančių socialinių santykių jis ne- 
kvestionuoja ir jų beveik neliečia. Jam terūpi žmogus, kurį su- 
vokia kaip moralinę kategoriją. Rašytojas žiūri į tikrovę dau- 
geliu atvejų kritiškai, žmogų nori matyti geresnį, tobulesnės 
dvasios. Bet tai noras švietėjo, manančio asmenybės tobulėji- 
mą esant vieninteliu visuomenės pažangos laidu, ir troškimas 
religinio moralisto, kuriam atrodo, jog toks tobulėjimas ga- 
rantuoja „laimingą“ pomirtinį „gyvenimą“. M. Valančiui toli- 
ma realistų teigta mintis, kad žmogaus elgesį determinuoja so- 
cialinė aplinka. Tad, nors žmogus yra svarbiausias objektas, į 
kurį nukreiptas M. Valančiaus prozos meninis pažinimas, jos 
veikėjai statiški, stokoja ryšių su aplinka ir, sakytum, izoliuoti 
patys nuo savęs, nuo savo emocijų bei psichologijos. Tapyda- 
mas veikėjų portretus, rašytojas vadovavosi didaktinės litera- 
tūros principais ir vartojo dvi spalvas - baltą arba juodą. Gyve- 
nimo išminties bei moralinių pamokymų jis teikė idealiais ir 
negatyviais pavyzdžiais. 

Moralistinė didaktika yra pagrindinė M. Valančiaus prozos 

idėjinė dominantė. Antra vertus, nemažos jo kūrinių dalies pa- 
mokymai yra pragmatinio pobūdžio. Raginimas mokytis ama- 
tų, kratytis prietarų, šviestis, plėsti akiratį, kultūrinti buitį, my- 
lėti savo kraštą ugdė žmogų, žiūrintį į realų gyvenimą, o ne į 
tariamą jo tęsinį po mirties. Taigi pažintiniai M. Valančiaus 
prozos interesai šakojosi dviem kryptim, kurių vieną nužymė- 
jo jo religinė doktrina, kitą - visuomeninės bei pilietinės aspi- 
racijos. Dėmesį tikrovei, gyvenimo reiškinių pasirinkimą lė- 
mė, be abejo, M. Valančiaus, kaip moralisto, didaktinis nusis- 
tatymas, nors šio persvara prieš šviečiamuosius jo užmojus nebuvo 
absoliuti. Dviem kryptim reikia eiti ir ieškant tipologinių para- 
lelių, atitinkančių rašytojo kūrybinio metodo gnoseologinę „kraš- 
tinę“, — prie viduramžių bei baroko laikų ir šviečiamosios epo- 
chos, prie hagiografinių raštų ir didaktinės prozos. 

M. Valančiaus personažai artimi didaktų, o neretai ir ha- 
giografų sukurtam žmogaus modeliui. Iš jų autoriaus idealą 
įkūnija du variantai. Vieną reprezentuoja, pavyzdžiui, „Kazi- 
miero Bielskio“ tos pat pavardės veikėjas arba „Dievobaimin- 
go vaikiuko“ Simelė, kitą — „Guvaus Vencės“ Vencė ar „Palan- 
gos Juzės“ Juozapas Viskantas. 

Pirmuoju atveju turime kone šventąjį, antruoju - pavyzdin- 
gą parapijietį, kurį charakterizuoja pasiturinti ar kartais bajo- 
riška kilmė, pagarba įstatymui ir tėvų papročiams, filantropija, 
dievo meilė, sveikata, guvus protas, įgimti gabumai. Šių žmo- 
nių antipodai apdovanojami priešingais bruožais. 

"Taigi M. Valančiaus proza, kaip matyti, žymiu mastu atsig- 
ręžusi į praeitį ir gyvena idėjomis, kurias skleidė katalikiškoji 
baroko literatūra. Antra vertus, jos autorius nebuvo kurčias ir 
realioms XIX a. lietuvių liaudies gyvenimo reikmėms, bet tas 
reikmes išreiškė terespektuodamas klasicistų credo - dulce et 
utile (malonu ir naudinga) - antrąją dalį. 


405 


Žiūrint į M. Valančiaus kūrinių meninį pasaulį, susidaro stip- 
rokas tikroviškumo įspūdis. Kaip ir K. Donelaičio atveju, čia 
daugiausia nusveria savitas autoriaus žodis, sodrus, liaudiškas, 
dvelkiąs žemaičių krašto kvapu. Jis artėja prie žodžio tipo, ku- 
tį kultivavo XIX a. pabaigos mūsų realistai. Vis dėlto M. Va- 
lančiaus prozos keliama tikroviško pasaulio iliuzija nemažu mas- 
tu yra savotiška optinė apgaulė. Bent kiek atidesnė jo kūrinių 
stilistinės struktūros analizė atskleidžia ne vieną metodinį au- 
toriaus principą, nebūdingą realizmui. 

Baroko poetikos normas M. Valančius pasisavino, rašyda- 
mas savo „žyvatus“, kuriuos kompiliavo atsivertęs bolandistų 
ir, atrodo, visų pirma žymiausio lenkų hagiografo P. Skargos 
darbus. „Žyvatas“, jungęs dažniausiai du populiariausius vidu- 
ramžių prozos žanrinius variantus, - pasakojimą apie žmogų ir 
pasakojimą apie atsitikimą, - jam buvo vienas pagrindinių kū- 
rybos modelių. 

Kaip sakyta, M. Valančiaus prozos veikėjai nupiešti arba bal- 
ta, arba juoda spalva. Neminint Palangos Juzės, kuris artėja 
prie literatūrinio charakterio, jie tėra iliustratyvios schemos, 
savotiškos gėrio arba blogio alegorijos. Jų išorė aprašoma vi- 
duramžių prozos descriptio personae principu. Aprašymai iš- 
vardijamojo pobūdžio, negatyviųjų personažų kartais gana de- 
talūs ir net reljefiški, nors reljefiškumas dažniausia kyla iš ba- 
rokinės hiperbolizacijos, kuria siekiama stebinti ar atgrasyti. 
M. Valančius visiškai nelietė vidinio savo žmonių pasaulio. Šiam 
pasauliui atskleisti realistų pasitelkiamos pagrindinės priemo- 
nės — situacija ir dialogas - jo prozoje atlieka kuklesnį vaidme- 
nį. Situacija čia tėra didaktinės tezės arba aprioriškai nustaty- 
tos veikėjo „spalvos“ iliustracija, dialogas - pretekstas atviram 
pagraudenimui, o kartais (pvz., „Guvus Vencė“, „Cigonai“) sti- 
listinė pramoga, žaidimas sąmoju ir žodžiu. 

Savo žanrine struktūra M. Valančiaus kūriniai gana amor- 
fiški, toloki dėsniams, pagal kuriuos sukuriamas smulkiosios 
realizmo prozos pasaulis. Apsakymais jie tevadintini su rezer- 
vu, pridedant epitetą „didaktinis“. Jiems, atrodo, labiausiai dera 
paskojimo terminas, kuris suponuoja atvirą žanrinę struktūrą. 
„Palangos Juzę“ ir „Pasakojimą Antano Tretininko“ M. Valan- 
čius rašė, sekdamas didaktinės apysakos šablonu, kur kompo- 
zicinė ašis yra pasakotojo asmuo. Pavyzdžiu, atrodo, turėjo len- 
kų didaktų I. Čartoryskos ir ypač J. Chodzkos knygeles, kurių 
prototipas buvo prancūzo P. Žiusje apysaka „Simonas iš Nan- 
tujos“ (1818), beje, tuoj pat susilaukusi lenkiško perdirbimo 
(„Pan Maciej z Jędrychowa“)*. Tuo tarpu M. Valančiaus „kny- 
gelių“ pasakojimai primena alegorinę ir hagiografinę prozą. Jų 
šerdys — vaizdai, kuriais iliustruojama autoriaus tezė, duoda- 
ma kūrinio pradžioje ar dažniausiai pabaigoje — vietoje mora- 
lo. Tie vaizdai - atsitikimų aprašymai, iš epizodų sunertos žmo- 
nių biografijos, - galima sakyti, vieno tipo. Dažniausiai prade- 
dama „panoramine“ situacija („... parapijoj... sodoj gyveno...“), 
po to einama prie konkrečių įvykių („kažikuomet...“). Įtakos 
čia, be abejo, turėjo hagiografiniai raštai ir lietuvių liaudies 
pasakorių kūryba. 

M. Valančiaus kūriniai nėra lygiarūšiai, nors ir telpa termi- 
no „pasakojimas“ rėmuose. Be „Palangos Juzės“, bent jau savo 
apimtimi galinčios pretenduoti į apysaką, vieni jų artėja prie 
apsakymo, antri neprašoka autentiško įvykio atpasakojimo, treti 
neišeina už kronikos ribų. Tačiau ši, kad ir nedidelė, žanrinė 
įvairovė neatsispindi stiliuje. Visa M. Valančiaus kūryba - ir ne 
tik beletristinė — parašyta vienu „tonu“. Jo prozos stilius yra 
racionalistiškas, būdingas greičiau istoriko, negu menininko 
plunksnai, ir, be abejo, priklauso „žemojo“ tipui. Charakterin- 
gas šio stiliaus bruožas yra lengvas humoras — čia vos jaučia- 

mas, čia aiškiai prasišviečiantis pro moralisto rimtumą. Ko- 
mizmo kibirkštis neretai švysteli net dramatiškesniame kon- 
tekste. Taip reiškėsi rašytojo prigimtis, liaudiško pasakoriaus 
žodis. Sunku tiktai pasakyti, kada tas skaitytoją verčiantis šyp- 
sotis žodis ištrūkęs iš autoriaus kontrolės, kitaip sakant, pavar- 
totas „natūraliai“, kada juo stengtasi hiperbolizuoti ir stebinti, 
o kada į jį pažiūrėta kaip į liaudies dvasinės kultūros vertybę ir 
norėta užfiksuoti, kad būtų išsaugotas nuo išnykimo*. Būta, 
tikriausiai, visų atvejų. 

Tokiu būdu M. Valančiaus stilių charakterizuoja žodžio tik- 
roviškumas, kurio šaltinis yra liaudies kalba. Daiktiškos rašy- 
tojo leksikos bei liaudiškų sakinio intonacijų nenustelbia net 
gana aiškus religinių raštų, ypač jų sintaksės, poveikis. Vis dėl- 
to M. Valančiaus meninio pasaulio vaizdas, sukurtas, atrody- 
tų, iš sodrios medžiagos, nėra labai spalvingas. Čia beveik ne- 
figūruoja peizažas, kuris atlieka svarbų vaidmenį realizmo lite- 
ratūroje. Be gamtos, tas pasaulis liko ankštokas ir vienspalvis. 
Jo išraiška ekspresyvi, kartais netgi temperamentinga, tačiau 
stokoja tapybinio elemento. Gyvybės jam teikia tiktai smul- 
kios detalės - būdingi autoriaus žodžiai, kuriais vadinami daiktai 
ir ypač judesiai. 

Leksikos, visų pirma veiksmažodinės jos dalies, turtingumu 
M. Valančius stovi greta K. Donelaičio, žinoma, neprilygda- 
mas pastarojo spalvingumui. Jis viską pavadina tikriausiais var- 
dais, sukuria labai ryškių, daiktiškų detalių, bet iš jų retai kada 
sudaro tiek pat daiktiškus vaizdus. Jo prozos žodyno konkre- 
tumas nėra virtęs empiriškai apčiuopiamu meninio pasaulio 
pilnumu. Tą kiek paradoksišką aplinkybę lėmė rašytojo pasa- 
kojimo būdas. 

M. Valančiaus prozos pasakotojas nėra nei viską žinantis, 
nei viską matantis. Pasaulį jis atkuria žiūrėdamas iš vieno taš- 

ko, nekeisdamas stebėjimo rakurso. Statiškai priimama tikro- 
vė Jo ne piešiama, o aprašoma. M. Valančius ne tiek rodo, kiek 
praneša, informuoja ir, nors neatsisako vaizdinės kalbos, pir- 
menybę teikia loginei. Funkcinė kalbos diferenciacija jo pro- 
zoje beveik nepastebima. "To pat sluoksnio žodžiais bei tos pat 
struktūros sakiniais čia kalba ir pasakotojas, ir veikėjai, savo 
amžiumi, socialine padėtimi sudarantys, beje, margoką žmo- 
nių būrį. Rašytojo stilistinės priemonės atitiko jo kūrinių pa- 
mokomąją paskirtį. Tos priemonės - epitetai, palyginimai, vaiz- 
dingieji veiksmažodžiai, net ištiktukai - dažniausiai yra verti- 
namojo pobūdžio. Suprantama, nepamirštamas ir meninis 
efektas, tačiau jis pajungiamas didaktiniam tikslui - ką nors 
pasmerkti ar išaukštinti. Todėl iš M. Valančiaus prozos vaizdų, 
veikėjų portretų, sukurtų gana reljefiškai, pasakytume, tikro- 
viškai, beveik visada styro realizmui svetima barokinė atgrasy- 
mo, gąsdinimo ar stebinimo tendencija. Taigi kalbos verizmui 
čia patikėtas kitoks uždavinys. O gyvenimo autentiškumo M. 
Valančius siekia daugiau logikos būdu patikindamas skaityto- 
ją, kad pavaizduoti atsitikimai neišgalvoti, nurodymas konkre- 
tų jų laiką bei vietą. 

M. Valančiaus stilius yra trijų plotmių, kurias sąlygiškai bū- 
tų galima pavadinti logine, moralistine ir realistine. Pirmajai jų 
būdinga informacinė kalba, perkeltine prasme mažai tevarto- 
jamas žodynas, paprasti, konstatuojamieji sakiniai. Šitokiu, met- 
raščiui, o ne beletristikai artimesniu stiliumi sukurti istoriniai 
rašytojo pasakojimai bei XIX a. kronikinių įvykių aprašymai, 
juo neretai reiškiami autoriaus samprotavimai ar net pamoky- 
mai ir nubrėžiamos bendriausios veiksmo situacijos. Antrosios 
plotmės stilius įkūnija M. Valančiaus moralistinės didaktikos 
tikslus. Kurdamas pozityviausius gyvenimo pavyzdžius, auto- 
rius, atrodo, prieš akis teturėjo religinius bei hagiografinius 

raštus, iš kurių skolinosi katechisto žodį ir nusižiūrėjo retoriš- 
ką pamokslininko sakinį. Ir turbūt svariausias trečiosios, rea- 
listinės plotmės stilius. Jam tenka labiausiai metaforizuota ir 
šnekamosios kalbos ar liaudies pasakojimų leksikai bei sintak- 
sei artimiausia medžiaga. Tai negiamųjų personažų portretai, 
liaudies anekdotų sąmojų ir kalambūrais grindžiami dialogai, 
gyvi lietuvių materialinės bei dvasinės kultūros aprašymai. Į 
beletristinį pasakojimą įpintos buitinės, etnografinės, kultūri- 
nės realijos, kad „atentės kartos“ žinotų, kaip gyveno XIX a. 
vidurio lietuviai, - kuo jie vertėsi, kokiais padargais dirbo, kuo 
rengėsi, ką valgė ir gėrė, kokius papročius gerbė, kaip linksmi- 
nosi, ką dainavo, pagaliau kaip šnekėjo, - sudaro M. Valan- 
čiaus stiliaus tikroviškumo pagrindą. 

Eklektiškam M. Valančiaus kūrybiniam metodui pavadinti 
sunku rasti terminą, kuris tiksliai išreikštų jo esmę. Savo pro- 
zos ideologija rašytojas gravituoja į praeitį, į alegorinę ir ha- 
giogratinę literatūrą. Tad, kaip ir pastarojoje, jo žmogus yra 
moralinė kategorija. „Žemiškoji“ tos prozos programa (prag- 
matiniai bei šviečiamieji pamokymai, buities ir etnografijos ap- 
rašymai) neatsveria anos gravitacinės jėgos. Kiek kitokia padė- 
tis su M. Valančiaus kūrinių stilistine forma. Šiuo atveju rašy- 
tojas, sakytum, balansuoja ties riba, kur liečiasi praeitis ir 
naujesni laikai. Jį neabejotinai yra paveikę baroko prozos ir 
didaktinės literatūros žanriniai bei kopoziciniai modeliai. Tik- 
rovės iliuziją keliantys dalykai jo pasakojimuose neretai teat- 
lieka „stiprios“ iliustracijos vaidmenį arba reiškia paveikslą, 
kurio statiškas paviršius, savotiška etnografinė nuotrauka, ne- 
slepia gilesnės prasmės. Čia žymi baroko poetikos, konkrečiai 
religinių raštų stiliaus, žodyno, sintaksės įtaka. Tačiau abejo- 
nių nekelia ir M. Valančiaus orientavimasis į dabartį. Be vieno 
kito stebuklinio epizodo, jo prozos pasaulis sukurtas pagal rea- 

liojo pasaulio modelį. Tiesa, tikrovę M. Valančius atkuria ge- 
rokai schematiškai, suprastintai, idealizuodamas tai, kas joje 
šviesu, ir patamsindamas šešėlius, bet, nors ir neužfiksuoda- 
mas visos jos įvairovės, išlaiko gyvenimui būdingas empirines 
formas. Panašumo įspūdį tarp rašytojo kūrinių pasaulio ir rea- 
lybės sukelia, svarbiausia, jų stilius, tiksliau, - realistiškieji jo 
elementai, konkretus, daiktiškas žodis, susijęs visų pirma su 
liaudies kalba ir sakytine kūryba. 

M. Valančiaus kūrybinis metodas, kaip ir K. Donelaičio, at- 
gręžtas į priekį tomis pačiomis „kraštinėmis“ — vertinamąja ir 
stilistine. Ar jo esmę labiau lemia didaktinis rašytojo nusistaty- 
mas, ar atsigręžimas į gyvenimą, kaip kūrybos medžiagą ir for- 
mą, pasakyti nelengva. Vis dėlto atrodo, jog savo kūrybiniu 
metodu M. Valančius artimesnis normatyvinei, visų pirma ba- 
roko literatūrai. Jo prozos tikroviškumas, pasireiškiantis kal- 
bos bei stiliaus konkretumu, neprašoka aprašomojo, kroniki- 
nio ir etnografinio realizmo. Valstietiškas M. Valančiaus adre- 
satas, ryšys su liaudies kultūra, pagaliau istoriko, o ne poeto 
protas kreipė rašytoją į tikrovės „fotografavimą“, bet pernelyg 
atviri didaktiniai tikslai vertė jos vaizdą schematizuoti, spraus- 
ti į normatyvinės poetikos rėmus. Todėl realistiški paveikslai, 
kurie K. Donelaičio „Metuose“ turi didelę meninę autonomi- 
ją, M. Valančiui dažniausiai tėra nuogų tezių iliustracijos. Jo 
pasakojimuose vykstanti rivalizacija tarp realistinio ir norma- 
tyvinio meninės tikrovės kūrimo baigiasi paskutiniojo persva- 
ra. Turinio, siužeto, kompozicijos, stiliaus dalykai, susiję su ba- 
roko ir klasicizmo estetika, čia yra įgavę ne recidyvo, o siste- 
mos prasmę, nors, žinoma, ne tiek nuoseklios, kad užgožtų 
gyvenimišką autoriaus santykį su tikrove, nusakantį jo kūry- 
bos, kaip meninio tipo pobūdį. 

K. Donelaičio poezija ir M. Valančiaus proza, nors ir skiria- 

mos šimto metų distancijos, yra tipologiškai susiję reiškiniai. 
Jų esmę nusako du tie patys dalykai: didaktiškas turinys ir ve- 
ristinis stilius, kurių pirmasis suponuoja meninės realybės kū- 
rimą pagal išankstinę schemą, antrasis - rodo orientavimąsi į 
pačią realybę. Pastarasis iš esmės nulemia abiejų rašytojų kūry- 
bos tipą, vadintiną realistiniu. 

Atstovaudami šiam tipui, K. Donelaičio ir M. Valančiaus kū- 
riniai reiškia realizmo lietuvių literatūroje prieigas ar gal užuo- 
mazginį jo istorijos etapą. Būdamas tipologinė kategorija, te- 
reikšdamas bendrą tikrovės atkūrimo nuostatą, jų realizmas, 
žinoma, neprilygsta „didžiajam“ realizmui, įsikūnijusiam, sa- 
kysime, Žemaitės prozoje. Bet tie du realizmai egzistavo ne 
„kas sau“, o buvo jungiami istorinių ryšių. Liaudiškos kalbos 
bei tikroviško stiliaus K. Donelaičio ir M. Valančiaus kūryba 
sudarė svarbų lietuviškos estetinės patirties veiksnį, kuris, ran- 
dantis lietuvių literatūroje realizmui kaip metodui, atliko ne- 
abejotiną skatinantį vaidmenį. 

Vytautas Vanagas 


M. Valančiaus prozos savitumas 


Beletristo plunksnos M. Valančius ėmėsi jau įko- 
pęs į septintąjį dešimtmetį, bet spėjęs išmiklinti ranką kitur, — 
rašydamas istoriografinius, tikybinius ir hagiografinius darbus. 
Taigi beletristu M. Valančius tapo, turėdamas susiklosčiusius li- 
teratūrinius principus, išryškėjus; stilių, ir natūralu, kad visa jo 
grožinė kūryba yra gana lygi, be pastebimesnės raidos žymių. 

M. Valančius - romantizmo ir iš dalies realizmo epochų žmo- 
gus. Tačiau nuo šių abiejų svarbiausių XIX a. literatūros srovių 
jis liko atokiai. Tos srovės jam nepadarė žymesnės įtakos. Gal 
tik romantizmas bus kiek stiprinęs jo dėmesį istorijai, paskati- 
nęs imtis istorinių pasakojimų, nors, pasidavęs pastarojo idėji- 
nei tendencijai, rašytojas buvo abejingas jo meninei atmosferai 
ir stiliui. Ieškant „Palangos Juzės“ autoriaus literatūrinės mo- 
kyklos, nesunku matyti, kad jo daugiau dairytasi į tolimesnę 
praeitį, jam - istorikui, o juo labiau dvasininkui ir moralistui — 
būta artimesnės senesnių laikų literatūros. 

Daugelis M. Valančiaus kūrinių yra giminingi deskriptyvi- 
nei viduramžių novelei, pagrįstai aprašomuoju pasakojimu apie 
žmogų ir apie įvykį. Tiesa, rašytojas sekė ne teorija, išdėstyta 
normatyvinėse anos epochos poetikose ir turbūt ne pačia ele- 
gorizmo, renesanso ar baroko novele. Gyvu pavyzdžiu ir mo- 

deliu jam buvo bolandistų bei P. Skargos hagiografiniai kūri- 
niai, turėję visus svarbiausius bruožus, būdingus viduramžių 
novelei: statišką žmogaus portretavimą ir įvykio aprašymą, laiko 
bei vietos autentiškumą, didaktinę tendenciją, siekimą stebinti 
arba nugąsdinti skaitytoją. „Šventųjų gyvenimais“ pradėjęs be- 
letristo kelią, hagiografo patirtį bei metodiką jis plačiai panau- 
dojo ir rašydamas pasaulietinio turinio kūrinius. M. Valančių 
veikė dar vienas viduramžių žanras - istorinė kronika. Pirmi- 
niu pavidalu (P Dusburgo metraštis) ar perpasakota istorikų 
(A. Kojalavičiaus, T. Narbuto) kronika davė jam ne vieną siu- 
žetą ir mokė objektyvaus, lakoniško stiliaus. Iš vėlesnių laikų 
literatūros didžiausios įrakos M. Valančiui darė XIX a. pra- 
džios didaktinė apysaka, kuriai Lietuvoje atstovavo 1823 m. 
lietuviškai išleista lenkų didakto J. Chodzkos knygelė „Jonas iš 
Svisločės“, buvusi savo ruožtu prancūzo P. Žiusje „Simono iš 
Nantujos“ sulenkinimas. Antra vertus, M. Valančius sekė ne 
vien literatūros pavyzdžiais ir modeliais. Akivaizdus jo prozos 
ryšys su tautosaka — pasakojimais, anekdotais, pasakomis. Sa- 
kytinis liaudies žodis darė itin žymų poveikį M. Valančiaus kū- 
rinių konstrukcijai ir poetikai*. 

Į grožinę literatūrą M. Valančius atėjo skatinamas praktinių 
gyvenimo tikslų. Užsikrauti ant pečių nelengvą rašytojo naštą, 
kaip daugelį anų ir vėlesnių laikų mūsų šviesuolių, jį verste 
vertė visuomeninės pareigos jausmas. Pragmatiški siekimai lė- 
mė ir jo kūrybos tematiką bei ideologiją. Tų siekimų jis turėjo 
keletą. Pirmiausia M. Valančius diegė liaudžiai etinę ir dvasinę 
kultūrą. Gražiai elgtis visur ir visada jis mokė vaikus, pamesti 
moralines ydas, gyventi sąžiningai, dorai ir darbščiai ragino 
suaugusius. Skaitytojui rodė patraukiančius ir atgrasančius gy- 
venimo pavydžius, liepdamas jam būti bitele, kuri iš kiekvie- 
nos žolės - kvepiančios ir dvokiančios - išsiurbianti saldų me- 

dų. Daug savo kūrinių M. Valančius skyrė utilitariniams pa- 
mokymams - ekonominiam ir kultūriniam žmonių švietimui. 
Jis juto laiko dvasią, suvokė naujas liaudies reikmes, iškilus 
panaikinus baudžiavą. Tad ragino valstietį šviestis, kratytis tam- 
sumo bei prietarų, skatino nesitenkinti arklu, o mokytis ama- 
tų, imtis verslo — veržtis į ekonominės veiklos sritis, kur iki tol 
Lietuvoje šeimininkavo kitataučiai. Pastariesiems jo kūryboje 
nepagailima tamsių spalvų, nepalankių charakteristikų, mora- 
linio sumenkinimo. Neigiamas nusistatymas prieš kitataučius, 
kaip lietuvių liaudies išnaudotojus, čia dažnai virsta neigiama 
pažiūra į pačias tautas, kurioms jie atstovauja, įgauna apibend- 
rinančios prasmės. M. Valančiaus raštuose jau girdimas tauti- 
nis nepakantumas, kurio po poros-trejeto dešimtmečių nesto- 
kojo lietuvių buržuazija, kovojusi dėl savo ekonominių pozici- 
jų sustiprinimo. 

Be didaktinių, M. Valančius turėjo pilietinių tikslų. Ne vie- 
nu atveju jis kreipėsi į praeitį, Antano Tretininko lūpomis pa- 
pasakodamas epizodų iš senovės lietuvių kovų su kryžiuočiais. 
Istoriniuose pasakojimuose M. Valančius gėrisi stabmeldžiais 
lietuviais ir nedvejodamas smerkia krikščionybę kardu nešan- 
čius vokiečių riterius, tuo būdu „patriotinius, tautinius intere- 
sus statydamas aukščiau religinių“.* Būdamas beletristu, M. Va- 
lančius kartu buvo ir kultūristoriku. Svarbiausią savo kūrinį - 
apysaką „Palangos Juzė“ - jis rašė kaip lietuvių liaudies dvasi- 
nio ir iš dalies materialinio gyvenimo dokumentą, savotišką 
etnografinį metraštį, kad „atenčios giminės“, kaip sakoma apy- 
sakos prakalboje, „žinotų, kas tiko žemaičiams su lietuviais ga- 
le mūsų devynioliktojo amžiaus“. 

Kone kiekvienam M. Valančiaus kūriniui būdingas įvykių ir 
žmonių autentiškumas ar bent stipri vietos, laiko ir veikėjų tik- 
rumo iliuzija. Toks jo kūrybos, kaip būtų galima pavadinti, rea- 

lizmas, matyt, susijęs su didakto noru paveikti skaitytoją paties 
fakto realumu, bet daugiausia tą realizmą lėmė iš viduramžių 
prozos nusižiūrėtas metodas ir ypač istoriko, metraštininko pri- 
gimtis bei mąstymas. Ne be reikalo Vaižgantas pavadino M. Va- 
lančių „istorijų pasakotoju, istorijai ir istorijoms medžiagos rin- 
kėju“. Rašytojas beletrizavo kronikų aprašytus įvykius, vienu 
kitu atveju („Malūnininkas“, „Mielaširdinga ponia“, „Bičiu- 
liai“) pasiskolino literatūrinį ar tautosakinį siužetą ir dažniau- 
siai papasakojo paties matytus ar iš kitų girdėtus atsitikimus. 
Visos jo kūrinių geografinės vietos yra realios, juose neranda- 
me nė vieno išgalvoto sodžiaus, dvaro ar miestelio. Realūs taip 
pat žmonės - ir ne tik kunigai, vienuoliai, mokyklų viršininkai, 
bet dažnai ir paprasti sodiečiai. Fantazijos, tikrovės perkūrimo 
M. Valančiaus beletristikoje esama nedaug. Ne per daugiausia 
joje ir individualios, grynai valančiškos literatūrinės išmonės. 
Jo fantazija išsisemia keliais stebukliniais epizodais bei regėji- 
mais (pasakojimuose („Dievobaimingas vaikelis“, „Nedoras 
Endriukas“, „Stebuklinga koronė“), nusižiūrėtais iš olševski- 
nio tipo literatūros. Neįtikimiausių, fantastiškiausių stebuklų, 
tiesa, apstu jo šventųjų gyvenimų aprašymuose, bet tai skolin- 
ti, kitų hagiografų fantazijos kūriniai. 

Visi M. Valančiaus pasakojimai yra panašios konstrukcijos. 
Paprastai rašytojas juos pradeda arba veiksmo vietos, laiko ir 
veikėjo įvardinimu, arba didaktine teze, duoda jos iliustraciją - 
keletą epizodų iš vaizduojamo žmogaus ar žmonių sluoksnio 
gyvenimo — ir užbaigia pamokomąja išvada, pakartodamas 
išeities tezę ar naujai ją suformuluodamas. Didaktinei tezei 
M. Valančiaus kūryboje tenka pagrindinis kompozicinis vaid- 
muo, ant jos, tarsi ant jungiamojo siūlo, suvarstoma visa vaiz- 
dinė pasakojimų medžiaga. Antras svarbus struktūrinis tos kū- 
rybos faktorius yra pasakotojas. Jo reikšmė, tiesa, nevienoda. 

„Vaikų knygelėje“ ir „Paaugusių žmonių knygelėje“ pasako- 
tojo — paties autoriaus — vaidmuo pasibaigia didaktinių minčių 
skelbimu. Pamokęs, subaręs ar papeikęs, pasakotojas čia lyg 
pasitraukia į šalį, darosi nebematomas. Tuo tarpu „Palangos 
Juzėje“ ir „Pasakojime Antano Tretininko“ pasakotojas - kūri- 
nio personažas — yra ne tik autoriaus idėjų skelbėjas, savotiš- 
kas jo alter ego, bet ir centrinė kompozicinė šių knygelių ašis. 
Konstruktyvinis pasakotojo vaidmuo ypač didelis „Palangos Ju- 
zėje“. Ant pasakotojo ir svarbiausio veikėjo Juozapo Viskanto 
pečių laikosi visa kūrinio sąranga. Nepalyginamai kuklesnis 
vaidmuo teko Antanui Tretininkui, kuriam M. Valančius uždė- 
jo pareigą papasakoti įvairių temų dalykus. Įpusėjęs knygelę, 
čia jis, atrodo, netgi pamiršo turįs pasakotoją ir jo vaidmens 
ėmėsi pats. 

Konstruojamas iš loginių tezių ir jas iliustruojančių įvykių 
aprašymų, M. Valančiaus kūrybos meninis pasaulis nėra spal- 
vingas. Jis stokoja vaizdinio materialumo, skaitytojas čia dau- 
giau sužino ir išgirsta, o ne pamato. Tame pasaulyje beveik 
neegzistuoja gamta, vienur kitus sutinkami jos reiškiniai pa- 
teikti taip, kaip juos aprašytų meteorologas savo stebėjimų kny- 
goje. Be autoriaus siekimo kurti platesnius, detalius tikrovės 
vaizdus ir ypač be gamtos stichijos, M. Valančiaus kūrybos pa- 
saulis liko neerdvingas. To pasaulio ankštumas sakytum būtų 
paveikęs ir jame gyvenančius žmones, padaręs juos irgi ankš- 
tais, vienpusiškais. Žmogus čia matomas lyg iš pamokslininko 
sakyklos, kaip vienos katros moralinės kategorijos — dorybės 
ar ydos — nešiotojas. 

M. Valančiaus tipažas paremtas normatyvinės poetikos 
nuostatais. Savo žmones rašytojas piešė balta arba juoda spalva. 
Tarp jo veikėjų, stovinčių priešingose moralinėse pozicijose, ga- 
lima išvesti aiškią ribą. Vidinis žmogaus pasaulis M. Valančiui 

nerūpėjo. Psichologizmas, tiesą sakant, jam buvo dar nelabai ir 
prieinama sritis, nors sugebėjimą pastebėti psichinį judesį, žvilg- 
terti į veikėjo vidų vienu kitus atveju yra parodęs. Tebūdami 
sektino arba smerktino elgesio iliustracijomis, M. Valančiaus 
žmonės negavo ryškesnio materialaus pavidalo. Išorinė jų cha- 
rakteristika menka. Skaitytojas juos girdi kalbančius, šį tą apie 
juos sužino, deja, jų beveik nemato. Vis dėlto negalima saky- 
ti, kad M. Valančiaus veikėjai tėra bekūnės schemos. Jų tarpe 
sutinkamas vienas kitas gana pilną išorinį portretą turįs per- 
sonažas, nes žmogaus veidas ir kūnas rašytojui yra jo dvasinių 
bei moralinių savybių atspindys. Materialesni blogieji M. Va- 
lančiaus žmonės, nors jis mėgo aprašyti ir gerųjų savo veikėjų 
išvaizdą, piešti savotišką kūno idealą. Tokį idealą įkūnijantys 
jo beletristikos vaikų paveikslai (pvz., „Dievobaimingo vai- 
kelio“ Simė) panašus į baroko meno, ypač skulptūros ir tapy- 
bos, žmones. 

Neigiamieji M. Valančiaus personažai maždaug vienodi, juos 
skiria nebent ydų koncentracijos laipsnis. Tuo tarpu sektinieji 
yra dviejų tipų. Vienas tipas reprezentuoja asketą, kurio gyve- 
nimas šiame pasaulyje tėra pastangos pelnyti amžinybę po mir- 
ties. Jame įkūnijamas idealus evangeliško gyvenimo normų vyk- 
dytojas, atsiskyrėlio išsižadėjimas savęs ir visiškas atsidavimas 
dievui ir artimui. Bene ryškiausi tokių žmonių pavyzdžiai yra 
Onelė ir Kazimieras Bielskis („Geroji Onelė“, „Kazimieras Biels- 
kis“). Šie žmonės artimi hagiografiniams personažams, jie ir 
sukurti pagal šventojo modelį. Antras sektinųjų M. Valančiaus 
veikėjų tipas atstovauja daugiau žemiško gyvenimo, praktinės 
veiklos žmonėms. Kaip ir pirmieji, jie pamaldūs, pavyzdingi 
parapijiečiai ir kartu sumanūs, net apsukrūs, geri ūkininkai ar 
amatininkai, dažniausiai valstiečiai, kartais bajorai. Ryškiau- 
sias šio tipo M. Valančiaus kūrybos žmonių atstovas ir gyviau- 

sias jos veikėjas, be abejo, yra Juozapas Viskantas — Palangos 
Juzė. Jame įsikūnijęs liaudiškas gyvybingumas, gyvenimo prak- 
ticizmas, sunkios buities padiktuotas atsargumas. Slapstydama- 
sis nuo 1863 m. sukilimo įvykių, jis parodė ne tik kompromi- 
sinę autoriaus pažiūrą į šį sukilimą, bet ir nemaža liaudiško 
konformizmo. 

Kaip pasakotojas, kuriantis meninį pasaulį bei jo žmones, 
M. Valančius yra racionalus, blaivus ir objektyvus. Jo pasakoji- 
mas grindžiamas logine kalba, kreipiasi ne tiek į skaitytojo vaiz- 
duotę ar jausmus, kiek į protą ir sąžinę. Pasakojama lakoniš- 
kai, šnekamajai kalbai būdingo ilgumo sakiniu, nors neven- 
giama ir sudėtingesnių sintaksinių periodų ir net retorikos. 
M. Valančius veik visur naudoja būtąjį laiką, būdingą vidur- 
amžių prozai, o taip pat liaudies pasakojimams. Autoriaus ir 
personažų kalbos jis nediferencijuoja. Ir pats autorius, ir visi jo 
veikėjai, tarp kurių yra nemaža amžiaus bei padėties skirtumo, 
šneka ta pačia kalba. 

M. Valančiaus kūriniai sakytum skirti skaityti balsu, aplin- 
kui susirinkus būriui klausančių - panašiai kaip kad klausoma 
pasakotojo „Palangos Juzėje“ ir „Pasakojime Antano Tretinin- 
ko“. Rašytojas ir pasakoja tarsi pamokslininkas, turintis prieš 
akis klausytojus. Šie M. Valančių ne tik girdi. „Vaikų knygelė- 
je“ ir „Paaugusių žmonių knygelėje“ klausytojams jis neretai ir 
pasirodo, kartais pamokydamas ar pabardamas, kartais pajuo- 
kaudamas. M. Valančius, kaip ir dera moralistui, nusiteikęs rim- 
tai, tačiau rūstoką savo kūrybos rimtumą jis nuolat sušildo san- 
tūria geraširdžio humoristo šypsena. Prislopintas, o kartais ir 
atviras humoras yra ryškokas jo beletristikos stiliaus bruožas. 
M. Valančius mokėjo juokauti, nebuvo jam svetima nė autoi- 
ronija, kurios nemaža yra pribarstęs savo laiškuose ir kuria ap- 
dovanojo Palangos Juzę. Iš prigimties turėdamas juoko dova- 

ną, sąmojingai jis galėjo pasakyti net neketindamas juokauti. 
"Tai ypač rodo ne viena jo „šventųjų gyvenimų“ vieta, kur sunku 
manyti autorių norėjus pasijuokti, tačiau prieštaravimai tarp 
situacijos pobūdžio ir ją pavaizduojančių žodžių čia vietoj 
užuojautos ar išgąsčio sukelia skaitytojui šypseną. Antra ver- 
tus, M. Valančiaus beletristikos stiliaus humoras yra ne vien 
objektyvi autoriaus asmenybės, jo talento prigimties išraiška. 
Būta, be abejo, čia ir subjektyvių jo pastangų, sąmoningo noro 
pajuokauti ir pralinksminti skaitytoją. Tam tikslui jis yra pasi- 
skolinęs vieną kitą priemonę iš literatūros ir liaudies kūrybos. 

Viską M. Valančius rašė žemuoju, liaudiškuoju stiliumi. Jis 
nepripažino stilių diferenciacijos ir tuo pačiu žodžiu pasakojo 
tiek apie aukštus, tiek apie žemus dalykus, už tai ne kartą susi- 
laukdamas priekaištų iš savo konfratrų. Jį neabejotinai veikė 
baroko literatūra, kur grubumai ir vulgarumai turėjo estetinės 
normos teises. Tačiau M. Valančiaus kūrybos stiliaus pobūdį 
lėmė svarbiausias jo meninio žodžio šaltinis - liaudies kalba, 
rašytojo gimtoji šneka ir liaudies kūryba - sakytinis folkloras. 
M. Valančius rašė liaudies - savo beletristikos adresato — kal- 
ba. Jo žodis paimtas iš kaimo gyvenimo kasdienybės ir, kaip 
toji kasdienybė, paprastas, sodriai daiktiškas, konkretus ir vaiz- 
dingas. Gyvai žemaičių šnekai ar liaudies pasakorių intonaci- 
joms artimas jo pasakojimo tonas, sintaksė. M. Valančiaus raš- 
tuose yra nemaža leksinių svetimybių, bet ir jos daugiausia pa- 
siimtos ne iš kitų kalbų ar knygų, o iš tos pačios žmonių kalbos. 
Gal tiktai viena kita jo sintaksės ypatybė (ilgokas ir retoriškas 
sakinys, ypač inversinė žodžių tvarka) rodytų jų rašytoją paty- 
rus lenkiškų, lotyniškų ir senųjų religinių lietuviškų raštų po- 
veikį. Ypač sodri jo žmonių etnografinė charakteristika, susi- 
daranti iš jų pačių kalbos. Išėję iš po M. Valančiaus plunksnos, 
sužemaitėja (ir kartu darosi komiški) net hagiografinių kūrinių 

personažai. Tolimų šalių šventieji ir kankiniai, Romos vyres- 
nieji ir patys imperatoriai čia kalba taip pat, kaip ir bet kuris 
„Paaugusių žmonių knygelės“ veikėjas žemaitis. 

Poetikos įvairumu bei turtingumu M. Valančiaus stilius ne- 
gali pasigirti. Kronikinės, loginės kalbos sluoksnis jo beletristi- 
koje gal net storesnis, negu vaizdinės kalbos. Užuot ieškojęs 
perkeltinių reikšmių, naujų rakursų ir panašumo įspūdžių, ra- 
šytojas dažniausiai tenkinosi aprašymo tikslumu, retesniu si- 
nonimišku daikto pavadinimu. Todėl metaforinių priemonių 
jo kūryboje ne per gausiausia, o ir tos pačios — epitetai, palygi- 
nimai — yra paprastai vertinamojo, ne vaizdinio pobūdžio. Ne 
vieną stiliaus dalyką M. Valančiui davė liaudies kūryba — pasa- 
kos, pasakojimai bei anekdotai. Kartais rašytojas pradeda ar 
užbaigia kūrinį šiems žanrams įprasta pradžios ar pabaigos for- 
mule (pvz., „Trynė ir Vicentas“, „Petronėlė“), ypač mėgsta liau- 
dišką žodžių žaismą. Panaudodamas sinoniminius ir antonimi- 
nius žodžius, jis nupina ilgiausius dialogus, kur pašnekovai ap- 
simetinėja nesupratę, nenugirdę, sąmoningai iškraipo žodžių 
reikšmes, ir jų kalba, rodosi, gali tęstis kaip pasakose be galo. 
"Tokiais atvejais M. Valančius tarsi pamiršta esąs didaktas ir tei- 
kia peno skaitytojo estetinėms pajautoms, vaizduotei. 

Stokodamas plastiškumo, M. Valančiaus stilius nestokoja di- 
namizmo. Šiaip jau santūrus ir lėtas, rašytojas vietomis parodo 
netgi nežemaitiško temperamento. Be dialogų, kurie priverčia 
judėti statiškus aprašinėjimus, jo stilių ypač sudinamina gau- 
siai vartojamos veiksmažodinės formos. Apskritai lietuvių pro- 
zos pagrindėjas kur kas imlesnis judesiui negu spalvai, jo ge- 
resnė meninė klausa negu regėjimas. Judesį ir garsą reiškiantys 
žodžiai jo stiliaus sistemoje turi pamatinės reikšmės. Vaizdin- 
gas veiksmažodis ir ypač ištiktukas yra svarbiausios stilistinės 
priemonės, kurios sudinamina, o kartu ir suvaizdina rašytojo 

stilių, žymiu mastu kompensuodamos tapybiškumo stoką. Čia, 
pasirodo, M. Valančius beturįs dideles žodžių atsargas, tam pa- 
čiam ar panašiam dalykui nusakyti jam bernatant atsiranda vis 
kitoks sinonimas. Veiksmą jis retai pavadina neutraliu tiesiogi- 
nės reikšmės veiksmažodžiu. Jo veikėjai, užuot ėję, — styrina, 
šarpuoja, dūrina, tvylina, sprunka, krūpština, kėblina, užuot valgę 
ar gėrę, - drožia, kemša, užuot šokę, - spardosi ir pan. O ištik- 
tukais M. Valančiaus proza yra nepakartojamas ir sunkiai pase- 
kamas mūsų literatūros reiškinys. Rašytojas retai teiškenčia ne- 
pavadinęs veiksmo jį palydinčiu garsu, kartais panaudodamas 
ištisas tokius garsus išreiškiančių ištiktukų akumuliacijas. 
Palyginti gausi M. Valančiaus beletristika nėra lygiavertė. 
Kūrinių, galinčių pretenduoti į chrestomatinius, joje rasime ne 
per daugiausia. Be abejo, geriausia yra trečioji rašytojo knyge- 
lė - apysaka „Palangos Juzė“, reprezentuojanti prieš Žemaitę 
sukurtą lietuvių prozą. Į šablonišką didaktinės literatūros for- 
mą autoriui čia pasisekė sutalpinti etnografo ir menininko 
plunksna aprašytą pasaulį, įvairiasluoksnės medžiagos kūriniui 
suteikti neblogą architektoniką, dažniau negu kitur surasti sodrų 
žemaitišką žodį ir gal svarbiausia - pirmą kartą lietuvių litera- 
tūroje sukurti tokį gyvą žmogų. Struktūriniu darnumu ir gy- 
vais personažais išsiskiria taipogi keletas „Vaikų knygelės“ ap- 
sakymų — „Gustis kručas“, „Prancė paukšrvanagėlis“, „Mikė 
melagėlis“, „Guvus Vencė“. Nuo religinės moralistikos bei siau- 
ros didaktikos laisvu turiniu ir nauja tematika reikšmingi „Pa- 
sakojime Antano Tretininko“ esantys istoriniai pasakojimai, 
nors jie ir nepakyla aukščiau beletrizuotų kronikinių epizo- 
dų. Tuo tarpu kiti M. Valančiaus kūriniai - dauguma jų - 
kenčia nuo veikėjų schematizmo ir formos palaidumo, nors 
ir jie įdomūs atskirais epizodais, detalėmis, vienu kitu realiau 
nupieštu veikėju (pvz., laisvamanis Klikis „Žalnieriuje Napo- 

leono I“), autentišku etnografinių, buitinių ar socialinių reiš- 
kinių aprašymu ir gal labiausiai vertingi valančišku pasakoji- 
mu, stiliumi bei kalba - tuo, kuo vertingiausia M. Valančiaus 
beletristika apskritai. 


* + 


Iš šimtmečio perspektyvos žiūrint į XIX a. vidurio lietuvių 
kultūrą, M. Valančius iškyla gerokai viršum jos horizonto, sto- 
vėdamas šalia S. Daukanto ir A. Baranausko. Pastariesiems, tie- 
sa, jis nemaža kuo neprilygo: pirmajam - tautinės sąmonės gi- 
lumu, antrajam — kūrėjo, menininko galiomis, bet, būdamas 
pragmatiškos veiklos žmogus, juos abu pralenkė didesniu sąly- 
čiu su visuomenės gyvenimu, realesniu poveikiu ano meto lie- 
tuvių kultūros raidai. 

M. Valančiaus - istoriografo, švietėjo ir beletristo — nuopel- 
nai mūsų kultūros istorijai keleriopi. 

Pirma, savo raštuose M. Valančius užfiksavo ir paliko ne- 
maža iš niekur kitur nebesužinomų istorinių, etnografinių ir 
folklorinių faktų, jo „Žemaičių vyskupystė“ šiandieną dažnai 
tebėra nepakeičiamas žinių šaltinis. 

Antra, K. Binkio žodžiais tariant, „Valančius išmokė lietu- 
vius skaityti, ir jie skaityti nebepamiršo“*. Išplėtęs parapinių 
mokyklų tinklą, jis padėjo kelti liaudies raštingumą, o, leisda- 
mas savo knygeles, parūpino jai lektūros. Niekas prieš jį ir il- 
gokai niekas po jo knygų neišleido tiek ir tokiais tiražais. Kone 
iki XX a. pradžios jo knygelės sudarė didelę, jei ne didžiausią 
mūsų kaimo lektūros dalį. Įsidėmėtina, be to, kad spausdintas 
M. Valančiaus žodis buvo beveik vienintelis, plitęs priešaušri- 
niu, Lietuvai pačiu juodžiausiu spaudos draudimo laikotarpiu 
ir kad M. Valančius pradėjo knygų leidimo Prūsuose ir knyg- 
nešystės akciją. Nemaža jo parašytų ir išleistų knygų, tiesa, atsto- 


423 


* Binkis K. 
Motiejus 
Valančius. 
Kaunas, 1935. 
P 59, 


vavo praeities ideologijai, atliko konservatyvų vaidmenį, ne- 
beatitiko žmonių poreikių, kuriuos kėlė XIX a. pabaiga, prasi- 
dėjęs darbininkų judėjimas ir jo reikalavimai. Tačiau, pradėjęs 
skaityti, pamėgęs knygą, žmogus galėjo paimti ją į rankas ir 
kitokio turinio. 

Trečia, M. Valančius padėjo pagrindus lietuvių prozai. Nors 
ir taikydamasis prie mažaraščio skaitytojo, o ir pats neturėda- 
mas geresnės literatūrinės mokyklos bei veikiamas senųjų nor- 
matyvinių poetikų, lietuvių proziniam pasakojimui jis suteikė 
palyginti gerą literatūrinę kultūrą. Kaip K. Donelaitis ir A. Bara- 
nauskas parodė lietuvių kalbos meninius galimumus poezijoje, 
taip M. Valančius išryškino jos galimumus prozoje. Gal per drą- 
su teigti, jog, neturėdami „Palangos Juzės“ autoriaus, būtume 
neturėję nė Žemaitės. Iki pat XX a. lietuvių literatūros raida 
nebuvo permanentinė, nauji jos reiškiniai dažnai rasdavosi ne 
skatinami senesniųjų, o veikiami didžiųjų kaimyninių literatūrų, 
ir ieškoti griežto determinizmo čia sunkoka. Vis dėlto negalima 
sakyti, kad M. Valančiaus kūryba nebūtų turėjusi poveikio XIX a. 
gale atsiradusiai realistinei lietuvių beletristikai. Tarp jų pastebi- 
ma tipologinė giminystė rodo, kad mūsų prozininkai pozityvis- 
tai yra kvėpavę literatūrine atmosfera, kurią, be kitų veiksnių, 
kūrė ir M. Valančiaus pasakojimai. Iš versmių, davusių pradžią 
lietuvių prozos tėkmei, tie pasakojimai yra pirmoji didžiausia 
versmė. „Palangos Juzės“ autoriaus knygelėse prasideda ne vie- 
nas ilgą tradiciją turėjęs ar iki šiol tebegyvas šios prozos idėji- 
nis, žanrinis bei stilistinis bruožas. Antra vertus, savo beletris- 
tika M. Valančius paliko mums ne tik literatūrinę vertybę, bet ir 
didelį kalbos lobį. Jo beletristika ir visi kiti raštai yra vienas svar- 
biųjų mūsų kalbos paminklų, nepakeičiamas, daugeliu atvejų vie- 
nintelis medžiagos šaltinis lingvistikos mokslui - kalbos istori- 
kams, leksikografams, dialektologams. 

Į lietuvių kultūrą M. Valančius atėjo lydimas konservatyvios 
ideologijos, į kurios pamatus padėtas teistinis pasaulio, visuo- 
menės ir žmogaus supratimas. Bet, kad ir smarkiai ribojamas 
šios ideologijos, jis priartėjo prie naujos epochos slenksčio, sa- 
vo šviečiamąja veikla bei kūriniais ruošdamas dirvą nacionali- 
niam lietuvių judėjimui ir palikdamas pastovų kultūrinių bei 
literatūrinių vertybių. Čia glūdi M. Valančiaus istorinė reikš- 
mė ir jo darbų išliekamoji vertė — dvi pagrindinės aplinkybės, 
darančios „Palangos Juzės“ autorių gyvą visais laikais. 

Jūratė Sprindytė 


Didaktinės prozos lopšyje 


Kodėl pirmieji lietuvių beletristikos bandymai 
XIX amžiaus viduryje - kaip tik apysakos? Lietuvoje dar nebu- 
vo periodikos, kuri labiausiai skatina smulkiuosius prozos žan- 
rus. Pagrindinis spaudos vienetas buvo knyga, reikalavusi bent 
kiek ilgesnio teksto. Pirmieji beletristai buvo kunigai, rašę iš 
reikalo, o ne iš literatūrinio pašaukimo: „Jūs čionai gyvenkite, 
kur jus Dievas pastatė, ir darykite taip, kaip Dievas prisakė“. 
Apsakymui sukurti reikėjo bent kiek profesinių įgūdžių, o su- 
narstyti skirtingus epizodus į apysaką buvo daug paprasčiau. 
Be to, lenkų literatūra, labiausiai veikusi pirmuosius beletris- 
tus, kultivavo apysakos žanrą, dažnai vartojo įvairių įrėmini- 
mų principą (kelionių, pamokslų rinkinių, memuarų, geogra- 
finių apybraižų ir pan.). Didaktinė apysaka ir didaktinis apsa- 
kymas Lietuvoje buvo vieninteliai grožinės prozos žanrai XIX 
amžiaus viduryje ir dar porą dešimtmečių vėliau (Vakarų Eu- 
ropoje didaktinės prozos era užsibaigė XVIII a.). 

Didaktinės literatūros epochą (1820-1870 m.) apvainikavo 
Motiejaus Valančiaus Palangos Juzė (1869) - materialinės ir 
dvasinės lietuvių kultūros dokumentas ir pirmoji lietuvių apy- 
saka, turinti išliekamą meninę vertę. Švietėjo ir kultūros istori- 
ko tikslas - „kad atenčios giminės“, kaip sakoma apysakos pra- 

kalboje, žinotų, kaip gyveno „Žemaičiai su lietuviais“ — auto- 
riui gal buvo ir pagrindinis. Bet šį tikslą nustelbė pasakotojo 
meninio žodžio gyvastingumas, ir kaip tik šis estetinis veiksnys 
tapo svarbiausias „atenčioms giminėms“. Kokie apysakos žan- 
riniai bruožai išryškėja Palangos Juzėje? Visų pirma, tai nema- 
žos apimties kūrinys, susidedąs iš trumpos autoriaus prakal- 
bos, neilgos ekspozicijos, kurioje pristatomas pagrindinis vei- 
kėjas (jis ir pasakotojas) Juozapas Viskanta - Palangos Juzė, ir 
pagrindinės apysakos dalies - paties Juzės pasakojimo, apiman- 
čio 13 vakarų. Juzė pasakoja namiškiams savo įspūdžius, ku- 
riuos patyrė siuvėjaudamas ir keliaudamas po visą Lietuvą. 13 
vakarų - tai trylika apysakos skyrių, iš kurių kiekvienas paskir- 
tas kokiam nors krašto regionui ir kuriai nors religinei ar ka- 
lendorinei šventei aprašyti (laidotuvės, Kūčios, Kalėdos, miru- 
siųjų metinės, užgavėnės, gavėnia, Velykos, Sekminės, krikšty- 
nos, Joninės, Petrinės, piršlybos, vestuvės - atskirai aukštaičių 
ir žemaičių). Juzė - pagrindinis pasakojimo dalyvis ir atlikėjas, 
jis jungia gana margą ir padriką savo įspūdžių medžiagą į vien- 
tisą kūrinį. Vieno herojaus jungiami pasakojimai buvo žinomi 
Vakarų Europoje jau nuo XVI amžiaus (ispanų Lasariljas Tor- 
mesietis, vokiečių Tilis Ulenšpigelis). Tai apibendrintų liaudies 
folklorinių pasakojimų variantai su nuotykių siužetu, davę pra- 
džią šelmių romanui. Valančiaus kūrinyje dominuoja ne nuo- 
tykių varoma intriga, o gana statiškas folklorinės ir etnografi- 
nės medžiagos eksponavimas. Vestuvių apeigų aprašymuose yra 
ir šiokio tokio veiksmo plėtojimo. Dėl apysakos perkrovimo 
etnografine medžiaga Vaižgantas, šiaip jau itin atlaidus vertin- 
tojas, turi priekaištų ne tik Juzės kompozicijai, bet ir apskritai 
abejoja, ar vertėjo iš turimos medžiagos komponuoti beletris- 
tikos veikalą: „Palangos Juziui“ V. Motiejus iškratė užrašomąją 
savo knygelę taip, kaip buvo ten sužymėta; o buvo labai lengva 

sutvarkyti ta medžiaga mokslingai, jos rūšimis, be jokių „Ju- 
zių“ pagalbos 


66 


. Iš tikrųjų, papročių medžiaga (minėtų šven- 
čių šventimas, žmonių aprangos, valgio, namų apyvokos apra- 
šymas, geografinis skirtingų vietovių charakterizavimas, įvai- 
rių dainų, šokių, žaidimų pateikimas pilna jų apimtimi) - visa 
tai nefabuliniai elementai, sudarą daugiau nei tris ketvirtada- 
lius teksto. Apysakoje dinamiškesnio veiksmo - tik maži intar- 
pėliai, skyrelių kiek „judresnės“ pradžios ir pabaigos. Pasako- 
jimui ir Juzės paveikslui skiriama daugiau dėmesio pradedant 
apysaką. Pirmą vakarą Juzė išsamiai porina, kaip susirado dar- 
bą, kaip klientus matavo, kokį drabužį siuvo ir t. t. Vėliau šis 
vaizdusis sluoksnis vis mažėja ir mažėja, o nuo VI-VII skyrių 
(„vakarų“) ir visai susitraukia į vieną tiesioginį neišplėstą sa- 
kinį: „nuvykau į Šiukščių ūlyčią, gavau darbo ir vėl siuvau“; 
„gavau darbo prie ūkininko Mickaus“; „išėjau į Pandėlio pa- 
rapiją“ ir pan. Pirmoji apysakos pusė yra gerokai vaizdesnė, 
dinamiškesnė ir meniškesnė už antrąją - matyt, autoriaus be- 
letristinis įkarštis išblėso ir beliko, anot Vaižganto, „iškratyti 
užrašomąją knygelę“. Apysakos pabaiga irgi lyg kirpte nu- 
kirpta — po tryliktojo vakaro Juzė pareiškia, kad jau tris sa- 
vaites vieši pas tėvus ir laikas jam namo, susikrauna daiktus ir 
su šeima išvažiuoja. Visa tai reziumuota vienu sakiniu. Apy- 
sakai baigiantis, paaiškėja, kad Juzė — jau nebe keliaujantis 
siuvėjas, o sėslus ūkininkas, „gaspadorius“. Herojus-keliau- 
tojas jau atliko savo funkciją. Juzė — ne herojus šelmis, bet 
didaktinės literatūros principus propaguojąs, jos pavyzdžiais 
išauklėtas personažas. Jis darbštus, nuolat siuva, užsidirba duo- 
ną, praktiškas, doras, blaivus, linksmas, prasilavinęs, smui- 
kuoja ir kuria giesmes, turi aiškią vertybių sistemą, todėl ne- 
vengia kitus pamokyti, patarti ir pavyzdį parodyti. Iš nuobo- 
džios dorybingo herojaus schemos Juzę išplėšia Valančiaus 

suprogramuota jo meilė muzikai, dainai, šokiui, liaudies pa- 
pročiams, Juzę visur lydi meno atributas - smuikas, kurį ma- 
tome „veikiantį“ kur kas dažniau nei darbo įrankį - adatą. 
Smuikas teikia personažui smagaus judrumo, yra pagrindinis 
komunikabilumo tarp žmonių laidas. Žinoma, smuikas Va- 
lančiaus buvo parinktas Juzei ne tik tam, kad parodytų jo 
menišką prigimtį, bet labiau tam, kad išprovokuotų aplinki- 
nius estetinei raiškai. Tai formalus, bet efektingas pretekstas 
folklorinės medžiagos eksponavimui. Be to, smuikas įneša į 
kūrinį daug žaismės elemento, kuris savaime absorbuoja dalį 
kūrinyje esančios didaktikos ir utilitarizmo. Smuikas padeda 
pasakotojui pereiti iš buitiškojo plano į estetinį: „vos dvejetą 
kartų džir džir smičiu pertraukiau, visi svečiai sukrutėjo““. 
Ypač jaunimas mėgsta Juzės grojimą: „Dainuoti ne visai tesu- 
tinkant, aš išėmiau skripyčias ir pradėjau džiržginti. Beregint 
sustojo porų poros ir šoko lig išvakarių. Vos lig nakties dvyli- 
kos suskydo“ (p. 232). Taip kartojasi beveik kas vakarą: „Brakš 
atidariau savo skrynelę, išėmiau skripyčias ir dzen dzen pra- 
dėjau tempti stygas“ (p. 258); „išėmiau skrypyčias ir pradė- 
jau dzir dzir griežti“ (p. 239). Tokiomis pasikartojančiomis 
šabloniškomis frazėmis apysakoje nuolat jungiami jaunimo 
pasilinksminimo epizodai, kuriuose aprašomi šokiai ir žaidi- 
mai, pateikiami dainų tekstai. Apysakos visumos požiūriu tai 
statiški nefabuliniai intarpai, bet reikia įvertinti rašytojo pa- 
stangas juos „įforminti“, kad atrodytų kaip natūralūs pasa- 
kojimo eigos dėmenys. Juzė dieną siuva, vakare groja, ati- 
džiai stebėdamas aplinką, viską dėdamasis į širdį ir atmintį. 
Apysakos kompozicija labai monotoniška, o „vakarų“ jun- 
gimo būdas nuolat kartojasi: namiškiams susėdus (pasakojama 


garsiai, didelei klausančiųjų auditorijai), Juzė pasakoja, o pa- 


norėjus miego, jis pats arba jo motinėlė užbaigia skyrių ta pa- 


429 


* Valančius M. 
Raštai. Vilnius, 
1972. T. 1. P 220. 
Toliau cituojama iš 


to paties leidinio. 


* Bičiūnas V. 
Mūsų apysaka |/ 
Gaisai, 

Nr. 9-10, 

p. 451. 


čia formule „eikim gulti“. Akivaizdi pasakojamojo folkloro (bui- 
tinių pasakų, anekdotų) įtaka. 

Vytautas Bičiūnas didesniuosius Valančiaus kūrinius (Palan- 
gos Juzę, Pasakojimą Antano Tretininko) vadina tik „apysakinio 
pobūdžio raštais“ ir nemato juose „literatūrinio uždavinio“: „Be 
perdėjimo galima tikinti, kad vysk. Valančiaus beletristikos raš- 
tuose, mūsų akimis žiūrint, nūdieniam skaitytojui didžiausios 
svarbos turi stiliaus grynumas, kalbos formos ryškumas, bet ne 
apysakų fabula ir josios išrutuliavimas bei rašinių temos pama- 
tavimo psichologinė pusė“*. Šiuose žodžiuose daug tiesos, bet, 
kita vertus, „literatūros uždavinys“ pasireiškia ir atsispindi ne 
tik fabuloje. Fabula, kaip ir kompozicija, ir psichologinė moty- 
vacija, yra silpnosios aptariamos apysakos vietos. Ne tik skyriai 
gana dirbtinai klijuojami vienas prie kito, bet ir skyrių viduje 
pasakojimas durstomas gana mechaniškai. Pastraipos, apiman- 
čios vieną kurį konkretesnį epizodėlį, prasideda labai panašiais 
sakiniais, nusakančiais veikėjo veiksmą ar gestą, judesį, kryptį, 
pasikeitimą. Štai visų I skyriaus pastraipų pradžios, gerai iliustruo- 
jančios kompozicinius didaktinės prozos principus: 

1. „Kaip atsimenat, pirm ketverių metų išėjau nuo jūsų“; 

2. „Atėjęs į Asteikinę karčemą“; 

3. „Taip pamokytas atėjau į sodą“; 

4. „Aš tuojau brūkš-brūkš atsegiau savo šikšninį, ė722i24 mierą 
ir pradėjau siūti kailinius vaikiukui“; 

5. „Aš, matydamas mergeles viau-viau žiovaujant, atsilie- 
piau: „Ką dabar dirbsim? Šitai palauminėkim!“; 

6. „Truputį atsipūtus, tariau: „Nu mergelės, dabar ve-ve pa- 
dainuokit“,; 

7. „Pabengusi tarė“; 

8. „Bobutei laukan išsistūrmus“; 

9. „Mums besivoliuojant pradėjo brėkšti“. 

Skyrių užbaigia šitoks paskutinės pastraipos sakinys: „Ir aš 
ant to bengiu šį vakarą pasakojimą mano“. Tai grįžimas į pasa- 
kojimo situaciją, į esamąjį laiką. Toks epizodų jungimas, bū- 
dingas visam apysakos tekstui, rodo dar labai neišvystytą pasa- 
kojimo rišlumo, intrigos kūrimo lygį. Cituotos teksto atkarpė- 
lės rodo, kad pasakotojas sugeba tęsti šneką ir toliau pasakoti, 
tik atsiremdamas į fabulos judesį, kad ir labai nedidelį. Epizo- 
das prasideda arba baigiasi, kai prasideda ar baigiasi koks nors 
veiksmo gabalėlis: kur nors ateinama ar iš kur nors išeinama, 
pradedama dirbti arba linksmintis, pavargstama, darbai ir links- 
mybės baigiamos ir atsisveikinama iki kito karto. Tada šis ratas 
vėl sukasi iš pradžios („vakarų“ kompozicija žiedinė). Nors pa- 
sakojimo visuma monotoniška ir statiška, o apysakoje nėra vien- 
tiso veiksmo, atskiri pasakojimo fragmentai labai dinamiški. 
Tai Valančiaus stiliaus gyvastingumo nuopelnas. Pasakojimo ga- 
balėlis kupinas vaizdingų veiksmažodžių, juos paryškinančių 
ištiktukų, palyginimų, sintaksė orientuota ne tiek į rašytinį, kiek 
į sakytinį žodį, todėl nesustingusi, guvi, dažnai inversiška. Ty- 
rinėtojai iki šiol labiau domėjosi Valančiaus raštų leksika, kal- 
ba, o ne stiliumi. Valančiaus stiliaus gyvumo ir vaizdumo vers- 
mė - žemaičių kaimas, iš kurio išėjo būdamas šešiolikos metų. 
Ypač daug dėmesio skirta veiksmažodžiams ir ištiktukams, to- 
dėl čia tik pažymėsiu, kad kitos tokios knygos, nuosekliai stili- 
zuotos ištiktukais, nerasime visoje lietuvių literatūroje. Kadan- 
gi visa apysaka jais stilizuota, tai akivaizdžiai liudija, kad būta 
sąmoningų pastangų kurti estetinį įspūdį. Kitas didaktiką nai- 
kinantis ginklas, šalia vaizdingos kalbos, yra Valančiaus šmaikš- 
tumas, humoras, smagi savikritika: „Taip ilgai man bepasako- 
jant, pradėjo klausytojai garr-garr knarkti, ką aš regėdamas, 
cypt tyliai užgesinau žvakę ir ėjau gulti. Pakirdę kaži kuomet 
namiškiai lygia dalia sugulė. Tikiu ir skaitytojus knarksiant. 


431 


* Vanagas V. 
Pamokymų 
apysakos || 

Lietuvių didaktinė 
proza. Vilnius, 


1982. 2.8. 


Todėl tegul skaito negalintys kitaip užmigti“ (p. 279). Kaip 
matyti, orientuojamasi ne tik į klausantįjį, bet ir į skaitantiįjį 
adresatą. Pasakojimo technikos požiūriu apysakoje rastume 
daug nenuoseklumų (pvz., painiojamos autoriaus bei pasako- 
tojo rolės), neproporcingai daug vietos užima papročių apra- 
šymas, atitrūkęs nuo pagrindinės kiekvieno epizodo ašies, epi- 
zodai jungiami be motyvacijos paprasčiausia prišliejant ar pri- 
kabinant vieną prie kito ir pan. 

Valančiaus Pasakojimas Antano Tretininko dar mažiau pana- 
šus į apysaką, nes jame visai susilpnėjęs pasakotojo vaidmuo ir 
nėra jokio vientisesnio siužeto. Antanas už valgį ir drabužį mo- 
ko kaimo vaikus rašto, pasakoja jiems epizodus iš istorijos (dau- 
giausia apie karus su kryžiuočiais), kitas gyvenimo scenas. Įpu- 
sėjus kūriniui, autorius visai pameta pasakotoją iš akių ir jo 
vaidmens imasi pats. Tai pasakojimų vėrinys ar ciklas, savo itin 
elementaria kompozicija vėl grįžtąs prie ankstyvųjų didaktinių 
kūrinėlių trafareto. 

Reziumuojant kalbą apie didaktines apysakas galima tarti, 
kad pirmiesiems prozininkams dar nesisekė regzti vientiso siu- 
žeto ir įvaldyti natūralios pasakojimo slinkties, dailiau ir pras- 
mingiau sukomponuoti fragmentų. Vis dėlto akivaizdūs kai ku- 
rie tikros apysakos požymiai: daugelio epizodų nėrimas ant 
vienos ašies, vienijanti pagrindinio veikėjo figūra, platus bui- 
ties, kasdienybės, papročių fonas, įvairių digresijų gausa. Šie 
šabloniški apysakų modeliai dar buvo menkai originalūs. „Per- 
sodinti į lietuvišką dirvą — išreikšti lietuviškomis realijomis ir 
lietuvišku žodžiu, - šie modeliai išlaikė visus tipiškus savo bruo- 
žus. Bendrosios jų ypatybės nedingo po regioniniu apdaru“", - 
pastebi Vytautas Vanagas. Geriau pavykdavo nefabuliniai ele- 
mentai, atskiri nedideli buities ar etnografijos vaizdai, portre- 
tai, įvykio detalės - t. y. smulkesni dalykai. Žmonių pavidalai 

statiški, dar nepanašūs į charakterius - jie labai vienpusiški — 
geri ar blogi, idealūs ar smerktini ir menkai atskleisti. Pasako- 
jamų epizodų tikslas ir prasmė - iliustruoti loginę moralinę 
tezę, todėl ir jų jungtis motyvuota ne meniniais, o didaktiniais 
argumentais. Šios negirtinos prozinio pasakojimo savybės ly- 
dės lietuvių apysaką dar ne vieną dešimtmetį. 

* Maciūnas V. 
Mūsų senesniosios 
didaktinės 
beletristikos 
šablonas |/ 
Židinys. 

1938, Nr. 546. 


Džiuljeta Šimkutė-Maskuliūnienė 


Tradicinis M. Valančiaus 
didaktinių apsakymų 
modelis 


Geriausiai žinomas M. Valančiaus kūrinys - apy- 
saka „Palangos Juzė“. Tačiau mažai kas skaito, juo labiau nag- 
rinėja šio autoriaus didaktinius apsakymus. Apskritai didakti- 
nis apsakymas, kaip specifinė apsakymo žanro atmaina, o ir 
visa didaktinė proza, prašosi didesnio dėmesio. Juk XIX a. li- 
teratūros panoramoje didaktinės prozos kelias labai ženklus — 
ji buvo kurta maždaug penkiasdešimt metų (1820-1870). Kū- 
rė didaktinę prozą ne tik M. Valančius, bet ir J. S. Dovydaitis, 
P. Gomalevskis, M. Akelaitis ir kt. 

Visa karta užaugo skaitydama M. Valančiaus „Vaikų knyge- 
lės“ (1868) didaktinius apsakymėlius, besižavėdama dorais vei- 
kėjais ir besipiktindama nedorėliais. Šiame straipsnyje aprarsi- 
me trejetą „Vaikų knygelės“ apsakymų: „Jonis ir kerdžius“, 
„Prancė paukštvanagėlis“ ir „Petronėlė“. Visi jie - tipiški di- 
daktinio apsakymo pavyzdžiai. Drauge šiuos kūrinėlius ban- 
dome aptarti ir dėl to, kad jie artimi savo tema, remiasi ta pa- 
čia didaktine teze. Ją tiksliausiai nusako penktasis Dievo įsaky- 
mas: „Nežudyk“. Be to, visų trijų apsakymų panaši teksto 
struktūra, poetika. Kritikas V. Maciūnas tokį kūrinių panašu- 
mą yra pavadinęs „didaktinės beletristikos šablonu“*. 

Didaktinis tekstas palyginti nesunkiai anatomiškai skaido- 


434 MOTIEJUS VALANČIUS Iš ARTI IR Iš TOLO 


mas, nes jis skaidrus, paprastas, logiškas, organizuotas pagal 
tam tikrus kanonus, tradiciją. Toks tekstas kuriamas tikslingai, 
nuosekliai, atmetama tai, kas nereikalinga, kas neryškina pa- 
grindinės minties, apriorinės idėjos. Autoriui didaktui svarbu, 
kad jo tekstą „atpažintų“, jam svarbu ne išsiskirti, o pritapti. 

Sugretinę minėtus M. Valančiaus didaktinius apsakymus, ma- 
tome — jie visi sudaryti iš atskirų dalių. Tai galime pavaizduoti 
tokia sąlygiška schemele: 


(GRD Go) 


Visas tas dalis jungia didaktinė tezė. Paprastai tai kokia nors 
akivaizdi tiesa (moralinė, etinė etc.), krikščioniškojo idealo tei- 
gimas, moralinis imperatyvas. Didaktine teze (ji dažnai pasa- 
koma kūrinėlio įžangoje) „jautis griebiasi už ragų“ - kalbama 
tiesiai ir šviesiai. „Prancės paukštvanagėlio“ pradžioje teigia- 
ma: „Medžioklė, žudymas ir mušimas gyvulių yra tai darbai, 
priešingi mielaširdystei“*. Apsakyme „Jonis ir kerdžius“ didak- 
tinė tezė ryškiausia kūrinio gale: „Perspėjau aną, kad vabalė- 
lių, nuo viešpaties dievo sutvertų, be reikalo nežudytų. <...> 
viešpats yra kantrus, bet nemaršus“. 

M. Valančiaus didaktinio apsakymo įžangoje pristatomas pa- 
grindinis veikėjas, tiksliai nurodoma veiksmo vieta, kartais ir lai- 
kas. Taigi konkrečiai apibrėžiama kūrinio erdvė ir laikas. Įdomu 
tai, kad didaktinio apsakymo pradžios formulė šiek tiek primena 
pasakos pradžios formulę. Palyginkime toliau pateiktas apsaky- 
mų pradžias ir šią: „Kitą kartą gyveno labai turtingas ūkininkas ir 
turėjo vieną sūnų“**. Pasakos žvilgsnis krypsta į amžinybę, mitinį 
laiką, abstrakčią vietą, o M. Valančius siekia autentiškumo. Tai, 
kaip matysime vėliau, susiję su kūrėjo didakto nuostata: kūrinys 
turi aktyviai veikti skaitytoją, keisti jį, modeliuoti jo poelgius. 

* Valančius M. 
Raštai. Vilnius, 
1972. T. 1. P 58. 
Toliau cituojama iš 
to paties leidinio. 


** Gyvasis 
vanduo. 
Vilnius, 1989. 
P 69. 


Klasikinę pradžios formulę aptinkame „Prancėje paukštva- 
nagėlyje“: „Darbėnų parakvijoj, Lazdininkų sodoj, prie ūki- 
ninko Ignaciaus buvo įnamė, arba kampininkė, Kotrė, kuri tu- 
rėjo sūnų, vardu Prancę“. Panaši pradžios formulė ir „Petronė- 
lėje“: „Veiviržėnų parakvijoj yra vienkiemiai, Tautkaičiais 
vadinami, kuriuose žmonės gyvena įmaningai. Vienam Čia gy- 
venančiam gaspadoriui gimė mergelė ir gavo prie krikšto var- 
dą Petronėlė“. Siauresnis pradžios formulės variantas yra ap- 
sakyme „Jonis ir kerdžius“: „Šiaulių paviete ir parakvijoj yra 
soda, Kėbliais vadinama, į keturias dešimtis ūkininkų skaitan- 
ti“. Veikėjas Jonis įvedamas į tekstą vėliau. 

Čia derėtų sustoti ir pakalbėti apie didaktinio kūrinio veikėją. 

Visų „Vaikų knygelės“ apsakymų veikėjai - vaikai. Jonis su 
Prane - piemenukai, kurie gano visos sodos bandą, Petronėlė — 
paprasta mergaitė, niekuo neišsiskirianti iš kitų vienmečių kai- 
mo vaikų. Didaktui svarbu, kas jo parašytą kūrinį skaitys ir ko 
pasimokys. „Vaikų knygelės“ prakalboje įvardijamas adresatas — 
parapijinės mokyklos mokinukai, „lementorių perėję“. Todėl 
ir didaktinės prozos kūrinių veikėjai parinkti taip, kad būtų 
artimi, suprantami, „savi“ adresatui. Adresatas gali indentifi- 
kuotis su apsakymo veikėjais (neretai jie vienmečiai, taip pat 
žemaičiai, o gal net ir iš tos pačios parapijos), lyginti savo ir 
kūrinio veikėjų elgesį, mintis. Vyskupas M. Valančius savo ma- 
žiesiems parapijiečiams pasakoja apie nedorėlius Jonį ir Pran- 
cę bei gerąją Petronėlę, kuri visame kaime garsėjo didele dory- 
be - „meile gyvūnėlių“. 

Jonis su Prance ir Petronėle - antinomiški veikėjai. M. Va- 
lančiaus pamokymų esmė tokia: gyventi reikia taip, kaip Pet- 
ronėlė, o Jonis ir Prancė - ne pavyzdys. Tokia ryški veikėjų 
opozicija autoriui padeda pasiekti norimo efekto - „Vaikų kny- 
gelės“ skaitytojas pasibjauri blogaisiais veikėjais, juos pasmer- 

kia, gėris teisiaisiais. Dėsninga tai, kad neigiamieji veikėjai (Jo- 
nis ir ypač Prancė) meniniu požiūriu labiau pavykę, gyvesni. 
Petronėlė — pati Dorybė, beveik šventoji, nužengusi iš „živa- 
tų“, - sausa ir neįdomi. 

Apsakymuose apie nedorėlius kaip atsvara, opozicija vaiz- 
duojami išmintingieji veikėjai. M. Valančiaus tekstuose išmin- 
ties, proto, senatvės motyvas labai ryškus. „Juo tad protas yra 
silpnesnis, tuo žmogus nedoresnis“, - teigiama apsakyme apie 
Prancę. Autorius protą, išmintį stato į dorybių gretą, o nepro- 
tingumas, nemąstymas apie savo elgesį - didelė yra, kurią rei- 
kia iš mažens taisyti. Išmintingieji — tai seni ar bent jau pagyve- 
nę žmonės. Jų lūpomis autorius dažnai išreiškia savo poziciją, 
pagrindinę jų monologų dalį sudaro didaktiniai pamokymai. 
Toks yra kerdžius apsakyme „Jonis ir kerdžius“, gaspadorius ir 
„vienas senas žmogus“ „Prancėje paukštvanagėlyje“. Vieni iš 
jų — tik prašalaičiai, kurie įvertina situaciją, padaro išvadas, 
paauklėja susirinkusius (kelionės motyvas įprastas didaktinėje 
prozoje), kitų akyse vaikai auga, bręsta, todėl ir pamokymai — 
trumpesni, bet dažnesni. Antai gaspadorius ne kartą Prancę 
baugina: „Liaukis, vaike, valią gavęs, liaukis! Pakoros tave vieš- 
pats dievas už tokią nedorybę!“ Kerdžius iš apsakymo „Jonis ir 
kerdžius“, kalbėdamas vaikams apie skruzdėles, taip sako: „Jei- 
gu anas geriausias dievas sutvėrė ir maitina, tur būti, reikalin- 
gos“. Taigi išminčiai, seni žmonės yra arčiausiai Dievo, todėl 
verta jų klausyti. Labai gražus M. Valančiaus kūrybos puslapis 
yra kerdžiaus pasakojimas apie skruzdėlyną (skruzdėlė lietu- 
vių mitologijoje - šventas sutvėrimas). Pasakojimo šiltumu, po- 
etiškumu ši atkarpėlė kiek primena V, Krėvės skerdžiaus Lapi- 
no pasakojimą apie girias. Skerdžiaus paveikslas kelia ir tam 
tikrų asociacijų su lietuvių mitologijos baltagalviais žyniais — 
tautos išminties sargais. Skruzdėlyno aprašymas gerai iliustruoja 

rašytojo didakto pastangas ne tik iš aukšto pamokyti adresatą, 
bet ir norą, kad vertingos mintys būtų išgirstos ir suprastos. Sker- 
džius tarsi „nusileidžia“ iki piemenukų mąstysenos ir populia- 
riai, vaizdžiai atveria skruzdėlyno paslaptis: „Ar žinot, kas tai 
yra skruzdėlynas? Yra tai didesnė už mūsąją soda, yra tai mies- 
tas, kuriame gyvena keli tūkstančiai skruzdėlių. Tos per kiaurą 
metą be atlydos dirba namus savo. Veizėkit, štai antras skruzdy- 
nas, visas skylėtas, prie kožnos skylelės stovi sargai. Tos skylelės 
yra tai ūlyčios, viduj yra trobų trobos. Iš vienų trobų yra laiptai 
į antras, iš antrų - į trečias. Stogas taip yra dailiai klotas, jog nei 
audra neįlaužia, nei didžiausias lytus nepermerkia. Skruzdės, nu- 
manydamos žmogų veikiai galint jų namus sugriauti, visuomet 
bijos. Todėl tai, vos šapeliui kritus ant jų lizdo, tuojau visos su- 
kunša ir skuba gelbėti namų savo. Vyrai išmintingi tai supranta 
ir jų nekušina, bet vaikai ir puspročiai to neišmano“. 

Kitame apsakyme gaspadorius aiškina Prancei, kodėl nega- 
lima žvirblių naikinti. Čia pasitelkiami net tikri istorijos faktai 
iš Prūsijos karalių valstybinės veiklos. 

Kvailybei, nedorumui pavadinti M. Valančius suranda dau- 
gybę žodžių, gausybę atspalvių: nuo atlaidaus „pusgalvėlio“, 
pajuokiamo „minkštpročio“ iki pikto „puspročio“. 

Vis dėlto didaktinę tezę geriausiai patvirtina veikėjo poelgiai 
ir kiti apsakymo įvykiai. Pagal didaktinio kūrinio tradiciją blo- 
gam veikėjui (Joniui, Prancei) priskiriamos visos pasaulio nuo- 
dėmės, o geram (Petronėlei) — visos dorybės. Didaktinis apsaky- 
mas iš kitų skiriasi dorybių ir blogybių vaizdavimo intensyvu- 
mu, koncentracija. Šiuo požiūriu iškalbingas Prancės paveikslas. 
Suskaičiuokime nelaimingojo Prancės juodus darbus: 

1) „badu stapino“, „nemielaširdingai čaižė su vyčia“ kiaules, 

2) „du paršeliu negyvai užmušęs, pasakė vilką pagavus“, 

3) „šoka į akis kaip širšūnas“, 

4) „barstė šimtais ir tūkstančiais kipšų“ — keikėsi, 

5) „susimušė su Kaze, piemeniu susiedo“, 

6) pradėjo „paukštinėti“ - kiaušinius iš lizdo ėmė, paukšte- 
lius žudė, lizdus draskė, 

7) ant anglių kepė antį, 

8) „įginęs karvę į balą, nebgyvai užplakė“, 

9) žudė žvirblaičius, 

10) išardė varnos lizdą, 

11) „šventomis dienomis novijo paukščius“, 

12) „nė vienas valgis jam netiko“, 

13) „pirmojoj nedėlioj po venčiavų sumušė moterį savo“. 

"Tokių nuodėmių kontekste ironiškai skamba mažybinė pa- 
vardės forma - paukštvanagėlis. Tik apsakymo gale nuskamba — 
žmogžudys, paukštvanagis. Prancė visai sužlunga: nusirita nuo 
kiaulių čaižymo iki žmogžudystės. Labiau didaktinį, pamoko- 
mesnį siužetą sunku besugalvoti. 

Prancę neigiamai charakterizuoja ne tik jo darbai. Jokio bent 
kiek šviesėlesnio bruoželio nerastume. Prancė negražus - „drą- 
siai galėjo statyti aną į kanapes už baidyklę“. 

Autorius taikliai vartoja meninę detalę. Prancė žmoną ne 
šiaip kada nors primušė, bet pirmą savaitę po vestuvių, o paukš- 
čius žudo irgi ne bet kada - šventomis dienomis. Tai baisi švent- 
vagystė, už ją ir kitas Prancė vėliau brangiai sumokės. 

M. Valančius nevengia net patologinio žiaurumo aprašymų - 
„kožną (žvirblaitį. - Dž. M.) išžiodė, išplėšė gyvam liežuvėlį, 
ėmęs už vienos kojos, apsuko apie savo galvą ir sviedė ant že- 
mės“; „pamatęs paukštį, virpėjo — taip norėjo gyvybę jam atim- 
ti“. Tokių žiaurumo pavyzdžių rastume atsivertę M. Valančiaus 
hagiografinės literatūros puslapius - „Žyvatus šventųjų“. Ba- 
rokinės literatūros tradicija ataidi ir didaktiniuose apsakymė- 
liuose vaikams. 

Šį M. Valančiaus apsakymą (ir daugelį kitų) nenuobodu skai- 
tyti. Autorius didaktiką, nuogą moralą iliustruoja gyvenimiš- 
kais pavyzdžiais, tekstas kuriamas kaip pamokoma, bet įdomi, 
nenuobodi istorija. Gerai paieškoję rastume ir intrigos momen- 
tų. M. Valančiui rūpi sudominti savo skaitytoją, knygelės pra- 
kalboje autorius viliasi: „parašiau knygelę, kurią vaikai skaity- 
dami nesiilgės“. 

Petronėlės dorovėms išvardyti taip pat reikėtų daug vietos. 
Ji net skęstančių muselių pagaili! Karvės, avelės, šunys, kurap- 
kos, zuikiai, žąsys — „labai didžiais jos prieteliais buvo“. Šis 
tekstas monotoniškas, vienpusiškesnis nei Prancės ir Jono isto- 
rijos. Tačiau maloniajam skaitytojui nėra ko erzintis ir pykti. 
Juk nepykstame, kai iš anksto žinome, nujaučiame pasakos pa- 
baigą. Todėl, kad žinome „žaidimo taisykles“. Taip ir čia - „Pet- 
ronėlė“ kurta pagal tradicinį didaktinio apsakymo modelį. 

Ypač svarbi M. Valančiaus didaktinio apsakymo dalis - at- 
pildo aprašymas. Suaugę Jonis, Prancė, Petronėlė kiekvienas 
pagal nuopelnus gauna užmokestį - kas patiria gyvenimo smū- 
gius, o kas - gyvenimo švelnumą. 

Petronėlė išteka už kaimynų vienturčio Stasiaus, žinoma, gra- 
žaus vaikino. „Parėdka buvo linksma, gausi ir apsti“. Pasako- 
tojas girdėjęs „Stasių su Petronėle dailitėliai gyvenant, viešpatį 
dievą ypatingai aniedviem laiminant ir nieko netrūkstant“. 

Kitokia Prancės dalia. Nuo paukštvanagio nusisuka visas pa- 
saulis: ir Dievas, ir žmonės. 

Nusisuka žemiškasis pasaulis: 

1) samdinė skundžia Prancę gaspadinei, 

2) su Prance nebedraugauja kiti vaikai, 

3) gaspadorius „nudyžė“ užpakalį, 

4) vyresnybė į rekrūtus nepaima, 

5) su žmona „braižės it katės“. 

Kaimo žmonės šalinasi, bet tai galima iškęsti. Dievo ranka 
baudžia skaudžiau. Pirmas rimtas įspėjimas - fatališkas ženk- 
las — Prancei lipant į eglę varnų lizdą draskyti, lūžta šaka, ir 
paukštvanagis lieka „klišas“. Tačiau Prancė nepaiso lemtingo 
įspėjimo. Vėliau jis susilaukia ketverto nebylių vaikų. Simbo- 
liška jų nebylumo prasmė - kažkada Prancė žvirbleliams liežu- 
vėlius traukė. Galų gale Prancė tampa žmogžudžiu ir pelnytai 
ištremiamas į „Šiberiją“. 

Apsakymo „Jonis ir kerdžius“ atpildo dalis kompaktiškes- 
nė: „Vieną kartą vasarvidžiu užėjo raudonai juodi debesys, pa- 
kilo baisūs viesulai su audra, ta, įsisukusi į Kėblių sodą, akies 
mirksny sulaužė, sutraiškino ir išardė visą butą Jonio. Jį patį su 
moteria ir vaikais griūnantys namai užmušė“. Taip pavaizduo- 
tas skruzdėlynų ardytojo galas. 

Baigiamoji didaktinio apsakymo dalis - išvada, apibendrini- 
mas. „Prancėje paukštvanagėlyje“ griežtai sakoma: „Toks tai 
buvo galas baisaus paukštvanagio, toks bus ir einančių jo pė- 
domis“. Apsakymo „Jonis ir kerdžius“ baigiamoji dalis plates- 
nė, ją galime pavadinti epilogu. Čia „ubagėlis kerdbuvis“ pa- 
mokslauja susirinkusiems. Apsakymas baigiamas visai kaip kon- 
fesinis pamokslas — „viešpats yra kantrus, bet nemaršus“. Kai 
kurie kūrinėliai baigiasi atpildo aprašymu („Petronėlė“). 

M. Valančiaus didaktiniai apsakymai - ir švietėjiškos, ir kon- 
fesinės veiklos išraiška, konkreti realizacija. Apsakymų proble- 
matika — moralinė, etinė, tokia pati kaip ir pamokslų (Dievo 
meilė, sielos gerumo, taurumo adoracija, vaikų ir suaugusiųjų 
santykiai etc.). 

Šiandien, kai skairome J. Aputį, R. Granauską, vis dėlto ne- 
reikėtų laikytis nuostatos, kad lietuvių didaktinė proza — tai 
„primityvu“, „banalu“; viskas priklauso nuo to, kaip pažvelg- 
sime į kūrinį, ko jame ieškosime. Juk ir nagrinėtųjų apsakymų 

temą galime nusakyti labai paprastai - kaimo vaikų gyveni- 
mas, jų elgesys su gyvūrėliais. Bet tai nėra visai išsamu, o kartu 
ir teisinga. Apsakyme „Petronėlė“ yra tokie M. Valančiaus žo- 
džiai: „Mylėdama Petronėlė gyvį, mylėjo ir viešpatį Dievą, kurs 
tą sutvėrė, mylėjo ir žmones“. Į savo herojės būties situaciją 
autorius žvelgia plačiai, net filosofiškai. Didžiausias Lietuvos 
didaktas labai paprastai, visiems suprantamai kalba apie uni- 
versalius žmogaus būties klausimus. 

Albertas Zalatorius 


Originalieji M. Valančiaus 
stiliaus bruožai 


Tipologinė Motiejaus Valančiaus apsakymų cha- 
rakteristika - didaktiniai apsakymai — jau savaime paaiškina dau- 
gelį stiliaus ypatybių, būdingų šios rūšies literatūrai. Tai - iliustra- 
tyvus vaizdas, schematiški personažai, psichologinės ir sociali- 
nės argumentacijos stoka, atvirai dėstomos autoriaus pozicijos. 
Be to, kalbėdami apie pasakojimo meno evoliuciją ir lietuvių 
apsakymą, nurodėme, kad Valančiaus apsakymuose yra būdin- 
gų kiekvienam primityviam pasakojimui momentų (chronolo- 
giškai dėstomi įvykiai, kronikinis jų nupasakojimas, didelė distan- 
cija tarp vaizduojamojo objekto ir pasakotojo). Šiomis ypatybėmis 
Valančiaus kūrinėliai beveik nesiskyrė nuo A. Tatarės, J. S. Dovy- 
daičio ar M. Akelaičio pasakojimo principų. Bet Valančiaus pro- 
zoje iškilo nemaža originalių stiliaus bruožų, susijusių su auto- 
riaus polinkiais, simpatijomis, temperamentu, pagyvinančių ir 
praturtinančių bendrą didaktinės prozos pasakojimo šabloną. 

Valančius buvo griežto, tvirto, šiek tiek stačiokiško būdo žmo- 
gus. Tiesumas, blaivumas, atkaklumas, valdingumas, savo autori- 
teto jutimas trykšta iš kiekvienos jo raštų pastraipos. Valančius — 
tai ne idilinio-klasicistinio skonio moralistas A. Tatarė; tai - šiurkš- 
tokas didaktas, ne tiek graudinantis, kiek grasantis pirštu, baugi- 
nantis, apeliuojantis į sveiką protą. Jo sakinys tiesus ir aiškus, lek- 

* Lietuvių 
literatūros istorija. 

** Valančius M. 
Raštai. 

Kaunas, 1931. 
P 14. Toliau 
cituojama iš šio 
leidinio. 


Išskirta cituojant. 


sika daiktiška, konkreti, dialogai panašūs į tardymo protokolus. 
„Valančiui visiškai svetimas bet koks lyrizmas ar sentimentalumas, 
jo grožinėje kūryboje vyrauja blaivumas, objektyvumas“*. Jeigu 
pasitaiko viena kita retorinė priemonė - laipsniavimas, kartoji- 
mas, — ji artimesnė liaudies pasakų tradicinėms formulėms, ne 
literatūriniam gražbyliavimui, ir tarnauja ne tiek emocinei įtaiga, 
kiek vaizdo margumui, informacijos įvairiapusiškumui (pavyzdžiui, 
neigiamų personažų išoriniai portretai). Šias Valančiaus stiliaus 
ypatybes ne kartą jau yra nurodę literatūros tyrinėtojai. 

Kilęs iš valstiečių, dažnai su jais susidurdamas praktinėje veik- 
loje, jiems skirdamas savo raštus, Valančius su jais kalbėjo jų 
pačių kalba. Tuo jis tartum pratęsė K. Donelaičio stiliaus ten- 
dencijas ir permetė tradicijų lieptą į Žemaitės kūrybą. Tiek au- 
toriaus, tiek personažų kalboje mirgėte mirga gaivūs, komiški 
palyginimai, hiperbolės, epitetai, atskiros frazės-idiomos, vaiz- 
dingi veiksmažodžiai. 

Šiomis priemonėmis Valančius sukuria gyvą vaizdą; nuo kelių 
taiklių žodžių apie personažo laikyseną, kalbėseną šis iš karto at- 
gyja, įstringa į sąmonę. Štai kaip vienu kitu vaizdingu veiksmažo- 
džiu atskleidžiamas nesimpatiškasis Gustis kručas: „Povisam pas 
arklį sugrįžus, pamatė motina Gustį belaminantį riestainius“; „Par- 
važiavusi dėl barimo barė Gustį, bet šis 1ė vaurės nevaurino“"". 

Sodrūs, liaudiški žodžiai būdingi tiek autoriaus, tiek persona- 
žų kalbai. Valančiui tie žodžiai, kai jis kuria sceneles, epizodus, 
yra pagrindinė dekoratyvinė medžiaga, kuri taip papuošia vaiz- 
dą, kad šis kaip gyvas prabyla į skaitytojo meninį suvokimą: 


Pusiaugavy parskriejo Gustis namo bliaudamas. Motina, kaip 
įmanydama, jį nutildė, o antrą rytą nuvažiavo į Plungę pataly- 
nės atsiimti. Įėjusi į trobą, vos pamatė mokytoją, pradėjo bliau- 
dama talaluoti: 

- Ką čia išsimanei mano vaiką plakinėti, pati mačiau kruvi- 
nus jo marškinius; nugis guli raudonas it baivinis! Dieve gel- 
bėk, numirs, aš tau ir akis iškrapštysiu! (15-16). 


— Na, Jurgi, tu gerai siurbi degtinę, bet tavo sūnus dar ge- 
riau plemps. Išgėręs, girdi, nė raukti nesusiraukė. 

Kaimynas tai girdėdamas, pats baisiai maukiąs, atsakė: 

- O ko vaipysis vaikas dievo dovaną prarijęs, jak ne uksuso 
atsigėrė (193). 


Vaizdinga ir gyva kalba - svarbi Valančiaus apsakymų stiliaus 
savybė. Tačiau ji išreiškia tik pačią bendriausią tendenciją, bū- 
dingą visiems geriausiems lietuvių raštijos pavyzdžiams nuo pat 
spausdinto žodžio pradžios. Juk ar ne tokiu pat keliu ėjo kiek- 
vienas žymesnis lietuvių literatūrinės kalbos kūrėjas? Valančius 
nebent tuo originalus, kad jis, kaip ir K. Donelaitis, pasineria į 
liaudies kalbos stichiją, nevengdamas šiurkštumo ir stačiokišku- 
mo. Taigi kalbėdami apie Valančiaus apsakymų stiliaus origina- 
lumą, negalime tenkintis tik šiais bruožais. Juo labiau kad, skai- 
tydami jo apsakymus, pastebime ir kitokių dalykų, pirmiausia — 
keistą disharmoniją tarp pasakojimo tikslumo ir laisvumo. Va- 
lančiaus kūryba rodo, kad lietuvių rašytinis prozinis pasakoji- 
mas atsidūrė kryžkelėje, nuo kurios jis turėjo diferencijuotis į 
mokslinį-publicistinį ir grynai meninį stilių. Abi šios tendencijos 
Valančiaus raštuose priėjo tokią ribą, ties kuria jau turėjo išsis- 
kirti. Todėl jos čia tokios ryškios ir kontrastingos, nes ir paties 
autoriaus talentas šiuo atžvilgiu buvo dvilypis. 

Valančiui nemažą poveikį turėjo istoriofilija. Pradėjęs litera- 
tūrinį darbą istoriniu veikalu „Žemaičių vyskupystė“ (1848), 
jis visą gyvenimą liko ištikimas istoriko galvosenai. Vėlesnis 
susidomėjimas etnografija taip pat neprieštaravo šiam jo mąsty- 

mo bruožui. Todėl Valančiaus apsakymų stiliuje visada pirme- 
nybę turėjo faktiškumas, dalykiškumas, konkretumas, o ne fan- 
tazija, kūrybinis elementas. „M. Valančius — ne kūrėjas, ne ora- 
torius, - sako Vaižgantas, — jis tesugeba pavartoti faktus ir jais 
vienais teoperuoja net ir tada, kada rašo tendenciškai, įtikinėda- 
mas <...>. Istorijos ir istorijų pasakotojas, istorijai ir istorijoms 
medžiagos rinkėjas, štai kas buvo Motiejus Valančius-rašytojas““. 
Valančius, matyt, nepajėgė (o gal nė nejuto reikalo) išsiveržti iš 
istorinių pasakojimų tipo: beveik kiekvieną fabulą jis įsprausdavo 
į tikslius ar apytikslius vietos ir laiko rėmus. Kokio rezultato auto- 
rius siekė šia priemone, galima tik spėlioti. Dažniausiai laikomasi 
nuomonės, kad tuo jis norėjo „savo pasakojimams suteikti dau- 
giau tikrumo“**, sukelti „tikro atsitikimo įspūdį, geriausiai vei- 
kiantį liaudies žmogaus fantaziją“***. Tačiau jo paties žodžiai 
„Vaikų knygelės“ prakalboje — „pasakos tegu paliekti pasako- 
mis, netikėk joms“ (98) — verčia šiais spėliojimais suabejoti. Ne- 
įtikėtina, kad Valančius būtų buvęs toks naivus, jog apeliuotų į 
skaitytojo patiklumą, žinodamas, kad jo raštai pasklis po tas vie- 
toves, apie kurias jis rašė, ir turės išlaikyti papasakotų istorijų 
autentiškumo egzaminą. Atrodo, teisingiau yra manyti, kad tiks- 
lus veiksmo datavimas ir lokalizavimas nebuvo sąmoninga Va- 
lančiaus literatūrinė priemonė įtikinti skaitytoją atsitikimo tik- 
rumu. Valančiui-istorikui ji buvo reikalinga kaip šabloniškas, su 
jo mąstysena neatskiriamai suaugęs pirmutinis pasakojimo akor- 
das, analogiškas liaudies pasakų pradinėms formulėmis. 
Vertindamas faktus ir atsitikimus kaip svarbiausią pasakoji- 
mo elementą, Valančius vengė specialių literatūrinių puošme- 
nų ir pateikdavo įvykį kiek galima nuogesnį, neužtemdydamas 
jo platesne priežasčių ir motyvų analize. Todėl jo pasakojimas 
kartais primena pasakojimo konspektą, griaučius. Valančius gal- 
būt neturėjo nei laiko, nei gabumų pasakojimą plačiau išvysty- 

ti, bet svarbiausia, jis nenorėjo atitraukti skaitytojo dėmesio 
nuo pagrindinio dalyko — nuo paties fakto. 

Tačiau šalia to įžvelgiame ir diametraliai priešingą tenden- 
ciją, kuri Valančiaus apsakymų stilių kreipė meninio pasako- 
jimo linkme. 

Valančių stipriai veikė žodinė liaudies kūryba. Pasakų, anek- 
dotų, sąmojingų dialogų motyvai arba net atskiri fragmentai 
skverbte skverbėsi į jo beletristiką. Šiuo atžvilgiu Valančius bu- 
vo žymiai kūrybiškesnis už A. Tatarę ir J. S. Dovydaitį. Pristi- 
gęs savo fantazijos, jis nesivaržydamas pasitelkdavo tautosaką. 

Tai buvo labai svarbus, lietuvių literatūroje itin specifinis 
principas, padėjęs meniniam žodžiui atsiriboti nuo loginių są- 
vokų kalbos. Nei turtinga leksika, nei gausios retorinės figūros 
ar įvairios metaforos negalėjo šio uždavinio išspręsti (šitokiu 
keliu ėjo S. Daukantas, beletrizuodamas savo istorinius veika- 
lus). Reikėjo surasti specifinę vaizdavimo sferą, į kurią racio- 
nalistinė-loginė mintis nebesiskverbia ir kurioje ji nebeturi ką 
veikti. Tokia sfera ir buvo naujo meninio pasaulio kūrimas, 
paremtas visų kūrėjo psichinių savybių kompleksu - vaizduo- 
te, pažinimu, intuicija, mąstymu. Valančius pirmą kartą lietu- 
vių beletristikoje, nors ir skolintomis folklorinėmis priemonė- 
mis, parodė, jog rašytiniame proziniame kūrinyje šalia moksli- 
nio-loginio ar publicistinio-retorinio pasakojimo didelę emocinę 
ir komunikacinę galią turi meninis pasakojimas. Eiliuotoje kal- 
boje tai jau buvo įrodyta; prozai šioje srityje, deja, teko dar pra- 
siskinti kelius. Valančius juos skynė, ieškodamas atramos pačių 
skaitytojų kolektyvinėje kūryboje - tautosakoje. 

Bene didžiausias Valančiaus stiliaus nuopelnas lietuvių pro- 
zai - literatūrinio vaizdo branduolio atradimas: kalba Valan- 
čiui nebebuvo paprasta bendravimo priemonė, kaip tai yra 
tikrovėje, o savotiška to „bendravimo“ imitacija, žaidimas, 

kažkuo primenąs santykį tarp darbo proceso ir jo pavaizdavi- 
mo šokiu. Tai matome folklorinės kilmės komiškuose dialo- 
guose, sąmojingose replikose, kur pagrindą sudaro apsukrus 
pašnekovo žodžių prasmės iškraipymas. Pavyzdžiui, apsakyme 
„Guvus Vencė“ yra pavartoti net keli liaudies sąmojui būdingi 
tokio žodžių iškraipymo, žaismo principai. Štai vienas atvejų, 
kaip Vencė, vengdamas atsakymo į provokacinį klausimą, ap- 
simeta naiviu ir šmaikščiai atsikerta nepažįstamam žmogui: 


- Skaičiau, — sakė, - tavo pono pasą ir žinau atvažiavus iš 
Žemaičių. Pasakyk man, kas ten prie jūsų girdėti? 

Vencė atsakė: 

- Išvažiuodami iš Panevėžio, girdėjome skambinant visais 
varpais: tur būt, kas norint numirė. 

- Bet ne to aš klausiu, — tarė svečias: — aš noriu žinoti, ką ten 
kalba žmonės. 

- Žmonės ir kunigai kas rytą ir vakarą kalba poterius, - šis 
atsakė (45-46). 


Apsakyme „Jurgis nedoras ūkininkas“ valstiečių dialogas ir- 
gi primena sąmojingus tautosakinius klausimus-atsakymus. 


- Ar gali pravažiuoti su sausa burna gero Vigdario smuklę? 

- O kuo jis geras? - klausė Baltras. 

- Duoda degtinę be pinigų! — tie atsakė. 

-— Tad gerai! - tarė Baltras. 

- Ne visai gerai, - atsiliepė kiti, - nes dabar, ponui užgynus, 
nebeduoda. 

- Tad negerai, - pasakė Baltras. 

-— Ne visai negerai, - paaiškino kiti: - duoda už daiktus, nors 
tie būtų vogti (194). 

Užrašytoje tautosakoje kol kas nepavyko surasti visiškai iden- 
tiškų dalykų, kurie duotų pamato tvirtinti, kad Valančius visa 
tai skolinosi iš liaudies kūrybos, bet panašaus žanro humoristi- 
nių klausimų-atsakymų tautosakoje yra gana daug. 

Nemaža tokių pavyzdžių pateikiama 1968 m. išėjusiame 
„Lietuvių tautosakos“ rinkinio penktame tome: 

- Ar silkės geros? 

— Nešoka ant akių (848). 

- Kiek laiko? 

— Kiek nutvėrė, tiek ir laiko (852). 

Jonas: 

— Ar jojai ant baltos kumelės? 

Petras: 

- Jojau. 

— Ar labai gera? 

— Nelabai. 

- Tai kodėl? 

— Nupuoliau. 

— Tai blogai? 

— Nelabai. 

— Tai kodėl? 

— Radau obuolių maišą (857). 


Folkloriniai elementai Valančiaus apsakymuose ne tik pagy- 
vina dalykišką pasakojimo toną, bet turi įtakos ir atskirų epi- 
zodų prasmei. Kartais mechaniškai įspraustas tautosakinio po- 
būdžio intarpas net disharmonuoja su autoriaus uždaviniais. To- 
dėl, sakysime, apsakyme „Jurgis nedoras ūkininkas“ klebono ir 
vaiko pašnekesys įstringa tik kaip sąmoningų atsakymų virtinė, 
one kaip protiškai neišsivysčiusio vaiko ir tamsių tėvų charakte- 
ristika, nors kaip tik tai, be abejonės, ir norėjo įrodyti autorius. 

* Išskirta 
cituojant, 


Pasakojimo laisvumas, tam tikras sąlygiškumas ir žaidimas 
su skaitytoju Valančiaus apsakymuose dar labai ribotas. Pasi- 
davęs nevaržomai kūrybinio polėkio stichijai, pažėręs ištisus 
puslapius šmaikščių epizodų ir scenų, autorius tartum susigrie- 
bia ir vėl grįžta į racionalistinį, dalykišką toną. Jis dar netiki, 
kad tie epizodai patys savaime atliks pageidaujamą funkciją ir 
visada stengiasi juos atitinkamai pakomentuoti. 

Būdingas Valančiaus pasakojimo bruožas - griežta savo min- 
čių kontrolė, smulkiausiose detalėse demonstruojama autoriaus 
pozicija. Valančius niekada nepamiršta, kad jam reikia suža- 
dinti tiksliai apibrėžtą - teigiamą ar neigiamą - skaitytojo rea- 
gavimą. Todėl, sakysime, aprašydamas padoraus ūkininko mirtį, 
jis tiesiog įkyriai bruka skaitytojui tokią informaciją, kuri pa- 
brėžia to ūkininko šeimos dorovę, nors ta informacija atrodo 
nereikalinga, dirbtinai prikergta. Pavyzdžiui: 


Seneliui dailiai ir lengvai* numirus, visa šeimyna apsiverkė. 
Sūnus nusiuntino į Eržvilką pavarpes ir dirbino grabą iš dailių, 
lygių lentų. Žmonės, susiėję į budynę, giedojo per kiaurą nak- 
tį, naujas šeimininkas juos pavaišino ir pagirdė su namų darbo 
alum, bet degtinės nė rodyti nerodė (178). 


Valančiaus stiliuje yra ir kitokio primityvizmo, tačiau lietuvių 
apsakymo raidoje perspektyvios buvo pačios geriausios jo pasa- 
kojimo savybės: blaivumas, vaizdingumas, konkretumas, svei- 
kas liaudiškas humoras, pasakojimo laisvumas. Šios ypatybės, 
išplėstos ir pagilintos, sudarė Aišbės, V. Pietario, L. Didžiulienės 
apsakymų stiliaus pagrindą, kol pasirodė žymiai didesnio talen- 
to prozininkės - Žemaitė, Lazdynų Pelėda, Šatrijos Ragana ir kt. 

Vincas Maciūnas 


Žvelgiant į Mot. Valančių 
po 100 metų 


Nedaug stambių vardų turi mūsų senoji litera- 
tūra. Ir stovi jie kažkaip vieniši, lyg kokie piliakalniai mūsų 
krašto plačiose lygumose. Toks yra Donelaitis, aukštai iškilęs 
virš įvairių šimelpenikių ar milkų ir juos nustelbęs. Toks yra ir 
Baranauskas, lyg ištekinė Anykščių pušelė, išsišovusi savo ža- 
liuojančia viršūne virš skurdžių medelių ir pažemiais išsikero- 
jusių krūmų. Taip pat ir Strazdas kažkaip nepritampa prie gau- 
sokų jo meto žemaičių literatų. Betgi vos ištarus Valančiaus 
vardą, tuoj mintin ateina Simanas Daukantas. Jie mūsų raštijo- 
je lyg kokie dvyniai. Tačiau tai ne vadinamieji identiški dvy- 
niai, dėl savo panašumo sunkiai atskiriami. Ne. Tai daugeliu 
atžvilgių itin skirtingos asmenybės, ir jų lyginamoji charakte- 
ristika meta ryškios šviesos pluoštą ant abiejų. 

„Daukantas visą savo amžių buvo aiškus patriotas. Bet jis 
buvo daugiau idealistas, teoretikas, svajotojas ir praktikoje ne- 
daug ką tegalėjo padaryti. Vyskupas Valančius turėjo daugiau 
.energijos; jis buvo visuomenės veikėjas. Tačiau jo politinė tauti- 
nė ideologija ne taip aiški kaip Simano Daukanto“ (Alekna A. 
Katalikų bažnyčia Lietuvoje. 1936. P 141). Įdomu, kad J. Sta- 
kauskas, rengdamas šį pomirtinį veikalo leidimą spaudai, toje 
vietoje nepridėjo kokios nors savo redakcinės pastabos. Dau- 

kantas tautinio sąjūdžio dalyvius uždegė savo žodžiu ir vaiz- 
dais, betgi Valančius savo darbu lietuvių visuomenėje daug kuo 
ji pagrindė. Gal Daukantas taip ir būtų likęs neišgirstas, kaip 
be atgarsio nuskambėjo XVI amž. pabaigoje patriotiškojo Že- 
maičių kanauninko M. Daukšos karštas šauksmas už gimtąją 
kalbą, nes tada dar nebuvo tinkamo visuomeninio pagrindo. 
"Taigi dabar pripažįstame tiek Daukanto, tiek ir Valančiaus nuo- 
pelnus, nei vieno nenužemindami, nei kito neperaukštindami, 
o tik pakartodami M. Akelaičio 1856.X.15-27 laiško Valan- 
čiui entuziastiškus žodžius, kad jie abu (Daukantas ir Valan- 
čius) „tai Lietuvos žvaigždės“ (Tauta ir Žodis, II, p. 295). 

Jei Daukantas vaizdavo senovės lietuvių kovas lyg kokių he- 
roinės poemos karžygių susirėmimą, tai Valančius, kuriam toks 
ar kitoks jaudinimasis buvo svetimas, anas kovas aprašinėjo su 
humoru, lyg tai būtų buvusios apsikaušusių kaimo bernų muš- 
tynės. Štai jo Antanas Tretininkas pasakoja apie „karą ant kal- 
no Girgždūtės“: „Atėjus po pilim, prasidėjo baisi mūša. Vokie- 
čiai stipravo, žemaičiai nepasidavė. Vokiečiams, su geležies blė- 
komis apsidariusiems, neveiku buvo kabintis į kalną. Kuriam 
besikabinant, žemaitis kaip droš su bumbalu, prie lenciūgo bi- 
zūno prikabintu, ir berieta žemėn it kamuolys“. Labai jau ne- 
karžygiškai pasakoja Antanas Tretininkas ir kirą batalinę sce- 
ną: „(Vokiečiai) numaustė savo gelžies kepures ir susėdo val- 
gyti. Vos tai padarė, žemaičių tūkstantis šmurkšt išpuolė iš pilies 
it širšūnai iš drevės, beregint apsiautė visus vokiečius ir išpjovė 
it žydai kalakutus Velykoms“. 

Dar vienas Daukanto ir Valančiaus stiliaus sugretinimo pa- 
vyzdys. Vadovėliuose ir chrestomatijose kaip būdingas Dau- 
kanto stiliaus pavyzdys nuolat cituojamas iš „Būdo“ senovės 
Lietuvos girių aprašymas, pilnas pakilios emocijos, prasidedąs 
(kaip Baranausko „Anykščių šilelis“) retorišku klausimu („Kas 

aprašys kalnėnų ir žemaičių senovės girias...“), poetišku mostu 
vaizduojąs kažkokią didingą, neaprėpiamą girią, kuri „vienu 
lieknu it jūra niūksojo“, „į kurios tankmę ne vien gyvulys, bet 
ir žmogus negalėjo įlįsti“, nei saulės spindulys prasiskverbti, 
nei lietaus lašas net didžiausių darganų metu įtikšti. Nepapras- 
ta tai buvo giria, bet juk nepaprasti buvo ir anų senovės laikų 
žmonės! Ir prisimeni N. Gogolį, kuris su patosu vaizdavo gim- 
tosios Ukrainos mylimąją upę: „Retas paukštis įstengs nuskrist 
ligi Dniepro vidurio. Šaunus! Nėra pasaulyje jam lygios upės!“ 
Nagi, juk paprasta varna lengvai perskris skersai visą Dnieprą 
ir dargi patenkintai kranksėdama. Betgi susižavėjusiam roman- 
tikui ir tikrovė kitokia. 

Visa tai svetima ir net būtų nesuprantama blaiviam realistui 
Valančiui. Ir jis „Žemaičių vyskupystėje“ aprašo, kad Žemaičių 
kunigaikštystė buvusi užgulta „tankiais miškais ir traškančiomis 
giriomis“, kuriose „visusis daugybė visokio gyvio“ (čia pat ir 
išskaičiuoja 16 rūšių), „o užvis nemieruota galybė bičių“; tad 
žemaičiai dar XVIII amžiuje „turėję pakankamai miško, medės 
(miško) paukščių, duonos ir medaus“. Ir viskas! Tik keliolika 
eilučių prieš Daukanto kelis puslapius. Bet juk to ir pakanka, 
nes ko gi čia daugiažodžiauti ar net tuščiažodžiauti. Tai ne gam- 
ta besižavinčio poeto, o praktiško gaspadoriaus žvilgsnis. 


Rašydamas apie Daukantą „Aušroje“ (1883, p. 253), J. Šliū- 
pas rado labai taiklų žodį: „Ateities dvasią Daukantas atspė- 
jo“. Iš tiesų, Daukantas buvo tikras ateities žmogus. Kai Valan- 
čiaus vardas plačiai garsėjo, smulkus valdininkėlis Daukantas 
ne daug kam tebuvo žinomas, ypač, kad jo gausios knygelės 
buvo įvairiais neatskleistais slapyvardžiais pridengtos; anot Va- 
lančiaus, Daukantas nebuvęs godus autoriaus garbės (Pastabos, 
p. 130). Daukanto kad ir karštai skelbtos pažiūros tautiniais 

klausimais nepasiekė tada platesnių Lietuvos sluoksnių. Net ir 
jo mirties aplinkybės buvo simboliškos: „Kaip p. M. D. Sil- 
vestraičiui pasakojo Papilės moterys ...ant Daukanto budynių 
nebuvo jokio pono arba ponelio, tiktai vieni prasti žmonės jį 
apgiedojo ir palaidojo“ (Medega Dauk. biogr., p. 7); aiškus 
dalykas, visai nesuprasdami tautinių Daukanto troškimų, jų net 
ir nežinodami. Patsai Daukantas betgi suprato, bent nujautė 
savo vaidmenį tautos atgimimo kelyje. Pasakojo jo gerasis glo- 
bėjas ir nukaršintojas kun. Vaišvila: „Sim. Daukantas kalbėda- 
vo: "Aš dėl lietuvybės pamatus padedu", ir kad po jo smerties 
ieškos tų popierių, kurias jis parašė, todėl ir savo giminaičiui 
Kauneckiui liepė jas užlaikyti“ (Medega, p.13). 

Atspėjo Daukantas. Nė pilnų dvidešimt metų nepraėjo nuo 
to laiko, kai kelios Papilės moterėlės sugiedojo paskutinį „Am- 
žiną atilsį“ prie Daukanto grabo, aušrininkai naujai atrado Dau- 
kantą. J. Šliūpas, jau „Aušroje“ aukštinęs Daukantą. 

Kaip sunkiai pliro Daukanto knygelės, rodo ir tas faktas, 
kadjo „Abėcėlės lietuvių - kalnėnų ir žemaičių kalbos“, 1842 
metais išspausdintos 1500 tiražu, dar 1920 m. Rietave aptik- 
ta keli šimtai neišparduotų egzempliorių (Biržiška V. Alek- 
sandrynas, III, p. 14). 

Visai kitaip buvo su Valančiaus knygelėmis, kurios ne kartą 
buvo tiesiog išgrobstomos. M. Akelaitis rašė J. Kraševskiui 
(1860.VII.2), kad Valančiaus „Istorijos šventos“ buvo per 3 
mėnesius išparduota net 75000 egz. (Biržiška M. Iš mūsų kul- 
tūros ir literatūros istorijos, I, 1931, p. 334). Entuziastingasis 
Akelaitis perdeda, nes tos knygelės, kaip Valančius pats nuro- 
dė, buvo 1852 m. išspausdinta tik 10000 egz. Antra vertus, 
knygelė buvo dar kelis kartus išleista. Šiaip ar taip matome, 
kaip greitai ir lengvai plito Valančiaus knygos. 

Jei išlikusios Daukanto knygelės yra paprastai gana švarios, 

ne nuskaitytos, kartais net neišpjaustytos, tai Valančiaus — ap- 
čiurusios, nučiupinėtos, net taukuotos. Pats Valančius „Paau- 
gusių žmonių knygelės“ apsakymėlyje „Padorus ūkininkas“ šiaip 
vaizdavo (o drauge ir sugestijavo!) jo knygelių skaitymą: „Ru- 
dens ir žiemos laike, vakarais mergelėms verpiant, Jonkė tai- 
pogi verpdama, giedojo, o paskui ją ir visa šeimyna. Apkyrėjus 
begiedant, Jūzupas skaitė visiems girdint Žyvatą Viešpaties Jė- 
zaus. Žyvatus šventųjų, Pradžią ir kitas knygeles (beje, jos vi- 
sos Valančiaus), kurių daug turėjo“. 

Valančius lietuvių raštijon atėjo vėlokai, jau penktą dešimtį 
bebaigdamas. Prirašė tačiau labai daug, ypač prisimenant, kad 
galėjo rašyti tik atspėjamu laiku nuo gausių pareigų ir darbų, 
kurie nelengva našta slėgė to didžiai pareigingo, bet ne per 
stiprios sveikatos vyskupo pečius. Tumas, siūlydamas Valan- 
čiaus 100 metų gimimo sukakties proga išleisti jo raštų rinkinį, 
apskaičiavo, kad jų išeitų 10 tomų po 500 puslapių. 

Savo literatūros darbą pradėjo Valančius labai įspūdingai — 
stambiu „Žemaičių vyskupystės“ veikalu (1848). Žymusis len- 
kų istorikas St. Smolka (pratarmėje prie lenkiško vertimo, 1898) 
pabrėžė didelę mokslinę to veikalo svarbą, ypač, kad daug tų 
šaltinių, kuriais naudojosi Valančius, esą dingę. 

Net stebies, kaip gerai jis pažino liaudies gyvenimą ir nie- 
ko nepamiršo nei kapelionaudamas svetimame Moziriuje, nei 
profesoriaudamas Vilniaus ir paskiau Petrapilio didmiesčiuo- 
se, nei vyskupaudamas Varniuose ir Kaune. Lyg niekur nebū- 
tų iš lietuviško kaimo išvykęs, o visą laiką gyvenęs su kaimo 
žmonėmis, dalinęsis jų vargais, rūpesčiais, džiaugsmais ir visa 
tai akylai stebėjęs. 

Daug kas pažino tautosaką ir stebėjo liaudies papročius, bet 
ne visi vienodai tai vertino. Toksai L. Jucevičius, ne kartą pa- 
vadinamas pirmuoju mūsų etnografu (beje, jis pasipažino su 

Valančium, kai tas profesoriavo Vilniuje, ir iš jo skolinosi, kaip 
jau anksčiau buvo nurodyta, istorinius užrašus), entuziastingai 
ragino: „Nepasididžiuokime užeiti į mūsų dorų artojų dūminę 
pirkelę: tai tik pas juos vienus išsilaikė senovinis protėvių buities 
paprastumas, jų vienoda gyvensena ir šiandien tebėra tokia pat, 
kokia buvo prieš keliolika šimtmečių; ištirkime jų nuomones, jų 
liaudies dainas, apsakymus, atverkime tą sandoros skrynią, ir pa- 
matysime, kaip daug rasime tiesų, kurių neregėjo iki šiolei moks- 
lingųjų tyrėjų akys“ (Jucevičius L. Raštai. Vilnius, 1959. P. 57). 

Visai kitokia dvasia padvelkia maldingojo bernardino Pa- 
brėžos (taip pat Valančiaus gero pažįstamo) pamoksluose. Kal- 
bėdamas apie vestuvinius papročius, Kretingos Savonarola rūs- 
čiai griaudėjo: „Šalin nuo jaunųjų per cielą svotą visoki šoki- 
nėjimai! Šalin apsigėrimai, šalin blazgatijimai (negražios kalbos, 
keiksmai) ir kitos nepačevastės (nepadorumai), kaip tai guldy- 
tuvės, keltuvės, martavimai, piršlių karstymai ir visos balamut- 
nos (paikos) mados“ (Tarvydas J. Etnografinė medžiaga Jurgio 
Pabrėžos pamoksluose“ // Kraštotyra. 1971. P. 241-242). 

Valančiaus pažiūros yra tarp tų dviejų kraštutinumų, betgi 
daug arčiau prie Jucevičiaus. Valančius pasirinko savo „Palan- 
gos Juzei“ kaip motto: „Tankiai su sermėga apsivilkusi vaikš- 
čioja tikra išmintis“. 

Pabrėža savo pamoksluose piktinos vestuviniais papročiais. 
(J. Povilonio str. „Žemaičių vestuvės k. Ambr. pamoksluose“ // 
Naujoji Romuva. 1939, Nr. 48). 

"Toks Pabrėžos pyktis visai svetimas Valančiui. Penktajame 
vakare Palangos Juzė pasakojo savo namiškiams: „Po pietų ta- 
riau gaspadinei: “Motinėle, ar neleistum mums pašokti? Aš tu- 
riu skripyčias (smuiką)“. Ta atsakė: “Nu gerai, spardykitės, ir 

mano dukterys geidžia to be galo"“. Valančius irgi būtų pasa- 


kęs: „Pasispardykit, o aš bežiūrėdamas skaniai pasijuoksiu, gal 

net aprašysiu jūsų šokį savo knygelėse“. „Palangos Juzės“ pra- 
tarmėje Valančius tikėjosi, kad jo knygelės „užsiliks kame nors 
bent vieną, kurią atenčios giminės juokdamos skaitys“. Taigi, 
skaitys juokdamos. Valančius tai ne Pabrėža. 

Pagaliau, kodėl gi žmonėms nepasijuokti: juk kaimiečio gy- 
venimas buvo toks nelinksmas, pilnas vargų, rūpesčių, nepri- 
teklių; kodėl gi bent trumpam neužsimiršti, neatsigauti. 

Nepretendavo Valančius į mokytus etnografus: „Nusimanau 
ne viską („Palangos Juzėje“) tesurašęs, bet turiu viltį atsirasiant 
mokytą vyrą, kurs, mano paveizdą sekdamas, surinks ir liku- 
sius dalykus“ (iš pratarmės). Valančius visų pirma buvo rašyto- 
jas. Jam ne tik (net ir ne tiek) rūpėjo užfiksuoti ateičiai etnog- 
rafinę medžiagą, kiek nupiešti liaudies gyvenimą ryškiu teptu- 
ku, paskanintą linksmo humoro ir, šiaip ar taip, turintį nemaža 
gyvastingo džiaugsmo: kodėl gi bent valandai nepamiršti visų 
bėdų ir rūpesčių! Valančiaus raštais gaivinančia banga šliūkšte- 
lėjo spalvingas liaudies gyvenimas. 

Teisingai yra pasakęs Čechovas: „Jei autorius neturi stiliaus, 
jis niekuomet nebus rašytojas“. Tad yra tikra atgaiva skaityti 
originalų, nusidėvėjusiais kalbiniais šablonais neužgožtą stilių 
turintį rašytoją. Toks yra ir Valančius. 

Kaip jau matėme iš Valančiaus raštų, jis nesitenkina tik blan- 
kiu, kad ir tiksliu, minties perteikimu ar įvykio atreferavimu, o 
stengiasi nupiešti ryškų vaizdą, kaupdamas palyginimus, gau- 
siai vartodamas patarles, įvesdamas gyvą dialogą. Tie palygini- 
mai ar kiti posakiai dažnai liaudiškai šiurkštoki, kad ne šokira- 
vo vieną kitą jo amžininką. Antra vertus, jo kalboje nėra ir 
kokio berniško burnojimosi; lygiai kaip ir pas Vaižgantą, kuris 
irgi nevengė statesnio žodžio. Verti Valančiaus puslapius ir jau- 
ti jo tvirtą bei sodrų žodį, ryškų posakį, vyrišką pasisakymo 
būdą, kuriam svetimas koks nors minkštas suglebimas ar glež- 

nas emocionalumas. Pajuto tai ir V. Biržiška, užsimindamas apie 
Valančiaus beletristines knygeles: „Visa tai buvo parašyta jau 
senatvės susilaukus, bet kaip tyčia tose knygutėse tos senatvės 
nuotaikos visai nejaučiama“ (Aleksandrynas, III, p. 95). 

Subliksi Valančiaus stilius ir humoru, kuris šiaip jau tėra ne- 
dažnas svečias mūsų literatūroje. Tiesa, dažnas rašytojas sten- 
giasi mus prajuokinti. Betgi ne kartą matai jo pastangas ir neži- 
nai, ar čia pataikaujant šyptelėti, ar nė kiek nesivaržant nusi- 
žiovauti. Valančiaus humoras gyvas, sveikai linksmas, liaudiškai 
šiurkštus. Valančius aiškiai mėgsta juoką, ir jo humoras kartais 
giliau siekia, yra subtilesnis, kaip tik noras pasiekti komiško 
efekto. Štai aprašo Valančius šv. Liutgerą, pradėjusį garsėti ste- 
buklais: „Kažikuomet žmonės, išgirdę aklą ubagą padoriai gy- 
venant, nuvedė aną pas vyskupą ir tarė: “Jo Mylestale, tas uba- 
gas dailesniai elgias už bajorą, gražesniai gied už gaidį: atida- 
ryk jam akis“. Žmonės, atvedę akląjį ubagą pas šventąjį, neturi 
nė minties pašiepti neregį; kaip tik atvirkščiai — nori jį pagirti. 
Betgi giedojimo palyginimas su gaidžiu — menkas pagyrimas. 
Tad kas gi čia juokias. Ogi pats Valančius. 

Pasakodamas šventųjų gyvenimus, Valančius pats lyg ir apsi- 
meta kaimiečiu, kuris toks paprastas, ne kartą gal naivus, - ir 
rimtai suspaustos seno vyskupo lūpos iš lėto šypsos. 

Valančiaus humoras iškyla kartais ir ligi autoironijos, t. y. 
ligi lengvo pasišaipymo iš savo paties darbų. Štai kaip baigia- 
mas devintasis „Palangos Juzės“ vakaras: „Taip ilgai man bepa- 
sakojant, pradėjo klausytojai garr-garr knarkti, ką aš regėda- 
mas, cypt tyliai užgesiau žvakę ir ėjau gulti. Pakirdę kaži kuo- 
met namiškiai lygia dalia sugulė. Tikiu ir skaitytojus knarksiant. 
Todėl tegul skaito negalintys kitaip užmigti“. 

Dėl istorijos sąlygų lietuvių kalba ilgainiui išsilaikė beveik 
tik liaudyje, Tad tautinio atgimimo laikais stengiantis ugdyti 

literatūrinę kalbą, akys savaime krypo liaudin. Ypač Jablonskis 
raginte ragino mokytis iš žmonių, kaip jis sakė, kalbos. Vėliau 
tai netgi tapo savotišku stabdžiu, nes šiaip ar taip elementari 
liaudies kalba nebuvo pakankama aukštesnio lygio kultūros ir 
mokslo kalbai. Lireratai ne kartą aštrokai susikirsdavo su kal- 
bininkais, vadindami juos blusininkais, reikalajančiais rašyti taip, 
kaip koks nors kaimo kerdžius kalbėjo. Antra vertus, negalima 
nepripažinti, kad liaudies kalba, mažiausiai svetimų kalbų įta- 
kos paliesta, išliko gryniausia ir todėl buvo tikroji atrama toli- 
mesniam kalbos ugdymui. Kaip liaudies taip ir Valančiaus kal- 
boje rasime ne vieną posakį, dėl kurio negali nesusidaryti įspū- 
džio: taip pasakyti gali tik lietuvis. Tad Valančiaus raštai tapo 
lobynu kalbininkams, o taip pat gaiviu šaltiniu rašytojams. Vaiž- 
gantas, pats pasižymėjęs itin raiškia ir labai turtinga kalba; ža- 
vėjosi Valančiaus kalba (Tėv. Sargas, 1900): „O kalba, kalba! 
Keletas vysk. Valančiaus vartojamų svetimų žodžių nepagadi- 
na žemaitiškos jo kalbos. Dėl lengvos v. Valančiaus kalbos žmo- 
nės griebte griebia skaityti jo raštus. Jis gi kitados išmokė savo 
vyskupiją skaityti; nepaliaus ir miręs mus mokęs grynai ir leng- 
vai kalbėti ir rašyti, nes v. Valančiaus raštai, taip pasaulinio, 
taip dvasinio turinio, yra tikras kalbos diementų lobynas“ (Va- 
lančius. Pastabos. P. 163). 

Ateina mintin senojo Simano žodžiai „Būdo senovės lietu- 
vių“ pratarmėje, kad žuvus didžiai Lietuvos praeičiai, „tiktai 
viena pati kalba, it žalia bruknelė, nuo speigų apšarmojusi, lig 
šiai dienai tebežaliuoja, kaip ženklas viso to buvusio“. Ir Va- 
lančiaus kalba anais žiemos speigų mūsų tautai laikais sužalia- 
vo it bruknelė. Tebežaliuoja ji ir dabar. Skaitai „Palangos Juzę“ 
ar kurią kitą vyskupo Motiejaus knygelę ir juste junti: Valan- 
čius tebėra gyvas, nors jau šimtas metų praėjo nuo jo mirties. 

Vanda Zaborskaitė 


Margas Motiejaus Valančiaus 
prozos pasaulis 


M. Valančius tautos sąmonėje gyvuoja dauge- 
liu pavidalų, atlikdamas mūsų gyvenimo dramoje įvairius vaid- 
menis. Jis — tautos blaivintojas, kėlęs Lietuvą iš girtuoklystės 
liūno. Jis - stambiausia XIX a. religinio, politinio ir kultūrinio 
gyvenimo figūra. Jis - daugybės liaudies pasakojimų, legendų, 
anekdotų personažas, bebaimis teisingumo gynėjas, didysis ne- 
konformistas, juoko, sąmojaus ir proto šmaikštumo meistras. 
A. Strazdelis, M. Valančius, Vaižgantas - tokie skirtingi, bet vis 
vienodai žmonių meile ir pagarba apgaubti. 

Ypatingai gili dvasios giminystė su M. Valančium sieja Vaiž- 
gantą, kurs yra skelbęs Valančiaus raštų, medžiagos apie jį, įvai- 
riom progom jį kuo gražiausiai apibūdinęs. „Pragiedruliuose“ 
jis apie Valančių rašė: „Nedaug mums yra didvyrių, nors ir vadi- 
namės pasididžiuodami didvyrių žeme. Užtat kurie mums buvo, 
tų neužmiršome, gal ir niekados neužmiršime. Kad ir vyskupą 
Motiejų. Kiekvienam savo ganytosios avijos krašteliui jis yra pa- 
likęs šiokį ar tokį paminklėlį: vienam savo buvimo, antram blaivy- 
bės įsteigimo; kitam yra adresavęs ypatingą pamokinantį raštą, 
kito praeitį įdėjęs į savo surašytąją istoriją. Jei ne tai, tai bent trumpai 
apibūdino kiekvieną menkų menkiausią vietelę; visa jis žinojo ir 
išreikšti mokėjo“ („Pragiedruliai“. Vilnius, 1969. [T] 1. P 331). 

Ką sako šitas „žinojimas ir išreikšti mokėjimas“ mūsų dabar- 
čiai? M. Valančius - vienas žymiųjų tautos rašytojų. Daugerio- 
pas jo įnašas į lietuvių raštiją — religinę, politinę, mokslinę, 
didaktinę. Jis - švietėjas, rūpinęsis patiekti gražaus pasiskaity- 
mo mažiems ir paaugusiems, kad jie įprastų į knygą, semtųsi iš 
jos dorovinių pamokymų ir praktinių patarimų, kad vertųsi 
prieš juos platesni pasaulio horizontai. Visa tai priklauso mūsų 
literatūros istorijai. Bet ar vien jai? O kokia M. Valančiaus be- 
letristinių tekstų vertė dabarties estetinei sąmonei? 

Rašytinių tekstų paskirtis ir suvokimas laiko bėgyje keičiasi 
ar bent gali keistis. Savo didaktines knygeles Valančius skyrė 
pobaudžiavinio kaimo valstiečiui, taikėsi prie jo mentaliteto, 
skonio, dvasinių poreikių. Jam pritaikyta tematika, kalbėjimo 
būdas, stiliaus ypatybės. O kaip visa tai atrodo dabarties skai- 
tytojui, turinčiam visiškai kitokią gyvenimo patirtį, kitą litera- 
tūrinį skonį ir kitas problemas? Ar M. Valančiaus proza gali jį 
patraukti, ar patraukia? Kokį vaidmenį jis vaidina dabarties 
literatūriniuose procesuose? 

Esame įpratę sieti M. Valančių su lietuvių prozos raida, lai- 
kyti jį vienu iš realizmo pradininkų. Tad gal ir šiandien jo pėd- 
sakų reikėtų ieškoti novelės arba romano valdose? Bet iš tikrų- 
jų juos randame ne ten, kur veda įprastinio mąstymo vėžės. Šian- 
dien M. Valančiaus aktualumas prasiveržia visiškai netikėtoje 
sferoje — nustebę išvystame, kad jame naujų impulsų ir atsinauji- 
nimo ieško lietuvių poezija. Į M. Valančių nukrypo V. Mačer- 
nio, dar kai kurių „žemininkų“ žvilgsnis, kai jie XX a. viduryje 
ėmė ieškoti naujo poezijos žodžio, nusigręždami nuo J. Ais- 
čio kartos melodingų intonacijų, subtilaus muzikalumo ir 
rafinuotų metaforų. V. Mačernio studijų ir kūrybos draugas 
A. Nyka-Niliūnas prisimena: „Jis sąmoningai vengė naudotis 
gražiai skambančia poketurvėjinės poezijos kalba, kuri, įsigy- 

dama daug lankstumo, prarado savo prasminio svorio ir au- 
tentiškumo dalį. Mačernio kalba savo esme yra žemaitiška ir 
konservatyvi, kaip Maironio <...>. Jo žodyje nenutrūkstamai 
skamba senosios lietuvių kalbos tonai, į mūsų dienas atėję per 
Mažvydą, giesmynus, postiles ir Bibliją <...>. Savo didžiausiu 
ir tiesioginiu mokytoju Mačernis laikė Valančių. Iš Valančiaus, 
per Maironį, Putiną ir Kiršą prasidėjo žygis į Vakarus“ (B. p. 
Nevermore // Literatūros lankai. (Buenos Aires). 1954, Nr. 4, 
p. 18). Bet ir pats A. Nyka-Niliūnas, tos pačios „žemininkų“ 
grupės poetas, atsakydamas į literatūrinės anketos klausimą, ku- 
ris autorius, jo manymu, mūsuose esąs nepakankamai įvertin- 
tas, irgi atsigręžia į Valančių: „... šiandien man norėtųsi ypač 
pabrėžti nepakankamą Valančiaus prozos įvertinimą. Jis, mano 
galva, didžiausias mūsų senosios prozos meistras ir lietuviškos 
prozos iniciatorius apskritai, pirmasis mūsų literatūroje sąmo- 
ningai panaudojęs stilistines lietuvių kalbos galimybes, turėtų 
susilaukti didesnio dėmesio. Štilistinė jo raštų analizė galėtų at- 
skleisti naujus akiračius ir pažadinti per daug dažnais atvejais 
miegantį stiliaus jutimo instinktą“ (A. Nyka-Niliūnas. Literatū- 
rinė anketa // Literatūros lankai. 1959, Nr. 8, p. 13). 

Kitaip su M. Valančium susiliečia M. Martinaitis. Ieškoda- 
mas ir pasaulėvaizdžio, ir poetikos naujų horizontų, jis stili- 
zuoja ne tik Valančiaus (iš dalies ir Donelaičio) statų, rupų žo- 
dį, bet ir pagrindinį jo kūrybos principą - didaktiškumą („Pa- 
mokymai rogėmis važiuojant pro Varnius“). Skamba, žinoma, 
pamokymai visiškai kitaip negu XIX a. viduryje: dabarties skai- 
tytojas savo istorine kultūrine situacija yra be galo nutolęs nuo 
M. Valančiaus laikų, nė iš tolo nepakenčia pamokslaujančios 
literatūros. Užtat Valančiaus didaktizmas, neturįs nei prakti- 
nės vertės, nei poveikio, jam yra savotiška egzotika, įgaunanti 
estetinę vertę, suvokiama kaip archajinis praėjusių laikų dvelks- 

mas. Tas pats archajinio dvelksmo šydas gaubia ir barančio, 
skatinančio, paguodžiančio žodžio ekspresyvumą, ir intonaci- 
jos retoriškumą. O drauge šis stilizuotas kalbėjimas skaudžiu, 
nors tolimu, aidu paliečia dabarties savijautą ir skausmą - taip 
iš sąlyčio su M. Valančium kyla originalus, įtaigus ir netikėtas 
šiuolaikinės poezijos balsas: 


O, vyrai, jūs, alkūnėmis ant stalo užsikvempę, 
vis gėrimu karščiuojančią marinat sielą. 

Jūs rupūžės! Žiūrėkit į moteris ir verkite, 

ne ką pavirtę kiaulėmis vis einat sielos baudžiavą. 
Žiūrėkite, | 

kad rašto kas vaikų akims nebeatimtų, - 

ant svetimų balsais pralotais loja šunes. 


M. Valančiaus sukurtas pasaulis, kurio aidai girdisi ir M. Mar- 
tinaičio eilėraštyje, yra apibrėžtas ir uždaras: žemdirbio šeima, 
sodyba, joje atsiskleidžiantys žmonių santykiai, rūpesčiai, dar- 
bai, laukai ir pievos, naminiai gyvuliai ir paukščiai. Tiesa - kar- 
tais praveriami ir platesni akiračiai - miesteliai ir miestai, netgi 
svetimi, tolimi kraštai; bet dažniausiai - įvairūs Lietuvos re- 
gionai su įvairiais papročiais, skirtingais valgiais ir skirtinga 
nešiosena. M. Valančius stengiasi praplėsti kaimo žmogaus ho- 
rizontą, atverti kitokio gyvenimo būdo galimybę, kitokias lai- 
ko ribas ir netgi kitokią struktūrą - dominuojantis ciklinis lai- 
kas sų amžinąja ryto ir vakaro, vasaros ir žiemos kaita kartais 
įgauna ir istorinius matmenis - kai įterpiami, pavyzdžiui, į „An- 
tano Tretininko pasakojimus“ kovų su kryžiuočiais epizodai. 
Tačiau viešpataujantys parametrai tvirti ir pastovūs — tai žem- 
dirbio buvimą įrėminantis laikas ir erdvė. Ji yra siaura, bet mak- 
simaliai kondensuota ir tampa pasaulio metafora - kaip dažnu 


463 


atveju ir Just. Marcinkevičiaus ar M. Martinaičio eilėraščiuo- 
se. Ji yra visatos centras, kuriame žmogus būna dangaus ir pra- 
garo priešpriešoje. Tačiau šitoji priešprieša nėra tragiška, o 
pragaro grūmojimai nėra įsakmūs ir galingi. M. Valančiaus pa- 
saulis giedras, jis atsigręžęs į dangaus galias. Tai aiškus, bep- 
robleminis pasaulis, kuriame riba tarp gėrio ir blogio akivaiz- 
di. Dieviškasis dangaus pradas yra šio pasaulio darnos pagrin- 
das, jis sankcionuoja ir pašventina žemdirbio buitį, papročius, 
santykius. 

M. Valančiaus meninis pasaulis daugeliu atvejų giminingas 
liaudies teatrui, Užgavėnių ir Kalėdų persirengėlių žaismei. Jo 
personažai yra kaukės, groteskiškai išryškinančios lengvai at- 
pažįstamus tipus. Tokios kaukės dažniausiai yra „svetimieji“, 
nepriklausą žemdirbių luomui ir gyvensenai: čigonai, vengrai, 
žydai. Jie, ypač pastarieji, paprastai vaizduojami kaip neigia- 
mos figūros, valstiečiui priešiškų jėgų įsikūnijimai. Šiandien kai 
kurie žodžiai ir posakiai jų charakteristikoje šokiruoja savo ka- 
tegorišku negatyvumu. Kai ką gal būtume linkę pavadinti ir 
antisemitizmu. Bet neskubėkime spręsti. M. Valančiaus prozo- 
je žydas paprastai yra tik socialinis vaidmuo - smuklininkas, 
destruktyvių jėgų, anoje epochoje turinčių istorinę ir socialinę 
atramą, įasmeninimas. Tačiau ten, kur autorius iškelia sau ki- 
tus meninius uždavinius, jis ir į žydus kitaip pažvelgia. Štai vi- 
duramžių moralistinei prozai artimame pasakojime („Dievo- 
baimingas vaikelis“) autoriui rūpi duoti visuotinį blogio taiki- 
ninkų vaizdą. Girtuoklystės palaikytojai čia ne tik žydai, kurie 
ne tik gundą žmones gerti, bet dar į namus arielką nešą ir sko- 
lon duodą, bet ir „kunigėliai“, kurie pro pirštus žiūrį į žmonių 
girtuoklystę. Toks kaltės išskirstymas vertinimus daro objekty- 
vesnius, atima iš jų kiek žeidžiantį vienpusiškumą. O ten, kur 
žydas pasirodo ne didaktinių opozicijų plotmėje, o kaip tikro- 

viškas personažas, jis jau visiškai nebegauna neigiamų charak- 
teristikų. Toks yra karčemos šeimininkas, kuris trumpam šmėkš- 
teli „Palangos Juzėje“: pas jį apysakos herojus sočiai pavalgo, 
nusipirkęs pyrago ir alaus kvartą, o už pusę auksino gauna jam 
reikalingą tikslią informaciją. Šitaip kalbama tais atvejais, kai 
autoriui rūpi pagauti vieną kitą buities momentėlį, sužadinti 
veiksmo tikroviškumo iliuziją. 

M. Valančiaus prozoje nėra peizažo, nei to, ką vadiname gam- 
tos jausmu. Bet čia yra daug meilės gyviems gamtos padarams, 
pagarbaus supratimo, kad jie visi yra Dievo sukurto pasaulio 
dalis, kuri žmogui gimininga, kurią jis privalo saugoti ir išlaiky- 
ti. Ypač „Vaikų knygelėje“ įausta nemaža natūralios paprotinės 
gamtosaugos idėjų, supratimo, kaip svarbi yra visų gyvybės for- 
mų pusiausvyra ir pilnybė. Štai, išmintingas kerdžius žiūri, kad 
piemenys „be reikalo galvijų nečaižytų su botagais, nedaleidžia 
išartose dirvose užverstos bandos laikyti“. Jis vaikams atsklei- 
džia nuostabų skruzdėlyno gyvenimą. Prancė paukštvanagėlis 
susilaukia baisios Dievo bausmės už paukščių žudymą, jų lizdų 
draskymą. O geroji Petronėlė nuo mažumės myli visus gyvus 
padarus - vištas ir žąsis, aveles ir kačiukus, kurapkas ir zuikius. 
Ypač dideli jos prieteliai yra šunes - ji moka sutarti net su pik- 
čiausiais sakydama: „Reikia šunelius mylėti ir anie mylės“. Už 
tokį meilumą Dievas davė Petronėlei gerą vyrą ir laimingą gy- 
venimą. Šunes ir pačiam Valančiui buvo, matyt, patys mieliausi 
padarai, jiems jis paskyrė ne vieną savo prozos puslapį, pilną 
simpatijos ir geraširdiško humoro („Apie šunis“, „Šunų didy- 
bė“ - „Antano Tretininko pasakojimuose“). 

Nekomplikuotas, aiškus M. Valančiaus pasaulis patrauklus 
savo vidine giedra. Dabarties žmogus, iškamuotas socialinių ir 
dvasinių konfliktų, absurdo ir chaoso, grėsmės ir nerimo, grimz- 
tantis į moralinio nihilizmo ir apatijos liūną, patiria paprastu- 

mo ir darnumo žavesį. Pasaulis, kuriame viešpatauja tvirti do- 
roviniai kriterijai, kur riba tarp gero ir pikto nekelia abejonių 
ir svyravimų, mums gal ir atrodo pernelyg supaprastintas, bet 
kartu vilioja kaip negrįžtamai prarasta vaikystė. 

M. Valančiaus prozoje nėra nieko jausminga, sentimentalu. 
Bet joje apstu humoristinių spalvų. Tai ir guvusis Vencė, gud- 
riai mokąs apmulkinti carinį valdininkėlį ar šnipelį, pamokyti 
poną ir pasakyti jam teisybę į akis. Tai ir kitaip juokingas Šven- 
tosios žvejas Janis Kuisis, lėtokos galvos žmogelis, kurį į tiesos 
kelią atveda išmintinga ir gudri žmona. Jo figūros komizmą 
išryškina kalba — pusiau kuršiška, pusiau prūsiška, pusiau Že- 
maitiška. Panašaus tipo komizmo sutinkame ir „Palangos Ju- 
zėje“, kur veikėjai, vienas kito kalbos nesuprasdami, kuria ab- 
surdo dialogą. Komiškais potėpiais M. Valančius paįvairina dau- 
gelį veikėjų ir situacijų. Tai ir mažasis Petris, žvilgčiojantis į 
varškinius kleckus, kai mama jį moko gražiai melstis; tai ir Balt- 
rukas, kurį besispardantį zakristijonas už kojos ištraukia iš pa- 
lovio; tai ir juokingi pasakojimai apie „šunų didybę“; tai ir visa 
„Palangos Juzės“ apysaka, spinduliuojanti energiją, gyvenimo 
džiaugsmą, trankios, sodrios kalbos gebėjimą pasakyti links- 
mai, taikliai ir vaizdingai. 

Bet šių dienų skaitytojas randa M. Valančiaus prozoje ko- 
mizmo ir ten, kur pats autorius tokių intencijų neturėjo. Visų 
pirma tai „Gyvenimai šventųjų“, jau seniai patraukę stiliaus 
tyrinėtojų dėmesį. Kalbėdamas apie tolimų kraštų, laikų, kul- 
tūrų žmones, M. Valančius stengiasi juos priartinti prie savo 
skaitytojų, viską sulietuvinti ir suvalstietinti. Su linksmo pasi- 
gėrėjimo šypsniu stebime vėlyvosios Antikos žmones ir situaci- 
jas, įgavusias liaudišką žemaitišką koloritą. Štai anų laikų šven- 
tąjį kankintojai susirado, „nuvedė į miesto vidų, metė į žemę it 
pelų maišą, nudraskė visus jo drabužius it vanagai vištų plunks- 

nas...“, paskui „surišo vyskupo rankas ir pakabino už tų į gem- 
bę it skilandį džiūvusį...“ Arba kitas „bevarginamas mučelnin- 
kas padribo ir takš nukrito nuo kryžiaus, it vėdaras nuo aks- 
ties“. Tokie ir panašūs perliukai, kuriais iškaišyti „Gyvenimai 
šventųjų“, padvelkia gyva valstietiška šneka ir buitimi, kaip se- 
noji liaudies grafika ir skulptūra, kur visi tie Rūpintojėliai ir 
Dievo Motinos, šventieji Izidoriai ir Rokai, Jonai Nepomukai 
ir Jurgiai stovi Lietuvos kaimo žmonių veidais ir pozomis. 
Bet ne vien šventųjų figūros sužavi liaudiška ekspresija, pa- 
dvelkia Žemaičių sodybų, laukų ir miškų dvasia. Tokia yra visa 
M. Valančiaus proza. Ji galėtų pasirodyti sausoka ir schematiš- 
ka supaprastintais ir vienpusiškais savo veikėjais, stereotipinė- 
mis situacijomis, viską sau pajungiančiu tiesmuku moralizavi- 
mu. Tačiau gyvas pasakojimas, iškaišytas liaudiškomis charak- 
teristikomis, vaizdingais veiksmažodžiais, ištiktukų stulbinančia 
griūtimi, daro šią prozą įdomią ir patrauklią. „Prancė spūdino 
šalin it meškūtis murmėdamas...“ Neklaužados vaikai „sušoko 
ant ledo. Bet nieko netrukus vienas šūst ir įkrito į vandenį lig 
ausų. Po jo ir kiti įsmuko it varlės į balą. Vos suskubau pagrobti 
nuo liepto kartelę, kiekvienam prikišau ir ištraukiau čežančius 
it linų pėdus iš markos“. Kaimynė bara nerūpestingą motiną, 
neprižiūrinčią sūnaus: „Kokia jo jupitėlė, galva nešukuota it 
keras, dar basas it šunelis!“ Kitur vėl: „Paliko vaikelis besinai- 
rąs kaip katinas, sugautam žvirbliui iš nagų išsprukus“; „Ne- 
doras vaikiukas murksojo it katinas užpelenėj“. Tai vis iš „Vai- 
kų knygelės“. Atsivertę „Pasakojimą Antano Tretininko“, rasi- 
me kitokius siužetus, kitokių veikėjų figūras. Štai, biblinė 
pirmųjų tėvų nuopuolio istorija: „Beregint velnias, į rojų nulė- 
kęs, vinks persivertė į žaltį, arba kirminą, įsirietė į užgintą me- 
dį...“; Adomas, Ievos sugundytas paragauti užginto vaisiaus, 
„triaukšt triaukšt ir kando...“ Išvarymas iš rojaus nusakytas gies- 

mės žodžiais: „Adoms iš rojaus digs digs, aniols per kenkles 
šviks šviks!“; ir toliau: „Išvarytu pajuto šaltį, verkė ir neturėjo 
kuo apsivilkti. Susimilęs Viešpats davė aniedviem kailinėlius. 
Taip Viešpats paliko pirmuoju kriaučium pasaulyj“. O kur dar 
„Palangos Juzės“ trankus, temperamentingas žodis! Čia net 
glausta dalykinė informacija sužaižaruoja netikėtu, linksmai nu- 
teikiančiu vaizdingumu („Sumą laikė klebonas Jūzupas Vaitke- 
vyčia, mažas kaip bitelė, sudžiūvęs kaip svirplys. Pamokslą sa- 
kė altarista Pranciškus Baracevyčia, kurio ilga nosis, o galva 
gera“). Piršlių sulaukusi mergelė pavaizduota ne lyrikos, o kiek 
šiurkštokos ekspresijos spalvomis („...jėjo raudina, kaip vėžys 
išvirtas, širdis jos timpt timpt greitai mušė kaip gaidys sparnus, 
giedoti norėdamas“). O jau ištiktukų įvairybei, rodos, ir galo 
nėra — pricituoti galima būtų ištisus puslapius. 

M. Valančiaus prozos pasaulis iš tikrųjų margas, - neatsibosta 
dairytis po jo įvairovę. Status, rupokas, taiklus ir vaizdingas žo- 
dis, smagus pasakojimo tempas, neišsenkantis gyvastingumas ir 
sveikos dvasios giedra atsiskleidžia šiandien apkartusiam, neri- 
mo ir baimės iškankintam žmogui kaip kūdikiškai nekalta, har- 
monijos kupina vizija, žadinanti pasitikėjimą gyvenimu, žmogu- 
mi ir savosios kultūros tradicijomis bei vertybėmis. 

